
EILĖRAŠČIAI 


Sudarė 


ANTANAS GAILIUS 


VAKARAS 


Kaip karžygys parodo veidą saulė, 
Nutvieskus klonius vakaro žara. 
(Kitam, laimingesniam pasauly", 
Ankstyvo rytmečio aušra.) 

Iš mėlyno dangaus ji leidžias. 

Jos paskutinis spindulys 

Jau atsisveikina, ir skleidžias 
Ramybė, tilsta šurmulys. 


Ir dieviška giesmė, poeto dvasioj gimus, 
Tegu dabar tau, Viešpatie, skambės, 

O jo sparnuotas, šventas įkvėpimas 
Tekils prie tavo sosto ir garbės. 
Jausmų sparnai, nuo žemės pakylėję, 
Tegu padangėn nuneša mane 

Pašlovint vakarą ir jo Kūrėją 

Giesme savąja, dieviška, kilnia. 
Paniekinta didikų bei karalių, 

Ji — paprastų Žmonių viešnia. 

Sukūrei, Viešpatie, mane: 

Duok, tėve, jiems valdas, man — įkvėpimo galią. 


Skaisti saulėlydžių pašvaistė 
Rausvai nuspalvino, išglaistė 
Banguotą skraistę debesų, 


Eilėraščiai 


Kurie sidabro jūroj skendi. 
Koks mielas grožis iš tiesų! 
Auksiniai, lyg javai pribrendę, 
Visų kalvelių kauburiai. 
Viršūnės medžių ir grandinės 
Kalnų — tarytumei auksinės! 
Slėny ugniniai sūkuriai. 
Tarp debesėlių Vakarinė, 
Suspindusi ugnim šviesia, 
Žėruoja tviska kaip rubinas 
Didžios princesės plaukuose. 


Antai karalių miestas saulėj spinduliuoja, 
Ir snaudžia tolumoj giria; 

Didingai pašvaiste skaidria 

Jau horizontas žaižaruoja. 

Raudona vakaro žara 

Tarytum rožės Eliziejaus 

Padange tviskančia, žydra, 

Ant debesų dažus paliejus, 

Užkloja skliautą kaip skara. 


Į žolę iš uolos šaltinis 
Čiurlena tyras, sidabrinis. 
Pagirdo kaimenę jisai 

Ir piemenį prie gluosnio žalio. 
Prazvimbia vabalas pro šalį... 
Skardena klonyje garsai 
Giesmių; užsidega gaisai; 
Lakštutė suokia iš tankmės, 
Ir trelės jos toli girdėti. 
Užburtas dieviškos giesmės, 
Net lapas bijo pakrutėti. 
Lėtėja vandenys versmės. 
Vėsus vakaris supa rožę, 
Kuri greit žiedlapius suvožia, 
Jos kvapas dieviškas ore 
Pasklinda naktį ties giria. 


Eilėraščiai 


Štai tūkstančiai nematomų būtybių 
Iš neaprėpiamų platybių, 
Aukščiausias, garbina tave, 

Ir plaukia džiugesio srove 

Garsai nežemiški erdve! 

Tik aš tyliu, — o ne, pašlovink, arfa, 
Kūrėją ir dulkelę — jojo darbą! 


Nutilk, gamta, klausyk didingos arfos: 
Ji skamba Viešpaties vardan. 
Nustoki, vėjau, lapą supęs. 
Tramdykite šniokštimą, upės, 

Jį garbinti padėkit man. 

Juo laikosi šisai pasaulis, 

Pro mūsų žemę skrieja saulės, 
Planetos sukas orbita, 

Lėtai praplaukia kometa. 


Tai jo valia, kada didingai 
Iš debesų erelis sminga 

Ir vėl sustingsta ties žeme. 
Jam leidus, vėjyj supas gėlės, 
Lapu ropoja kirminėlis 

Ir plasta gyvastis jame 
Nematomų srovių daugybe; 
Jo klauso siela ir gyvybė 
Pasaulyje dideliame. 


Tau liepus, kraujas suledės staiga, 
Palūš sparnai erelio trapūs, 

Nebejudės nė vienas lapas, 

Nurims upelyje banga, 

Nutils iškart audringos marios, 

Sustings gaisai erdvės vakarės. 

Kaip apdainuosi, dainiau, tas visas būtybės, 
Kurių visatoje gausybės?! 

Prieš jas, nematomas, tava daina 
Tebūtų niekas, dulkė vargana. 

Bet greitai tu aukštyn sparnais plasnosi, 


Eilėraščiai 


Drąsiu žvilgsniu slapčiausią gelmę skrosi 
Ir dar šviesiau užburta arfa grosi. 

Tai nebe vakaras ir nebe tamsa, 

O Viešpats, amžinybė ištisa. 


1776 


FANTAZIJA LAURAI 


Mano Laura! Tark man, kokios galios 
Traukia, sieja kūnus nuolatos; 

Pasakyk man, Laura, kokie burtai 
Riša sielą vieną prie kitos? 


Žvelk: planetos sukasi bedugnėj 
Aplink saulę amžinu ratu — 

Lyg vaikai apie motulę šoktų — 
Kas jas jungia — ar įspėsi tu? 


Spindulių gausių lietuj auksiniam 
Jos gaivinas nuo laikų senų, 

Iš taurės ugninės geria jėgą 
Tartum gyvatą iš smegenų. 


Jei dulkelė saulėj prie dulkelės 
Harmoningai sukasi šalia, 

Jei pasauly santarvė — tai meilės 
Dovana ir jungianti galia. 


Iš gamtos atimk tu meilės trauką, — 
Ir pažirs darna jos šipuliais. 

Vėl chaosas bus. Raudok, Niutone?,— 
Nes didybė tavo nusileis. 


Tu atimk iš sielų šitą deivę, — 
Ir kaip kūnus jas pakirs mirtis. 
Kas tik gyva, vysti ims be meilės, 
Ir pavasaris be meilės nesugrįš. 

Tavo karštas bučinys, o Laura, 
Ugnimi nuo skruosto lig širdies 

Liejasi ir šaukia sielą skrydžiui, 
Nes sparnuotas ir drąsus jauties. 


Daros ankštos visos jausmo ribos, 
Kraujui jo krantų nebegana. 

Kūnas trokšta susiliet su kūnu, 
Sielos — viena suliepsnot liepsna. 


Meilės ta galia kūrėjo duota 
Tvariniams ir negyvos gamtos, 

Kaip lengvutėje Arachnės drobėj“, 
Gaubiančioj mūs sielas nuolatos. 


Laura, žvelk: laukinis mano skausmas 
Susilieja su džiaugsmu širdy, 

Ir krūtinėj neviltį ledinę 
Tirpdo meilės spinduliai karšti. 


Niūrią naktį, kai skaudu ir liūdna, 
Laukta laime švystels ji staiga 

Ir suskaldys ašaras kristalais 
Tartum saulės kerinti jėga. 


Bet ir blogio viešpatiją valdo 
Ir aistrų, ir potraukių galia. 
Mūsų ydos — pragaro bičiulės, 
Su jomis į dangų — nevalia. 


Eumenidėm liepus, lydi nuodėmę 
Atgaila ir gėda paprasta, 

Ir didingo polėkio erelio 
Tyko išdavystė ir klasta. 


Išdidumą nuopuolis sekioja, 
O pavydas — laimės pėdsekys. 
Kaip sesuo į glėbį geidulingą 
Protui tylint glaudžiasi mirtis. 


Eilėraščiai 


Eilėraščiai 


Ateitis, sparnus iš meilės gavus, 
Skuba dingti praeities ūkuos, 

Ilgai ieško skrendantis Saturnas 
Amžinybės — nuotakos savos. 


Bus diena, — orakulas taip sako, — 
Kai Saturnas nuotaką pagaus, 
Laikas ves į puotą Amžinybę 
Ir skambės linksmybės lig dangaus. 


Laura, žvelk: miela Aušrinė žėri, 
Kiek šviesių vestuvinių naktų! 

Mūsų meilė amžiams, širdys amžiams; 
Laura! Laura! Būk džiaugsminga tu! 


1781 


TVARINIJOS ŽAVESYS 


Fantazija 


Jau švito po audros, perkūno ratai 
Per aidintį uolyną nusikratė 
Į požemius niūrius; 
Jauni ir skaistūs lenkėsi ten dangūs vėlei 
Virš savo sesės, Dievo žemės, kėlės 
Pilni kerų. 
Plytėjo smagios lankos vėl ir upių vagos, 
Gegužio debesuos po saule degė 
Burtingoje šviesoj: 
Ten švietė srovės, girios ir krūmynai, 
Mirgėdami išvien rasa kristalo gryno, 
Didybėje visoj. 
Žiūrėk! kaip gaubias virš kalnų, išgražinti margai, 
Vaivorykštės šviesų lankai. 
Tuose vaizduos nuo Brokeno iš lėto 
Man skendo akys, tarsi pakylėtas 
UŪmai pasijutau... Lyg kas smilkytų jaukiai 

Eilėraščiai 


Švelnia kvaptim, o virš galvos lengvai, 
Aukščiausiąjį lytėdami erdvėj,— 
Vidiniai dangūs iškilmingai plaukė. 


Čia vėjas ėmė vyt 
Tuos debesis, ir aš su jais judėjau, 
O po manim sau skriejo 
Šviesios karalių pilys atgal, 
Lėkė prošal 
Pilnos šešėlių uolos atgal 
Ir margiausi kilimai pražydusių tyrų, 
Javo auksinio, žaliuojančių girių, 
Žemė ir dangūs šviesiam spindesy, 
Švietė, tam šokyje sukos visi. 


Ir štai sklendžiu per dangų iš safyro 
Virš vandenyno, didelio, plataus; 
Didžiausias rifų armijas matau, 

Čia tuščios, šiurpulingos uolos styro, 
Pavasaris man prieš akis pažyra, 
Čia karalienė spindulių, 

Auksinį, rausvą debesėlį pasitiesus 
Ramybėj dangiškų kelių. 


Koks reginys! Kas apsakyt galėtų! 
Ką gėrė ši akis iš dangiškos karietos? 
Koks grožis tvarinių, kokia šviesybė, 
Kurią vienatvėje tamsiosios amžinybės 
Išskėlė Viešpaties mintis 
Savoms akims pradžiuginti ir jums, o Žmonės, 
Gyventi paleisti, 
Plytėjo prieš mane!.. Ir kas gi per giesmė 
Kelias aukštyn? Melodija švelnia 
Užburdama ausis?.. O prakilni liutnia 
Pašlovint gamtai!.. Šitoj šviesioj dermėj, 
Saldžioj tarsi mirtis, dvasia giedos 
Aukščiausią visados! 

RUSO 


O Ruso! Lenkiuosi tavo kapui. 
Jis mūs amžiaus kaltinimu tapo, 
Tavo žemei — gėda ir dėme. 
Amžina ramybė tau tebūnie! 
Tu ilgai ieškojai jos, klajūne, 
Kol radai ją — po žeme! 


Senos žaizdos — vėl krauju pasruvo. 
Amžių tamsoje — išminčiai žuvo, 

Jau šviesiau, o vėl jie turi žūt! 

Kaip Sokratas krito nuo sofistų, 

Taip Ruso — nuo tų, kas seka Kristų, — 
Pašauktųjų humanistais būt! 

1781 


SPINOZA 


Čia turi. ąžuolas gulėti, 

Bučiuoti dangų jis galėtų, 
Kodėl ant žemės jam vieta? 
Girdėjau,— jis, gražus iš tikro, 
Kaimiečiams, jų statyboms, tiko, 
Ir parbloškė jie medį tą. 


KŪDIKIO ŽUDIKĖ 


Užbaigtas juodų rodyklių ratas. 
Gudžiai gaudžia varpinių varpai. 
Palydovai! Į kelionę metas. 
Laukia ešafotas ir kapai. 
Leisk apglėbti dar tave, pasauli, 
Pabučiuoti paskutinįkart! 
Tavo saldžią, žudančią apgaulę 
Ligi dugno teko man išgert! 

Eilėraščiai 


Negaivink, pavasario vėjeli! 
Nemyluok, saulutės spindesy! 
Argi džiaugtis šiuo pasauliu gali, 
Kas užmiega kapinių rūsy? 
Ak, svajonių tolimas dvelkime, 
Nuostabūs mergautiniai sapnai! 
Jūs numirt turėsit neužgimę, 
Su manim užmigti amžinai. 


Mėgau baltą nekaltybės spalvą — 
Taip ji man pritikdavo kadais! — 
Mėgau puošti auksaplaukę galvą 
Rožių vos pražydusiais žiedais. 
Šiandien vėl balti drabužiai mano: 
Pasmerkta aš pragarui esu! 
Gedulingas kaspinas plevena 
Vietoj rausvo šydo prie kasų. 


Jei gamta jum įkvėpė tvirtybę, 
Išmaitinus savo krūtine, 
Jei dar saugot žydinčią skaistybę, — 
Sesės! — apraudokite mane. 
Ak, širdis! Ji kupina troškimų 
Ir jausmų, — dabar visi ją teis, — 
Nepažinusią apsimetimo, 
Suvedžiotą pažadais! 


O jisai kur? Žengiant man prie karsto, 
Raitos gal prieš kitą kaip angis? 
Apgaulingą savo meilę žarsto, 
Žiūri į lengvatikes akis? 
Gal — aukštyn pašokus mano kraujui 
Iš po kirvio — jis kažkur toli 
Glostys plaukus mylimajai naujai, 
Alpstančiai ydingam svaiguly. 


Jozefai! Nors būtumei toliausiai, 
Tu išgirsi raudančius varpus! 
Prakeiksmu pasieks veidmainio ausį 


Eilėraščiai 

Pasmerktosios reguiem kraupus! 
Kitai tartas — lūš ant lūpų žodis 

Ir taurė suduš neišgerta — 
Pragaro šešėlis pasirodys, 

Rūsčiai atsistodamas greta. 


Žodlauža! Kas jam Luizos skausmas? 
Gėda jos, išėdusi akis? 
Spurdantis po širdimi jos džiaugsmas? 
Tigras čia pravirktų, bet ne jis! 
Tolstanti jo burė! Mėnesienoj 
Klupdama aš bėgu įkandin... 
Paviliojo tolimoji Sena — 
Ten kiton jis beldžiasi širdin... 


Kūdikėlis motinai ant rankų 
Šyptelėjo nekaltam sapne; 
Ne saulutė ūkanotą dangų, — 
Tai šypsniu jis sveikino mane 
Taip, jog širdį skausmas man nudiegė, 
Net pabiro ašaros veidais. 
Motiniškos mūsų laimės diege, 
Žydi tu man — nevilties žiedais. 


„Kur tėvelis?“ — lyg perkūnas trenkia 
Kūdikio nekaltas šnabždesys. 

„Moterie, kur tavo vyras?“ — spengia 
Pašaipa, praėdusi ausis. 

Kam, našlaiti, beieškot? Vis viena 
Niekad tu nepasidžiaugsi juo. 

Tu prakeiksi mūsų laimės dieną, 
Mergvaikiu aplojamas kaip šuo. 


Motina — jai pragaras krūtinėj! — 
Atstumtoji ieško džiaugsmo sau,— 

Bet palinkus prie džiaugsmų šaltinio, 
Aš veidelį tavo pamatau... 

Ir tas žvilgsnis vaikiškai liudnokas 
Graudžią širdį varsto man peiliu... 

Eilėraščiai 


Ak, kaip žeidžia kūdikiškas juokas — 
Mirtimi apnuodytų strėlių! 


Kaip baisu tavęs nebematyti! 
Dar baisiau būt su tavim kartu! 
Tavo švelnūs bučiniai, mažyti, — 
Keršto kirčiai — bučinių kitų! 
Pašaipi jo priesaika — iš kapo, 
Smaugianti jo priesaika... Tačiau 
Hidros apie kaklą... Trūksta kvapo... 
Ir... aš... kūdikėlį nužudžiau. 


Jozefai! Kad ir toliausiai būsi, 
Nuo tavęs jo šmėkla neatstos, 
Tu iš laimės svaigulio pabusi, 
Ranką jo pajutęs ant kaktos. 
Į Žvaigždes pažvelgęs, tu matysi 
Jo negyvas atviras akis, 
Kruvinas girliandas tu išvysi, 
Rojus prieš tave užsidarys! 


Štai! Jis guli priešais, man ant tako, 
Stingstantis, matau aklom akim, 
Iš burnos srovelė kraujo teka, 
Kraujas, kurs taps mano pražūtim... 
Ak! Jau dunksi budelis siaubingai, 
Dar baisiau — širdis... 
Tad pirmyn! Lai ugnį sopulingą 
Užgesins greičiau šalta mirtis! 


Jozefai! Luiza tau atleido, 
Lai tau dievas danguje atleis. 
Apmaudas lyg dūmas išsisklaido, 
Viskas viskas virsta pelenais. 
Sudega laiškų klastingi žodžiai, 
Pažymėti priesaikų žyme. 
Laužas! Laužas! Sunaikins jis godžiai, 
Kas mane dar siejo su žeme. 


Eilėraščiai 

Netikėkit vyrų žodžiais, sesės! 
Netikėkit, gėlės, jaunatve! 
Mano groži, groži laikinasis, 
Mirdama prakeikiu aš tave! 
Žmogžudy, tu man akis užriški, 
Tavo ašaras aš pamačiau! 
Skindamas leliją, neišblykški, 
Kirsk, o budeli, greičiau! 


1781 


PAVASARIUI 


Pavasarėli, sveikas! 
Su pintine gėlių — 
Palaimintas sugrįžęs 
Papievių takeliu! 


Matai! Tu vėl tarp mūsų, 
Toks mielas, toks jaukus! 
Tavęs mes pasitikti 
Išbėgam į laukus. 


Atsimeni mergaitę, 
Tą, kur mylėjau aš? 
Tą, kur mane mylėjo? 
Ir myli vėl, dievaž! 


Jai, mylimai, žolynų 
Prašiau aš kitados... 
Prašau ir vėl... O kas, tiek 
Turėdamas, neduos! 


Pavasarėli, sveikas! 
Su pintine gėlių — 

Palaimintas sugrįžęs 
Papievių takeliu! 


1781 

Eilėraščiai 


BLOGIEJI MONARCHAI 


Negi jus teks šlovint mano lyrai, 

Žemdieviai — o, būdavo, ji giria 
Anadiomenę* pratisai; 

Dreba nuo pompastiškos galybės, 

Nuo raudono jūsų purpuro didybės 
Skambantys balsai. 


Ar reikės man aukso stygą liesti, 

Kai šlovės šauksmuos per visą miestą 
Plaukia jūsų triumfo eldija? 

Jei sunkius kovos skydus numetę, 

Keičiat juos į švelnų rožių aromatą 
Moters glėbyje? 


Kol po aukso diademom sėdit, 
Gal turėčiau himnus jums sudėti, — 
Kai užklotas mistinės tamsos, 
Nuobodis strėlėm perkūno žaidžia, 
Žmoniškumą bjaurastim užleidžia, 
Lig — kapų tylos. 


Gal ramybė ta, po diademom, 

Gal sapnai jūs tiktų mano temai? — 
Kai valdovą graužia kirmėlė, 

Į auksinį snūdą grimzta mauras, 

Kurs karaliaus turtą saugo niauriai, 
Jam — nereik dalies. 


Mūza, tau parodyti belieka, 

Kaip su katorgos vergais jie miega, 
Prigesinę tariamus žaibus, 

Aistros nieko nekankina žiauriai, 

Nesidaužo niekad teatro minotaurai, 
Liūtas — ten ramus. 


Kelk! Lai burtų raktas atrakina, 
O Hekate, tamsią rūsio spyną! 


Eilėraščiai 

Vėjas sparną atbloškia ūmus!. 
Nors mirties dvelkimas net nukrato, 
Šiurpo vėjas plaukus man piestu pastato, 
Giedu — jų džiaugsmus.— — 


Čia tas uostas? — Ar tai šituos grotuos 
Jūsų siekių laivas apsistotų? 
Čia — didybės prieplaukos krantai? 
Ką šią naktį reiškia jūsų ginklai 
Ir šlovė, kuomet jinai į savo pinkles 
Paima tvirtai. 


Gedulinguos karstuos nusitrynę 

Švies liūdnai karūnos deimantinės 
Jūsų skeptrų spindesiu blausiu. 

Kaip gražiai puvėsiai paauksuoti! 

Bet tik kirmėlės ateis į kūnų puotą, 
Viešpačių — visų. 


Puikios gėlės požeminio liūno! 

Tik pažvelkit — iš visų galiūnų 
Juokiasi begėdiškai mirtis! 

Rytuose ir vakaruos kėtojos — 

Kol šėtonas juos begėdiškai apžiojo — 
Kur ji — išeitis? 


Kelkitės, o nebyliai dvikojai, 

Gal slogutis baimės jus apstojęs: 
Pergalės litaurai lig dangaus! 

Girdite, trimito balsas sklaidos! 

Koks aplink žmonių Vivat galingas aidas! 
Kelkitės, sakau! 


Miegpuviai! — nejaugi nesigirdi 

Rago, kurtai skalija įširdę! 
Pyškina muškietos iš peties; 

Lekia žirgas, kamanom pamautas, 

Šernas štai pargrius, taikliu šūviu nušautas, 
Pergalė — išties! 

Eilėraščiai 


Kas gi tai? — Ką kunigaikštis mano? 
Atsimušęs į skliautuotą menę, 

Atvilnija lėtas aidas man — 
Kamerdineris, primerkęs akį: 
„Madona,— gal malonėsit imti raktą, — 

Laukia — miegamam“. 


Niekas neatsako.— Vien tyla griežtoji — 
Negi valdovus taip pat užkloja 
Ta migla, kuri tarnams skirta? 
Reikalaujat, kad suklaupę žmonės 
Garbintų už tai, kad jums akloj malonėj 
Žemė įduota? 


Pučiatės, o dieviškosios lėlės, 

Kaip vaikai, puikybėn pasikėlę, 
Vienadieniai operų šaukliai. 

Velnias plos nevykėlio žvengimui, 

Betgi jį nutildys angelo verkimai, 
Gėdos šios neleis. 


Net ir į minčių švenčiausią zoną 
Įmanytų skverbtis jūsų ponai 
Su šliužų šimtais; 
Tik atminkit, yr dar kitos valdos, 
Akys tos, kur fariziejų kaukes skaldo, 
Žvelgia iš aukštai. 


Kaldinot — lig negarbingo galo — 

Atvaizdus meluojančius metaluos, 
Varį aukštint jums ar nepabos“? 

Žydai, spekuliuojantys monetom, 

Bet visai kitaip jos ims skambėti 
Už šitos ribos. 


Ar paslėps jus pilys ir seraliai, 
Kai dangaus baisingieji karaliai 

Jums pirštu pamos — o kur skola? 
Taip apmokat savąjį bankrotą 


Eilėraščiai 


Priesaikų melu, dorybėm išgalvotom, 
Išmone kvaila. 


Denkite didingą savo gėdą 

Po naktiniais viešpačių parėdais! 
Skelbkite, esą visur klasta! 

Bet nutilkit, kai jus dainius mini, 

Keršto strėlės pervers rūbą purpurinį, 
Bus — širdis šalta. 


1781 


SODIETIŠKA DAINELĖ 


Boba! ei, atidaryk! 
Valandos jau kelios 
Stoviu aš palei duris 
Kaip koksai šunelis. 
Rodos, perplyšo dangus, 
"Trankosi be atvangos, 
Kelnės šlapti ima! 
Švarkas, lietpaltis, seniai 
Perlyti net marškiniai 
Vis per tą laukimą! 
Žmonės geria, daužos, brr! 
Buk gera, praverk duris! 


Baik kankint! atidaryk! 
Man žibintas gęsta — 

Žemėj, kur tiktai žiūri, 
Žiburio nerastum! 

Ko aš čia, kurių galų 
Šlapias kaip baslys šąlu, 
Dieve, pagailėtum! 
Tvoros, krūmai ir daržai, 

Rėvos išilgai, skersai, 
Galą gaut galėtum. 
Temsta, siaubas ima, brr! 

Po galais! atidaryk! 

Eilėraščiai 


Po velnių! atidaryk! 
Ką gi šitai reiškia? 
Gal nebūk tokia žiauri, 
Nori, imsiu keiktis? 
Ką, sakyk, daryti man, 
Susitrauksiu greit ragan, 
Tu žinok, kad šąla. 
Meile, viskas per tave, 
Iš galvos baigi išvest, 
Per tave man galas! 
Šalta, siaubas ima, brr! 
Velnias griebtų! pradaryk! 


Perkūnėli! kas yra, 
Kad pro langą lyja? 
Raganiuūkštė nedora 
Pamazgas išpylė. 
Lietų, alkį ir šalčius 
Iškentėjau dėl šitos 
Pliuškės sijonuotos! 
Na, užteks! einu namo! 
Velnio dukra, sau dūmok, 
Aš esu jau sotus! 
Žmonės geria, daužos, brr! 
Lik sveika — gailėsies ryt. 


1781 


VYRIŠKUMAS 


Aš — vyras! Be jokių šnekų! 
Ir tas, kurs taip galvoja, 
Tegu su manimi kartu 
Ir šoka, ir dainuoja. 


Didžiuojuos viešpaties žyme — 
Ji puošia veidą mano, 

Ir linksminuosi ties versme, 
Kurioj dangus srovena. 


Eilėraščiai 


Aš savo galią suprantu! 
Mergaitė priešais bėga, 
Man kraujas šaukia: Vyras tu! 

Bučiuok, nors ir per jėgą. 


Mergaitė rausta, iš tiesų 
Jai nebėra kur dėtis — 
Ji žino — vyras aš esu, 
Ir veržia ją korsetas. 


Maudyklėj užklupta staiga 
Ji mels pasigailėti, 

O jei ne vyriška jėga, 
Ar jai maldaut reikėtų? 


Aš — vyras, žodis šis padės 
Man per pasaulį eiti, 
Nors ir apskuręs, prie širdies 

Glaustysis karalaitė. 


Iš anksto žodį šį pajus 
Ir lenksis man princesės, 
Mane jos šaukia, o ne jus, 
Išlepinti plevėsos! 


Aš — vyras, jums lyra mana 
Tai jau seniai įrodė, 

Ji skamba pergalės daina, 
Nemoka ašaroti. 


Kūrybos nuostabi versmė 
Suteiks žmonėms stiprybės, 

O genijaus skambi giesmė 
Pakils ligi dievybės. 


Tas talismanas man padės 
Kovoti su tironais. 

Jei ne — į mirtį palydės 
Be niekieno malonės. 

Eilėraščiai 


Juk persus talismanas tas 
Nuo Graniko nuvijo", 

Romėnų išdidžių gretas 
Išguldė Vokietijoj. 


Po saule Afrikos šviesia 
Romėnas stoviniuoja“, 

Ir kaip Hekla? jo akyse 
Karšta ugnis liepsnoja. 


Smalsumo kupinas antai 
Sutinka jį vaikėzas: 
„Atmink, tu Marijų matai 

Kartaginos griuvėsiuos“. 


Romėnas tarė išdidus, 
Nors teko pralaimėti, 
Jis liko vyras, ir kitus 
Jo strėlės vers drebėti. 


Tačiau jo ainiai jau seniai 
Per daug plačiai gyveno, 
Ir liko vien tik trupiniai 
Iš palikimo seno. 


Skurdi ištižėlių karta! 
Kaip elgetos ropoja, 

O vyro teisė sutrypta 
Voliojasi po kojų. 


Ir jų, lyg valkatų skurdžių, 
Pasauly — minių minios, 

Ir jiems ne galvos ant pečių, 
O skambančios puodynės! 


Kai vyną chemikas gudrus 
Išvaro pro vamzdelį, — 

Išnyksta spiritas stiprus, 
Užtat vandens lig valiai. 


Eilėraščiai 


26 


Jie vengia moters, iš toli 
Užleisdami jai kelią, 

Ir virpa jų širdis baili — 
Jie geidžia, bet negali. 


Jiems tikras vyras — pražūtis, 
Kankinanti iš lėto, — 

Tas, kur žmogaus nepagimdys, 
Negali ir mylėti. 


O aš žengiu kaip ir žengiau 
Ir gyvenu kaip moku: 

Aš— vyras. Ko gi jums daugiau? 
Dainuoju sau ir šoku. 

PASAULIO DIDYBĖ 


Vos suspurdo dvasia tarp chaoso gelmių, 
Aš keliuosi ir skrieju su vėju gaiviu. 
Kol prie kranto 
Siela stabtelėt bando; 
Mesiu inkarą ten, kur tylu,— 
Ties riba tvarinijos ženklų. 


Jau regėjau, kaip kelias žvaigždynų minia 
Traukt į amžiną žygį dangaus bedugne, 
Kaip jie žaidė 
Erdvėse išsisklaidę; 
Aš dairiausi ten dieną nakčia 
Ir mačiau, kad erdvė — jau tuščia. 


Kelsiuos skristi toliau ta dykyne baisia, 
Daug drąsiau man keliauti sykiu su šviesa, 
Jau tamsėja, 
Niaukias erdvės, apsėmę 
Kiek planetų, lyg upės srove 
Sūkuriuotų aplink tave. 


Eilėraščiai 


Žvelk, ateina keliu piligrimas spartus. 
„Stok, ką nori surasti tu plotuos šituos?“ 
„Aš skrendu 
Link pasaulio krantų! 
Aš iriuos, kur be galo tylu, 
Kur riba tvarinijos ženklų!“ 


„Stok! tu veltui iries — begalybė tenai!“ — 
„Stok! tu veltui iries — begalybė čionai! 
O ereli, 
Pasirink šitą šalį! 
O svajotojau neramus, 
Savo inkarą mesk prie mūs!“ 


PLĖŠIKO MORO PAMINKLAS 


Jau baigta! 
Šlovė! Jau baigta! 
Prasikaltėli didis! 
Pasibaigė tavo baisus vaidmuo! 


Kritęs tauruoli! 
Savo kartos pradžia ir galas! 
Gamtos siaubingiausios aikšties, 
Taurios jos išdaigos sūnau! 


Nakties tamsoje žaibas tvaskus! 
Trinkt! už nugaros jo susivėrė vartai! 
Jį godžiai praryja nakties nasrai! 
Dreba tautos 
Nuo jo pražūtingos jėgos! 
Šlovė! Jau baigta! 
Prasikaltėli didis! 
Pasibaigė tavo baisus vaidmuo! 


Irk ir dūlėk 
Atviram lopšy padangių! 


Eilėraščiai 


Baisus kiekvienam kaltajam pavyzdy, 
Kur priešais sostą 
Riogso baisus garbės trokštančiųjų barjeras. 


Žiūrėk, per gėdą patenki tu amžinybėn. 
Nuo gėdos pečių 
Tu pasieki šlovės žvaigždyną! 
Veikiai gėda išnyks kaip dūmas — 
Tu būsi visų nuostaba. 


Drėgnom akim pro tavo gūdų kapą 
Vyrai praeina — 
Pasmerktoji dvasia, džiaukis 
Vyrų ašarom! 


Drėgnom akim pro tavo gūdų kapą 
Praėjo mergaitė, 

Baisią Žinią apie tavo darbus 
Išgirdo iš akmeninio heroldo 
Ir mergaitė — džiūgauki, džiūgauki! — 

Ašarų savo nešluostė. 
Iš tolo mačiau — krinta perlai — 
Ir jai sušukau: Amalija! 

Jaunuoliai! Jaunuoliai! 
Atsargiau su baisiu dangiškuoju 
Genijaus spinduliu. 
Saulės žirgas piktai kramto žąslus, 
Valdomas raitelio gero. 
Jis bėga nesmarkiai, supdamas dangų ir žemę, 
Vaikui paėmus pavadį — 
Žemė, dangus suliepsnos! 
Degėsiuose žuvo 
Sauvalis Faetontas!!. 


Dangiško genijaus kūdiki, 
Karšta, nerimstanti širdie! 
Ar žavi tave manojo plėšiko dalia? 
Jis buvo kaip tu — karštos, neramios širdies, 
Kaip tu — dangiško genijaus kūdikis. 

Bet tu šypsais ir nueini. 

Apskrieji žvilgsniu visatos amžius 
Bet Moro, plėšiko, tenai nerandi — 
Sustok, nešypsoki, jaunuoli! 

Jo gėda — jo nuodėmės gyvos, 

Tik jų vardo, plėšiko Moro, nėra. 


REZIGNACIJA 


Ir aš gimiau Arkadijoj kadaise; 
Žadėjo man gamta, 
Lopšy dar gulint, laimę, džiaugsmo teisę; 
Ir aš gimiau Arkadijoj kadaise, — 
Pavasarį aptemdė man rauda. 


Būties gegužis vieną kartą švinta, 
Ir vysta jo žiedai. 
Raudokit, broliai, — manąjį žibintą 
Apkurtęs dievas nori užgesinti. 
Ir nyksta žavintys vaizdai. 


O amžinybe, stoviu aš su baime 
Ant tavo tilto jau. 

Ir gautą laišką, adresuotą laimei, 

Siunčiu net neatplėšęs ir savaime 
Aš apie laimę nieko nežinau. 


Prie tavo sosto, o rūsti teisėja, 
Daug ko tikiuos slaptai. 
Aš Žemėje gražias sakmes girdėjau, 
Kur kaip atlygintoja tu garsėji 
Ir nuopelnus sveri griežtai. 


Čia, sako, siaubas laukia nuodėmingų 
O sąžiningųjų — džiaugsmai. 
Paguosi širdį man teisi, galinga, 
Išspręsi mano mįslę paslaptingą, 
Bus apmokėtos kančios ir skausmai. 


Eilėraščiai 


Eilėraščiai 

Užbaigę erškėčiuotą vargo kelią, 
Čia susiras tėvynę tremtiniai. ' 

Matau teisybę, dievišką vaikelį, 

Kai ką užkliudžius, lekia ji pro šalį, 
O mano būtį valdo jau seniai. 


„Duok man jaunystę, aš atsimokėsiu 
Anam pasauly tau! 

Daugiau pasiūlyt nieko negalėsiu“.— 

Aš supratau šį paliepimą tiesiai 
Ir taip jaunystės džiaugsmą praradau. 


„Man atiduok ir moterį brangiausią, 
Duok Laurą man tuojau. 

O po mirties atlyginsiu tau gausiai“.— 

Nors ir raudodamas, bet nuolankiausiai 
Ir ją atidaviau aš tau. 


„Tik mirusiems atlygint numatyta“, — 
Visi išjuoks piktai, 
„Melage tu, despotų pasamdyta, 
Šešėli, dirbi tai, kas įsakyta, 
Teisybė tariama esi tiktai“. 


Tarsi gyvatės šnypščia apjuokėjai: 

„Bijai svajos, kurią tik ateitis 
Įvertins? Ką padės dievai kūrėjai, 
Kuriais pasaulį gelbėti turėjai, 

Jei jie — Žmogaus šypsnys ir neviltis? 


Kas ateitis, jei duobkasiai palaidos? 
Kas amžinybė, kur puikuojies čia? 

Godotina skraiste nūn apsiskleidus 

Tik baimė, kur aptemdo mūsų veidus, 
Ir mūsų sąžinės sunki kančia. 


Nejau gyvybės formą pramanytą 
Su mumijos dvelksmu, 
Vilties balzamais dosniai apšlakstytą, 

Buveinėj šalto kapo išlaikytą, 
Tu pavadint gali — nemarumu? 


Už tuščią viltį — kaipgi tu galėjai — 
Tikras vertybes atiduot? 

Tiek šimtmečių niūri mirtis tylėjo 

Ir ar lavonas nors kada atėjo 
Su amžinybe ginčytis, kovot?“ — 


Mačiau, kaip laikas į tave tekėjo, 
O žydinti gamta, 
Griežtai atskyrė tuos, kurie dūlėjo, 
Iš kapo joks lavonas neišėjo, 
Tik aš tikėjau priesaika šventa. 


Tau visą savo laimę paaukojau, 
Dabar prieš tavo sostą aš krentu. 

Minios juokus pamindamas po kojų, 

Tik tavo lobį saugau ir tausoju; 
Teisėja, atsilyginki man tu. 


„Savus vaikus mylėjau aš vienodai“, — 
Kaip skamba genijaus mintis.— 
„Tiktai dvi gėlės mielos mano godai, 

Jomis vertingi atradėjo sodai,— 
Tai malonumasirviltis. 


Ir jeigu kam viena gėlė patinka, 
Antros paliest nedrįs. 

Kas netiki, tas mėgaujas.— Dėsninga.— 

O tas, kurs tiki, laukia sąžiningai. 
Istorija — tai teismas, ne lemtis. 


Už viltį irgi bus tau apmokėta,— 
Laimingas, kas tikėjimą pažins. 
Bet koks išminčius pasakyt galėtų, — 
To, kas minutei buvo pralaimėta, 
Ir amžinybė negrąžins“. 


1784. 


Eilėraščiai 


Eilėraščiai 


DŽIAUGSMUI 


Džiaugsme, tyras rojaus vaike, 
Kibirkštie dievų šviesi, 

Į šventovę tavo taikią 
Žemėj veržiasi visi. 

Nuo stebuklų tavo griūna 
Sienos prietarų senų, 

Broliais vargšai ir didžiūnai 
Tampa po tavu sparnu. 


CHORAS 


Vienas kitą, milijonai, 
Išbučiuokite karštai! 
Broliai, turi būt aukštai 

Tėvas, kupinas malonių! 


Tą, kuriam tikrai pavyko 
Draugui būt tikru draugu, 
Taurią moterį sutiko, — 
Mums priimti bus smagu! 
Kas bent vieną sielą gali 
Pavadint sava — liks čia! 
O kas ne — tam šį ratelį 
Teks palikti su kančia. 


CHORAS 
Priesaiką draugaut kaip maldą 
Duokim iš visos širdies! 
Ji mus į žvaigždes lydės, 
Kur Nežinomasis valdo. 


Savo šaltinius atvėrus, 


Girdo mus džiaugsmu gamta, 


Žengia blogis, žengia gėris 
Ten, kur matos jo pėda. 

Siunčia meilę ir paguodą, 
Ir išbandymus draugams, 

Žemės kirmiui geismą duoda, 
Dievo veidą — angelams. 


CHORAS 


Kam, parpuolę milijonai, 
Ieškot Viešpats paslapčių? 
Jis gyvena už žvaigždžių, 

Ten ieškokite jo, žmonės. 


Džiaugsmas — nemari spyruoklė 


Amžinos gamtos širdy. 
Amžių laikrodžio švytuoklė 


Vien tik džiaugsmui pavaldi. 


Jis iš daigo gimdo žiedą, 
Puošia skliautą spinduliais, 

Jam paklusnios saulės rieda 
Mums nematomais keliais. 


CHORAS 


Taip kaip saulės jo nestovi, 


Skrieja per dangaus gelmes, 


Broliai, ženkime ir mes 
Taip kaip didvyriai į kovą. 


J o šypsny išminčius mato 
Atspindį tiesos tikros. 
Kankinį jis drąsiai veda 
| viršukalnę doros. 
Jis tikėjimo zenitą 
Gaubia vėliava tauria, 
Pro grabų plyšius matyti — 
Stovi jis dangaus chore. 


CHORAS 


Dėl pasaulio, milijonai, 
Nebijokite kančių! 
Ten, už tolimų žvaigždžių, 
Laukia Viešpaties malonė. 


Eilėraščiai 


Eilėraščiai 


Visko duot dievai negali, 
Būkim jų nuo šiol verti. 

Patys džiaugsmo siekt privalo 
Alkani ir nuskriausti. 

Tieskim priešui ranką taikią, 
Neapykantos aklos 

Kaip ir keršto mums nereikia 
Ir nereikia atgailos. 


CHORAS 


Mes visas skolas atleisim! 
Atsigaus vėl Žmonija! 
Broliai, Dievas danguje 

Teis, kaip žemėj mes nuteisim. 


Džiaugsmo sklidini bokalai, 
Svaigūs vyno spinduliai — 
Sušvelnėja kanibalai, 
Tampa didvyriais bailiai. 
Broliai, kilkim, tegu dangų 
Vyno putos išrašys, 
Pilnos taurės mūsų rankoj: 
Gėrio dvasiai tostas šis. 


CHORAS 


Ji išaukštinta nuo seno 

Kaip kilnių darbų ašis, 

Gėrio dvasiai tostas šis, 
Ji žvaigždynuose gyvena. 


Sunkiai kenčiantiems — stiprybę, 
Švelnią ranką — nuskriaustam, 
Priesaikai — ištikimybę, 
Tiesą — priešam ir draugam, 
Sostams — panieką, nors žiauriai 
Gali keršyti lemtis, 
Tiems, kas nusipelnė — laurai, 
Melo pranašams — mirtis! 

CHORAS 


Susiglauskim viens prie kito, 
Te prie šios taurės šventos 
Priesaiką kiekvienas duos 

Savo žodį išlaikyti! 


Reikia prieš tironą kilti, 

Be dėmės praeit žeme, 
Nebijot mirties ir viltį 

Jaust Aukščiausiojo teisme! 
Mirę lieka nemirtingi! 

Broliai, taurę kelkim mes, — 
Išganyti nuodėmingi, 

Pragaras dings be žymės. 


CHORAS 


Atsisveikint susirinkę, 
Laukiam lemiamos dienos! 
Laukiam nuosprendžio teisingo 
Iš Aukščiausiojo burnos! 


1785 


NUOLANKIAUSIAS PRO MEMORIA* 


Lošvico moterų skalbinių komisijos konsistorijos Tarėjui 
prislėgto tragedijų rašytojo 


PRAŠYMAS 


Aš kvailas, alkanas žmogus, 
Net pypkė ištuštėjo. 

Tepasigaili nors dangus 
Tragedijos kūrėjo. 


* Atminimui (lot.). 


Eilėraščiai 

Sukumpęs marginu kryžmai 
Aš popierių languotą. 

Iš kurgi imsis tie jausmai? 

v Širdy man — kaip iššluota. 


Kaip jį užliet ugnies srautu, 
Kai styra pirštai, riešas? 

Sušildyk, Febai'“, dainių tu, 
Nes pats — terlionių priešas. 


Prie durų plaikstos skalbiniai, 
Tarnaitė tingiai kasos, 

Bet šaukia jau mane seniai 
Sparnuotasis Pegasas!“. 


Aš strykt ant jo! Tik juokas man — 
Ir Madride iš karto. 

Karaliaus drožiu sau dvaran, 
Tu, žirge, lik prie vartų. 


Čia pat galerija tyli. 
Žengiu, užburtas grožio... 
Tik štai princesė Eboli!', 
Graži tarytum rožė! 


Štai puola ji, karšta, jauna, 
Tam princui ant krūtinės. 

Jos akyse — aistrų liepsna, 
J o — skausmas begalinis. 


Jau džiaugsis laime ji trapia, 
Girdžiu — kad kur perkūnas! — 
Girdžiu... gi kojinė šlapia 
Tik šlept... Pašiurpsta kūnas. 


Svajų ir fėjų nebėra. 
Praėjo įkvėpimas. 

Velniop poezija tyra, 
Kai namuose skalbimas! 
Namų ir ukio poetas 


FR. SILERIS 
1785 


GRAIKIJOS DIEVAI 


Kai dar valdėt žemę stebuklingą 
Ten, kur švyti džiaugsmo apžavai, 
Vedėt giminę žmonių laimingą, 
Gražūs pasakų šalies dievai. 

Ak, kitaip godojo jūsų šlovę, 
Kitos buvo apeigos kadais, 
Kai Veneros puikiąją šventovę 
Žmonės puošdavo žiedais! 


Kai vaizduotės stebuklingas burtas 
Apgaubė tikrovę lyg šydu, 
Budino gyvenimas atkurtas 
Ligi tol nepatirtus jausmus. 
Kai meilingai širdys susilieję 
Iškilnumą šlovino gamtos, 
Žemėj matė žvilgsniai prakilnieji 
ŽZenklus dieviškos pėdos. 


Kur dabar, kaip mokslas sako, rieda 

Medžiaga, ugninis kamuolys, — 

Helijas, vairuodamas karietą, 

Lėkė kaip liepsnotas spindulys. 
Oreadės'" kalnuose gyveno, 

O driadės!“ — medy kiekviena. 

Iš najadžių''" amforų sroveno, 

Tykiai liejos upė balzgana. 


Lauras prašė", kad padėtų Hėja, 
O Niobė stingo tarp uolų“, 


Eilėraščiai 


Eilėraščiai 


Nendrėj Sirinksės rauda aidėjo““, 
Filomelos skausmas?! — iš šilų. 
Ašara Demetros — šios upelės — 
Persefonės dėlei išlieta?ž: 
Afroditė šaukė nuo kalvelės 
Mielą draugą, — veltui jos malda! 


Atlankyt sūnų Deukaliono?“ 
Eidavo dievaičiai iš dangaus. 
Su piemens lazda Hiperionas 
Ėjo mergint dukterų žmogaus. 
Žmones ir dievus, narsius herojus 
Meile jungė Erotas guviai, 
Amatunte atnašas aukojo 
Žmonės, pusdieviai, dievai. 


Santūrumas ir niaurus orumas 
Buvo išmesti iš pamaldų, 
Viešpatavo laimė ir linksmumas, 
Kas laimingi, džiaugėsi kartu. 


„Dievas džiaugsmo ten nesidrovėjo, 


Vien tik grožį vertino jisai; 
Jį kamenų šnabždesiai žavėjo, 
Švelnūs gracijų balsai. 


Jūs šventyklos tarsi rūmai švietė. 


Į šlovingus Istmo žaidimus?“ 
Lyg į šventę didvyrius pakvietę, 
Leisdavot rungtynių vežimus. 
Gražūs, lankstūs ir jauni šokikai 
Prie altorių burdavos gašnių, 
Galvą puošdavo gėlių vainikai, 
Šviesdavo ant dieviškų plaukų. 


Ten šauksmai linksmųjų palydovų 


Ir puiki panterų karieta 

Lydi Bakchą — džiugesio valdovą, 
Faunas ir Satyras pagreta; 
Šėlstančios menadės?? jį apninka, 

Vynui jo nusilenkia žemai. 
Rausvos lūpos linksmo šeimininko 
Glaudžias prie taurės linksmai. 


Lankė nebe giltinės žiaurybė 
Mirštančiojo guolį. Bučinys 
Iš jo lūpų traukdavo gyvybę, 
Genijaus užgesdavo ugnis. 
Moteries vaikaitis prižiūrėjo 
Orko svarstykles griežtas; 
Jaudino raudojimai Orfėjo 
Net erinijas piktas. 


Mirusių mielų draugų šešėliai 
Eliziejaus lėkdavo laukais, 
Mylintys ten meile džiaugės vėlei, 
O vežėjai — ratais ir Žirgais. 
Alkestidė glaudė ten Admetą““, 
Linas” švilpavo dainas tylias, 
Atpažino draugas ten Orestą, 
Filoktetas gi — strėles”. 


Dovanų paskatinti ristikai 
Aikštėj siekė pergalių naujų, 
Didvyriai, didžius žygius atlikę, 
Priartėjo prie aukštų dievų. 
Tam, kas rūsčią mirtį nugalėjo, 
Lenkėsi dievybės prakilniai; 
Ten jūreiviams potvyny švytėjo 
Iš Olimpo du dvyniai”. 


Kurgi tu, gražus pasauli?.. Grįžki, 


Prigimtie, jaunatviška, šviesi. 
Tik legendoj tavo pėdos ryški, 
Tik dainoj tu gyvas tebesi. 

Jau Orke mirties ūkai pakibę, 
Jokis dievas nesirodo man. 

Iš paveikslo, dvelkiančio gyvybe, 
Liko tik skutai... Aiman! 


Eilėraščiai 


Eilėraščiai 


Visos gražios gėlės jau nulinko, 
Pučiant šiaurės vėjui darganam. 
Ir dievų pasaulis visas dingo, 
Atiteko viešpačiui vienam. 
Liūdnas po žvaigždynus aš žvalgausi, 
Ten tavęs, Selene“?. nerandu; 
Piktas šilo aidas rėžia ausį, 
Piktos bangos prie krantų. 


Laimės, kurią teikia, nesuvokus, 
Nesigėri savo didumu, 
Dvasios, kur ją valdo, nepažinus, 
Nesidalo su manim džiaugsmu, 
Net pamiršus savo dainiaus šlovę, 
Lyg švytuoklė, kartą paleista, 
Traukos dėsnio einanti vergovę, 
Metusi dievus, gamta. 


Kad numirus vėl atgimt galėtų, 
Gulasi pati savam karste; 
Ir savaime sukasi iš lėto 
Nesustojus amžinam rate. 
Jau dievai nuėjo į legendą, 
Pametė pasaulį, kurs patsai, 
Be dievų pagalbos, skrenda 
Per visatą vienišai. 


Eidami nusinešėt kilnumą, 
Visą grožį ir džiaugsmus visus, 
Ir spalvas, ir muzikos gyvumą, 
Mums palikot tik tuščius garsus. 
Vargani, apleidę laiko būtį, 
Sklandot seno Pindo“! aukštumoj. 
Tas gyvenime privalo žūti, 
Lemta kam gyvent dainoj. 


1788 


40) 


41 


GARSIOJI MOTERIS 
Vieno vedusio vyro laiškas kitam 


Turiu tave užjaust? Kad širsdamas grūmojai 
Ir keikei pančius Himenėjo tu? 

Kodėl? Kad tavo neištikimoji 

Ieškoti ėmė glėbyje kitų, 

Ko tujen jai nesugebėjai duoti? 

Bičiuli, paklausyk manęs, 

Gal nereikės taip aimanuoti! 


Gailies, kad kokią tavo teisių dalį 
Paglemš kiti? — Laimingas tu, žmogau! 
M ana priklauso plačiai giminei žmonelių, 
Nuo Belto iki Mozelio krantų, 

Ligi pat Apeninų apsnigtų, 

Lig sostinės, kuri diktuoja madą naują, 
Mažiausios krautuvėlės ja prekiauja, 
Laivuos ir diližanuos mainikauja, 
Knyslys kiekvienas ir kiekvienas kiškis 
Įvertint gali mano moteriškę, 

Prieš akinius filisterio reik jai stypsoti 
Ir žiūrint ką koks kritikas palieps jai, 
Žiedų kilimais ar per karštą liepsną 
Šventyklon eiti ar prieš teismą stoti. 


Viens leipcigietis — kad jį velnias trenktų! — 


Ją piešia lyg žemėlapį pilies, 
Kas nori, gali pirkti ar paliest, 
Lyg nuogą mano akyse išrengtų. 


T a v a! — Dėkok kanoniškam teisynui! — 
Žmonos tavosios vardą jis brangina. 

Ji žinanti kodėl? ir ji yra teisi. 

Mane Ninonos priedu laiko čia visi. 


Tu skundies, kad teatre arba prie kortų stalo 


Tau pasirodžius, kuždesiams nėr galo? 
O laimingasis! kad galėčiau aš 
Tuo pasigirti! Nėr manęs bemaž, 


Eilėraščiai 


Eilėraščiai 


Net jeigu geriant pasukas rūgščias, 
Aš atsistoju jai prie kairio šono, 
Manęs nemato niekas, nejučia 
Jų akys krypsta į išdidžią žmoną. 


Vos tik praauš, rytais 

Paskęsta laiptai munduruos žydruos, geltonuos, 
Laiškai, paketai, ryšuliai — vis: Poniai,— 

Su antspaudais kietais. 

Taip saldžiai miega ji! — man nevalia gailėtis. 
„Štai laikraščiai, madam, iš Jenos, iš Berlyno“. 
Vos atsimerkt snaudalei žaviai pamėginus, 
Akis nuslys — recenzijom iš lėto. 

Gražus jos žydras žvilgsnis — ne, 

Tik jau ne man — jis popierių tvane, 
Vaikai už sienos žliumbti nepaliauja, 

Padėjus laikraštį, ji apie juos teiraujas. 

Štai tualetai paruošti, 

Net veidrodis nelinksmą regi miną, 

Jos potvarkiai nekantrūs ir griežti, 

Tarsi sparnuota laksto kambarinė, 

Pabėgo gracijos toj sumaišty; 

Pakeitusios deives, meilias ir pilnas grožio, 
Erinijos šukuoseną jai puošia. 

Netrukus ir karietos atbildės, 

Pulkai liokajų nuo pasosčių ritas, 

Kvapnus abatas, reichsbaronas, britas, 

Kurs nepažįsta vokiškos raidės, 

Jie prašo, kad garsioji išklausytų 

Čia Grosingą“? ir Ko, po to Ciuricho magą, 

Į vyrą, tarsi daiktą kiurksantį šalia, 

Jie žvelgs iš aukšto, su pašaipėle. 

Čia ja — ar tavo šeimoje tokie dalykai dėtųs? — 
Bet koks pamaiva arba menkysta 

Ramiausiai gali sau žavėtis, 

Ir visa šitai mano akyse! 

O man mandagų vyrą reik vaidinti 

Ir kviest pietų, užustalėn sodinti. 

Prie stalo, drauge, noris pasikart, 

Iš kur, sakyk, turiu kantrybės gauti! 
Burgundišku, kurį man draudžia gert, 
Jos garbintojų gerklę reik skalauti. 

O duoną, dėl kurios man tenka vargt, 
Išalkę parazitai sučiaumoja. 
Onemirtybe prakeiktoji, 

Įstrigus mano inkstuos šimtąkart! 

Tegu supūna pirštai, kur spausdina! 
Kas man už tai, sakyk, brangus kaimyne, — 
Juokeliai, skundai, netašytas menas; 
Dėl ko? O, kas to nesupranta! 

Juk moteris tokia, toks briliantas, ° 
Jų akimis,— pas tokį pavianą! 


Pavasaris. Ant pievų, ant dirvonų 
Marguosius kilimus, žiūrėk, gamta paties 
Ir gėlės rengtis žalumu pradės, 

Čyruoja vieversys, miškai pilni malonių. 
Gegužis jos nedžiugina nė kiek. 
Giedotoja jausmų pačių saldžiausių, 
Giraitė ta, kur mūsų žingsnių klausės, 
Ir visa kita širdžiai jos perniek: 
Lakštingaloms skaityti jos neteko, 
Lelijos apie ją nepralemens, 

Visų būtybių krykštaujančios šnekos 

Ją įkvepia — pamokančioms eilėms. 


Eilėraščiai 


Bet ne! pavasaris toksai gražus — kelionėms. 


Pirmonte kaip turėtų būt jauku, 
Karlsbadą šlovint nepaliauja žmonės. 
Šast — ji jau ten, tarp tų margų pulkų, 
Kur blizga ordinai, apykaklės prabangios, 
Tarsi Charono““ luote vis po du 

Save jie rodo ir parduoti stengias, 

Tenai, kur šimtą mylių atkeliavo 
Dorybės trūkusios sulopyt žaizdą savo, 
Tenai,— bičiuli, nedejuok, neaikčiok! — 
Žmona, palikus man septynetą našlaičių. 


Eilėraščiai 


O mano meile, didelė, tyra! 

Kaip greit — kaip greit esi tu išsisėmus! 
Aš moterį, kokios nebuvo ir nėra, 
Kurią man žavingumo deivės lėmė, 
Protingą, imlią, šviesią širdyje, 
Svelnių jausmų, aikštingą ir malonią 
Širdies valdovę, aš regėjau ją, 
Gegužio dieną, žaidžiančią prie šono; 
Taip saldžiai „Mylimas, brangus!“ 
Bylojo man jos akys mielos, orios. 
Tada vedžiau ją prie altoriaus, 

Ar buvo laimingesnis kur Žmogus? 
Žieduotos, stebuklingos metų voros 
Šypsojosi to veidrodžio dugne; 
Dangus jau vėrės prieš mane. 
Mačiau, aplink ratu vaikučiai krykščia, 
Jų buryje — gražiausią ją, 

Ir laimingiausią — irgi ją, 

Ji mano — sielų darnoje 

Mus rišo meilė ir draugystė. 

Bet pasirodo — o kad jį kur galas! — 


Garsesnis vyras —gražesne dvasia. 


Atlieka žygdarbį — ir akyse 
Sugriūva mano kortų dangiškas namelis. 


Ir kas dabar? — Apverktini mainai! 

Kai išsisklaidė kerintys sapnai, 

Kas liko man iš angelo sparnuoto? 
Stipri dvasia su kūnu silpnučiųu, 
Mišrūnas iš dviejų lyčių, 

Netikęs nei mylėt, nei komanduoti; 
Vaikutis — milžino karionėms, 

Butybė tarp išminčiaus ir beždžionės, 
Kuriai paskui stipresnį šliaužt patiko, 
Be savo grožio, be lyties, 

Neteko savo sosto paspirties, 

Iš žavesio šventos misterijos išnyko 

Ir išbraukta pas Kiterą“' iš Aukso knygos, 
Dėl to, ką laikraščiai išties. 

GYVENIMO POEZIJA 


„Ar koks Žmogus dar vizijomis grožis? 
Jų šydas esmę visiškai užgožęs. 

Ar kas dar guodžias viltimi tuščia? 
Nuoga tiesa tebūnie čia! 

Lai mano susikurtas rojus eina aitais, 
Te laisvą dvasią, beplasnojančią aukštyn 
Beribių galimybių užburton šalin, 
Sukausto dabartis galingais saitais. 
Save išmoks ji nugalėti: 

Tuomet ir pareiga šventa, 

Ir negandų sunki našta 

Privers ją dar labiau klausyti. 

O kas tiesos privengia atviros — 

Su būtinybe kaip susidoros?“ 

Bičiuli griežtas, šitaip tu sakai, 
Žiūrėdamas iš uosto patyrimo, 
Iliuzijas atmetęs visiškai. 

Pabugę rimto žodžio, ima 

Amuūrai bėgti per laukus, 

Nešoka Horos”, mūzos žaidimus nutrau 
Nuliūdę deivės nebelaukia: 

Nusiima jos tyliai vainikus, 

Sudaužo lyrą Apolonas, 

O Hermis skeptrą į dalis, 

Rausvų svajonių šydas plonas 

Tuoj nuo gyvenimo nuslys. 

Pasauli, kapo tu rūsys. 

Sūnus Kipridės raištį stebuklingą 
Nuplėšia nuo akių, tada 

Pamato meilė jį mirtingą 

Ir sprunka, siaubo apimta. 

Jaunystės grožis sudūlėja, 

Net meilės bučinys ledėja, 

Kai indas džiaugsmo bus ligi kraštų, 
Staiga suakmenėsi tu. 

Eilėraščiai 


? 


kia, 


Eilėraščiai 


DAINOS GALIA 


Srautų srautai nuo skardžių teka, 
Pradundant audrai virš kalnų, 
Ir griūtys įkandin jų seka, 
Ir medžiai virsta iš šaknų; 
Pagautas įspūdžio didingo, 
Keleivis klausos paslapčia 
Riaumojančių srautų audringų, — 
Nežino tik, kur jų pradžia: 
Taip gimsta ir daina krūtinėj, 
Tik — kur jos versmės, kur šaltiniai? 


Ten, kur būtybės gaivalingos, 
Beverpiančios būties gijas; 
Kas jų mįsles įmins lemtingas, 
Tas eis, kur dainiaus burtai ves. 
Tai jis užvaldo jautrią sielą 
Lyg Hermis dangišku skeptru: 
Čia pakylės į dangų mielą, 
Čia svies į gelmę pragarų 
Ir, supdamas jausmų švytuoklę, 
Mokės žaismams ir rimčiai duoklę. 


Kaip ten, kur džiaugsmas vien, žaidimas, — 


Staiga tarsi tamsi dvasia 
Įžengia milžinas likimas 

Ir ištarmė — jo akyse, 

Ir prieš ne šio pasaulio svečią 
Didžiūnai lenkias klupdami 

Ir kaukės krinta, šiurpas krečia, 
Nutyla šnekesiai linksmi, 

Ir po tiesos galinga saule 
Išnyksta smurtas ir apgaulė, — 


Taip meta kasdienybės naštą 
Žmogus, pažadintas dainos, 
Pajutęs, kad širdis jo plasta 
Pilna naujos, skaisčios liepsnos; 

Eilėraščiai 


Ir jis didiems dievams prilygsta, — 
Lėmimas žemiškas — tvankus, 
Tad visos kitos galios nyksta, 

Nes kyla įkvėptas žmogus, 

Ir dingsta rūpestis nuo veido: 

Jį žavesys dainos išsklaido. 


Kaip, grįžęs į namus iš tolo 
Po ilgesio ir nevilties, 
Su ašaromis vaikas puola 
Prie savo motinos širdies, — 
Taip iš svečių kraštų klajūną 
Į gimtą sodžių atgalios, 
Tarytum sūnų palaidūną, 
Daina ir vėlei parvilios, 
Kad jis gamtoj pamiršt išmoktų 
Konvencijų pasaulį koktų. 

PAKINKYTAS PEGASAS 
Į vieną turgų — bene Heimarketa”’, 
Kur žmonės kuo tik geidė, tuo prekiavo, 
Atėjo sykį alkanas poetas, 
Norėdamas parduot Pegasą savo. 


Sparnuotas žirgas nekantrus 
Pradėjo žvengti, stypčiodamas dailiai, 
Žioplių minia aplinkui kad sukrus: 
„Kas per gražumas! — puolė šaukt.— Tik gaila, 
Kad jo grakštus stuomuo tais dviem šlykščiais sparnais 
Subjaurotas. Betrauktų sau karietą. 
Kaip reta, žinot, žirgas, po velniais, 
Bet kas gi oru skraidžioti norėtų? 
Juk pinigai ant tako nesimėto!“ 
Čia arendatorius ūmai: 
„Sparnai, deja, iš tikro reikalą gadina; 


Eilėraščiai 


Reikės pakirpt arba surišt į vieną, 

Ir vežime dardėsiu sau ramiai. 

Dėl vieno kito svaro rizikuoju“. 
Mainytojas smagus, kad sutaria su juoju, 
Jau kiša ranką. „Ką gi, reik apliet!“ 
Greit Hansas vestis jį namo galės. 


Taurusis žirgas kinkomas kieme. 
Tačiau, vos tik pajutęs keistą naštą, 
Jis pasimuisto, šoka, ima nešti, 

Ir viskas, kas tik buvo vežime, 

Jau drybso išversta ties bedugne. 
„Na ką, gerai. Ne tokių pokštų esti. 
Neteks daiktų vežioti. Po velnių, 
Ryt keleivius man reikia vežti, 
Bandysiu jį paimt atsarginiu. 
Šaunuolis, gali arklius du atstoti; 
Gal su laiku ir pats ateis į protą“. 


Pradžia visai puiki. Išlaisvintas arklys 
Eiklesnis už kitus tursena, nėr ko delsti, 
Bet kas gi čia? Jis kilsteli akis, 
Neįprasta į grindinį jam belsti, 

Jis iš vėžių iškrypo nejučia, 

Pabudus prigimtis slapčia 

Skraidina per laukus, balas, girias didžiausias; 
Ir visą kinkinį pagauna siautulys, 

Nei sustabdyti, nei iššokt gali, 

Kol pagaliau, visų keleivių siaubui, 

Sulūžus, apdaužyta karieta 

Sustoja ties viršukalne aukšta. 


„Man regisi, išėjo ne į gera“, — 
Prabilo Hansas sau rimta mina. 
„Jei šitaip nieko neišeina, dera, 
Kad bestija pabūtų alkana; 
Tai pasiutimą greit išvaro“. 
Kaip tarė, taip padarė. Iš gyvulio gražaus, 
Net nepraėjo kelios dienos, 

Beliko griaučiai! „Štai kas tu per vienas! — 


Sušuko Hansas.— Nieko panašaus, 
Su mano jaučiais paarėt prašau!“ 


Vaje, vaje! Apverktinas vaizdelis — 
Sparnuotas žirgas, gretimais jautelis. 
Pegasas daužos, iš visų Jėgų 
Dar stengiasi pakilt, į žydrą dangų žiūri, 
Šalia klampoja jautis nusuktu ragu, 
Dabar bičiulis Febo mėgdžiot jautį turi, 
Ir šitaip nuolat, kol gale dienos 
Apleidžia jėgos sąnarius ir kojas, 
Nuilsęs Dievo žirgas išdidus 
Ant žemės krinta, dulkėse voliojas. 


Įsiuto Hansas: „Kas per gyvulys!“ — 
Betalžydamas žirgo šonus keikės. 
„Vaga, ir ta paeit nebegali? 

Matyt, apstatė turguj kipšo vaikas“. 


Užėjo jam toks įtūžis staigus. 
Kol švilpia rimbas, krėsdamas juokus, 
Jaunuolis artinas, guvus ir sveikas. 
Jo rankoj švelniai skambanti citra, 
Plaukų auksinį spindesį apjuosęs, 
Geltonas kaspinas tik plaikstosi ore. 
„Drauguži, kur tu šia pora važiuosi? — 
Iš tolo ima šaukt vaikinas bernui.— 
Su jaučiu aria paukštis pakinkytas! 


Man regis, greit pratrūks kvatot net varnos! 


Ar negalėčiau valandėlę kitą 
Aš pasidžiaugti tavo arkleliu, 
Stebuklą tau parodyti galiu“. 


Išpančiotas Pegasas kaip matai. 


Eilėraščiai 


Jaunuolis strykt ant jo, net žodžio nepasakęs. 


Pajutęs meistro ranką nelauktai, 
Ząslus tik žirgas kad sukąs tvirtai 
Ir nėrė žvengdamas, liepsna sužibo akys; 

Jau nebe kuinas jis, jau dausose 

Kaip Dievas sklendžia, kaip kokia dvasia! 
Lyg viesulas, dabar jau vėl sparnuotas, 
Apsuko platų ratą erdvėje, 

Paskui sužvingo ir lyg žarija 

Išblėso mėlynų padangių plotuos. 

METAFIZIKAS 


„Kokioj aukštybėje esu! 
Dangun remiuos! Aukštesnio būti nebegali 
Kaip mano verslas — iš tiesų!“ 
Taip nutarė stogų dengėjas, 
Bokštan įlipęs.— Milžinas smulkus 
Ir knygius Hansas Metaifizikas vėl dėjos 
Galiūnu. Milžine smulkus, 
Ar tu žinai, iš ko ir kam statytas bokštas, 
Kurian įlipęs tu taries visus pranokstąs? 
Ir kaip ten patekai? Nes juk aukštybė ta 
Ne kam kitam, o tik žemyn žiūrėt skirta. 

ŠOKIS 


Žvelk, kaip žingsniais lengvais banguodamos sukasi poros, 
Žemę liečia vos vos jų lyg sparnuota pėda. 
Gal čia eiklūs šešėliai, netekę apsunkusių kūnų? 
Gal mėnesienos gaisuos elfai vilnija eilėm? 
Lyg zefyro srovėm dūmai lengvi plūsta oru, 
Lyg lengva eldija suptųs sidabro srautuos, 
Stypčioja koja žvitri, ją neša melodijų vilnys, 
Kelia eterio kūną stygų švelnus skambesys. 
Štai -norėtų staiga sutraukyti šokio grandinę, 

Nyra drąsuolių pora šokančių tirštumon. 
Tarpas atsiveria jai ir už nugaros dingsta, 
Lyg slaptinga ranka mostu jai skintų kelius. 
Žvelk! pasiklydo pora, labirintuos laukiniuos 
Virsta žavus statinys šio pasaulio lakaus. 
Ne, vėl kelias džiaugsmingai aukštyn, išsinarplioja mazgas 
Ir kitokiuos keruos vėl atsistato tvarka. 
Nenutrūksta tasai kūrinijos amžinas tapsmas, 
Įstatas pagarbus permainų valdo bangas. 
Tu man sakyk, kaip darinys tas suyra 
Ir ramybė sykiu tvyro toj formoj judrioj? 
Viešpats kiekvienas, laisvas, širdies savo klauso 
Ir veržlioj tėkmėje randa savuosius kelius? 
Nori žinoti? Dermę atmink, jos galingą dievybę, 
Tą, kur šuolius staigius keičia darniuoju šokiu, 
Lyg Nemezidė jinai ritmo auksinėm vadelėm 
Valdo džiaugsmo vilnis, tramdo, kai liejas pervirš. 
Negi veltui tau skamba šita visata sustyguota, 
Ar nepagauna tavęs ši palaiminga srovė? 
Nei tas taktas žavus, kurį tau muša kas gyvas, 
Verpetuojantis šokis, kurs erdvėm amžinom 
Neša švytinčios saulės keliais didingaisiais. 
Šokant taktas brangus, tai, ko vengi veikloj. 

ŽAIDŽIANTIS VAIKAS 


Žaisk, vaikel, ant kelių mamos! Šventoje tyloje čia 
Virkdantis vargas joks, rūpestis joks nesuras. 
Laiko mylinčios motinos rankos tave virš bedugnės, 
Ir net į sūkurio gelmę taip nekaltai tu šypsais. 

Žaisk, miela nekaltybe! Aplink Arkadija dar tau, 
Ir laisva prigimtis klauso tik noro džiugaus; 
Gaivios išmonės jėgos dar pačios save apriboja, 
Ir neturi drąsa tikslo dar nei pareigos. 
Žaisk! Netrukus ateis tau darbas, kankinantis, rimtas, 
Ir pareiga be džiaugsmo ir be drąsos viešpataus. 

ILIADA 


Plėškit, draskykit Homero vainiką, skaičiuokit 
Tos nemirtingos poemos tėvus. 

Motina jos tik viena, ir tos motinos bruožai — 
Tai nemirtingi bruožai gamtos. 

IDEALAI 


Kam taip klastingai, netikėtai, 
Viltinga aukso svajone, 
Kančios ir laimės palytėti, 
Palikot vienišą mane? 
Jaunystės mano metai brangūs, 
Kas sugrąžinti jus padės? 
Negrįšit — skuba jūsų bangos 
Į šaltą jūrą užmaršties. 


Kadais nušvietę mano kelią, 
Užgeso spinduliai karšti, 
Išnyko gražūs idealai, 

Kuriuos aš saugojau širdy. 
Saldus tikėjimas pradingo, 
Pagimdęs tiek šviesių sapnų, 
Tikrovė griauna pražūtingai, 
Kas buvo dieviškai kilnu. 


Pigmalionas?’ taip mokėjo 
Įkūnyt savo troškimus, 
Kad marmuras alsuot pradėjo, 
Įgavęs širdį ir jausmus. 
Ir aš kreipiaus į šaltą gamtą, 
Meldžiausi kupinas vilties, 
Ir jai atgyti buvo lemta 
Prie dainiaus mylinčios širdies. 

Tada ji bendrą kalbą rado 
Su mano polėkiais kilniais, 
Šventus širdies žodžius suprato, 
Atsakė bučiniais švelniais. 
Vėl pamačiau aš medį, gėlę, 
Kalnų versmes sidabrines, 
Ir pajutau — gamta besielė — 
Tai pakartojimas manęs. 


Kokia gaivi man pasirodė 

Ta visuma, kur supa mus, 

Ji veržės į kiekvieną žodį, 
Paveikslus, darbus ir jausmus. 
Lyg pumpuras iš lėto skleidės 
Pasaulis prieš mane platus. 
Ak! iš tiesų jo tikras veidas 
Toks varganas ir toks skurdus. 


Pagautas nuostabių svajonių, 
Jaunystės drąsą atradau, 
Be rūpesčių ir be dvejonių 
Gyvenimo keliu skridau. 
Aukštyn prie tolimų žvaigždynų 
Viliojo skrydis prakilnus, 
Ir jokios kliūtys nebaugino, 
Išskleidus didelius sparnus. 


Žmogus laimingas viską gali, 
Jam nesunki jokia našta! 
O kaip palengvino jo kelią 
Fantastiškai graži svita.— 
Man Meilė dovanas žadėjo, 
O Laimė — aukso svajones, 
Garbė šalia žvaigžde spindėjo, 
Tiesa — lyg saulė virš manęs. 
Bet, ak! šios palydovės dingo 


Lyg pasakoj arba sapne, 
Pametusios negailestingai 

Dar kelio vidury mane. 
Greičiausiai Laimė pasitraukė, 
Prigeso Išminties aistra, 

O Tiesą spindinčią apniaukė 
Dvejonių sukelta audra. 


Mačiau — Garbės vainikas kvailiui 
Paskirtas buvo nevertai, 
Per greit many išblėso Meilė, 
Per greit nuvyto jos Žiedai. 
Kasdien gūdžiau užkloja viską 
Ir užmiršimas, ir naktis, 
Tik kartais dar šešėlį blyškų 
Ant kelio numeta Viltis. 


Kas iš triukšmingų palydovių 
Man ranką mylinčią išties? 
Kas prie manęs ir šiandien stovi 
Ir kas į kapą palydės? 
Tik tu, kukli, švelni Draugyste, 
Žaizdas užgydai, kaip matau, 
Galbūt todėl pačioj jaunystėj 
Tavęs ieškojau — ir radau. 


Ir tu, jos drauge numylėtas, 
Man sielą saugantis šventai, 
O Darbe, tavo ritmas lėtas, 
Bet tu negriauni, o statai. 
Į šviesų rūmą Amžinybės 
Dedi smiltelę po smilties 
Ir nubrauki skolos beribės 
Metus, dienas ir minutes. 

UŽDENGTA STATULA SAISE 


Žinių trokštąs jaunuolis, kurs Egiptan 
Į Saisą atvykęs buvo semtis 

Slaptos dvasiškių išminties, pakilo 
Pakopom dvasios pats gana aukštai; 
Ugningai veržės jis į pažinimą, 

Ir hierofantas aiškinti jam vos 
Suspėdavo. „Jei aš turiu ne viską, 

Tai ką turiu? — sakydavo jaunuolis.— 


Nejau tu tiesą, kaip juslių palaimą, 
Laikai suma: turėt gali daugiau jos 
Arba mažiau, tačiau vis tiek turi? 

Ar ji dalijama, ar ne vieninga? 
Tik spalvą iš vaivorykštės paimk, 
O iš harmonijos paimk tik toną — 
Ir nieko nebeliks, nes bus graži 
Spalvų, garsų pilnatvė suardyta“. 


Taip kartą šnekučiuodami, ramiai 
Sustojo juodu vienišoj rotondoj, 
Kurioj pro šydą statula didžiulė 
Jaunuolio žvilgsnį ėmė traukt. Nustebęs 
Jis į vadovą pažiūrėjo: „Kas 
Ten paslėpta po uždanga ana?“ — 
„Tiesa“, — atsakymą išgirdo.— „Kaip? Aš 
Veržiuos į tiesą vienišas, o čia 
Man prieš akis tiesa štai uždengta?“ — 


„Dievybės šito pasiklausk,— parodė 
Jam hierofantas.— Uždangos negali, 
Jai nepraskleidus, liesti mirtingasis. 

O jei, dievybė sako, kas anksčiau 
Nudengtų nusikalstama ranka 

Ją, šventą...“ — „Tai?“ — „Tas tiesą pamatytų“.— 


„Keista orakulo valia! Nejau, 

Nejau ir tu jos niekad nepakėlei?“ — 
„Aš? Man visai nekildavo tokios 
Pagundos!“ -— „Nebesuvokiu. Jei tiesą 
Atskyrusi tik ši plonutė siena...“ — 
„Įstatymas dar,— pertraukė vadovas, — 
Sūnau, kur kas sunkesnis, nei manai, 


Eilėraščiai 


Tasai plonutis šydas — tavo rankai 
Jis lengvas, tavo sąžinei — sunkus“. 


Namo jaunuolis ėjo susimąstęs. 
Jam atėmė tas pažinimo geismas 
Ir miegą, blaškės lyg ugnyj ant gulto, 
Vidurnaktį pakilo. Į šventyklą 
Patraukė greitai žingsniais nedrąsiais. 
Be jokio vargo perlipo per mūrą 
Ir nedvejodamas tuojau nušoko 
Tiesiog į patį vidurį rotondos. 


Dabar jis vienas čia, tokia klaiki 
Apsupus vargšą mirtina tyla, = 
Kurią tik žingsnių garsas tuštumoj 
Slaptosios salės apskritos betrikdo. 
Iš kupolo pro angą meta blankų 
Sidabro melsvo spindulį mėnulis 
Ir, lyg ant žemės nusileidęs dievas 
Su savo ilgu apdaru, baugi 
Patamsiuos skliautų spindi statula. 


Jis eina keliais linkstančiais artyn — 
Jau ties pirštus paliesti šventenybę, 
Bet išpila jį karštis, purto šaltis, 
Ir suturi nematoma ranka. 
„Nelaimingasis, ką daryt rengiesi? — 
Jam ima priekaištaut vidinis balsas.— 
Švenčiausiąją tu gundyt ketini? 
Orakulas pasakė: šydą šį 
Praskleis jis pats, o ne žmogus mirtingas. 
Bet ir šitie — ar ne jo lūpų žodžiai: 
„Nudengęs šydą, tiesą pamatytų“? 
„Kas bus, tas bus! Pakelsiu! — jis sušuko.— 
Aš noriu pamatyti“.— „Pamatyti!“ — 
Nuspengė ilgas aidas pašaipus. 


Sušuko ir staiga nuplėšė šydą. 
„Ir kas, — paklausit, — jam ten pasirodė?“ 

Aš nežinau. Išbalusį ir vos 

Begyvą rado rytą jį dvasiškis 
Sukniubusį po kojomis Izidės. 

Ką jis tenai pamatė ir patyrė, 
Nepasisakė niekam. Nuo šio mirksnio 
Jam visiškai gyvenimas apkarto. 
Anksti nuvarė sielvartas į kapą. 
„Tam vargas, — klausinėjamas kitiems 
Jis tvirtindavo perspėjamais žodžiais, — 
Tam vargas, kas į tiesą eis per kaltę! 
Toks niekados tiesa neapsidžiaugs“. 


1795 


MOTERŲ GARBĖ 


Moterys mūsų! priaudę, pripynę 
Dangiškų rožių į buitį kasdienę, 
Juostą iš meilės išaudę karštos, 

Jos po kukliais gracingumo vualiais 
Budi ir jausmo skaisčiausio ugnelę 
Kursto šventąja ranka nuolatos. 


Amžiais iš tikrovės gniaužtų 
Veržias vyriška jėga, 

Niekas jo minčių nekausto, 
Plūsta jo aistrų banga. 

Godžiai puola į tolybę, 

Neramu jo širdyje, 

Ten, kur šviesios žvaigždės žiba, 
Jam vaidenas jo svaja. 


Moterims vos tik suvirpa blakstienos, 
Grįžta atgal tie bėgliai, ir kaip vienas 
Suka jie vėl į vėžes dabarties. 

Ten, kur jų močių lūšnelės stovi, 
Saugo nuo seno drovią dorovę 
Tikrosios dukros romios prigimties. 

Pavojingi vyro siekiai, 
Pilnas griaunančios jėgos, 
Nieko sveiko nepalieka, 
Puldamas be atvangos. 

Ką sukūręs, tuoj suskaldo, 
Nežaboti jo geismai, 

Tarsi hidrai — naujos galvos 
Jam atauga amžinai. 


Betgi patenkintos, ramios ir lėtos 
Moterys skina akimirkų žiedus, 

Sergi juos mylinčioj savo širdy. 

Jos daug laisvesnės buity kasdieninėj, 
Veriasi joms pažinimo šaltiniai 

Kaip ir poezijos žemė plati. 3 


Išdidaus ir kieto būdo 

Siela vyriška šalta, 

Prie kitos širdies prigludęs, 
Nesidžiugs jis niekada, 

Kas jam sutapimas sielų, 
Kas jam ašarų srautai, 

Jam kasdienės kovos mielos, 
Jos tik grūdina tvirtai. 


Bet, lyg zefyrų švelnių palytėtos, 
Arfos Eolo ūmai suvirpėtų,— 

Taip jaudulingoji moters širdis, 
Kančios mažiausios kitų sugraudina, 
Svetimas skausmas suspaudžia krūtinę, 
Dangiškos rasos užlieja akis. 


Vyrams gi svarbiau kas kita, 
Viską lemia tik jėga; 

Su kardu įrodo skitas, 
Persas klaupiasi staiga. 
Šiurkščiai grumtis nepaliauja 
Nesuvaldomi geismai, 

Ir nesantarvėj iš naujo 
Skęsta gracijų namai. 

Betgi išmokę gražiuoju paliepti, 
Moterys laiko dorovinį skeptrą, 
Gaisrą nesandoros gena šalin, 
Moko jėgas tas, kurios nesutinka, 
Lietis vieningai į formą meilingą, 
Vienija viską, kas liejas aplink. 

ODISĖJAS 


Jūras išplaukė visas tėvynės ieškąs Odisėjas; 
Pro Charibdės šiurpus, lojančią Scilę piktai, 
Vandenyno pavojais baisiais ir per priešišką žemę 
Net į Aidą““ jisai nusileido — net ir po žeme. 
O kai miegant lemtis nuplukdė prie Itakės kranto, 
Tai, pabudęs skausme, nepažino gimtosios šalies. 

PASIVAIKŠČIOJIMAS 


Būk pasveikintas, kalne, viršūne nurausvinta saulės! 
Sveikinu, saule, tave, su meiliais spinduliais! 
Sveikinu, kloni, tave ir jus, o šlamančios liepos, 
Paukščių choro balsus toj lapijoj vešlioj, 
Ramios žydrynės, ir jus, kurios dangų apgobę, 
Ir uolynus rudus virš žaliųjų miškų, 
O ir patį save, kurs, iš kambario ankšto ištrūkęs, 
Nuo tuščių plepalų bėgu džiaugsmingai pas jus. 
Jūsų oras gaivus lyg balzamo man širdį pripildo, 
Ir išalkusios akys ganosi šviesoje. 
Ryškiai pražydusioj pievoj pradeda spalvos švytėti, 
Bet žavus margumynas pilnas protingos darnos. 
Lankos tiesia maloniai man platųjį savo kilimą, 
O jaukioj žalumoj raitos takelis tylus, 

Zvimbteli štai darbščioji bitutė ir tvaskantį sparną 
Kelia drugelis lakus raustančiam dobile, 
Saulės strėlės dar varsto mane; koks apmiręs vakaris, 
Vien džiugus vieversys virva aukštybėj dangaus. 
Tik suvirpa krūmynas ir lenkiasi alksnių 
Karūna, o nuo vėjo žvilga žolė sidabrais. 
Sambrėškis gaubia mane ir į kvepiančią vėsą 
Kviečia pastogė puiki buko šešėlių ūksmėj, 
Girios gūdumas užstoja ūmai man akiratį šviesų 
Ir takelis vingrus veda aukštyn ir aukštyn. 
Perveria kur ne kur dar šakų lapotąjį grotą 
Koks spindulys, lyg šypsniu kviestų žydrynė tave. 
Betgi uždanga plyšta, ir tankmė prasivėrus 
Vėl į spindinčią dieną staigiai bloškia mane. 
Neaprėpiamos verias tolumos manajai akiai; 
Ir uolynais žydrais baigias pasaulis ūkuos. 
O papėdėj kalnų, dunksančių man po kojom, 
Plaikstosi upės srovė atspindžiuos savo žaliuos. 
Eteris man virš galvos, eteris srūva iš šonų, 
Svaigdamas dangų stebiu, siaubą matau apačioj; 
Bet tarp amžino skliauto ir amžinosios bedugnės 
Lieptas turėklais tvirtais saugiai keleivį išves. 
Ir šypsodamos lekia pro šalį pakrantės turtingos, 
Darbo džiugesį giria klestintis slėnis žemai. 
Tosios linijos, žvelk! valstiečių laukams jos atskirti, 
Į gėlių kilimus įaudė jas Demetra. 

Draugiškas įstato ženklas, per dievą žmonėms suteiktasis, 
Kai laukuose geležies meilė išblėso ūmai! 

Bet visaip išsirangęs, suraižęs sau plotus tvarkingus, 
Čia prapuola miške, čia per aukštybes kalnų 

Raitos spindinčia juosta žemes sujungiantis kelias, 
Upės paviršium glotniu stumiasi plaustas tolyn. 

Tilindžiuoja varpeliais ganykloje guvūs galvijai, 
Atsišaukia aidais vienišos dainos piemens, 

Sodžiai linksmi puošia upę ir žalumynuose skendi, 
Dar kiti nuo kalnų leidžiasi stačiai žemyn. 

Čia kaimynystėj žmogus vis dar su ore iš vieno, 
Romüs plyti laukai palei sodiečio namus, 

Jaukiai vynuogė raizgos linkui langelio neaukšto, 

Meiliai šaka apkabina medis pakraigę trobos. 
Žemės tauta laimingoji! laisvei dar 'tu nenubudus, 
Griežtas įstatymas sieja tave ir laukus. 
Tavo norai visi keičiasi su kalendorium 
Ir kasdieniniuos darbuos pinasi amžiaus gija! 
Kas gi vagia dabar iš manęs šitą reginį mielą? 
Ir jau kitokia dvasia ima dvelkt iš laukų. 
Skiriasi atžariai visa, kas meilėje jungės, 
Vien tik vienodi daiktai susirikiuoja greta. 
Povyzas stovint regiu, tai tuopų gentys išdidžios 
Puošniai ir iškilniai žengia tvarkingom eilėm. 
Viskas čia taisyklinga, parinkta ir reikšminga, 
Ši tarnų eisena liudija Viešpatį man. 
Sventiškai skelbia tatai ryškiai spindintys bokštai, 
Ir iš skardžio akmens keliasi miesto galva. 
Į savąsias dykras miško faunas tapo išstumtas, 
Pamaldžioji dvasia — akmeniui sielą įkvėps. 
Čia žmogus prie žmogaus daug labiau prisiglaudęs, 
Ir pasaulis sparčiau keičiasi jo širdy. 
Žvelk, kaip žiebias liepsningoj kovoj jų veržlumas, 
Daug jų grumtynės nuveiks, dar daugiau jų darna. 
Valdo vieninga dvasia rankų daugybę ir plaka 
Jų liepsnojančios širdys vienu ryžtingų jausmu. 
Plaka tėvynei ir meilei, įstatymams protėvių dega; 
Čia, šitoj žemėj brangioj, ilsis jų kaulai šventi. 
Taip nusileidžia dievai laimingieji ir kurias 
Žemėje, jiems pašvęstoj, būstuos be galo puikiuos. 
Neša dovanas brangias. Cerera“? arklo gėrybes 
Neša prieky visų, inkarą Hermis eiklus, 
Bakchas su kekėm, Minerva su ūgliais alyvos, 
O Poseidonas pakrantėn atveda karo žirgų““. 
Motė Kibelė kinkosi liūtų porelę vežiman*!, 
Pro svetingus vartus ji kaip miestietė įžengs. 
Akmens šventieji! Iš jūsų pasklido daigai žmoniškumo, 
Puošė jūrų salas papročiai ir menai, 
Teisę skelbė išminčiai prie šurmuliuojančių vartų, 
Didvyriai traukė kovon ginti penatų savų. 
Kūdikiais rankose nešinos moterys lipo į kuorus, 

Žvelgdamos pavymui, kol dingo būrys tolumoj. 
Puolė tada prieš dievų altorius ant kelių ir meldė 
Pergalės ir garbės, leisti sugrįžti namo. 
Pergalę pelnėt ir garbę; namo tik šlovė besugrįžo, 
Jūsų žygius didžius jautriai skelbia akmuo: 
„Sparton nuėjęs, keleivi'Ž, pranešk visiems, kad regėjai 
Mus — atgulusius žemėn, liepė taip pareiga“. 
Bukite ramūs, mielieji! kraujo jūs atsigėręs, 
Medis alyvos žaliuoja, supasi vešlūs javai. 
Ima atkutę krebždėt visur amatai atsigavę, 
O iš upės meldynų dievas žydrūnas pamos. 
Kirvis graužiasi medin ir graudžiai dejuoja driadė, 
Nuo pakriūtės kalnų ritas kamienas traškus. 
Iš skaldyklos akmuo, svertų keliamas, skrenda; 
Į giliąsias angas leidžiasi angliakasys, v 
Kalvėj Vulkano girdėti ritmingas dunksėjimas kūjų, 
Po raumeninga ranka žiežirbos tykš nuo žaizdrų. 
Žiba linas auksinis, apvydamas šokančią verpstę, 
Tarp ataudų vikriai zuja šaudyklė žvitri. 
Locmano balsas reide, jo flotilė jau laukia, 
Į svetimąsias šalis triūso vaisius ji gabens; 
Suka į uostą kiti, lobį iš tolių atvežę, 
Ant iškiliųjų stiebų plasta vainikas aukštai. 
Žvelk, kas dedasi turguj, linksma žmonių knibždėlynė, 
Žemės kalbų mišinys gaust nepaliauja ausy. 
Žemės vaisius apvalius pirklys ant prekystalio krauna, 
Kas po saule karšta Afrikoj dera vešliai, 
Ką Arabija verda, ką šiaurėje Tulė*“ sutaiso, 
Pila mums turtų gausybę dosni Amaltėja ragan““. 
Talentui gimdo čionai dieviškus kūdikius laimė, 
Laisvės krūtim papenėti auga džiaugsmingi menai. 
Atvaizdu gyvu būties skulptorius džiugina akį, 
Prakalba, įkvėptas kalto, amą įgavęs akmuo. 
Lieknos jonėnų kolonos paremia dangų dirbtinį, 
Sutelpa visas Olimpas puikiam Panteono rate. 
Tarsi Iridė“? lengva ar strėlė, nuo templės atsiskyrus, 
Tilto arka grakšti šauna virš upės sraunios. 
O tyliam kambary braižo ratus sudėtingus 
Vyro protas mąslus, skverbiasi į sferas, 

Medžiagų tiria galias, magnetų pyktį ir meilę, 
Garso kelią ore, taką šviesos per erdves, 
Ieško dėsnio aiškaus sūkuringuos verpetuos, 
Ieško tvirtos atramos reiškinių srovėje. 
Kūną ir balsą suteikia raštas mintims nebyliosioms, 
Kalbantis lakštas išsaugo mums jas laikų sūkuriuos. 
Regi nusiebus akis, kaip sklaidos ūkai pamišimo, 
Traukias nakties tvariniai nuo rytmetinės šviesos. 
Pančius sutrauko žmogus. Laimingas! bet kam jis, 
Baimės pančius numetęs, gėdos pamiršta vadžias! 
Laisvės šaukiasi protas, laisvės aistros laukinės, 
Ir nuo šventos prigimties gosliai tolsta visi. 
Ak, kaip inkaras trūksta, kursai palei krantą 
Laikė luotą, dabar jį pagriebia srovė, 
Į tolybę štai neša, į gylį, krantai gi prapuola, 
Greit ant viršūnės bangų luotas bestiebis pasvirs; 
Jau debesynuos išblėso kelionę lydėjusios žvaigždės, 
Nieko nėra pastovaus, dievas suklysta, net jis. 
Pokalbiuos nebėra jau tiesos, širdingumo ir meilės, 
O gyvenime taip: priesaika melo burnoj. 

Į slapčiausias širdžių kerteles, net į paslaptį meilės 
Apgavikas įlįs, draugą nuo draugo atplėš. 

Į nekaltumą grasi išdavystė nuolat šnairuoja 
Ir nuodų geluonim šventvagio kerta dantis. 

Pralaimėjus širdis dorą mintį parduoda, o meilė 
Meta dieviškus bruožus, tausotus kadais. 

Tiesa, ženklus tavus apgavystė jau nusitvėrė 
Ir išniekino ji balsą šviesios prigimties, 

Ką skurdžioji širdis džiaugsmo kely susirado; 
Neprasimuša čia jausmas joks nuoširdus. 

Iš tribūnų liejas tiesa, o pirkelės jų klauso 
Ir įstatymų šmėkla sergėja karalius. 

Metų metais ir šimtmečiais gali šios mumijos tverti, 
Kaip apgaulūs vaizdai tos pilnatvės gyvos, 

Kol atbus prigimtis ir sunkiom, geležinėmis rankom 
Tuščią kevalą purtys vargai ir laikai, 

Tarsi tigrė kokia, kuri grotą plieninį sulaužo, 
Vaizdui numidų miškų staigiai atšokus galvoj, 

Su vergų tūžmastim žmonija šitaip kelias, 

Miestų aitriuos pelenuos ieško savos prigimties. 
O, prasiskirkite, sienos, ir duokite kaliniui laisvę! 
Į apleistąsias lankas grįžta išgelbėtas jis! 
Betgi kur aš esu? Tako nėr. Tik pakriūtės stačiausios, 
Žioji bedugnių plyšiai prieky ir už pečių. 
Už manęs liko svitos aplenktų vynuogynų ir sodų, 
Jokio žmogiško ženklo priešais mane nematyt. 
Tik krūva medžiagos, iš kurios prasikalus gyvybė, 
Tik bazaltas šiurkštus, kuriančių rankų laukiąs. 
Šniokšdamas krinta vanduo, prasigraužęs sau taką, 
Ir tarp medžio šaknų plūsta upokšnis piktai. 
Tuščia jau ir nyku. Vien padangių žydrynėj 
Kybo erelis, pririšęs žemę prie debesų. 
Čia, į šitą aukštybę, neatneša vėjas sparnuotas 
Netgi aido silpnučio žemės vargų nei džiaugsmų. 
Argi jau vienas esu? Juk tavo glėby, prie širdies tau 
Vėl aš, gamta! Žemės baisingi vaizdai, 
Širdį šiurpu man nukratę, buvo tik sapnas nelemtas, 
Draug su slėnio šlaitu dingo jie pragarmėj. 
Gyvastį skaisčią imu nuo tavo skaisčiųjų altorių, 
Grįžta džiugioji narsa mano jaunystės žvalios; 
Juk nesenstanti niekad ir už karalienę gražesnė 
Stropiai tu saugai, gamta, įstatus savo senus. 
Nuolatos ta pati, savo rankose vyrui išsaugai, 
Kūdikis ką patikėjęs, ką jaunas žmogus, 
Ta pačia krūtimi maitini besikeičiantį amžių 
Po žydryne viena, toj pačioj žalumoj 
Vaikšto artimos, vaikšto ir tolimos gentys, 
Saulė Homero, žiūrėk! šviečia ir mums ta pati. 

ŽEMĖS PADALIJIMAS 


Ir tarė Dzeusas: „Žemę padalinkit! 
Aš viską veltui atiduot geidžiu. 

Tiktai dorai, teisingai pasirinkit, 
Aš nedarysiu jums kliūčių. 

Visi, kas tik rankas turėjo, spietės — 
Jauni, seni — paimt kas ką galįs. 

Dirvas ir derlių paėmė valstietis, 
Girias pasiglemžė šaulys! 


Pirklys — javus, javidėje supiltus, 
Abatui teko vynas įstabus. 
Karalius apkėtė kelius bei tiltus — 

Iš to jam dešimtinė bus. 


Vėlai, kai žemę pabaigė dalyti, 
Atėjo dainius. Ak, dalia karti! 

Jau viską, kas akim aplink matyti, 
Suraižė, paėmė kiti. 


„Aiman! Tokioj daugybėje nejaugi 


Aš vienas užmirštas sūnus esu!“ — 
Prieš Dzeusą suklupęs, dainius baugiai 


Prabilo raudančiu balsu. 


Atsakė dievas: „Kas po sapno šalį 
Klajojo, lai nekaltina manęs. 

O kur buvai, kada pasaulį dalė?“ — 
„Buvau,— atsakė,— prie tavęs. 


Dangaus harmonijos aš įsiklausęs, 
Žvilgsniu buvau tenai, kur tu. 

Atleisk, kad dėl tavęs, šviesiausias, 
Aš žemės turtą prarandu“. 


Atsakė dievas: „Viskas padalinta: 


Medžioklė, derlius, kiekviena valda... 


Ateik, jei nori būti su manim tu, 
Dangun įleisiu bet kada“. 

MERGAITĖ Iš SVETUR 


Kasmet, kai vyturėlių dainą 
Kartoja spindintis dangus, 
Mergaitė nuostabi ateina 


Pas klonio piemenis skurdžius. 


Ir nežinia, iš kur ji vyksta, 
Kur jos gimtinė ir namai, 

Ir greit jos pėdsakai išnyksta, 
Vos atsisveikina jinai. 


Paguodžia širdis jos gražybė 
Ir žvilgsnis, mielas ir šviesus, 
Tačiau taurumas ir skaistybė 
Išaukština ją prieš visus. 
Iš laimingesnio gal pasaulio 
Ji neša vaisių ir gėlių, 
Kur daug skaistesnė šviečia saulė 
Virš sodų ir lankų žalių. 


Senelių žilstančių paguoda 


Ir džiaugsmas amžinas jaunų — 


Visiems gėlių ir vaisių duoda, 
Visiems ji turi dovanų. 


Įsimylėjėliams, kai tiedu 
Prie jos priėjo, mergina 
Išrinko nuostabiausią žiedą: 
Jiems tai geriausia dovana. 

PASLAPTIS 


Ji nepasakė nė žodelio, 
Jos neišgirs jokia ausis... 
Bet žvilgsnis daug išreikšti gali; 
Aš supratau, ką sako jis. 

Einu, kur buko medžiai kloja 
Šešėlius ant ramių takų. 
Uždenk mus, pavėsingas gojau, 

Paslėpk nuo svetimų akių. 


Prityla, vėlei sustiprėja 
Iš tolo miesto ūžesys; 

Štai naujas garsas įsilieja — 
Girdėti kūjo dundesys. 

Taip grumiasi žmogus vargingai, 
Ir slegia jį dalia rūsti; 

Tuo tarpu laimės čia nestinga, 
Ji krinta iš dausų pati. 


Nereik žmonėms girdėt, matyti — 
Mes meilę saugokim slapta! 
Jie moka džiaugsmą tik ardyti, 
Nejautę džiaugsmo niekada. 
Pasaulis ims tuoj pavydėti 
Mums tų akimirkų brangių; 
Kaip grobį laimę reik laimėti, 
Užbėgt pavydui už akių. 


O laimė naktyje priglunda, 
Ji mėgsta, kai aplink tylu... 
Bet vos tiktai seklys pabunda, 
Nubėga ji tolyn keliu. 
O, išsiliek, skaidrus šaltini, 
Apsupk mus gaudesiu bangų, 
Lai srautai, skambantys, ištvinę, 
Apsaugo, kas mum taip brangu. 

ŠVIESA IR ŠILUMA 


Gyventi eidamas, žmogus 
Aplink vien šviesą mato: 
Jis tiki laime ir smagus, 

Jog žmonėse ją rado, 
Ir trokšta, šildomas vilties, 
Priglaust pasaulį prie širdies. 


Bet vos pamato iš arti, 
Jog viskas — žema, menka, 
Grūmojančių žmonių spūsty 
Ir pats sugniaužia ranką: 
Širdis — šalta ir uždara, 

Ir meilės karščio nebėra. 


Ne visad spinduliu skaisčiu 
Tiesa nušvies likimą! 
Palaimintas — širdies karščiu 
Nepirkęs pažinimo! > 
Blaivia mintim tu nuolatos 
Žabok veiksmus širdies karštos. 

VILTIS 


Svajoja ir viliasi žmonės visi 
Palenkt sau likimą aikštingą. 

Jiems žėri viltis kaip palaima šviesi — 
Gyvenimo trokšta laimingo. 

Ateina nauji vieton metų senų, 
O žmonės vis laukia geresnių dienu. 


Viltis žmogų lydi šios žemės keliais: 
Žiedais vaiko taką ji barsto, 

Jaunuolis susižavi jos spinduliais, 
Senelis ja guodžias lig karsto... 

Nors žemės kelionę nutraukia mirtis, 
Tačiau su kapu nesibaigia viltis. 


O ne! Ne bepročių tuštybė — viltis, 
Ji polėkiais dvasią nužymi. 
Ne veltui mums kužda širdies išmintis, 

Jog tikslui didingam mes gimę. 
Klausyk, ką tau sako šis balsas širdies: 
Viltis — nepakeičiamas dėsnis lemties! 

NARAS 


Baladė 


„Kuris iš riterių, ginklanešių 

Į gelmę panerti išdrįs? 

Aš taurę auksinę į jūrą sviedžiu — 

Juodoji gelmė ją bematant praris. 

Bet jei kas grąžins man vėl taurę auksinę, 
Ją tam atiduosiu!.. Jum skelbiu šią žinią!“ — 


Prabyla karalius. Ties aukštu skardžiu, 

Kur krantas nugriuvęs, niaurus, 

Jis iškelia taurę mostu išdidžiu 

Ir meta žemyn į Charibdės nasrus. 

„Kas būtų drąsus toks, aš klausiu dar kartą, 
Kuris į jūros bedugnę panertų?“ 


Bet riteriai tyli ir tyli tarnai, 

Nedrąsūs, nuleidę akis. 

Jie mato, kaip šniokščia pikti vandenai, 
Ir niekas nežino, ką lemia lemtis. 

Ir trečią kartą karalius vėl klausia: 
„Kas nori dovaną gauti brangiausią?“ 


Bet niekas nedrįsta sudrumsti tylos. 
Tik vienas jaunuolis šaunus, 
Nusviedęs apsiaustą staiga prie uolos, 
Išeina į priekį, palikęs draugus. 
Nustemba vyrai ir kilniosios damos, 
Drąsuolį palydi jų žvilgsniai neramūs. 

Ir štai, atsistojęs ties jūros skardžiu, 
Jis žvelgia tolyn akimis: 

Vanduo iš Charibdės žiaunų plačių 
Putoja ir šniokščia piktai vilnimis. 

Ir dunda griaustinis padangėse niūriai, 
Ir veržias į krantą nerimstanti jūra. 


Ir verda, ir šnypščia, ir virsta garais, 
Lyg jūroj liepsnotų ugnis, — 

Į dangų pakyla vanduo sūkuriais, 

Ir vilnį putodama ryja vilnis. 

O vandenys ūžia ir staugia, nerimsta, 
Atrodo, kad jūra iš naujo užgimsta. 


Bet jūros pailsta laukinė jėga 

Ir smūgiai bangų neramių. » 
Ir juodas lyg pragaro rūmų anga 
Plyšys prasižioja iš marių gelmių. 

Ir tamsūs verpetai, truputį nurimę, 

Iš naujo vėl veržias į juodą kiaurymę. 


Jaunuolis nelaukia, kol grįžta banga, 
Bet paveda dievui save — 

Ir riksmas pasklinda nuo kranto staiga, 
O vandenys veržias galinga srove, 

Ir siaučiančioj jūroje drąsų plaukėją 
Pakildamos, lūždamos bangos užlieja. 
Bet vilnys nutyla ties bedugne, 

Tik ūžia verpetai gelmėj 

Ir gailiai dejuoja ant kranto minia: 
„Kilnusis jaunuoli, ilsėkis ramiai!“ 

Ir skardų, ir klaikų staugimą ji girdi, 
Ir perveria baimė įaudrintą širdį. 


Jei tu ir karūną įmestum tenai, 
Sakytum: kas man ją atneš, 

Galės ją turėt ir nešiot amžinai, — 
Ir tos dovanos nepriimčiau aš. 

Ką jūroje slepia kiaurymė beribė, 
Nepasakos niekad laiminga būtybė. 

Ir šaunūs laivai, sūkurių nublokšti, 
Nugrimzta į jūros kapus, 

Nulūžę, pakrypę stiebai jų aukšti 
Dar šmėkšo tarytum šešėlis kraupus. 
Ir ūžia, ir švilpia viesulas dainą, 

Ir girdis iš tolo, kad audra ateina. 


Ir verda, ir šnypščia, ir virsta garais, 
Lyg jūroj liepsnotų ugnis,— 

Į dangų pakyla vanduo sūkuriais, 

Ir vilnį putodama ryja vilnis. 

Ir dunda griaustinis padangėse niūriai, 
Ir veržias į krantą nerimstanti jūra. 


Ir štai tarp įniršusios jūros bangų 
Baltuoja kaip gulbė kažkas: 

Mažytis taškelis, netekęs jėgų, 

Vos plaukia, išmesdamas baltas rankas. 
Tai grįžta jaunuolis. Jis taurę iškėlė, 
Ranka mosikuoja linksmai valandėlę. 


Jis sunkiai kvėpavo, bet buvo smagus 

Ir sveikino šviesą dangaus. 

Ir džiaugės ant kranto kiekvienas Žmogus: 
„Jis gyvas iš pragaro grįžo rūstaus!“ 

Ir dievas iš jūros klaikaus kapinyno 

Vėl sielą pasaulin gyvent sugrąžino. 


Ant kranto, pasveikintas būrio žmonių, 
Jis lenkias karaliui žemai. 

Priimdamas taurę, karalius žvilgsniu 

Į mylimą dukterį kreipias ūmai 

Ir liepia į taurę jam vyno pripilti; 

Ir drįsta jaunuolis karaliui prabilti: 


„Karaliui — šlovė! Ir tedžiūgauja tas, 
Kas rožių alsuoja kvapu, 

O aš pamačiau šiurpulingas vietas 

Ir vaizdą skenduoliškų jūros kapų, 

Kuriuos, naktimi ir baime pridengę, 
Dievai žmonėms parodyti vengia. 


Srovė mane nubloškė žaibo greičiu, 
Bet mušė iš plyšio staiga 

Šaltinis, srautu jis ištryško didžiu. 
Dvi srovės pagrobė mane su jėga 

Ir mėtė, ir draskė, svaigindamos suko 
Tarytum iš medžio išpjautą žaisliuką. 


Padėjo man Dievas, kurį aš meldžiau, 
Gyventi netekęs vilties. 

Aš jūroje uolą staiga pamačiau — 
Įkibęs galėjau išvengti mirties. 

Ant jos aš išvydau ir taurę auksinę, 
Kuri sužėrėjo koralų grandinėj. 


Po kojomis mano, juodojoj gelmėj, 

Kaip purpuras degė naktis. 

Atrodė, kad viskas užmigo ramiai, 
Tačiau išsigandęs, išplėtęs akis, 

Mačiau, kaip drakonai, gyvūnai be vardo 
Vikriai po šį baisųjį pragarą nardo. 


Knibždėjo mirgėjo šlykštus mišinys, 
Pavirsdamas juoda krūva — 

Ir žuvys didgalvės, ir jūros ežys, 
Išlindo ir menkės beformė galva. 
Išvydau aš jūroj ir plėšrųjį ryklį — 
Grėsmingai parodė dantis ši baidyklė. 


Kai jūroj kabojau aš ties bedugne, 

Toli nuo pagalbos žmonių, 

Siaubingą vienatvę jutau krūtine, 
Ilgėjausi saulės ir žemės dienų; 

Atskirtas nuo visko bangų nirtulingų, 
Mačiau tik siaubūnų aš gaują grėsmingą. 

Ir nukrėtė šiurpas. Siaubūnai būriais 
Artyn pajudėjo staiga. 

Štai nori pačiupti mane jie nasrais, 
Iš rankų išslysta koralų šaka, 

Mane vėl pagrobia verpetai įniršę, 
Bet iškelia greitai į jūros paviršių“. 


Karalius, nustebintas ir neramus, 
Jam sako: „Taurė ši tava. 

Pažvelk į šį žiedą, koksai įstabus, 
Kaip žėri ir mainos rubino spalva! 
Tau duosiu, jei dugną pasiekti išdrįsi 
Ir viską, ką matęs, tu man apsakysi“. 


Ir klausos duktė jojo balso niūraus, 
Ir priekaišto taria žodžius: 

„O tėve, jo žygdarbio tokio drąsaus 
Nedrįstų atlikti joks kitas žmogus. 
Jei savo širdies sutramdyti negalit, 
Lai riteriai jūsų paniekina valią“. 


Karalius štai taurę didingu mostu 

Vėl sviedžia į jūrą toli: 

„Jei taurę dar kartą atneši man tu, 
Šauniausias jau riteris būsi šaly 

Ir šiandien galėsi tu tą apkabinti, 
Kuri tau taip geidžia gyvybę apginti“. 


Ir dangiškos jėgos suteikia sparnus, 

Ir spindi jam akys drąsa. 

Jis mato, kaip blykšta jos veidas švelnus, 
Kaip krinta ji žemėn, išbalus visa. 


Ir žino, kad meilė — mirtis ir gyvybė; 


Jos trokšdamas, puola į jūrą beribę. 


Ir bangos atslūgsta, ir veržias pirmyn, 
Ir stūgauja vėjas liūdnai. 
Ir siunčia ji žvilgsnį į jūrą žemyn: 

Vėl grįžta sugrįžta atgal vandenai, 
Į uolą atsimuša, veržias į tolį, 
Tiktai negrąžina į krantą jaunuolio. 

PIRŠTINAITĖ 


Karalius Pranciškus, apsuptas didikų, 
Žvėrių grumtynių stebėt atvyko 
Į liūtų areną. 
Aplinkui jį — gerbėjų minia, 
Damos ir riteriai balkone — » 
Gražiai pasipuošę šiandieną. 


Karalius mosteli ranka — 
Atsiveria narvo anga, 
Ir vidurin arenos 
Ramiu žingsniu išeina liūtas 
Ir, žmones pajutęs, 
Lėtai apžvelgia aukštas sienas. 
Karčius papurto išdidžiai 
Ir, nusižiovavęs plačiai, 
Gula, ištiesdamas letenas, 
Milžinas katinas. 


Karalius mosteli vėl ranka. 
Atsiveria staiga 
Kita anga — 
Iš jos, plėšrūnas tikras, 
Iššoka tigras. 
Pamatęs liūtą, staugia 
Ir čaižo uodega šonus, 
Iššiepęs nasrus raudonus; 
Bet, ratą apėjęs, baugiai 
Greta liūto gula jisai, 
Murmėdamas grasiai! 

Karalius mosteli dar, 
Ir dabar 
Arenon iššoka iš karto 
Du leopardu 
Ir — vienu kvapu — 
Prie tigro puola abu, 
Kraujo ištroškę; 
Tas letena galinga juos atbloškia, 
O liūtas, tai pamatęs, 
Riaumodamas pakyla — 
Ir viskas nutyla: | 
Guli siaubingosios katės. 


Nuo ložės turėklo tada 
Rankutė balta 
Pirštinaitę paleido, kuri 
Vidury 
Tarp liūto ir tigro nupuolė. 


Ir kreipias Kunigunda gražuolė 
Į riterį Deloržą pašaipingai: 
„Jei mylite mane jūs taip ugningai, 
Kaip kas akimirką prisiekiat man, — 
Pakelkit pirštinaitę iš ten!“ 


Ir žemyn į baisiąją duobę 
Riteris kopia, 
Prie žvėrių prieina 
Ir, siaubo kaina 
Pirštinaitę pakėlęs, 
Ramiai sugrįžta po valandėlės. 


Apstulbina žygis drąsus 
Damas ir riterius visus. 


Bet jaunuolis jau balkone: 
Sužavėta jam ploja minia, 
Triumfuodama šaukia: „Bravo!“ 
Su šypsena meilės dosnia 


Eilėraščiai 


Pasitinka riterį savo 

Ir atpildo laime jį gundo 

Gražuolė Kunigunda. 

Bet tas sviedžia jai pirštinaitę veidan: 
„Padėkos, madam, nereikia man!“ — 
Ir pasišalina iš ten. 

POLIKRATO ŽIEDAS 
Baladė 


Ant aukšto bokšto jis stovėjo 
Ir Samoso salon žiūrėjo 
Tirono išdidžiu žvilgsniu. 
„Paklūsta viskas mano galiai, — 
Egipto tarė jis karaliui. — 
Aš laimingiausias iš žmonių!“ 


„Dievų malonę tu patyrei! 
Tau lygius jie drebėt prispyrė 
Ir tavo skeptrui nusilenkt. 

Bet vienas, — nedrįstu kalbėti, — 
Sunku bus priešas nugalėti 
Ir jo rūstybės tau išvengt!“ 


Karaliaus kalbą įpusėtą 
Staiga nutraukė iš Mileto 
Šauklys tirono tuo laiku: 
„Tesmilksta aukos, o valdove, 
Ir skelbia tavo garsią šlovę, 
Ir puošia galvą vainiku, 


Nes priešas parblokštas nedoras! 
Mūs karo vadas Polidoras 
Tau praneša: baigta kova!“ — 

Ir nudengė padėklą juodą: 
Ant jo ilsėjosi kraujuota 
Visiems pažįstama galva. 


Ir apėmė karalių baimė: 
„Įspėju! Netikėki laime!“ — 
Jis kalba nuogąsčio žvilgsniu. 
„Klastingos bangos vandenyno; 
Tu laimės nesiguosk šypsniu, 
Kol uoste neturi laivyno!“ 


Dar svečio žodžiai nenutilo, 
Džiaugsmų šauksmai krante pakilo,— 
Minia klegėjo ten gyvai; 

Lyg paveikti galingų burtų, 
Pilni visokio grobio, turtų, 
Į uostą suplaukė laivai. 


Karališkas svetys pabalo: 
„Tau laimė palanki be galo, 
Tačiau ji pastovi retai... 
Kovingų priešų tvirtos gretos 
Grasina tau karu iš Kretos, 

Ne taip toli jiems šie krantai...“ 


Ir vėl, vos svečias kalbą baigė, 
Laivynas ėmė džiūgaut staigiai, — 
Ten kilo maišatis tikra: 

„Valio, valdove! Mes laimėjom! 
Garbė galingiem jūrų vėjam! 
Išblaškė kretiečius audra!“ 


Apstulbo svečias nuogąstingas. 
„Tikrai, — jis tarė, — tu laimingas, 
Vienok man dėl sėkmės klaiku. 
Neamžinai juk laimė vieši: 

Dažnai ją sielvartai atmiešia; 
Yra taip nuo senų laikų! 

Is man likimas nešykštėjo — 
Palaima iš dangaus lydėjo 
Valdžios kely žvaigžde skaisčia. 
Džiaugiaus sūnum... Ūmai jis mirė... 
Matyt, dievai man taip nuskyrė 
Šią laimę apmokėt kančia... 


Nenori užsitraukt rūstybės, — 
Maldauk nematomas galybes, 
Kad laimėj skirtų ir bėdų. 

Kas vien dievų malones semtų, 
Laimingi amžių nugyventų,— 
Tokių valdovų nerandu! 


Kol dar dievai tau maloningi, , 
Įvykdyk tai, ką draugas linki: 
Sau pats nelaimę pasikviesk 
Ir, ką iš turtų nuostabiausių 
Tu vertini visų labiausiai, 
Kaip auką dvasioms jūron sviesk!“ 


Tironas baugščiai prakalbėjo: 
„Brangiausia, ką sala regėjo, 
Yra štai mano žiedas šis. 

Kad lenktų neganda rytojų, 
Aš jį erinijoms aukoju...“ 
Ir sviedė žiedą į vilnis. 


Ryte, vos vos dangus bolavo, 
Atvyko pas valdovą savo 
Žvejys, atlydimas tarnų: 
„Aš žuvį sugavau šį rytą 
Tinklu, dar niekad nematytą, — 
Priimk, valdove, dovanų!“ 


Pietums šią žuvį darinėjęs 
Atbėgo perbalęs virėjas 
Ir puolė kniūpsčias prieš abu: 

„Štai žiedas tas, kur nusimovei, 
Jį žuvyje radau, valdove! 
O, tavo laimei nėr ribų!“ 


Lyg griausmo trenktas, svečias tarė: 
„Gana, man akys atsidarė, 
Draugu man nebebūsi jau: 
Dievai tau mirtimi grūmoja, 
O prie tavęs — ir aš pavojuj...“ 
Pasakęs išplaukė tuojau. 

NADOVESŲ ŠERMENINĖ 


Pažiūrėkit! ar ne dyvas, 
Sėdi išdidus 

Sau ant demblio tarsi gyvas, 
Kaip ir kitados. 


Betgi kur jėga jo rankų, 
Dūmai iš burnos, 
Dvasiai pučiami į dangų 
Diena iš dienos? 


Kur erelio akys dėjos, 
Žvilgsnis kur šviesus, 
Elnio pėdsaką įspėjęs 
Iš gėlių rasos? 


Blauzdos, kur galėjo slysti 
Girgždančiu sniegu, — 

Briedis pačioje jaunystėj, 
Stirninas laukų! 

Rankos, kur taikliausiai strėlę, 
Būdavo, paleis — 

Be mažiausios gyvastėlės, 
Tarsi pagaliai. 


Kas jam: siela jau išėjo, 
Kur nėra žiemų, 

Kur maisas sužydėjo 
Visu gražumu. 


Kur krūmynai knibžda paukščiais, 
Girios — žvėrimis, 

Liejas tvenkiniai didžiausi, 
Plūsta — žuvimis. 


Traukia jis į dvasių puotą, > 
Mes — čionai kol kas, 

Likome jo apgiedoti, 
Žemėn jo užkast. 


Neškim paskutinį dovį 
Prie kitų aukų, 
Viską meskime į duobę, 

Sielai kas džiugu. 


Kirvi, tu po galva gulsi, 
Svaidė jį smagus! 
Priedo dėkit lokio kulšį, 

Kelias — ilgas bus. 


Aštrų peilį reik įduoti, 
Jo tikrai prireiks 
Savo priešui nuskalpuoti 
Judesiais vikriais. 


Ir dažų taip pat įpilkit 
Jam į rieškutes, 

Te raudonas visas žvilga 
Dvasių kraštuose. 

RITERIS TOGENBURGAS 


Baladė 


„Riteri, tau meilę sesės 
Dovanot galiu. 

Meilės kitokios nerasi, 

Joki su dievu. 

Aš galiu tau pažiūrėti 

Tiesiai į akis, 

Bet nemoka jų gailėti 

Tylinti širdis“. 


Ir su širdgėla jis klauso 
Žodžių jos ramių. 
Atsisveikinęs brangiausią, 
Joja iš namų. 

Kalnuose, šaly šveicarų, 
Renka jis karius 

Ir iš ten į kryžiaus karą 
Veda jų būrius. 


Ir garbingai jie kovoja 
Mūšio laukuose. 

Šauniai jų šalmai švytruoja 
Priešo pulkuose. 
Togenburgo vardo bijo 
Ten, rytų šaly... 

Bet širdy vis neužgyja 

Jo žaizda gili. 


Nesuranda jis ramybės 
Ištisus metus: 

Veja sielvartas beribis 
Į gimtus kraštus. 

Ir jis įlipa į laivą, 
Skleidžiantį bures, 

Ir atodūsį jos gaivų 
Jaučia per marias. 

Prie jos rūmų jis keliauja, 
Beldžias į vartus. 

Jam staiga sustingdo kraują 
Atsakas rūstus: 

„Ta, kur ieškot, jau šiandieną — 
Nuotaka dangaus. 

Ją atskyrė mūro siena 

Nuo vargų Žmogaus“. 


Jis palieka pilį brangią, 
Rūmuose — ginklus. 
Užmirštas arklidėj žvengia 
Žirgas jo eiklus. 

Iš aukštos pilies gimtinės 
Leidžiasi skardžių, 

Kietas rūbas ašutinis 
Limpa prie pečių. 


Ir pastato prie liepyno 
Sau jis namelius, 

Iš jų mato vienuolyną 
Pro medžius žalius. 

Ten jis laukė vis nuo ryto 
Kantriai lig nakties; 

Ir nors vėl diena prašvito, 
Nemetė vilties, 


Bet į mūrus kaip į dangų 
Žvelgė jis tenai, 

Kol pro siaurą celės langą 
Rodėsi jinai, 

Kol paveikslas mylimosios 
Matės tolumoj, 

Kol ji žvelgdavo pro uosius 
Vakaro tyloj. 


Ir tada, kai jau blakstienos 
Dengė jam akis, 
Dar vis džiaugėsi, kad dieną 

Vėl ją pamatys. 

Daug dienų ir daugel metų 
Leido jis liūdnai, 

Kantriai laukė, kol vis matė 
Veidą jos tenai, 


Kol paveikslas mylimosios 
Rodės tolumoj, 

Kol ji žvelgdavo pro uosius 
Vakaro tyloj... 

Taip sėdėdamas sustingo 
Vieną rytą jis, 

Bet iš veido nepradingo 
Jam tyli viltis. 

TIKĖJIMO ŽODŽIAI 


Tai žodžių žodžiai — juos primenu tris, 
Jie eina į lūpas iš lūpų, 

Jie ne primesti, bet pasako širdis, 
Kai pačiai ištarti jai rūpi; 

Vertybės išraunamos su šaknimis, 

Jei netiki žmonės žodžiais trimis. 


Negali būti nelaisvo žmogaus, 

Net jeigu jis pančiuos užgimtų, 
Te nei piktavaliai šėlstą neapgaus, 

Nei šauksmas tamsoj užaugintų; 
Nešiurpkit prieš vergą, kurs trauks grandines, 
Nešiurpkit prieš laisvo akis ugnines. 


Ir dora ne tuščias garsas visai, 
Ji žmogui laikytis ir sekti, 
Ir nors dažnai vis kluptų jisai, 

Jis gali jos, dieviškos, siekti; 
Ir ko nesuvokia išminčiai protu, 
Ras vaikiškos sielos žmonių paprastų. 


Ir Dievas, šventoji valia, gyva, 
Kai visa, kas žmogiška, merdi; 
Aukščiausia mintis gilybe sava 
Atsiveria laikui ir erdvei; 
Nors viskas sukas ir keičias amžinai, 
Bet sklando ramūs virš visko dvasios sparnai. 


Tai žodžių žodžiai, branginkit juos tris, 
Kartokit į lūpas iš lūpų, 

Jie ne primesti, bet pasako širdis, 
Kai pačiai ištarti jai rūpi; 

Tol esame žemėj dar žmonėmis, 

Kol tikim šitais žodžiais trimis. 

IBIKO GERVĖS 
Baladė 


Korintan, į varžybas dainių, 
Kur šventėn graikų daug sueina, 
Širdy pagarbinęs dievus, 

Keliavo Ibikas taurus; 
Jis, Apolono numylėtas, 
Garsėjo visoje šaly. 

Ir ėjo dieviškas poetas, 
Palikęs Regijų toli. 


Ant kalno tolumoj nušvinta 
Jau pastatai Akrokorinto. 
Ir dainiui sudreba širdis: 

Į Poseidono mišką jis 
Įeina; medžiai tamsą kloja. 
Tik gervės dangišku taku 

Į saulėtus pietus plasnoja — 
Jos lydi Ibiką mišku. 


„O gervės, kur padangėj skriejat, 
Mane lig jūros palydėjot! 
Tai ženklas geras, palankus, 
Jis mus sujungia kaip draugus: 
Mes ligi šiol keliavom saugiai, 
Namus palikę ten, kažkur, 
Tegul mýs kelią Dzeusas saugo 
Ir teikia prieglobstį svetur!“ 


Ir žengia jis sparčiau per girią, 
Aplinkui tankios šakos svyra; 
O miško vidury gudu. 
Iš pasalų plėšikai du 
Užpuola jį; ir dainius ginas, 
Bet greit nuleidžia jis rankas: 
Jos nežinojo, kas grumtynės, 
Jos puikiai valdė tik stygas. 


Ir šaukia jis dievus ir žmones, 

Bet nesulaukia jų malonės. 
Aplinkui — vien tamsi giria, 
Gyvos ir dvasios čia nėra. 

„Taip Žemėj svetimoj pražūsiu 
Nuo rankos žmogžudžio piktos, 
Neapraudotas čia supūsiu, 

Nieks neatkeršys niekados!“ 


Ir krinta sužeistas poetas... 
Bet gervių klyksmas netikėtas, 
Sparnų rūstusis šlamesys 
Pasiekia Ibiko ausis. 
„Manęs, o gervės, nepalikot, 

Jūs viską matėte čionai, 
Jūs nenuslėpsite žudiko!..“ 
Ir jis nutilo amžinai. 


Lavoną randa nukankintą... 
Ir senas draugas iš Korinto 
Pažino: veidas jo gražus, 
Nors ir žaizdotas, panašus. 
„Kas gali sielvarte paguosti? 
Tave negyvą sutinku! 
O juk tikėjausi papuošti 
Tau galvą dainiaus vainiku!“ 


Visus svečius žinia apskrieja, 
Veidai iš sielvarto rūstėja; 
Ir dainiaus liūdi Graikija, » 
Juoda kančia jos širdyje. 
Minia teisybės reikalauja, 
Ji ūžia, šaukia nerami, 
Kad už pralietą dainiaus kraują 
Žudiką baustų mirtimi. 


Bet kaip surasti, kur jis dingo 
Žmonių srovėj šioj verpetingoj, 
Beplūstančioj visais keliais? 

Kas juodus pėdsakus atskleis? 
Gal jis plėšikas? Kas atspėtų? 
Gal priešas slaptas, pavydus? 
O pasakyti tai galėtų 

Tik vienas Helijas didus. 


Gal jis čionai, minioj, sustoja, 
Gal jis per Graikiją žingsniuoja; 
Rami jo sąžinė juoda, 

Nors laukia keršto valanda. 
O gal jis prieangy šventovės 
Meluoja, keikiasi grubiai, 
O gal, į minią įsibrovęs, 
Teatran veržiasi skubiai. 

Ten suolas spaudžiasi prie suolo, 


Net braška sijos ir pastoliai; 
Tuščios vietelės nebėra — 
Helenai sėdi teatre. 

Balsų gaudimas nenutyla, 

Lyg jūra veržtųs iš krantų; 
Lenktom eilėm teatras kyla 

Ir dingsta po dangaus skliautu. 


Kas suskaičiuos, kiek iš Fokidės, 


Iš Spartos, nuo krantų Aulidės, 
Iš jūros tolimų salų 

Ir net iš Azijos šalių 

Svečių teatran susirinko? 

Kas juos šiandieną suskaičiuos? 
Jie klausos choro slėpiningo, 
Ataidint jo giesmės rūsčios. 


Štai choras, iškilnus ir lėtas — 
Prie silueto siluetas — 
Iš gilumos artėja Jis, 
Kaip reikalauja paprotys. 
Taip žemės dukros eit negali; 
Ir jos užaugo ne čionai! 
Jos primena kitokią šalį, 
Kur viešpatauja vien dievai. 


Juodi apsiaustai plevėsuoja; 
O rankose deglai liepsnoja, 
Ir virpa jų kraupi šviesa 
Baltuos kaip drobė veiduose. 
O ten, kur žemiškos mergaitės 
Išskleidžia garbinius lengvus, 
Vien angys ir gyvatės raitos 
Ir šnypščia, pūsdamos pilvus. 


Ir choras ima suktis žiedu, 
Ruūstybės hi m n ą gūdžiai gieda, — 
Iš baimės sudreba širdis, 

Kaltės nuslėpt nieks neišdrįs... 
Erinijų giesmė galinga 
Užvaldo sielas ir protus, 

Net skambanti lyra sustingo; 
Ir plaukia balsas vien rūstus: 


„Laimingi, pikto nepažinę, 
Kas tebeturi sielą gryną! 
Mūs rankos nepalies tokių, 
Jiems neužstos būties takų. . 


Bet vargas tam, kas, žmogžudystę 


Įvykdęs, slepias nuo žmonių! 
Pabėgt jisai tegul nedrįsta — 
Jį perversim kiaurai žvilgsniu. 


Ir jei pasprukti jis galvoja, 
Jo neaplenks lemtis baisioji: 
Jam kojas kilpa apraizgys — 
Ir štai sugautas guli jis! 
Taip vejam, skubam vėl ir vėlei, 
Atmetę atgailą, skundus, 
Net karalystėje šešėlių 
Jam jokio gailesčio nebus!“ 


Giesmė jų aidi šiurpulinga; 
O ties žmonių galvom sustingo 
Mirties tyla, sunki, gūdi; 
Atrodo — dievas čia arti, 
Ir choras, iškilnus ir lėtas — 
Prie silueto siluetas, — 
Štai pamažu nueina jis, 
Kaip reikalauja paprotys. 


Ar tai apgaulė, ar teisybė, — 
Dvejonė drumsčia vis ramybę, 
Ir sudreba širdis staiga, 

Ji tiki, kad yra jėga — 
Nematomas, rūstus teisėjas; 

Jo rankoje — lemties gija. 
Nors niekas jo nėra regėjęs, 
Bet jaučia sielos gelmėje. 


Staiga kažkas, nutraukęs tylą, 
Iš suolo tolimo prabyla: 
„O Timotejau, ten aukštai 
Tu gerves Ibiko matai?“ 
Ir net padangė apsiniaukia, 
Lyg būt užėjęs debesis; 
Ir virš teatro gervės traukia, 
Girdėt sparnų vien šlamesys... 


„Kaip? Ibiko!“ Brangusis vardas 
Vėl buvo čia lemtingai tartas; 
Vėl kyla sielvartas staiga, 
Ir žodžiai sklinda lyg banga: 
„Kaip? Ibiko! Jį apraudojom, 
Nužudė jį piktadarys! 
Ką šaukdamas svetys galvojo? 
Kuo dėtas gervių tas būrys?“ 


Ir Žodžiai gausdami vis ritas; 
Staiga lyg žaibas būt nušvitęs — 
Ir dega jis prasme gilia: 

„Tai eumenidės, jų galia! 
Žudikas pats čionai atėjo, 
Ir laukia jo žiauri lemtis! 
Į teismą — tą, kuris kalbėjo, 
Ir tą, kuriam pasakė jis!“ 


Kas žodį tarė, nesulaikė, 
Dabar jau gailis. Bet po laiko! 
Ir veidas virpantis, blyškus 
Tuojau išduoda žudikus. 
Juos žmonės griebia, jiems grūmoja — 

Kaltė įrodyta tikrai. 
Ir štai teatro scenoj stoja 
Prieš teismą du piktadariai. 

KONFUCIJAUS AFORIZMAS 


Trijų matų visata. 
Nesiliaujančia kaita 
Veržias ilgis neribotas, 
Nuolatos didėja plotas, 
Grimzta gylis prarajon. 

Pavyzdį iš jų kiekvieno 
Imk nedelsdamas kas dieną. 
Kol dar kupinas jėgos, 
Ženk pirmyn be atvangos. 
Mintimis aprėpęs plotį, 
Daug pajėgsi sužinoti, 
Pagaliau gelmėj išvysi 
Tu aiškiausiai prasmę visą. 

Laimi tas, kas atkaklus. 

Tik pilnatvėje šviesa, 

Tik bedugnėje tiesa. 

RAITELIŲ DAINA 


Reik jot, drauguži, žirgai mūs greiti! 
Laukai mus ir laisvė vilioja! 
Kautynių lauke mes šio to dar verti, 
Čia širdį išbando pavojai. 

Ir niekas tavęs čia nepavaduos, 
Savim pasikliauk ligi karsto lentos. 

Laisvė žemėj seniai jau prarasta, 
Regi tarnus ir poniją, 
Apgaulė valdo, valdo klasta 
Baimės prislėgtą žmoniją. 
Tik tas, kas į mirtį pažvelgt nepabūgs, 
Kareivis vienas dar laisvas žmogus. 


Gyvenimo negandos jo nelydės, 
Nėra jam kada drebint kinkų, 
Jis joja drąsus linkui savo mirties, 
Ir ji vienąkart pasitinka, 
O jei pasitiktų rytoj, ne nū, 
Mes dar pasidžiaugtume laisvės vynu. 


Iš paties dangaus nukrinta dalia, 

Ir nieko čia nepakeisi; 
Baudžiauninkas rausiasi lauko gale, 
Ieškodamas žemėse vaisių. 

Jis kasa taip, tebūnie čia bet kas, 
Ir kas jis tol, kol sau duobę iškas. 


Raitūnas ir jo eiklusis arklys, — 
Svetelių šitų kas neboja? 
Suvirpa lempos vestuvių pily, 
Neprašomas šventėn atjoja, 
Ir kas jam auksas, kas švelnūs jausmai, — 
Tvirtovę meilės puola ūmai. 


Ko rauda merga, ko jai neramu? 
Skubėti reikia, skubėti! 

Karys juk neturi žemėj namų, — 
Tai kaip ilgai ją mylėti? 

Skrajus likimas gena keliais. 

Ir atsikvėpti niekad neleis. 


Tad jokim, draugužiai, nerimsta arkliai, 
Sakytum artėja kautynės! 
Nebaisūs jaunystėje Žygio vargai, 

Pirmyn, kol alsuoja krūtinės! 
O kas nelošia iš gyvasties, 
Laimėti niekad neturi vilties. 

LAIMĖ 


Gera tam, ką dievai maloningi dar prieš užgimstant 
Jau mylėjo, kurį supo glėby Venera, 
Gera, kam Febas akis, o lūpas Hermis pravėrė“", 
Antspaudą savo valdžios Dzeusas įspaudė kaktoj! 
Koks likimas kilnus, koks dieviškas teko jo daliai, 
Dar nepradėjus kovos, jau vainikuota galva! 
Jam, negyvenusiam dar, duotas gyvenimas pilnas,» 
Ir be jokių pastangų gavo charitę jisai. 
Didis man tas žmogus, kur pats save lipdo ir kuria, 
Kurs dorybių galia parkas priverčia paklust; 
Laimės, deja, nepasieks, ir to, ko pavydžios charitės 
Nedavė jam, nelaimės niekad veržlioji dvasia. 
Nuo nešlovės valia ir rimtis tave gali apsaugot, 
Bet didžius dalykus patys teikia dievai. 
Kaip mylimosios jausmai visos dangiškos dovanos srūva, 
Palankus tiek Amūras, tiek ir Jupiteris mums. 
Įgeidžių turi dievai, jiems patinka jaunystės 
Garbanos žavios, džiaugsmai juos patraukia, džiugius, 
Ne reginčiajam pelnyt palaimą juos pamatyti, 
Švitesį prabangos regi aklasis tiktai; 
Naivią vaikišką sielą mėgsta jie pasirinkti, 
Dieviškas dovanas pila jie į kukliuosius indus. 
Išneria jie nelauktai ir nuvilia lūkestį didį, 
Jokia galia neprivers žemėn jų nusileist. 
Kam palankus, tam ir siunčia tėvas žmonių ir dievybių 
Savo erelį, paskui kelia aukštybėn dangaus. 
Iš minios įnoringai stveria jis žmogų ir galvą, 
Tą, kuri jam patiks, mylinčia savo ranka 
Laurais apipina, juosta valdovo apjuosia; 
Dievą patį iškėlė laimė jam palanki. 

Pirm laimingojo Febas žengia, įveikęs pitoną, 
Ir širdžių pavergėjas, dievas Amūras jukus. 
Poseidonas jam lygina jūrą, švelniai spindintis laivo 
Kilis Cezarį plukdo, laimę jo be ribų. 
Liūtas gulasi prie pat jo ir išnėręs delfinas 
Savo nugarą jam atkiša nuolankiai. 


„Ant laimingojo tu nepyk, kad jam pergalę lengvą 


Dovanojo dievai, išnešė jį Venera; 

Jam, kurį gelbsti šypsuolė, dievų numylėtam pavydžiu, 
Tam nepavydžiu, kurį naktimi ji užklos. 

Ar mažiau buvo didis Achilas dėl to, kad Hefaistas 
Skydą nukalė pats ir kalaviją žūties, 

Kad dėl mirtingo žmogaus didis Olimpas sujudo? 
Dideliu jį paverčia toji meilė dievų, 

Nes jie gerbė jo pyktį ir, norėdami šlovę jam duoti, 
Vyrus puikiausius Elados bloškė į Orko gelmes. 

Tu ant grožio nepyk, kad gražus jis be nuopelno jokio, 
Kaip lelijos taurė, grožio deivės puošta, 

Te jis būna laimingas, tu regi ir džiaugiesi, 
Kaip jis žėri savaime, taip žavi tave. 

Džiaukis, kad giesmės dovana iš dangaus nusileidžia, 
Kad giesmininkas giedos, ko jį išmokius Mūza; 

Kad jį Dievas įkvėpęs, tai jis klausančiam Dievas; 
Per jo laimę ir pats gali palaimą patirt. 

Ten darbščiojoj turgavietėj svarstykles telaiko Temidė, 
Atlygis tebūnie sveriamas ten griežtai; 

O džiaugsmu tiktai Dievas nuskaistina skruostus mirtingus, 
Ten, kur stebuklų nėra, nėr kam palaimą patirt. 

Visa, kas žmogiška, turi rastis, augti ir nokti, 
Per pavidalų eilę veda juos laiko ranka; 

Bet negalima pamatyt, kaip randas laimė ir grožis, 
Tobuli amžinybėj kyla jie akyse. 

Juk kiekviena Venera, kaip ir pirma, dangiškoji, 
Patiria tamsų gimimą jūrų beribių gelmėj, 

Kaip kad pirmoji Minerva žengia skydu prisidengus, 
Taip ir šviesiosios mintys iš griausmavaldžio galvos. 

ĮKAITAS 


Baladė 


Į rūmus rūstaus Dioniso“' slapčia 
Prasmuko Merosas, bet veikiai 
Ginkluoti sargai jį sulaikė, 

Ir klausia tironas: „Sakyk, ko nakčia 
Tu, durklą paslėpęs, atsėlinai čia?“ — 
„Išlaisvint nuo kraugerio šalį!“ — 
„Tarnai, nukryžiuot piktavalį!“** 


Merosas: „Mirtis nebaugina manęs! 
Bet jeigu norėtum, tirone, 
Suteikt nuteistajam malonę, 
Prašyčiau trijų aš dienų iš tavęs: > 
Man reikia atšvęsti sesers vestuves; 
Tau įkaitu draugą paliksiu, 
Kryžiuok jį, jei aš neparvyksiu“. 


Karalius į tai nusišypso piktai 
Ir taria Merosui klastingai: 
„Tad ruoškis kelionei lemtingai, 
Žinok tik: trys dienos prabėgs kaip matai, 
Ir jeigu laiku nesugrįši — už tai 
Numirt tavo draugą nuteisiu, 
O tau visą kaltę atleisiu“. 


Jis eina pas draugą — ką draugas patars? 
„Per savo maištingąją širdį 
Ant kryžiaus turėsiu aš mirti. 
Tačiau tris dienas dar manęs nepakars: 
Išleidžia atšvęsti vestuvių sesers; 
Tu įkaitu lik už mane čia. 
Sugrįšiu aš vakarą trečią“. 

Be žodžių jį draugas apglėbia karštai, 


Sutinka nelaisvėj palikti, 
Ir gali Merosas išvykti. 

Ir trečiąkart dar neprašvito rytai, 
Vestuvės dar tęsias, o jis jau slaptai 
Nuo pokylio stalo pranyksta, 
Išlaisvinti draugo išvyksta. 


Prapliumpa staiga nematytas lietus, 
Ir šniokščia upeliai ištvinę, 
Ir teška putoti šaltiniai. 
Jis upę prieina, o srautas rūstus 
Pakilęs sutriuškina tilto skliautus, 
Ir piktos, įnirtusios bangos 
Vien, šipulius nešdamos, rangos. 


Ir jis nusiminęs klajoja krantu; 
Bet kiek besidairo, bešaukia, 
Pagalbos jokios nesulaukia: 

Nei žvejo laivelio, nei burių baltų, 


Nei kelto, atplaukiančio rūsčiu srautu, — 


Vien vilnys putoja atžarios; 
Ir upė ištvinsta lyg marios. 


Jis rauda parpuolęs krante: „O dangau! 


O dieve! galingasis Dzeuse! 
Nutolink šią bausmę didžiausią! 
Sutramdyki srautą! Vidudienis jau, 
O aš dar saulėlydy būt privalau 
Mieste ir išlaisvint bičiulį, 

Kitaip — jam nelaimė didžiulė“. 


Bet upė putoja siaubinga jėga, 
Ir vandenys kyla, nesenka, 
O valandos, valandos slenka. 
Ir, baimės pagautas, jis ryžtas staiga, 
Ir štai apkabina jį upės banga, 
Ir skrodžia jau srovę jo rankos, 
Ir didūs dievai jam palankūs. 


Ir jis, nenuskendęs baisioj srovėje, 
Dėkoja dievams už malonę 
Ir leidžiasi vėl į kelionę. 

Bet štai netikėtai miškų tankmėje 
Jam kelią pastoja plėšikų gauja; 
Jie, vėzdais ir peiliais ginkluoti, 
Jam graso ir liepia sustoti. 


„Ko norit? — iš baimės jam alpsta širdis.— 
Turiu vien gyvybę, ir šitą 
Tironui žiauriam užstatytą!“ 
Čia vėzdą iš vieno jų atima jis: 
„Paleiskit, kitaip — mano draugui mirtis!“ 
Ir trys nuo jo smūgių susmunka, 
Kiti išsigandę pasprunka. 


Ir kepina saulė, ir eiti sunku, 
Ir tankiai krūtinė kilnojas, 
Ir linksta pavargusios kojos. 
„O tu, kurs davei srovėje man jėgų, 
Padėjai ištrūkt iš plėšikų nagų, 
Nejau tu manęs nebesaugai, 
Nejau teks numirt mano draugui?!“ 


Bet kas tai? Tarytum kažkur netoli 
Girdėtų čiurlenant šaltinį! 
Ir, kvapą sulaikęs krūtinėj, 
Jis klauso. Štai ten, tarp uolų, nuošaly, 
Sruvena iš tyko verdenė tyli. 
Jis troškulio puola malšinti, 
Nuvargusio kūno gaivinti. 


O saulė jau žvelgia į jį pro medžius, 
Per lauką, per pievą gėlėtą 
Nutįsta šešėliai iš lėto. 
Sutinka jisai keleivius du sparčius, 
Juos lenkia skubiai ir siaubingus žodžius 
Išgirsta, atgal atsigrįžęs: 
„Jau riša turbūt jį prie kryžiaus“. 


Ir šiurpas jį perpila šalta srove. 
Jis lekia ir mato: už miško 
Zaroj Sirakūzai sutvisko... 

Ir štai Filostratą jisai prieš save 
Išvysta ateinantį miesto gatve,— 
Jį senas jo tarnas sutinka, 
Jis skuba įspėt šeimininką: 


„Atgal! Per vėlu! Jei tai Dzeuso valia, 
Išgelbėk bent gyvastį savo! 
Jau draugą vis tiek nukryžiavo. 
Jis laukė tavęs su viltim atkaklia, 
Ir jo nebaugino siaubinga dalia. 
Nors šaipės tironas ir tūžo, 
Tikėjimas jo nepalūžo“. 


„Ir jei per vėlu jau, ir jei neišvys 
Manęs draugo žvilgsnis aptemęs, 
Tai turim bent mirti drauge mes. 
Tegu nesidžiaugia nuožmus kraugerys, 
Kad draugas čia išdavė draugą. Lai jis 
Abu mus nužudo: supras jis, 
Ką reiškia kilnumas tikrasis“. 


Jau saulė pradingo. Kalne, pas vartus, 
Jis mato bespoksančią minią 
Ir šmėkšantį kryžių medinį. 
Jo draugą jau budelis riša rūstus. 
Jis veržias pro minią, ir šūksmas kurtus 
Nuaidi: „Tirone! Aš grįžęs! 
Ne jis turi mirti ant kryžiaus!“ 


Apstulbsta nustebinti žmonės kalne. 
Iš džiaugsmo glėbin krinta jiedu, 
Jiem sielvarto ašaros rieda. 
Sujaudinta verkia su jais ir minia, 
Ir patį valdovą pasiekia Žinia; 
Ir gailestis širdį jam glosto: 
Juos liepia pašaukti prie sosto. 


Jis žiūri nustebęs ir svarsto slapčia, 
Ir taria: „Pavyko jums mano 

Pažadinti širdį, jau seno. 

Draugystė, matau, ne vilionė tuščia — 
Tad būkim draugai: į patikrintą čia, 
Į santarvę jūsų, — trečiuoju, 

Jei leidžiat tiktai, aš įstoju“. 

GIESMĖ APIE VARPĄ 


Vivos voco 
Mortuos plango 
Fulgura frango* 


Pagaliau pradėjom darbą: b 
Molio forma išdegta. 
Ei draugai, nuliesim varpą! 
Stokime visi greta. 
Nuo karštos kaktos 
Prakaitas lašnos. 
Kūrinys už meistrą kalba, 
Bet svarbu dangaus pagalba. 


Sumanius tokį darbą didį, 
Rimta lai būna ir šneka. 

Kai geras žodis triūsą lydi, 
Tada miklesnė ir ranka. 
Bergždžiai švaistyt jėgų nereikia: 
Pirmiausia turime aptart. 
Kiekvienas tokį meistrą peikia, 
Kurs darbo stveriasi iškart. 

Juk tam žmogus ir turi protą, — 
Tai puošmena jo ir jėga, — 

Kad jis pirmiausia pagalvotų, 
Ką padaryt reikės ranka. 


* Gyvuosius šaukiu. Mirusiuosius apraudu. Žaibus laužau (lot.). 

Malkų tempk daugiau, drauguži, — 
Tik pušinių ir sausų! 
Tegu liepsnos trata ūžia 
Krosny smarkumu visu. 
Alavą tirpdyk, 
Su variu maišyk, 
Kad į varpo masę kietą 
Liejinys tas susilietų. 


Kas šiandien duobėje giliausioj 
Zmogaus ranka sukurta bus, 
Aidės tas varpinėj aukščiausioj 
Kaip liudijimas jo skambus. 
Pasieks jisai ausis kiekvieno 
Ir jaudins širdis visados, 

Kvies į bažnyčią šventą dieną, 
Su liūdinčiais kartu raudos. 
Ką žmogui ašarų pakalnėj 
Atneš lemtis nepastovi, 

Tą varpas iškilmingai, švelniai 
Paskelbs, atjausdamas savy. 


Jau pradėjo šokinėti 
Šitoj masėj burbulai. 
Reikia potašo pridėti, 
Kad ištirptų tobulai. 
Greitai nugriebta 
Turi but puta, 
Kad iš to metalo gryno 
Lėktų gausmas lig žvaigždynų. 


Jis aidi skambesiu džiaugsmingu, 
Kai gimsta žemėje žmogus 

Ir žemės vieškeliu slaptingu 
Mėgina žengti per miegus; 

Jam laiko gelmės nematuotos: 

Jos kartais šviesios, kartais juodos; 
Jo motina prie lopšio rymo 

Ir saugo šviesų jo likimą. 

O metų skrydis toks svaigus! 
Mergaitės ne galvoj vaikinui — 
Pasaulin veržias neramus, 
Daug matęs žemių, vandenynų, 
Jau vyras grįžta į namus. 

Ir štai — stebuklas neregėtas: 
Jaunystės grožio kupina, 

Prieš jį, paraudus, susigėdus, 
Jau ne mergaitė — mergina! 
Užplūsta ilgesys jo sielą, 
Nurieda ašara slapčia, 

Draugų būry jam nebemiela, 
Jis vienas klaidžioja nakčia, 
Svajoja apie tą merginą; 

Jei šypteli jam akimis — 
Gražiausią žiedą lankoj skina > 
Ir jai įteikia tylomis. 

Užtvindo širdį laimės bangos, 
Pirmoji meilė kaip daina! 
Atsiveria čia, žemėj, dangus, 
Būtis palaimos sklidina. 

O, kad per amžius nenuvystų 
Pirmoji meilė ir jaunystė! 


Merkim virbą nebelaukę: 
Masė pradeda tirštėt. 
Glazūra jau apsitraukė — 
Metas lydymą pradėt. 

O dabar, brolyt, 

Reikia išbandyt! 
Jeigu dirbome kaip dera, 
Lydinį turėsim gerą. 


Kur jungias meilė ir griežtumas, 
Galia ir mielas nuolankumas, 
Ten skambesio darna didi. 

Kas amžiną bičiulį randa, 
Širdim jo širdį teišbando. 
Trumpai džiaugies, ilgai liūdi. 

Plaukus nuotaka dabina 
Vainiku baltų gėlių, 
O varpai svečius vadina 
Iš apylinkių kelių. 
Bet gyvenimo gegužis 
Greitai baigiasi, deja. 
Drasko viesulas atūžęs 
Šydą, juostą ir svajas. 
Išblėsta aistra, 
Tik meilė negęsta, 
Žiedų nebėra, 
Kai vaisius subręsta. 

O vyrui reikės 

Išeit į areną 

Ir ten kas dieną 

Ryžtingai kovoti 

Ir laimę medžioti, 

Ir arti, ir sėti, 

Ir sėkmę laimėti. 


Bet darbas suteiks šimteriopą paguodą, 
Kai vaisius jo, derlius, netilps į aruodą, 
Reikės jį sukrauti — didės pastatai. 


O motina tvarkos 
Namuos išmintingai — 
Čia darbo nestinga. 
Jai visas ūkis — 
Tik spėk, tik sukis! 
Tai dukrą pamokyk, 
Tai sūnų sudrauski. 
O kur tvarka 

Ir darbšti ranka, 
Nors ji nesėja — 
Turtas gausėja. 


Žiemos vakarais ji ilgiausiai nemiega: 
Ir vilną, ir liną. baltutį kaip sniegą, 
Vis verpia, paskui juos į skrynią sudės, 
Taip ūkis ir turtas kas dieną didės, 

Be poilsio kaupia ji grožį ir gėrį — 


Ir viskas žėri. 

Nuo verandos tėvas ramus 

Ir patenkintas žvalgos aplinkui: 
Aplanko laimė šiuos namus! 
Kasmet sodyba plečias ir plečias, 
Pilnos gėrybių daržinės plačios, 
Svirnai vos talpina derliaus dovį, 
Laukūos javai kaip mūras stovi. 
Kiek puikybės širdy: 

„Mano namai tvirti 

Ir stovės visada, 

Jiems nebaisi bėda!“ 

Bet likimo palankumas 
Išsisklaido tarsi dūmas, 

Ir nelaimė jau čia pat. 


Na, jau galime pradėti, 
Gražūs nuolaužos kraštai. 
Bet kol masė ims tekėti, 
Pasimelskime karštai! 

Sukit čiaupus jau! 

Saugoki, dangau. 
Tartum siautulio pagautas 
Pliūpteli ugninis srautas. 


Geradarė ugnies galia, 

Jei valdo ją žmogaus valia; 
Daug sukuria darbšti ranka 
Tos dovanos dangaus dėka, 
Bet nežabota ji baisi, 

Ir traukiasi nuo jos visi, 
Kai ši laisva dukra gamtos 
Iš pančių veržias. Nepastos 
Kelio niekas jai: ištrūkus 
Uraganiška jėga 

Verpetu per miestą sukas, 
Šluoja viską lyg banga. 
Stichiją pagauna dikas, 
Viską griauti — jos aistra. 
Iš padangių 

Pliaupia liūtys, 

Lyg pasiutęs, 

Lyg baisios bėdos šauklys 
Žaibas blyks! 

Kraupiai sugaudė varpai! 
Vėl žaibai! 

O dangus 

Tartum kraujas! 

Tai ne rytmetys džiugus! 
Gūsis naujas! 

Kuo tolyn, 

Tuo smarkyn! 

O ugnies ir dūmų šydas 
Lyg plėšrūnas užpjudytas 
Viesulu per miestą ritas. 
Stichija, jėgos įgijus, 
Įsišėlsta, braška sijos, 
Griūna namas, vėjas kaukia, 
Motinos, vaikučiai šaukia. 
Ugnis siaubia, 

Karvės baubia, 

Viskas maišosi iš vieno, 
Naktį tą šviesu kaip dieną. 
Eina per rankas kibirai, 
Skuba vyrai — 

Vandenį į liepsną lieja, 
Bet jos tūžmas nemažėja. 
Čia dar viesulas atskrieja 
Ir nežmoniška jėga 
Liepsną siūbteli staiga 
Klėtin ir į sausą kluoną, 
Kur svarbiausias derlius — duona. 
Ir ugnis, naujai sutviskus, 
Puola tartumei žvėris: 

Ką paglemžusi suris. 

Jau ugninis obeliskas 

Lig dangaus! 

O žmogaus 

Menkos jėgos prieš tą galią — 

Kas ji prieš aukštesnę valią? 
Supleška ugny jam viskas. 
Pelenais 

Žaidžia vėjas, 

Juodos plėnys sukinėjas, 
Vien degėsiai. 

Pro langų negyvą skylę 
Debesys pažvelgia tyliai 

Iš dangaus. 


Prieš akis — 

Vien degėsiai 

Ir griuvėsiai, 

Bet žmogus atsilaikys. 

Dėl to per amžius neliūdėsi: 
Paguoda lieka dar šviesi. 
Ramiau širdis krūtinėj plasta, 
Paimti reiks kelionės lazdą. 
Svarbiausia, kad sveiki visi. 


Pagaliau mūs darbas baigtas! 
Slūgso forma pripilta. 
Pažiūrėsim, kas per daiktas, 
Ko idėja mūs verta. 

Jeigu liejinys nekoks, 

Jeigu forma ta susprogs? 
Gal kai sakom, kad pavyko, 
Jau čia pat nelaimė tyko. 


Su viltimi žemelei juodai 

Mes darbus patikim savus, 
Valstietis, sėdamas javus, 
Galvoja: bus pilni aruodai, 
Jeigu tiktai padės dangus. 

Bet dar brangesnę sėklą kapas 
Iš mūsų ima dovanai, 

Ir viliamės, kad ji anapus 
Sudygs ir žels jau amžinai. 

Gedulingas 

Ir nykus 

Plaukia gausmas 

Per laukus. 

Lydi varpas, skleidžiąs liūdną žinią, 
Žmogų į kelionę paskutinę. 


Ak, tai juk žmona brangiausia, 
Ak, tai motina geroji! 
Jau rūstus valdovas Hado 
Ją iš vyro glėbio veda, 
Plėšia iš brangių namų 
Nuo vaikelių mylimų, 
Išsūpuotų per naktis. 
Pertraukė žiauri mirtis 
Tų namų švelnutę giją — 
Nes šešėlių viešpatijoj 
Ta, kur buvo taip gera. 
Židinį išdraskė vėjas, 

Ir išblėso šiluma. 

Į namus kita atėjus 
Nemylės, bus svetima. 


Kol atauš metalas varpo, 
Tvoskiančio ugnim kaitria, 
Pailsėsime po darbo 
Lyg paukšteliai vakare. 

Jau pavakarys, 

Ilsis pameistrys, 
Jį varpai mišparams šaukia, 
Tiktai meistro darbas laukia. 


Per miglotą 

Tankumynę 
Nesustodamas keleivis 
Skuba linksmas į gimtinę. 
Atšnopuoja 

Romios avys. 

Atmauroja 

Karvės, jaučiai 
Kietasprandžiai 
Ir iš karto 
Stumdos, grūdasi prie tvarto. 
Su javais 
Atkrypuoja 

Ir vežimas, 
Išdabintas, 
Apipintas 
Gėlėmis, 

O pjovėjai 

Jį palydi 
Dainomis. 


Rimsta turgus 

Ir gatvelės; R 
Ir išvargę apie lempą 
Sėdasi visi namiškiai; 
Užsitrenkia 

Miesto vartai. 

Dengia šalį 

Jau naktis. 

Miega žmonės geravaliai. 
Nedori 

Vis užmigti dar negali, 
Nes įstatymo akis budri. 


Ta tvarka šventa, didinga — 
Dangaus dukra palaiminga, 
Jungianti draugėn vienodus, 
Stato rūmus, veisia sodus; 
Atvedė laukinį žmogų 

Į gyvenimą patogų, 

Kantriai mokė jį dorovės, 
Rodė pavyzdį gerovės, 

Davė turtą begalinį — 
Meilę savajai gimtinei. 
Darbščios rankos daug ką gali 
Stropiai dirbdamos kartu; 

Su jėgom sujungus valią, 
Darbas liejasi srautu. 
Pameistrys ir meistras kerta 
Iš peties, abu greta; 

Kur laisvasis darbas verda, 
Ten dykūnui ne vieta. 
Darbas puošia mūsų dalią 
Ir apmoka už vargus. 

Didis vainiku karalius, 
Darbu — paprastas žmogus. 


Santarve šventa 

Ir taika, 

Saugokite 

Mūsų miestą visados! 
Tegu pikto priešo ordos 
Pražūties čia nepasėja, 
Nenusiaubia šito slėnio, 
Kur liepsnoja 

Vakaro auksinės žaros 
Skliautuose, 

Te jo neužlieja karas 
Gaisro ugnimi baisia! 


Galit statinį ardyti: 
Nebereikia jo daugiau. 
Kai sėkmė tau darbą lydi, 
Net žiūrėt į jį smagiau. 
Tvok per formą, tvok 
Drąsiai, nesustok! 


Varpas nesiliaus skambėjęs 


Tiktai formai subyrėjus. 


Tik meistras gali smogti drąsiai: 


Apsvarstęs, tinkamu metu, 
Bet vargas, jei ugninė masė 
Pati ištrūks baisiu srautu! 
Lyg pragaro dvasia siaubinga, 
Aklai ieškodama aukos, 

Ji viską, šėldama aplinkui, 

Ugnim baisiąja nuniokos. 
Kur įsisiaučia jėgos baisios, 
Ten paminamos visos teisės. 
Kai sauvaliauti ima tautos, 
Pasipila blogybių srautas. 


Baisu, kai smilkusi daug metų 
Į miestą krinta kibirkštis, 

O liaudis pančius daužo, meta, 
Kai jai užeina pasiutis. 

Ir varpas, misiją užmiršęs, — 
Žmonijai nešt taikos garsus, — 
Dabar kaip demonas įniršęs 
Maištauti ragina visus. 


„Lygybė! Laisvė!“ —- šaukia žmonės 
Ir ginklais žvangina piktai. 
Keiksmai, maldavimai, dejonės, 
Plėšikų bastosi šimtai. 

O moteris hiena tampa. 

Visai paklaikusi, rūsti 

Ji savo auką drasko, tampo 

Be gailesčio toj sumaišty. 

Kas buvo gerbtina ir šventa, 

Visai nepaisoma tada, 

Išniekinta dorybė krenta, 
Triumfuoja blogis ir skriauda. 
Baisus medžiot išėjęs tigras 

Ir liūtas, skečiantis nagus, 

Bet dar baisesnis — siaubas tikras! — 
Pagautas manijos Žmogus. 

Ir vargas tiems, kurie įduoda 
Aklam tą žiburį dangaus! 

Pavirsta plėnių krūva juoda, 

Kas buvo kuriama žmogaus. 


Viešpatie, koks džiaugsmas didis! 
Metalinis branduolys, 

Apvalkale susilydęs — 

Tartum saulės spindulys. 

Tviska ištisai 

Kūrinys tasai. 
O varpe įspaustas herbas 
Liudija, kad meistro darbas. 


Čionai! Čionai! 

Bičiuliai, varpui tam iš karto 
Concordia* parinksim vardą, 

Telydi ji mus amžinai, 

Tegu jis skleidžia santarvę nuo šiolei, 
Kad žmonės jaustųsi kaip broliai. 


Jis meistro ir sukurtas tam: 
Ramybę nešt vaikų vaikam. 
Po kupolu padangės grynu 
Virš mūsų potroškių žemų 
Tegu jis kalba su žvaigždynu, 
Nenustelbtas piktų griausmų. 
Tegu jo gausmas įsilieja 

Į tolimų žvaigždžių ūkus, 
Kurios pagarbina Kuūrėją 

Ir pina amžių vainikus. 

Tegu jis ragina ir kviečia 
Mus ten, kur gėris amžinai, 
Tegu kas valandą paliečia 

Jį laiko virpantys sparnai. 
Pats kurčias, viskam abejingas 
Likimo pranašas romus 

Lai atkartoja atmainingus 
Painaus gyvenimo žaismus. 
Kaip iš garsų tik aidas lieka, 
Taip viskas čia — tik chimera, 
Temoko jis, kad žemėj nieko 
Tvaraus ir amžino nėra. 


O dabar, už virvių kibę, 
Trauksim varpą iš duobės, 


* Santarvė (lot.). 

Lig pačių dangaus aukštybių 

Jo melodija skambės. 
Timptelkim smarkiau! 
Kyla, kyla jau! 

Te jis miestui visą laiką 

Skelbia džiugesį ir taiką. 


1799 


NENIJA*" 


Turi mirti net grožis, įveikiąs dievus ir žmones, 
Bet atsispiria Stiksui Dzeuso vario krūtinė. 
Vieną kartą suminkštino meilė šešėlių valdovą, 
Bet nuo slenksčio jis vėlei atšaukė dovaną savo. 
Afroditė negydo žaizdos jaunikaičio gražuolio — 
Ją švelniam jo kūne išplėšė šernas įsiutęs. 
Nemirtingoji motina didvyrio jau neišgelbsti: 
Jis prieš Troją sukniubęs, valiai lemties paklūsta. 
Bet ji kyla iš jūros su visom dukterim Nerėjo 
Ir aprauda graudžiai sūnų didžiai šlovingą. 
Štai kaip verkia dievai, kaip verkia visos deivės, 
Kad praeina grožis, kad miršta net tobulumas. 
Mielo širdžiai lūpose smagu net rauda būti, 
Kas niekinga, dingsta be jokio ženklo Orke. 


1799 


HEKTORO ATSISVEIKINIMAS 


ANDROMACHĖ 


Negi Hektoras išeiti rengias, 
Kur Achilas išdiduolio rankom 
Už Patroklą auką atnašaus? 

Kas tada mūs kūdikiui parodys, 
Kaip mest ietį, kaip dievams aukoti, 
Jeigu Orkas amžiams jį priglaus? 


HEKTORAS 


O ištikimoji, ko raudoti! 

Aš į mūšį tą veržiuos kovoti, 
Nes Pergamą savąjį ginu. 
Šventą židinį dievų apgynęs, 
Krisiu aš, vaduodamas tėvynę, 
Leisiuosi prie Stikso vandenų. 


ANDROMACHĖ 


Neskambės jau tavo kardas vėjy, 
Dyla menėj, rūdimis apėjęs, 
Baigiasi Priamo giminė. 

Tu išeisi, kur neaušta dienos, 

Kur dykroj Kokyto raudos vienos, 
Letoje užmirši tu mane. 


HEKTORAS 


Visos mano aistros, visos mintys 
Letos vandeny bus paskandintos, 
Vien tik meilė liks gyva. 

Štai! Laukinis daužosi į sienas, 
Kardą duok ir šluostykis blakstienas! 
Letoje minėsiu aš tave. 


1780 


GĖTEI, 


pastačiusiam scenoje Voltero „Mahometą“ 


Tu iš taisyklių smurto pražūtingo 
Tieson mus ir gamton sugrąžinai 
Ir pats sutramdei slibiną nuodingą, 

Kuris mūs dvasią smaugė mirtinai, 

Ir meną mums, tą dieviškai didingą, 
Vaidilos drabužiu padabinai,— 
Dabar meldies prie sugriautų altorių 
Ydingai mūzai, gerbt kurios nenoriu? 


Šioj scenoje tėvynės menas gali 
Valdyt, ne lenktis svetimiem dievam. 
Kaip lauras pats ant Pindo galvą kelia, 
Parodyt drąsiai galim kiekvienam. 

O vokiškasis genijus sau kelią 

Į meną pats nuties visiem laikam, 
Ir, eidamas pavymui graiko, brito, — 
Jis turi teisę siekt šlovės zenito! 


Kur pavergtą despotai valdo šalį, $ 
Kur išdidumas pučiasi paikai, 
Ten menas gėrio atvaizduot negali, — 
Jo neišugdo Liudvikų laikai: 
Jis nepaklūsta didenybių valiai; 
Ne priespaudoje kalas jo daigai. 
Tauri tiesa pagimdo kilnų meną, 
Jis sieloj laisvę mylinčių gyvena! 


Ne tam, kad vėl apkaustytum grandinėm, 
Prikėlei dramą praeities laikų; 
Ne tam, kad mus grąžintum į gadynę — 
Į amžių lengvabūdiškų vaikų. 
Kas laiko ratą sukt atgal sumano, 
Tą pavadinti galima paiku! — 
Nes tik pirmyn jį valandos ridena: 
Ateina nauja, pasitraukia sena! 


Dabar plati veikla teatro rūmuos,— 
Jame pasaulis telpa neramus; 
Ne žodžių gražbylingasis puošnumas — 
Tikslus gamtos paveikslas žavi mus; 
Nereikalingas papročių griežtumas,— 
Herojus turi jausti kaip žmogus, 

Mus tik aistrų kalba galingai veikia, — 
Sumeninta tikrovė grožį teikia. 


Bet panaši į Acherono valtį, 
Per daug lengva Tespido karieta. 
Pritaikyta stabams ir dvasioms kelti, 
Ji ne šiurkščiam gyvenimui skirta. 
Vien dvasioms juk nei šilta ir nei šalta, 
Kad ji apvirsti gali bet kada. 
Nereikia grožiui į tikrovę lįsti: 
Kur vien gamta, ten menas ima vysti. 


Juk pakyloj medinės scenos 
Pasaulis kuriamas idealus; 
Galbūt čia tikros — ašaros tik vienos, 
Nepramanytas graudulys gilus. 
Tiesa pavergia balsas Melpomenės, 
Vaidinančios mums pasakų melus. 
Gilia tiesa ji moka sužavėti 
Ir pasakoje tiesą įžiūrėti. 


Dabar išstumt iš scenos bando meną 
Vaizduotė be ribų ir be šaknų, 
Sudėstyt kaip pasaulį nori sceną, 
Suplakt kas žema ir kas prakilnu. 
Tik šis prancūzas dar menu gyvena, 
Nors nepakilo aukštumon menų: 
Jis menui užtvarą pastatė kietą, 
Kad pamatai tvirti nepajudėtų. 


Į sceną žiūri kaip į šventą sritį, 
Šiurkšti buitis čia nepriimtina. 
Ir jam pavyko ją iš scenos išvaryti, 
Todėl kalba čia skamba kaip daina, 
Privalo grožis viską čia valdyti, 
Iš atskirų dalių išaugt darna. 
Čia visuma sudaro šventą rūmą, 
Iš šokio gestai mokos patrauklumo! 

Prancūzo mėgdžiot mes nepasišovę,— 
Jo menas — neprabils gyva dvasia, 
Manierą, pozą, tolimą tikrovei, 
Paniekins tas, kuriam brangi tiesa; 
Tačiau, krypties beieškant, kaip vadovė 
Iš praeities tekyla vien dvasia, 
Kad scenoje, išniekintoj ne kartą, 
Vėl Melpomenė jaustų savo vertę. 


1800 


VOKIEČIŲ MŪZA 


Nei šlovė Augusto metų““, 


Nei malonės mecenatų 
Jos nelepino, deja! 

Apie ją nesklido garsas; 

Skleidėsi jos žiedo varsos 
Ne didikų pilyje. 


Frydrichas didysis soste“! 
Tartum saulė jos neglostė, 

Ji užaugo tylomis. 
Vokietis — tai guodžia širdį — 
Gali drąsiai pasigirti: 

Pats sukūrė meną jis. 


Tai ir kyla lig mėlynės, 

Tai ir liejas Krištolinės 
Vilnys vokiečių giesmės, 

Griaudamos juokingą smurtą, 

Apribojimų sukurtą, — 
Veržias iš širdies gelmės. 


1800 

Į NAUJĄ ŠIMTMETĮ ŽENGIANT 


Skiriama* * * 


Mielas drauge! Ką rytojus lemia? 
Kur taika, kur laisvė? Nėr jau jų! 
Šimtmetis audroj paliko žemę“?, 
Ir naujasis atbrenda krauju. 


Subyrėjo sąjungos netvarios, 
Griūva senos formos, patirtis; 
Karo siausmo nesutramdo marios, 
Reinas jam nei Nilas ne kliūtis““. 


Dvi pasaulio grumiasi galybės: 
Kam valdyti, kam pavergt tautas. 
Laisvė, teisė — joms nebe vertybės, 
Trišakio ir žaibo — ginčas tas““. 


Auksu tautos moka už vergiją... 

Ir, lyg galų Brenas kitados, 
Guldo frankas plieno kalaviją 

Ant svarstyklių teisės ir tiesos?“. 


Britas rąžo prekinį laivyną 
Lyg hidra godžiuosius čiuptuvus; 
Amfitritės“? platų vandenyną 
Uždarys kaip nuosavus namus. 


Į pietus jis veržliai burėm skrenda, 
Kur kiti žvaigždynai danguje; 
Nors tiek daug naujų salų atranda, — 

Rojaus neužtinka vis, deja. 


Veltui — nors žemėlapy! — svajoji 
Rasti šalį, kur lig šios dienos 

Žydi mūsų laisvė amžinoji, 
Žmonija jaunystės amžinos. 

Tęsiasi pasaulis begalinis, 
Tuščias ir nežinomas perdėm, 
Bet ant šito milžino krūtinės 
Dar lig šiolei laimės nėr žmonėm. 


Grįžk širdies tylion erdvėn: negali 
Ji sutilpti smurto valdose! 

Tik svajonėj rasi laisvės šalį, 
Grožį rasi vien tik dainose. 

1801 


TROŠKIMAS 


Kai šį slėnį ima slėgti 
Šaltas rūkas per naktis, 
Kad galėčiau aš pabėgti, 
Ak! kaip džiaugtųsi širdis! 
Man kalnų viršūnės šviečia 
Ir vilioja amžinai. 
Jeigu tik sparnus turėčiau, 
Nuplasnočiau aš tenai! 


Koks didžiulis kyla noras 
Vaikščiot saulėtuos kalnuos, 
Koks gaivus ten dvelkia oras 
Nuo viršūnės kiekvienos! 
Srautas kelią man pastoja, 
Ūžia vandenys pikti, 
Bangos šėlsta ir putoja, 
Gimdo liūdesį širdy. 


Ant bangų liūliuoja valtis, 
Vairininko apleista. 

Reikia sėst į ją ir keltis, 
Kol dar burė iškelta. 

Drąsiai leiskis tu į kelią 

Ir nelauk dievų lemties, 
O pasiekt stebuklų šalį 
Tik stebuklas tau padės. 


1801 


AKIMIRKOS PALAIMA 


Štai ir vėl mes susitikom 
Verpete linksmų dienų, 
Tad nupinsime vainiką 
Iš naujų, skambių dainų. 


Bet kuris gražiausio rimo 
Nusipelnė dievas mūs? 

Tas, kurs teikia įkvėpimo 
Ir sužadina jausmus. 


Kam Cerera užaugino 
Derlių, uogas įvairias? 

Ar ne mums raudoną vyną 
Bakchas sunkia į taures? 


Jei dangus griausmu neblykstels, 
Neįskels mums kibirkšties, — 

Polėkiais dvasia nešvystels, 
Džiaugsmas nenutvieks širdies. 


Gerbiam už džiaugsmų gausybę 
Mes padangių valdovus, 

Bet akimirkos didybė 
Galingesnė už dievus. 


Iš to visko tobuliausio, 
Duoto mums gamtos rimties, 
Žemėje visų švenčiausia — 
Blyksniai dieviškos minties! 

Greito laiko begalybėj 
Vos tepajuda akmuo, 
Tik akimirkos didybėj 
Tampa kūriniu pradmuo. 


Mirksniu audžia skarą brangią 
Žemei spindulių jėga; 

O Iridė per padangę 
Tiltą permeta staiga. 


Taip ir talentas, mums duotas, 
Blykstelia žaibų šviesa; 

Po akimirkos liepsnotos 
Apsupa jį vėl tamsa. 


1802 


KASANDRA 


Kol aukštųjų Trojos sienų 
Neišgriovė svetimi, 
Skamba aidi ten kas dieną 
Himnai, lyros tariami. 
Štai linksma žinia pasklido 
Po tvirtovę ir gatves: 
Savo dukrai ir Pelidui 
Kels Priamas vestuves. 


Galvas laurais padabinę, 
Traukia gatvėmis smagiai 
Kaip gyva žmonių grandinė 
Į šventyklą jo svečiai. 
Džiaugiasi minia ir siaučia, 
Bakcho garbei šokdama; 

Tik viena širdis vis jaučia, 
Kad ją slegia vienuma. 

Tik Kasandra vis liūdėjo 
Tyro džiaugsmo sūkury, 
Laurų gojuj vaikštinėjo 
Susikrimtusi, niūri. 

Girion bėgo aiškiaregė, 
Lyg užmiršusi svečius, 
Ir visa iš pykčio degė — 
Metė ji žynės raiščius: 


„Troja švenčia didžią puotą, 

Žmonės linksminas gyvai. 

Štai ir sesė vainikuota, 
Šiandien džiaugias ja tėvai. 

Aš viena tiktai paniurus, 

Nes liūdna man ateitis. 

Ir matau, kad šituos mūrus 
Dengia jau sparnais mirtis. 


Aš matau danguj žibintą, 
Bet ne Himenėjo rankos 
Jis iškeltas taip nušvinta, 

Ir ne dievui aukos tos. 

Aš girdžiu vestuvių dainą, 
Bet širdy man neramu, 
Nes jaučiu, kad dievas eina 
Sunaikinti jų džiaugsmų. 


Šaipos jie iš mano skundo, 
Nors grasina jiems lemtis. 
Ir vienatvėj tik atbunda 
Mano kenčianti širdis. 
Laimingasis nesupranta, 
Linksmas — juokias iš kančių. 
O rūstusis dieve, šventą 
Tavo valią aš jaučiu! 

Ir kam tavo pranašystę 
Skelbt turiu aš nevilty, 
Pranašaudama neklysti 
Tarp aklųjų, ištremty? 

Kam tu leidai man matyti, 
Ko pakeist nėra vilties? 
Juk pasauly sulaikyti 
Negaliu juodos lemties. 


Ar nuplėšti šydą juodą 

Nuo jų veido, jei viltis 
Jiems — gyvybė ir paguoda, 
O žinojimas — mirtis? 
Atsiimk šią liūdną šviesą — 
Aš bijau mirties vaizdų. 
Nejauku man tavo tiesai 
Būti žemišku indu. 


O, grąžink man neregystę! 

Nelaiminga aš esu, | b 
Kai tapau tada jaunystėj 

Tavo dievišku balsu. 

Nors ir ateitį įspėju, 

Dabarties aš neturiu. 

Man nereikia, tiek kentėjus, 

Tų klastingų dovanų! 


Niekad nuotakos vainiko 
Nesidėjau ant kasų; 

Man tik aukuras beliko, — 
Tavo pranašė esu. 

Buvo karčios jaunos dienos, 
Skausmas augo vis didyn. 
Sielvartas žmogaus kiekvienas 
Smigo durklu man širdin. 


Nors matau, kaip žmonės myli, 
Skleidžias medžių lapija, 

Bet jaunystės kančią gilią 

Aš nešioju širdyje. 

Man pavasaris nemielas, 

Kad ir puošia jis laukus; 

Nepradžiugins žmogui sielos, 
Jei likimas jo kraupus. 


Šlovinu aš Polikseną 
Susikrimtusi, liūdna, 

Nes geriausiojo heleno 
Tikisi ji būt žmona. 

Ir skaistus jos veidas žydi, 
Laimė netelpa širdy. 

Ji ir dangui nepavydi — 
Ji laiminga, išdidi. 


O aš mylimąjį kartais 
Pamatau. Jis man — viltis. 
Jei galėtų, tuoj ištartų 
Meilės žodį jam širdis. 

Aš su juo šią valandėlę 
Žengčiau į šeimos namus. 
Bet iš Stikso tuoj šešėliai 
Naktį perskirtų vėl mus. 


Savo šmėklas man baltąsias 
Siunčia tuoj Prozerpina. 
Mane persekioja dvasios, 
Kur tik vaikščioju viena. 

Į jaunų dienų žaidimą, 
Rodos, pila jos nuodų: 

Aš jaučiu širdies graužimą, 
Džiaugsmo niekur nerandu. 


Aš matau žudiko ginklą — 
Dega akys jo piktai. 
Neišspruksiu iš jo tinklo 
Lyg sukaustyta tvirtai. 

Aš žinau jau savo kelią, 
Stoviu vieniša, tyli. 
Baigsiu savo liūdną dalią, 
Žūdama svečioj šaly“. 

Dar jos žodžiai nenutilo... 
O nuo vartų lyg banga 
Sklinda balsas, kad Achilą 
Parbloškė mirtis staiga. 
Gyvates Eridė svaido, 
Išbaidydama dievus. 

Ir virš Trojos nusileido 
Juodas ir niūrus dangus. 


1802 


PUNŠO DAINA 


Keturios stichijos ` b 
Visos išvien 

Žemėj gyvenimą 

Tveria kasdien. 


Rūgščią citriną 
Radęs išspausk: 
Aitrų gyvenimo 
Gaivalą jausk. 


Sultis tas cukrumi 
Apibarstyk: 
Gaižųjį gaivalą 
Juo numaldyk! 


Verdančiu vandeniu — 
Perliek po to: 

Visa ramybėje 

Globia vanduo. 


Varvinki spirito: 
Lai jo dvasia 
Būtį kaip gyvastį 
Tvers mumyse. 

Tiek jos, ugningojo 
Punšo prasmės: 
Kol neišsikvėpė, 
Semk iš versmės. 


1803 


JAUNUOLIS PRIE UPELIO 


Prie versmės jaunuolis sėdi, 
Pina žiedus ir liūdnai 
Žiūri, kaip tolyn juos neša, 

Gena sraunūs vandenai. 
„Taip ir mano dienos bėga 

Tartum sūkuriai greiti! 
Ir mana jaunystė vysta 

Lyg žiedai tie nuskinti! 


Jūs neklauskit, ko man liūdna, 
Kai aplinkui taip šviesu! 
Juk pavasaris atėjo — 
Džiaugsmas ir viltis visų. 
Bet balsai pavasariniai, 
Paukščių giesmės miškuose 
Plėšo mano širdį jauną, 
Ją skandina kančiose. 


Ar mane paguost begali 
Kloniai ir miškai žali? 
Tik vienos, vienos aš ieškau — 
Ji arti ir taip toli... 
Aš į ją rankas ištiesiu — 
Štai paveikslas jos brangus! 
Ak, išnyko... nepavysiu. 
Lieka sielvartas sunkus! 

O palik išdidžią pilį, 
Prie versmės ateik čionai! 
Gėlėmis aš nubarstysiu 
Tavo taką dyvinai. 
Kaip giraitė skamba, klega, 
Kiek šaltinyje spalvų! 
Ir kuklioj, ankštoj trobelėj 
Būna mylintiems erdvu“. 


1803 


KALNŲ DAINA 


Tau kelią pastoja juodi milžinai. 
Bet tu, virš bedugnės pakibęs, 
Vingiuotu keliu, kurio pats nežinai, 
Žengi tarp mirties ir gyvybės. 
Sunki lavina prie aklos prarajos 
Pavargusi miega... Nežadinki jos! 


Gamta išradinga du kalnus plikus 
Sujungė nesenstančiu tiltu; 
Į aukštumą tokią mirtingas Žmogus 
Turbūt niekuomet nepakiltų! 
O ten, apačioj, ošia upė greita 
Ir taško granitą balta jos puta. 


Paskui atsidaro kiaurymė baugi. 
Tu leidies į daubą miglotą — 
Ir staigiai žiedų karalystę regi, 
Rudens ir pavasario puotą! 
Čionai tu lyg rojuj laimingas jauties, 
Tau dingsta iš karto skausmai iš širdies. 


Čia keturios u pės draugingu srautu 
Banguoja per lygumą jaukią; 
Jos bėga tolyn — link žiemių ir pietų, 

Į rytus ir į vakarus plaukia. 
Jos gimė bendroj paslaptingoj versmėj 
Ir mėlynon jūron sau teka ramiai. 


Viršūnėm padangių skliautus remdami, 
Čia dunkso du skardžiai uoloti: 
Vien debesys, vėjų vaikai mylimi, 
Nebijo virš jųjų plasnoti, 
Nebijo saulėlydžio rausvo metu 
Tylom nusileist ant gūbrių apsnigtų. 


Kalnų karalienė, skaisti ir jauna, 
Čia sėdi auksiniame soste; 
Ant jos — deimantinė brangi karūna, 
Po kojų — rūkai susiklostę. 
Perniek jai tvaskėjimas saulės karštos, — 
Jinai tartum ledas šalta visados... 


1804 


VILIUS TELIS 
Karlui Teodorui fon Dalbergui 


Kai neapykanta įsiliepsnoja 
Ir karą kursto geiduliai akli, 
Kai partijos įpykusios kovoja, 
Kai laisvę gauna priespauda veikli, 
O teisingumas trypiamas po kojų 
Ir gėrį niekina sauvalė įžūli,— 
Valstybės inkaras paleidžia krantą: 
Daina sau įkvėpimo neberanda! 


Bet jei tauta, bandas ganyt įpratus, 
Negeidžia sau gėrybių svetimų 
Nekenčiamą vergovę nusimetus, 
Rūstybę nugali žmoniškumų, 

Garbingų pergalių ir laimės metuos — 

Ji nemirtinga ir yerta dainų! 
Man jos paveikslą džiaugsmas pavaizdavo, 
Tu tai žinai, jo didingumas — tavo! 


1804 


ALPIŲ MEDŽIOTOJAS 


Nori paganyt ėriuką? 
Jis toks mielas ir jaukus 
Skainioja žolytės pūką, 
Žaidžia paupy smagus... R 
„Ne, mane, motut mieloji, 
Pamedžiot kalnai vilioja“. 


Nori bandai skinti kelią 
Rago giesme neramia? 
Meiliai tau skambės varpeliai 

Linksmo miško gaudime. 
„Ne, aukšti kalnai, mieloji, 
Paklajot mane vilioja“. 


Palūkėk, tarp lysvių plotų 
Gėlės greit sumėlynuos. 
Nėr kalnų dykynėj sodų, 
Atšiauru plikuos kalnuos. 
„Lai žiedai čia žydi švelnūs, 
Leisk mane keliaut į kalnus“. 


Ir išėjo jis medžioti, 
Vedamas aistros tenai, 
Kur tarpekliais išvedžioti 
Rūstauja rudi kalnai. 
Priešais jį, kaip dvelksmas vėjo, 
Stirna virpanti praskriejo. 

Per uolų briaunas kuprotas, . 
Jai težinomais keliais, 
Per gelmes bedugnių juodas 
Lekia šuoliais ji eikliais. 

O šaulys ją seka, veja 
Su mirties strėle baisiąja. 


Viršuje uolų, už vingio, 
Baigės takas, ir jinai 
Ant aštrios briaunos sustingo, 
Išsigandus mirtinai. 
Čia, po kojom, — skardžio žiotys, 
Ten — tuoj priešas pasirodys. 


Kol maldaujanti gazelė 
Guodės gailesčio viltim, 
Mirtiną medžioklis strėlę 
Jau nutaikė jos širdin. 
Tik staiga iš plyšio kelias 
Šių kalnų dvasia — senelis. 


Rankom stirną jis apgaubia 
Ir sugriaudžia debesy: 
„Kam nelemtą mirtį, siaubą 
Tu į kalnus čia neši? 
Žmonės žemėj viską randa — 
Ko vaikai tu mano bandą?“ 

1804 


CHRISTIANUI fon MECHELIUI 


Neišsenka gamtos žavesys: jis kas dieną vis naujas, 
Neišsenka ir menas kaip ji niekados. 

Sveikas, kilnusis seneli! Tavo širdy neužgeso 
Ir viena, ir kita, tu jaunas todėl amžinai. 

DRAMOS 

Miestelėnų tragedija 


Iš vokiečių kalbos vertė 
TEODORAS ČETRAUSKAS 


VEIKĖJAI 


FON VALTERIS — vieno vokiečių hercogo rūmų prezidentas 
FERDINANDAS — jo sūnus, majoras 

HOFMARŠALAS FON KALBAS 

LEDI MILFORD — hercogo favoritė 

VURMAS — prezidento asmeninis sekretorius 
MILERIS — muzikantas 

JO ŽMONA 

LUIZĖ — jų duktė 

ZOFI — ledi Milford kambarinė 


HERCOGO KAMERDINERIS 


Įvairūs epizodiniai veikėjai 

PIRMAS VEIKSMAS 
Pirma scena 


Muzikanto kambarys 


Mileris pakyla iš krėslo ir pastato į šoną violončelę. 
Milerio žmona sėdi prie stalo dar rytmečio drabu- 
žiais ir geria kavą 


MILERIS (greitai vaikščiodamas po kambarį). Įsidėk į makaulę vi- 
siems laikams. Padėtis darosi rimta. Apie mano dukterį ir baroną 
greit ims šnibždėtis visuos kampuos. Apie mano namus pasklis 
blogos kalbos. Suuos prezidentas ir... trumpai drūtai, tas ponaitis 
čia daugiau kojos nekels. 

ŽMONA. Tu neviliojai jo į savo namus, nepiršai savo dukters. 

MILERIS. Neviliojau į savo namus... nepiršau dukters; kas gi tai aiš- 
kinsis? Juk aš šių namų šeimininkas. Man reikėjo labiau prižiū- 
rėti dukterį. Išrėžti viską į akis majorui arba iškart pranešti jo 
ekscelencijai, ponui tėtušiui. Jaunajam baronui kas, pabars tėtu- 
šis, ir tiek, tas aišku kaip dieną, o viskas užgrius ant vargšo muzi- 
kanto galvos. | 

ŽMONA (baigdama gerti kavą). Niekai! Tuščios kalbos! Kas tau gali 
būti? Kas tau gali ką padaryti? Tu dirbi savo darbą ir imi mokinius 
kur tik gali. 

MILERIS. Bet pasakyk tu man, kas iš to išeis?.. Nejau jis ves Luizę?.. 
Apie tai nėra ko nė kalbėti, o kad paverstų ją... ne, dieve apsaugok! 

 Išgrauš! Ak, jau tie ponaičiai, visur jiems tenka nosį įkišti, bala 
žino kokių gardybių ragauti, ir kas čia keista, jei tokiam smaguriui 
parūpo kaip tik tas saldus kąsnelis. O tu žiūrėk! Žiūrėk! Bet nors 
ir kiekvienam sienos plyšy po akį turėtum, kiekvieną atodūsį sek- 
tum, jis vis tiek apsuks jai galvą tau panosėj, o paskui dings, ir gau- 
dyk vėją laukuos. O mergiotei visam gyvenimui nešlovė, niekas 

daugiau į ją nežiūrės, o jeigu tas užsiėmimas jai patiko, tai, žiūrėk, 
ir toliau varys. (Trenkia sau kumščiu į kaktą) Jėzau Kristau! 

ŽMONA. Apsaugok mus, viešpatie! 

MILERIS. Patys turim saugotis. Kas daugiau tokiam vėjo pamušalui 
gali rūpėti? Mergiotė graži, liekna, dailios eigasties. O kas ten po 
stogu yra, niekam nerūpi. Jūs, bobos, galit ir nieko neturėti, svar- 
bu, kad viešpats dievas būtų davęs gerą pirmą aukštą. Mūsiškiui 
kad tik prie jo prieiti, o tada... kraujas tuojau užvirs kaip tam Rod- 
niui! užuodus prancūzą, o tada jau daryk ką nori, bet nesulaikysi... 
Aš jo nekaltinu. Žmogus yra žmogus. Pats žinau. 


ŽMONA. Paskaitytum, kokius nuostabius laiškelius jis rašo tavo duk- 
teriai. Viešpatie šventas, iš jų aiškiai matyt, kad jam tiktai jos siela 
rūpi. 

MILERIS. Na, žinoma, kaipgi kitaip. Muša per maišą, o žino, kad 
klius asilui. Kam rūpi kūnas, tas būtinai į širdį kreipsis. Kaip aš 
darydavau? Reikia, kad tik sielos sutartų, o tada — šmaukšt, ir 
kūnai jau pasekė jų pavyzdžiu, tarnai žiūri, kaip ponai daro, ir galų 
gale išeina, kad sidabrinis mėnulis buvo tik sąvadautojas. 

ŽMONA. Pažiūrėk, kokias puikias knygas ponas majoras siunčia 
mums į namus! Luizė iš jų tik ir meldžiasi. 

MILERIS (švi/pteli). Aha, meldžiasi! Daug tu supranti! Išlepintam, 
prie makaronų pripratusiam jo malonybės skrandžiui paprastas, 
sveikas gamtos maistas netinka. Jis pirma turi atiduoti jį į praga- 
rišką, nuodingą knyginę virtuvę, kad tenai pašustų. Krosnin tą 
šlamštą! Mergiotė prisigraibys iš jų padebesinių svajonių, nuo ku- 
rių kraujas užkais kaip nuo ispaniškų musių, ir galas tada tam men- 
kam trupiniui dievobaimingumo, kurį tėvas vargais negalais dar 
palaiko. Krosnin, sakau aš tau! Mergiotė prisikimš galvą visokių 
velnių, nuo visų tų klajonių po pasakų karaliją paskui ir namų 
neras, pamirš, ims gėdytis, kad jos tėvas Mileris muzikantas, ir galų 
gale atstums gerą, dorą žentą, kuris galėtų būti man puikus talki- 
ninkas... Ne! Tegu dievas mane nubaudžia! (Pašokęs, karštai) 
Tuojau pat į krosnį tą marmalą, o majorui... majorui aš parodysiu, 
kur kojos dygsta. (Nori eiti) 

ŽMONA. Kas gi taip daro, Mileri? Nepamiršk, kiek mes gavome vien 
tik dovanų... 

MILERIS (sugrįžta ir sustoja prieš ją). Kaip atpildą už dukters gar- 
bę? Nešdinkis po velnių, bjauri sąvadautoja! Aš geriau eisiu per 

žmones su smuiku ir griešiu už samtį sriubos... geriau sudaužysiu 
savo violončelę ir nešiosiu joj mėšlą, negu kad prisiliesiu prie pini- 
gų, už kuriuos mano vienturtė parduos savo sielą ir išganymą. 
Liaukis gėrusi tą prakeiktą kavą, uosčiusi tabaką, ir nereikės 
pardavinėti dukters grožio. Aš ir sotus buvau, ir gerus marški- 
nius nešiojau, kol į mūsų namus nebuvo įsibrukęs tas velnio ba- 
ronas. 

ŽMONA. Tik jau sienų neversk! Kaip greit tu užsiplieski! Aš tik 
sakau, kad mums nereikia pono majoro kratytis: juk tai preziden- 
to sūnus. 

MILERIS. Ak šit kas! Kaip tik todėl šiandien pat reikia viską baigti. 
Prezidentas tik padėkos, jeigu jis doras tėvas. Pavalyk man raudo- 
ną pliušinį švarką šepečiu, eisiu pas jo didenybę. Nueisiu ir pasa- 
kysiu: „Jūsų didenybės sūnui krito į akį mano duktė; į žmonas ji 
jūsų sūnui per prasta, bet į suguloves per gera, štai ir visa šneka! 
Mano pavardė Mileris“. i 


Antra scena 


Sekretorius V ur mas. Tie patys 


ŽMONA. A, labas rytas, pone sekretoriau. Pagaliau vėl turim garbę 
jus matyti. 

VURMAS. Ką jūs, ką jūs, kaimyne. Kur teikiasi lankytis įžymūs ka- 
valieriai, kokia jau čia iš mūsų, miestelėnų, garbė. 

ŽMONA. Tai jau nesakykit, pone sekretoriau! Ponas majoras fon 
Valteris išties kartais pamalonina mus savo apsilankymu, bet mums 
kiekvienas svečias mielas. 

MILERIS (apmaudžiai). Žmona, sodink poną sekretorių. Gal pasi- 
dėtumėt skrybėlę? 

VURMAS (pasideda skrybėlę, lazdą ir atsisėda). Taip, taip, o kaip 
jaučiasi mano būsima... o gal buvusi?.. Aš jau nebedrįstu tikėtis... 
o gal vis dėlto pamatysiu... panelę Luizę? 

ŽMONA. Ačiū, kad paklausėt, pone sekretoriau. Betgi mano duktė 
visai ne išpuikėlė. 

MILERIS (piktai, kumštelėjes jai alkūne). Žmon! 

ŽMONA. Tik gaila, kad ji neturės garbės jūsų pamatyti, „pone sekreto- 
riau. Mat kaip tik dabar mišių klauso. 

VURMAS. Labai džiaugiuosi, labai džiaugiuosi! Vadinasi, turėsiu pa- 
maldžią, dievobaimingą žmoną. 

ŽMONA (kvailai didžiuodamasi šypso). Taip... bet, bet, pone sekreto- 
riau... 

MILERIS (aiškiai sumišęs gnybteli jai į ausį). Žmon! 

ŽMONA. Jeigu galim jums pasitarnauti kuo kitu... tai su didžiausiu 
malonumu, pone sekretoriau... 

VURMAS (klastingai prisimerkęs). Kuo kitu? Labai jums dėkingas! 
Labai dėkingas!.. Hm! hm! hm! 

ŽMONA. Bet... ponas sekretorius ir pats supras... 

MILERIS (įtūžęs niukteli žmonai į nugarą). Žmon! 

ŽMONA. Žuvis ieško kur giliau, o žmogus kur geriau, vieninteliam 
vaikui juk negali užginti laimės. (Su prasčiokišku pasididžiavimu) 
Tikiuosi, kad mane supratote, pone sekretoriau? 

VURMAS (neramiai muistosi krėsle, pasikaso paausį, pasitaiso ranko- 
galius ir žabo). Supratau? Tai nejau... Ak taip... Ką jūs norėjote 
pasakyti? 

ŽMONA. Aš... aš... man atrodo... aš pagalvojau (atsikosi), jeigu jau 
viešpats dievas nori, kad mūsų duktė būtų kilminga dama... 

VURMAS (pašoka). Ką jūs pasakėte? Ką? 

MILERIS. Sėdėkit, sėdėkit, pone sekretoriau. Mano žmona kvaila 
višta! Kaip jau jinai pasidarys kilminga dama? Visos jos kalbos 
sudilusio skatiko nevertos! 

ŽMONA. Burbėk kiek tau patinka, o aš žinau, ką sakau, ir ką ponas 
majoras pasakė, to neišimsi. 

MILERIS (perpykęs puola prie violončelės). Ar neužčiaupsi srėbtu- 
vės? Gal nori gauti į galvą violončele?.. Ką tu gali žinoti? Ką jis 
pasakė?.. Neklausykit, kaimyne, tų tauškalų... O tu marš iš čia į 
virtuvę! Tikiuosi, jog nelaikote manęs tokiu avigalviu, kuris kurtų 
tokius planus dėl dukters? Ar ne taip, pone sekretoriau? 


VURMAS. Ir aš, atrodo, to neužsitarnavau, pone muzikante. Jūs 
matėt, kad aš žodžio žmogus, ir man atrodė, kad santuoka su jūsų 
dukra — nuspręstas dalykas. Turiu tokią tarnybą, kad su protu 
galima gyventi; prezidentas man palankus; jei norėsiu aukščiau. 
pakilti, protekcijų visada gausiu. Matote, kad mano ketinimai 

panelės Luizės atžvilgiu rimti, nebent koks kilmingas vėjo pa- 
mušalas... 

ŽMONA. Pone sekretoriau Vurmai! Prašyčiau kalbėti pagarbiau... 

MILERIS. Užsičiaupk;, pasakiau! Neklausykit, ką ji tauškia, kūmai! 
Viskas lieka po senovei. Kaip aną rudenį žadėjau, taip ir dabar 
lieka. Aš savo dukters neverčiu. Jeigu tinkate jai — prašom, tegu 
žiūri, kad būtų su jumis laiminga. Jei ne — dar geriau... tokia die- 
vo valia, norėjau pasakyti... tada jūs atsiprašysit ir išgersit su tėvu 
butelį. Juk jai reikės su jumis gyventi, o ne man, tai kam tada per 
prievartą brukti vyrą, kuris jai nemielas? Kad paskui mane senat- 
vėj nelabasis užjodytų... kad nei vyno taurės neišgerčiau, nei put- 
ros šaukšto nepasisemčiau nepagalvojęs: „Piktadary, tu pražudei 
savo dukterį!“ 

ŽMONA. Trumpai drūtai jums sakau — aš savo sutikimo jokia mada 
neduosiu; mano duktė ne tam gimusi, aš visus teismus aplaksty- 
siu, jeigu vyras leisis apmulkinamas. 

MILERIS. Nori, kad aš tau rankas kojas išsukinėčiau, patarška? 

VURMAS (Mileriui). Tėvo patarimas dukteriai daug reiškia, o mane 
jūs juk pažįstate, pone Mileri? 

MILERIS. Kad iave kur perkūnai rautų! Reikia, kad Luizė jus pa- 
žintų. Tai, ką aš, senas kelmas, jumyse įžiūriu, jaunos smilios mer- 
ginos gali visai nevilioti. Man jums vieni juokai pasakyti, ar tinka- 
te į orkestrą... bet perprasti moterišką sielą ir kapelmeisteriui per 
sunku. Pagaliau, ką jau čia slėpti, gerbiamas kaimyne... aš neta- 
šytas, tiesus žmogus... už mano patarimą, manau, nebūsit per 
daug dėkingas. Aš savo dukrai nieko neperšu... bet už jūsų, pone 
sekretoriau, nepatarčiau tekėti. Leiskite man pabaigti! Už jauni- 
kį, kuris šaukiasi tėvo pagalbos, prašau man atleisti, aš neduočiau 
nė sudilusio skatiko. Jeigu jis šio to vertas, tai gėdinsis rodyti savo 
talentus mylimajai tokiu pasenusiu būdu. O jeigu jau neužtenka 
drąsos, tai jis bailys, ir tokia mergina kaip Luizė ne jo nosiai. Už 
tėvo akių reikia pirštis. Reikia, kad mergina greičiau tėvą motiną 
velniop pasiųstų, negu su juo išsiskirtų, arba pati ateitų, pultų 
tėvui po kojų, viešpaties dievo vardu maldautų, kad ją arba juodon 
žemėn užkastų, arba leistų tekėti už išsirinktojo... Va toks tai man 
vyras! Va čia tai meilė! O kas nemoka taip apie moteriškę apsisuk- 
ti, tai tegu sėda raitas ant žąsies plunksnos ir joja sau. 

VURMAS (pasistveria skrybėlę, lazdą ir sprunka iš kambario). Nuo- 
lankiai jums dėkoju, pone Mileri. 

MILERIS (lėtai eina jam iš paskos). Už ką? Už ką? Mes jūsų net nie- 
kuo nepavaišinom, pone sekretoriau. (Grįždamas) Nieko ne- 
klauso ir bėga neatsigręždamas... Tas rašaluotas lapės snukis man 
pikčiau už bet kokį nuodą. Koks šlykštus, suktas žmogus, tarsi kon- 
trabanda patekęs šian dievo pasaulin... Mažytės, klastingos pelės 
akys... plaukai kaip ugnis... smakras atsikišęs, tarsi gamta, supykusi 
ant savęs už tokį netikusį darbą, būtų nutvėrusi už jo ir trenkusi 
kur toliau į kampą... Ne! Atiduoti savo dukterį tokiam niekšui... 
tai geriau tegu ji... Viešpatie, atleisk man... 

ŽMONA (nusispjovusi, piktai). Ū, šuva! Taip nieko ir nepešei. 

MILERIS. Ir tu su tuo savo prakeiktu baronu gera!.. Į tokį pasiutimą 
ką tik buvai įvariusi! Kuo labiau iš kailio neriesi, norėdama pasi- 
rodyti protinga, tuo kvailiau išeina. Kurių galų pirma tauškei, kad 
tavo duktė bus kilminga dama? Rado kam pasakoti! Tegu tiktai ką 
suuodžia, ir rytoj jau visas miestas skambės. Tokie, atsiprašant, 
ponai tik ir žino, kaip vaikščioti per žmones ir šniukštinėti, taukšti, 
kas ką turi rūsy, koks kieno virėjas, o jeigu kam kada ištrūks iš bur- 
nos koks kvailas žodis, tai jie tuojau išnešios! Apie tai beregint suži- 
nos ir hercogas, ir favoritė, ir prezidentas, ir tada ant tavo galvos 
pasipils perkūnai. 


Trečia scena 


Tie patys. Įeina Luizė Miler su knyga rankoje 


LUIZĖ (padeda knygą, prieina prie Milerio ir paduoda jam ranką). 
Labas rytas, mielas tėve. 

MILERIS (meiliai). Gerai, Luize... Džiaugiuosi, kad tu nepamiršti 
savo kūrėjo. Visada tokia būk, ir jo ranka tave saugos. 

LUIZĖ. O, aš didelė nusidėjėlė, tėve... Ar jis buvo atėjęs, mama? 

ŽMONA. Kas, vaike? 

LUIZĖ. Ak! Aš ir pamiršau, kad ir be jo esama žmonių... Man galvoje 
taip tuščia... Ar jis nebuvo atėjęs? Valteris? 

MILERIS (liūdnai ir rimtai). Aš maniau, kad mano Luizė tą vardą 
paliko bažnyčioje. 

LUIZĖ (valandėlę pastirom akim žiūrėjusi į jį). Aš suprantu jus, 
tėve... jaučiu peilį, kurį smeigiate į mano sąžinę; tačiau polaik... 
Nebėr mano ankstesnio pamaldumo, tėve... dangus ir Ferdinan- 
das plėšia viens kitam iš rankų mano krauju pasruvusią sielą, ir 
aš bijau... aš bijau... (Po pauzės) Bet, mielas tėve, ar ne geriausias 
pagyrimas dailininkui, jeigu, žiūrėdami į paveikslą, pamirštame 
autorių? Jeigu, džiaugdamasi puikiausiu jo kūriniu, pamirštu jį 
patį, tai dievas turi tik džiaugtis, ar ne, tėve? 

MILERIS (piktai sudrimba krėsle). Va ir sulaukėm! Štai tų bedieviš- 
kų skaitalų vaisiai. 

LUIZĖ (nerimaudama prieina prie lango). Kur jis dabar?.. Kilmin- 
gos panelės gali jį matyti... girdėti jo balsą... o aš vargšė, pamiršta 
mergaitė... (Išsigąsta to žodžio ir puola prie tėvo) O ne! ne! At- 
leisk man. Aš nesiskundžiu likimu. Aš juk tiek mažai noriu... gal- 
voti apie jį... juk tai nieko nekainuoja. Koks trumpas gyvenimas... 
ak, kad galėčiau jį traukti į save kaip lengvą švelnų vėjelį kurs 
gaivina jo veidą! Jaunystės žiedas... kad jis būtų žibuoklė ir jis 
užmintų ją, o aš galėčiau kukliai numirti po jo kojomis!.. To man 
užtektų, tėve. Argi baudžia išdidi saulė, jeigu menkas vabalėlis 
šildosi jos spinduliuose? 

MILERIS (susigraudinęs užsikvempia ant krėslo turėklo ir užsiden- 
gia rankomis veidą). Klausyk, Luize... visą savo menką gyvenimo 
likutį aš atiduočiau už tai, kad tu nebūtum sutikusi majoro. 


LUIZĖ (išsigandusi). Ką jūs kalbate? Ką jūs kalbate?.. Ne! Jūs ne tą 
norėjote pasakyti, mielas tėve. Jūs nežinote, kad Ferdinandas ma- 
no, visų mylinčiųjų tėvo sukurtas man džiaugtis. (Stovi susimąs- 
čiusi) Kai pamačiau jį pirmą kartą, (gyviau) kraujas man mušė 
į skruostus, greičiau ėmė plakti širdis, kiekvienas tvinksnis, kiek- 
vienas įkvėpimas šnabždėjo: „Tai jis!..“, mano širdis pažino jį, am- 
žinai pasiilgtą, patvirtino „Taip, tai jis!“ Ir visas pasaulis džiaugėsi 
sykiu su manim ir kartojo šiuos žodžius. Tada... O, tada mano sie- 
loje išaušo pirmas rytas. Tūkstančiai naujų jausmų išleido daigus 
mano širdyje kaip gėlės žemėj, atėjus pavasariui. Aš nebemačiau 
pasaulio, ir vis dėlto man atrodo, kad jis niekada nebuvo toks gra- 
žus. Aš nebegalvojau apie dievą, ir vis dėlto niekada jo taip nemy- 
lėjau. 

MILERIS (greitai prieina prie jos, priglaudžia prie krūtinės). Lui- 
ze... brangus... mielas vaike... Imk mano seną žilą galvą... imk 

viską! Majoro... dievas liudininkas... aš negaliu tau duoti. (Išeina) 

LUIZĖ. Bet man jo dabar ir nereikia. Tas varganas laiko rasos laše- 
lis... Ko jis vertas, tik susapnuosiu kartą Ferdinandą, ir jo nebeliks. 
Aš atsisakau jo šiame gyvenime. O paskui, mama... paskui, kai 
išnyks nelygybės ribos... kai nuo mūsų nukris nekenčiamas luomų 
luobas... kai žmonės bus tiktai žmonės... aš nieko neatsinešiu, tik- 
tai savo nekaltybę, bet tėvas juk dažnai sakydavo, kad kai ateis die- 
vas, visos puošmenos ir titulai atpigs, o širdžių kainos pakils. Tada 
aš būsiu turtinga. Ašaros tenai atstos pergales, o tyros mintys pro- 
tėvius. Tada aš būsiu kilminga, mama!.. Kuo gi jis tada bus viršes- 
nis už savo mylimą? 

ŽMONA (pašoka). Luize! Majoras! Jis peršoko per tvorą. Kur man 
pasislėpti? 

LUIZĖ (pradeda drebėti). Lik čia, mama! 

ŽMONA. Dieve mano! Kaip aš atrodau! Kokia gėda! Aš negaliu tokia 
rodytis jo malonybei. (Išeina) 


Ketvirta scena 


Ferdinandas fon Valteris; Luizė. Ferdinandas 
prilekia prie jos. Ji išblykšta ir bejėgiškai susmunka krėsle. 
Jis sustoja priešais ją. Abu valandėlę tylomis žiūri į vienas ki- 
tą. Pauzė 


FERDINANDAS. Tu išblyškusi, Luize? 

LUIZĖ (atsistoja ir puola jam ant kaklo). Man nieko nėra. Nieko. 
Tu juk su manim. Viskas praėjo. 

FERDINANDAS (imdamas jos ranką ir keldamas prie lūpų). Ir mano 
Luizė mane vis dar myli? Mano širdis ta pati kaip vakar, o tavo? 
Aš atbėgau čionai tiktai pažiūrėti, ar tu linksma, o paskui būčiau 
išėjęs ir taip pat buvęs linksmas. Tačiau tu nelinksma. 

LUIZĖ. Linksma, mielasai, linksma. 

FERDINANDAS. Pasakyk man teisybę. Tu nelinksma. Aš permatau 
tavo sielą kaip šitą štai skaidrų lyg vandens lašas briliantą. (Rodo 
jai savo žiedą). Čia nėra nė vienos pūslytės, kurios aš neįžiūrė- 
čiau... visas mintis perskaitysiu šiame veide. Kas tau yra? Greitai 

sakyk! Jei žinosiu, kad šis veidrodis vaiskus, tai man pasaulis bus 
be debesėlio. Kas tave slegia? 

LUIZĖ (valandėlę rimtai ir susimąsčiusi žiūri į jį, paskui liūdnai). 
Ferdinandai! Ferdinandai! Kad tu žinotum, kad tu žinotum, kokie 
malonūs tavo žodžiai miestelėnei merginai... 


FERDINANDAS. Kas tai? (Nustebęs) Klausyk, Luize! Iš kur tokios 
mintys? Tu mano Luizė. Kas tau sako, kad turi būti kažkas dar? 
Matai, apgavike, kokia tu būni šalta man. Jei būtum kupina vien 
meilės, tai ar turėtum laiko tokiems svarstymams? Kai aš būnu su 
tavim, visas mano protas ištirpsta vienam tavo žvilgsny... virsta sva- 
jonėmis apie tave, kai lieku vienas, o tu mylėdama dar svarstai? 
Gėdykis! Kiekvieną akimirką, kurią atiduodi tiems rūpesčiams, tu 
pavagi iš savo mylimojo. 

LUIZĖ (paima jį už rankos ir papurto galvą). Tu nori mane užliū- 
liuoti, Ferdinandai, nori nukreipti mano žvilgsnį nuo tos prarajos, 
į kurią man lemta pulti. Aš žvelgiu į ateitį... girdžiu šlovės $irmu- 
lį... matau tavo didžius planus... tavo tėvą... ir savo menkystę. (Zš- 
sigąsta ir staiga paleidžia jo ranką) Ferdinandai! Virš tavęs ir 
manęs kabo kardas! Mus išskirs! 

FERDINANDAS. Išskirs mus! (Pašoka) Iš kur tokia nuojauta, Lui- 
ze? Išskirs mus?.. Kas gali išskirti dviejų širdžių sąjungą arba išs- 
klaidyti vientiso akordo garsus?.. Aš esu kilmingas. Bet ar mano 
kilmės liudijimas senesnis už begalinės visatos sandarą? Arba ma- 
no herbas svarbesnis už dangaus rašmenis mano Luizės akyse: 
„Ši moteris sukurta šiam vyrui?“ Aš prezidento sūnus. Tuo geriau. 
Kas, išskyrus meilę, pasaldins prakeiksmus, kuriuos užtrauks ant 
mano galvos tėvo juodi darbai. 


LUIZĖ. O! Kaip aš jo bijau — to tėvo! 


FERDINANDAS. Aš nieko nebijau — nieko... tiktai baisu būtų netek- 
ti tavo meilės. Tegu kliūtys tarp mūsų stos kaip kalnai, jos man 
bus tiktai laiptai, kuriais aš bėgsiu į Luizės glėbį. Pikto likimo 
pasiųstos audros tik dar labiau įpūs mano jausmus, pavojai 
tiktai suteiks mano Luizei dar daugiau žavesio. Taigi nė žodžio 
daugiau apie baimę, mano miela. Aš pats, pats saugosiu tave, kaip 
pasakų slibinas saugo požemio lobį. Pasikliauk manim. Tau nerei- 
kia jokių angelų sargų. Aš stosiu tarp tavęs ir likimo, priimsiu 
kiekvieną tau skirtą žaizdą, išsaugosiu kiekvieną lašą iš džiaugsmo 
taurės ir tau jį atnešiu meilės taurėj. (Švelniai ją apkabindamas) 

Remdamasi į šią ranką, Luizė lengvai eis per gyvenimą; gražesnę, 
negu kad sukūrė, tave priims dangus ir nustebęs pripažins, kad tik- 
tai meilė suteikia sieloms paskutinį potėpį. 

LUIZĖ (smarkiai sunerimusi išsivaduoja iš jo glėbio). Nė žodžio 
daugiau! Maldauju tave, nutilk!.. Kad tu žinotum... tu nežinai, 
kad tavo viltys kaip furijos plėšo man širdį. (Nori išeiti) 

FERDINANDAS (sulaiko ją). Luize! Kaip? Kas? Kas tau pasidarė? 

LUIZĖ. Aš buvau užmiršusi tas svajones ir buvau laiminga, o 
dabar, dabar! Nuo šios dienos... galas mano ramybei. Au- 
dringi troškimai... žinau... kunkuliuos mano krūtinėj... Išeik! Tegu 
dievas tau atleidžia! Tu uždegei gaisrą mano jaunoj, ramioj širdy, 
ir jis niekada, niekada neužges. 


Išbėga. Jis tylomis išeina jai iš paskos 


Penkta scena 
Prezidento rūmų salė 


Įeina prezidentas, su ordino kryžium ant kaklo, su žvai- 
gžde ant krūtinės, ir sekretorius V ur mus 


PREZIDENTAS. Rimtai domisi! Mano sūnus? Ne, Vurmai, niekada 
nepatikėsiu. 

VURMAS. Tegu jūsų ekscelencija įsako, ir aš pateiksiu įrodymus. 

PREZIDENTAS. Kad jis sukasi apie prastą miestelėnę, žarsto jai 
komplimentus ir, tarkim, apie jausmus tauškia? Visa tai man atro- 
do įmanoma ir atleistina. Bet... tu dar, rodos, sakei, kad ji muzikan- 
to duktė? 

VURMAS. Muzikos mokytojo Milerio. 

PREZIDENTAS. Graži? Nors to, matyt, ir klausti nereikia. 

VURMAS (gyvai). Žavinga blondinė, nuostabi mergina, nė kiek ne- 
perdėsiu, pasakęs, kad neapsigėdintų pastatyta tarp pirmų rūmų 
gražuolių. 

PREZIDENTAS (juokiasi). Kaip matau, Vurmai, ta mergiotė ir tau 
akin krito, ne kitaip. Bet štai kas, mielas Vurmai, — jeigu mano 
sūnus kažką jaučia tai moteriškei, tai turbūt galima tikėtis, jog ir 

kilmingos damos jo nevarys šalin. Jis gali dvare aukštai iškilti. 
Tai sakai, ta mergina gra ži; man malonu, kad sūnus turi s k o- 
n į. Ir dėsto tai kvaišai, kad turi rimtų ketinimų? Dar geriau, vadi- 
nasi, jam užtenka proto meluoti siekiant tikslo. Jis gali tapti p r e- 
zidentu. O jeigu savo pasieks? Ką gi, puiku! Vadinasi, jam 
sekasi. O jeigu tos komedijos pabaigoj gims sveikas anūkas — nuo- 
stabu! Tada aš išgersiu butelį malagos, kad likimas toks palankus 
mano genealogijos medžiui, ir sumokėsiu policijoj baudą už suve- 
džiotą mergšę. 

VURMAS. Aš labai norėčiau, kad jūsų ekscelencijai nereikėtų gerti 
to butelio nusiraminimui. 

PREZIDENTAS (rimtai). Vurmai, atsimink, kad jeigu aš kuo nors 
tikiu, tai tvirtai tikiu, o jeigu pykstu, tai ligi pasiutimo. Aš pasiry- 
žęs atleisti tau, kad norėjai mane supjudyti su sūnum. Puikiai 
suprantu, kad tau rūpi atsikratyti varžovo. Tau pačiam sunku 
atmušti mano sūnų nuo tos merginos, todėl sugalvojai panau- 
doti kaip musmušį t ė v ą, tatai aš irgi suprantu. Aš net žaviuosi, 
kad tu toks gabus regzti visokias pinkles... Bet, mano mielas Vur- 
mai, tu juk norėjai apdumti man akis. Gerai įsidėk galvon, kad ne- 
valia peržengti tam tikrų ribų, kėsintis į mano principus. 

VURMAS. Prašau man atleisti, jūsų ekscelencija! Jeigu išties, kaip 
sakote, kreiptis į jus mane skatina pavydas, tai aš nusidedu nebent 
akimis, bet tik ne liežuviu. 

PREZIDENTAS. O aš manau, kad nėra čia ko pavydėti. Koks vis 
dėlto tu kvailas. Nejau ne tas pats, ar gauni monetą tiesiog iš kaly- 
kios, ar iš bankininko rankų? Imk pavyzdį iš mūsų, kilmingų žmo- 
nių. Žinodami ar nežinodami, bet mes retai tuokiamės taip, kad 
bent jau tuzinas svečių, o kartais ir liokajų, negalėtų geometriškai 
išmatuoti jaunikio rojaus. 


VURMAS (nusilenkia). Šiuo atžvilgiu man daug maloniau likti mies- 
telėnų luomo, jūsų malonybe. 

PREZIDENTAS. Be to, netrukus galėsi su juo gražiai atsiteisti. Mano 
kabinete guli įsakymas, kad ledi Milford, atvykus naujai herco- 
gienei, dėl akių turi būti atstumta ir, kad neliktų jokių abejonių, 
už ko nors ištekėti. Tu žinai, Vurmai, kaip mano padėtis priklau- 
so nuo ledi įtakos ir kaip apskritai svarbiausios mano veiksmų spy- 
ruoklės remiasi hercogo aistrom. Hercogas ieško partijos Milford. 
Gali atsirasti kitas, sutikti su sąlygom, įgyti sykiu su dama hercogo 

pasitikėjimą, tapti jam nepakeičiamas... Hercogas turi likti mano 
šeimos tinkle, todėl Ferdinandas ves Milford... Ar dabar aišku? 

VURMAS. Taip aišku, kad net akis rėžia... Prezidentas bent 
jau tiek man įrodė, kad prieš jį tėvas tik naujokas. Jeigu 
pasirodys, kad majoras toksai paklusnus sūnus, kaip 

„jūs jam švelnus tėvas, tai jūsų ketinimai gali neišdegti. 

PREZIDENTAS. Laimė, aš niekada nebijojau, jog sužlugs tokie 
sumanymai, apie kuriuos galėjau pasakyti: „Taip turi būti!“ 
Na matai, Vurmai, mes vėl grįžome prie to paties taško, nuo kurio 
pradėjome. Aš šiandien pat pranešiu sūnui, kad jis turi susižadėti. 
Iš veido išraiškos, kai išklausys mano žodžius, suprasiu, ar tavo įta- 
rimai pasitvirtins, ar ne. 

VURMAS. Labai prašau man atleisti, jūsų malonybe. Niūrus veidas, 
kurį be jokios abejonės išvysite, gali reikšti ir tai, kad jam nepatin- 
ka jūsų parinkta dama, ir liūdesį dėl tos, kurią iš jo atimate. Siū- 
lau surengti rimtesnį išbandymą. Išrinkite jam pačią geriausią par- 
tiją visoje hercogystėje, ir jeigu jis sutiks, tada galite pasiųsti sekre- 
torių Vurmą trejus metus žvanginti grandinėm. 

PREZIDENTAS (kramtydamas lūpas). Velnias! 

VURMAS. Tai šitaip. Motina — ji tikra paikšė — man viską per sa- 
vo kvailumą išplepėjo. 

PREZIDENTAS (vaikšto po kambarį pirmyn atgal, tramdydamas 
pyktį). Gerai! Dar šįryt tai padarysim! 

VURMAS. Ir, jūsų ekscelencija, prašau nepamiršti, kad majoras — 
jūsų sūnus! 

PREZIDENTAS. Tau nieko nebus, Vurmai. 

VURMAS. Ir kad mano pastangos padėti jums atsikratyti negeidžia- 
mos marčios... 

PREZIDENTAS. Vertos to, kad padėčiau tau gauti žmoną? Gerai, 
Vurmai. 

VURMAS (patenkintas nusilenkia). Amžinai jūsų paslaugoms, ma- 
loningas pone. (Ketina išeiti) 

PREZIDENTAS. Bet žiūrėk, Vurmai, jeigu tai, ką aš čia tau slapčia 
patikėjau... (grasina) tu išplepėsi... 

VURMAS (juokiasi). Tai jūsų ekscelencija iškels aikštėn, kad aš klas- 
tojau dokumentus. (Išeina) 

PREZIDENTAS. Dėl tavęs aš tikras! Per savo šelmystes tu mano 
rankoj kaip tas vabalas, pririštas už kojos siūlu. 

KAMERDINERIS (įeina). Hofmaršalas fon Kalbas. 
PREZIDENTAS. Kaip tik laiku. Tegu užeina. 


Kamerdineris išeina 


Šešta scena 


Prezidentas. H of maršalas fon Kalbas apsirengęs 
prabangiu, tačiau neskoningu dvariūno kostiumu, su kamer- 
hero raktais, dviem laikrodžiais ir špaga, laikydamas po pažas- 
čia skrybėlę, sušukuotas à la hėrisson*. Prilekia su didžiausiu 
triukšmu prie prezidento, paskleisdamas visame parteryje 
smarkų muskuso kvapą 


HOFMARŠALAS (apkabindamas prezidentą). Ak, sveiki, mano mie- 
las! Kaip pailsėjot? Kaip išsimiegojot? Prašau atleisti, kad taip 
vėlai turiu malonumo... Žinote, reikalai... sudaryti meniu... viziti- 
nės kortelės... paskirstyti, kam su kuo sėsti į roges per šios dienos 
pasivažinėjimą. Ak, o čia dar reikėjo dalyvauti lever** ir pasakyti 
jo aukštybei, koks bus oras. 

PREZIDENTAS. Taip, maršale. Čia jau nieko nepaveiksi. 

HOFMARŠALAS. Be to, mane dar privertė laukti tas apgavikas siuvė- 
jas. 

PREZIDENTAS. Ir vis dėlto visur suspėjote? 

HOFMARŠALAS. Tai dar ne viskas! Šiandien nemalonumų tiek, kad 
nors vežimu vežk. Jūs tik paklausykite. 

PREZIDENTAS (išsiblaškęs). Nejaugi? 

HOFMARŠALAS. Jūs tik paklausykit. Vos tiktai spėjau išlipti iš ka- 
rietos, pasibaidė arkliai, ėmė taip stotis piestu ir trypti, kad — pra- 
šau man atleisti! — aptaškė gatvės purvu visas kelnes. Ką daryti? 
Dėl dievo meilės, įsivaizduokite save mano vietoje, barone. Vadi- 
nasi, stoviu. Jau vėlu. Diena... nejau rodysiuosi toks, koks esu, 
jo didenybei? Viešpatie aukščiausias!.. Ir ką aš sugalvojau? Apsi- 
mečiau, kad apalpau. Mane tuojau pat pakėlė ir įgrūdo į karietą. 


* Ežiuku (pranc.). 
** Priėmimas valdovui keliantis iš lovos (pranc.). 

Aš parlekiu šuoliais namo, persirengiu, grįžtu atgal... Ir ką jūs pa- 
sakysite? Vis dėlto pirmas ateinu į antichambre*... Ką jūs į tai? 
PREZIDENTAS. Puikus žmogiško išradingumo pavyzdys. Tačiau 
gana apie tai, Kalbai. Vadinasi, jūs jau šnekėjote su hercogu? 

HOFMARŠALAS (išdidžiai). Dvidešimt su puse minutės. 

PREZIDENTAS. Šit kaip! Tai turbūt galite pranešti man kokią nors 
svarbią naujieną? 

HOFMARŠALAS (rimtai, kiek patylėjęs). Jo didenybė šiandien 
apsirengęs merde d'oye** spalvos drabužiu. 

PREZIDENTAS. Jūs tik pamanykit!.. Ne, maršale, aš turiu jums įdo- 
mesnę naujieną, o kad ledi Milford išteka už majoro fon Valterio, 
jūs turbūt žinote? 

HOFMARŠALAS. Kas galėjo pamanyti! Ir tai jau galutinai nuspręsta? 

PREZIDENTAS. Galutiniausiai, maršale, ir aš jums būsiu la- 
bai dėkingas, jeigu tuojau pat nueisite pas ledi, paruošite ją Ferdi- 
nando vizitui ir visoje sostinėje paskelbsite jo ketinimus. 

HOFMARŠALAS (nudžiugęs). Su didžiausiu džiaugsmu, mano mie- 
las. Kas man gali būti maloniau? Tuojau pat lekiu. (Apkabina jį) 
Likite sveiki! Nepraeis nė valanda, ir visas miestas žinos. (Pa- 
sišokinėdamas išbėga) 

PREZIDENTAS (juokiasi lydėdamas jį akimis). Ir dar sako, kad 
tokie padarai niekam tikę! Dabar mano Ferdinandas t u r i sutik- 
ti, arba išeis, kad visas miestas melavo. (Skambina. Įeina V urmas) 
Pakvieskite mano sūnų. 


Vurmas išeina. Prezidentas susimąstęs vaikšto po kambarį 


Septinta scena 
Prezidentas, Ferdinandas, Vurmas; pastarasis 
greitai išeina 
FERDINANDAS. Jūs įsakėte man ateiti, maloningas tėve?.. 
PREZIDENTAS. Deja, tenka įsakinėti, kai noriu pamatyti sūnų! 


* Prieškambaris (pranc.). 
** Ząsų mėšlo (pranc.). 

Palik mus vienus, Vurmai! Ferdinandai, aš jau kuris laikas tave 
stebiu ir nebematau smarkaus jaunatviško atvirumo, kuris mane 
taip džiugino. Keistas sielvartas visąlaik atsispindi tavo veide. Tu 
vengi manęs. Vengi draugijos. Kas čia dabar! T a v o metuos gali- 
ma atleisti už dešimt ūžavimų, bet reikia barti už vieną vienintelį 
blogos nuotaikos priepuolį. Leisk tai man sutvarkyti, sūnau. Leisk 
man pasirūpinti tavo laime ir negalvok apie nieką, tiktai daryk, 
kaip aš sakysiu. Eikš! Apkabink mane, Ferdinandai. 
FERDINANDAS. Jūs šiandien labai malonus, tėve. 


PREZIDENTAS. Šiandien, šelmi? Ir dar kaip susiraukęs tai sakai! 
(Rimtai) Ferdinandai! Dėl ko aš tiesiau pavojingą kelią į her- 
cogo širdį? Dėl ko amžinai pykausi su dangum ir savo sąžine? 
Klausyk, Ferdinandai! (Aš kalbu su savo sūnum) Kam aš at- 
laisvinau vietą, pašalindamas savo pirmtaką? Kuo kruopščiau 
stengiuosi nuslėpti tą istoriją nuo pasaulio, tuo labiau ji drasko man 
krūtinę. Pasakyk man, Ferdinandai: d èl k o aš visa tai dariau? 


FERDINANDAS (pasibaisėjęs atsitraukia). Nejau dėl manęs, 
tėve? Nejau ant manęs turi kristi kruvinas tos piktadarystės 
atšvaitas? Prisiekiu visagaliu, geriau jau visai negimti, negu kad 
tavim teisintų tokį nusikaltimą. 


PREZIDENTAS. Kas tai? Kas?.. Tačiau tau, prisiskaičiusiam romanų, 
galima atleisti. Ferdinandai, aš nenoriu karščiuotis! Tai šitaip, 
įžūlus vaike, tu atsilygini man už bemieges naktis? Už mano nuo- 
latinį rūpestį? Už amžiną sąžinės graužatį? Ant manęs krinta visa 
atsakomybės našta... ant manęs visi prakeiksmai, aukščiausiojo tei- 
sėjo perkūnai... Tu gauni laimę iš antrų rankų... Nusikaltimas ne- 
teršia palikuonių. 

FERDINANDAS (iškelia dešinę ranką į dangu). Iškilmingai atsisa- 
kau palikimo, kuris man primintų piktadarį tėvą. 

PREZIDENTAS. Klausyk, jaunikaiti, neerzink manęs. Jeigu viskas 
būtų, kaip tu nori, tu visą gyvenimą šliaužiotum purve. 

FERDINANDAS. Tai jau vis geriau, tėve, negu šliaužioti aplink 
sostą. 

PREZIDENTAS (užgniaužia pyktį). Hm! Tau reikia pirštu prikiša- 
mai parodyti, koks esi laimingas. Ten, kur dešimt kitų nieko ne- 
gali padaryti nerdamiesi iš kailio, tau viskas išeina juokais, kaip 
sapne! Dvylikos metų tu buvai jaunesnysis leitenantas, dvidešim- 
ties — majoras. Aš jau susitariau su hercogu. Tu nusivilksi mun- 

durą ir eisi tarnauti ministerijon. Hercogas kalbėjo apie slaptojo 
tarėjo titulą... pasiuntinio vietą... visokias malones. Tavęs lau- 
kia puiki ateitis. Lygus kelias sosto link, o paskui ir į patį sostą, 
jeigu tik verta valdžią keisti į išorinius jos ženklus. Tavęs tai nevi- 
lioja? 

FERDINANDAS, Ne, nes aš didybę ir laimę suprantu ne visai taip 
kaip jūs. Jūsų laimė retai kada paremta kuo kitu kaip kito ne- 
laime. Pavydas, baimė, prakeiksmai — štai liūdni veidrodžiai, ku- 
riais mėgaujasi valdovo didybė. Ašaros, dejonės, neviltis — štai 
baisūs skanėstai, kuriais negali atsigardžiuoti išgirti laimingieji, 
nuo jų stalo jie pakyla apkvaitę ir tokie žengia prie dievo sosto... 
Mano laimės idealas kuklesnis — jis apsiriboja vien tik manim. 
Visi mano norai mano širdyje. 


PREZIDENTAS. Puiku! Nuostabu! Nepakartojama! Po trisdešim- 
ties metų vėl girdžiu pamokymus! Gaila tik, kad mokslai nelabai 
lenda į galvą, kai tau penkiasdešimt metų! Bet kad toks retas ta- 
lentas nepražūtų, aš tau ką nors surasiu, kad galėtum kiek širdis 
geidžia rodyti savo nepakartojamą beprotystę. Tu privalai apsi- 
spręsti — šiandien pat apsispręsti — ir vesti. 

FERDINANDAS (priblokštas atsitraukia atgal). Tėve? 

PREZIDENTAS. Tylėk! Aš jau pasiunčiau tavo vardu kortelę 
ledi Milford. Tu tuojau pat nueisi pas ją ir pasakysi, kad esi jos 
jaunikis. 

FERDINANDAS. Milford, tėve? 

PREZIDENTAS. Jeigu tokią pažįsti?.. 

FERDINANDAS (nesusivaldęs). Taigi ar yra hercogystėje toks gėdos 
stulpas, kuris jos nepažintų! Bet kodėl aš priimu jūsų pokštus už 
gryną pinigą? Nejau jūs norėtumėte būti tėvas tokioniekšo, 
kuris veda privilegijuotą paleistuvę? 

PREZIDENTAS. Pasakysiu tau dar daugiau. Aš pats jai pasipirščiau, 
jei sutiktų tekėti už penkiasdešimtmečio. Nejau tu tada atsisakytum 
tokio niekšo tėvo? 


FERDINANDAS. Taip! Kaip mane gyvą matai! 

PREZIDENTAS. Prisiekiu, tokį įžūlumą galima atleisti tik todėl, kad 
jis negirdėtas. 

FERDINANDAS. Aš maldauju, tėve! Išsklaidykite greičiau abejones, 
kitaip negalėsiu laikyti savęs jūsų sūnum. 

PREZIDENTAS. Tu iš proto išsikraustei, vaike! Koks protingas žmo- 
gus atsisakys garbės taip pakeisti savo valdovą! 

FERDINANDAS. Aš pradedu jūsų nesuprasti, tėve. Jūs vadinate tai 
garbe..garbe su valdovu dalintis tuo, kas daro jį ne žm o- 
gum. 


Prezidentas garsiai juokiasi 


Juokitės, juokitės! Bet kol kas nekreipkim į tai dėmesio, tėve. Kaip 
aš toksai galėsiu pažvelgti į akis pačiam prasčiausiam amatininkui, 
kuris vesdamas gavo kraičio bent jau neišniekintą kūną? Kokiom 
akim žvelgsiu į pasaulį? Į hercogą? Į pačią ištvirkėlę, kuri mano gė- 
da nusiplaus savo suteptos doros dėmes? 

PREZIDENTAS. Iš kur tu taip išmokai pamokslauti, vaike? 

FERDINANDAS. Dangaus ir žemės vardu meldžiu! Pražudydamas 
savo vienintelį sūnų, tėve, jūs netapsite toks laimingas, koks nelai- 
mingas bus jis. Imkite mano gyvastį, jeigu tai jus išaukštins. Jūs ją 
davėte man, tad nė akimirkos nesvyruodamas paaukosiu ją dėl 
jūsų. Bet garbę! Jeigu jūs atimsite man garbę, tai duodamas 
man gyvybę pasielgėte lengvabūdiškai ir niekšingai, ir aš keiksiu 
jus kaip są vadautoją. 

PREZIDENTAS (maloniai, plekšnodamas jam per petį). Bravo, bra- 
vo, sūnau, dabar aš matau, kad esi puikus vyras ir esi vertas 
geriausios hercogystės moters. Taip ir bus. Dar šiandien pat tu susi- 
žieduosi su grafaite fon Osthaim. 

FERDINANDAS (vėl apstulbęs). Šią valandą, matyt, man vis tiek 
lemta pražūti. 

PREZIDENTAS (mesdamas į jį klastingą žvilgsnį). Tikiuosi, kad tai 
nežeis tavo garbės? 

FERDINANDAS. Ne, tėve. Fryderikė fon Osthaim galėtų padaryti 
laimingą bet kurį kitą. (Pats sau, baisiausiai sutrikęs) Tai, ką svei- 
ka mano širdyje dar paliko jo p y k t i s, galutinai sudraskys g e r u- 
mas. 

PREZIDENTAS (vis dar nenuleisdamas nuo jo akių). Aš laukiu 
padėkos, Ferdinandai! 

FERDINANDAS (puola prie jo ir ima bučiuoti ranką). Tėve! Jūsų 
gerumas jaudina ligi širdies gelmių. Tėve, karščiausiai dėkoju 
už jūsų nuoširdų rūpinimąsi! Jūsų išrinkta mergina be priekaiš- 
tų... bet... aš negaliu... man nevalia... pasigailėkite manęs... aš ne- 
pamilsiu grafaitės! 

PREZIDENTAS (žengia žingsnį atgal). Mat kaip? Štai ir įkliuvai, 
jaunikaiti. Vadinasi, ant šitos meškerės užkibai, gudrus klastūne? 
Vadinasi, ne garbė tau neleido vesti ledi? Vadinasi, tu ne n u o t a- 
kos baidaisi, o pačių vedybų? 


Ferdinandas iš pradžių stovi kaip suakmenėjęs, paskui puola 
prie durų ir nori išbėgti 


PREZIDENTAS. Kur tu? Stok! Tai šitaip gerbi tėvą? (Majoras grįž- 
ta) Ledi pranešta, kad tu ateisi. Aš daviau žodį hercogui. Visas 
miestas ir dvaras tai žino. Jeigu tu paversi mane melagiu... prieš 
hercogą... prieš ledi... visą miestą... dvarą... tai žiūrėk, Ferdinan- 
dai!.. Arba jeigu mano ausis pasieks kokie nors gandai! 
Stok! Kas čia dabar? Ko tu staiga taip išblyškai? 

FERDINANDAS (baltas kaip drobė, drebėdamas) . Kaip? Kas? Nieko 
man nėra, tėve! 

PREZIDENTAS (įremdamas į jį baisų žvilgsnį). O jeigu kas yr a 
.. Jeigu aš išsiaiškinsiu, iš kur toks užsispyrimas!.. O, vien tiktai 
pagalvojus apie tai mane jau ima pasiutimas. Dabar eik. Prasideda 
sargybos paradas! Pas ledi nueisi tuoj po to, kai bus duotas slapta- 
žodis. Užtenka man tiktai žingsnį žengti, ir visa hercogystė jau dre- 
ba. Pažiūrėsim, kaip prieš mane atsilaikys neklaužada sūnus. (Iš- 
eina, paskui vėl grįžta) Klausyk, sūnau, tu tenai nueisi arba saugo- 
kis mano pykčio. (Išeina) 

FERDINANDAS (atsigauna iš apkvaitimo). Jis išėjo? Ir tai buvo tėvo 
balsas? Taip! Aš nueisiu pas ją, nueisiu ir viską išklosiu... Priversiu 
pasižiūrėti į save veidrodyje... Niekingoji! Ir jeigu tu ir tada 
reikalausi mano rankos... visos aukštuomenės, kariškių ir žmonių 
akivaizdoje... tai apsiginkluok visa savo Anglijos išdidybe!.. Aš 
atstumsiu tave — aš, vokiečių jaunuolis! (Greitai išeina) 

ANTRAS VEIKSMAS 


Ledi Milford rūmų salė 


Dešinėje stovi sofa, kairėje — fortepijonas 


Pirma scena 


Ledi su palaidu, bet dailiu negližė, dar nesusišukavusi, sėdi 
prie fortepijono ir improvizuoja, Zofi, jos kambarinė, 
atsitraukia nuo lango 


ZOFI. Karininkai skirstosi. Sargybos paradas baigėsi... bet Valterio 
dar nematyt. 

LEDI (labai nerami atsistoja ir pereina per salę). Nežinia, kas man 
šiandien darosi, Zofi. Niekada tokia nebuvau. Tai, sakai, visai jo 
nematei? Na, žinoma, ko jam skubėti... Jaučiuosi taip, lyg būčiau 
padariusi nusikaltimą... Eik, Zofi, liepk pabalnoti man patį pasiu- 
čiausią ristūną, koks tik yra arklidėje. Man reikia pabūti gamtoj — 
matyti žmones, giedrą dangų, greitai lekiant prasiblaškyti. 

ZOFI. Jeigu nekaip jaučiatės, miledi, tai pasikvieskite svečių. Tegu 
hercogas ateina pietų, arba liepkit pastatyti priešais sofą kortų sta- 
lą. Jeigu mano valdžioje būtų hercogas ir visas dvaras, tai niekada 
neliūdėčiau! 

LEDI (krinta ant sofos). Nekankink, prašau tavęs. Aš tau duočiau 
po deimantą už kiekvieną valandą, kai jų čia nematau. Gal man 
apstatyti tais žmonėm kambarius?.. Tai blogi, niekingi padarai; 
juos siaubas suima, jeigu man ištrūksta šiltas, nuoširdus žodis, tada 
tuojau išsižioja ir išpučia akis, tarsi šmėklą pamatę... tokias mario- 

netes man lengviau valdyti negu mezgimo virbalus. Kuriam galui 
tokie žmonės, kurių ir sielos prisuktos kaip jų pačių kišeniniai 
laikrodžiai? Koks malonumas jų ko nors klausti, jei iš anksto ži- 
nai, ką kiekvienas atsakys? Arba ginčytis su jais, jei žinai, kad ne- 
išdrįs prieštarauti mano nuomonei?.. Tegu jie skradžiai žemę pras- 
menga! Pikta ir ant žirgo, jeigu niekada nesukanda žąslų. (Prieina 
prie lango) 

ZOFI. Bet hercogas vis dėlto turbūt išimtis, ledi? Tai juk gražiausias 
vyras, karščiausias meilužis ir protingiausias Žmogus visoje her- 
cogystėje! 

LEDI (grįžta atgal). Kadangi tai jo hercogystė — ir tiktai jinai, Zo- 
fi, gali bent kiek pateisinti mano pasirinkimą. Sakai, kad pavydi 
man? Vargšė! Manęs reikėtų greičiau gailėtis. Iš visų, kuriuos mai- 
tina sostas, favoritei blogiausia, nes tik ji viena mato, koks elgeta šis 
didis ir turtingas žmogus. Tiesa, savo didybės talismanu jis gali 
kaip toj pasakoj iššaukti iš žemės gelmių visa, ko tik užsigeis mano 
širdis. Jis vaišina mane abiejų Indijų vaisiais, sukuria rojų dyky- 
nėse, užtenka žodžio, kad jo šalies šaltiniai trykštų į dangų išdi- 
džiom čiurkšlėm arba kaip fejerverkas užsiliepsnotų jo valdinių 
prakaitas ir kraujas. Bet ar gali jisai įsakyti savo širdžiai ga- 
lingai ir karštai plakti vienu ritmu su kita galinga 
ir karšta širdim? Ar gali savo varganą sielą pajungti vie- 
nam vieninteliam jausmui? Mano širdis alksta, nors galiu paten- 
kinti bet kokį geidulį, ir kas man iš tūkstančių kilnių jausmų, jei 
esu pasmerkta tenkinti tik geismus? 

ZOFI (stebėdamasi žiūri į ją). Kiek laiko aš jums jau tarnauju, mi- 
ledi... 

LEDI. O pažinai tiktai š i a n d i e n? Taip, tai tiesa, Zofi. Aš pardaviau 
hercogui savo garbę, bet pasilikau širdį... širdį, mano miela, kuri 
galbūt dar verta meilės... nuodingas dvaro oras ją palietė tik tiek, 
kiek kvėpavimas paliečia veidrodį. Patikėk, mano miela, kad aš jau 
seniai būčiau atstūmusi tą niekingą hercogą, jeigu savimeilė man 
būtų leidusi atsisakyti pirmos vietos dvare. 

ZOFI. Ir jūsų širdis taip lengvai nusileido savimeilei? 

LEDI (karštai). Manai, kad ji nekeršijo už save? Ir dabar nekeršija?.. 
Zofi! (Rimtai, padėdama ranką Zofi ant peties) Mums, moterims, 
pasirinkimas vienas — arba valdyti, arba tarnauti, bet 
ir pati neribočiausia v a ld ži a menkas malonumas, jei mums už- 
gintas pats didžiausias džiaugsmas — būt mylimo žmogaus verge. 

ZOFI. To, miledi, aš niekada nesitikėjau iš jūsų išgirsti. 

LEDI. Bet kodėl, Zofi? Ar kai matai, kaip mes vaikiškai nemokam 
laikyti skeptro, nekyla mintis, jog mūsų dalia vaikščioti tik 
vedžiojamoms? Nejau nepastebėja:, kad tais lengvabūdiš- 
kais kaprizais, tais beprotiškais malonumais aš tiktai norėjau nu- 
slopinti audringas savo sielos aistras? 

ZOFI (nustebusi atsitraukia atgal). Ledi! : 

LEDI (dar karščiau). Jas patenkink! Duok man žmogų, apie kurį da- 
bar galvoju... kurį dievinu... Ak Zofi! Arba mirtis, arba jis! (Jaus- 
mingai) Duok man iš jo lūpų išgirsti, kad meilės ašaros gražiau 
žiba mūsų akyse negu plaukuose briliantai, (karštai) ir aš nutrenk- 
siu hercogui po kojų jo širdį ir hercogystę ir pabėgsiu su tuo žmo- 
gum, pabėgsiu į pačią atkampiausią dykynę... 

ZOFI (žiūri į ją nusigandusi). Dieve! Ką jūs kalbate? Kas jums, ledi? 

LEDI (sutrikusi). Tu išblyškai? Galbūt aš per daug pasakiau? O, tegu 
mano atvirumas supančioja tau liežuvį... Tuoj sužinosi dar dau- 
giau... viską sužinosi... 

ZOFI (išsigandusi apsidairo). Aš bijau, miledi, bijau... kad sužinosiu 
per daug. 

LEDI. Vedybos su majoru... tu ir visas dvaras klystate, įsivaizduodami, 
kad tai tiktai dvaro klasta, neraudonuok, Zofi... nesigėdink manęs... 
tai mano meilės užmačia. 

ZOFI. Dieve! Aš tai nujaučiau! 

LEDI. Aš jiems lengvai apdūmiau akis, Zofi... Silpnavalis hercogas... 
tas gudruolis Valteris... mulkis maršalas... kiekvienas galėtų pri- 
siekti, kad tos vedybos tai pats tikriausias būdas išsaugoti mane 
hercogui, sutvirtinti mūsų ryšį... išgrauš! amžinai mus išskirti! 
galutinai nusikratyti tų gėdingų grandinių!.. Apgauti apgavikai! 
Silpna moteris jus apvyniojo aplink pirštą! Patys dabar stengiatės 
sujungti mane su mylimu. Kaip tik to aš ir norėjau... Kai tik jį turė- 
siu... kai tik bus mano... tada sudie, niekinga puikybe! 


Antra scena 


Tie patys. Ieina senas hercogo kamerdincris su 
papuošalų dėžute rankoje 


KAMERDINERIS. Jo didenybė hercogas liepė nusilenkti miledi ir 

atsiuntė vestuvėms šituos štai briliantus. Jie ką tik gauti iš Vene- 
cijos. | 

LEDI (atidaro dėžutę ir išsigandusi atšoka). Klausyk, kiek tavo her- 
cogas sumokėjo už tuos brangakmenius? 

KAMERDINERIS (liūdnai). Jie nekainavo jam nė skatiko. 

LEDI. Ką? Ar tu neišprotėjai? Nė skatiko? Tačiau tu (atsitrau- 
kusi nuo jo per. žingsnį) žiūri į mane taip, tarsi norėtum kiaurai 
persmeigti... Tu sakai, jam nieko nekainavo brangakmeniai, 
kurių tiesiog įkainoti negalima? 

KAMERDINERIS. Vakar septyni tūkstančiai žmonių iškeliavo į Ame- 
riką“... tie už viską sumokės. 

LEDI (tuojau pat padeda papuošalus ir ima greitai vaikščioti po salę, 
paskui, po pauzės, kreipiasi į kamerdinerį) . Klausyk, kas tau yra? 
Man atrodo, kad tu verki! 


KAMERDINERIS (nusišluosto akis, baisiu balsu, drebėdamas visu 
kūnu). Už šiuos štai briliantus... ir mano du sūnūs tenai iške- 
liavo. 


LEDI (drebėdama nusigręžia, nutveria jo ranką). Bet ne prievarta? 


KAMERDINERIS (kraupiai kvatodamas). O dieve... ne... visi laisva 
valia. Tiesa, keli drąsesni berniokai išėjo priešais rikiuotę ir paklau- 
sė pulkininką, kiek hercogas gauna už porą tokių kaip jie? Bet ma- 
loningasis mūsų valdovas liepė žygiuoti į paradų aikštę visiems 
pulkams ir šaudyti į išverstagerklius. Mes girdėjome, kaip drioks- 
telėjo šautuvai, matėm, kaip ištiško ant grindinio smegenys, ir visa 
armija užriko: „Valio, į Ameriką!“ 

LEDI (pasibaisėjusi krinta ant sofos). Dieve! Dieve!.. O aš nieko ne- 
girdėjau! Nieko nepastebėjau! 

KAMERDINERIS. Taip, maloningoji ponia! Kadangi kaip tik su mūsų 
ponu buvote išjojusi į lokių medžioklę, kai buvo duotas signalas 
išžygiuoti. Gaila, kad praleidote tą iškilmingą momentą, kai būgnų 
griausmas mums paskelbė, kad jau metas, ir verkiantys našlaičiai 
puolė vytis savo gyvų tėvų, vienur puolė įniršusi motina, norė- 
dama, kad kareiviai pervertų durtuvais jos žindomą kūdikį, kitur 
kardų smūgiai skyrė jaunikį nuo nuotakos, o mes, žilabarzdžiai 
seniai, stovėjom kaip nudiegti ir nežinojom ką daryti, tiktai paskui 
ėmėm mėtyti jiems iš paskos lazdas, į Naująjį pasaulį!.. O būgnai 
tik trenkia iš visų pusių, kad visažinis viešpats negirdėtų, kaip 
mes meldžiamės. 

LEDI (labai susijaudinusi atsistoja). Šalin tuos akmenis! Jie praga- 
ro liepsnom degina man širdį. (Švelniau, kamerdineriui) Nusira- 
mink, vargše seneli. Tavo sūnūs sugrįš. Ir vėl išvys tėvynę. 

KAMERDINERIS (jausmingai). Dangus liudininkas! Sugrįš! Prie 
vartų jie dar atsigręžė ir sušuko: „Tesaugo jus dievas, žmonos ir 
vaikai! Tegyvuoja mūsų valdovas! Pasimatysim per Paskutinį 
teismą!“ 

LEDI (dideliais žingsniais vaikščiodama po salę). Kaip baisu! Nežmo- 
niška!.. M an sakė, kad aš čia išdžiovinau visas ašaras... Baisus, 
baisus mano praregėjimas!.. Eik, pasakyk savo ponui... ne, aš pati 
jam padėkosiu! (Kamerdineris nori eiti, ji įmeta jam į skrybėlę 
piniginę) Čia tau už tai, kad pasakei man teisybę. | 

KAMERDINERIS (niekinamai numeta piniginę ant stalo). Pasidė- 
kite ją prie kitų savo turtų. (Išeina) 

LEDI (nustebusi žiūri jam pavymui) . Zofi, pasivyk jį, paklausk vardo! 
Reikia jam grąžinti sūnus. 


Zofi išbėga. Ledi susimąsčiusi vaikšto. Pauzė. Kreipiasi 
į vėl grįžusią Zofi 


Ar tiesa, kad neseniai vienam pasienio mieste buvo gaisras ir 
paleido elgetom apie keturis šimtus šeimų? (Skambina) 

ZOFI. Kodėl jūs tai prisiminėte? Beje, tai tiesa, ir diduma tų nelai- 
mingų žmonių dabar vergauja savo kreditoriams arba galuojasi 
hercogo sidabro kasyklose. 

TARNAS (įeina). Ką įsakysite, miledi? 

LEDI (paduoda jam papuošalus) . Tučtuojau nuneškite juos į banką!.. 
Pasakykite, kad aš liepiau tuojau pat išmokėti pinigus ir išdalyti 
juos tiems, kurie nukentėjo nuo gaisro. 

ZOFI. Miledi, pagalvokite, kokią nemalonę galite užsitraukti. 

LEDI (išdidžiai). Tai tu manai, kad aš turėčiau nešioti plaukuos jo 
šalies prakeiksmą! (Pamoja tarnui, tas išeina) Arba nori, kad su- 
smukčiau po tokia baisia žmonių ašarų našta? Eik, Zofi. Geriau 
nešioti netikrus deimantus ir žinoti, kad pasielgei teisingai. 

ZOFI. Bet kokie ten deimantai! Reikėjo atiduoti tuos, kur anksčiau 
turėjote, prastesnius! Ne, miledi, jūs išties padarėte nedovanotiną 
klaidą. 

LEDI. Kvailiuke! Už tai kada nors gausiu tiek briliantų ir perlų, kiek 
dešimt karalių nešioja savo karūnose, ir dar gražesnių bus... 

TARNAS (grįžta). Majoras fon Valteris. 

ZOF1 (prišoka prie ledi). Dieve! Jūs išblyškote. 

LEDI. Tai pirmas žmogus, kurio aš bijau, Zofi! Pasakyk, kad aš ne- 
sveikuoju, Eduardai!.. Palauk! Koks jis? Susijaudinęs? Juokauja? 
Ką sako? Ak Zofi! Aš šiandien taip baisiai atrodau, ar ne? 

ZOFI. Dėl dievo meilės, ledi... 

TARNAS. Įsakysite nepriimti? 

LEDI (neryžtingai). Ne, prašyk. (Tarnas išeina) Patark man, Zofi... 
Ką jam sakyti? Kaip priimti?.. Aš tylėsiu kaip žuvis. Jis ims šai- 
pytis iš mano silpnumo... Ims... O, kokia baisi nuojauta... Tu pa- 
lieki mane, Zofi? Neišeik. Ne, eik! 

ZOFI. Nusiraminkite. Jis jau čia. 


Trečia scena 


Tie patys. Ferdinandas fon Valteris 


FERDINANDAS (vos linktelėdamas). Aš nesutrukdžiau jums, mi- 
ledi? 

LEDI (pastebimai jaudindamasi). O ne, pone majore. Džiaugiuosi jus 
matydama. 

FERDINANDAS. Aš atėjau tėvo įsakytas. 

LEDI. Aš jam labai dėkinga. | 

FERDINANDAS. Ir turiu jums pranešti, kad mes tuokiamės. 
Tokia tėvo valia. 

LEDI (išblykšta ir ima drebėti). O ką sako jūsų širdis? 

FERDINANDAS. Ministrai ir sąvadautojai niekada to neklausia. 

LEDI (baimindamasi, vos įstengdama ištarti žodį). O jūs pats nieko 
neturite pridurti? 

FERDINANDAS (metęs žvilgsnį į Zofi). Labai daug, miledi. 

LEDI (duoda ženklą Zofi, ta išeina). Gal atsisėstumėte štai čia, ant 
sofos? 

FERDINANDAS. Aš ilgai netruksiu, miledi. 

LEDI. Prašau kalbėti. 

FERDINANDAS. Aš esu garbės žmogus. 

LEDI. Aš tai suprantu ir vertinu. 

FERDINANDAS. Bajoras. 

LEDI. Šauniausias visoje hercogystėje. 

FERDINANDAS. Ir karininkas. 

LEDI (pataikaudama). Jūs čia vardijate privalumus, kuriais ir kiti 
apdovanoti. Bet kodėl nepaminėti svarbesnių, kuriuos vienas 
vienintelis turite? 

FERDINANDAS (šaltai). Man čia jų nereikia. 

LEDI (vis labiau nerimaudama). Bet kaip suprasti tą įžangą? 

FERDINANDAS (lėtai, pabrėždamas žodžius). Kaip garbės protestą, 
jeigu užsigeidėte per prievartą gauti mano ranką. 

LEDI (pašokdama). Ką tai reiškia, pone majore? 

FERDINANDAS (ramiai). Taip kalbėti mane verčia širdis... mano 
herbas... ir šita štai špaga. 

LEDI. Tą špagą jums davė hercogas. 

FERDINANDAS. Valstybė jį man davė hercogo ranka... širdį dievas... 
mano herbui penki šimtai metų. | 

LEDI. Hercogo vardas... 

FERDINANDAS (karštai). Ar gali hercogas keisti žmonijos įstatymus 
arba kalti poelgius kaip monetas?.. Jis pats nėra per daug garbin- 
gas, bet gali užkimšti burną auksu. Gali pridengti savo gėdą šer- 
muonėlių mantija. Aš prašau jūsų, miledi, daugiau apie tai nešne- 
kėti. Čia kalbama jau ne apie apviltus lūkesčius, ne apie protėvius, 
ne apie šį špagos kutą arba visuomenės nuomonę. Aš pasiryžęs 
visa tai paminti po kojų, jeigu jūs mane įtikinsite, kadatlygini- 
mas ne prastesnis už pačią auką. 

LEDI (liūdnai atsitraukdama nuo jo). Pone majore, aš to nenusi- 
pelniau. 

FERDINANDAS (nutveria jos ranką). Atleiskite! Mes čia kalbam 
be liudininkų. Aplinkybės, kurios mus suvedė,— pirmą ir pasku- 
tinį kartą, — duoda man teisę, verčia atskleisti jums patį slapčiau- 
sią savo jausmą. Man netelpa galvoj, miledi, kad tokia graži ir pro- 
tinga dama... apdovanota viskuo, ką įvertintų bet koks vyras... 
galėjo atsiduoti hercogui, kuris sugebėjo pripažinti tiktai jos l y t į, 
ir kad ta dama nesigėdina siūlyti savo širdies... 

LEDI (žiūrėdama jam į akis). Sakykite viską iki galo. 

FERDINANDAS. Jūs vadinate save brite. Atleiskite, bet aš nega- 
liu patikėti, kad jūs esate britė. Laisvėje gimusi laisviausios pa- 
saulyje tautos duktė... tautos, kuri yra pernelyg išdidi, jog pripa- 
žintų svetimus privalumus, niekada netarnaus s v e ti- 

moms ydoms. Negali būti, kad jūs britė... nebent tos britės 
siela tiek m en k a, kiek didžios ir narsios kitų britų sielos. 

LEDI. Jau viską pasakėte? 

FERDINANDAS. Galima būtų atsakyti, jog tai yra moters garbėtroš- 
ka, aistra, karštas temperamentas, malonumų troškimas. Jau nesyk 
yra buvę, kad dorybės pergyveno nešlovę. Nesyk moterys, nuėju- 
sios šiuo keliu, paskui iškilo visuomenės akyse ir išaukštino savo 
bjaurų amatą, nes panaudojo jį kilniems tikslams... Bet kodėl dabar 
taip baisiai engiama šalis? Anksčiau to nebuvo. Aš kalbėjau visos 
hercogystės vardu. Viskas. 

LEDI (švelniai, bet jausdama savo vertę). Jūs pirmas, Valteri, iš- 
drįsote man pasakyti tokius žodžius, ir vienintelis, kuriam aš at- 
sakysiu. Jūs nepriimate mano rankos, ir aš jus už tai gerbiu! Jūs 
niekinate mano jausmus, ir aš jums atleidžiu! Bet netikiu, kad jūs 
kalbėjote rimtai. Kas ryžtasi taip įžeisti moterį, kuriai užtenka 
vienos nakties, kad amžinai jį pražudytų, tas turi manyti, kad dama 
kilnios sielos, arba... būti beprotis. Už tai, kad kaltę dėl 
šalies nualinimo verčiate ant manęs, teatleidžia jums visagalis die- 
vas, kuris kada nors teis ir jus, ir mane, ir hercogą. Bet jūs užsi- 
puolėte mane kaip anglę, o už tokius priekaištus jums turi atsa- 
kyti mano tėvynė. 

FERDINANDAS (atsirėmęs į špagą). Įdomu. 

LEDI. Tad klausykite, ko dar niekam nesu sakiusi ir niekada nesaky- 
siu. Aš nesu avantiūristė, Valteri, kokia mane laikote. Galėčiau 
atsistoti didinga poza ir pasakyti: „Aš esu kunigaikščių kraujo... 
iš tos pačios giminės kaip ir nelaimingasis Tomas Norfolkas“, pa- 
dėjęs galvą už Škotijos Mariją“. Mano tėvas, vyriausias kamerhe- 
ras, buvo apkaltintas išdavikiškais ryšiais su Prancūzija, parla- 
mentas paskyrė jam mirties bausmę ir nukirsdino. Visi mūsų dvarai 
atiteko sostui. Mes patys buvome ištremti. Motina mirė tėvo nu- 
kirsdinimo dieną. Aš — keturiolikmetė mergaitė — pabėgau į Vo- 
kietiją su savo aukle, dėžute brangenybių ir šeimos kryžiumi, kurį 
mirštanti motina paskutinįsyk palaimindama prisegė man prie 
krūtinės. 

Ferdinandas darosi vis labiau susimąstęs ir jau šiltesnėm akim 
žvilgčioja į ledi 

LEDI (vis labiau jaudindamasi). Serganti, be vardo, be paramos ir 
„pinigų, svetimšalė našlaitė atsidūriau Hamburge. Aš nieko nemo- 

kėjau, išskyrus kelis žodžius prancūziškai, truputėlį megzti ir skam- 
binti fortepijonu, o buvau įpratusi valgyti iš auksinių ir sidabrinių 
indų, miegoti po damasto patalais, vienu rankos mostu duoti ko- 
mandą dešimčiai tarnų ir klausytis jūsų lyties didžiūnų kompli- 
mentų... Taip vargau šešerius metus. Paskutinė briliantinė sagė 
buvo parduota. Mano auklė mirė... ir tada likimas atvedė į Ham- 
burgą jūsų hercogą. Aš kaip tik vaikštinėjau Elbės krantu, žiūrė- 
jau į vandenį ir galvojau — kas gilesnis, ši upė ar mano 
sielvartas? Hercogas pamatė mane, ėmė sekti iš paskos, susi- 
žinojo, kur gyvenu... puolė man po kojų ir ėmė prisiekinėti, kad 
m y Li mane. (Susijaudinusi nutyla, paskui kalba toliau su ašaro- 
mis balse) Mano laimingos vaikystės vaizdai atgijo visom savo 
viliojamom spalvom... kaip juodą kapą įsivaizdavau savo beviltišką 
ateitį... širdis ugningai troško kitos širdies... Ir aš nusileidau. (Atsi- 
traukia nuo jo) Dabar teiskite mane! 


FERDINANDAS (labai susijaudinęs puola jai iš paskos, sulaiko). 
Ledi! Dieve! Ką aš girdžiu? Ką aš padariau?.. Man pačiam baisu 
savo žodžių. Aš negaliu tikėtis jūsų atleidimo. 

LEDI (grįžia atgal, bando susitvardyti). Klausykite toliau. Tiesa, 
hercogas, užklupęs iš netyčių, atėmė mano beginklę jaunystę... bet 
Norfolkų kraujas manyje sukilo. „Emilija,— sakė man vidaus 
balsas, — tu kunigaikščių kilmės, o sangulauji su hercogu!“ Kai 
hercogas atvežė mane čionai ir aš pamačiau šiurpią tikrovę!.. Iš- 
didumas mano sieloje ėmė nuolat grumtis su likimo valia. Šio pa- 
saulio valdovų gašlybė yra nepasotinama hiena, kuri amžinai al- 
kana ieško aukos... Kiek bėdų šioje šalyje jinai jau buvo pridariu- 
si... išskyrusi sužadėtinę su mylimuoju... nutraukusi net dieviškus 
santuokos saitus... čia sugriovusi tylią šeimos laimę... ten užkrėtusi 
pragaištinga liga jauną, nepatyrusią sielą ir mirštančios, mėšlungio 
traukomos mokinės putotomis lūpomis keikė savo mokytoją... 
Aš atsistojau tarp ėriuko ir tigro, aistros valandėlę išplėšiau her- 
cogo priesaiką, ir tos siaubingos aukos baigėsi. 

FERDINANDAS (labai susijaudinęs greitai vaikšto po salę). Gana, 
miledi! Gana! 


LEDI. Po tų liūdnų dienų atėjo kitos, dar liūdnesnės. Dvare ir sera- 
lyje ėmė knibždėti Italijos padugnių. Vėjavaikės paryžietės žaidė 
baisiu skeptru, ir žmonės liejo kraują dėl jų užgaidų. Visoms joms 
atėjo galas! Mačiau, kaip jos mano akyse virto dulkėm, nes aš bu- 

vau didesnė koketė už jas visas. Aš perėmiau vadeles iš tirono, nu- 
silpusio mano glėbyje... Tavo tėvynė, Valteri, pirmusyk pajuto 
žmogišką ranką ir palinko patikliai prie mano krūtinės. (Pauzė. 
Ji aistringai žiūri į jį) Viešpatie! Ir tam vieninteliam, kurio nuomo- 
nė man svarbi, aš priversta girtis ir deginti savo kuklius nuopelnus 
nuostabos ugny! Valteri! Aš atidarydavau kalėjimus... sudraskiau 
ne vieną mirties nuosprendį ir sutrumpinau ne vieną baisią galerų 
amžinybę. Ant neužgydomų žaizdų bent jau užpildavau skausmą 
malšinančio balzamo... sunaikindavau galingus nusikaltėlius ir su- 
gulovės ašara išgelbėdavau ne vieną pralaimėtą nekaltybės 
bylą. O Valteri, su kokiu malonumu tai dariau! Kaip išdidžiai mano 
širdis laikėsi prieš bet kokius kunigaikštiškos prigimties priekaiš- 
tus! Ir štai dabar ateina žmogus, kuris vienintelis galėjo 
man atlyginti už visa tai, žmogus, kurį mano nelaiminga lemtis 
galbūt siunčia kaip atpildą už patirtas kančias, žmogus, kurį sva- 
jonėse aš jau aistringai glamonėjau... 

FERDINANDAS (nutraukia ją sukrėstas). Gana! To jau per daug, 
ledi! Tai pažeidžia mūsų susitarimą, ledi. Jūs turėjote paneigti 
kaltinimus, o darote mane nusikaltėliu. Pasigailėkite, aš maldauju, 
pagailėkite mano širdies, kurią drasko gėda ir baisūs sąžinės prie- 
kaištai! 

LEDI (tvirtai suimdama jo ranką). Dabar arba niekad. Aš ilgai lai- 
kiausi kaip herojė... Tu dar pajusi šių ašarų sunkumą. (Labai 
švelniai) Klausyk, Valteri!.. Nejau ir tada, kai nelaiminga mote- 
ris... neįveikiamo, didžiulio jausmo apimta... priglus prie tavęs 
pilna neišsenkamos meilės krūtine, nejau ir tada tu ištarsi šaltą 
žodį „garbė“. Jeigu ta nelaimingoji, prislėgta savo gėdos, pasibo- 
dėjusi nuodėmingu gyvenimu, didvyriškai pakils klausydama doros 
balsoiršitaip štai pulsį tavo glėbį (apkabina jį, maldaujamu 
balsu, iškilmingai) ir norės būtitavo išgelbėta..tavo vėl 
grąžinta dangui (nusuka nuo jo veidą, dusliu drebančiu balsu) 
tai nejau jai bėgti nuo tavo paveikslo ir, paklusus baisiam 
nevilties šauksmui, pulti į dar gilesnes nuodėmės gelmes? 

FERDINANDAS (stengdamasis ištrūkti iš jos glėbio, labai susijau- 
dinęs). Ne, prisiekiu visagaliu dievu! Aš to neištversiu... Ledi, aš 
privalau... dangus ir žemė to reikalauja... aš privalau jums prisi- 
pažinti, ledi! 

LEDI (atšokdama nuo jo). Ne dabar! Ne dabar, meldžiu jūsų visu 


Klasta ir meilė 162 


tuo, kas šventa! Ne šią baisią akimirką, kai mano iškankinta širdis 
ir taip kraujuoja tūkstančiais žaizdų. Tegu tai bus nuosprendis 
gyventi ar mirti — aš negaliu, nenoriu jo klausyti: 

FERDINANDAS. Ne, ne, mieloji ledi. Jūs turite mane išklausyti, 
nes tai, ką dabar pasakysiu, sumažins mano kaltę, bus nuoširdus 
atsiprašymas už praeitį... Aš klydau, miledi. Aš tikėjausi... aš ma- 
niau, kad jūs būsite verta mano paniekos. Atėjau čia pasiryžęs jus 
įžeisti ir užsitraukti jūsų neapykantą. Jeigu man būtų pasisekę 
įvykdyti savo ketinimus, dabar abu būtume laimingi! (Jis valan- 
dėlę tyli, paskui tyliau ir nebe taip ryžtingai kalba toliau) Aš m y- 
liu, miledi... myliu miestelėnę merginą... Luizę Miler, vieno 
muzikanto dukterį. (Ledi išblyškusi nusigręžia. Ferdinandas su 
užsidegimu kalba toliau) Aš žinau, kas manęs laukia; tegu svei- 
kas protas ir verčia nutylėti a i s t r ą, tačiau juo garsiau kalba p a- 
reiga. Aš — kaltas. Aš pirmas sutrikdžiau auksinę jos nekalty- 
bės ramybę, užliūliavau jai širdį drąsiomis viltimis ir klastingai 
įstūmiau ją karštos aistros glėbin. Jūs, žinoma, priminsite man, 
kokią vietą visuomenėje užimu, mano kilmę, tėvo principus, bet 
aš myliu. Mano viltys tuo drąsesnės, kuo didesnė praraja tarp pri- 
gimties ir esamų normų. Mano sprendimas ir prietarai! Pažiūrė- 
sim, kas laimės, — įpročiai ar žmogiškumas! (Ledi per tą lai- 
ką nueina į salės kampą ir užsidengia rankomis veidą. Jis prieina 
prie jos) Jūs kažką norėjote man pasakyti, miledi? 


LEDI (su didele kančia balse). Nieko, pone fon Valteri! Nieko, ne- 
bent tai, kad jūs žudotesave,maneirdartrečią asmenį. 

FERDINANDAS. Ir dar trečią? 

LEDI. Mes negalime būti laimingi vienas su kitu, tačiau mums ne- 
valia tapti jūsų tėvo skubotumo aukomis. Aš niekada neturėsiu 
širdies to, kuris savo ranką man atiduos tik per prievartą. 


FERDINANDAS. Per prievartą, ledi? Per prievartą, bet atiduos? 
Ir jūs galėtumėte siekti rankos be širdies? Galėtumėte atimti 
merginai vyriškį, kuris jai yra visas pasaulis? Atplėšti vyriškį nuo 
merginos, kuri jam yra visas pasaulis? Jūs, miledi, prieš akimirką 
buvusi pasigėrėjimo verta britė? Jūs tai galėtumėte? 

LEDI. Aš privalau. (Rimtai ir tvirtu balsu) Mano aistra jums, 
Valteri, virs švelnumu. Bet mano gar bė to neleidžia... Visa her- 
cogystė kalba apie mūsų vedybas. Visų akys, visos pašaipų strėlės 
nukreiptos į mane. Manęs laukia nenuplaunama gėda, jeigu her- 

cogo valdinys mane atstums. Kalbėkite su savo tėvu. Ginkitės kaip 
įmanydamas... Manęs niekas nesulaikys. 


Greitai išeina. Majoras lieka be žado stovėti. Pauzė. Paskui 
galvotrūkčiais puola pro duris 


Ketvirta scena 


Muzikanto namų kambarys 
Mileris, ponia Miler ir Luizė 


MILERIS (skubiai įeidamas į kambarį). Ar aš nesakiau! 

LUIZĖ (išsigandusi puola prie jo). Ką? Kas atsitiko, tėve? 

MILERIS (kaip pamišęs lakstydamas po kambarį). Išeiginį švarką — 
greičiau! Aš turiu jį pralenkti... ir baltus marškinius su rankoga- 
liais! Aš Žinojau, kad taip bus! 

LUIZĖ. Dėl dievo meilės! Kas bus? 

ŽMONA. Kas atsitiko? Kas? 

MILERIS (trenkia žemėn peruką). Tučtuojau nuneškit kirpėjui! Kas 
atsitiko? (Prišokęs prie veidrodžio) Ir barzda vėl kaip šepetys... 
Kas atsitiko? Tu dar klausi, kas atsitiko, velnio boba? Viskas apvir- 
to aukštyn kojom, kad tave kur perkūnas trenktų. 

ŽMONA. Amžinai tas pats! Kai tiktai kas, tai tuoj šoka ant manęs. 

MILERIS. Ant tavęs? O ant ko gi daugiau, tu prakeikta patarška? 
Šįryt irgi su tuo savo velnio junkeriu... Argi aš iškart nesakiau? 
Vurmas viską išplepėjo. 

ŽMONA. Ką tu čia šneki! Iš kur tu gali žinoti? 

MILERIS. Iš kur aš galiu žinoti? Štai! Ana ten prie durų stypso mi- 
nistro pastumdėlis ir teiraujasi muzikanto. 

LUIZĖ. Aš pražuvau. 

MILERIS. O tu irgi gera su savo nekaltom akim! (Piktai kvatojasi) 
Gerai žmonės sako: kur velnias pames kiaušinį, ten gims graži 
duktė. Dabar man viskas aišku. 

ŽMONA. Iš kur tu žinai, kad jis dėl Luizės? Gal tave rekomendavo 
hercogui, ir jis atėjo tavęs kviesti į orkestrą? 

MILERIS (puola ieškoti lazdos). Kad tave kur griausmas! Orkestrą! 
Į tokį orkestrą, kur tu, sąvadautoja, diskantu kauksi, o mano su- 

čaižytas užpakalis kontrabosu baubos. (Krinta į krėslą) Viešpatie 
aukščiausias! | 

LUIZĖ (mirtinai išblyškusi atsisėda). Mama! Tėve! Kodėl man staiga 
pasidarė taip baisu? 

MILERIS (vėl pašokes iš krėslo). Bet tegu tas plunksnagraužys 
man paklius į rankas! Tegu tik paklius! Šitam pasauly ar kitam... 
aš jam taip kailį išdirbsiu, kad net velniai juoksis. Visus dešimt 
įsakymų, visus septynis prašymus iš „Tėve mūsų“, visas Mozės ir 
visų pranašų knygas išrašysiu, kad mėlynės ligi pat prisikėlimo 
neišnyks! 

ŽMONA. Taip, keikis, trankykis! Ir viskas stos į vietą. Viešpatie šven- 
tas, padėk! Kurgi mums dabar dėtis? Ką daryti? Kas mums pa- 
tars? Ko griebtis? Sakyk, Mileri, netylėk! (Žliumbdama laksto 
po kambarį) 

MILERIS. Tuojau pat einu pas ministrą. Aš pats su juo pakalbėsiu... 
pats viską pasakysiu. Tu pirma žinojai. Galėjai man pasakyti. Mer- 
giotę dar galima buvo atvesti į protą. Dar buvo laiko... bet ne! 
Reikėjo drumsti vandenį, kurstyti liepsną! Kur jau čia! — Dabar 
pati gelbėk savo kailį, sąvadautoja! Pati iškabink tą košę, kur pri- 
virei. Aš dukterį už rankos ir — per sieną. 


Penkta scena 


Į kambarį įlekia persigandęs, uždusęs Ferdinandas 
fon Valteris. Tie patys 


FERDINANDAS. Ar mano tėvas čia buvo? 

LUIZĖ (persigandusi pašoka). Jo tėvas! Viešpatie aukščiausias! 

ŽMONA (suploja rankomis). Prezidentas! Mes pražuvom! 

MILERIS (piktai kvatojasi). Ačiū dievui! Ačiū dievui! Štai ir su- 
laukėm. 

FERDINANDAS (pribėga prie Luizės ir tvirtai ją apkabina). Tu 
mano, nors dangus ir pragaras tarp mūsų stotų. 

LUIZĖ. Mano likimas nulemtas... Kalbėk... Tu ištarei baisų vardą... 
tavo tėvas? 

FERDINANDAS. Ak, nieko! Nieko! Jau viskas praėjo. Juk tu vėl su 
manim. Juk aš vėl su tavim. O, leisk atgauti kvapą prie tavo krū- 
tinės! Tai buvo siaubingos akimirkos. 

LUIZĖ. Kas atsitiko? Tu mane žudai! 
FERDINANDAS (atsitraukia nuo jos ir reikšmingai žiūri). Akimir- 
"kos, Luize, kai tarp mano širdies ir tavęs stojo pašalinis as- 
muo, kai mano meilė išblėso prieš sąžinę... kai mano Luizė nustojo 
savo Ferdinandui būti viskas. 


Luizė užsidengusi veidą susmunka krėsle 


FERDINANDAS (greitai prie jos prieina, be žodžių pastirom akim 
stovi priešais, paskui staiga atsitraukia labai jaudindamasis). 
Ne! Niekados! Neįmanoma, ledi! Jūs per daug reikalaujate! 
Aš negalėsiu dėl jūsų aukoti šios nekaltos merginos... Ne, prisiekiu 
dievu! Aš negaliu sulaužyti savo priesaikos! Dangaus griausmu ji 
šaukiasi manęs iš šitų blėstančių akių! Ledi, pažiūrėkite! Pasižiū- 
rėk, beširdi tėve! Aš turiu nužudyti šitą angelą? Pasėti pragarą šioj 
dangiškoj sieloj? (Ryžtingai prieina prie Luizės) Aš stoviu su ja 
prieš dangaus teisėjo sostą, tegu jis pasako, ar mano meilė nusikalti- 
mas. (Paima jai už rankos ir pakelia iš krėslo) Drąsiau, brangioji! 
Tu nugalėjai. Aš nugalėjęs grįžau iš pavojingiausio mūšio. 

LUIZĖ. Ne! Ne! Nieko nuo manęs neslėpk. Paskelbk baisų nuosprendį. 
Tu minėjai savo tėvą, minėjai l ed 1? Mirties virpulys krečia 
mane. Sako, ji išteka. 

FERDINANDAS (puola apkvaitęs Luizei po kojų). Už manęs, 
nelaimingoji! | | 

LUIZĖ (po pauzės, tyliu virpančiu balsu ir bauginamai ramiai). 
Na... ko gi aš išsigandau? Senas tėvas man nesyk tai sakė, o aš vis 
netikėjau. (Pauzė, paskui verkdama puola Mileriui į glėbį) Tėve, 
tavo duktė vėl su tavim! Atleisk, tėve, tavo vaikas nekaltas, kad tas 
sapnas buvo toks gražus, koks dabar baisus pabudimas!.. 

MILERIS. Luize! Luize! Dieve, ji nebesižino ką daro! Dukra, mano 
vargšas vaike... Būk prakeiktas, suvedžiotojau! Būk ir tu prakeikta, 
sąvadautoja! 

ŽMONA (verkdama puola prie Luizės). Argi aš užsitarnavau šito pra- 
keiksmo, dukra? Teatleidžia jums dievas, barone. Ką jums ta nekal- 
ta avelė padarė, kad ją žudote? 

FERDINANDAS (pašoka ant kojų, kupinas ryžto). Bet aš išardysiu 
jo pinkles... sutraukysiu visas tas prietarų grandines! Aš rinksiuosi 
taip, kaip renkasi laisvas žmogus, kad tiems šliužams susisuks gal- 
va nuo mano meilės didybės! (Nori išeiti) 

LUIZĖ (virpėdama pakyla iš krėslo, seka paskui jį). Neišeik! Neišeik! 
Kur tu? Tėve, mama, šią baisią valandą jis palieka mus! 

ŽMONA (pribėga prie jo, nutveria už skverno). Čia ateis prezidentas! 
Jis susidoros su mūsų dukra! Susidoros su mumis! Pone Val- 
teri, ir jūs mus paliekate? 

MILERIS (piktai). Paliekate mus! Žinoma! O kodėl ne? Jinai juk 
jau viską jam atidavė! (Nutverdamas viena ranka majorą, o kita 
Luizę) Palūkėkite, pone! Iš mano namų jūs išeisite tiktai peržen- 
gęs per ją. Palauk savo tėvo, jeigu tu ne šunsnukis. Papasakok 
jam, kaip įsibrovei į jos širdį, apgavike, arba, dievas liudininkas 
(pastumia jam dukterį, paskui garsiai, piktai), tu sutraiškysi šitą 
virpantį vabalą, kurį meilė tau padarė tokį nelaimingą! 

FERDINANDAS (grįžta, didžiai susimąstęs vaikšto po kambarį). 
Teisybė, prezidento galia didelė. Tėvo teisė — plati sąvoka. 
Jos raukšlėse gali susirasti vietą ir nusikaltimas. Toli jinai gali jį 
nuvesti... toli! Tačiau toliausiai nuveda meilė. Eik šen, Luize! 
Duokš ranką! (Stipriai suima jos ranką) Prisiekiu viltim, kad 
dievas neapleis manęs lig paskutinės valandos! Akimirka, kuri iš- 
skirs šias dvi rankas, nutrauks ir siūlą, rišantį mane su šiuo 
pasauliu. 

LUIZĖ. Man baisu! Nežiūrėk į mane! Tavo lūpos virpa. Akys taip 
baisiai blizga. 

FERDINANDAS. Ne, Luize, nedrebėk! Ne beprotystė kalba mano lū- 
pomis. Tai brangi dangaus dovana galėti apsispręsti, kai su- 
spausta krūtinė tik per didžiausias pastangas gauna oro. Aš myliu 
tave, Luize! Tu būsi mano! O dabar pas tėvą! (Puola prie durų ir 
susiduria su prezidentu) 


Šešta scena 


Tie patys ir prezidentas su tarnais 
PREZIDENTAS (įeidamas). Jis čia! 
Visi išsigąsta 
FERDINANDAS (atsitraukia kelis žingsnius atgal). Nekaltybės 
namuos. 

PREZIDENTAS. Kur sūnus mokosi klausyti tėvo? 
FERDINANDAS. Apie tai... 

PREZIDENTAS (nutraukdamas jį, Mileriui). Tu tėvas? 
MILERIS. Muzikantas Mileris. 

PREZIDENTAS (kreipdamasis į žmoną). O tu motina? 
ŽMONA. Taip, taip! Motina. 


FERDINANDAS (Mileriui). Tėve, išveskite dukrą. Ji tuoj tuoj ap- 
alps. 

PREZIDENTAS. Prašau nesivarginti. Aš ją tuojau atgaivinsiu. (Lui- 
zei) Ar seniai esi pažįstama su prezidento sūnumi? 

LUIZĖ. Prezidento sūnus man niekada nerūpėjo. Ferdinandas fon 
Valteris lankosi pas mane nuo lapkričio mėnesio. 


FERDINANDAS. Dievina ją! 

PREZIDENTAS. Ar jis tau davė žodį? 

FERDINANDAS. Prieš kelias akimirkas iškilmingai prisiekė dievo 
akivaizdoj. 

PREZIDENTAS (piktai, sūnui). Palauk, kai reikės išpažinti savo 
kvailystes, aš duosiu ženklą. (Luizei) Aš laukiu atsakymo. 

LUIZĖ. Jis prisiekė man meilę. 

FERDINANDAS. Ir tesės žodį. 

PREZIDENTAS. Nejau man reikės įsakyti, kad tu užsičiauptum? Ir tu 
priėmei priesaiką? 

LUIZĖ (švelniai). Aš jam atsakiau tuo pačiu. 

FERDINANDAS (tvirtu balsu). Sąjunga sudaryta. 

PREZIDENTAS. Man įgriso tas aidas. (Luizei, piktai) Bet jis, tikiuo- 
si, mokėjo tau kiekvienusyk grynais? 

LUIZĖ (suklususi). Aš ne visai suprantu, ko jūs klausiate. 

PREZIDENTAS (kandžiai juokdamasis) . Nesupranti? Na, aš norėjau 
pasakyti, kad kiekvienas amatas, anot žmonių, auksu teptas. Ir tu, 
tikiuosi, nedovanojai savo malonių veltui? Ar pati buvai linkusi 
pasidžiaugti su juo? Ką? 

FERDINANDAS (įsiutęs puola tarp jų). Šimts perkūnų! Kas čia per 
kalbos? 

LUIZĖ (majorui išdidžiai ir su nepasitenkinimu). Pone fon Valteri, 
jūs čia nereikalingas. 

FERDINANDAS. Tėve! Nekaltybė ir elgetos drabužiais verta p a- 
garbos! 

PREZIDENTAS (garsiai juokiasi). Čia tai bent! Tėvas turi gerbti 
sunaus kekšę! 

LUIZĖ (susmunka). O dangau! 

FERDINANDAS (prilaikydamas Luizę, tuo pat metu išsitraukia 
špagą, nukreipia ją į prezidentą, bet greitai vėl nuleidžia). Tėve! 
Jūs man dovanojote gyvybę, o dabar mes atsiteisę. (Įsikiša špagą į 
makštis) Sūnaus paklusnumo įsipareigojimas sulaužytas. 

MILERIS (ligi tol baugščiai stovėjęs nuošalėj, susijaudinęs išeina 
į priekį, kalendamas iš baimės ir grieždamas iš pasiutimo danti- 
mis). Jūsų ekscelencija! Vaikas tai tėvo darbo vaisius. Prašau man 
atleisti. Kas deda į šuns dienas dukrą, tas duoda antausį tėvui, o už 
antausį atsiteisiama antausiu — tokia pas mus taksa. Prašau man 
atleisti. 

ŽMONA. Viešpatie, dieve šventas, padėk mums. Va ir senis įsiuto — 
dabar tai jau galas mums! | 


PREZIDENTAS (klausęsis tik puse ausies). Šit ir sąvadautojas pra- 
bilo! Tuoj mudu pasišnekėsim, sąvadautojau! 

MILERIS. Prašau man atleisti Mano pavardė Mileris, jeigu jums 
rūpi išgirsti adadžio,— bet į sąvadautojus aš netinku. Kol kas jų 
dvare nors vežimu vežk, ir tokių kaip mūsų, paprastų miestelėnų, 
paslaugos ten nereikalingos. Prašau man atleisti. 

ŽMONA. Dėl dievo meilės, tėvai! Tu pražudysi žmoną ir dukterį. - 

FERDINANDAS. Ėmęsis tokio vaidmens, tėve, bent jau liudininkų 
nebūtumėte atsivedęs. 

MILERIS (prieina arčiau, drąsiau). Aš jums tiesiai pasakysiu. Pra- 
šau man atleisti. Jūsų ekscelencija tegu ką nori daro hercogystėje. 
O čia mano namai. Žemai jums nusilenksime, jeigu kada nors 
teks įteikti prašymą, o neprašytus svečius aš išmetu pro duris! Pra- 
šau man atleisti. 

PREZIDENTAS (perblyškęs iš pykčio). Ką? Ką tu pasakei? (Prieina 
prie jo arčiau) 

MILERIS (atsargiai pasitraukia). Tiktai savo nuomonę, pone. Pra- 
šau man atleisti. 

PREZIDENTAS (įtūžęs). A niekše! Į kalėjimą aš tave įgrūsiu už 
tokias nuomones. Ei, pašaukit policiją! (Keli žmonės iš jo palydos 
išeina, prezidentas įniršęs laksto po kambarį) Tėvą į kalėjimą! 
Motiną ir paleistuvę dukterį prie gėdos stulpo! Teisingumas padės 
man išlieti pyktį. Už šį įžeidimą aš pareikalausiu baisios bausmės. 

Kad tokios padugnės sugriautų mano planus ir nebaudžiamos 
supjudytų tėvą su sūnum? Ne, prakeiktieji! Aš patenkinsiu savo 
keršto troškulį pražudydamas jus, visą perą, tėvą, motiną ir duk- 
terį, sudeginsiu baisaus keršto liepsna. 

FERDINANDAS (ramiai prieina ir atsistoja tarp jų). Palaukite! 
Nedrebėkite iš baimės! Aš su jumis. (Prezidentui, nuolankiai) 
Neskubėkite taip, tėve! Jeigu branginate save, tai nesiimkite prie- 
vartos. Mano širdyje yra tokia kertelė, kur žodis tėvas dar ne- 
girdėtas. Nelieskite tos kertelės. 

PREZIDENTAS. Tylėk, netikėli! Nesiutink manęs dar labiau. 

MILERIS (atsipeikėja iš sustingimo). Žiūrėk vaiko, žmona. Aš bėgu 
pas hercogą. Rūmų siuvėjas, — pats dievas pakišo man šią mintį, — 
rūmų siuvėjas mokosi pas mane groti fleita. Jis man padės pakliu- 
ti pas hercogą. (Nori eiti) 

PREZIDENTAS. Pas hercogą, sakai? Tu turbūt užmiršai, kad aš tas 
slenkstis, per kurį turi peržengti arba nusisukti sprandą? Pas her- 
cogą, kvailas daikte? Pabandyk, kai būsi gyvas palaidotas giliam 
požemy, kur meilikauja naktis su pragaru, kur nepatenka nei 
garsas, nei šviesa. Žvangink ten savo grandinėm ir žliumbk, kad 
susilaukei tokios bėdos! 


Septinta scena 


Tie patys. Policininkai 


FERDINANDAS (pribėga prie Luizės, kuri leisgyvė krinta jam į 
glėbį). Luize! Padėkit! Baimė ją priveikė. 


Mileris pasigriebia iš kampo lazdą, užsimaukšlina skrybėlę, 
atsistoja pasiruošęs gintis 
Žmona puola ant kelių priešais prezidentą 


PREZIDENTAS (policininkams, rodydamas savo ordiną). Suimkite 
juos, hercogo vardu įsakau! Šalin nuo tos mergšės, vaike! Be są- 
monės ar su sąmone — nesvarbu. Kai uždės geležinį antkaklį“ ir 
žmonės ims mėtyti akmenimis, tuojau atsigaus. 

ŽMONA. Pasigailėkite, jūsų ekscelencija! Pasigailėkite! Pasigailė- 
kite! 

MILERIS (piktai pakelia žmoną nuo žemės). Klaupkis prieš dievą, 
sena lederga, o ne prieš... sukčių... juk man vis tiek kalėjimas. 
PREZIDENTAS (kramtydamas lūpas). Žiūrėk, neapsirik, niekše. 
Gali ir kartuvėse atsidurti! (Policininkams) Na, kas jums buvo 
įsakyta? 
Policininkai eina prie Luizės 
FERDINANDAS (prišoka prie jos, atsistoja priešais, rūsčiai). Kam 
čia ko reikia? (Išsitraukia špagą sykiu su makštim ir ginasi ran- 
kena) Tegu tik paliečia ją tas, kurs ir galvą pardavė policijai. 
(Prezidentui) Pagailėkite savęs! Neverskite manęs toliau žengti, 
tėve. 
PREZIDENTAS (grasindamas, policininkams). Jeigu jums brangi 
jūsų duona, išsižiojėliai! 
Policininkai vėl bando artintis prie Luizės 


FERDINANDAS. Šimts perkūnų! Šalin, sakau! Ir dar sykį kartoju, 
pagailėkite savęs. Nestumkite manęs į kraštutinumą, tėve. 


PREZIDENTAS (įtūžęs, policininkams). Ar tai šitaip jūs atliekate 
pareigą, niekšai? 


Policininkai energingiau eina prie Luizės 


FERDINANDAS. Jeigu jau taip... (Išsitraukia špagą iš makštų ir su- 
žeidžia kelis policininkus) Tai atleisk man, teisingume! 

PREZIDENTAS (įtūžęs). Pažiūrėsim, ar ir mane ta špaga drįs pa- 
liesti. (Pats nutveria Luizę, pakelia nuo žemės ir perduoda vienam 
policininkui) | 

FERDINANDAS (karčiai juokdamasis). Tėve, tėve, jūs dabar pats 
baisiausiai pasijuokėte iš dievo, kuris taip blogai pažįsta savo tar- 
nus, kad iš puikių budelio parankinių daro pras- 
tus ministrus. 

PREZIDENTAS (policininkams). Išveskite ją! 

FERDINANDAS,. Tėve, ji stovės prie gėdos stulpo, tačiau su majoru, 
prezidento sūnum. Jūs vis dar neatsisakote savo ketinimo? 


PREZIDENTAS. Juo įdomesnis bus spektaklis. Veskite! 

FERDINANDAS. Tėve, aš numesiu savo karininko špagą jai po kojų. 
Jūs vis dar neatsisakote? 

PREZIDENTAS. Tavo portupėja jau pripratusi prie gėdos. Veskite! 
Veskite! Girdėjote, ką aš pasakiau! 

FERDINANDAS (nustumia policininką į šalį, apglėbia viena ranka 
Luizę, kita nusitaiko jai durti špaga). Tėve! Prieš tai, kol jūs nu- 
plėšite garbę mano žmonai, aš ją nudursiu. Jūs vis dar laikotės 
savo? 

PREZIDENTAS. Ką gi, nudurk, jei tavo špaga aštri. 

FERDINANDAS (paleidžia Luizę ir pakelia paklaikusias akis į dan- 
gų). Tu liudininkas, visagali! Aš išbandžiau visus Žmogiškus 
būdus ir esu priverstas imtis velniškų. Jūs veskite ją prie gėdos 
stulpo, o aš į tą laiką (prezidentui, šaukdamas tiesiai į ausį) pa- 
skleisiu visoj sostinėj, kaip tampama prezidentu! 
(Išeina) 

PREZIDENTAS (kaip perkūno trenktas). Kas? Kaip?.. Ferdinan- 
dai!.. Paleiskite ją! (Išbėga paskui majorą) 

Pirma scena 


Prezidento rūmų salė 
leina prezidentas ir sekretorius Vurmas 


PREZIDENTAS. Kad tave bala, kaip blogai išėjo! 

VURMAS. To aš ir bijojau, maloningas pone. Prievarta svajotojus 
visada tik suerzina, bet niekada nepataiso. 

PREZIDENTAS. Aš dėjau į tą planą tiek daug vilčių. Taip maniau: 
jeigu viešai nuplėšim garbę merginai, tai jis, būdamas ka- 
rininkas, jos atsisakys. | 

VURMAS. Planas puikus! Bet tada išties reikėjo nuplėšti. 

PREZIDENTAS. Ir vis dėlto — kai dabar blaiviu protu pagalvoju — 
man nereikėjo nusileisti. Jis tikriausiai niekada nebūtų įvykdęs 
savo grasinimo. l 

VURMAS. Be reikalo taip manote! Suerzinta aistra gali iškrėsti bet 
kokią kvailystę. Sakote, majoras niekada nepritarė jūsų valdymui. 
Tikiu. Tie principai, kuriuos jis parsinešė iš akademijų, man iš pat 
pradžių pasirodė įtartini. Ko vertos fantastinės svajonės apie sie- 
los didybẹ ir žmogaus kilnumą, jei tarnauji dvare, kur svarbiausia 
mokėti, kai reikia, būti mažam, o kai reikia, dideliam! Jis pernelyg 
jaunas ir pernelyg karštas. Jam gali nepatikti ilgas ir painus klastos 
ir intrigų kelias. Jo ambicijas gali sukelti tiktai kas nors didinga ar- 
ba nepaprasta. 

PREZIDENTAS (susierzinęs). Tavo samprotavimai išties giliamin- 
tiški, bet kuo jie gali praversti mums? 

VURMAS. Aš tiktai norėjau parodyti jūsų ekscelencijai žaizdą ir gal- 
būt vaistą. Su tokiu žmogum — prašau man atleisti — arba ne- 
reikėjo būti at vir a m, arba negalima buvo paversti jo priešu. 
Jis niekina tas priemones, kurios padėjo jums iškilti. Galimas daik- 
tas, jog ligi šiol jis tik kaip sūnus laikė prikandęs liežuvį. Duoki- 

te jam progą tos pareigos nusikratyti. Nuolatos piktai puldinėdamas 
jo aistrą, priverskite manyti, kad jūs jau nebe švelnus tėvas, ir 
tada jam ims atrodyti, jog svarbiausia būti patriotu. Taip, jau vien 
drąsi mintis, jog, sudėdamas tokias puikias aukas, pasitarnaus tei- 
singumui, jį gali uždegti, kad stotų prieš tėvą. 

PREZIDENTAS. Vurmai, Vurmai, tu vedi mane prie baisios be- 
dugnės. 

VURMAS. Aš pats jus nuo jos ir atitrauksiu, maloningas pone. Ar 
galiu kalbėti atvirai? 

PREZIDENTAS (atsisėsdamas). Kaip nusikaltėlis su savo bendri- 
ninku. 

VURMAS. Tad prašau man atleisti. Jūs, kaip man rodos, prezi- 
dentas esate todėl, kad mokate lanksčiai naudotis dvaro gy- 
venimo politika, tai kodėl nepasitelkiate to sugebėjimo kaip tè- 
vas? Aš pamenu, kaip nuoširdžiai jūs tada įkalbinėjote savo 
pirmtaką sulošti pikė partiją ir kaip ligi pusiaunakčio pas jį gėrėte 
burgundiškąjį, o juk tą pačią naktį turėjo sprogti po juo padėta mi- 
na ir suplėšyti į gabalus. — Kodėl parodėte savo sūnui priešą? Jums 
nereikėjo sakyti, kad aš žinau jo meilės reikalus. Jūs galėjote 
tą romaną išardyti nuplėšdamas šlovę merginai ir išsaugoti jo šir- 
dyje meilę tėvui. Jums reikėjo elgtis kaip tam gudriam generolui, 
kuris puola ne pagrindines priešo jėgas, o stengiasi išsklaidyti jo 
būrius. 

PREZIDENTAS. Bet kaip aš tai galėjau padaryti? 

VURMAS. Labai paprastai... ir partija dar ne galutinai pralošta. Pa- 
mirškite kurį laiką, kad esate tėvas. Nebandykite įveikti aistros, 
kurią bet koks draudimas tik dar labiau kursto. Leiskite m an jos 
pačios ugnyje išugdyti kirminą, kuris ją suėstų. 

PREZIDENTAS. Įdomu, įdomu! 

VURMAS. Arba aš blogai suprantu sielos barometrą, arba majoras 
toks pat baisus pavyduolis kaip ir įsimylėjėlis. Padarykite taip, 
kad jis imtų įtarinėti merginą... Kad ir dėl menko nieko. Užtenka 
vieno grano mielių, kad visa tešla imtų pragaištingai rūgti. 

PREZIDENTAS. Bet kur gauti tą graną? 

VURMAS. Štai mes ir priėjom svarbiausią punktą. Visų pirma pasa- 
kykite man, maloningas pone, kuo jūs rizikuojate, jeigu majoras 
ir toliau spyriosis? Ar labai jums svarbu, kad baigtųsi tas romanas 
su miestelėne mergina ir įvyktų jungtuvės su ledi Milford? 

PREZIDENTAS. Jūs dar klausiate, Vurmai? Aš rizikuoju visa savo 


Klasta ir meilė 174 


įtaka, jeigu vedybos su ledi neišdegs, ir galva, jeigu ir toliau ver- 
siu majorą atsisakyt tos prasčiokės. f 

VURMAS (gyvai). Dabar malonėkite išklausyti, ką aš pasakysiu. Po- 
ną majorą mes paimsim klasta. O prieš merginą panaudosime visą 
jūsų valdžią. Mes padiktuosim jai meilės laiške- 
l} skirtą trečiam asmeniui, ir gudriai paki- 
šim jį majorui. 

PREZIDENTAS. Pašėlusiai gera mintis! Tik kaip ją priversti, kad 
parašytų sau mirties nuosprendį? 


VURMAS. Parašys, jeigu duosite man laisvas rankas. Aš puikiai pa- 
žįstu jos gerą širdį. Yra tiktai dvi pažeidžiamos vietos, kur būtų ga- 
lima prieiti prie jos sąžinės — tai tėvas ir majoras. Pastarasis šį- 
kart lieka nuošalėje, tad juo geriau galėsim prispausti muzikantą. 

PREZIDENTAS. Pavyzdžiui, kaip? 

VURMAS. Po to, kai jūsų ekscelencija man papasakojo, kaip viskas 
buvo muzikanto namuos, bus nesunku prigąsdinti tėvą teismo 
procesu. Hercogo favorito ir antspaudo saugotojo asmuo — tai 
tam tikra prasme jo didenybės šešėlis. Įžeisti prezidentą — tas pats 
kas įžeisti monarchą. Šiaip ar taip, tokiu baisiu kaltinimu aš su- 
gebėsiu užspeisti į kampą tą bėdžių. 

PREZIDENTAS. Tačiau nereikia per toli nueiti. 

VURMAS. Dėl to prašom nenuogąstauti... užteks, kad priremsim jų 
šeimynėlę prie sienos. Visų pirma tyliai įkišim belangėn muzikan- 
tą. Kad įvarytume daugiau baimės, galima suimti ir motiną... pri- 
paistyti apie baisų kaltinimą, ešafotą, kalėjimą ligi gyvos galvos 
ir iškelti vienintelę išlaisvinimo sąlygą — kad duktė parašytų 
laiškelį. 

PREZIDENTAS. Gerai! Gerai! Suprantu! 

VURMAS. Jinai myli tėvą — galima sakyti, dievina. Pavojus jo gyvy- 
bei — bent jau laisvei, sąžinės priekaištai, kad per ją viskas taip 
virsta, be to, negalėjimas sujungti likimo su majoru, pagaliau ap- 
sukta galva padarys savo, tuo pasirūpinsiu aš. Ji būtinai pa- 
klius į spąstus. 

PREZIDENTAS. O mano sūnus? Juk jis turbūt tuojau pajus, iš kur 
vėjas pučia? Ar jo tai dar labiau nesukiršins? 

VURMAS. Tegu tai bus mano rūpestis, maloningas pone... tėvas 
su motina tol tupės už grotų, kol visa šeima prisieks laikyti liežuvį 
už dantų ir neatskleisti apgavystės. 

PREZIDENTAS. Prisieks? Ko verta priesaika, kvailas daikte! 

VURMAS. Mums jinai nieko neverta, maloningas pone, o tiems 
žmonėms — viskas. Tad žiūrėkit dabar, kaip dailiai mudu tokiu 
būdu pasieksim tikslą. Mergina praras majoro meilę ir savo gerą 
vardą. Tėvas su motina aptils, pamažu visi tie nemalonumai juos 
taip priveiks, kad galų gale palaikys už malonę, jeigu aš, pasiūly- 
damas ranką, grąžinsiu dukrai gerą reputaciją. 

PREZIDENTAS (kraipydamas galvą juokiasi). Taip! Prisipažįstu 
nugalėtas, velnio vaike! Perkūniškai tiksliai susukta. Mokinys 
pralenkė mokytoją. Tik štai klausimas, ka m turi būti skirtas 
laiškelis? Su kuo ją tariamai suvesti? 

VURMAS. Žinoma, kad su tokiu žmogum, kuris, priklausomai nuo 
jūsų sūnaus sprendimo, arba viską laimėtų, arba viską prarastų. 

PREZIDENTAS (truputį pagalvojęs). Nieko daugiau negaliu pasiū- 
lyti, tik hofmaršalą. 

VURMAS (gūžteli). Luizės Miler vietoj jis man netiktų. 

PREZIDENTAS. O kodėl ne? Puikus vyras! Rengiasi nuostabiai — 
visąlaik eau de mille fleurs* ir muskuso kvapas — sulig kiekvienu 
banaliu žodžiu sauja dukatų... nejau to neužtenka, kad pagaliau 
susuktų galvą miestelėnei mergšei? Ak, mielas drauge. Pavydas 
ne toks išrankus. Aš pasiųsiu žmogų, kad pakviestų maršalą. 

VURMAS. Kol jūsų ekscelencija kalbės su juo ir lieps suimti smui- 
kininką, aš brūkštelėsiu meilės laiškelį. 

PREZIDENTAS (eidamas prie rašymo pulto). Kai parašysi, atnešk 
man perskaityti. (Vurmas išeina. Prezidentas sėda rašyti, 
įeina kamerdineris; prezidentas atsistoja ir paduoda jam 
popieriaus lapą) Šį arešto įsakymą tuojau pat nunešk į policiją, 
o kas nors kitas tegu nueina ir pakviečia pas mane maršalą. 

KAMERDINERIS. Ponas hofmaršalas ką tik atvažiavo. 

PREZIDENTAS. Dar geriau... Ir tegu pasistengia suimti be triukšmo, 
kad nekiltų maišto. 

KAMERDINERIS. Supratau, jūsų ekscelencija. 

PREZIDENTAS. Kad nė lapė nelotų. Aišku? 

KAMERDINERIS. Taip ir pasakysiu, jūsų ekscelencija! (Išeina) 


* Pažodžiui — tūkstančio gėlių vanduo (pranc.). Toks odekolonas. 

Antra scena 


Prezidentas ir hof maršalas 


HOFMARŠALAS (skubiai). Aš pas jus tik en passant*, mano mielas. 
Kaip gyvenate? Kaip jaučiatės? Šįvakar opera „Didonė“, nuos- 
tabus fejerverkas — sudegs ištisas miestas. Tikiuosi, jūs ateisite 
pažiūrėti? Ką? 

PREZIDENTAS. Man užtenka fejerverkų namuos, žiūrėk, dar visa 
mano didybė išlėks į orą. Jūs kaip tik laiku atvažiavote, mielas 
maršale, man reikia jūsų patarimo ir pagalbos, — reikalas toks, 
kad mes arba aukštai iškilsime, arba išvis pražūsime. Sėskitės. 

HOFMARŠALAS. Jūs mane gąsdinate, brangusis. 

PREZIDENTAS. Kaip jau sakiau: arba iškilsime, arba pražūsime. 
Jūs žinote mano projektą dėl majoro ir ledi. Ir suprantate, kaip 
reikėjo sutvirtinti jūsų ir mano laimę. Viskas gali sugriūti, Kalbai. 
Mano Ferdinandas nesutinka. 

HOFMARŠALAS. Nesutinka... nesutinka... bet aš juk jau visam 
miestui apskelbiau. Apie tas vedybas visi tik ir kalba. 

PREZIDENTAS. Jūs galite pagarsėti visame mieste kaip melagis. Jis 
myli kitą. 

HOFMARŠALAS. Jūs juokaujate. Argi tai kliūtis? 

PREZIDENTAS. Tokiam užsispyrėliui pati didžiausia. | 

HOFMARŠALAS. Nejau jis toks beprotis, kad atstumtų savo lai- 
mę? A? 

PREZIDENTAS. Pats jį paklauskite ir pažiūrėkite, ką atsakys. 

HOFMARŠALAS. Bet mon dieu!** Ką jis gali atsakyti? 

PREZIDENTAS. Kad visam miestui atskleis, kokiu nusikalstamu 
keliu mudu iškilome, kad parodys mūsų suklastotus laiškus ir pa- 
kvitavimus, kad atiduos mus abu budeliui — štai ką gali atsakyti! 

HOFMARŠALAS. Jūs išprotėjote! 

PREZIDENTAS. Taip jis jau man atsakė. Ir buvo pasirengęs įvyk- 
dyti savo ketinimus, aš vos jį perkalbėjau didžiausiai nusižemin- 
damas. Ką jūs į tai pasakysite? 

HOFMARŠALAS (kvailu veidu). Tai kad išties nežinau. 

PREZIDENTAS. Tai dar nieko. O mano šnipai pranešė, kad vyriau- 
siasis taurininkas fon Bokas nori pirštis ledi. 


* Eidamas pro šalį (pranc.). 
** Dieve mano! (Pranc.) 

HOFMARŠALAS. Jūs mane iš proto išvesite. Kas toksai, sako- 
te? Fon Bokas?.. O ar žinote, kad mes mirtini priešai? Ir žinote 
kodėl? 

PREZIDENTAS. Pirmąsyk girdžiu. 

HOFMARŠALAS. Brangusis! Kai pasakysiu, tai jums plaukai pasi- 
šiauš! Ar atsimenate tą dvaro balių — dabar jau dvidešimt vieneri 
metai nuo to laiko praėjo — pamenat, tada dar pirmusyk šokom 
anglų kadrilį ir grafui Mėršaumui apliejo domino karštas vaškas 
nuo sietyno. O dieve, jūs tikrai pamenate! 

PREZIDENTAS. Kas gi tai galėtų pamiršti? 

HOFMARŠALAS. Matote! Ir tada per patį šokių įkarštį princesė 
Amalija pametė keliaraištį. Visi, žinoma, baisiausiai sujudo. Fon 
Bokas ir aš — abu tada dar kamerjunkeriai — šliaužiojom po visą 
salę, ieškodami keliaraiščio, pagaliau aš jį pamačiau, ir fon Bokas 
pamatė, ištraukė jį man iš rankų ir — įsivaizduokit! — įteikė 
princesei ir pelnė malonų šypsnį. Kaip jums tai atrodo? 

PREZIDENTAS. [žūlu! 

HOFMARŠALAS. Pelnė malonų šypsnį... Aš vos neapalpau. Kur 
matyta tokia šunybė? Pagaliau susitvardžiau, priėjau prie jos 
didenybės ir pasakiau: „Jūsų didenybe, fon Bokas turėjo laimę 
įteikti jums keliaraištį, bet kas jį pirmas pastebėjo, pasitenkina 
vien tuo ir tyli“. 

PREZIDENTAS. Bravo, maršale, bravisimo. 

HOFMARŠALAS. Ir tyli... Bet aš to fon Bokui ligi pat Paskutinio teis- 
mo neatleisiu. Niekingas, šliaužiojantis padlaižys! Ir tai dar ne vis- 
kas! Kai mudu drauge griuvom ant grindų, norėdami pastverti 
keliaraištį, fon Bokas dešinėj pusėj nubraukė man nuo peruko 
pudrą ir sugadino visą balių. 

PREZIDENTAS. Ir tas žmogus ves Milford, pasidarys pirmas asmuo 
dvare. 

HOFMARŠALAS. Jūs man smeigiate į krūtinę peilį. Ves? Ves? Kodėl 
ves? Aš nematau jokio reikalo. 

PREZIDENTAS. Kadangi mano Ferdinandas nenori, o daugiau kan- 
didatų neatsiranda. 

HOFMARŠALAS. Tai nejau nežinot būdo, kaip būtų galima priversti 
majorą? Tegu tai būtų pats blogiausias. Niekas pasaulyje negali 
mums kliudyti, kai reikia pašalinti tą prakeiktą fon Boką! 

PREZIDENTAS. Yra toks būdas, bet man reikia jūsų pagalbos. 

HOFMARŠALAS. Mano pagalbos? Kuo aš galiu padėti? 

PREZIDENTAS. Reikia supykinti majorą su jo mergina. 

HOFMARŠALAS. Supykinti? Kaip? Kaip aš galėčiau tai padaryti? 

PREZIDENTAS. Viskas būtų gerai, jeigu jis imtų įtarinėti merginą. 

HOFMARŠALAS. Įtarinėti? Kuo? Kad ji vagilė? 

PREZIDENTAS. Na ką jūs! Kas gi tuo patikės? — Kad ji su kitu pra- 
sideda. | 

HOFMARŠALAS. O tas kitas? 

PREZIDENTAS. Būsite jūs, barone. 

HOFMARŠALAS. Aš būsiu? Aš?.. Ji kilminga? 

PREZIDENTAS. Kam to reikia? Kas per klausimas! Ji muzikanto 
duktė. 

HOFMARŠALAS. Vadinasi, miestelėnė? Tada nieko nebus. Ar ne? 

PREZIDENTAS. Kodėl nebus? Ką jūs čia šnekate! Kam gi ateis į 
galvą klausti genealogijos medžio dailutę merginą? 

HOFMARŠALAS. Bet nepamirškite, kad aš vedęs! Ir mano reputa- 
cija dvare... 

PREZIDENTAS. Tai jau kas kita. Atleiskite. Man naujiena, kad jums 
labiau rūpi būti nepriekaištingos reputacijos 
žmogumi negu įtakingu. Tada mums daugiau nėra apie 
ką kalbėti. 

HOFMARŠALAS. Ak, liaukitės, barone. Jūs ne taip mane su- 
pratote. 

PREZIDENTAS (šaltai). Ne, ne! Jūs visiškai teisus. Man ir pačiam 
viskas iki gyvo kaulo įgriso. Aš pasitraukiu iš žaidimo. Tegu fon 
Bokas bus pirmas ministras. Pasaulis platus. Aš pasiprašysiu at- 
leidžiamas. 

HOFMARŠALAS. O aš? Gera jums kalbėti! Jūs mokytas žmogus! O 
aš — mon dieu! Kas laukia manęs, jeigu jo didenybė mane 
atleis? 

PREZIDENTAS. Jūs būsite vakarykštis kalambūras, pernykštė mada. 

HOFMARŠALAS. Aš maldauju jus, brangiausias, mieliausias! Iš- 
meskite iš galvos šią mintį! Aš padarysiu viską. 

PREZIDENTAS. Ar sutinkate, kad jūsų vardas būtų paminėtas laiš- 
kelyje, kuriame toji Miler skirs jums pasimatymą? 

HOFMARŠALAS. Dėl dievo meilės! Prašom. 

PREZIDENTAS. Ir tą laiškelį kur nors numesti, kad jį rastų majoras? 

HOFMARŠALAS. Pavyzdžiui, parade. Aš tarsi netyčia jį išmesiu 
traukdamas nosinę. 

PREZIDENTAS. Ir suvaidinti majorui, kad esate jos meilužis? 

HOFMARŠALAS. Mort de ma vie!* Tai užkursiu jam pirtį! Aš išva- 
rysiu jam norą trukdyti mano amūrams. 

PREZIDENTAS. Dabar viskas gerai. Laiškas bus dar šiandien para- 
šytas. Jūs turite lig vakaro ateiti jo atsiimti ir aptarti su manim 
savo vaidmenį. 

HOFMARŠALAS. Kai tik padarysiu šešiolika vizitų, kurie yra itin 
importantes**, todėl prašau atleisti, kad iškart išeinu. (Išeina) 

PREZIDENTAS (skambina). Aš pasitikiu jūsų apsukrumu, maršale. 

HOFMARŠALAS (atsigręžęs šūkteli). Ak, mon dieu! Jūs gi mane 
pažįstate. 


Trečia scena 


Prezidentas ir Vurmas 


VURMAS. Smuikininkas ir jo pati be jokio triukšmo nugabenti į ka- 
lėjimą. Galbūt jūsų ekscelencija dabar malonės perskaityti laišką. 

PREZIDENTAS (perskaitęs laišką). Puiku, Vurmai! Nuostabu! Mar- 
šalas irgi užkibo! Toksai užkratas ir sveikiausią vietą pavers pū- 
liuojančia žaizda. Dabar greičiau su pasiūlymais pas tėvą, o paskui 
užsiimsim dukteria. (Išeina į priešingas puses) 


Ketvirta scena 


Milerio namų kambarys 


Luizė ir Ferdinandas 


LUIZĖ. Maldauju tave, liaukis! Aš nebetikiu daugiau laimingom 
dienom. Visos mano viltys žlugo. 


* Tegu mane galas! (Pranc.) 
** Svarbūs (pranc.). 

FERDINANDAS. Užtat mano išaugo. Tėvas suerzintas. Jis nukreips 
į mus visus pabūklus. Vers mane suvaidinti nežmonišką sūnų. Aš 
jau nebesilaikysiu sūnaus priedermių. Įtūžis ir neviltis privers 
mane atskleisti jo mirtinos nuodėmės paslaptį. Sūnus atiduos tėvą 
į budelio rankas... Iškilo mirtinas pavojus... ir kaip tik 
tokio pavojaus reikėjo, kad mano meilė ryžtųsi lemtingam žings- 
niui... Klausyk, Luize! Mano sielon veržiasi didi ir drąsi kaip mano 
aistra mintis. T u, Luize, aš ir meilė! Ar laimei to neužtenka? 
Ar tau dar ko nors ketvirto reikia? 

LUIZĖ. Gana! Liaukis! Mane baugina tai, ką tu dabar nori pasakyti. 


FERDINANDAS. Juk mes nieko daugiau iš pasaulio nereikalaujam, 
tai kam kaip išmaldos prašyti pritarimo? Kam stengtis, kur negali 
nieko laimėti ir gali tiktai viską prarasti? Ar ne su tokia pat aistra 
degs šios akys, kad ir kur jos atsispindėtų, — Reine, Elbėje ar Bal- 
tijos jūroje? Mano tėvynė ten, kur mane myli Luizė. Tavo pėdsakai 
laukinėj smėlio dykumoj man įdomesni už katedrą mano tėvynėj. 
Nejau mes pasigesime miestų prabangos? Kad ir kur būsim, Luize, 
tenai taip pat tekės ir leisis saulė, o prieš šiuos vaizdus nublanksta 
didžiausios menų fantazijos. Mes neturėsim šventyklos, kur galė- 
tume melstis dievams, bet mus sups kupina džiugaus virpulio nak- 
tis, patekantis mėnulis priims mūsų išpažintį ir drauge su mumis 
melsis pamaldi žvaigždžių parapija! Nejau mums pabos kalbėti apie 
meilę? Mano Luizės šypsena bus tema šimtmečiams, ir aš nespėsiu 
ištyrinėti šios ašaros, kol baigsis gyvenimas! 

LUIZĖ. Tarsi tu neturėtum kitos pareigos, išskyrus meilę? 

FERDINANDAS (apkabindamas ją). Tavo ramybė man svarbiausia. 

LUIZĖ (labai rimtai). Tad nutilk ir palik mane. Aš turiu tėvą, kurio 
vienintelis turtas — duktė, kuriam rytoj bus šešiasdešimt ir kuris 
neišvengs prezidento keršto. 


FERDINANDAS (greitai ją nutraukia). Mes pasiimsim jį. Neprieš- 
tarauk man daugiau, mieloji... Einu, parduosiu savo brangenybes, 
pasiskolinsiu pinigų tėvo vardu. Ne nuodėmė aptuštinti plėšiko 
kišenes..Be to, ar savo turtus jis susikrovė ne tėvynės krauju? Ly- 
giai pirmą nakties atvažiuosiu su karieta. Jūs įsėsite į ją, ir mes 
išvažiuosim. 

LUIZĖ. Lydimi tavo tėvo prakeikimo? Kur tavo protas, Ferdinan- 
dai? Toksai prakeikimas nelieka neišgirstas, net žmogžudį dangaus 
teisėjas išklauso ir prie rato pririštą vagį, jis persekios mus, 

bėglius, negailestingai nuo jūros ligi jūros!.. Ne, mano mielas! 
Jeigu galiu tave išlaikyti tik nusikalsdama, tai rasiu jėgų ir prarasti. 

FERDINANDAS (nustėręs ir niūriai). Išties? 

LUIZĖ. Prarasti!.. O, kokia be galo baisi ši mintis... tokia baisi, 
kad gali sunaikinti nemirtingą sielą, nublukinti paties džiaugsmo 
skruostus! Ferdinandai! Prarasti tave! Tačiau mes prarandam tik 
tai, ką turėjom, o tavo širdis buvo ir lieka to luomo, kuriam pri- 
klausai. Mano norai buvo šventvagiški, ir aš pasibaisėjusi jų at- 
sisakau. 

FERDINANDAS (perkreiptu veidu, kramtydamasis lupas). At- 
sisakai? 

LUIZĖ. Pasižiūrėk į mane, mielas Valteri. Ne taip rūsčiai ir negriež- 
damas dantimis. Paklausyk! Leisk man savo pavyzdžiu atgaivinti 
tavo blėstantį ryžtą. Leisk m an būti šią akimirką heroje... grą- 
žinti tėvui paklydėlį sūnų... atsisakyti ryšio, kuris išjudintų visuo- 
menės pamatus ir sugriautų amžiną tvarką. Aš — nusikaltėlė, 
krūtinėje nešiojusi įžūlius, beprotiškus geismus. Mano nelaimė tai 
bausmė man, tad leisk man saldžiai klysti, jog tai mano au- 
ka... Nejau atimsi iš manęs šį malonumą? 


Ferdinandas, nežinodamas ką daryti, įniršęs paima smuiką 
ir bando juo griežti, paskui sutrauko stygas, trenkia į žemę ir 
garsiai kvatojasi 


LUIZĖ. Valteri! Dieve šventas! Kas tau? Atsipeikėk. Ši akimirka rei- 
kalauja susikaupimo — tai išsiskyrimo akimirka. Tu turi 
širdį, mielas Valteri. Aš žinau. Karšta kaip gyvenimas tavo 
meilė, neišmatuojama kaip visata. Padovanok ją kilmingai ir 
vertesnei už mane... ir ji nepavydės laimingiausioms moterims! 
(Tramdydama ašaras) Manęs tau nevalia daugiau matyti. Tegu 
savo vietos nežinanti, nusivylusi mergina savo sielvartą išverks tarp 
keturių sienų! Kam gali rūpėti jos ašaros?.. Be prošvaisčių, negyva 
mano ateitis... Bet kartais aš mėgausiuosi nuvytusios praeities 
puokštės kvapu. (Nusukusi į šalį veidą, paduoda jam drebančią 
ranką) Būkite laimingas, pone fon Valteri. 

FERDINANDAS (atsipeikėdamas). Aš palieku tėvynę, Luize! Tu 
išties nenori su manim bėgti? 

LUIZĖ (atsisėdusi kambario gale ir užsidengusi rankomis veidą). 
Pareiga mane verčia likti čia ir kentėti. 


Klasta ir meilė | | 182 


FERDINANDAS. Tu meluoji, gyvate! Tave kas kita čia laiko. 

LUIZĖ (didžiausio sielvarto kupinu balsu). Ką gi, taip ir manykite... 
galbūt tada nebus taip sunku. | | 

FERDINANDAS. Šalta pareiga nusveria karštą meilę! Ir tokiom pa- 
sakom tu nori apdumti man akis?.. Meilužis tave laiko! Ir vargas 
tau ir jam, jeigu mano įtarimas pasitvirtins! (Greitai išeina) 


Penkta scena 


Luizė viena 
Ji nejudėdama tyliai sėdi krėsle, paskui atsistoja, išeina į prie- 
kį ir baugščiai apsidairo 

LUIZĖ. Kur mano tėvai? Tėvas žadėjo netrukus grįžti, o jau praėjo 


penkios baisios valandos. Gal jam kokia nelaimė? Kas man darosi? 
Kodėl taip baugiai plazda širdis? 


Įeina V ur mas ir sustoja kambario gale. Luizė jo nepastebi 


Ne, man tiktai taip rodosi... tik įkaitęs kraujas piešia tokius baisius 
vaizdus. Jei jau sielą apima siaubas, tai akys visuos kampuos mato 
šmėklas. 


Šešta scena 


Luizė ir sekretorius V urmas 


VURMAS (prieina arčiau). Labas vakaras, panele. 

LUIZĖ. Dieve! Kas čia? (Atsigręžia, pamato sekretorių ir persigan- 
dusi traukiasi atgal) Siaubas! Siaubas! Negera mano nuojauta jau 
pradeda pildytis pačiu baisiausiu pavidalu! (Sekretoriui, žvelg- 
dama į jį paniekos kupinom akim) Turbūt prezidento ieškote? 
Jo čia jau nebėr. 

VURMAS. Aš jūsų ieškau, panele. 

LUIZĖ. Stebiuosi, kodėl tada nenuėjote į turgaus aikštę. 

VURMAS. Kodėl kaip tik ten? 

LUIZĖ. Pasiimti sužadėtinės nuo gėdos stulpo. 

VURMAS. Panele Miler, jūs be reikalo mane įtarinėjate. 

LUIZĖ (susilaiko nieko į tai neatsakiusi). Ko jums reikia? 

VURMAS. Mane atsiuntė jūsų tėvas. 

LUIZĖ (išsigandusi). Tėvas? Kur jis? 

VURMAS. Ten, kur nenorėtų būti. 

LUIZĖ. Dėl dievo meilės! Greičiau sakykite! Mano širdis jaučia ne- 
laimę... Kur tėvas? 

VURMAS. Kalėjime, jeigu jau taip norite Žinoti. 

LUIZĖ (pakėlusi akis į dangų). Tik šito trūko! Tik šito! Kalėjime? 
Ir kodėl? 

VURMAS. Hercogo įsakymu. 

LUIZĖ. Hercogo? 

VURMAS. Už jo didenybės įžeidimą jo vietininko asmenyje... 

LUIZĖ. Kaip? Ką? O visagali! 

VURMAS. Jo laukia pavyzdinė bausmė. 

LUIZĖ. Tik šito betrūko! Tik šito betrūko... Na taip, taip, mano šir- 
dis, be majoro, ir dar kai ką brangino... ir tai reikėjo sutrypti... 
Už jo didenybės įžeidimą! Viešpatie, gelbėk, gelbėk mano nykstantį 
tikėjimą!.. O Ferdinandas? 

VURMAS. Jam teks rinktis: arba vesti ledi Milford, arba bėgti ir ne- 
tekti palikimo. 

LUIZĖ. Kokia baisi pasirinkimo laisvė! Ir vis dėlto, vis dėlto jis lai- 
mingesnis. Jis nepraranda tėvo. Nors neturėti tėvo — irgi 
didelė bausmė! Mano tėvas apkaltintas jo didenybės įžeidimu... 
mylimasis turi vesti ledi arba bėgti ir netekti palikimo... išties pui- 
kiai sugalvota! Tobula niekšybė taip pat tobulybė. Tobulybė? Ne! 
Čia dar kai ko trūksta... Kur mano motina? 

VURMAS. Belangėj. 

LUIZĖ (skausmingai šypsodamasi). Dabar jau viskas! Viskas! Ir šit 
aš laisva... neturiu jokių pareigų... nėra nei dėl ko verkti, nei 
džiaugtis. Nereikia nieko saugotis... nieko nereikia... (Kraupi tyla) 
O gal dar kokią nors žinią atnešėte? Sakykite, nesivaržykite. Da- 
bar aš galiu viską išklausyti. 

VURMAS. Kas buvo, jūs žinote. 

LUIZĖ. Bet nežinau, kas dar bus, taip? (Vėl pauzė, kurios metu nu- 
žvelgia sekretorių nuo galvos ligi kojų) Vargšas tu žmogus! Liūd- 
nas tavo amatas, su tokiu amatu negali būti laimingas. Daryti 
žmones nelaimingus — jau ir tai ganėtinai baisu, bet dar bja u- 

riau pranašauti jiems nelaimes... Krankti lyg varnui 
ir žiūrėti, kaip kraujuojanti širdis spurda būtinybės replėse, 
kaip krikščionys abejoja dievu. Dieve apsaugok! Net jeigu už 
kiekvieną ašarą, kurią tu matai, gautum po statinę aukso, vis tiek 
aš nenorėčiau būti tavo vietoje... O kas dar gali būti? 

VURMAS. Nežinau. 

LUIZĖ. Nenorite žinoti. Jūsų atnešta žinia bijo dienos šviesos 
ir žodžių garso, bet nebyliam kaip mirtis jūsų veide aš įžiūriu jos 
baisią šmėklą. Kas dar? Jūs pirma sakėte, jog hercogas nori paskirti 
pavyzdinę bausmę? Kas ta pavyzdinė bausmė? 

VURMAS. Neklausinėkite manęs. 

LUIZĖ. Klausyk, tavo mokytojas buvo budelis. Jei ne, tai iš kur mokė- 
tum pirma lėtai, susimąstęs perbraukti per sulaužytus kaulus kir- 
viu, suteikdamas vilties apmirusiai, paskutinio kirčio laukiančiai 
sielai? Koks likimas laukia mano tėvo? Tavo žodžiuose, kuriuos 
šypsodamas sakai, aš įžvelgiu mirtį. Ką gi tu slepi? Sakyk. Iškart 
užversk man ant pečių visą triuškinančią naštą. Kas laukia mano 
tėvo? 

VURMAS. Baudžiamasis procesas. 

LUIZĖ. Kas gi tai? Aš nemokyta, neišmani mergina ir nežinau, ką 
reiškia tie jūsų baisūs lotyniški žodžiai. Kas tas baudžiamasis pro- 
cesas? 

VURMAS. Teismas, kur sprendžiama, gyventi ar mirti. 

LUIZĖ (nepraradusi savitvardos). Ačiū! (Išbėga į gretimą kambarį) 

VURMAS (sutrikęs stovi). Kur jinai dabar? Ką ta kvaiša sugalvojo?.. 
Po velnių, o jeigu ji... Eisiu pažiūrėti... aš atsakau už jos gyvybę. 
(Nori eiti iš paskos) 

LUIZĖ (grįžta užsimetusi apsiaustą). Prašau man atleisti, sekreto- 
riau. Man reikia užrakinti kambarį, aš išeinu. 

VURMAS. Kurgi taip greitai susiruošėte? 

LUIZĖ. Pas hercogą. (Nori išeiti) 

VURMAS. Ką? Kur? (Persigandęs ją sulaiko) 

LUIZĖ. Pas hercogą. Nejau negirdėjote? Pas tą patį hercogą, kuris 
nori įsakyti, kad mano tėvą teistų. Ne! Ne nori, o turi jsa- 
kyti, nes to siekia keli piktadariai. Visoje toje byloje dėl jo dide- 
nybės įžeidimo hercogas dalyvauja tiktai savo didybe ir valdovo 
parašu. 

VURMAS (garsiai juokiasi). Pas hercogą! 

LUIZĖ. Aš žinau, iš ko jūs juokiatės, bet aš einu ne pasigailėjimo... 

dieve gink! Tik papiktinti... tik papiktinti savo ašarom. Girdėjau, 
kad šio pasaulio galiūnai nežino, kas yra skausmas... nenori 
žinoti. Aš pasakysiu jam, kas tai per daiktas... nupiešiu baisiausiom 
spalvom... rėkte išrėksiu, kad kūnas pagaugais eitų... ir kai iš bai- 
mės pasišiauš plaukai, galų gale dar suriksiu į ausį, kad mirties va- 
"landą vienodai kriokia ir galiūnai, ir vargšai, ir kad per Paskutinį 
teismą visi stovės krūvoj. (Nori eiti) 

VURMAS (su piktu džiaugsmu). Eikite, eikite. Išties nieko protingiau 
nesugalvosi. Aš patariu jums, eikite, ir duodu žodį, kad hercogas 
sutiks. 

LUIZĖ (staiga sustoja). Ką jūs pasakėte? Jūs man patariate? (Grei- 
tai grįžta atgal) Hm! Ką tai reiškia? Jeigu tas žmogus pataria, tai 
čia kažkas nešvaru. Iš kur jūs žinote, kad hercogas sutiks? 

VURMAS. Tik, aiškų, ne veltui. 

LUIZĖ. Ne veltui? Kiek kainuos jo malonė? 

VURMAS. Tokia graži prašytoja turės kuo sumokėti. 

LUIZĖ (nustėrusi stovi, paskui sako drebančiu balsu). O dieve tei- 
singas! 

VURMAS. Tikiuosi, jog nepalaikysit, jog tai per didelė kaina už 
tėvą. 

LUIZĖ (išmušta iš pusiausvyros vaikšto po kambarį). Taip! Taip! 
Teisybė. Prie jų neprieisi. Jūsų aukštus valdovus kaip cherubinų 
kalavijai saugo nuo tiesos jų pačių ydos. Tepadeda tau dievas, tėve. 
Tavo dukra greičiau numirs už tave, bet nenusidės. 

VURMAS. Tai bus naujiena tam vargšui apleistam žmogui. „Mano 
Luizė, — sakė jis man,— mane parklupdė. Mano Luizė mane ir 
pakels“. Na, aš skubu, panele, perduosiu jūsų atsakymą. (Dedasi, 
jog nori eiti) 

LUIZĖ (pribėga prie jo, sulaiko). Palaukite! Neišeikite! Koks tas šė- 
tonas greitas, kai reikia žmogų išvesti iš proto! A š jį parklupdžiau, 
a š privalau ir pakelti. Na, sakykite! Patarkite! Ką aš galiu? Ką 
turiu padaryti? 

VURMAS. Yra tiktai vienas būdas. 

LUIZĖ. Ir koks jisai? 

VURMAS. Jūsų tėvas irgi to nori... 

LUIZĖ. Ir tėvas?.. O kas tai per būdas? 

VURMAS. Jums nebus sunku. 

LUIZĖ. Už gėdą man nieko nėra sunkiau. 

VURMAS. Jeigu atsisakytumėt majoro... 

LUIZĖ. Jo meilės? Jūs šaipotės iš manęs? Užtenka laisva valia atsisa- 
kyti to, ko jau buvau priversta atsisakyti? | 

VURMAS. Jūs neteisingai mane supratote, panele. Majoras turi jūsų 
atsisakyti pirmas ir laisva valia. 

LUIZĖ. To jis niekada nepadarys. 

VURMAS. Tik taip atrodo. Kas gi kreiptųsi į jus, jeigu ne jūs viena 
galėtumėte pagelbėti? 

LUIZĖ. Nejau aš galiu priversti, kad jis manęs neapkęstų? 

VURMAS. Pabandysim. Sėskitės. 

LUIZĖ (išsigandusi). Klausyk, žmogau, ką tu sugalvojai? 

VURMAS. Sėskitės ir rašykite! Štai plunksna, popierius ir rašalas. 

LUIZĖ (atsisėda, labai nerimaudama). Ką rašyti? Kam rašyti? 

VURMAS. Savo tėvo budeliui. 

LUIZĖ. O, kaip tu moki kankinti žmogų! (Paima plunksną) 

VURMAS (diktuoja). „Maloningas pone...“ 


Luizė drebančia ranka rašo 


„Štai jau trys ilgos dienos... ilgos dienos... kai mes nesimatėm...“ 
LUIZĖ (sunerimsta, padeda į šalį plunksną). Kam tas laiškas? 
VURMAS. Jūsų tėvo budeliui. 

LUIZĖ. O dieve! 

VURMAS. „Tai vis per majorą... majorą... kuris neatstoja nuo manęs 
kaip Argas...“ 

LUIZĖ (pašoka). Negirdėta niekšybė! Kam tas laiškas? 

VURMAS. Jūsų tėvo budeliui. 

LUIZĖ (grąžydama rankas vaikšto po kambarį). Ne! Ne! Ne! Tai ne- 
žmoniška! O dangau, bausk žmones žmogiškai, jeigu jie prasikalsta, 
bet kam statai mane tarp dviejų pabaisų? Kam blaškai mane tarp 
mirties ir gėdos? Kam užleidai ant manęs tą pragaro siurbėlę?.. 
Darykite, ką norite. Aš daugiau nerašysiu. 

VURMAS (ima skrybėlę). Kaip išmanote, panele. Jūsų valia. 

LUIZĖ. Mano valia, sakot? Mano valia? Eik, barbare, pakabink 
nelaimėlį virš pragaro bedugnės, prašyk jį ko nors ir piktink dievą, 
sakyk, kad jo valia sutikti ar ne. O, tu puikiai žinai, kad natu- 
ralus prisirišimas stipriau už grandines laiko mūsų sielas... Bet 
dabar man jau vis tiek. Diktuokit toliau. Aš daugiau nieko negal- 
voju. Pasiduodu pragaro klastai. (Vėl atsisėda prie stalo) 

VURMAS. „... neatstoja nuo manęs kaip Argas“. Parašėt? 

LUIZĖ. Toliau! Toliau! 

VURMAS. „Vakar pas mus buvo prezidentas. Juokinga buvo žiūrėti, 
kaip vargšas majoras gynė mano garbę...“ 

LUIZĖ. Puiku, puiku! Nuostabu!.. Toliau. 

VURMAS. „Man teko apsimesti, jog apalpau... jog apalpau... kad ne- 
pratrūkčiau garsiai kvatotis...“ 

LUIZĖ. O dangau! 

VURMAS. „Bet man ta kaukė jau darosi nebepakenčiama... nebepa- 
kenčiama... kad bent galėčiau atsikratyti...“ 

LUIZĖ (paliauja rašiusi, atsistoja, vaikšto po kambarį nuleidusi gal- 
vą, tarsi ko ant žemės ieškotų, paskui vėl atsisėda ir rašo toliau). 
»». galėčiau atsikratyti...“ 

VURMAS. „Rytoj jis bus tarnyboj... Pasekite, kada aš liksiu viena, 
ir ateikite į sutartą vietą...“ Ar parašėte „sutartą“? 

LUIZĖ. Viską parašiau. 

VURMAS. „Į sutartą vietą pas savo mylinčią... Luizę“. 

LUIZĖ. Tik adreso trūksta. 

VURMAS. „Ponui feldmaršalui fon Kalbui“. 

LUIZĖ. Viešpatie aukščiausias, tas vardas toks pat svetimas mano au- 
siai, kaip svetimos širdžiai šios gėdingos eilutės. (Atsistoja ir ilgai 
padėrusiomis akimis žiūri į laišką, paskui paduoda jį sekretoriui; 
pavargusiu silpnu balsu) Imkite, pone. Savo dorą vardą... Ferdi- 
nandą... visą savo gyvenimo džiaugsmą atiduodu į jūsų rankas. Aš 
dabar elgeta! 

VURMAS. Ką jūs! Nenusiminkite, miela panele. Aš jus nuoširdžiai 
užjaučiu. Galbūt... ką gali žinoti?.. Galbūt galėčiau į kai ką pa- 
žiūrėti pro pirštus. Iš tiesų! Dievaži! Aš jus užjaučiu. 

LUIZĖ (žiūri į jį pastirom, veriamom akim). Nieko daugiau nesaky- 
kite, pone. Jūs pasiryžęs išreikšti baisų norą. 

VURMAS (norėdamas pabučiuoti jai ranką). Tarkim, aš norėčiau 
šios švelnios rankelės... Ką jūs į tai, miela panele? 

LUIZĖ (išdidžiai ir rūsčiai). Aš tave pasmaugčiau pačią pirmą naktį 
ir su džiaugsmu duočiausi pririšama prie rato. (Nori eiti, bet grei- 
tai grįžta) Tai dabar jau viskas, pone? Balandis gali skristi? 

VURMAS. Dar viena smulkmena, panele. Jūs eisite su manim ir die- 
vui prisieksite, kad parašėte šį laišką laisva valia. 

LUIZĖ. Dieve! Dieve! Ir tu pats savo antspaudu patvirtinsi šią pragaro 
užmačią? 


Vurmas ją išsiveda 


188 


KETVIRTAS VEIKSMAS 


Pirma scena 


Prezidento salė 


Ferdinandas fon Valteris greitai įeina su at- 
skleistu laišku pro vienas duris. Pro kitas pasirodo k a m er- 
dineris 


FERDINANDAS. Ar maršalo čia nebuvo? 

KAMERDINERIS. Pone majore, jus prašo užeiti ponas prezidentas. 

FERDINANDAS. Šimts perkūnų! Aš klausiu, ar čia nebuvo maršalo? 

KAMERDINERIS. Jo malonybė maršalas viršuje lošia kortomis. 

FERDINANDAS. Tegu jo malonybė kuo greičiau ateina čia, šimts 
perkūnų. 


Kamerdineris išeina 


Antra scena 


Ferdinandas vienas skaito laišką čia nustėrdamas, čia 
piktai blaškydamasis po kambarį 


FERDINANDAS. Negali būti! Negali būti! Toks dangiškas padaras 
negali turėti tokios velnio širdies! Ir vis dėlto! Vis dėlto! Tegu visi 
dangaus angelai nusileidę žemėn laiduotų, kad ji nekalta... tegu 
dangus ir žemė, visi gyvi padarai ir jų kūrėjas sakytų, kad ji nekal- 
ta... raštas vis dėlto jos... Negirdėta, baisi apgavystė, tokios žmoni- 
ja dar nėra mačiusi! Tai štai dėl ko jinai taip nenorėjo bėgti! 
Štai dėl ko... O dieve! Tik dabar aš pabundu, tik dabar man 
atsiveria akys! Štai dėl ko taip drąsiai atsisakė mano meilės, 
ir aš, aš vos nepatikėjau ta angelo kauke! 

Ima greičiau vaikščioti po kambarį, paskui vėl susimąstęs 
sustoja 


Taip puikiai suprasti mane! Atsakyti į kiekvieną drąsų jausmą, į 
kiekvieną tylų, švelnų sielos virptelėjimą, kiekvieną ugningą pro- 
trūkį... Suvokti, kas darosi mano sieloj, iš subtiliausio, vos juntamo 
balso pakitimo... suprasti kiekvieną mano ašarą... Kopti su manim 
į svaiginančias aistros viršūnes ir saugoti nuo bedugnių... Dieve! 
Dieve! Visa tai buvo tik vaidinimas?.. Vaidinimas?.. Bet jeigu 
melo. tokia patvari spalva, tai kodėl į dangaus karalystę dar ne- 
pakliuvo nė vienas velnias? Kai pasakiau, koks pavojus gresia 
mūsų meilei, kaip natūraliai mokėjo išblykšti ta apsimetėlė! Su 
kokiu pergalingu išdidumu atrėmė žiaurias mano tėvo patyčias, o 
juk tuo pat metu jautėsi esanti kalta... Ar neišlaikė išbandymo tiesos 
ugnim, apsimesdama, jog apalpo? Kokia kalba dabar tu bylosi, 
jausme? Ir koketės moka apalpti. Kuo pasiteisinsi, nekaltybe? 
Ir ištvirkėlės alpsta. Ji žino, kuo mane pavertė. Ji matė visą mano 
sielą. Mano širdis atsispindėjo akyse, kai pirmąsyk bučiuodamas ją 
paraudau... O jinai nieko nejautė? Galbūt tiktai džiaugėsi, kad taip 
puikiai moka naudotis savo menu? O aš, laimingas beprotis, ta- 
riausi, jog laikau glėbyje visą dangų! Patys audringiausi mano 
geismai tylėjo! Mano galvoj nebuvo jokios kitos minties — tiktai 
amžinybė ir toji mergina!.. Dieve! O jinai nieko nejautė? Nieko 
nejautė, išskyrus tai, kad jos planas išdegė? Kad jos kerai paveikė? 
Mirtis ir kerštas! Vien tik džiaugėsi tuo, kad mane apgavo? 


Trečia scena 


Ferdinandas ir hof maršalas 


HOFMARŠALAS (įbėga smulkiais žingsniukais). Jūs išreiškėte norą, 
mano mielas... 

FERDINANDAS (murma sau po nosim). Nusukti sprandą vienam 
niekšui. (Garsiai) Maršale, šį laišką jūs, matyt, netyčia išmetėte iš 
kišenės per paradą... o aš (piktai juokdamasis), laimė, jį radau. 

HOFMARŠALAS. Jūs? 

FERDINANDAS. Visai atsitiktinai, tiesiog juokinga. Matyt, tokia vi- 
sagalio valia. 

HOFMARŠALAS. Matote, kaip aš išsigandau, barone. 

FERDINANDAS. Skaitykite! Skaitykite! (Paeina.nuo jo į šalį) Jeigu 
jau kaip meilužis esu niekam tikęs, tai gal pasirodysiu visai neblogas 
sąvadautojas. 


Kol hofmaršalas skaito, prieina prie sienos ir nukabina du 
pistoletus 


HOFMARŠALAS (numeta ant stalo laišką ir nori sprukti pro duris). 
Po velnių! 

FERDINANDAS (nutvėręs jį už rankos, atveda atgal). Kantrybės, 
mielas maršale. Žinios, matyt, malonios. Aš noriu radybų. (Rodo 
jam pistoletus) 

HOFMARŠALAS (išsigandęs traukiasi atgal). Būkite protingas, mie- 
las pone. 

FERDINANDAS (garsiu, baisiu balsu). Proto aš turiu daugiau, negu 
reikia, kad pasiųsčiau anan pasaulin tokį niekšą kaip tu! (Įkiša jam 
rankon pistoletą, čia pat išsitraukia nosinę ) Imkite! Įsitverkite 
nosinės... Ją man dovanojo toji mergšė. 

HOFMARŠALAS. Per tokį atstumą šaudytis? Ar jums galvoj negerai? 
Kas per niekai! 

FERDINANDAS. Imk už to galo, sakau aš tau. Kitaip prašausi pro 
šalį, baily!.. Mat kaip tas bailys dreba! Tu turėtum tik džiaugtis ir 
dėkoti dievui, kinkadreby, kad pirmąsyk ką nors turėsi savo tuš- 
čioj smegeninėj! (Hofmaršalas nori sprukti) Ei! Malonėkite pa- 
silikti. (Pralenkęs jį, užrakina duris) 

HOFMARŠALAS. Kambaryje, barone? 


FERDINANDAS. Tarsi su tavim vertėtų eiti už miesto pylimo?.. Gar- 
sas čia bus daug didesnis, mano mielas, ir tai bus pir mas triukš- 
mas, kurį tu sukelsi šiam pasauly. Taikykis! 

HOFMARŠALAS (nusišluosto kaktą). Ir jūs taip rizikuosite savo gy- 
vybe, toks jaunas, teikiantis tiek vilčių? 

FERDINANDAS. Taikykis, sakau. Man nebėra ko veikti šiam pasauly. 

HOFMARŠALAS. Bet užtat m a n yra, neprilygstamas pone. 

FERDINANDAS. Tau, mulki? T a u?.. Būti kamščiu ten, kur žm o- 
nių sulig kiekviena diena vis mažėja? Tą pačiąakimirką sep- 
tynissyk susitraukti ir septynissyk išsitiesti kaip peteliškei, prismeig- 
tai adata? Registruoti, kieksyk tavo ponas buvo savo reikalu, ir 
skleisti jo sąmojus? Jokio nuostolio nebus, jeigu a š tave pasiimsiu 

su savim kaip kokį žiurkėną. Staugiant nusidėjėliams, kaip prijau- 
kinta beždžionė tu šoksi pragare, padavinėsi daiktus, tarnausi ir sa- 
"vo dvaro triukais švelninsi amžiną neviltį. 

HOFMARŠALAS. Ką tik įsakysite, pone, ką tik liepsite... Bet nereikia 
pistoletų! 

FERDINANDAS. Jūs tik pažiūrėkite į tą nelaimėlį! Savo išvaizda tu 
darai gėdą šeštai pasaulio kūrimo dienai! Tarsi po to, kai tave su- 
kūrė dievas, būtum darsyk atspaustas Tiubingeno knygininko! Gai- 
la tik, labai gaila tos smegenų uncijos, kuri be naudos žūsta tavo ne- 
dėkingoj makaulėj. Jei tą unciją atiduotum pavianui, gal iš jo išeitų 
žmogus, o dabar tai tik proto kruopelė... Baisu! Nedovanotina! 
Prasidėti su-tokiu, kuris greičiau sukurtas atpratinti nuo nuodėmės, 
negu į ją įtraukti. 

HOFMARŠALAS. O! Ačiū dievui! Jis pradeda šmaikštauti. 

FERDINANDAS. Ne, aš jo pasigailėsiu. Juk kartais pasigailima kir- 
mino, tai kodėl jo ne. Pamatai tokį, gūžteli pečiais, galbūt net pasis- 
tebi protingu dangaus šeimininkavimu, kad jis ir tokius padarus 
maitina atmatomis ir nuosėdomis, kad ir varnas gauna užlesti kar- 
tuvėse, ir dvariūnas randa maisto sosto purve... pagaliau nusistebi, 
kokia įžvalgi apvaizda, kuri ir tarp protą turinčių padarų laiko 
gyvates ir tarantulus, kad būtų iš kur imti nuodų. Bet (vėl niršda- 
mas) prie mano gėlės tas šliužas neprieis arba (nutveria maršalą už 
peties ir šiurkščiai purto) aš sutraiškysiu jį, liks šlapia vieta. 

HOFMARŠALAS (gailiai atsidusdamas). O dieve! Kaip man iš čia 
ištrūkti. Atsidurti už šimto mylių, nors ir Biserte prie Paryžiaus! 
Kad tik toliau nuo jo! 

FERDINANDAS. Klausyk, niekše! Jeigu jinai jau nebetyra? Jeigu tu 
jau mėgavaisi tuo, kas man buvo šventa?.. (Vis labiau 
niršdamas) Tenkinai savo gašlumą, kur aš jaučiausi kaip 
dievas? (Staiga nutyla, paskui vėl grasi namai) Tai tau, niekše, 
geriau būtų ieškotis prieglobsčio pragare, nei sutikti mane tokį 
įdūkusį rojuje! Ar toli esi su ta mergina nuėjęs? Prisipažink! 

HOFMARŠALAS. Paleiskite mane. Aš viską pasakysiu. 

FERDINANDAS. O, myluotis su ta mergina turbūt daug smagiau, ne- 
gu su kitomis svajoti apie dangiškus migdolus... 
Jeigu ji būtų norėjusi palaido gyvenimo, jeigu būtų norėjusi, būtų 
galėjusi išvis nuvertinti sielą ir gyvulišką gašlumą iškišti už dorybę. 
(Įrėmęs maršalui į krūtinę pistoletą) Ar toli tu su ja nuėjai? Atsa- 
kyk, arba šaunu! 

HOFMARŠALAS. Bet kad nieko nebuvo... nieko nebuvo. Turėkite 
bent kiek kantrybės. Jūs apgautas. 

FERDINANDAS. Ir tu man tai primeni, niekše?.. Ar toli su ia nu- 
ėjai? Prisipažink, arba vietoj krisi negyvas! 

HOFMARŠALAS. Mon dieu! Dieve mano! Aš juk sakau... išklausykite 
mane... jos tėvas... jos tikras tėvas... 

FERDINANDAS (rūsčiai). Suvedė tave su ja? Ir ar toli nuėjai? Prisi- 
pažink, jei ne — tau galas! 

HOFMARŠALAS. Jūs iš galvos išėjote. Visai manęs neklausote. Aš 
jos nesu matęs. Visai nepažįstu. Nieko apie ją nežinau. 

FERDINANDAS (atsitraukdamas). Nesi jos matęs? Nepažįsti? Nieko 
nežinai? Ji per tave pražuvo, o tu jos čia pat tris kartus iš eilės 
atsižadi?.. Eik iš čia, bjaurybe. (Suduoda jam pistoletu ir išstumia 
pro duris) Tokiems kaip tu parakas dar neišrastas! 


Ketvirta scena 


Ferdinandas vienas 


FERDINANDAS (ilgą laiką tylėjęs ir kažką baisaus galvojęs). Vis- 
kas! Taip, nelaimingoji! Mes abu pražuvom — aš ir tu. Taip, pri- 
siekiu visagaliu dievu, jeigu aš pražuvau, tai pražuvai ir tu! O pa- 
saulio teisėjau! Neatimk jos iš manęs. Ta mergina mano. Dėl jos aš 
atsisakiau viso pasaulio, visų puikių tavo kūrinių. Palik man tą 
merginą. Pasaulio teisėjau, tavęs šaukiasi milijonai sielų. Nukreipk 
savo gailestingas akis į jas, o man duok pačiam susitvarkyti. (Rūs- 
čiai, sunerdamas rankas) Nejau dosnus ir turtingas kūrėjas neno- 
rės skirtis su viena siela, be to, pačia prasčiausia iš jo kūrinių? Ta 
mergina mano! Aš buvau jai anksčiau dievas, o dabar būsiu velnias! 


Įrėmęs baisų žvilgsnį į kampą 


Visą amžinybę būti su ja pririštam prie prakeikimo rato... akis į 
akį... abiejų plaukai stovi piestu... abiejų dejonės susilieja į v i e- 
n ą... o aš kartoju savo švelnius žodžius, primenu jos priesaikas... 
Dieve! Dieve! Tokia sąjunga baisi... bet amžina! (Nori skubiai iš- 
eiti. [leina prezidentas) 

Penkta scena 


Prezidentas ir Ferdinandas 


FERDINANDAS (traukdamasis atgal). O!.. Tėvas! 

PREZIDENTAS. Labai gerai, kad susitikom, sūnau. Aš atėjau pasaky- 
ti tau malonią žinią ir kai ką dar. Tai tave tikrai nustebins, Ferdi- 
nandai. Prisėskim. 

FERDINANDAS (ilgai atsidėjęs žiūri į jį). Tėve! (Susijaudinęs pri- 
eina prie jo ir paima už rankos). Tėve! (Bučiuoja ranką ir puola 
prieš jį ant kelių) O tėve! 

PREZIDENTAS. Kas tau, sūnau? Stokis. Tavo ranka karšta ir dreba. 

FERDINANDAS (nežaboto, karšto jausmo pagautas). Atleiskite už 
nedėkingumą, tėve! Aš esu niekam netikęs žmogus. Neįvertinau 
jūsų gerumo. Jūs taip tėviškai rūpinotės manim... taip viską numa- 
tėte... Dabar jau vėlu... Atleiskite! Atleiskite! Palaiminkite mane, 
tėve! 

PREZIDENTAS (nutaises nekaltą miną). Stokis, sūnau. Tu kalbi 
mįslėmis, atsipeikėk. 

FERDINANDAS. Toji Miler, tėve... O, jūs pažįstate žmones... Jūsų 
pyktis tada buvo toks teisingas, toks kilnus, toks tėviškai karštas... 
Tik tas karštas tėviškas rūpestis nesujaudino šaltos širdies... Toji 
Miler! 

PREZIDENTAS. Nekankink manęs, sūnau. Aš prakeikiu savo griež- 
tumą. Aš atėjau tavęs atsiprašyti. 

FERDINANDAS. Manęs atsiprašyti? Mane reikia prakeikti!.. 
Jūsų rūstumas buvo išmintingas. Jūsų griežti žodžiai gailestingi... 
Toji Miler, tėve... 

PREZIDENTAS. Yra kilni, miela mergina. Aš atsisakau savo neapgal- 
votų įtarimų. Dabar aš gerbiu ją. 

FERDINANDAS (sukrėstas pašoka). Ką? Ir jūs?.. Tėve! Ir jūs?.. Ar 
ne tiesa, tėve, juk tai pati nekaltybė?.. Ir mylėti tą merginą — taip 
žmogiška! 

PREZIDENTAS. Geriau sakyk: nusikaltimas jos nemylėti. 

FERDINANDAS. Tai negirdėta! Baisu!.. O jūs dar taip mokate per- 
prasti žmones! Ir žiūrėjote į ją neapykantos akimis!.. Neregėta 
veidmainystė... Toji Miler, tėve... 

PREZIDENTAS. Verta būti mano dukra. Jos dorybė man ats- 

tos protėvius, o grožis kraitį. Aš aukoju savo principus tavo mei- 
lei... Tegu ji bus tavo! | | 

FERDINANDAS (pasibaisėjęs bėga iš kambario). Tik šito betrū- 
ko! Likite sveikas, tėve. (Išbėga) 

PREZIDENTAS (išeidamas paskui jį). Palauk! Palauk! Kur tu leki? 
(Išeina) 


Šešta scena 


Labai prabangi salė ledi Milford rūmuose 
Įeina ledi ir Zofi 


LEDI. Tai tu ją matei? Ar ji ateis? 

ZOFI. Tuojau pat. Jinai buvo dar su namų drabužiais ir tiktai norėjo 
greitai persirengti. 

LEDI. Nieko man apie ją nesakyk. Tylėk! Aš kaip nusikaltėlė drebu, 
kad pamatysiu tą laimingąją, kurios širdis taip baisiai vienodai jau- 
čia su manąja, kad net šiurpas ima... Kaip ji priėmė mano kvietimą? 

ZOFI. Atrodo, jog nustebo, susimąstė, pasižiūrėjo į mane tokiom keis- 
tom akim ir nieko nepasakė. Aš jau maniau, kad nesutiks, bet dėbte- 
lėjo į mane taip savotiškai ir tarė: „Jūsų ponia liepė man ateiti, o 
rytoj aš pati būčiau prašiusis priimama“. 

LEDI (labai sunerimusi). Palik mane vieną, Zofi. Pagailėk manęs. 
Aš raudonuosiu, jeigu jinai paprasta moteris, ir nežinosiu, ką da- 
ryti, jei pasirodys, kad ne. 

ZOFI. Bet, miledi... su tokia nuotaika nedera priiminėti varžovės. Pri- 
siminkite, kas jūs esate. Pasitelkite į pagalbą savo kilmę, savo padė- 
tį, savo galią. Išdidi širdis dar labiau iškels jūsų išdidų grožį. 

LEDI (išsiblaškiusi). Ką ta kvailutė ten plepa? 

ZOFI (piktai). O gal atsitiktinai šiandien pasidabinote brangiausiais 
savo briliantais? Atsitiktinai kaip tik šiandien apsirengėte prašmat- 
niausiais drabužiais... Atsitiktinumas, kad prieškambaryje knibž- 
dėte knibžda haidukų ir pažų ir kad paprastą miestelėnę merginą 
sutinkate pačioj puikiausioj savo rūmų salėj? 

LEDI (vaikšto po salę pirmyn atgal susierzinusi). Prakeikimas! Kokia 
bėda, kad moterys turi moteriškom silpnybėm tokias lūšies akis... 
Bet kaip žemai, kaip žemai aš puoliau, kad net tokia menkysta ma- 
ne kiaurai permato. 

KAMERDINERIS (įeina). Panelė Miler. 

LEDI (Zofi). Išeik! Išeik iš čia! (Grasinamai, nes ta dar delsia) Išeik! 
Aš įsakau. (Zofi išeina, ledi vaikšto po salę) Gerai! Labai gerai, 
kad aš susijaudinau. Esu tokia, kokia norėjau būti. (Kamerdine- 
riui) Kviesk. (Kamerdineris išeina. Ji krinta ant sofos ir įsitaiso 
išdidžia, nerūpestinga poza) 


Septinta scena 


Luizė Miler baugščiai įeina ir sustoja toli nuo ledi; ledi, 
"nusisukusi nuo Luizės, valandėlę įdėmiai apžiūrinėja ją prie- 
šais stovinčiame dideliame veidrodyje. Po pauzės 


LUIZĖ. Aš laukiu jūsų įsakymų, miledi. 

LEDI (atsigręžia į Luizę ir vos linkteli galva, šaltai ir santūriai). A! 
Tai tu?.. Tai turbūt panelė... na ta... hm, kuo gi tu vardu? 

LUIZĖ (truputį įsižeidusi). Mano tėvą vadina Mileriu, o jūsų malo- 
nybė liepėte pakviesti jo dukterį. 

LEDI. Teisingai! Teisingai! Aš prisiminiau... vargšo smuikininko duktė, 
apie kurią neseniai buvo kalbėta. (Po pauzės, pati sau) Labai 
įdomi, bet ne gražuolė... (Garsiai, Luizei) Prieik arčiau, vaikeli. 
(Vėl sau) Akys, matyt, nemaža ašarų išliejusios... Kaip man pa- 
tinka tos akys! (Vėl garsiai) Arčiau... arčiau eikš... tarsi tu manęs 
bijotum, mielas vaike? 

LUIZĖ (išdidžiai, ryžtingai). Ne, miledi. Aš niekinu minios nuomonę. 

LEDI (pati sau). Žiūrėk tu man! Tas išdidumas iš j o išmoktas. (Gar- 
siai) Tave man rekomendavo. Sako, esi kažko mokiusis ir šiaip 
nekvaila... Na taip, kaip tuo nepatikėsi... kai toks karštas užtarėjas, 
tai greičiau visą pasaulį gali apkaltinti melu. 

LUIZĖ. Bet aš nieko nepažįstu, miledi, kas stengtųsi surasti man glo- 
bėją. 

LEDI (sunerimusi). Stengtųsi dėl tavęs ar dėl globėjos? 

LUIZĖ. Aš jūsų nesuprantu, miledi. 

LEDI. Tu gudresnė, negu kad atrodai iš veido! Tavo vardas Luizė? O 
kiek tau metų, jeigu galima paklausti? 

LUIZĖ. Šešiolika suėjo. 

LEDI (staigiai atsistoja). Dabar man aišku! Šešiolika metų! Pirmas 

aistros tvinksnis!.. Pirmas sidabrinis neliestų stygų garsas!.. Kas 
gali labiau vilioti... Bet sėskis, sėskis, miela mergyte, tu man patin- 
ki... Ir jis pirmąkart myli!.. Tad kas čia keista, jei vienos aušros 
spinduliai susiliejo krūvon? (Labai maloniai, imdama Luizės ran- 
ką) Aš nusprendžiau padaryti tave laimingą, mieloji... Tai tik sal- 
džios greitai praeinančios svajonės. (Plekšnodama Luizei per 
skruostą) Mano Zofi išteka. Tu stosi į jos vietą... Šešiolika metų! 
Tai trunka neilgai. 

LUIZĖ (pagarbiai bučiuoja jai ranką). Dėkoju už tokią malonę, mi- 
ledi, nors ir negaliu jos priimti. 

LEDI (vėl suirzusi). Žiūrėk tu man, kokia išdidi dama... t a v o luomo 
merginos tik džiaugiasi, jei susiranda ponus... o kur tu taikai, bran- 
gioji? Tai gal šie piršteliai per švelnūs darbui? O gal todėl tokia 
nesukalbama, kad veidukas gražus? 

LUIZĖ. Už savo veidą ir kilmę aš neatsakau, miledi. 

LEDI. O gal tau atrodo, kad taip amžinai bus? Vargšele, kas tau tai 
įkalė į galvą? Nesvarbu, kas jis būtų, bet jis pasijuokė ir iš savęs. 
Juk šie skruostai ne ugny auksuoti. Tai, kas veidrodyje tau atrodo 
tvirta ir amžina, tėra tik plonas aukso apnašas, kuris anksčiau ar 
vėliau liks ant tavo garbintojo rankų. Ir ką mes ta da darysim? 

LUIZĖ. Gailėsimės garbintojo, miledi, kuris nusipirko deimantą, 
manydamas, kad jis aptaisytas auksu. 

LEDI (tarytum negirdėjusi jos žodžių). Tavo metų merginos visuomet 
turi du veidrodžius — tikrąjį ir savo garbintoją. Meili pastarojo 
gražbylystė ištaiso rūstų pirmojo atvirumą. Vienas rodo veide 
bjaurią rauplę. „Netiesa,— sako kitas, — tai gracijos duobelė“. 
O jūs, naivuolės, tikite pir m u tik tiek, kiek sako antras, šokinėjat 
nuo vieno prie kito, kol galų gale supainiojate, ką kuris sakė. Ko tu 
į mane taip žiūri? 

LUIZĖ. Prašau man atleisti, miledi... Man kaip tik pagailo šio puikaus, 
žėrinčio rubino, kuris nežino, kad jo savininkė taip niekina tuštybę. 

LEDI (parausdama). Nepertraukinėk manęs, priešgyna!.. Jei nepa- 
sitikėtum taip savo grožiu, tai niekas pasaulyje tau netrukdytų už- 
imti vienintelę vietą, kur galėtum išmokti gražių manierų ir pažinti 
pasaulį, vienintelę vietą, kur galėtum atsikratyti savo miestelėniškų 
prietarų. 

LUIZĖ. Ir savo miestelėniškos nekaltybės, miledi? 

LEDI. Kvailos kalbos! Net labiausiai ištvirkęs vyriškis nedrįs apie mus 
pagalvoti blogai, jeigu pačios neduosim tam dingsties. Parodyk, 

kas esi. Būk dora ir išdidi, ir tavęs jaunos niekas negundys. 

LUIZĖ. Leiskite vis dėlto su tuo nesutikti, miledi. Tam tikrų damų 
rūmuose dažnai mėgaujamasi pačiais nežabočiausiais malonumais. 
Kas patikės, kad vargšo muzikanto dukteriai užtektų drąsos pulti 
į patį maro sūkurį ir nebijoti, kad pati užsikrės? Kas patikės, kad 
ledi Milford laiko prie savo sąžinės amžinai budintį skorpioną, kad 
moka pinigus vien už tai, jog galėtų bet kurią akimirką parausti 
iš gėdos?.. Aš kalbu atvirai, miledi... Nejau jums būtų malonu maty- 
ti mane, kai ruoštumėtės į pokylį? Nejau neerzinčiau jūsų, kai iš 
„jo grįžtumėte?.. O ne! Geriau tegu mus skiria ištisos šalys... ištisos 
jūros!.. Pagalvokite, miledi, jums gali užeiti blaivumo valandos, 
nuovargio minutės... atgailos gyvatės gali sujusti krūtinėje... 
ir.ar ne kančia jums bus tada matyti savo tarnaitės veide giedrą 
ramybę, kuria nekaltybė apdovanoja skaisčią širdį. (Atsitraukia 
"žingsnį atgal) Dar sykį labai prašau man atleisti, miledi. 

LEDI (labai susijaudinusi vaikšto po salę). Baisu, kad jinai man 
taip sako! Dar baisiau, kad tai tiesa. (Prieina prie Luizės ir žiūri 
„jai į akis) Klausyk, tu man neapdumsi akių. Taip karštai savo į s i- 
tikinimų niekas nereiškia. Šiuose protinguose žodžiuose slypi 
dar kažkas, dėl ko tu tarnybą pas mane įsivaizduoji ypač bjau- 
rią... dėl to taip karščiuojies... bet aš (grasinamai) viską sužinosiu. 

LUIZĖ (ramiai ir išdidžiai). O jeigu sužinosit? Jeigu paniekina- 
mai bakstelėsit koja įžeistą kirminą, kuriam kūrėjas apsigynimui 
davė gylį?.. Aš nebijau jūsų keršto, miledi... Vargšei nusidėjėlei, pa- 
statytai priešais budelį, pasaulio galas nerūpi. Mano nelaimė tokia 
didelė, kad net galiu atvirai kalbėti, ir blogiau nuo to nebus. (Va- 
landėlę patylėjusi, labai rimtai) Jūs norite mane ištraukti iš mano 
luomo dulkių. Aš nenoriu gilintis į tą įtartiną malonę. Aš noriu tik 
paklausti, kodėl miledi mano, jog aš tokia kvaila, kad gėdyčiausi 
savo kilmės? Kas jai davė teisę imtis mano laimės kūrėjos vaidmens, 
nesužinojus, ar aš sutiksiu tą laimę priimti iš j o s rankų?.. Aš amži- 
nai atsisakiau žemiškų malonumų. Aš atleidau savo laimei už tai, 
kad buvo tokia trumpa... Tai kam vėl ją primenate?.. Jei pati dievy- 
bė slepia spindulius nuo savo kūrinių, net nuo paties aukščiausiojo 
serafimo, kad neišsigąstų jos rūstybės... tai kodėl žmonės nori būti 
taip Žiauriai gailestingi?.. Kaip čia yra, miledi, jog jūsų išgirtajai 
laimei taip rūpi, kad jai pavydėtų sielvartas?.. O, geriau jau 
padarykite mane aklą, tada man bus lengviau susitaikyti su savo 
žiauriu likimu... Mažas vabzdys jaučiasi vandens laše taip puikiai, 

tarsi būtų dangaus karalystėje, jam nieko, o nieko netrūksta, kol iš- 
girsta, kad esama vandenyno, kur plaukioja laivų vilkstinės ir ban- 
giniai!.. O jūs juk norite, kad aš būčiau laiminga? (Patylėjusi 
umai prieina prie ledi ir klausia) Ar jūs laiminga, miledi? (Toji 
greitai sumišusi nuo jos atsitraukia, Luizė seka iš paskos ir rodo 
jai į krūtinę) Ar ši širdis tokia pat nerūpestinga kaip ir visų jūsų 
luomo žmonių? O jei mes dabar galėtume pasikeisti širdimis, liki- 
mais... jeigu aš vaikiškai ir nekaltai, kreipdamasi į jūsų sąžinę, kaip 
motiną paklausčiau,— ar pritartumėte tokiems mainams? 

LEDI (labai susijaudinusi, susmukusi ant sofos). Kas per kalbos! 
Kur tai girdėta! Ne, mergyte, nesakyk, tokia dvasios didybė ne 
įgimta ir ne tėvo įkvėpta — joje per daug jaunatviško įkarščio! 
Nemeluok man! Aš įtariu esant kitą mokytoją! 

LUIZĖ (įdėmiai žiūrėdama jai į akis). Stebiuosi, miledi, kad jums 
tiktai dabar atėjo į galvą tas mokytojas, o juk jauseniai bu- 
vote numačiusi man vietą. 

LEDI (pašoka). Tai nebepakenčiama!.. Taip, gana slapukauti. Aš Ži- 
nau, kas jis... viską žinau... Žinau daugiau, negu norėčiau. (Stai- 
ga nutyla, paskui kalba toliau su vis didesniu įniršiu, beveik siuste 
siusdama) Bet tiktai išdrįsk, nelaimingoji, išdrįsk ir dabar mylėti jį 
arba būti jo mylima!.. Ak, ką aš kalbu!.. Išdrįsk bent galvoti arba 
būti bent viena jo mintim!.. Aš galinga, nelaimingoji... b a i- 
si... Prisiekiu dievu, tu žuvusi! 

LUIZĖ (rimtai). Visiškai, miledi, jeigu priversite jį mylėti jus. 

LEDI. Aš tave suprantu... bet aš jo nepriversiu manęs mylėti. 
Aš peržengsiu per šią gėdingą aistrą, sutramdysiu savo širdį ir su- 
naikinsiu tavąją... Tarp jūsų aš pastatysiu uolas, išraūsiu bedugnes, 
kaip furija siautėsiu jūsų danguje; mano vardas išbaidys jūsų buči- 
nius kaip šmėkla nusikaltėlius; tavo jaunas žydintis kūnas nuo jo 
apkabinimų suvys ir sutrūnys kaip mumija... Aš negaliu būti su juo 
laiminga... bet ir t u nebūsi... Žinok, nelaimingoji! Griauti laimę 
taip pat laimė! 

LUIZĖ. Deja, jūs jau aplenkta, miledi! Neužsitraukit nuodėmės. 
Jūs negalite padaryti to, kuo taip mane gąsdinat. Jūs negalite 
kankinti padaro, kuris jums nieko pikta nėra padaręs, kuris tiktai 
jautė tą patį ką ir jūs! Bet aš myliu jus, miledi, už šį aistros protrū- 
kį. 

LEDI (susitvardžiusi). Kur aš? Kas man? Ką aš pasakiau? K a m pa- 
sakiau?.. O Luize, kilni, didi, dieviška siela! Atleisk pamišėlei!.. 

Per mane tau nė vienas plaukas nuo galvos nenukris, mano miela. 
Prašyk! Reikalauk! Aš nešiosiu tave ant rankų, būsiu tavo draugė, 
tavo sesuo... Tu neturtinga... Žiūrėk (Nusiima kelis briliantus) 
Aš parduosiu šias brangenybes... drabužius, arklius, karietą... 
Viskas bus tavo, tik atsisakyk jo! 

LUIZĖ (nustebusi traukiasi atgal). Ar jinai juokiasi iš mano sielvarto, 
ar išties nieko bendra neturi su ta piktadariška užmačia?.. Ak, 
tai aš dar galiu dėtis heroje ir savo bejėgiškumą paversti nuo- 
pelnu. (Valandėlę susi mąsčiusi stovi, paskui prieina prie ledi, pai- 
ma ją už rankos ir įdėmiai žiūri jai į akis) Imkite jį, miledi!.. Aš 
laisva valia atiduodu jums žmogų, kurį pragaro replėmis 
plėšė nuo mano sužeistos krūtinės... Galbūt pati to nežinote, miledi, 
tačiau jūs sugriovėte dviejų mylinčių žmonių rojų, išskyrėte dvi 
širdis, kurias buvo sujungęs dievas; sunaikinote gyvą padarą, ku- 
ris jam buvo toks pat brangus kaip ir jūs, kurį jis sukūrė džiau- 
gsmui kaip ir jus, kuris jį garbino kaip ir jūs ir daugiau niekuomet 
nebegarbins... Ledi! Aukščiausiojo ausį pasiekia paskutinis sutry- 
pto kirmino atodūsis... Jis nežiūrės abejingas, kaip žudomi jo su- 
kurti padarai! Dabar jis jūsų! Dabar, miledi, pasiimkit jį sau! 
Pulkite į jo glėbį! Tempkite prie altoriaus... Tik atsiminkit, kad 
jūsų jungtuvių bučinį nutrauks savižudės šmėkla! Dievas 
bus man gailestingas! Kito kelio man nėra! (Išbėga) 


Aštunta scena 


Ledi viena, stovi sukrėsta ir, nežinodama, ką daryti, įrėmusi 
žvilgsnį į duris, pro kurias išbėgo Luizė, pagaliau atsipeikėja 

iš sustingimo 
LEDI. Kas čia buvo? Kas man pasidarė? Ką kalbėjo ta nelaimingoji?.. 
Dieve! Dar ir dabar man drasko ausis tie baisūs žodžiai: „Pas i- 
imkite jį saul.“ K ą, nelaimingoji? Tavo priešmirtinės dejo- 
nės dovaną... baisų tavo nevilties palikimą? Dieve! Dieve! Ar aš 
taip žemai puoliau... Staiga netekau visų savo išdidumo sostų, jei 
alkdama laukiu, ką man kilniaširdiškai numes elgeta priešmirtinės 
agonijos akimirką?.. Pasiimkite jį sau — ir kokiu balsu, 
kaip žvelgdama į mane tai pasakė... Ei Emilija, ar tai t a m tu per- 
žengei savo lyties ribas? Ar tai t a m siekei didžios britų dukters 

vardo, kad visi pagyrūniški tavo garbės rūmai subyrėtų prieš 
aukštesnę prastos miestelėnės dorybę?.. Ne, įšdidi nelaimėle! Net.. 
Sugėdinama Emilija Milford duodasi, bet apjuokia- 
m a — niekada! Ir aš rasiu jėgų atsisakyti. 


Didingai vaikšto po salę 


Išnyk, romi, kenčianti moterie! Sudie, gražūs, auksiniai meilės 
sapnai! Tegu dabar man vien kilnumas bus už vadovą!.. Tuodu 
įsimylėjėliai pražus, jeigu ledi Milford neatsisakys savo ketinimų ir 
neišnyks iš hercogo širdies! (Patylėjusi, gyvai) Viskas!.. Baisi kliū- 
tis pašalinta... manęs ir hercogo niekas neberiša, išplėšta iš mano 
širdies ta beprotiška meilė!.. Aš puolu į tavo glėbį, dorybe! Kaip 
staiga pasidarė lengva! Kaip džiugu! Didingai, kaip grimztanti 
saulė, aš nusileisiu šiandien iš savo aukštybių. Tegu mano puiky- 
bė numirs sykiu su meile, ir į šią išdidžią tremtį pasiimsiu tiktai sa- 
voširdį. (Ryžtingai eina prie rašymo pulto) Tuojau pat reikia 
tai padaryti... tuojau pat, kol mylimo jaunuolio paveikslas nesu- 
kėlė mano krūtinėje naujos kruvinos kovos. 


Atsisėda ir pradeda rašyti 


Devinta scena 


Ledi, kamerdineris, Zofi, paskui hofmarša- 
las ir pagaliau tarnai 


KAMERDINERIS. Atėjo hofmaršalas fon Kalbas hercogo pavedimu. 

LEDI (įsiaudrinusi rašo). Pašokinėsi dar man, karūnuota lėle! Taip, 
nebloga mintis — sukrėsti jo palaimingas smegenis. Ak, kaip su- 
krus jo rūmų pataikūnai... Visa šalis sujus. 

KAMERDINERIS IR ZOFI. Hofmaršalas, miledi... 

LEDI (atsigręžia). Kas? Ką?.. Tuo geriau! Šitos rūšies žmonės ir gimę 
nešioti paskaloms. Kvieskite. 


Kamerdineris išeina 


ZOFI (baugščiai artindamasi). Bijau pasirodyti įžūli, miledi... (Ledi 
rašo toliau) Toji Miler išlėkė iš jūsų kaip patrakusi... Jūs visa 
degte degate... Kalbate pati su savim... (Ledi rašo toliau) Bijau, 
ar kas neatsitiko? 


201 Ketvirtas veiksmas 


HOFMARŠALAS (įeina, daugsyk nusilenkia ledi nugarai; kadangi 
ta jo nemato, prieina arčiau, atsistoja už jos krėslo, suima jos 
drabužio kraštelį, pabučiuoja ir nedrąsiai lemena). Jo didenybė... 

LEDI (pabarsto smėliu ir permeta akimis laišką). Jis sakys, kad aš 
baisiai nedėkinga... Buvau vargšė visų apleista našlaitė. Jis ištrau- 
kė mane iš skurdo. Iš skurdo? Šlykštus sandėris! Suplėšyk savo są- 
skaitą, suvedžiotojau! Aš su kaupu ją apmokėjau savo amžina 
gėda. 

HOFMARŠALAS (veltui stengęsis atkreipti į save dėmesį, prieidamas 
tai iš vienos, tai iš kitos pusės). Miledi, atrodo, truputį išsiblaškiu- 
si... Matyt, teks pačiam ryžtis... (Labai garsiai) Jo didenybė atsiun- 
tė mane paklausti jus, miledi, ko šįvakar norėtumėte — pikniko 
ar vokiškos komedijos? 

LEDI (juokdamasi atsistoja). Tegu bus arba tas, arba tas, mano an- 

„gele... O kol kas nuneškite hercogui štai šį laiškelį desertui! (Zofi) 
Tu, Zofi, liepk kinkyti karietą ir sušauk į šią salę visus mano tar- 
nus! 

ZOFI (apstulbusi išeina). O dangau! Aš nujaučiu negera! Kuo visa 
tai baigsis? 

HOFMARŠALAS. Jūs susijaudinusi, miledi? 

LEDI. Tuo mažiau melo mano žodžiuose. Valio, pone hofmaršale! Lie- 
ka laisva vieta. Tai bus darbo sąvadautojams. (Pastebėjusi, jog 
maršalas abejodamas dirstelėjo į laišką) Skaitykite, skaitykite! 
Aš noriu, kad jo turinys neliktų paslaptis. 

HOFMARŠALAS (skaito, tuo metu jam už nugaros renkasi ledi tar- 
nai) „Maloningas pone! 

Sutartis, kurią jū s taip lengvabūdiškai sulaužėte, manęs dau- 
giau neįpareigoja. Mano meilės sąlyga buvo jūsų šalies gerovė. 
Trejus metus mane apgaudinėjote. Pagaliau raištis nuo akių nu- 
krito. Man šlykščios malonės, pirktos valdinių ašaromis. Dovano- 
kite savo meilę, į kurią aš negaliu atsakyti, savo prispaustai ša- 
liai ir pasimokykite iš britų princesės užuojautos savo 
vokiečių liaudžiai. Po valandos aš jau būsiu kitapus 


sienos. 
Johana Norfolk“ 


VISI TARNAI (nustebę murma). Kitapus sienos? 

HOFMARŠALAS (nusigandęs padeda laišką ant stalo). Dieve apsau- 
gok, brangioji miledi! Tam, kas tą laišką atneš, gali nulėkti galva 
nuo pečių kaip ir jo autorei. 

LEDI. Tai jau tavo rūpestis, brangusis. Deja, aš žinau, kad tokie kaip 

tu nukenčia ir už tai, kad pasakoja, ką kiti padarė! Štai ką aš tau 
patarsiu — įkepk tą laišką į žvėrienos paštętą, tada jo didenybė 
pats ras jį lėkštėje. | 

HOFMARŠALAS. Ciel/* Koks įžūlumas! Atsikvošėkite, miledi, pagal- 
vokite, į kokią nemalonę pateksite! 

LEDI (atsigręžia į susirinkusius tarnus, nuoširdžiai kreipiasi į juos). 
Jūs nustebę, gerieji žmonės, išsigandę laukiate, kaip išsispręs ši 
mįslė? Prieikite arčiau, mano mieli! Jūs ištikimai ir gerai man 
tarnavote, daugiau žiūrėjote man į akis negu į piniginę, klausėte 
manęs su džiaugsmu, didžiavotės mano malonėmis! Ak, kodėl 
jūsų ištikimybė mano atmintyje turi būti susijusi su mano paže- 
minimu! Kaip liūdna, kad mano juodžiausios dienos buvo jūsų 
laimingiausios! (Su ašaromis) Aš atleidžiu jus, mano vaikai... Ledi 
Milford nebėr, o Johana Norfolk pernelyg vargšė, kad galėtų jus 
išlaikyti... Tegu mano iždininkas išdalins jums viską, kas yra mano 
kasoje. Šie rūmai lieka hercogui... Pats didžiausias vargšas tarp 
jūsų išeis iš čia turtingesnis už savo ponią. (Atkiša jiems rankas, 
ir visi jas nuoširdžiai bučiuoja) Aš suprantu jus, mano mieli. 
Sudie! Amžinai sudie! (Susitvardžiusi) Štai privažiavo karieta. 
(Ištrūksta iš tarnų rankų, nori išeiti, hofmaršalas pastoja jai ke- 
ligą) Niekingas žmogau, tai tu dar čia? 

HOFMARŠALAS (visą laiką kvailai ir bejėgiškai spoksojęs į laišką). 
Ir šitą laišką aš turiu paduoti pačiam jo didenybei į rankas? 

LEDI. Taip, niekingas žmogau! Pačiam jo didenybei į rankas, ir į 
paties jo didenybės ausis pasakyk: kadangi negaliu nueiti basa į 
Loretą“, tai stosiu padiene darbininke, kad nuplaučiau gėdą, ku- 
rią užsitraukiau su juo prasidėjusi. 


Skubiai išeina. Visi, smarkiai susijaudinę, skirstosi 


* O dangau! (Pranc.) 

Muzikanto namų kambarys. Prieblanda 


Pirma scena 


Luizė tylomis ir nejudėdama sėdi tamsiausiame kambario 
kampe susiėmusi galvą rankomis. Po ilgos, tylos kupinos pau- 
zės įeina Mileris su žibintu, baugščiai dairosi pasišviesda- 
mas, bet Luizės nepastebi, paskui padeda ant stalo skrybėlę 
ir pastato žibintą 


MILERIS. Ir čia jos nėra. Ir čia nėra... Visas gatves aplaksčiau, pas 
visus pažįstamus buvau, prie visų vartų klausinėjau — niekas ne- 
matė mano dukters! (Kiek patylėjęs) Kantrybės, vargše nelaimin- 
gas tėve: Palauk, kol išauš rytas. Gal tada savo vienturtę rasi išmes- 
tą į krantą... Dieve! Dieve! Turbūt nusidėjau, kad taip dievinau sa- 
vo dukterį?.. Žiauriai baudi, dangiškas tėve, žiauriai! Aš nesiskun- 
džiu, dangiškas tėve, bet bausmė žiauri. (Susikrimtęs griūna į krės- 
lą) 

LUIZĖ (iš kampo). Teisingai darai, nelaimingas seni! Iš anksto pra- 
tinkis prie netekties. 

MILERIS (pašoka). Tu čia, dukrele? Kodėl tokia vieniša ir be šviesos? 

LUIZĖ. Kaip tik ne vieniša. Kai taip tamsu, juoda aplink, apie mane 
susiburia brangiausi svečiai. 

MILERIS. Dieve apsaugok ją! Tiktai negryna sąžinė ir pelėdos mėgsta 
tamsą. Tik nuodėmės ir piktos dvasios bijo šviesos. 

LUIZĖ. Dar amžinybė mėgsta, tėve, amžinybė, kuri kalba su sie- 
la be tarpininkų. 

MILERIS. Dukra! Dukra! Kas per šnekos? 

LUIZĖ (atsistoja ir eina į priekį). Man teko rūstus išmėginimas. Tu 
žinai, tėve. Dievas man suteikė jėgų, kova baigta. Mus, moteris, lai- 
ko silpnais, trapiais padarais, tėve! Netikėk daugiau tokiom kalbom. 
Mes drebam išvydusios vorą, bet drąsiai suspaudžiam glėbyje juo- 
dą pabaisą trūnijimą. Žinok tai, tėve. Tavo Luizė linksma. 

MILERIS. Ak dukra, man labiau patiktų, kad tu raudotum, tada man 
būtų lengviau. 

LUIZĖ. Kaip aš jam apdumsiu akis, tėve! Kaip aš jį, tironą, apgausiu! 
Meilė gudresnė už piktybę ir drąsesnė — to jis nežinojo, tas liūd- 
nos žvaigždės paženklintas žmogus. Tokių nepaimsi, kol vadovau- 
jiesi tiktai protu, bet kai tiktai kovon stoja širdis, piktadariai tampa 
neišmanėliais... Jis manė priesaika sutvirtinsiąs apgavystę! Priesai- 
ka, tėve, galioja tik gyviems, o mirtis ištirpdo ir geležinius šven- 
tos priesaikos pančius! Ferdinandas pažins savo Luizę... Ar perduo- 
si šį laiškelį, tėve? Ar būsi toks geras? 

MILERIS. Kam, dukra? 

LUIZĖ. Keistas klausimas! Begalybėje ir mano širdyje neužtenka vie- 
tos vienai vienintelei minčiai — aš galvoju tik apie j į... Kam dar 
galėčiau rašyti? 

MILERIS (sunerimęs). Klausyk, Luize! Aš atplėšiu laišką. 

LUIZĖ. Kaip nori, tėve, tik tu nieko nesuprasi. Raidės jame kaip šalti 
lavonai, jos atgyja tiktai meilės akims. 

MILERIS (skaito). „Tave apgavo, Ferdinandai... Neregėta niekšybė 
sugriovė mūsų širdžių sąjungą, bet baisi priesaika surišo man lie- 
žuvį, o tavo tėvas visur pristatęs savo šnipų. Bet jeigu tau, mielas, 
užteks drąsos... aš žinau v ie tą, kur negalioja jokios priesaikos ir 
kur mūsų niekas negirdėtų“. (Mileris nutyla ir rimtai žiuri jai į 
akis) 

LUIZĖ. Ko tu taip į mane žiūri? Skaityk toliau, tėve. 

MILERIS. „Bet tau reikės didelės drąsos, kad leistumeisi tamsian 
kelin, kur tau niekas nešvies, tik tavo Luizė ir dievas. Vien tiktai 
su meile turi ateiti, palikęs visas savo viltis ir audringus norus; 
nieko tau daugiau nereikės — tiktai širdies. Jei ryšiesi — iškeliauk, 
kai karmelitų vienuolyno varpas išmuš dvyliktą. Jei pabūgsi — iš- 
brauk žodį t vir t a s iš savo lyties privalumų, nes tau padarys gėdą 
mergina“. (Mileris padeda laišką, ilgai žiūri priešais save liudnu 
žvilgsniu, pagaliau atsigręžia į ją ir sako tyliu trūksmingu balsu) 
Ir kur ta vieta, dukra? 

LUIZĖ. Tu jos nežinai, tikrai nežinai, tėve? Keista! Aš taip aiškiai nu- 
sakiau. Ferdinandas ją tikrai suras. 

MILERIS. Hm! Kalbėk aiškiau. 

LUIZĖ. Aš negaliu jai rasti gražaus žodžio. Neišsigąsk, tėve, jeigu pa- 
sakysiu negražų. Ta vieta... Ak, kodėl ne meilė kūrė žodžius, ji bū- 
tų sugalvojusi patį gražiausią. Ta vieta, mielas tėve, — tiktai duok 
man pasakyti, — ta vieta yra kapas. 

MILERIS (susverdėjęs griebiasi krėslo). O dieve! 

LUIZĖ (prieina prie jo, prilaiko). Nesigraužk taip, tėve! Mes tik iš 
įpratimo pašiurpstam išgirdę tą žodį, bet pažiūrėkim kitaip... ir 
bus vestuvių lova, ant kurios rytas tiesia auksinį kilimą, o pavasariai 
barsto įvairiaspalves gėlių girliandas. Tiktai paskutinis nusidėjėlis 
gali vadinti mirtį skeletu; tai puikus, mielas berniukas, žydintis, kaip 
kad piešiamas meilės dievaitis, bet ne toks gudrus... tylus, paslaugus 
genijus, kurs paduoda pavargusiai klajūnei sielai ranką per laiko 
griovį, atrakina amžinos palaimos pasakų pilį, maloniai nusišypso 
ir dingsta. 

MILERIS. Ką tu sumanei, dukra? Tu nori nusižudyti? 

LUIZĖ. Nesakyk taip, tėve. Aš noriu išeiti iš ten, kur manęs neken- 
tė... ir paskubėti į tą vietą, kur vis tiek būčiau atsidūrusi... Argi tai 
nuodėmė? 

MILERIS. Savižudybė pati baisiausia nuodėmė, vaike... vienintelė, 
kurios negalima apgailėti, nes jinai sutampa su mirtim. 

LUIZĖ (nustėrsta). Kaip baisu!.. Bet mirtis juk ne taip greit ateis. 
Aš įšoksiu į upę, tėve, ir grim zda ma prašysiu visagalį pasi- 
gailėjimo. 

MILERIS. Tai tas pats ką gailėtis vagystės, kai Žinai, jog saugiai pa- 
slėpei svetimą gerą... Dukra! Dukra! Nepiktink dievo, kai tau jo 
malonės labiausiai reikia. Ak, kaip tu išklydai iš kelio! Tu lioveisi 
meldusis... ir gailestingasis tėvas nustojo tave globojęs. 

LUIZĖ. Argi mylėti nusikaltimas, tėve? 

MILERIS. Jei mylėsi dievą, niekada nenusikalsi mylėdama... Kokiu 
sunkiu sielvartu tu mane prislėgei, vienturte! Taip prilenkei prie 
žemės, kad aš jau matau kapo duobę. Bet nuo mano žodžių tau 
tiktai dar sunkiau... Dukra, pirma aš kai ką išsitariau. Maniau, kad 
esu vienas. Tu viską girdėjai, o ir kam čia man slapukauti? Aš 
dievinau tave. Luize, jeigu tavo širdyje dar liko bent kiek vietos 
tėvui... Tu buvai man viskas. Tu ne vien sau priklausai. Jei nusi- 
žudysi, ir aš viską prarasiu. Matai, mano plaukai jau pradeda žil- 

ti. Pamažu ateina laikas, kai mums, tėvams, ima reikėti kapitalo, 
kurį esam įdėję į savo vaikų širdis... nejau mane apgausi, Luize? 
Nejau pabėgsi su visu savo tėvo turtu? | 

LUIZĖ (labai sugraudinta bučiuoja jo ranką). Ne, tėve. Aš paliksiu 
šį pasaulį tau labai skolinga, bet su kaupu atsilyginsiu amžinybėje. 

MILERIS. Žiūrėk, kad neapsiriktum, vaike! (Labai rimtai ir iškilmin- 
gai) Kažin ar mes tenai susitiksime!.. Va! Matai, kaip išblyškai! 
Mano Luizė pati supranta, kad aš jos jau nesutiksiu anam pasauly, 
nes neskubu tenai taip kaip ji... (Luizė visa drebėdama pri- 
glunda prie jo peties. Jis karštai prispaudžia ją prie savo krūtinės ir 
įtaigiai kalba toliau) Vaike! Vaike! Puolusi, galbūt jau pražuvusi 
dukra! Paklausyk rimto tėvo žodžio! Aš negalėsiu tavęs nusaugoti. 
Jeigu atimsiu peilį, tu gali pasidaryti galą su adata. Jei sutrukdysiu 
išgerti nuodų, gali pasismaugti perlų vėriniu. Luize... Luize... man 
lieka tave tik perspėti... Nejau nori, kad tavo neįvykdoma sva- 
jonė išsisklaidytų ant baisaus tilto, jungiančio laiką su amžinybe? 
Nejau nori stoti prieš visažinančio sostą su melu lūpose: „Dėl ta- 
vęs, viešpatie, atėjau čia!“, o tavo nuodėmingos akys tuo metu ieš- 
kos mirtingo kūno?.. O jeigu tas menkas tavo širdies dievaitis, vir- 
tęs tokiu pat kirminu kaip ir tu, raitydamasis prie dangaus teisėjo 
kojų, atskleis tą laimingą akimirką tavo bedievišką melą ir paliks 
vieną prašyti viešpaties malonės, kurią vargšas vargu ar įstengs 
sau pačiam išmelsti — kas tada? (Itaigiau, garsiau) Kas tada, ne- 
laimingoji? (Tvirčiau apglėbia ją, įdėmiai ir neramiai valandėlę 
žiūri į akis, paskui greitai atsitraukia) Daugiau neturiu ko pasaky- 
ti... (Iškėles dešinę) Nebeatsakau, dangaus teisėjau, tau už šią 
sielą. Daryk, ką išmanai. Sudėk savo lieknam bernaičiui auką, 
kad pradžiugtų pragaro velniai ir atsitrauktų gerieji angelai! Eik! 
Su visom savo nuodėmėm ant kupros ir dar šitą, paskutinę, pačią 
baisiausią, ant viršaus užsimesk, o jei daugiau įstengsi panešti, tai 
aš dar pridėsiu savo prakeikimą. Še peilį... persismeik juo širdį ir... 
(garsiai raudodamas bėga prie durų) tėvo širdį sykiu! 

LUIZĖ (puola paskui jį). Palauk! Palauk! Tėve!.. Ak, tėvo meilė 
žiauresnė už tirono pyktį!.. Ką man daryti? Aš nebegaliu! Ką man 
daryti? 

MILERIS. Jei tavo majoro bučiniai karštesni už tėvo ašaras, tai — 
mirk. 

LUIZĖ (po sunkios kovos su savim, gana tvirtu balsu). Tėve! Še tau 
mano ranką! Aš noriu... Dieve! Dieve! Ką aš darau? Kam aš ryž- 

tuosi?.. Tėve, prisiekiu... Vargas, vargas man nusidėjėlei!.. Tėve, 
tegu bus... Ferdinandai... Dievas liudininkas!.. Štai kaip aš sunai- 
kinu paskutinį jo atminimą. (Sudrasko laišką) 

MILERIS (nudžiugęs ją apkabina). Va čia tai mano duktė! Galvą au- 
kštyn! Tu praradai mylimąjį, bet užtat padarei laimingą tėvą. (Ap- 
kabinęs ją, čia juokdamasis, čia verkdamas) Vaike! Vaike! Aš nie- 
kada nebuvau tavęs vertas. Ir kaip dievas tokiam blogam žmogui 
davė tokį angelą! Luize, tu mano džiaugsmas! Dieve, aš taip mažai 
išmanau apie meilę, bet kokia turi būti kančia liautis mylėti — dar 
suprantu. 

LUIZĖ. Tiktai bėgam iš čia, tėve! Palikime miestą, kur iš manęs šaipo- 
si draugės, kur amžiams praradau gerą vardą... Važiuojam, važiuo- 
jam kuo toliau nuo čia, kur man prieš akis tiek prarastos laimės 
pėdsakų. Išvažiuojam, jeigu galima... 

MILERIS. Kur tiktai nori, dukra. Duonos dievas visur duos, ir visur 
bus kam klausytis mano smuiko. Taip, tegu ir visko neteksim... Aš 
parašysiu muziką apie tavo skausmą, sudėsiu dainą apie dukterį, 
kuri dėl tėvo išrovė širdyje meilę... ir mes vaikščiosim su ta balade 
po kiemus, ir gardi bus išmalda, duota tų, kuriems išspausim ašarą... 


Antra scena 


Tie patys. Ferdinandas 


LUIZĖ (pirma jį pamato ir garsiai raudodama puola Mileriui ant 
kaklo). Dieve! Jis! Aš pražuvau. 

MILERIS. Kur? Kas? 

LUIZĖ (nusukusi veidą rodo į majorą ir tvirčiau glaudžiasi prie 
tėvo). Jis! Jis pats! Atsigręžk, tėve... atėjo manęs nužudyti. 

MILERIS (pamato Ferdinandą, atšlyja į šalį). Ką? Jūs čia, barone? 

FERDINANDAS (lėtai prieina arčiau, sustoja priešais Luizę ir įdė- 
miai, tiriamai žiūri, po pauzės). A, užklupta iš netyčių sąžinė, 
ačiū tau! Tavo prisipažinimas baisus, bet greitas ir teisingas, ir man 
nereikės kankinti. Labą vakarą, Mileri. 

MILERIS. Dėl dievo meilės! Ko jums reikia, barone? Kas jus čia at- 
vedė? Ką tai reiškia? 

FERDINANDAS. Pamenu, buvo laikas, kai diena šiuos namuos buvo 
dalijama į sekundes, kai laukimo ilgesys prilaikydavo laikrodžio 
svarsčius, kai pagal pulsą buvo skaičiuojama, kada aš ateisiu. Tai 
kodėl dabar mano pasirodymas jums toks netikėtas? 

MILERIS. Išeikite, išeikite, barone, jeigu jūsų širdyje dar liko bent 
kiek žmoniškumo, jeigu nenorite nužudyti tos, kurią sakote mylįs, 
bėkite, neužtrukite čia nė akimirkos. Dangaus palaima dingo iš ma- 
no trobos, kai tiktai į ją įžengėte jūs. J ū s atvedėte sielvartą po 
mano stogu, kur anksčiau buvo tik džiaugsmas. Nejau jums dar 
negana? Dar norite aitrinti žaizdą, kurią padarė mano 
vieninteliam vaikui nelaiminga pažintis su jumis? 

FERDINANDAS. Keistuoli, aš atnešiau tavo dukteriai malonią žinią. 

MILERIS. Norėjote pasakyti — naujų vilčių naujai nevilčiai? Išeik, 
nelaimės pasiuntiny! Tavo veidas nieko gero nežada. 

FERDINANDAS. Pagaliau tikslas prieš akis! Ledi Milford, baisiausia 
mūsų meilės kliūtis, ką tik pabėgo į užsienį. Tėvas pritaria mano 
pasirinkimui. Likimas liovėsi mus persekiojęs. Teka mūsų laimės 
žvaigždė. Aš atėjau tesėti pažado — vesti prie altoriaus savo suža- 
dėtinės. i ' 

MILERIS. Ar girdi, ką jis kalba, dukra? Matai, kaip tyčiojasi iš tavo 
neišsipildžiusių vilčių? Išties, barone, suvedžiotojui labai tinka šai- 
pytis iš savo aukos. 

FERDINANDAS. Tu manai, kad aš juokauju? Prisiekiu savo garbe, 
kad ne! Visa, ką pasakiau, taip pat tikr a kaip ir mano Luizės 
meilė, ir aš šventai laikysiuosi žodžio, kaip ir jinai savo priesaikų... 
Man nieko nėra šventesnio... Tu dar abejoji? Mano gražios žmonos 
skruostai dar neparaudo iš džiaugsmo? Keista! Matyt, melas čia 
įprasta moneta, jeigu taip netikima tiesa? Jūs netikite mano žo- 
džiais? Tai gal patikėsite šiuo raštišku įrodymu. (Meta Luizei jos 
laišką, rašytą maršalui) 


Luizė atskleidžia jį ir susmunka išblyškusi kaip lavonas 


MILERIS (to nepastebėjęs, majorui). Ką tai reiškia, barone? Aš 
jūsų nesuprantu. 

FERDINANDAS (priveda jį prie Luizės). Tuo geriau mane suprato 
šita! l 

MILERIS (suklumpa prie jos). O dieve! Dukra! 

FERDINANDAS. Išblyško kaip mirtis! Va, dabar tai man patinka 
tavo dukra! Tokia graži niekad nebuvo tavo romioji, doroji duktė!.. 

Veidas kaip numirėlės. Dangiškas tiesos dvelktelėjimas, kuris nai- 
kina melo blizgesį, nupūtė nuo jos skruostų bet kokį grimą, kuris 
buvo suklaidinęs ir šviesos angelus... Tai pats gražiausias jos veidas! 
Pirmąsyk tikras! Leisk, pabučiuosiu. (Nori prieiti prie 
Luizės) 

MILERIS. Atgal! Šalin! Neskaudink tėvui širdies, vaikėze! Nuo tavo 
glamonių aš negalėjau jos apsaugoti, bet nuo patyčių apsaugosiu. 

FERDINANDAS. Ko tu nori, seni? Su tavim man nėra apie ką kal- 
bėti. Nesikišk į žaidimą, kuris taip beviltiškai pralaimėtas... O gal 
tu gudresnis, negu aš maniau? Galbūt su savo šešiasdešimties metų 
išmintim padėjai dukteriai? Gal užtraukei gėdą savo žilai galvai 
sąvadaudamas? O jei tai netiesa, atsigulk ir numirk, nelaimingas 
seni. Dar nevėlu. Dar gali užmigti saldžiai klysdamas: „Aš buvau 
laimingas tėvas!“ Kadangi dar valandėlė, ir tu trenksi tą 
nuodingą gyvatę pragaran, iš kur ji ir atėjusi, prakeiksi do- 
vaną ir dovanotoją ir su keiksmu lūpose atsigulsi kapo duo- 
bėn. (Luizei) Atsakyk, nelaimingoji! Tu parašei šį laišką? 

MILERIS (perspėdamas Luizę). Dėl dievo meilės, dukra! Neužmiršk! 
. Neužmiršk! 

LUIZĖ. Ak, tas laiškas, tėve... 

FERDINANDAS. Kurs pakliuvo ne į tas rankas? Tegu bus pašlovin- 
tas atsitiktinumas, jis padarė daugiau negu pramaniūgas protas ir 
tą baisią dieną daugiau reikš negu visų išminčių gudrumas. Aš pa- 
sakiau „atsitiktinumas“? — Be aukščiausiojo valios nenukrinta 
nė plaukas nuo galvos, tai nejau jis abejingai žiūrės, kai nuplėšiama 
kaukė velniui? Atsakyk man! Ar tu parašei šį laišką? 

MILERIS (šnabžda jai maldaudamas). Laikykis! Laikykis, dukra! 
Pasakyk tiktai „taip“, ir viskas baigsis. 

FERDINANDAS. Tai gražu! Tai gražu! Ir tėvas apgautas! Visi apgau- 
ti! Tik pažiūrėkit į tą begėdę! Ir liežuvis jau nebenori tarti paskuti- 
nio melo! Prisiek dievu! Rūsčiu ir visada teisingu dievu! Ar tu pa- 
rašei šį laišką? 

LUIZĖ (po ilgos kankinamos kovos, žvilgsniais kalbėjusis su tėvu, 
tvirtai ir ryžtingai). Aš! 

FERDINANDAS (nustėrsta). Luize!.. Ne! Prisiekiu savo siela, tu me- 
luoji... Kankinama ir nekaltybė prisipažįsta padariusi nusikaltimą, 
kurio nebuvo net sapnavusi. Aš pernelyg griežtai paklausiau... ar 
ne, Luize... tu prisipažinai tik todėl, kad aš taip griežtai paklausiau? 

LUIZĖ. Aš pasakiau, kaip buvo. 

FERDINANDAS. Ne, sakau aš tau! Ne! Ne! Tu nerašei. Čia visai ne 
tavo raštas. O jeigu ir tavo būtų... tai nejaų sunkiau pamėgdžioti 
raštą, negu palaužti širdį? Pasakyk man teisybę, Luize... arba ne, 
ne, tylėk, tu gali pasakyti „ta ip“, ir aš žuvęs. Pameluok, pame- 
luok man, Luize!.. O, jeigu sugalvotum kokį melą ir nekaltu ange- 
lo veidu pasakytum, įtikintum tiktai mano ausis, mano akis ir dar- 
syk žiauriai apgautum šią širdį! O Luize! Vienas tavo žodis galėtų 
išvaryti iš šio pasaulio tiesą ir išdidi teisybė pradėtų žemai lanksty- 
tis, kaip kad įprasta dvare! (Nedrąsiai, drebančiu balsu) Tu para- 
šei šį laišką? 

LUIZĖ. Prisiekiu dievu! Rūsčiu ir teisingu dievu — aš! 

FERDINANDAS (patylėjes, su didžiausiu skausmu). Moterie! Mo- 
terie! Kokiomis akimis tu dabar į mane žiūri! Jeigu tokia mina 
siūlytum rojaus palaimą, tai nerastum pirkėjo net pačiam pragare. 
Ar žinai, kas buvai man, Luize? Negali būti! Ne! Tu nežinai, kad 
buvai man viskas! Viskas! Tai menkas niekingas žodis, bet net 
amžinybėje jis vargu ar sutilptų, ištisos pasaulių sistemos sukasi 
jame. Viskas! Ir taip nusikalstamai iš to pasijuokti! O, tai baisu! 

LUIZĖ. Aš jums prisipažinau, pone fon Valteri. Aš pati save pasmer- 
kiau. O dabar eikite! Apleiskite namus, kuriuose buvote toks ne- 
laimingas. 

FERDINANDAS. Gerai! Gerai! Aš ramus... Ramiu vadinamas ir tas 
kraštas, kurį nusiaubė maras. Aš ramus. (Truputį pagalvojęs) Dar 
vieno dalyko paprašysiu, Luize,— paskutinio! Mano galva tiesiog 
degte dega... Noriu atsivėsinti. Gal sutaisytum stiklinę limonado? 
(Luizė išeina) 


Trečia scena 


Ferdinandas ir Mileris 


Abu valandėlę vaikšto netardami nė žodžio priešingose kam- 
bario pusėse 


MILERIS (pagaliau sustoja ir liudnu veidu stebi majorą). Mielas 
barone, ar jums bent kiek palengvės, jei pasakysiu, kad man nuo- 
širdžiai jūsų gaila? 

FERDINANDAS. Et, nereikia, Mileri. (Paeina kelis žingsnius) Klau- 
sykit, aš jau nebepamenu, kaip pakliuvau į jūsų namus... Kaip ten 
buvo? 

MILERIS. Kaip, ponas majore? Jūs norėjote pas mane groti fleita. 
Nebepamenate? | 

FERDINANDAS (greitai). Ir pamačiau tavo dukrą. (Vėl valandėlę 
tyli) Tu neišlaikei žodžio, bičiuli. Mes susitarėm, kad muzikuosime 
vieni. Tu apgavai mane ir pardavinėjai man skorpionus. (Paste- 
bėjęs, jog Mileris susijaudino) Ak, neišsigąsk, seni. (Nuoširdžiai 
jį apkabina) Tu nekaltas. | 

MILERIS (šluostydamasis akis). Visažinis dievas mato! 

FERDINANDAS (vėl vaikšto pasinėręs į niūrius apmąstymus) . Keis- 
tai, ak, kaip nesuvokiamai keistai žaidžia mumis dievas. Ant plonų, 
nematomų siūlų kartais kabo baisūs svoriai. Jei žmogus žinotų, kad 
kaip tik tas obuolys nuodingas... hm... jeigu žinotų? (Grei- 
čiau vaikšto po kambarį, paskui labai susijaudinęs ima Milerį už 
rankos) Klausyk, aš pernelyg brangiai moku už tavo pamokas... bet 
ir tu nieko nelaimi... ir tau jokios naudos, galbūt net viską prarasi. 
(Nervingai nuo jo atsitraukia) Ir kam man reikėjo tos nelaimingos 
fleitos, verčiau niekuomet tokia mintis nebūtų atėjusi. 

MILERIS (stengdamasis nuslėpti graudulį). Kodėl taip ilgai nėra 
limonado? Eisiu pažiūrėti, jeigu jūs nieko prieš. 

FERDINANDAS. Neskubu, mielas Mileri. (Pats sau) Juo labiau tė- 
vui nėra ko skubėti... Palauk! Ko aš norėjau paklausti? Ak taip! 
Ar Luizė tavo vienturtė? Daugiau vaikų neturi? 

MILERIS (švelniai). Daugiau neturiu, barone... ir nenoriu daugiau 
turėti. Luizė visą mano širdį užvaldė... visą meilę, kuri buvo mano 
krūtinėje, jai atidaviau. 

FERDINANDAS (labai sukrėstas). Ol.. Nueik geriau pažiūrėti limo- 
nado, mielas Mileri. (Mileris išeina) 


Ketvirta scena 


Ferdinandas vienas 


FERDINANDAS. Vienturtė duktė! Ar supranti tai, žudike! Vienturtė! 
Girdi, žudike, vienturtė! O senis visam viešpaties dievo pasauly turi 
tiktai smuiką ir tą vieną vaiką. Ir tu nori jį atimti? Atimti? Atimti 

iš elgetos paskutinį skatiką? Perlaužti ir numesti po kojų luošio 
lazdą? Ką? Ir aš taip galėčiau?.. Šit jis parbėga namo, nekantrau- 
damas dukters veide pamatyt visą savo džiaugsmą, o jinai guli kaip 
gėlė... negyva... negailestingai sutrypta, jo paskutinė, pati didžiau- 
sia viltis... Ir jis stovi priešais ją, stovi, ir visa gamta tarsi sulaiko 
kvapą, o jo pastėręs žvilgsnis veltui naršo po ištuštėjusią begalybę, 
ieško dievo ir jau neberanda, ir grįžta užgesęs atgal... Dieve! Dieve! 
Bet ir mano tėvas turi tiktai vieną sūnų... vienintelį, tiktai jis jam ne 
visas turtas. (Patylėjęs) Bet ne! Ką gi jis praranda? Mergiotę, ku- 
riai patys švenčiausi meilės jausmai buvo tik žaidimas, nejau tokia 
galėjo padaryti tėvą laimingą? Ne, ne! man dar reikia dėkoti, kad 
sutrypsiu gyvatę, kol jinai dar nespėjo ir tėvui įkirsti! 


Penkta scena 


Ferdinandas ir sugrįžęs Mileris 


MILERIS. Tuojau atneš, barone. Sėdi vargšė virtuvėje ir verkia už- 
neikdama. Jinai jums prilašins į limonadą ašarų. 

FERDINANDAS. Gerai, jeigu tai būtų tik ašaros!.. O kad pirma kal- 
bėjom apie muziką, Mileri... (išsiima kapšą) tai aš nenoriu likti 
tau skolingas. 

MILERIS. Kaip? Ką? Eikit jau, barone! Kuo jūs mane laikote? Spė- 
sim dar, atsiskaitysim, neverskite manęs rausti, dieve duok, ne 
paskutinįsyk matomės. 

FERDINANDAS. Ką gali žinoti? Imk. Aš juk galiu ir numirti. 

MILERIS (juokdamasis). Ak, dėl to, barone! Tuomet rizika nedi- 
delė. 

FERDINANDAS. Visko gali būti... Juk esi girdėjęs, kad ir jauni žmo- 
nės miršta... merginos ir jaunuoliai, vilties vaikai, apviltų tėvų oro 
pilys... Ne kirminas ir senatvė suėda, o perkūnas nutrenkia... Tavo 
Luizė taip pat mirtinga. 

MILERIS. Ją man dievas davė. 

FERDINANDAS. Tad klausyk... Aš sakau tau, kad ji taip pat gali nu- 
mirti. Duktė tau kaip akių šviesa. Tu prisirišęs prie jos širdim ir sie- 
la. Būk atsargus, Mileri! Tiktai beatodairiški lošėjai viską stato ant 
vienos kortos. Ir lengvabūdžiais vadinami tie pirkliai, kurie sukrau- 

na į vieną laivą visą savo gerą... Paklausyk ir gerai pagalvok... Bet 
kodėl tu neimi pinigų? 

MILERIS. Ką jūs, barone? Tokį didžiulį kapšą? Ką jūs darote, pone? 

FERDINANDAS. Tai skola... Še! (Trenkia ant stalo kapšą taip, kad 
iš jo pažyra auksinės monetos) Aš negaliu amžinai nešiotis to 
šlamšto. 

MILERIS (apstulbęs). Ką? Didis dieve! Bet juk tai ne sidabras! (Pri- 
eina prie stalo ir pasibaisėjęs šaukia) Dėl dievo meilės, barone! 
Ką jūs? Ką jūs darote? Tai bent išsiblaškymas! (Susiėmęs rankas) 
Taigi čia — arba aš apkerėtas... arba... tegu dievas mane prakeikia! 
Taigi čia grynų gryniausias auksas!.. Ne, šėtone! Neišdegs! 

FERDINANDAS. Kokio vyno šiandien gėrei, Mileri, seno ar šviežio? 

MILERIS (šiurkščiai). Po velnių! Betgi jūs pasižiūrėkite... Auksas! 

FERDINANDAS. Na ir kas? 

MILERIS. Kad tave kur... dėl dievo meilės... pasižiūrėkite — auksas! 

FERDINANDAS. Na ir kas čia keista? 

MILERIS (patylėjęs prieina prie jo, nuoširdžiai). Ponas barone, aš 
paprastas, tiesus žmogus, gal jūs norite įtraukti mane į kokią pik- 
tadarystę... kaip man kitaip galvoti, juk tokių pinigų — dievas ma- 
to — sąžiningai neužsidirbsi. 

FERDINANDAS (sujaudintas). Būk ramus, mielas Mileri! Tuos 

“pinigus tu seniai uždirbai, dieve apsaugok, kad aš bandyčiau šitaip 
papirkti tavo sąžinę. 

MILERIS (kaip koks pusprotis pašokdamas į viršų). Tai jie mano? 
Mano! Su dievo valia ir palaiminimu! (Bėga prie durų, šaukia) 
Žmona! Dukra! Valio! Čionai! (Grįždamas) Dieve šventas, kaip aš 
čia staiga taip baisiai praturtėjau? Kuo užsitarnavau tokią laimę? 
Kuo atsiteisiu? A? 

FERDINANDAS. Tik jau ne muzikos pamokomis, Mileri. Tuos pini- 
gus aš moku tau... (nutyla siaubo apimtas) moku tau... (patylėjęs, 
liūdnu balsu) už tris mėnesius laimingo sapno, kuris man buvo ta- 
vo duktė. 

MILERIS (nutveria jo ranką, stipriai paspaudžia). Ak pone! Jeigu 
jūs būtumėte paprastas, nežymus miestelėnas... (greitai) ir mano 
dukra jūsų nemylėtų, tai aš ją nusmeigčiau, ne kitaip! (Vėl prieina 
prie pinigų, liūdnu balsu) Bet kad dabar aš turiu viską, o jūs nieko, 
tai man teks pakratyti piniginę ir vėl viską jums atiduoti, a? 

FERDINANDAS. Nesirūpink dėl to, mielasis... Aš išvykstu, o toj šaly, 
kur manau apsistoti, pinigai niekas. 


Klasta ir meilė | | 214 


MILERIS (visąlaik godžiai žiūrėjęs į pinigus, kupinas džiaugsmo). 
Tai jie lieka man? Man?.. Gaila, kad jūs išvykstate... O aš dabar tai 
bent pagyvensiu! Parodysiu, kas esu. (Užsivožia skrybėlę ir vaikšto 
po kambarį) Muzikos pamokas dabar duosiu turgaus aikštėj, o 
tabaką rūkysiu „Trijų karalių“, penktą numerį, ir jeigu vėl sėdėsiu 
teatre pačiose prasčiausiose vietose, tai tegu mane velniai nujoja. 
(Nori išeiti) 

FERDINANDAS. Palauk! Nutilk ir pasidėk pinigus! (Pabrėždamas) 
Tik šį vakarą patylėk ir padaryk man malonę — neprasidėk dau- 
giau su pamokom. | 

MILERIS (vis labiau karščiuodamasis, nutvėręs majorą už krūtų, 
netverdamas iš džiaugsmo). O mano duktė, pone! (Paleidžia jį) 
Kas vyrui pinigai... Kas?.. Man tas pats, ar bulves valgyti, ar kurap- 
kas, kad tik sotus būtum! Ir šitas štai švarkas bus visada geras, kol 
alkūnės pradės šviesti... Man pinigai buvę nebuvę... o va dukrai 
reikia; viską, ką akyse įskaitysiu, gaus... 

FERDINANDAS (greitai jį pertraukia). Liaukis, ak, liaukis! 

MILERIS (dar karščiau). Ir prancūziškai man kaip pridera išmoks, 
ir menuetą šokti, ir dainuoti taip, kad laikraščiai rašytų; ir kyką ne- 
šios kaip rūmų tarėjų dukterų, ir kidebari*, ar kaip ten-sakoma. 
Per keturias mylias visi žinos apie muzikanto dukrą! 

FERDINANDAS (nutveria jį už rankos, baisiausiai susijaudinęs). Nė 
žodžio daugiau! Nė žodžio! Dėl dievo meilės, nutilk! Tiktai ši a n- 
dien patylėk, tiktai tokio atsidėkojimo prašau. 


Šešta scena 


Luizė su limonadu, tie patys 


LUIZĖ (atneša majorui lėkštelėje stiklinę limonado, jos akys užverk- 
tos, balsas dreba). Kaip kad prašėte, jeigu ko trūksta, sakykite. 

FERDINANDAS (paima stiklinę, pastato ir greitai atsigręžia į Mile- 
rį). Ak, vos nepamiršau! Ar galiu tave paprašyti, mielas Mileri, 
vienos nedidelės paslaugos? 

MILERIS. Nors ir tūkstančio! Ką įsakysite? 


* Prancūziškai — cul de Paris. Toks moteriškų drabužių pamušalas. 

FERDINANDAS. Manęs lauks pietų. Tik bėda, kad esu labai prastai 
nusiteikęs. Negaliu rodytis tarp žmonių... Gal nueitum pas mano 
tėvą ir atsiprašytum už mane? | 

LUIZĖ (išsigąsta ir greitai įsikiša). Aš galiu nueiti. 

MILERIS. Pas prezidentą? 

FERDINANDAS. Ne pas jį patį. Tik pasakyk vestibiulyje kamerdine- 
riui. O kad patikėtų, imk mano laikrodį. Aš pabūsiu čia, kol tu grįši. 
Sulauk ten atsakymo. 

LUIZĖ (labai išsigandusi). Gal man nueiti? 

FERDINANDAS (Mileriui, jau pasiruošusiam žengti pro duris). Pa- 
lauk, dar va kas! Čia laiškas mano tėvui, aš gavau jį šįvakar... gal 
kas nors skubu... drauge perduok ir jį. 

MILERIS. Gerai, barone. 

LUIZĖ (įsikimba jam į rankovę, baisaus siaubo apimta). Tėve, bet 
juk aš galėčiau tai padaryti! 

MILERIS. Tau negalima vienai tokią tamsią naktį, dukra. (Išeina) 

FERDINANDAS. Pašviesk tėvui, Luize! (Kol jinai lydi su žvake 
tėvą, įberia į limonadą nuodų) Taip, jinai turi mirti, turi! Aukš- 
tybių galios siunčia man savo rūstų sutikimą, dangaus kerštas jį 
patvirtino, angelas sargas ją apleido. 


Septinta scena 


Ferdinandas ir Luizė 
Jinai tyliai grįžta su žvake, pastato ant stalo ir atsistoja kitoje 
pusėje priešais majorą, nuleidusi akis žemėn, tik retsykiais 
baugščiai ir slapčia į jį žvilgčioja. Jis stovi kitapus ir žiūri pa- 
stėrusiom akim priešais save. Visą tą laiką kambaryje viešpa- 
tauja gūdi tyla 

LUIZĖ. Gal norite su manim pamuzikuoti, pone fon Valteri? Aš sės- 

čiau prie fortepijono. (Pakelia dangtį) 

Ferdinandas nieko neatsako. Pauzė 


LUIZĖ. Jūs man dar turite atsilošti šachmatais. Gal sužaisim partiją, 
pone fon Valteri? 


Vėl pauzė 

LUIZĖ. Pone fon Valteri, tą piniginę, kurią andai žadėjau išsiuvinė- 
ti... Aš jau pradėjau... Gal norite pažiūrėti, koks raštas? 


Pauzė 


LUIZĖ. Ak, aš labai nelaiminga! 

FERDINANDAS (nekeisdamas pozos). Labai galimas daiktas. 

LUIZĖ. Ne mano kaltė, pone fon Valteri, kad taip prastai jus užimu. 

FERDINANDAS (niekinamai nusijuokęs). Žinoma, tu nekalta, kad 
aš taip kvailai nedrąsus. 

LUIZĖ. Aš žinojau, kad mums dabar negalima likti dviese. Prisipažįs- 
tu, išsigandau, kai išsiuntėte tėvą... Man atrodo, kad kol jis grįš, 
mums bus nepakenčiamai sunku, pone fon Valteri. Jeigu leisite, 
aš nueisiu pasikviesti kokių nors pažįstamų. 

FERDINANDAS. Aha, eik. O aš atsivesiu savo draugų. 

LUIZĖ (žiūri į jį sutrikusi). Pone fon Valteri? 

FERDINANDAS (šiurkščiai). Prisiekiu garbe! Nieko gudriau tokioj 
padėty nesugalvosi. Šitą nemalonų duetą mes galim paversti sma- 
giu pasibuvimu ir švaistydamiesi komplimentais atkeršyti už mei- 

„lės kaprizus. 

LUIZĖ. Jūs gerai nusiteikęs, pone fon Valteri! 

FERDINANDAS. Taip gerai, kad galėčiau lakstyti su vaikais po gat- 
ves! Ne! Iš tiesų, Luize. Tavo pavyzdys man patinka... Man reikėtų 
pasimokyti iš tavęs. Kvaili tie, kurie tauškia apie amžiną meilę, 
amžinai tas pats įgrysta, permaina — štai kur pats didžiausias ma- 
lonumas. Taip, Luize! Aš sutinku — imsiu lakstyti nuo vienos mei- 
lės prie kitos, iš vieno purvo į kitą... Tu vienur — aš kitur... Galbūt 
atgausiu prarastą ramybę kokiame nors bordelyje... Galbūt paskui, 
po tokių smagių lenktynių, kas ką pergalės, mūsų, dviejų pūvančių 
skeletų, dar laukia malonus netikėtas susitikimas, ir tada atpažinsim 
viens kitą iš panašių bruožų, suprasim, kad esame vienos motinos, 
kaip kad dažnai būna komedijose, ir galbūt gėda ir pasišlykštėjimas 
dar virs harmonija, kurios negalėjom pasiekti, kai švelniai mylė- 
jom. 

LUIZĖ. Ferdinandai! Ferdinandai! Tu ir taip nelaimingas, tai kam 
dar stengiesi įrodyti, kad esi to nusipelnęs. 

FERDINANDAS (piktai, košdamas pro dantis). Aš nelaimingas? Kas 
tau sakė? Tu pernelyg pagedus, moterie, kad pati ką nors justum 
.. tai kaip gali pasverti kito jausmus?.. Nelaimingas, pasakei? O, 
nuo to žodžio grabe iš pykčio apsiversčiau! Manęs laukė nelaimė, 

tu tai žinojai. Mirtis ir prakeiksmas tau! Žinojai ir vis dėlto išdavei 
mane... Matai, gyvate! Tu netekai paskutinio pateisinimo! Šis pri- 
sipažinimas tave pasmerkia myriop. Ligi šiol tavo nusikaltimą aš 
teisinau naivumu; mano panieka vos neišgelbėjo tavęs nuo 
keršto. (Greitai nutvėręs stiklinę) Vadinasi, buvai ne lengva- 
būdė... ne kvaila... o tikras velnias? (Geria) Limonadas prėskas 
kaip tavo siela. Paragauk! 

LUIZĖ. O dangau! Ne veltui aš taip bijojau pasilikti. 

FERDINANDAS (įsakmiai). Paragauk. 


Luizė truputį nenorom paima stiklinę ir geria. Ferdinandas 
nusi gręžia, kai tik jinai prisideda stiklinę prie lūpų, staiga 
išblykšta ir nueina į tolimiausią kambario kampą 


LUIZĖ. Limonadas geras. 

FERDINANDAS (neatsigreždamas, visas drebėdamas iš siaubo). | 
sveikatą! 

LUIZĖ (pastačiusi stiklinę). O, kad jūs žinotumėt, Valteri, kaip bai- 
siai skaudinat mane. 

FERDINANDAS. Hm! 

LUIZĖ. Ateis laikas, Valteri... 

FERDINANDAS (vėl išeidamas į priekį). Laikas mudviem jau 
sustojo. 

LUIZĖ. Kai jūs karčiai gailėsitės to, ką šį vakarą prišnekėjote. 

FERDINANDAS (ima greičiau vaikščioti ir nerimauti, nusiima juos- 
tą su špaga, trenkia ant žemės). Sudie, tarnyba! 

LUIZĖ. Dieve mano! Kas jums? 

FERDINANDAS. Man karšta ir sunku kvėpuoti... noriu, kad būtų 
laisviau. 

LUIZĖ. Gerkite! Gerkite! Limonadas atvėsins. 

FERDINANDAS. Tai jau taip... Mergšė geros širdies... jos, beje, visos 
tokios! 

LUIZĖ (kupina meilės nori pulti jam į glėbį). Ir tu taip kalbi apie savo 
Luizę, Ferdinandai? 

FERDINANDAS (atstumia ją). Šalin! Šalin! Šalin su tom švelniom, 
aistringom akim! Aš neįstengiu atsispirti. Pasirodyk visu savo 
siaubingu bjaurumu, gyvate! Šok ant manęs, šliuže! Susiraityk 
prieš mane baisiais žiedais, iškelk galvą į dangų! Pasirodyk visu 
šlykštumu, kokią tave matė pragaras!.. Tiktai nesidėk angelu... 

gana man tų angelų!.. Jau vėlu. Aš turiu tave sutraiškyti kaip šliužą 
arba pats pamišti iš nevilties. Pasigailėk manęs! 

LUIZĖ. O, ligi ko priėjo! | 

FERDINANDAS (žiūrėdamas į ją iš šono). Ir šis puikus dangaus kū- 
rėjo darbas... kas galėtų pagalvoti? Kas patikėtų? (Paėmęs jos 
ranką ir iškėlęs į viršų) Aš nekaltinu tavęs, kūrėjau... bet kodėl 
laikai nuodus tokiuose puikiuose induose?.. Kaip gali nuodėmė tu- 
rėti tokį dangišką pavidalą?.. Niekaip nesuprantu. 

LUIZĖ. Kokia kančia tai girdėti ir negalėti nieko atsakyti! 

FERDINANDAS. O tas švelnus melodingas balsas... Kaip gali taip 
harmoningai skambėti sutraukytos stygos? (Žiūri į ją susižavėjęs) 
Viskas taip gražu... nei pridėti, nei atimti... taip dieviškai tobula! 
Visur justi jo dangiškas įkvėpimas! Prisiekiu dievu, tarsi visas pa- 
saulis būtų atsiradęs vien tam, kad įkvėptų kūrėją šiam tobulam 
darbui!.. Ir nejau tiktai sie14 kurdamas dievas apsiriko? Nejau 
ši pasibaisėtina išgama atėjo į pasaulį nekalta? (Greitai nuo jos 
atsitraukia) O gal, pamatęs, kad išeina angelas, jis panoro ištaisyti 
savo klaidą ir greitosiomis davė kiek galima piktesnę širdį? 

LUIZĖ. Koks baisus užsispyrimas! Jis greičiau apkaltins dangų, negu 
pripažins savo klaidą. l | 

FERDINANDAS (karčiai raudodamas puola jai ant kaklo). Darsyk, 
Luize... Darsyk, kaip tą dieną, kai pirmąsyk pasibučiavome, kai 
pirmąsyk pasakei „Ferdinandai“ ir kai tavo degančios lūpos pirmą- 
syk ištarė „tu“... O, atrodė, kad ta akimirka kaip pumpuras, kupinas 
neapsakomo džiaugsmo sėklų... Prieš mūsų akis kaip graži gegužės 
diena plytėjo begalybė, priešais mus lyg nuotakos sukosi auksiniai 
tūkstantmečiai... Tada aš buvau laimingas! O Luize! Luize! Luize! 
Kodėl tu taip padarei? 

LUIZĖ. Verkite, verkite, Valteri. Jūsų sielvartas bus teisingesnis man 
negu pyktis. | 

FERDINANDAS. Tu klysti. Tai ne sielvarto ašaros... Ne ta šilta, ma- 
loni rasa, kuri kaip balzamas liejasi į sielos žaizdas ir vėl išjudina 
sustojusį jausmų ratą. Tai paskiri... šalti lašai... baisus amžinas 
„sudie“ mano meilei. (Rūsčiai, iškilmingai, uždėdamas ranką jai 
ant galvos) Šiomis ašaromis aš apraudu tavo sielą, Luize... raudu 
dėl to, kad dangus nepalietė tavęs savo begaliniu gailestingumu, jo 
pašykštėjo savo puikiausiam kūriniui. Ak, man atrodo, kad visas 
pasaulis turėtų apsirengti gedulo drabužiais ir nustėrti dėl to, kas 
darosi jo viduje... [prastas daiktas, kad žmonės žūva ir prarandami 

rojai; bet jeigu maras įsisuka tarp angelų, turi gedėti visa gamta. 

LUIZĖ. Prašau neperžengti ribos, Valteri. Viešpats man davė sielos 
tvirtybę... bet ji gali išlaikyti tik žmogiškus bandymus. Valteri, dar 
vienas žodis, ir skiriamės. Baisus likimas neleidžia susikalbėti mūsų 
širdims. Jei galėčiau, aš pasakyčiau tau... pasakyčiau... Bet žiaurus 
likimas neleidžia man kalbėti, neleidžia mylėti, ir aš turiu kęsti, kai 
tu su manim elgiesi lyg su mergše. 

FERDINANDAS. Ar gerai jautiesi, Luize? 

LUIZĖ. Kam klausi? 

FERDINANDAS. Mat man būtų gaila, Luize, jeigu tau tektų palikti 
šį pasaulį su melu lūpose. 

LUIZĖ. Aš maldauju, Valteri... 

FERDINANDAS (labai nerimaudamas). Ne! Ne! Toks kerštas būtų 
pernelyg šėtoniškas! Ne, dieve saugok mane! Aš nenusinešiu jo į 
aną pasaulį... Luize! Ar tu mylėjai maršalą? Tu jau nebeišeisi iš 
šio kambario. 

LUIZĖ. Klauskite, ką tik norite. Aš nieko daugiau nepasakysiu. (Ji 
atsisėda) 

FERDINANDAS (rimčiau). Pagalvok apie savo nemirtingą sielą, 
Luize!.. Ar mylėjai maršalą? Tu nebeišeisi iš šio kambario. 

LUIZĖ. Aš nieko daugiau nepasakysiu! 

FERDINANDAS (baisiausiai susijaudinęs parpuola priešais ją ant 
kelių). Luize! Ar mylėjai maršalą? Nespės šita žvakė sudegti... ir 
tu jau stovėsi... prieš dievą! 

LUIZĖ (išsigandusi pašoka). Jėzau! Kas tai?.. man labai bloga. (Sus- 
munka krėsle) 

FERDINANDAS. Jau?.. Jūsų, moterų, amžinai negali suprasti! Švel- 
nūs nervai pakelia nusikaltimus, kurie pakerta žmogiškumo šaknis, 
o menkas trupinys aršeniko lengvai nužudo. 

LUIZĖ. Nuodai! Nuodai! O viešpatie! 

FERDINANDAS. Bijau, kad taip. Tavo limonadas buvo darytas pra- 
gare. Ir juo tu pasveikinai mirtį. 

LUIZĖ. Mirtį! Mirtį! Dieve gailestingas! Limonadas buvo užnuodytas, 
ir aš turėsiu mirti! O, pasigailėk manęs, viešpatie! 

FERDINANDAS. Tai svarbiausia. Aš jo irgi to prašau. 

LUIZĖ. O mano motina... tėvas... Dieve! Mano vargšas, nelaimingas 
tėvas! Nejau nėra jokio išsigelbėjimo! Aš tokia jauna, ir nėr išsigel- 
bėjimo! Nejau mirsiu? 

FERDINANDAS. Išsigelbėjimo nėra, ir tu mirsi... bet būk rami: mes 
išeisim sykiu. | 

LUIZĖ. Ferdinandai, ir tu? Nuodai tavo, Ferdinandai? Viešpatie, 
atleisk jam... Dieve gailestingas, nuimk nuo jo šią nuodėmę. 

FERDINANDAS. Rūpinkis sa vo nuodėmėmis... Bijau, kad jos di- 
desnės. | 

LUIZĖ. Ferdinandai! Ferdinandai!.. O!.. Dabar jau negaliu tylėti... 
Mirtis... mirtis panaikina visas priesaikas... Ferdinandai... Nei dan- 
gus, nei žemė nematė nelaimingesnio už tave... Aš mirštu nekalta, 
Ferdinandai! 
FERDINANDAS (išsigandęs). Ką tu pasakei?.. Į tokią kelionę 
niekas nesileidžia meluodamas. | 
LUIZĖ. Aš nemeluoju... nemeluoju... tik kartą gyvenime sumela- 
vau... Ak, kokie šalti šiurpuliai varsto visą kūną... tiktai kartą, kai 
rašiau laišką hofmaršalui. 

FERDINANDAS. Ak, tą laišką!.. Ačiū dievui! Aš vėl atgaunu dvasios 
tvirtybę. 

LUIZĖ (jos liežuvis apsunksta, pirštai ima spazmiškai trūkčioti). 
Tą laišką... Neišsigąsk, tu išgirsi baisų prisipažinimą... rašiau ranka, 
o širdim keikiau kiekvieną Žodį... tavo tėvas man diktavo. 


Ferdinandas stovi sustingęs kaip statula, ilgai tyli, paskui krin- 
ta kaip perkūno trenktas 


LUIZĖ. O, baisus nesusipratimas... Ferdinandai... Mane privertė... 
atleisk... tavo Luizė verčiau norėjo mirti... bet mano tėvas... jam 
grėsė pavojus... Jie veikė gudriai... 

FERDINANDAS (įtūžęs pašoka). Ačiū dievui! Aš dar nejaučiu nuo- 
dų. (Išsitraukia iš makštų špagą) 

LUIZĖ (vis labiau silpdama). Dieve! Ką tu sumanei? Jis tavo tėvas... 

FERDINANDAS (be galo įtūžęs). Žudikas jis ir žudiko tėvas!.. I r 
jis tenai keliaus, kad pasaulio teisėjo rūstybė kristų ant tikrojo 
kaltininko. (Nori išeiti) 

LUIZĖ. Mūsų kalčių išpirkėjas mirdamas atleido kitų kaltes... Tegu 
viešpats išsaugo ir tave, ir jį. (Miršta) 

FERDINANDAS (greitai apsigręžia, pamato jos paskutinį priešmir- 
tinį virptelėjimą ir sielvarto apimtas parkrinta priešais). Palauk! 
Palauk! Nebėk nuo manęs, dangaus angele! (Paima jos ranką ir 
greit vėl paleidžia) Šalta, šalta ir drėgna! Jos siela išskrido. 

(Vėl pašoka) Mano Luizės dieve! Pasigailėk! Pasigailėk baisiausio 
žudiko! Toks buvo jos paskutinis noras!.. Kokia žavi ir graži net mi- 
rusi! Sugraudintas mirties angelas pagailėjo šių švelnių skruostų... 
Jos ramumas nebuvo kaukė ir atsilaikė prieš mirtį. (Patylėjęs) 
Bet kas čia yra? Kodėl aš nieko nejaučiu? Gal jaunystės jėga nori 
mane išgelbėti? Veltui stengiesi! Aš nenoriu. (Nutveria stiklinę 
ir išgeria) 


Paskutinė scena 


Foerdinandas.Prezidentas, Vurmasiirtarnai per- 
sigandę įbėga į kambarį. Paskui ateina Mileris su žmo- 
nėmis ir policija, visi susispiečia scenos gale 


PREZIDENTAS (su laišku rankoje). Sūnau, ką tai reiškia?.. Aš nie- 
kada nepatikėsiu... 

FERDINANDAS (trenkia stiklinę jam po kojų). Tai įsitikink, 
žudike! 

PREZIDENTAS (svyruodamas traukiasi atgal. Visi nustėrsta. Baisi 
pauzė). Sūnau! Kodėl tu tai padarei? 

FERDINANDAS (nežiūrėdamas į jį). Na, žinoma! Man pirma rei- 
kėjo pasiklausti valdžios žmogaus, ar nesumaišysiu jam kortų! 
Nieko neprikiši, gudriai, nuostabiai gudriai sugalvojo išardyti mūsų 
širdžių sąjungą pavydu... Apskaičiuota buvo meistriškai, gaila tik, 
kad įpykinta meilė neklauso virvutės kaip medinė lėlė. 

PREZIDENTAS (apveda aplink paklaikusiomis akimis). Nejau čia 
neatsiras nė vieno, kuris pagailėtų nevilties apimto tėvo? 

MILERIS (šaukia už scenos). Įleiskite mane! Dėl dievo meilės! Įleis- 
kite! 

FERDINANDAS. Ta mergina šventoji... tegu už ją atkeršys kitas. 
(Atidaro Mileriui duris, tas įsiveržia su žmonėmis ir poli- 
cininkais) 

MILERIS (baisiai persigandęs). Vaike! Vaike!.. Nuodai... sako, čia 
kažkas išgėrė nuodų... Dukra! Kur tu? 

FERDINANDAS (priveda jį prie Luizės lavono ir rodo į prezidentą). 
Aš nekaltas... Padėkok va šita m. 

MILERIS (parpuola ant grindų). Vajėzau! | 

FERDINANDAS. Tiktai porą žodžių, tėve! Jų man jau mažai liko... 

Man niekšiškai atimta gyvybė, jūs atėmėte.. Aš bijau dievo teis- 
mo — bet piktadarys niekada nebuvau. Kad ir koks manęs laukia 
likimas amžinybėje... jūsų lemtis bus kitokia... Bet aš įvykdžiau 
žmogžudystę, (baisiu balsu) žmogžudystę, kurios tu man neprime- 
si vienas aš nestosiu su ja prieš dangaus teisėjo sostą; iškilmin- 
gai dabar perduodu tau didesnę, baisesnę jos dalį; kaip su ja tvarky- 
tis, žiūrėk pats. (Priveda jį prie Luizės) Va, barbare! Pasidžiauk 
baisiais savo klastos vaisiais: šiame veide amžinai įrašytas tavo 
vardas, ir angelai keršytojai jį perskaitys... Tegu jos šmėkla ati- 
traukinės tavo lovos užuolaidą, kai miegosi, ir kiš savo šaltą ranką... 
Tegu jos šmėkla stovės prieš akis, kai tu mirsi, ir neduos sukalbėti 
paskutinės maldos... Tegu jos šmėkla stovės prie tavo kapo, kai 
prisikelsi... ir šalia dievo, kai jis tave teis. (Netenka sąmonės. Tar- 
nas jį prilaiko) 

PREZIDENTAS (iškėlęs rankas į dangų). Ne iš manęs, dangaus tei- 
sėjau... ne iš manęs reikalauk atsakymo už šias sielas, o iš jo! (Pri- 
eina prie Vurmo) 

VURMAS (pasipiktinęs). Iš manęs? 

PREZIDENTAS. Iš tavęs, prakeiktasis! Iš tavęs, šėtone!.. Tu, tu davei 
tą baisų patarimą... Tau teks atsakyti... Aš nusiplaunu rankas! 

VURMAS. Man? (Piktai juokiasi) Mat kaip! Tai gražu! Dabar bent 
žinosiu, kaip šėtonas atsidėkoja... Man, kvailas piktadary? Tai gal 
jis buvo mano sūnus? Gal aš buvau tavo ponas?.. Man teks 
atsakyti? Cha! Prisiekiu šiuo baisiu vaizdu, nuo kurio kraujas 
stingsta gyslose! Aš atsakysiu!.. Taip, aš dabar noriu pražūties, 
betirt u žūsi sykiu su manim. Ei! Ei! Rėkite visose gatvėse! Kelkite 
teisėjus! Policija, riškit mane! Veskit mane į kalėjimą! Aš atskleisiu 
tokių paslapčių, kad tiems, kas jas išgirs, plaukai pasišiauš. (Nori 
eiti) 

PREZIDENTAS (sulaiko jį). Tu neišdrįsi, beproti! 

VURMAS (ploja jam per petį). Išdrįsiu, bičiuli! Išdrįsiu... Beprotis 
aš, tai teisybė... čia tavo darbas... tai ir dabar elgiuosi kaip bepro- 
tis... abu drauge eisim į ešafotą! Abu į pragarą! Man bus smagu, 
niekše, kad būsiu nubaustas sykiu su tavim! (Policininkai jį iš- 
veda) 

MILERIS (visą tą laiką gulėjęs ant žemės, nuleidęs galvą ant Luizės 
krūtinės, greitai atsistoja ir numeta majorui kapšą po kojų). Nuo- 
dytojau! Imkis savo prakeiktą auksą!.. Gal norėjai už jį nupirkti 
dukrą? (Išbėga iš kambario) 

FERDINANDAS (trukčiojamu balsu). Pasivykite jį! Jis apimtas 
nevilties... Tuos pinigus atiduokit jam. Tai mano baisi paskutinė 
valia. Luize... Luize... Aš ateinu... Sudie... Leiskite man numirti 
prie šio altoriaus... 

PREZIDENTAS (atsipeikėjęs, sūnui). Sūnau, Ferdinandai! Nejau 
net nepažvelgsi į sugniuždytą tėvą? 


Majorą tarnai paguldo ant žemės šalia Luizės 


FERDINANDAS. Gailestingam dievui skirtas mano paskutinis žvilgs- 
nis. 

PREZIDENTAS (baisaus sielvarto apimtas puola ant kelių priešais 
jį). Ir žmonės, ir dievas nuo manęs nusigręžia... Nejau nesulauk- 
siu nė vieno paguodos žvilgsnio? 


Ferdinandas mirdamas paduoda jam ranką 


PREZIDENTAS (greitai atsistoja). Jis atleido man. (Kitiems) Da- 
bar veskite mane. 


Išeina, policininkai seka iš paskos, u ždan ga nusileidžia 


MARIJA STIUART 

Tragedija 


Iš vokiečių kalbos vertė 
VYTAUTAS BLOŽĖ 


VEIKĖJAI 


ELZBIETA — Anglijos karalienė 

MARIJA STIUART — Škotijos karalienė anglų nelaisvėje 
ROBERTAS DADLIS — grafas Lesteris 

DŽORDŽAS TOLBOTAS — grafas Šruzberis 

VILHELMAS SESILIS — baronas Berlis, didysis rūmų iždininkas 
GRAFAS KENTAS — lordmaršalas 

VILJAMAS DEVISONAS — valstybės sekretorius 

EMJAS POLETAS — Marijos kalėjimo sargybos viršininkas 
MORTIMERAS — jo sūnėnas 

GRAFAS OBEPINAS — Prancūzijos pasiuntinys 

GRAFAS BELJEVRAS — nepaprastasis Prancūzijos įgaliotinis 
O"KELIS — Mortimero draugas | 

DRADŽENAS DRURIS — antrasis Marijos sargybinis 
MELVILIS — jos rūmų mažordomas 

BERGOINAS — jos gydytojas 

ANA KENEDI — jos auklė žindyvė 

MARGARITA KERL — jos kambarinė 

GRAFYSTĖS ŠERIFAS 

LEIBGVARDIJOS KARININKAS 

Prancūzų ir anglų riteriai 

Sargyba 

Anglijos karalienės rūmų tarnai 

Škotijos karalienės tarnai ir tarnaitės 


PIRMAS VEIKSMAS 


Fotringėjaus pilies kambarys 


Pirma scena 


Ana Kenedi, Škotijos karalienės auklė, karštai ginčijasi 
su Polet u, bandančiu atplėšti spintą. Dradženas Dru- 
ris, jo padėjėjas, rankose laiko laužtuvą 


KENEDI 
Ką darot, sere? Kas per įžūlumas! 
Šalin nuo spintos! 

POLETAS Brangenybės kur? 
Apyrankę kas išmetė pro langą? 
Papirkti sodininką sugalvojot? 
Prakeiktas moters būdas — vien klasta! 
Taip išieškojau, apžiūrėjau stropiai — 
O vis netrūksta turtų paslėptų! 
(Triūsdamas apie spintą) 

Kur buvo tie, bus ir daugiau! 


KENEDI Šalin! 
Jos didenybės paslaptys čionai. 
POLETAS 


Aš jų tr ieškau. 
(Ištraukdamas raštus) 
KENEDI Põpiergaliai vien tai, 
Vien plunksnos bandymai, kuriais ji stengės 
Sutrumpinti kalėjimo dienas. 

POLETAS 
Kai nėr kas veikti, velnias turi darbo. 
KENEDI 
Prancūziškai rašyta. 
POLETAS Juo blogiau! 
Prancūzai mūsų priešai. 
KENEDI Bet šis laiškas 
Juk Anglijos valdovei... 
POLETAS Aš įteiksiu 
Jai pačiai. — Bet kas blizga čia? Žiūrėk! 


Pirmas veiksmas 


Jis aptiko slaptavietę ir iš nematomo stalčiaus išima 


brangenybes 


Karališkas vainikas, padabintas 
Žemčiūgais ir prancūziškom lelijom! 
(Paduoda jį savo palydovui) 
Paslėpk jį, Druri! Prie kitų padėk! 


Druris išeina 


KENEDI 
O, kaip pakelti smurtą neregėtą! 
POLETAS 
Kol dar ką nors turės, mokės ji kenkti, 
Jos rankoj viskas taps ginklu. 
KENEDI O sere, 
Pasigailėkit! Tai jos paskutiniai 
Papuošalai. Senosios prabangos 
Likučiai vargšę kartais nuramina. 
Juk visa kita atėmėt seniai! 
POLETAS 
Nusiraminkit. Viską sąžiningai 
Išsaugosim, grąžinsim, kai reikės! 
KENEDI 
Ar pasakytų kas, kad tarp šių sienų 
Nykių gyvena karalienė? Kur 
Baldakimas? Kur kilimai minkšti? 
Nejau ji turi ant šiurkščių grindų 
Statyti savo švelniąją kojelę? 

Ir valgo ji iš alavinių indų, | 

Netinkančių dvariškei paskutinei. 
POLETAS 

Taip Sterline ji valgydino vyrą, 

Pati iš aukso indų gerdama 

Su meilužiu!. 
KENEDI 

Net veidrodžio neturi. 
POLETAS 

Kol savo išvaizda tuščia gėrėsis, 

Ji nepraras vilties nei atkaklumo. 
KENEDI 

Neturi knygų širdžiai nuramint. 
POLETAS 

O Biblija? Lai rūpinasi siela. 
KENEDI 

Net ir liutnia — ir ta jai atimta! 
POLETAS 

Kad nedainuotų nešvankių dainų. 
KENEDI 

Štai ką patirti turi lepūnėlė, 

Išaugus Medičių puikiam dvare“, 

Pilnam džiaugsmų ir laimės, — ji lopšy 

Jau buvo karalienė! Negana, 

Kad smurtu valdžią atėmėt iš jos, — 

Pavydit jai netgi menkų blizgučių! 

Kilni širdis nelaimėj nepalūžta, 

Bet kaip skaudu mažų džiaugsmų netekt. 
POLETAS 

Tik ir terūpi žemiška tuštybė, 

O reiktų susikaupt ir atgailaut. 

Prabangų ištvirkimą ji atpirks 

Tik nusižeminimu ir skurdu. 
KENEDI 

Jei būdama jauna ir nusidėjo, 

Ją sąžinė ir dievas tegul teisia, — 

O Anglijoj teisėjo jai nėra. 
POLETAS 

Ji ten bus teisiama, kur nusikalto. 

KENEDI 
Kaip nusikalst, grandinėm surakintai? 
POLETAS 
Grandinės nesukliudė jai tačiau 
Britanijoj įskelt siaubingą ugnį, 
Pavirtusią pilietiniu karu, ir 
Prieš mūsų karalienę — tegul dievas 
Apsaugo ją! — pasiųsti žudikus. 
Ar ne iš šitų mūrų ji sukurstė 
Ir Bebingtoną, ir klastūną Perį“ 
Pasikėsint prieš Anglijos valdovę? 
Ar šitos plieno grotos jai sukliudė 
Ir kilniaširdį Norfolką pavergt“? 
Per ją tauriausia šioj saloj galva 
Po budelio kirviu turėjo kristi. 
Bet maža dar siaubingos pamokos: 
Pamišėliai vėl varžos — kam pirmiau 
Dėl jos bedugnėn stačia galva šokti! 
Ir ešafotai nuolatos pilni 
Naujų aukų — ir vien tiktai per ją. 
Žudynės šitos tol nepasibaigs, 
Kol ji pati, kalčiausioji, nežus. 
O, prakeikta diena, kai mūs šalis 
Eleną šią svetingai pasitiko! 
KENEDI 
Ją Anglija svetingai pasitiko? 
Ji, nelaimingoji, atvyko čia 
Kaip tremtinė, iš savo giminių 
Maldauti vien pagalbos ir malonės“, 
Bet štai, tautų sulaužant teisę, čia, 
Karališką orumą trempiant, ji 
Suimama, įgrūdama už grotų, 
Kur vysta josios žydinti jaunystė — 
Ir kur, pažemintą ir iškankintą, 
Patraukt ją drįstama teisman lyg kokią 
Niekšingą piktadarę! Karalienei 
Čia drįstama grasint mirties bausme! 
POLETAS 
Ji Anglijon atvyko kaip žudikė, 

Savos tautos gėdingai pasmerkta, 
Nuo sosto nuversta ir išvaryta.. 
Į Anglijos gerovę ji kėsinos, 
Ji ruošės smurtu sugrąžint Ispanės 
Marijos kruvinus laikus“ ir anglus 
Paverst prancūzmanais ir katalikais. 
Kodėl ji Edinburgo sutarties 
Nepasirašė' ir neatsisakė 
Pretenzijų į Anglijos karūną? 
Vien plunksnos brūkštelėjimas būt jai 
Grąžinęs laisvę! Jai, matyt, lengviau 
Būt kaline ir smurtą šį pakelt, 
Negu atsisakyt tuščios didybės. 
Koksai jos tikslas? Tikisi jinai, 
Net būdama kalėjime tamsiam, 
Intrigų, pinklių, sąmokslų keliu 
Pavergt ir užvaldyti visą salą. 
KENEDI 
Jūs juokiatės. Tatai žiaurumą jūsų 
Tik šiurkština. Ar apie tai svajot jai!“ 
Ji čia gyva užmūryta, joks aidas 
Čia iš gimtos šalies jos nepasiekia, 
Jokia žinia ir joks paguodos balsas. 
Ji čia seniai Žmogaus nematė veido, 
Vien tik niūrias sargybinių kaktas, 
Kurių būrys, atrodo, pasipildė 
Kietakakčiu dar jūsų giminaičiu, 
Supranta ji: sutankinamos grotos... 
POLETAS 
Klastos — grandinėmis nesurakinsi! 
Gal grotos šios jau perpjautos seniai? 
Gal po grindim pasikasta, gal sienos, 
Atrodančios dar tvirtos iš paviršiaus, 
Viduj jau tuščios, ir, užmigus man, 
Į pilį susimokėliai prasmunka? 
Nesugalvosi didesnės bausmės 
Kaip saugot šią klastūnę piktavalę! 
Iš siaubo naktį pabundu, bastaus 
Tartum dvasia be vietos, apeinu 

Sargybinius, patikrinu spynas, 
Drebėdamas, kad vieną gražią dieną 
Manoji baimė gali pasitvirtint. 
Bet ačiū dievui! Jau yra viltis, 
Kad viskas greitai baigsis. Jau geriau 
Stovėt sargyboj pragare prie vartų, 
Nei saugot šią veidmainę karalienę! 
KENEDI 
Štai ji pati ateina! 
POLETAS Rankoj Kristus, 
O širdyje puikybė ir aistra. 


Antra scena 


Marija, apsigaubusi šydu, su nukryžiuotuoju rankose 
Tie patys 


KENEDI (skubėdama jos pasitikti) 

O karaliene! Jie sutrypt mus nori. 
Nėr galo jų žiauriam tironiškumui! 
O pasityčiojimai ir nauja gėla 
Kasdien tau temdo kaktą karūnuotą. 

MARIJA 
Nusiramink! Sakyk, kas atsitiko! 

KENEDI 
Žvelk! Spinta išlaužta ir pagrobti 
Tavieji rankraščiai ir brangenybės, 
Kurias šiaip taip išsaugojom lig šiol, 
Tuos likučius prancūziškojo kraičio. 
Karališko tau nieko nebeliko. 
Pagrobta viskas. 

MARIJA Ak, nurimki, Ana! 
Ne puošmenos mus daro karalienėm. 
Mūs nepažemins žemas elgesys. 

Aš Anglijoj pripratinta prie daug ko, 
Galiu ir tai pakelt. Jūs, sere, smurtu 
Įgijot tai, ką aš gera valia 

Dar šiandien atiduot jums ketinau. 

Tarp šitų rašinių jūs rasit laišką. 

Britanijos valdovei, mano sesei. 

Tik duokite man žodį, kad jai pačiai. 

Įteiksite, o ne klastingam Berliui! 
POLETAS 

Aš pagalvosiu, kaip man pasielgt. 
MARIJA 

Jums reikia turinį žinot. Laiške aš 

Prašau malonės didelės — su ja 

Pačia pasikalbėti, susitikti, 

Nes dar nesu jos mačius niekuomet. 

Buvau aš vyrų teismo teisiama, 

Kurių lygiais sau nepripažinau 

Ir jiems širdies atverti negalėjau. 

Su Elzbieta mes lygios: giminės 

Ir titulo vienodo — viena ja, 

Kaip karaliene, moterim, sese, 

Galiu pasitikėt. 
POLETAS Dažnai, miledi, 

Jūs patikėdavot likimą savo 

Ir garbę vyrams, daug mažiau vertiems to. 
MARIJA 

Ir dar vienos malonės aš prašau, 

Joks žmoniškumas jos neatsakytų: 

Kalėjime seniai jau trūksta man 

Bažnyčios sakramentų ir paguodos. 

Ar ji, atėmus laisvę man ir sostą 

Ir grasanti gyvybei mano, nori 

Užkelt galop man ir dangaus vartus? 
POLETAS 

Jums pageidaujant, vietinis dekanas“... 
MARIJA (karštai jį pertraukia) 

Nereikia man dekano! Reikalauju 

Savos bažnyčios kunigo. — Taip pat 

Ir raštininko, ir notaro. Noriu 

Pareikšti savo paskutinę valią. 

Kalėjimo vargai ir liūdesys 

Mane pakirsti baigia. Mano dienos, 


235 


Bijau, kad suskaičiuotos jau. Save 
Laikau aš merdinčia. 


POLETAS Teisingai darot. 


Tokie apmąstymai jums nepakenks. 
MARIJA 

Kas žino: gal kieno greita ranka 

Kančių paspartins ilgametį darbą? 

Aš noriu parašyti testamentą, 


Paskirstyt tai, kas dar priklauso man. 


POLETAS | 
Kaip norite. Britanijos valdovė 
Netrokšta praturtėti jūsų lobiais. 
MARIJA 
Aš atskirta esu nuo kambarinių 
Ir nuo tarnų ištikimųjų savo. 
Kur jie? Koks jų likimas? Apsieit 
Aš ir be jų galiu, tačiau man rūpi, 
Ar jie nevargsta, ar neskriaudžiami. 
POLETAS 
Tarnais jūs pasirūpinta. 
(Nori išeiti) 
MARIJA 
Išeinat, sere? Vėl mane paliekat, 
Ir širdį man, prislėgtą nežinios, 
Nenorite palengvint nei paguost. 
Sargybos jūsų ir šnipų budrumas 
Mane atskyrė nuo pasaulio viso, 
Visas žinias užgožia mūrai šie, 


Likimą mano sprendžia mano priešai. 


Prieš mėnesį, kuris man taip prailgo, 
Keturiasdešimt jūsų komisarų“ 

Mane užgriuvo šioj pily ir teismą 
Man surengė nešvankiu skubumu, 

Ir štai mane, be advokato, bylai 
Neparuoštą visai, į negirdėtą 
Patraukė teismą, ir turėjau aš, 
Nustebinta, suglumus, išsigandus, 

Į klausimus klastingus atsakyt, 
Kuriuos iš anksto jie paspendė, man 

Teleidę pasikliaut tik atmintim — 

Kaip šmėklos pasirodė ir išnyko. 

Ir nieks lig šiol nepraneša man nieko, 

Bergždžiai bandau jūs žvilgsnyj išskaityti, 

Ar nugalėjo pastangos draugų 

Ir mano nekaltybė, ar laimėjo 

Manųjų priešų geliantys šmeižtai. 

Prabilkit pagaliau — turiu Žinot aš, 

Ko reikia man bijoti, ko tikėtis. 
POLETAS (patylėjęs) 

Suveskit sąskaitas su dangumi. 
MARIJA 

Dangaus malone aš tikiu, bet laukiu 

Ir žemiškų teisėjų teisingumo. 
POLETAS 

Jie bus teisingi. Būkite tikra. 
MARIJA 

Ar baigtas jau procesas? 
POLETAS Nežinau. 
MARIJA Ar nuteista aš? 
POLETAS Nežinau, miledi. 
MARIJA 

Čia viskas greitai daroma. Sakykit, 

Ar budelis užgrius kaip ir teisėjai? 
POLETAS 

Galvokite, kad taip, ir jis atras 

Jus pasiruošusią labiau negu anie. 


MARIJA 
Vestminsterio!" teisėjų įžūlumas 
Manęs nė nenustebins — juk seniai 
Jie Berlio neapykantai paklusnūs, 
Kaip ir uolumui Hetono. Žinau: 
Užteks drąsos ir jūsų karalienei. 
POLETAS 
Britanijos valdovai tesibijo 
Tik savo sąžinės ir parlamento. 
Kaip teisingumas tars, taip ir įvyks, 
Nors ir pasaulis visas prieštarautų. 

Trečia scena 


Tie patys. Mortimeras, Poleto sūnėnas, įeina ir, lyg ne- 
pastebėjęs karalienės, Poletui 


MORTIMERAS 
Jūs, dėde, ieškomas. 


Išeina lygiai taip pat. Karalienė tai pastebi ir pasipiktinusi 
kreipiasi į Poletą, einantį paskui jį 


MARIJA Ir dar prašysiu: 
Nors jūsų žodžiai būna ir užgaulūs, 
Aš išklausau — to vertas jūsų amžius. 
Bet kaip pakęst jaunuolio įžūlumą? 
Apsergėkit mane nuo to šiurkštuolio! 
POLETAS 
Kuo tamstai blogas, tuo jisai man geras. 
Jis ne iš tų lėkštųjų minkštaširdžių, 
Kurie praskysta, ašarą pamatę 
Ant apgaulingo moters skruosto. Jis 
Keliavęs daug, Paryžiuj buvęs, Reimse. 
Išsaugojo jis taurią anglo širdį, 
Ir jūsų pinklės jam nebaisios, ledi! 


Išeina 


Ketvirta scena 


Marija. Kenedi 


KENEDI 
Kaip gali jis taip su jumis kalbėt! 
O, tai baisu! 

MARIJA  (užsimiršusi) 
Kadais, garbės laikais, mes prisiklausėm 
Daug sostą liaupsinančių pataikūnų, 
Todėl nepykim, Kenedi geroji, 
Jei šiandien priekaištų girdėti tenka. 

KENEDI | 
Kas jums? tokia palūžus, nusiminus? 
O būdavot linksma ir net mane 
Ne kartą guosdavot. Ir bart jus teko 
Ne už nusiminimą — atvirkščiai, 

MARIJA 
Pažįstu jį — tai kruvinas šešėlis 
Darnlėjaus, mano vyro; jis rūstus 
Pakyla iš kapų — jis neatleis man, 
Pako! kančių taurė nebus pilna. 

KENEDI 

Kas tai per mintys! 

MARIJA Užmarši tu, Ana, 
Bet mano atmintis gera — juk šiandien 
Tos nelaimingosios piktadarybės 
Dar vienos metinės, aš jas kasmet 
Su pasninku ir atgaila švenčiu. 

KENEDI 
Palikite ramybėje tą šmėklą. 

Jūs kančiomis ir atgaila seniai 
Atpirkote piktadarybę šitą. 

Dangus atleido jums kaip ir bažnyčia — 
Ji turi teisę nuodėmes išrišt. 

MARIJA 
Ta nuodėmė, ir atleista, iš kapo 
Vėl keliasi, pasruvusi krauju! 

Mišių varpai, šventieji sakramentai, 
Deja, negali sugrąžint karstan 


Darnlėjaus šmėklos, šaukiančios atkeršyt. 


KENEDI 
Ne jūs nužudėt jį! Kiti! Kas jums! 
MARIJA 
Bet aš žinojau viską. Ir pati 
Jį į mirties žabangus įviliojau. 
KENEDI 
Daug kas atleistina jaunystėj. Jūs 
Dar buvot kūdikis! 
MARIJA O užsikroviau 
Sunkiausią nuodėmę sau ant pečių. 

KENEDI 
O jo pasipūtimas? mirtini 
Įžeidinėjimai? Tik jūsų meilė 
Lyg viešpaties ranka iškėlė jį 
Iš nežinios ir nuvedė į sostą 
Per sutuoktuvių menę. Patikėjot 
Pati save jam ir karūną savo. 
Kaip jis užmiršt galėjo, kad lemtis jo — 
Tai tamstos meilės dovana kilni? 
Bet jis, netikėlis, užmiršo tai 
Ir jautrią tamstos sielą užgauliojo 
Žemais įtarinėjimais visokiais, 
Šiurkščiu stačioko elgesiu, — dėl to 
Pats tapo jums bjaurus. Pradingo burtai, 
Kuriais jis buvo jums akis aptemdęs. 
Jūs šalinotės jo gėdingo glėbio, 
Nes užsirūstinot. — O jis ką? Ar 
Nors bandė vėl pelnyti palankumą? 
Malonės prašė? Ar po kojų jums 
Suklupo, pats kaltu prisipažinęs? 
Ne, dar spyriojos. Jūsų tvarinys 
Užsigeidė vaidinti jums karalių 
Ir jūsų akyse įsakė, niekšas, 
Nudurti Ričiją — jūs numylėtą 
Gražuolį dainininką. Jūs krauju 
Atkeršijot už kruviną jo darbą. 
MARIJA 
O tai vėl kraujo reikalauja... Tu 
Beguosdama man nuosprendį tari. 
KENEDI 
Kai leidote įvykt piktadarybei, 
Jūs sau nebepriklausėte. Jūs degėt 
Beprotiška akla aistra. Jus valdė 
Baisusis suvedžiotojas širdžių, 
Nelaimingasis Botvelas. Nuožmusis 
Mokėjo savo vyriška valia 
Pavergti jus! Jis pragariškais burtais 
Ir apžavais sumaišė tamstai protą 
Ir uždegė... 

MARIJA Tie pragariški burtai — 
Jo vyriškumas ir mana silpnybė. 
KENEDI | 
Ne ne, tikrai. Visas piktas dvasias — 
Pasitelkė jis, pindamas žabangus 
Tai jūsų skaisčiai širdžiai. Negirdėjot 
Jūs draugės įspėjimų, nebematėt 
Ribos tarp doro ir nedoro darbo. 
Netekote jūs žmogiško drovumo, 
Ir skruostai tie, kurie iš gėdos visad 
Nurausdavo jaunatviškai kukliai, 
Dabar liepsnojo geidulių ugnim. 
Nuplėšėte jūs šydą paslapties 
Nuo savo veido. Tamstos apkvaitimas 
Pasidavė jo drąsiai nedorybei, 
Tad gėdą demonstravote viešai. 
Jūs leidot Škotijos karalių kardą 
Jam, žmogžudžiui, nešt Edinburgo gatvėm 
Triumfo eisenoj pirma savęs — | 
Aplink aidėjo prakeiksmas minios. ` 2 
Apstačiusi kareiviais parlamentą, 
Čionai, šventovėj škotų teisingumo, 
Jūs privertėt teisėjus suvaidint 
Komediją: išteisinti žudiką... 
Ir dar baisiau... O dieve! 


MARIJA Ir užbaik: 
Atidaviau jam ranką prieš altorių! 
KENEDI 


Tyla lai globia žingsnį šį! Baisi, 
Siaubinga nuodėmė! Taip elgtis gali 
Tiktai nupuolėlė. Bet tamsta juk 
Nesi tokia. Aš jus išauginau, 
Išauklėjau — ir puikiai jus pažįstu. 
Geros širdies ir sąžinės tyros, 

Tik turit ydą: esat lengvabūdė. 

Aš vėl sakau: čia kaltos piktos dvasios, 
Kurios žmogaus nesergimoj širdy 
Bematant įsitaiso ir sukursto 

Jį padaryt baisias piktadarybes. 

Paskui jos vėl sugrįžta pragaran, 
Siaubingą dėmę sieloje palikę. 
Po tos piktadarybės kruvinos, 
Jaunystę jum apjuodinusios, niekad 
Niekuo daugiau jūs nesat nusikaltus. 
Pirma aš liudininkė būt galiu. 
Todėl drąsos! Nesmerkite savęs! 
Tegul ir nusikaltot, bet ne čia, 
Ne Anglijoj, todėl jus teist negali 
Nei Elzbieta, nei krašto parlamentas. 
Jų pusėj vien jėga. Ir jūs privalot 
Prieš jų akiplėšišką tribunolą 
Stovėt su nekaltybės drąsumu. 
MARIJA Kas eina čia? 


Prie durų pasirodo Mortimeras 


KENEDI 
Suūnėnas. Nusigręžkit. 


Penkta scena 


Tie patys. Mortimeras, baikščiai įeidamas 


MORTIMERAS (auklei) 
Išeikit ir pasergėkit duris, 
Turiu aš pakalbėt su karaliene. 
MARIJA (įsakmiai) 
Ana, lik čia. 
MORTIMERAS 
Miledi, nebijokit. Štai, skaitykit. 
(Paduoda jai raštelį) 
MARIJA (pažvelgia ir nustebusi atšoka) 
O! Kas čia? 
MORTIMERAS (auklei) 
Prašom, Kenedi, išeikit. 
Pasergėkit, kad dėdė neužkluptų! 


Marija Stiuart 242 


MARIJA (auklei, kuri dvejoja ir klausiamai žiūri į karalienę) 
Eik! Eik! Klausyk. 


Auklė nustebusi išeina 


Šešta scena 


Mortimeras, Marija 


MARIJA Nuo dėdės kardinolo! 
Iš Lotaringijos, iš Prancūzijos!!! 
(Skaito) 


„Seru Mortimeru pasitikėkit, 

Jis Anglijoj geriausias jūsų draugas“. 
(Nustebusi žiūri į Mortimerą) 

Ar gali būt? Nejaugi tai ne sapnas? 

Čia pat geriausias draugas, o laikiau 
Save visų apleista. Ir tas draugas — 

Kalėjimo sargybinio sūnėnas, 

Kurį didžiausiu priešu... 

MORTIMERAS (puldamas jai po kojų) 

O, atleiskit 
Už šitą šlykščią kaukę, karaliene, 
Kuri ir man kainavo daug kančių, 
Bet jos dėka aš priartėt galėjau 
Prie jūsų, jus išgelbėti... 

MARIJA Pakilkit. 
Nustebinot mane. Man per sunku 
Taip greitai pereit iš baisios nelaimės 
Į šviesią viltį. — Bet kalbėkit, sere, 
Išaiškinkit, kad laime patikėčiau. 

MORTIMERAS (pakyla) 

Brangus mums laikas. Greit ateis čia dėdė 
Su vienu neapkenčiamu žmogum. 
Ir, prieš išgirsdama jų blogą žinią, 
Dangaus pagalbos išklausykit, ledi. 

MARIJA 

Tik jo pagalbos man belieka laukt. 

MORTIMERAS 
Pradėti leiskit nuo savęs. 
MARIJA Kalbėkit! 
MORTIMERAS 
Išauklėtas griežtai ir pareigingai, 
Išmokytas nekęsti švento tėvo, 
Sulaukiau dvidešimties metų aš — 
Ir pajutau pašėlusį troškimą 
Nuvykti į žemyną. Palikau 
Aš puritoniškas pamokslinyčias, 
Kurios mane dusino, palikau 
Tėvynę savo ir per Prancūziją 
Patraukiau aš Italijon garsiojon, 
Kuri mane žavėjo iš toli. 
Artėjo didelė bažnyčios šventė, 
Keliais į Romą plūdo maldininkai, 
Gėlėm išpuošę kryžius ir paveikslus; 
Atrodė, tartum žmonija visa 
Išsiruošė į dangų. — Ir aš pats, 
Susižavėjęs pamaldžia minia, 
Su ja kartu patraukiau Romos miestan. — 
O karaliene, ką aš pamačiau! 
Ir kolonados, ir Triumfo arka, 
Ir Koliziejaus nuostabi didybė, 
Ir stebuklingi meno kūriniai 
Mane užbūrė, pavergė iš karto. 
Anksčiau aš meno nebuvau pažinęs, 
Nes augau čia, globojamas bažnyčios, 
Kuri nekenčia meno ir jausmų 
Ir garbina tiktai bekūnį žodį. 
O, ką aš pajutau, puikių bažnyčių 
Vidun įžengęs, kur man širdį glostė 
Šventi giesmių garsai ir kur figūrų 
Gausybe tryško sienos ir altoriai. 
Kokia didybė ir iškilmingumas 
Prieš sužavėtas suposi akis, 
Kai pamačiau juos, dieviškus paveikslus: 
„Švenčiausią motiną“ ir „Apreiškimą“, 
Ir „Viešpaties gimimą“, ir „Trejybę, 

Nužengusią į žemę“, o po to 

Ir patį popiežių visoj didybėj 

Išvydau laikantį šventas mišias 

Ir laiminantį žmones... Kas tas auksas, 

Kas brangakmeniai, kas tie briliantai, 

Kuriais didžiuojas žemiški karaliai! 

Tik jis tikra didybe spinduliuoja, 

Nes jojo karalystė danguje, 

Ir puošia jį ne šio pasaulio grožis. 
MARIJA 

Pasigailėkit! Liaukitės! Nepieškit 

Man prieš akis gyvenimo paveikslo! 

Jis toks gaivus... O aš juk kalinė! 
MORTIMERAS 

Ir aš buvau skurdžiausias kalinys. 

Bet pančiai trūko, ir išskrido siela 

Pasveikinti gyvenimo dienos. 

Paniekinęs knygakalystės stabą, 

Pasidabinęs galvą gėlėmis, 

Aš linksmas prie linksmųjų prisišliejau| , 

Mane apsupo čia kilnieji škotai, 

Jaunų prancūzų smagiosios draugijos. 

Ir jie mane pristatė kardinolui 

De Gizui, jūsų dėdei. — Koks žmogus! 

Tiesus, valingas, vyriškas! Jam sielas k 

Tik ir valdyt! Karališko dvasiškio, 

Bažnyčios kunigaikščio pavyzdys! 
MARIJA 

Jūs matėt nepamirštamą jo veidą, 

Jo — mano auklėtojo pirmutinio, 

Jo — mylimo ir gerbiamo žmogaus? 

Ar jis prisimena mane? Sakykit, 

Ar laimė šypsos jam, ar žydi jis 

Kaip kitados? Ar jis dar puikiai laikos, 

Bažnyčios mūsų atkakli uola? 
MORTIMERAS 

Jo šventenybė pats sutiko man 

Išaiškinti tikėjimo tiesas, 

Širdies abejones man išsklaidyti. 

Jis man įrodė, kad nerimstąs protas 
Vedžioja žmones klystkeliais, kad turim 
Matyt tai, ką privalome tikėt, 
Kad konkretus asmuo visos bažnyčios 
Privalo galva būt ir kad tiesa 
Tėvų konsiliumuos viską lemia. 
Ir mano kūdikystės paklydimai 
Išnyko, apšviesti jo didžio proto 
Ir jojo gražbylystės įveikti. 
Ir sugrįžau aš į bažnyčios glėbį, 
Erezijos tvirtai išsižadėjęs. 
MARIJA 
Daug tūkstančių tokių kaip jūs užvaldė 
Jis savo žodžių dangiška jėga 
Ir amžinai palaimai sugrąžino, 
Kaip tas — nuo kalno savo pamokslu. 
MORTIMERAS 
Kada bažnyčios pareigos jį vėl 
Į Prancūziją privertė išvykti, 
Jisai į Reimsą pasiuntė mane, 
Kur dvasininkus Anglijos bažnyčiai 
Neliauja ruošt pamaldūs jėzuitai. a AS 
Čia kilnų škotą Morganą radau 
Ir Roso vyskupą, išminčių garsų — 
Jums ištikimą Leslį'“. Prancūzijoj 
Praleidžia jie liūdnas tremties dienas. 
Prie šių garbingų vyrų prisišliejęs, 
Tvirčiau ėmiau tikėti. — Vieną kartą, 
Kai aš dairiausi vyskupo bute, 
Gražuolės moters nuostabus portretas 
Patraukė mano akį; sužavėjo 
Jisai mane lig pat širdies gelmių; 
Ir, negalėdamas atsitokėti, 
Stovėjau aš. O vyskupas man tarė: 
„Yra dėl ko jums į portretą šį 
Sujaudintam žiūrėti iki valiai. 
Ši moteris yra ne tik gražiausia, 
Bet ir nelaimingiausia iš visų. 

Dėl mūs tikėjimo ji kęsti turi, 

Ir jos kalėjimas — tėvynė jūsų“. 
MARIJA Eas 

Koks jis taurus! Aš praradau ne viską, 

Jei draugas toks nelaimėje yra! 
MORTIMERAS 

Ir jis pradėjo jaudinančiais žodžiais 

Man piešt, miledi, jūsų kankynes 

Ir kraugeriškus jūsų priešų darbus. 

Jis tamstos gentkamienį man išdėstė, 

Įrodydamas, kad jūs esat kilus 

Iš Tiudorų dinastijos garsios, 

Įrodė man, kad teisė vienai jums 

Priklauso Anglijoje viešpatauti, 

O ne tai apsišaukėlei, kuri 

Pradėta svetimoterystės lovoj; 

Pats Henrikas, jos tėvas, atsisakė 

Jos, pavainikės! Bet nepatikėjau 

Aš vienu liudininku, teiravaus 

Įstatymo žinovų įvairių 

Ir kronikų senų varčiau ne vieną. 

Tačiau visi žinovai paklausti 

Patvirtino, miledi, jūsų tiesą. 

Ir supratau, kad tik dėl šitos teisės 

Į Angliją — jūs esat teisiama, 

Kad vienai jums priklauso ta šalis, 

Kur nekaltai įkalinta jūs kenčiat. 
MARIJA 

O teisė nelaimingoji! Jinai 

Vienintelis manų kančių šaltinis. 
MORTIMERAS 

Ir tuo metu aš sužinau, kad jūs 

Jau perkelta iš Tolboto pilies'“ 

Ir kad dabar jus sergsti mano dėdė — 

Aš supratau, kad tai patsai dangus 

Ištiesia mums pagalbon savo ranką, 

Aš supratau, kad tai likimo šauksmas, 

Kad lemta man išlaisvint jus, miledi. 

Draugai man pritaria, pats kardinolas 

Palaimina ir pataria, kaip imtis 

Net ir sunkaus apsimetimo meno. 

Skubiai sudarom planą, išvykstu 

Atgal tėvynėn ir, kaip jūs jau žinot, 

Štai dešimta diena esu čionai. 

(Stabteli) 

Ir čia aš jus išvydau, karaliene! 

Jus pačią — ne portretą! Kokį lobį 

Pilis ši slepia! Kaipgi ją vadint 

Kalėjimu? Tai šventykla, puošnesnė 

Už Anglijos karalių rūmus. Laimė 

Kvėpuoti vienu oru su jumis! 
Nenuostabu, kad jūs taip slepiama! 

Sukiltų visas Anglijos jaunimas, 

Neliktų makštyse nė vieno kardo, 

Ir sukilimo vėliava pakiltų 

Aukštai viršum taikios salos, jei britai 

Išvystų savo karalienę! 


MARIJA Jei 
Kiekvienas jon žiūrėtų taip kaip jūs! 
MORTIMERAS 


Jei tik kaip aš kiekvienas pamatytų, 
Su kokiu kantrumu ir švelnumu 
Jūs kenčiate pažeminimą šį. 
Ar jūs po išmėginimų visų 
Neliekat karaliene? Jūs žavumas 
Kalėjimo tamsoj gražiau dar žydi! 
Jum stinga to, kas puošia mūsų būvį, 
Bet spindit jūs gyvenimo šviesa. 
Ir negaliu aš peržengt šito slenksčio, 
Nejausdamas baisios kančios krūtinėj 
Ir džiaugsmo — vėlei pamatyti jus! — 
Tačiau atomazga artėja, ir kaskart 
Didėja jums grūmojantis pavojus; 
Aš delst nebegaliu — užtenka slėpt 
Nuo jūsų baisią tiesą... 

MARIJA Jau nuosprendis... — 
Neslėpkit! Aš galiu išgirst... — paskelbtas? 

MORTIMERAS | 

Taip, karaliene. Pripažino kalt ą 

Jus keturiasdešimt du teisėjai. Taip. 

Dabar Bendruomenių ir Lordų tūmai, 

Ir Londono miestiečiai reikalauja 

Skubiai įvykdyt bausmę. Karalienė 

Viena dar delsia; ne dėl žmoniškumo 

Arba pasigailėjimo — jinai 

Klastingai laukia paslaugos kitų... 
MARIJA (valdydamasi) 

Jūs, sere, nenustebinot manęs 

Ir neišgąsdinot. Tokios žinios 

Seniai aš laukiau, nes žinau teisėjus. 

Po to, ką aš turėjau iškentėt, 

Jaučiu — jie laisvės man nedovanos. 

Žinau, kurlink jie kreipia. Amžinojoj 

Kalėjimo nelaisvės naktyje 

Palaidos jie mane, o tuo pačiu — 

Ir mano reikalavimus, ir kerštą. 
MORTIMERAS 

Ne, karaliene, ne! Toli gražu 

Jiems šito nėgana. Jie nesustos 

Pusiaukelėj. Kol jūs gyva, miledi, V 

Gyva ir Anglijos valdovės baimė. 

Kalėjimas čia nieko nepadės. 

Jai sostą teužtikrins tik mirtis. 
MARIJA 

Ar ji išdrįs prieš karūnuotą galvą 

Pakelti kirvį budelio gėdingą? 
MORTIMERAS 

O taip, išdrįs. Neabejokit tuo. 
MARIJA | 

Nejau ji savo ir kitų karalių 

Didybę kojomis pamint galėtų? 

Ar ji nebijo Prancūzijos keršto? 
MORTIMERAS 

Ji amžiną su ja sudaro taiką 

Ir išteka už hercogo Anžu“. 

MARIJA 

Ispanija ar nepaskelbs jai karo? 
MORTIMERAS 

Nors ir pasaulis visas, — ji nebijo, 

Kol ją palaiko jos pačios tauta. 
MARIJA 

Šiurpus tai bus ir anglams reginys. 
MORTIMERAS 

O jie ne kartą pastaraisiais metais, 

Miledi, matė žengiant karalienes 

Nuo sosto ešafotan. Prisiminkit 

Elzbietos tikrą motiną, taip pat 

Ir Kateriną Hovard; ledi Grei 

Galva juk irgi buvo karūnuota!“. 
MARIJA (po pauzės) 

Ne, Mortimerai! Baimė jūs tuščia — 

Tai rūpestis ištikimos širdies. 

Be reikalo jums budelis vaidenas. 

Ne ešafotas tai, ko aš bijau. 

Juk Anglijos valdovė išmintinga, 

Ir ras ji priemonių nebylesnių 

Atsikratyt manim ir mano teisėm. 

Kol budelį atras, kur kas greičiau 

Bus pasamdytas žmogžudys. Štai kas 

Man, sere Mortimerai, ir baisiausia. 

Ir negaliu pakelti aš prie lūpų 

Taurės be įtarimo šiurpulingo: 

Gal dovana tai seseriškos meilės? 
MORTIMERAS 

Nesibijokit! Jiems nebepavyks 

Slaptai nei atvirai jus nužudyt. 

Vėlu jau. Dvylika kilmingų anglų, 

Drąsių jaunuolių — su manim kartu. 

Mūs sąjunga tvirta. Prisiekėm šiandien, 

Priimdami švenčiausią sakramentą, 

Jėga jus iš kalėjimo išlaisvint. 

Ir grafas Obepinas su mumis — 

Juk Prancūzijos pasiuntinio rūmuos, 

Pas jį, mes darom susirinkimus. 

MARIJA 
O sere, aš drebu — bet ne iš džiaugsmo. 
Širdin man. smelkias blogas nujautimas. 
Ką darot — žinot jūs? Ar nebaugina 
Jūs Tičberno ir Bebingtono galvos, 
Ant Temzės tilto šiurpiai iškabintos!“, 
Arba žūtis drąsuolių atkaklių, 
Kurie taip pat mane išgelbėt troško, 
O tik pasunkino man grandines? 
O nelaimingas jaunikaiti, bėk! 
Nelauk, kad Berlis visa tai patirtų, 
Pasiuntęs jūsų tarpan išdaviką. 
Skubėk iš čia! Nes vargas tiems, kurie 
Mariją Stiuart gina. 
MORTIMERAS Man nebaisios 
Nei Tičberno, nei Bebingtono galvos, 
Ant Temzės tilto šiurpiai iškabintos, 
Ir nei žūtis drąsuolių atkaklių, 
Kurie taip pat išgelbėti jus troško. 
Garbė jiems amžina už tai. Laimingas, 
Kas gali mirti, gelbėdamas jus. 
MARIJA 
Beprasmės aukos! Nei klasta, nei smurtas 
Ne išeitis, nes priešai — stiprūs, budrūs. 
Ne vien tik Poleto sargų būrys — 
Šią pilį saugo Anglija visa. 
Vien Elzbieta man gali ją atvert. 
MORTIMERAS 
Nedėkite vilčių! 
MARIJA Tik vienas vyras 
Tai padaryt galėtų. 
MORTIMERAS O, ištarkit 
Jo vardą... 
MARIJA Grafas Lesteris. 
MORTIMERAS (nustebęs žengia atgal) 
O dieve! 
Kas? Grafas Lesteris! Jis jūsų priešas 
Nuožmiausias! Jis Elzbietos favoritas... 
Teisme... 

MARIJA  Išgelbėt gali tik jisai. 
Pas jį skubėkit. Jam atverkit viską. 
Įrodymui, kad aš siunčiu jus, laišką 
Įteikit jam — su mano portretu. 


Išima laišką, paslėptą ant krūtinės. Mortimeras traukiasi, dels- 
damas priimti 

Paimkite. Aš jį ilgai nešiojau. 

Budrusis jūsų dėdė man neleido 

Jo niekaip perduoti. Jus siuntė pats 

Gerasis angelas... 

MORTIMERAS Bet, karaliene... 
Šią mįslę... Man paaiškinkit... 


MARIJA Įmins 
Ją grafas Lesteris. Tikėkit juo. 
Kas eina? 


KENEDI (skubiai įėjusi) 
Seras Poletas ir dar 
Su juo kažkoks didikas. 
MORTIMERAS Lordas Berlis. 
Tvirtybės, karaliene! Žinią jo 
Sutikit kaip galėdama ramiau! 


Išeina pro šonines duris. Kenedi paskui jį 


Septinta scena 


Marija. Lordas Berlis, didysis Anglijos iždininkas, 
ir riteris Poletas 


POLETAS 

Jūs troškote žinot likimą savo. 

Štai atneša jums žinią jo šviesybė 

Milordas Berlis. Nuolankiai klausykit. 
MARIJA 

Gal oriai, kaip ir pridera nekaltai? 
BERLIS 

Aš teismo įgaliotinis. 

MARIJA Matyt, 
Jūs teismui patikit ne vien tik dvasią, 
Bet ir liežuvį. 


POLETAS Jūs, miledi, kalbat, 
Lyg būtų jums jau žinomas sprendimas. 
MARIJA 


Na taip, nes lordas Berlis jį paskelbs. 
Tai prašom, sere! 

BERLIS Patikėjot jūs 
Likimą savo keturiasdešimt dviems 
Teisėjams ir... 


MARIJA Atleiskite, bet aš 
Turiu nutraukt jus, vos pradėjus. Sakot, 
Kad aš likimą savo patikėjau 
Teisėjams šiems? Nieku būdu ir niekad. 
Kaip titulą pažemint aš galėčiau? 

Jį davė man tauta ir gaus sūnus. 
Įžeisčiau aš visus pasaulio sostus! 
Juk Anglijos įstatymas pabrėžia, 
Kad bylose prisiekusiųjų teismas 
Privalo lygus būt kaltinamajam. 
Kas man prilygt galėtų šiam teisme? 
Man lygūs tik karaliai. 

BERLIS Jūs išklausėt 
Kaltinamąjį aktą, davėt teismui 
Atsakymus... 

MARIJA Buvau aš suvedžiota 
Klastingo Hetono!'. Aš savo garbę 
Tikėjausi apgint, pateikdama 
Įrodymus, daug svaresnius už jų 
Suktuosius kaltinimus, — štai dėl ko 
Aš leidaus kvočiama. Ir tai daugiau 
Iš pagarbos kilmingiems anglų perams, 
O teismo jų lig šiol nepripažįstu. 

BERLIS 
Ar pripažįstat teismą jūs, ar ne — 
Tatai, miledi, tuščias formalumas. 
Bylos eiga dėl šito nesustos. 

Jūs Anglijos kvėpuojat oru, saugo 
Jus Anglijos įstatymai, vadinas, 
Jūs esate mums pavaldi. 
MARIJA Kvėpuoju 
Aš Anglijos kalėjimo tvaiku. 
Ir tai vadinas: Anglijoj gyventi? 
Būt saugomai įstatymų? Aš jų 
Nė nežinau. Aš jų nepripažįstu. 
Aš juk ne Anglijos pilietė, aš — 
Kitos šalies laisvoji karalienė. 
BERLIS 
Jūs manote, kad karalienės vardas 
Jums leidžia sėt svečioj šaly vaidus 
Ir net išvengt už tai atsakomybės? 
Kas gi užtikrintų šalių saugumą, 
Jeigu Temidės teisingasis kardas 
Grūmotų vien tik elgetų galvoms, 
Aplenkdamas karališkus svečius? 


MARIJA 
Atsakomybės aš nesikratau, 
Tačiau teisėjų šių nepripažįstu. 
BERLIS 
Teisėjų! Ką jūs kalbate? Gal jie — 
Atsitiktinė ir tamsi minia? 
Tauškaliai purvini, kurie teisybę 
Ir teisę perka ir parduoda? Gal 
Jie čia ir nusisamdė smurto darbui? 
Bet juk tatai pats mūsų krašto žiedas, 
Tai galingiausi krašto žmonės — jų 
Papirkt ir įbaugint nesitikėk; 
Jiems savarankiškumas leidžia būt 
Bešališkiems. Argi ne jie, sakykit, 
Teisingai ir laisvai mūs tautą valdo? 
Ar ne gana ištarti jų vardus, 
Kad dingtų įtarimai ir dvejonės? 
Jų priešaky — ganytojas tautos, 
Jo šventenybė Kenterberio primas; 
Išmintingasis Tolbotas, kurs saugo 
Valstybės antspaudą, ir admirolas 

Šalies laivyno — Hovardas. Sakykit, 
Ar ne teisingai Anglijos valdovė 
Pasielgė, pavedus šitiems vyrams, 
Patiems kilniausiems Anglijoj visoj, 
Teisėjais būti šiam ginče dėl sosto. 
Sakykime, kad vienas kitas buvo 
Galbūt ir šališkas, kaip jūsų priešas, — 
Bet kaip galėjo keturiasdešimt vyrų 
Valdyt viena aistra? 
MARIJA (patylėjus) 
Aš priblokšta taikliųjų žodžių tvano! 
Šios lūpos visad siuntė man vargus. 
Kaip man, bemokslei moteriai, prilygti 
Išprusėlio tarėjo gražbylystei! 
Tikrai: jei būtų lordai šie tokie, 
Kokius juos piešiat — reiktų man nutilti, 
Prisipažint kalta ir baigti bylą. 
Bet šie padangėn keliami vardai, 
Šie svarūs titulai, kuriais jūs norit 
Mane sutriuškinti, deja, kitokį 
Istorijoje vaidmenį vaidino. 
Aš permatau kiaurai tuos didikus, 
Britanijos kilmingąjį senatą. 
Juk Henriko Aštuntojo seralyj 
Jie lankstės šiam sultonui kaip vergai. 
Matau, kaip Anglijos aukštieji rūmai, 
Paperkami vienodai su žemaisiais, 
Įstatymus išleidžia ir atšaukia, 
Paskelbtą santuoką išardo vėl — 
Jei reik valdovui; anglų princeses 
Gėdingai pavainikėmis apšaukia, 
O jau rytoj jas karūnuoja soste'“. 
Kaip perai šie garbingieji, matau, 
Karaliams pasikeičiant keturiems, 
Tikybą keičia keturis kartus“... 
BERLIS 
Nors Anglijos įstatymai, kaip sakėt, 
Jums svetimi, bet artimos — nelaimės... 

MARIJA 


Ir šių Žmonių esu aš teisiama! 

Ak. lorde iždininke, aš teisinga 

Jums būsiu, ir jūs būkit man. Girdėjau, 
Kad atsidavęs jūs valstybės sostui, 
Nepaperkamas, tvirtas ir budrus — 
Mielai tikiu. Ne savanaudiškumas 
Jus pašaukė tarnauti karalienei 

Ir Anglijai, — jūs trokštate joms gera. 
Dėl to, kilnusis lorde, ir žiūrėkit, 
Kad tai, kas Anglijai yra naudinga, 
Neimtumėt laikyt teisingumu. 
Neabejoju, kad teisėjų tarpe 

Sėdėjo ir daugiau taurių žmonių. 

Bet Anglijos atkaklūs šalininkai 

Ir protestantai — kaip galėjo teisti 
Jie škotų karalienę, katalikę! 

Yra toks senas priežodis: iš brito 
Nelauk teisybės, škote. Štai kodėl 

Ir priimta nuo pat žilos senovės, 

Kad liudininku britas būt negali 
Škoto byloj, ir atvirkščiai. Šį keistą 
Įstatymą pagimdė būtinybė. 

Tai senas ir reikšmingas paprotys, 
Kurį, milorde, reiktų gerbt. Gamta 
Paliko šias dvi neramias tautas 

Ant vieno plausto jūroje; nelygiai 

Jį padalinus, liepė susiremt. 
Maištingas širdis skiria vien tik Tvido 
Siaura vaga, — ir kaip dažnai jo vandens 
Nudažomi kovotojų krauju! 

Jau tūkstantmečiai bus, kai vienas krantas 
Kitam grasina ietim ir kardais. 

Dar anglai neturėjo tokio priešo, 
Kuriam nebūt pagalbon ėjęs škotas; 
Ir Škotijoje dar nebuvo maišto, 
Apsėjusio be anglo rankų deglo. 

Ir tik tada nesantaika išnyks, 

Kai atstovaus jiems vienas parlamentas, 
Kai vienas skeptras salą šią valdys. 
BERLIS 
Ir kraštui šią palaimą dovanot 
Privalo Stiuart? 
MARIJA Kam turiu aš gintis? 
Prisipažinsiu — puoselėjau viltį 
Šias dvi tautas alyvmedžio paunksmėj 
Suvienyti garbingai ir laisvai. 
Ir niekada aš negalvojau tapti 
Dviejų tautų nesantaikos auka. 
Svajojau aš visiems laikams užpūst 
Nesutarimų pragaištingą ugnį. 
Kaip Ričmondas, manasis pranokėjas, 
Sutaikė dvi Rožes po ilgo karo?“ — 
Svajojau aš sujungt dvi karūnas. 
BERLIS 
Ne tuo keliu jūs ėjote, miledi, 
Jei, remdamasi kruvinu maištų, 
Norėjot atsisėst į britų sostą. 
MARIJA 
Kaip dievas mato — to aš nedariau! 
Įrodykit — kada aš kursčiau maištą? 


BERLIS 
Aš atėjau ne ginčytis. Byla 
Seniai išnagrinėta. Pripažino 
Keturios dešimtys balsų prieš du: 
Sulaužėt jūs pernykštį nutarimą 
Ir turit atsakyt. Jis skamba šitaip: 
„Jei karalystėj prasidėtų maištas 
Vardan ir naudai kokio nors asmens 
Ir tas asmuo pareikštų sostan teises, — 
Patraukti jį atsakomybėn teismo 
Ir baust mirtim“. Įrodyta yra... 
MARIJA 
Milorde Berli! Aš neabejoju, 
Kad nutarimas, tyčia man išleistas 
Ir sugalvotas pražudyt mane, 
Bus prieš mane ir panaudotas. — Vargas 

Bejėgei aukai, kai tos pačios lūpos 

Įstatymą ir nuosprendį paskelbia! 

Gal jūs paneigsit, kad šis nutarimas 

Vien pražudyt mane ir sugalvotas? 
BERLIS 

Ne pražudyt — įspėti. Jūs pati 

Jį pavertėt žabangais. Atsivėrė 

Prieš jus bedugnė ir, nors įspėta, 

Į prarają jūs puolėt stačia galva. 

Jūs susimokėt su Bebingtonu 

Ir su kitais jo bendrais, išdavikais 

Ir žmogžudžiais; jūs gaudavot žinių 

Ir vadovavot sąmokslui iš čia. 
MARIJA 

Kada ir kaip? Įrodymų ar turit? 

Pateikite juos man. 


BERLIS Jums neseniai 
Teisme jie buvo pateikti. 
MARIJA Tai buvo 


Tik nuorašai, kažin kieno daryti! 
Įrodykit, kad aš juos diktavau 
Ir lygiai taip, kaip perskaityta buvo! 
BERLIS 
Pats Bebingtonas, ruošdamasis mirti, 
Prisipažino gavęs tuos kaip tik. 
MARIJA 
Kodėl, dar būnant jam gyvam, jūs vengėt 
Akistatos? Ko šitaip greit skubėjot 
Pribaigti jį, nedavę susitikt mums 
Akis į akį. 
BERLIS Škotai Nau ir Kerlas, 
Jūs buvę raštininkai, juk prisiekė, 
Kad taip užrašė viską, kaip diktavot. 
MARIJA 
Jūs remiatės parodymais tarnų, 
Išdavusių mane? Jūs tikit jais, 
Savosios karalienės išdavikais? 
Juk liudydami ju ms, jie tuo pačiu 
Jau tapo žodlaužom. Ir jūs jais tikit? 

BERLIS 

Juk tvirtinote jūs pati ne kartą, 

Kad škotas Kerlas — doras, sąžiningas. 
MARIJA 

Jis toks atrodė man. Bet vyro būdą 

Pažinsi tik sunkumų valandoj. 

Galėjo jis, kankinimų pabūgęs, 

Patvirtinti ir tai, ko nežinojo. 

Gal, melagingai liudydamas, jis 

Galvojo išsigelbėti, per daug 

Nė nepakenkęs savo karalienei. 
BERLIS 

Prisiekė jis tačiau laisva valia. 
MARIJA 

Bet man nematant! — Kaipgi šitaip, sere? 

Abu šie liudininkai dar gyvi! 

Suveskit mus. Tegul jie pakartoja 

Parodymus tuos mano akyse! 

Kodėl atsakot man malonės teisę, 

Kuria naudojasi net žmogžudžiai? 

Man sakė Tolbotas, pirmykštis sargas, 

Kad vyriausybė neseniai išleido 

Įstatymą, pagal kurį skundėjas 

Prieš kaltinamąjį privalo stot. 

Kaip? Sere Polete! Gal aš suklydau? 

Aš visad doru jus laikiau žmogum. 

Tai sąžiningai atsakykit man: 

Yra toksai įstatymas ar ne? 
POLETAS 

Yra, miledi. Kas tiesa — tiesa. 
MARIJA 

Taigi, milorde! Išvada tokia: 

Jei Anglijos įstatymas man kenkia, 

Jis man pritaikomas, o jei padėt 

Man gali jis, tai reikia jį apeit. 

Argi ne taip? Kodėl gi Bebingtono 

Nesuvedėt su manimi? Kodėl 

Akistatos neduodat su gyvais dar 

Kerlu ir Nau? Įstatymas juk toks! 

BERLIS 
Ramiau, miledi! Su Bebingtonu 
Jūs susimokymas ne vien... 

MARIJA Vien tai 
Grasina man įstatymo kardu, 

Ir privalau nuo to aš apsiginti. 
Milorde! Nenukrypkit nuo esmės! 

BERLIS 
Įrodyta, kad vedėte derybas 
Su atstovu Ispanijos — Mendosa... 

MARIJA (gyvai) 

Milorde, nenukrypkit! 

BERLIS Kad norėjot 
Smurtu pakeisti Anglijos tikybą 
Ir kad visus Europos karalius 
Jūs kurstėte prieš Angliją... 

MARIJA O jeigu 
Tai ir tiesa? Nebuvo to, tačiau 
Sakykim: buvo! Ir vis tiek jūs laužot 
Bet kokią tarptautinę teisę, lorde. 

Aš atėjau pas jus ne su kardu, 

Aš atvykau į Angliją prašyti 
Šventosios svečio teisės, puldama 

Į glėbį giminaitei karalienei. 

O ką radau čia? Vietoj apgynimo — 
Kalėjimą ir smurto grandines. 

Gal sąžinė ir rankos man ne laisvos? 
Aš Anglijai skolinga už ką nors? 

Yra šventa apsigynimo teisė — 

Aš priversta pasinaudot ja. Smurtu 

Į smurtą atsakau, sukeldama 

Prieš Angliją visas kitas šalis. 

Kas riteriška ir doram kare 

Kas leidžiama, — aš tuo galiu naudotis. 
Vien žmogžudystę, slaptą peilio smūgį, 
Man draudžia sąžinė ir išdidumas: 
Tatai mane apjuodintų, nuplėštų 

Man garbę, aš sakau, — bet nepasmerktų, 
Neleistų jums patraukt manęs teisman, 

Nes Anglijos ir mano ginčą sprendžia, 

Deja, ne teisė — smurtas ir galia. 
BERLIS (reikšmingai) 

Patarčiau nesiremti galios teise: 

Ji kalinei per daug nepalanki. 
MARIJA 

Taip, aš silpna, galinga — ji. Gerai, 

Tepanaudoja galią, tenužudo 

Mane kaip auką, stiprinančią sostą. 

Bet lai ir pripažįsta, kad jėga 

Ji rėmėsi, o ne teisingumu. 

Nusikratyti nekenčiamu priešu 

Įstatymas jai kardo nejįteiks, 

Ir kruvinojo smurto įžūlybės 

Jai nepavyks pridengt šveniu rūbu. 

Komedija pasaulio neapgaus! 

Lai liepia nužudyt mane, — ne teisti! 

Lai ji nebando šios piktadarybės 

Suderinti su teise ir dora. 

Tepasirodo ji — kokia y ra! 

(Išeina) 


Aštunta scena 


Berlis, Poletas 


BERLIS 
Ji priešinas ir priešinsis, atrodo, 
Lig ešafoto. Šią išdidžią širdį 
Sunku palaužti. Ar suvirpo ji, 
Išgirdus nuosprendį? Ar matėt, sere, 
Nors vieną ašarą? Ar jos veidai 
Išblyško? — Net malonės nemaldauja! 
Nujaučia ji svyruojant karalienę. 
Tai, ko mes bijom, teikia jai drąsos. 
POLETAS 
Bet, lorde iždininke, aš manau, 
Kad tuščias atkaklumas pats išnyks, 

Kai nebeliks jam priežasčių. Tą bylą, 
Atrodo, vedėt ne per daug švariai. 
Reikėjo Tičberną ir Bebingtoną 
Suvest su ja, ir raštininkus... 
BERLIS Ne! 
Ne, riteri! Tai būtų rizikinga. 
Per daug gerai valdyt ji moka širdis, 
Jos ašaros ne vieną dar pavergtų. 
Jei Kerlas, pastatytas priešais ją, 
Turėtų tarti žodį, nuo kurio 
Pareitų jos gyvybė, — išsigandęs 
Atšauktų jis parodymus kaipmat. 
POLETAS 
Bet Anglijos ir karalienės priešai 
Piktus gandus paskleis visam pasauly, 
Ir šios bylos garbingas teisingumas 
Pavirs gėdingu nusikaltimu. 
BERLIS 
Dėl to ir sielvartauja karalienė. 
O, kad nelaimės šitos kaltininkė 
Numirus būtų, kol dar ši šalis 
Nebuvo mačius jos! 


POLETAS Aš tarsiu: amen. 
BERLIS 

Kad ją liga kalėjime pribaigtų! 
POLETAS 

Išvengtų daug nelaimių ši sala. 
BERLIS 


Bet jeigu ir numirtų ji, ar Žmonės 
Nepagalvotų, kad nužudėm ją? 
POLETAS 


Galbūt, milorde. Kas gi jiems uždraus 
Turėti savo nuomonę? 


BERLIS Tačiau 
Kai nėr įrodymų, mažiau ir triukšmo... 
POLETAS 


O kas mums triukšmas? Ne tuščių šmeižtų — 
Teisingo priekaišto bijoti reikia. 

BERLIS 
Ak, ir švenčiausias teisingumas, sere, 
Ne visad priekaištų išvengia. Žmonės 
Palaiko nukentėjusį, ir greit 
Laimėtoją apšmeižia pavyduoliai. 
Teisėjo kardas puošia tik vyriškį, 
O moteriai — netinka. Netikės 
Pasaulis mėteries teisingumu, 
Ir tuo labiau, jei moterį nuteis ji. 
Mes veltui bylą sąžiningai sprendėm! 
Pasigailėjimas — karalių teisė,— 
Ją karalienė turi panaudot. 
Jei ji pasmerks, pati bus pasmerkta! 
POLETAS 
Vadinasi... 
BERLIS 
(skubiai jį pertraukdamas) 
Gyvent ji turi? Ne! 
Gana! Ji turi mirt! Kaip tik dėl to 
Ir baiminasi mūsų karalienė, 
Ir naktimis nemiega. Aš skaitau 
Jos akyse vidinę kovą: lūpos 
Nedrįsta nieko įsakyt, tačiau 
Reikšmingai klausia žvilgsnis nebylus: 
„Nejau nė vienas iš manų tarnų 
Neišvaduos manęs nuo šios dvejonės: 
Ar man drebėt dėl sosto nuolatos, 
Ar karalienę, savo giminaitę, 
Be gailesčio pasiųsti po kirviu?“ 
POLETAS 
Tai būtina, ir nėr kaip to išvengt. 
BERLIS 
O ne — yra. Ir karalienė mano, 
Jei būtų tik tarnai atidesni... 
POLETAS 
Atidesni? 
BERLIS Įsakymą nebylų 
Įspėtų ir... 
POLETAS Įsakymą nebylų! 

BERLIS 
Jei patikėtas pats didžiausias priešas 
Jų apsaugai... Nuodingąją gyvatę 
Kam sergėti kaip šventą brangenybę! 
POLETAS (reikšmingai) 
Švenčiausia brangenybė, lorde Berli, 
Tai karalienės vardas ir garbė, 
Ir mūsų pareiga — jo nesuteršt! 
BERLIS 
Kada, iš Sruzberio atėmę, Stiuart 
Mes patikėjom Poletui,— man rodos, 
Visi galvojo... 
POLETAS Aš tikiuosi, sere, 
Visi galvojo, kad švariausioms rankoms 
Ir perduota sunkiausia pareiga. 
Prisiekiu viešpačiu! Nebūčiau aš 
Priėmęs šitos budelio tarnybos, 
Jei būčiau bent nujautęs, kad nereikia 
Čionai tauriausio Anglijoj žmogaus. 
Ir leiskit neįtart, kad iš manęs — 
Be doro vardo — dar kai ko reikėjo. 
BERLIS 
Paskleisim gandą, kad jinai susirgo, 
Kad džiūsta, nyksta, miršta pagaliau; 
Ir ji išnyks žmonėms iš atminties — 
O jūsų vardas liks švarus. 
POLETAS Tačiau 
Ne sąžinė. 
BERLIS Jei pats pasitarnauti 
Nenorit, tai kitam bent nekliudykit. 
POLETAS (pertraukia jį) 
Joks žmogžudys neperžengs Stiuart slenksčio, 
Kol saugo ją dievai manos pastogės. 
Šventa man jos gyvybė. Ne šventesnė 
Už ją net karalienės mūs galva. 
Teisėjai esat. Teiskit! Ir pasmerkę, 
Atsiųskite su pjūklu ir kirviu 
Dailidę pastatyti ešafoto. 
Ir visad ši pilis bus atvira 

Šerifui kaip ir budeliui. Kol kas 
Man sau got patikėta ledi Stiuart, 
Ir būkite tikri — po šituo stogu 
Nepadarys ir nepatirs ji blogo. 


Abu išeina 

ANTRAS VEIKSMAS 


Vestminsterio rūmai 


Pirma scena 


Susitinka grafas Kentas ir 
seras Viljamas Devisonas“ 


DEVISONAS 
Tai jūs, milorde Kentai? Iš turnyro? 
Ar šventiniai žaidimai jau baigti? 
KENTAS 
Ką? Argi jūs nebuvote tenai? 
DEVISONAS 
Tarnybos reikalai... 
KENTAS Jūs daug nustojot. 
Nematėte vaizduotės kūrinių 
Ir riteriškų Žygių. Geidulys 
Šturmavo Grožio skaisčiąją tvirtovę, 
Lordmaršalas ir senešalas? drąsiai 
Joj gynėsi su dešimčia šaunių 
Valdovės riterių, — juos atakavo 
Prancūzų kavalieriai, mūs svečiai. 
Vos tik šauklys puikiu madrigalu 
Pareikalavo pasiduot tvirtovę, 
Atkirto jam lordkancleris nuo sienos. 
Sugriaudė šūviai, — iš dailių patrankų 
Prapliupo puokštės rožių ir kvapnus 
Nektaras tryško fontanu. Bet veltui! 


l 


Marija Stiuart 266 


Puolimas buvo atmuštas. Atgal 

"Turėjo pasitraukti Geidulys. 
DEVISONAS 

Tai blogas ženklas, grafe, — ir prieš pat 

Prancūzų hercogo piršlybas karalienei. 
KENTAS 

Na, ką jūs, sere! Juk tai buvo pokštai. 

Tikrovėje tvirtovė pasiduos. 
DEVISONAS 

Jūs manote? Toli gražu, milorde! 
KENTAS 

Pačiais sunkiausiais klausimais, atrodo, 

Susitarėme su Prancūzija. 

Sutiko princas uždaroj Kkoplyčioj 

Tikybą savo išpažint, o šiaip 

Visur tautos religiją globoti 

Ir saugoti. Jei būtumėt regėję, 

Kaip žmonės džiūgavo, tatai išgirdę! 

Seniai jie baiminos, kad Elzbieta 

Be įpėdinio kartais nenumirtų 

Ir kad po jos įkopus sostan Stiuart 

Nesugrąžintų popiežystės jungo. 
DEVISONAS 

Bijot nebėr ko. Stiuart nuteista, 

O Elzbieta susižieduoja šiandien. 
KENTAS 

Ateina karalienė! 


Antra scena 


Tie patys. Įeina Lesterio vedama Elzbieta, gra- 
fas Obepinas, grafas Beljevras, grafas 
Šruzberis, lordas Ber lis ir kiti prancūzų ir anglų 
riteriai 


ELZBIETA (Obepinui) 
Man gaila, grafe, riterių stropiųjų, 


267 Antras veiksmas 


Atplaukusių galantiškais tikslais, 

Kad teko jiems palikti Sen Žermeno 
Puošniuosius rūmus, — jie čia pasiges jų. 
Nemoku aš nei pokylių, nei švenčių 
Tokių surengt, kaip rengia Prancūzijoj 
Karaliaus motina. Ką aš galiu 
Pasididžiuodama parodyt svetimšaliui? 
Vien dorą tautą, mylinčią mane, 

Kuri, man gatvėj kartais pasirodžius, 
Apspinta veikiai mano neštuvus 

Ir laimina mane. Gražiam gėlyne 
Kilmingų Katerinos skaistaveidžių 
Pradingtų mano nuopelnai kuklieji... 


OBEPINAS 
Tik vieną damą svetimšalis mato 
Vestminsterio dvare, tačiau jinai 
Didžiuotis gali viskuo, kuo mus žavi 
Dailioji mūsų moterų lytis. 


BELJEVRAS 
O Anglijos šviesioji karaliene, 
Leisk mums palikti šalį šią trumpam 
Ir mūs tauriam karališkajam princui 
Nunešt taip geidžiamą džiaugsmingą žinią. 
Nekantrumu liepsnojanti širdis 
Neleido jam Paryžiuj pasilikti — 
Pasiuntinių jis laukia Amjene, 
Postus išstatęs ligi pat Kalė, 
Kad jūsų lūpom duotas sutikimas 
Greičiau pasiektų jo godžias ausis. 


ELZBIETA 
Užtenka jau įkalbinėti, grafe, 
Kartoju aš, Beljevre, kad ne laikas 
Uždegt vestuvių fakelą džiaugsmingą. 
Virš mūsų rūsčiai niaukstosi dangus. 
Man gedulas kur kas labiau pritiktų 
Negu puošnieji nuotakos drabužiai, 
Nes apmaudus likimo smūgis gresia 
Ir mano širdžiai, ir maniems namams. 

BELJEVRAS 
Nors pažadą mums duoki, karaliene, 
Įvykdysi jį geresniais laikais. 
ELZBIETA 
Karaliai — savo titulo vergai, 
Širdies klausyti jie, deja, negali. 
Norėjau netekėjusi numirt. 
Laikyčiau aš garbe, jei kada nors 
Ant mano anikapio skaitytų ainiai: 
„Čia ilsisi mergelė karalienė“. 
Tačiau nenori to mana tauta, 
Ji rūpinas dabar jau tais laikais, 
Kai nebebus manęs. Nors šiuo metu 
Palaimoj klesti mūs laisva šalis, 
Jie rūpinas rytojumi — dėl jo 
Turiu aš paaukoti savo tautai 
Mergystės laisvę, tą didžiausią turtą, 
Ir primetamą prisiimt valdovą. 
Matyt, aš jiems tik moteris tesu, 
O valdanti tariaus kaip vyras, kaip 
Karalius. Aišku, Dievui nepatinka, 
Kai žmonės nesilaiko prigimties 
Taisyklių. Tad verti tik pagyrimo | 
Manieji pirmtakai, uždarę vienuolynus““ 
Ir tūkstančius tikėjimo aklų 
Aukų grąžinę prigimimo dėsniams. 
Bet karalienė (ak, ne jai dienas 
Stebėt be įtampos, ji vykdyt turi 
Sunkiausią pareigą) — ji privalėtų 
Būt išimtis tų prigimties taisyklių, 
Pagal kurias vie n a Žmonijos pusė 
Privalo visad kitai priklausyt. 
OBEPINAS 
O karaliene, tu visas dorybes 
Išaukštinai savuoju sostu. Tau 
Belieka būti pavyzdžiu dorybių, 
Būdingų būtent lyčiai tai, kurios 
Tu šlove spinduliuoji. Aišku, žemėj 
Nėra vyriškio, kuris būtų vertas 


269 Antras veiksmas 


Tavo mergystės laisvės; o tačiau 
Jei titulas, jei riterio dorybės, 
Kilmė ir grožis kam iš mirtingųjų 
Suteiktų garbę... 
ELZBIETA 
O, neabejokit, 
Pasiuntiny kilnusis, kad vedybos 
Su Prancūzijos prakilniuoju princu 
Suteiktų man garbės! Prisipažinsiu: 
Jei jau man lemta bus — jei privalėsiu 
Įvykdyt reikalavimus tautos 
(O aš bijau, kad jos valia tvirtesnė), 
Tai pasakysiu, kad visoj Europoj 
Aš kito tokio princo nerandu, 
Kuriam didžiausią brangenybę — laisvę 
Mažiausiai aš gailėčiaus paaukot. 
Ar šio prisipažinimo gana? 
BELJEVRAS 
Graži viltis, tačiau tiktai viltis, 
O mano viešpats tikisi daugiau... 
ELZBIETA 
Ko tikisi? 
(Nusiima nuo piršto žiedą ir žiūri į jį susimąsčiusi ) 
Nieku6 nė karalienė 
Nesiskiria nuo paprastos miestietės! 
Tos pačios pareigos — tas pats ir ženklas. 
Žiedai pažymi mūsų jungtuves, 
O iš žiedų ir pančiai kalami. 
Šią dovaną įteikit jo šviesybei. 
Kol kas tai dar ne pančiai, ir aš jų 
Dar neužsidedu, tačiau gal taps 
Tai būsimų grandinių pirmu žiedu. 


BELJEVRAS 
(atsiklaupęs priima žiedą) 
Aš jo vardu, šviesioji karaliene, 
Ant kelių puolęs priimu šį žiedą 
Ir su jausmu kilniausios pagarbos 
Bučiuoju ranką savajai vaidovei! 

ELZBIETA 
(grafui Lesteriui, nuo kurio ji vis nenuleido akių) 
Milorde, leiskit. 
(Nuima nuo jo mėlyną juostą ir apjuosia ja Beljevrą) 
Perjuoskit šia juosta 
Jo didenybę, kaip aš jus juosiu, 
Į mūsų ordiną priimdama. 
Honny soit qui mal y pense!* — mūs šūkis. 
Tegul tarp mūsų dingsta įtarimai: 
Britanijos ir Prancūzijos sostus 
Nuo šiol tvirta draugystė tegul jungia! 
OBEPINAS 
Šviesioji karaliene! Ši diena 
Tai džiaugsmo šventė! Lai ją švęs visi, 
Lai švęs ir tie, kas šioj saloj kankinas! 
O, jei tavos malonės spindulys 
Pasiektų nelaimingąją valdovę, 
Kuri ir Anglijai, ir Prancūzijai 
Vienodai artima... 
ELZBIETA Užtenka, grafe! 
Tatai visai skirtingi reikalai — 
Jų nemaišykit. Jei Prancūzija 
Iš tikro trokšta sąjungos manos, — 
Bendrais manuosius rūpesčius telaiko, 
O mano priešus — savo priešais... 
OBEPINAS Ji 
Nebūtų šitos sąjungos verta, 
Jeigu pamiršt nelaimėje galėtų 
Bendratikę, karaliaus savo našlę, 
Taip kenčiančią... Garbė ir žmoniškumas 
To reikalauja... 
ELZBIETA Šia prasme galiu 
Įvertint Prancūzijos užtarimą: 
Kaip draugiškumo pareigą. O man 
Tebūnie leista būt čia karaliene. 


Nusilenkia prancūzų riteriams, kurie drauge su kitais lordais 
pagarbiai išeina 


* Gėda tam, kas pikta galvoja! (Pranc.) 

Trečia scena 
Elzbieta, Lesteris, Berlis, 
ralienė atsisėda 
BERLIS 


Šlovingoji valdove! Tu šiandieną 
Apvainikuoji lūkesčius tautos. 
Ir tavo dovanotąja palaima 


Mes galim džiaugtis — nebevirpam jau, 


Žiūrėdami į ateitį audringą. 
Bet slegia vienas rūpestis šį kraštą, 


Tauta vienos aukos dar reikalauja. 


O išklausyk, ir amžiams ši diena 
Užtikrins šviesų Anglijos rytojų. 


ELZBIETA 


Ko trokšta dar tauta? 


BERLIS Stiuart galvos. 


Jei nori tu sutvirtint savo tautai 

Jai duotą laisvę ir kovoj laimėtą 
Teisybės šviesą, — būt jos nebeturi. 
Kad nereikėtų amžinai drebėti 

Dėl tavo gyvasties brangios, — privalo 
Žūt priešininkė! Tu pati žinai: 

Toli gražu dar britai ne vieningi, 

Ir Romos stabmeldystė šioj saloj 
Slaptų nemaža turi šalininkų. 

Jie puoselėja priešiškas svajas 

Ir tiki Stiuart; remia juos visaip 
Lotaringiečiai broliai trys — de Gizai, 
Tavieji nesutaikomieji priešai. 

Ir tau šita pamišėlių gauja 

Paskelbė baisų žūtbūtinį karą 

Ir pragariškais ginklais jį kariauja. 
O kardinolo sostinėje, Reimse, 
Perkūno kalvėj, kala jie žaibus. 
Apmoko ten karalžudystės meno 

Ir meta į mūs salą nuolatos 
Nuožmiausius pasišovėlius, kurie 

Visokiom kaukėm dangstosi — iš ten 

Jau trys žudikai buvo pasiųsti. 

O neišsenka pragarmės nasrai, 

Kur veisiami slapčiausi mūsų priešai. 

O Fotringėjaus sėdi pilyje 

Šio amžinojo karo įkvėpėja 

Ir švaisto meilės fakelus po salą, 

Vylingai nešykštaudama vilties, 

Pašventindama mirčiai jaunuolius. 

Jų šūkis — laisvė Stiuart, jųjų tikslas — 

Ją pasodint į tavo sostą. Neigia 

Lotaringiečiai tavo šventą teisę, 

Tave vadina sosto grobike, 

Kuriai nusišypsojo laimė! Jie 

Šią neišmanėlę ir suvedžiojo 

Britanijos vadintis karaliene. 

Negali niekad būt taikos su ja 

Nei su jos gimine! Turi tu smogt 

Arba pati gaut smūgį. Jos gyvybė — 

Tau mirtį lemia! Jos mirtis — gyvybę! 
ELZBIETA 

Liūdnoką pareigą atliekat, lorde! 

Aš vertinu nuoširdų jūs uolumą. 

Šiom lūpom kalba išmintis, bet aš 

Bjauriuosi kraugeriška išmintim. 

Kilnusis lorde Šruzberi, gal jūs 

Ne tokį rūstų duosit patarimą? 
TOLBOTAS 

Pagyrei tu uolumą lordo Berlio, 

Kurį diktuoja jam širdis. Nors aš 

Nesu toks iškalbingas, bet jaučiu 

Krūtinėj tokią pat ištikimybę. 

Ilgai, o karaliene, dar gyvuoki 

Tautos palaimai ir šio krašto taikai! 

Dar niekad neklestėjo taip gražiai 

Savų karalių valdoma sala! 

Bet laimės šios nepirkime garbe! 

Jei tai įvyktų — lai mažų mažiausiai 

Anksčiau užmerkia Tolbotas akis. 

ELZBIETA 
Apsaugok viešpatie garbės netekti! 


TOLBOTAS 
Tada turi atrasti kitą būdą 
Išgelbėt kraštui, nes mirties bausmė — 
Ne teisėtas toli gražu šis kelias. 
Tu negali jai nuosprendžio paskelbt: 
Ji tau nepavaldi. 


ELZBIETA Vadinas, klydo 
Taryba mano, klydo parlamentas 
Ir teismo rūmai, ir šalis visa, 
Man vienbalsiai šią teisę pripažinę... 


TOLBOTAS 
Ne dauguma balsų — teisybės matas. 
Britanija — dar ne pasaulis visas. 
O parlamentas — ne žmonijos balsas. 
Šiandienė Anglija ryt pasikeis, 
Kaip vakarykštė keitėsi. Žinok, 
Kad nuomonė kaip jūra — nuolat mainos 
Priklausomai nuo aplinkybių. Negi 
Turi tu pasiduot tautos spaudimui 
Ir būtinybei nusilenkt! Jei nori, 
Gali kiekvienu mirksniu išbandyt, 
Laisva tava valia ar ne. Tad veik! 
Paskelbk, kad tau bjauru pralieti kraują, 
Kad seseriai gyvybę dovanoji. 
O tuos, kurie tau pataria ką kita, 
Karališka rūstybe atvėsink! 
Ir pamatysi būtinybę dingstant, 
Teisybę virstant neteisingumu. 
Tu spręsk pati, viena. Ir nesiremk 
Svyruojančia netvirta nendre. Drąsiai — 
Pakluski įgimtam maloningumui. 
Apdovanojo dievas moters širdį 
Ne griežtumu. Kūrėjai šios valstybės, 
Net moteriai suteikę sostan teises, 
Pabrėžė tuo, kad šitoj šalyje 
Griežtumas — ne karališka dorybė. 


Antras veiksmas 


Marija Stiuart 274 


ELZBIETA 
Jūs karštas mano ir valstybės priešų 
Gynėjas, grafe. Man artimesni 
Manųjų šalininkų patarimai. 
TOLBOTAS 
Neturi ji gynėjų. Nieks nedrįsta 
Užtarti jos, — tavos rūstybės bijo. 
Aš viena koja jau karste, jokių 
Šioj žemėj jau vilčių nebeturiu, 
Tad leisk man, seniui, būt jos užtarėju. 
Teneatrodo, kad tavoj taryboj 
Savimeilė bylojo ir aistra, 
Tylėjo vienas tik gailestingumas. 
Visų ji apleista, visi prieš ją, 
O tu pati nesi nė mačius jos, 
Ir svetima ji tavo kilniai širdžiai. 
Neteisinu aš jos kalčių. Girdėjau, 
Kad savo vyrą liepus nužudyt ji; 
Žinau, kad ištekėjo už žudiko. 
Sunkus nusikaltimas! Bet tatai 
Įvyko negandų siaubingais metais, 
Pilietiniam kare pašlijus tvarkai. 
Jinai, bejėgė, buvo apsupta 
Akiplėšų vasalų ir turėjo 
Stipriausiojo ieškoti paramos — 
Ji puolė jam į glėbį... Ir kas žino, 
Kokie jam dar pagelbėjo kerai? 
Juk moteris silpna būtybė. 


ELZBIETA Ne, 
Tik ne silpna! Pasaulis žino daug 
Valingų moterų. Man girdint, grafe, 
Jūs neminėkit moterų silpnumo. 


TOLBOTAS 
Tu baigus sunkią nuoskaudų mokyklą““. 
Žinau, kad ne džiaugsmingąja puse 
Likimas į Elzbietą atsigrįžo. 
Tau sosto nė matyt neteko — karstas 
Tau šmėkšojo po kojų. Kankinaisi 
Tu Vudstoko ir Tauerio rūsiuos?*: 

Buvai šio krašto tėvo maloningo 

Ten ruošiama aukščiausioms pareigoms. 

Tau nieks nepataikavo. Tu anksti 

Išmokai niekint žemišką tuštybę, 

Išmokai susikaupti ir mąstyt, 

Įvertint, kas gyvenime brangu. 

O jai, vargšelei, dievas nepadėjo. 

Dar kūdikis ji persodinta buvo 

Į Prancūziją, į lengvabūdiškumo 

Bemintę dirvą, tuščio džiaugsmo rūmus, 

Kur amžinam puotų svaigulyje 

Tiesos ji negirdėjo niekad balso. 

Apakino ją ydų spindesys, 

Nusinešė ją nuodėmių verpetai. 

Jai teko grožio dovana tuščioji, 

Ji nustelbė visas kitas damas 

Ne vien kilme — ir žavesiu... 
ELZBIETA Milorde, 

Atsitokėkit! Nepamiršt prašau, 

Kad čia valstybės reikalų taryba. 

Turbūt tikrai nepaprastas jos grožis, 

Jei netgi senį gali taip uždegt. 

Milorde Lesteri! Jūs tylit? Gal 

Jo įkvėpėja atima jums žadą? 
LESTERIS 

Tyliu iš nustebimo, karaliene! 

Kam reikia šitaip gąsdinti tave? 

Kam paskalas, kurias tamsi minia 

Baimingai miesto gatvėse kartoja, 

Atnešti čia, valstybinėn tarybon, 

Ir dar svarstyti išmintingiems vyrams. 

Prisipažinsiu — aš nesuprantu, 

Kaip šita buvus škotų karalienė, 

Neišsilaikiusi mažyčiam soste, 

Vasalų išjuokta ir išvaryta, 

Nelaisvėj pasidarė tavo siaubas! 

Kodėl, dievaž, ji tau tokia baisi? 

Kad savinasi šitą karalystę 

Ir kad de Gizai pripažint nenori 

Tavęs? Ar gali panaikinti jie 

Kilmės tau duotą teisę — ją taip pat 

Patvirtino ir krašto parlamentas. 

Ar Henrikas Marijos neapėjo 

Testamente? Ar Anglija, pažinus 

Naujos šviesos palaimą, panorės 

Po kojų pulti Romos šalininkei? 

Tave, taip garbinamą karalienę, 

Iškeist į ją, nužudžiusią Darnlėjų? 

Ko trokšta šie pamišėliai? Jie tau 

Dar gyvai ieško įpėdinio, skuba 

Apvesdinti tave ir tuo pačiu 

Išgelbėti valstybę ir bažnyčią... 

Gal tu nežydi dar pačioj jaunystėj, 

O Stiuart gal nevysta jau? Dievaž, 

Drįstu tikėt, kad dar ilgai, valdove, 

Tu vaikščiosi ant užmiršto jos kapo, 

Pati kapan nepastūmėjus jos... 
BERLIS 

Anksčiau, milorde, jūs kitaip kalbėjot. 
LESTERIS 

Tikra tiesa. Teisme aš balsavau 

Už Stiuart mirtį. Bet čionai, taryboj, 

Kalbu visai ką kita. Čia nauda 

Pirmiausia turi mums rūpėt, ne teisė. 

Ar reikia mums dabar bijot Marijos, 

Kai jos išsižada Prancūzija, 

Vienintelis gynėjas, ir kai tu, 

Tekėdama už Mediči sūnaus, 

Kilmingo princo, suteiki vilčių 

Duot Anglijai naujų valdovų kartą? 

Ir kam gi ją žudyt? Ji negyvai! 

Ir panieka — tai jos mirtis. Tiktai 

Užuojauta gyvent jos neprikelk! 

Aš patariu: palikt sprendimą galioj! 

Tegul gyvena ji, bet po kirviu! 

Ir jeigu kas pakels ginkluotą ranką 

Jos interesų gint — nukirsk jai galvą. 
ELZBIETA (atsistoja) 

Girdėjau jūsų nuomones, milordai; 
Dėkoju jums už nuoširdų uolumą. 

Su viešpaties pagalba, kurs monarchus 
Apšviečia, aš pasversiu jūs mintis 

Ir apsistosiu prie pačios geriausios. 


Ketvirta scena 


Tie patys. Riteris Poletas su Mortimeru 


ELZBIETA 
O, Emjas Poletas! Ką naujo mums 
Jūs nešat, riteri? 
POLETAS O karaliene! 
Sūnėnas mano, neseniai sugrįžęs 
Iš tolimos kelionės, puola štai 
Po kojų tau prisiekt ištikimybės. 
Priimk jaunuolį! Tegul tarpsta jis 
Tavos malonės saulėj. 
MORTIMERAS 
(priklaupdamas ant vieno kelio) 
Tegyvuoja 
Šviesioji karalienė! Josios kaktą 
Tevainikuoja laimė ir šlovė! 
ELZBIETA 
Pakilkite! Aš sveikinu jus, sere, 
Sugrįžus Anglijon! Atlikot jūs 
Kelionę didžiąją. Pamatėt Romą, 
Buvojot Prancūzijoje ir Reimse. 
Todėl sakykit, ką mūs priešai rezga. 
MORTIMERAS 
Te dievas juos nubaudžia! Te strėles, 
Jų leidžiamas į mano karalienę, 

Jis atgręžia į juos pačius! 
ELZBIETA Gal matėt 
Jūs Roso vyskupą, intrigų vorą, 

Ar Morganą? 

MORTIMERAS 
Turėjau progos aš 

Visus pažinti tremtinius škotus, 

Kur Reimse sąmokslų neliauja ruošti. 

Pasitikėjimą aš jų nusipelniau, 

Norėdamas išaiškint jų žabangus. 
POLETAS 

Slaptus šifruotus laiškus vežė jis 

Marijai Stiuart — įteikė juos mums. 
ELZBIETA 

Tad kokios jųjų užmačios, sakykit? 
MORTIMERAS 

Tartum perkūnas trenkė juos žinia, 

Kad net Prancūzija apleidžia Stiuart 

Ir sąjungą su Anglija sudaro. 

Ispanija dabar visa viltis jų. 
ELZBIETA 

Taip man laiške ir Volsingemas rašo”. 
MORTIMERAS 

Ir popiežiaus prakeikiančioji bulė, 

Kurią jisai vėl sviedė į tave. 

Dar Reimse ji mane užtiko. Ją atveš 

Į šitą salą pirmutinis laivas. 


LESTERIS 

Britanijai šie ginklai nebebaisūs. 
BERLIS 

Jie rankoje fanatiko — siaubingi. 
ELZBIETA 


(tiriamai žiūrėdama į Mortimerą) 

Ar Reimse jūs nelankėte mokyklų? 

Ar mūs tikybos neišsižadėjot? 
MORTIMERAS 

Apsimečiau — aš šito neneigiu, 

Žūt būt norėjau tau pasitarnaut! 
ELZBIETA 

(Poletui, kuris jai ištiesia raštą) 

Ką jūs ten turit, riteri? 
POLETAS Tai laiškas. 

Nuo Škotijos belaisvės karalienės. 

BERLIS 
(skubėdamas jį pastverti) 
Man duokit jį. 

POLETAS 
(įteikia raštą karalienei) 

Atleiskite, milorde! 

Ji liepė man įteikti šitą laišką 
Tik pačiai karalienei į rankas. 
Ji tvirtina, kad aš jos priešas. Ne. 
Aš tik jos ydų priešas. Ir įvykdyt 
Galiu, ko man nedraudžia pareiga. 


Karalienė skaito laišką. Tuo tarpu Mortimeras slapčia per- 
simeta keliais žodžiais su Lesteriu 


BERLIS (Poletui) 
Kas ten, tame laiške? Turbūt tik skundai 
Ir aimanos. Gal karalienės širdį 
Sumanė sugraudinti? 
POLETAS Nuo manęs 
Ji neslėpė, ką rašiusi: maldauja 
Malonės pamatyti karalienę. 
BERLIS (greitai) 
Nieku būdu. 
TOLBOTAS 
Kodėl? Jos prašymas teisėtas. 
BERLIS 
Kaip gali ji regėt monarchės veidą — 
Žudikų įkvėpėja, troškus kraujo 
Britanijos valdovės! Kas yra 
Elzbietai ištikimas, nepatars 
Jai niekad tokio pražūtingo žingsnio. 
TOLBOTAS 
Jei karalienė rodo jai malonę, 
Nejau išdrįstumėte sukliudyti? 
BERLIS 
Ji nuteista! Virš jos pakeltas kirvis. 
Netinka jos šviesybei susitikt 
Su ja, su mirčiai pasmerktąja galva. 
Be to, ir nuosprendis nebegalios, 


Marija Stiuart 


Jei karalienę Stiuart pamatys — 

Toks pasimatymas malonę reiškia... 
ELZBIETA 

(perskaičiusi laišką, šluostydamasi ašaras) 

Žmogus! Kas jis? Kas žemiškoji laimė? 

Ir kas iš karalienės šios beliko, 

Turėjusios tiek išdidžių vilčių? 

Ją pats seniausias krikščionybės sostas 

Išaukštino, ir ji netgi svajojo 

Trijų šalių karūnom karūnuotis!?? 

Visai kitaip ji kalba nei tada, 

Kai savinosi anglų herbą, drįso 

Vadintis britų abiejų salų 

Teisėta karaliene. Ak milordai, 

Atleiskit man, krūtinę netgi maudžia, 

Kraujuoja mano siela, kaip baisu, 

Kad taip trapu, kas žemiška: žmogaus 

Likimas koks šiurpus, o taip arti 

Jis praslenka ir man viršum galvos. 
TOLBOTAS 

O karaliene! Paklausyk širdies — 

Ją įkvėpė šventa dangaus malonė! 

Jos atgaila — sunki kaip ir kaltė. 

Žiaurų išbandymą — užbaigti metas! 

Ištieski jai, pažemintajai, ranką! 

Ir nusileisk, kaip angelas šviesus, 

Tamsiojon jos kalėjimo naktin.., 
BERLIS 

Tvirta būk, o didžioji karaliene! 

Užuojautos pagirtini jausmai 

Tavęs lai neklaidina. Neatimk 

Sau laisvės elgtis taip, kaip privalai. 

Tu negali pasigailėt, išgelbėt, 

Tai bent neduoki pagrindo kalboms, 

Kad nori pasityčiot iš aukos 

Ir pasimėgaut pergalės triumfu! 
LESTERIS 

Nereikia šitaip jaudintis, milordai! 

Pakanka išminties mūs karalienei 

Be jūsų patarimų. Apsispręs ji 
Pati. Ką turi bendra ši byla 
Su pasimatymu? Ne karalienė 
Mariją nuteisė — įstatymas šalies. 
Elzbietos kilniai sielai, aišku, tinka 
Parodyt savo didžiadvasiškumą, 
Jei nuosprendis galioja ir toliau. 
ELZBIETA 
Jau eikit, mano lordai. Rasim būdą 
Suderint būtinybę su malone. 
Sudie! 


Lordai pasišalina. Elzbieta sulaiko išeinantį Mortimerą 
Jūs, sere Mortimerai, likit! 


Penkta scena 


Elzbieta, Mortimeras 


ELZBIETA 
(valandėlę tiriamai į jį pažiūrėjus) 
Tokioj jaunystėj jūs parodėt puikią 
Savitvardą ir drąsą. Kas išmoko 
Sunkaus apgaulės meno taip anksti, 
Subrendo pirma laiko. Jam nereiks 
Praeiti ilgą bandymų mokyklą. 
Likimas šaukia jus į didį kelią! 
Ir — jūsų laimei — šitą pranašystę 
Pati galiu įvykdyt. 
MORTIMERAS Karaliene! 
Ir gabumus, ir širdį tau skiriu. 
ELZBIETA 
Jūs Anglijos gerai pažįstat priešus, 
Manęs jie neapkenčia mirtinai, 
Jų kruvinieji kėslai nesibaigia. 
Lig šiol mane globojo visagalis, 
Bet mano sostas nepaliaus svyruoti, 

Kol bus gyva fanatikų viltis 

Ir jų piktadarybių įkvėpėja. 
MORTIMERAS 

Tik įsakyk, ir jos nebėr. 
ELZBIETA Ak sere! 

Tariausi aš pasiekus savo tikslą, 

O viską reik pradėti iš pradžių. 

Įstatymui aš patikėjau bylą, 

Norėdama nesusitepti rankų. 

Ji nuteista. Bet kas iš to? Sprendimą 

Įvykdyt reikia, sere Mortimerai! 

Įvykdymas priklauso nuo manęs! 

Vadinas, aš lieku kalta. Kai kam 

Atrodys visa tai piktadarybė. 

Štai kas yra baisiausia! 


MORTIMERAS Kas tau rūpi, 
Kaip kam atrodys reikalas teisus? 
ELZBIETA 


Jūs nepažįstat, riteri, pasaulio. 

Kas vieša — tą kiekvienas gali teist, 

Kas slapta — niekas. Ir todėl man rūpi, 

Kad likčiau nuošaly nuo jos mirties. 

Kas patikės bausmės teisingumu? 

Kur kas geriau, jei dvigubas žaidimas 

Paskęstų abejonių migloje. 

Atskleist save — tai pats blogiausias žingsnis. 

Nedavęs nieko, nieko neprarasi. 
MORTIMERAS (tiriamai) 

Tada geriau gal... 
ELZBIETA (skubiai) 

Žinoma, geriau! 

Gerasis mano angelas prabilo 

Jūs lūpomis. Kalbėkit, sere, baikit! 

Supratote jūs esmę, jūs kitoks — 

Nė kiek nepanašus į savo dėdę... 
MORTIMERAS 

Kaip? Tu ir riteriui tą pat pasiūlei? 
ELZBIETA 

Gailiuos, bet taip. 

MORTIMERAS Atleisk jam, karaliene. 
Jis senas jau ir atsargus perdėm. 
Jaunatviška drąsa geriau pritiktų 
Tokiems darbams... 

ELZBIETA (greitai) 

Gal aš galėčiau — jums... 

MORTIMERAS 
Mana ranka apsaugos tavo vardą. 

ELZBIETA 
Ak sere! Jei pabudus vieną rytą, 
Išgirsčiau aš: „Didžiausio tavo priešo, 
Marijos Stiuart, nebėra — šią naktį 
Mirė jinai!“ 

MORTIMERAS 

Pasitikėk manim! 

ELZBIETA 
Kada galėsiu aš ramiai užmigti? 

MORTIMERAS 
Vos pirmas jaunas mėnuo patekės. 

ELZBIETA 
Linkiu sėkmės! Neįsižeiskit, sere, 
Jei mano dėkingumą slėps naktis.:. 
Tyla — laimingųjų ji dievas... Artimiausi, 
Saldžiausi saitai — audžiami slapta! 
(Išeina) 


Šešta scena 


MORTIMERAS 
(vienas) 
Klastūne! Karūnuotoji veidmaine! 
Kaip tu kitus, taip aš tave apgausiu. 
Išduot tave — tai žygdarbis doriausias! 
Aš tau atrodau žmogžudys? Gal tu 
Šią žymę perskaitei man ant kaktos? 
Pasitikėk mana ranka, osavo 
Tausok! Visam pasauliui suvaidink 

Veidmainį savo didžiadvasiškumą! 

Kol lauksi mano paslaugos baisios, 
Laimėsim mes išgelbėjimui laiko! — 
Mane išaukštint nori... Suviliot 
Atlyginimu brangiu... Nors pati 

Tu būtum tuo atlyginimu, ta 
Galantiška malone! Kas esi 

Tu, nelaimingoji? Ką duot manai? 

Kas man garbė ir kas tava malonė! 
Vien Marija — gyvenimo svajonė: 

Ją supa laimės užburti sapnai, 

Aplink ją skamba džiaugsmo sutartinės, 
Dangaus palaima — man ant jos krūtinės. 
O tu? Dvelki malonėmis mirties! 
Pačios didžiausios žemiškosios laimės, 
Kada širdis, ištroškusi širdies, 

Užmiršus viską, džiaugias ja be baimės, — 
Tu šitos laimės nejutai pati, 

Nei su tavim patyrė ją kiti! 

Turiu sulaukti lordo ir įteikt 

Jos laišką. O, šlykščiausia pareiga! 
Man nepatinka tas kilnus didikas. 

Aš pats galiu išgelbėt ją! Ar žūt, 

Ar man vienam su ja laimingam būt! 


Išeidamas susitinka Poletą 


Septinta scena 


Mortimeras, Poletas 


POLETAS 
Ką gi tau sakė karalienė? 
MORTIMERAS Nieko. 
Šiaip... Nieko ypatingo. 

POLETAS 

(tirdamas jį rimtu žvilgsniu) 

Tai klausyk: 

Slidžiu keliu eini tu, Mortimerai! 

Vilioja mus valdovų palankumas, 

Garbės jaunystė trokšta... Bet žinok: 

Per greit iškilęs, neilgai skrajosi! 
MORTIMERAS 

Jūs pats mane pristatėte į rūmus. 
POLETAS 

Gailiuos, kad padariau tai. Mūs šeima 

Ne rūmuos nusipelnė savo šlovę. 

Žiūrėk, sūnėne! Neprekiauk savim! 

Žinok, jog sąžinė — brangiausias turtas. 
MORTIMERAS 

Kas šovė jums galvon? Ko bijot jūs? 
POLETAS 

Kiek bežadėtų ji tave išaukštint — 

Saldžiom kalbom nepatikėk! Ji greit 

Išsižadės tavęs, vos tu atliksi 

Jos įsakytą kruvinąjį darbą, 

Ir, kad neterštum karalienės vardo, 

Nusikratys tavim. 

MORTIMERAS Nesuprantu... 

Koks kruvinasis darbas? 
POLETAS 

Bet užteks 

Jau apsimetinėt! Žinau, ką tau 

Įsakė karalienė. Ji galvoja, 

Kad toks kaip tu, garbėtroška jaunuolis 

Sukalbamesnis už atkaklų senį. 

Ar sutikai? Ar taip? 
MORTIMERAS O dėde, aš... 
POLETAS 

Jei taip, tai aš išsižadu tavęs! 

Prakeiktas būk! 

LESTERIS (įeina) 
Gal leisite man, sere, 

Sūnėnui jūsų tarti porą žodžių! 

Valdovė jam parodė palankumą: 
Ji paveda jo apsaugai nuo šiol 
Stiuart kalėjimą. Ji pasikliauja 
Jo sąžiningumu... 


POLETAS Ak, taip? Gerai! 
LESTERIS 

Jūs man ką sakot, sere? 
POLETAS Karalienė 


Lai pasikliauja juo, o aš, milorde, 
Savim ir savo atvirom akim. 
(Išeina) 


Aštunta scena 


Lesteris, Mortimeras 


LESTERIS (nustebęs) 

Kas riteriui? Kas taip užgavo jį? 
MORTIMERAS 

Tikriausiai netikėtas karalienės 

Pasitikėjimas manim — man taip atrodo. 
LESTERIS 

(žiūrėdamas į jį tiriamai) 

Ar vertas, sere, jūs pasitikėt? 
MORTIMERAS 

(tą pat darydamas) 

Aš to paties paklausiu jus, milorde. 
LESTERIS 

Norėjot jūs slaptai pasikalbėti? 
MORTIMERAS | 

Užgarantuokit, kad galiu išdrįst... 
LESTERIS 

O kas man duos garantiją už jus? 

Aš nepasitikiu. Neįsižeiskit: 

Šiuos rūmuos aš jus dviem matau veidais — 

Ir vienas jų yra apsimestinis. 

Tačiau katras? Katras iš jųjų tikras? 

"MORTIMERAS 
Jūs, grafe Lesteri, taip pat dviveidis... 

LESTERIS 
Tad kas pasitikėjimą parodys? 

MORTIMERAS 
Tas, kam mažiausiai reikia rizikuot. 

LESTERIS 
Vadinas, jūs! 

MORTIMERAS Ne, jūs, milorde! Vienu 
Žodžiu mane sutrypt į dulkes gali 
Toks įžymus ir visagalis lordas. 

O aš niekuo pakenkt jam negaliu. 


LESTERIS 

Jūs klystat, riteri. Visur kitur 

Galingas aš, bet jei man reik laimėti 

Pasitikėjimą kieno nors — aš tada 

Šiuos rūmuose silpniausias, nes mane 

Mažiausias įskundimas pražudytų. 
MORTIMERAS 

Jei visagalis Lesteris nužengia 

Ligi manęs, pareikšdamas man tai,— 

Tuomet ir aš galiu aukščiau pakilt 

Ir jam parodyt pavyzdį kilnumo. 
LESTERIS 

Pradėkit jūs, po to bus mano žingsnis. 
MORTIMERAS 

(skubiai išsitraukdamas laišką) 

Nuo Škotijos šviesiosios karalienės. 
LESTERIS 

(krūpteli ir greitai stveria laišką) 

Tyliau, ser... O! Ką aš matau! Tai jos 

Portretas! 


Bučiuoja portretą ir susižavėjęs žiūri į jį 


MORTIMERAS 
(griežtu žvilgsniu tirdamas skaitantį Lesterį) 
Aš tikiu dabar jumis. 

LESTERIS 

(skubiai peržvelgęs laišką) 

Ar laiško turinį jūs žinot, sere? 
MORTIMERAS 

Ne, nežinau. 
LESTERIS Bet atskleidė jinai... 


MORTIMERAS 
Neatskleidė ji nieko. Mįslę šią, 
Ji sakė, jūs turėsite įminti. 
Mįslė man, kad Elzbietos favoritas, 
Marijos priešas, vienas jos teisėjų, 
Garsusis grafas Lesteris yra 
Ir išsigelbėjimo jos viltis. 
Lai būna taip. Aš iš akių skaitau, 
Ką jaučiat jai ir kas yra jums Stiuart. 
LESTERIS 
Dabar ir jūs neslėpkite, kodėl 
Taip rūpinatės Stiuart likimu, 
Kodėl jinai pasitiki jumis. 
MORTIMERAS 
Labai trumpai paaiškinsiu, milorde. 
Aš Romoje tikėjimo klaidingo 
Išsižadėjau, palaikau ryšius 
Su Gizais. Reimso kardinolo laišką 
Aš atvežiau Marijai. 


LESTERIS Taip, girdėjau 

Apie atsivertimą jūsų, ir tatai 

Mane sugundė pasikliaut jumis. 

Tai duokit ranką! Ir neužsigaukit 

Už nepasitikėjimą! Juk čia 

Man visad reikia būti atsargiam, 

Nes Volsingemas su Berliu visaip 

Man pinkles rezga — jie manęs nekenčia. 

Galėjo būt, kad jų pasiųstas jūs 

Mane įpainiot į žabangus... 
MORTIMERAS O, 

Kokiais mažyčiais žingsniais šičia vaikšto 

Toks didis lordas! Užjaučiu jus, grafe! 

LESTERIS 


Džiaugsmingai puolu aš į draugo glėbį, 


Nusviesdamas apsimetimo skraistę. 
Jūs, sere, stebitės turbūt, kad aš 
Tai myliu, tai neapkenčiu Marijos. 
Bet aš nesu jos priešas. Padėtis, 
O ir laikai išskyrė mus. Tačiau 
Ji buvo man seniai skirta. Jūs žinot: 
Dar tais laikais, kai ji didybe švietė, 
Prieš jos antras vedybas. Aš šaltai 
Atstūmiau šitą laimę. Bet dabar 
Jos ieškau, rizikuodamas gyvybe, 
Jos, kalinės, po budelio kirviu... 
MORTIMERAS 
Tatai labai kilnu iš jūsų pusės! 
LESTERIS 
Pasikeitė tuo tarpu padėtis. 
Tada atstūmiau aš jaunystės grožį, 
Besivaikydamas tuščios garbės. 
Mariją aš laikiau sau per prasta, 
Vien Anglijos tikėjaus karalienės. 
MORTIMERAS 
Bet Elzbieta juk iš visų kitų 
Išskyrė jus... 
LESTERIS 
Taip tik atrodė, sere! 
Praėjo dešimt metų, jos besiekiant 
Ir apsimetinėjant??... Negaliu: 
Turiu numesti sunkią jungo naštą! 


Aš laikomas laimingu... Daug kas man 
Turbūt pavydi... Ko? Nebent grandinių... 


Aš dešimt metų paaukojau šiam 
Tuštybės stabui! Aš pataikavau 
Sultonės užgaidams kaip nuolankus 
Seralio vergas, kaip žaislelis menkas 
Išlepintose rankose. Čia aš 

Jos palankumo būdavau iškeltas, 
Čia vėl staiga atstumtas išdidžiai: 
Kankinamas malonės ir šaltumo: 

Tartum belaisvis saugomas griežtų 
Pavyduliautojos akių; kaip vaikas 
Iškvočiamas — ir baramas kaip tarnas!.. 
O riteri, šiam pragarui sunku 
Atrasti Žodžių... 
MORTIMERAS 
Užjaučiu jus, grafe. 
LESTERIS 
Pasiekus tikslą — atpildo nė jokio! 
Nuraško kitas tavo siektą vaisių. 
Ir savo teises aš turiu užleist 
Jaunam gražuoliui — karalienės vyrui! 
Turiu nužengt nuo scenos, kur seniai 
Aš įpratau būt pirmas tarp pirmųjų. 
Ne vien tik ranką, — palankumą jos 
Grasina man išplėšti atėjūnas! 
Ji moteris, o jis juk vertas meilės. 
MORTIMERAS 
Jis Mediči sūnus. Iš jos galėjo 
Jis meilės amato išmokt kaip reikiant. 
LESTERIS 
Sudūžta laimės valtis, o aš pats 
Kaip skęstantis griebiuosi net už šiaudo... 
Ir mano žvilgsnis vėl suranda tą, 
Kurią kadais mylėdamas atstūmiau. 
Iškilo vėl žavusis jos paveikslas. 
Aš pajutau, jaunystė ko verta 
Ir grožis... Ak, šalin garbės troškimą! 
Širdis atbudo, ir aš supratau, 
Kokios esu netekęs brangenybės. 
Pagautas siaubo, aš išvydau ją 
Baisioj nelaimėj ir... per mano kaltę! 
Viltis pabudo... Ją turiu išgelbėt, 
Kad amžinai ji priklausytų man! 
Per vieną žmogų man pavyko jai 
Atverti pasikeitusius jausmus... 
Ir štai iš jūsų laiško sužinojau, 
Kad ji atleidžia man, kad mano bus, 
Vos tik pavyks man ją išgelbėt. 

MORTIMERAS Sere! 
Bet jūs visai jos gelbėt nesistengėt! 
Jūs leidot ją nuteisti, netgi pats 
Tribunole balsavot už jos mirtį! 
Stebuklo prireikė, kad josios sargo 
Sūnėnas, Romoj atsivertęs, jai 
Kaip iš dangaus nukristų į pagalbą. 
Kitaip į jus nebūtų buvę kelio! 

LESTERIS 
Ak, sere, kiek dėl to aš kankinaus! 
Ją perkėlė iš Tolboto pilies 
Kalėt pas jūsų dėdę, Fotringėjun. 
Jis buvo griežtas, ir visi ryšiai 
Su ja nutrūko. Privalėjau aš 
Ją persekiot akivaizdoj kitų. 

Bet negalvokit, kad aš būčiau leidęs 
Jai žūti! Aš tikėjaus ir tikiuos, 

Jog man pavyks atidėlioti bausmę, 
Pakol išlaisvint būdas atsiras. 


MORTIMERAS 

Jis atsirado, Lesteri. Už jūsų 

Pasitikėjimą atmoku tuo pačiu. 

Aš ją išlaisvinsiu. Kaip tik dėl to 

Ir atvykau čia. Paruošta jau viskas. 

Galinga jūsų parama padės 

Užtikrinti pasisekimą. 
LESTERIS Ką? 

Palaukit, ką jūs kalbate? Jūs norit... 
MORTIMERAS 

Kalėjimą jėga atidaryt! 

Jau viskas paruošta. Būrys drąsuolių... 
LESTERIS 

Būrys? Jūs turit befidrų?.. Vargas man! 

Į ką gi jūs įvėlėte mane! 

Jie žino mano paslaptį taip pat? 
MORTIMERAS 

Nurimkite! Be jūsų sumanyta, 

Be jūsų bus įvykdyta, jei tik 

Jinai nepanorės dėkinga būt 
Jums už išgelbėjimą... 

LESTERIS Ar galiu 
Aš tikras būt, kad mano vardo šis 
Neliečia sąmokslas? 

MORTIMERAS Ne, būkit tikras! 
Bet keista, grafe, — jūs toks abejingas 
Draugų pagalbos žiniai! Norit ją 
Išgelbėti ir vesti, o kada 
Jums pats dangus padėti nusileidžia, 
Atsiųsdamas draugus, tuomet, milorde, 
Daugiau jūs baimės rodot negu džiaugsmo! 

LESTERIS 
Pagrobti ją? Drąsuoli, šitoks žygis 
Pavojų pilnas! 

MORTIMERAS 

Lygiai kaip delsimas! 

LESTERIS 
Ne, riteri, negalim rizikuot. 

MORTIMERAS 

(karčiai) 
Negalit jūs, kuris ją vesti norit! 
Mes norim tik išgelbėt ir todėl 
Išdrįsim... 

LESTERIS 

Ak jaunuoli, jūs per karštas 
Tokiam baisiam ir pavojingam žygiui. 


MORTIMERAS 

O jūs garbės dalykuos per vangus. 
LESTERIS 

Aš permatau mus supančius žabangus. 
MORTIMERAS 

O man užteks drąsos juos išardyt. 
LESTERIS 

Tai beprotybė, sere,— ne drąsa. 
MORTIMERAS 

Ši išmintis — ne vyriškumas, lorde. 
LESTERIS 


Jus Bebingtono pražūtis vilioja? 

MORTIMERAS 
Jums Norfolko kilnumas nepritiktų? 

LESTERIS 
Jis nuotakos neparvedė namo. 

MORTIMERAS 
Tačiau įrodė, kad jos vertas buvo. 

LESTERIS 
Jei mes pražūsim, žus ir ji kartu. 

MORTIMERAS 
Jei saugosimės, nieks jos neišgelbės. 

LESTERIS 
Nenorit jūs galvoti nei klausyti. 

Kas buvo nukreipta geru keliu, 
Sugriaus tas jūsų nutrūktgalviškumas... 

MORTIMERAS 
Geru keliu? Gal jūsų jis praskintas? 
Ką jūs padarėt jai išgelbėt? Na, 
O jei, milorde, būčiau aš tas niekšas, 
Kurio reikėjo karalienei, ir... 

Kaip įsakyta man, ją nužudyčiau, 
Mariją? Kokiu gi būdu, sakykit, 
Jūs nuo mirties išgelbėtumėt ją? 

LESTERIS (nustebęs) 

Ji liepė jums Mariją nužudyt? 

MORTIMERAS 
Ji veltui pasikliovė, kaip ir Stiuart 
Jumis. 

LESTERIS 

Ir jūs sutikot? Ar sutikot? 

MORTIMERAS 
Kad negalėtų kito nusamdyt, 

Aš pasisiūliau. 

LESTERIS Jūs gerai padarėt, 
Mes atsikvėpsime laisviau. Ji lauks 
Šios kruvinosios paslaugos. Bausmė 
Liks neįvykdyta. Mes laimim laiko... 


MORTIMERAS (nekantriai) 
Pralaimim jį! 

LESTERIS Tikėdama jumis, 
Mažų mažiausiai — dels jinai, bandys 
Žmonėms gailestingumą suvaidint. 
Gal man pavyks klasta ją įkalbėt 
Pasimatyt su Stiuart,— šitas žingsnis 
Supančios ją. Teisingai sako Berlis: 
Mirties bausmė įvykt nebegalės, 
Jei susitiks jos... Padarysiu viską... 
MORTIMERAS 
Ir ką jūs tuo pasieksit? Ji supras, 
Kad aš ją apgavau, kad Marija 
Gyva... Ar viskas nepaliks, kaip buvę? 
Ji laisvės nematys! Mažų mažiausia — 
Kalėjimas ligi gyvos galvos. 
Vis tiek reikės užbaigt drąsiu žygiu. 
Ar ne geriau nuo jo pradėt, milorde! 
Jūs turit tiek pilių! Pakelkit ginklą! 
Kariuomenėn pašaukit vasalus! 
Dar Stiuart turi daug slaptų draugų 
Ir Hovardų, ir Persių giminėj““, 
Nors ir netekusioj savų vadų, 
Užteks narsuolių,— jie tik ženklo laukia, 
Kurį paduotų jiems galingas lordas. 
Nusvieskit kaukę! Veikit atvirai! 
Ir riteriškai mylimąją ginkit! 
Į taurią kovą stokite. Kai norit, 
Jūs mokate valdyt ir karalienę! 
Nusiviliokit ją su savimi 
Savon pilin — ne kartą ji ten buvo, — 
Ryžtingai veikit! Neišleiskit jos, 
Kol ji Marijai laisvės negrąžins! 
LESTERIS 
Ar jūs pamišot? Apie ką jūs kalbat? 
Ar jūs pažįstat šalį šią? Čionai, 
Šioj moterų valstybėj, vyrų širdys 
Sukaustytos grandinėmis! Ir veltui 
Jūs didvyrių ieškosit — jau seniai 
Jų nebėra! Po moteries padu 
Pakliuvo viskas. Ji visiems drąsuoliams 

Sparnus apkarpė. Tad manęs klausykit. 
Nebūkit lengvapėdiškas. — Ateina! 
Skubėkit, sere! 
MORTIMERAS Laukia Marija! 
Ar grįžt pas ją vien su tuščia paguoda? 
LESTERIS 
Su mano meilės priesaika. 
MORTIMERAS Gana! 
Aš atvykau išlaisvinti Marijos, 
Ne jūsų meilės pasiuntiniu būt! 
(Išeina) 


Devinta scena 


Elzbieta, Lesteris 


ELZBIETA 
Kas buvo čia pas jus? Girdėjau kalbant. 
LESTERIS 
(išgirdęs jos žodžius, persigandęs atsi grįžta) 
Tai seras Mortimeras. 
ELZBIETA Kas jums, lorde? 
Jūs toks sutrikęs. 
LESTERIS (tvardydamasis) 
Tai tava kaltė! 
Ne, žavesnės dar nemačiau tavęs. 
Apakintas aš tavo mielo grožio. 


Ak! 
ELZBIETA 
Ko jūs dūsaujat? 
LESTERIS O kaipgi man 


Nedūsaut? Žiūriu į tavo veidą 
Ir širdį varsto man baisi gėla, 
Kad reiks netekti. 
ELZBIETA Ko netenkat jūs? 

LESTERIS 
Tavos širdies. Tavęs ir tavo meilės... 
Jau greitai jauno vyro glėbyje 
Laiminga būsi tu; karštais jausmais 
Jis visą tavo širdį užvaldys. 
Jo gyslose karalių kraujas teka, 
Kurio aš neturiu, tačiau galiu 
Aš ginčytis net su visu pasauliu, 
Jog kito vyro žemėj nėr, kuris 
Tave karščiau mylėtų negu aš. 
Tavęs nėr matęs hercogas Anžu, 
Jis myli tavo garbę, tavo šviesą, 
O aš tave. Jei būtum piemenaitė, 
O aš — pasaulio visagalis viešpats, 
Nužengčiau aš nuo sosto pas tave, 
Karūną paguldyčiau tau po kojų. 
ELZBIETA 
Ne bark, o apgailėk mane! Juk aš 
Savos širdies klausyti negaliu. 
Ji — kitą išsirinktų! Aš pavydžiu 
Toms moterims, kurios išaukštint gali 
Pamiltą vyrą. Nelaiminga aš, 
Kad savo išrinktojo negaliu 
Apvainikuot karaliaus karūna! 
Štai Stiuart — meilei paaukojo širdį 
Ir ranką — daug ką leido sau. Jinai 
Išgėrė pilną laimės džiaugsmo taurę. 
LESTERIS 
Dabar ji geria iš kančių taurės. 
ELZBIETA 
Žmonių kalbų ji visiškai nebojo, 
Gyvent jai buvo lengva, niekada 
Neteko jai pakelt manos naštos. 
Ir aš turėjau teisę pasimėgaut 
Gyvenimu ir žemiškais džiaugsmais, 
Tačiau visur buvau tik karalienė. 
Kiekvieno širdį ji pavergia tuo, 
Kad lieka moterim visų pirma, 
Kad suvedžioja senį ir jaunuolį. 

Ak, šitie vyrai! Geidulių vergai! 
Linksmybė lengvapėdiška juos traukia. 
Ką reikia gerbt, to vertint jie nemoka. 
Ar Tolbotas tasai neatjaunėjo, 
Pradėjęs apie grožį jos kalbėt? 

LESTERIS 
Atleiski jam! Jis saugojo Mariją. 

Jam meilikautoja apsuko galvą. 

ELZBIETA 
Argi iš tikro ji tokia graži? 

Aš taip dažnai girdžiu jos grožį giriant, 
Jog knieti įsitikint, ar tiesa. 

Portretai perdeda, meluoja žodžiai, 

O aš tikiu tik savo akimis. 

Ko taip keistai jūs žiūrite? 

LESTERIS Norėjau 
Aš mintyse sulygint jus abi. 
Neslėpsiu, aš norėčiau jus suvest, 
Tiktai slapčia, kad niekas nežinotų, — 
Jai gėda būt stovėt šalia tavęs! 
Pilnutinai laimėjus vien tada 
Tu pasijustum! Ją pažemint reiktų — 
Tegul pamato savo akimis 
(Pavydas jas padaro aštresnes!), 

Kad tu ir grožio dovana kilnia 
Ją pralenki, ne vien tiktai dorybėm. 

ELZBIETA 
Jinai jaunesnė už mane. 

LESTERIS Jaunesnė! 
Nepasakyčiau. Taip, tačiau vargai! 
Galėjo ji susenti per anksti. 

Ak, būtų jai skaudžiausias įžeidimas 
Tave išvysti nuotaką! Seniai 
Palaidojo ji žemės džiaugsmo viltis, 
O tu eini to džiaugsmo pasitikt! 
Jaunikis tavo — Prancūzijos princas. 
O taip ji mėgo girtis ir didžiuotis 
Prancūziškom vedybom! Ji lig šicl 
Dar tikis Prancūzijos paramos! 

ELZBIETA 
(nerūpestingai įterpia) 
Ji prašo pasimatymo. 
LESTERIS (gyvai) 
Ji prašo 
Jo kaip malonės — duoki jai kaip bausmę! 
Baisesnis jai nebus nė ešafotas 
Už tavo grožio pergalę. Tu ją 
Gali tuo pasimatymu pribaigt, 
Kaip ji kad siekė nužudyt tave. 
Išvyst tave, orumo vainikuotą, 
Išaukštintą dorybės ir garbės 
(Ko ji paleistuvaudama neteko), 
Nušvitusią karūnos spinduliais 
Ir nuotakos skaistumo padabintą! — 
Išmuš jos paskutinė valanda. 
Vos pakeliu aš į tave akis... 
Ne, niekad šitoks pergalingas grožis 
Tavęs dar nepuošė! Vos įėjai 
Į salę, spindulingas žavesys 
Apakino... O ką? Jeigu dabar, 
Tokia, kokia esi dabar tu — jai 
Ir pasirodytum... 
ELZBIETA Dabar? Ne ne... 
Ne, Lesteri! Reikėtų apgalvot... 
Su Berliu reiktų pasitart... 
LESTERIS 
(skubiai pertraukdamas) 
Tas Berlis! 
Jam rūpi vien valstybės reikalai. 
Moteriškumas turi savo teises, 
Tavo jausmai priklauso pačiai tau, 
O ne politikui! Tiesa, tatai 
Savotiška politika taip pat... 
Sutikus pasmerktąją pamatyti, 
Visuomenės laimėsi palankumą — 
Atrodys didžiadvasiškas toks žingsnis. 
Po to galėsi nelemtuoju priešu 
Nusikratyt... Tam priemonių yra! 

ELZBIETA 
Nepadoru matyt man giminaitę 
Pažemintą ir vargstančią. Girdėjau, 
Kad ji gyvena ne kaip karalienė. 
Jos vargas bus man priekaištas skaudus. 
LESTERIS 
Jos slenksčio tau nė peržengti nereikia. 
Gali ją atsitiktinai sutikt. 
Šiandieną didelė medžioklė. Bus 
Jinai nuo Fotringėjaus netoli. 
Išeis į parką pasivaikščiot Stiuart, 
O tu užsuksi lyg netyčia ten... 
Toks mano patarimas. Jeigu tau 
Nesinorės, galėsi nieko jai 
Nė nesakyt... 
ELZBIETA 
Jei aš darau kvailystę, 
Tai, Lesteri, ne mano ji, o jūsų. 
Bet jums nenusileisti negaliu, 
Nes iš visų pavaldinių šiandieną 
Aš jums labiausiai širdį užgavau. 
(Meiliai į jį žiūri) 
Tegul tai jūsų užgaidas. Juk tuo 
Ir pasireiškia meilė mūs, kad leidžia 
Ji mylimajam viską, ko jis geidžia. 


Lesteris puola jai po kojų. Uždanga 

TREČIAS VEIKSMAS 


Parkas. Priekyje — medžiai, tolumoje atsiveria platus reginys 


Pirma scena 


Marija greitai išbėga iš už medžių. Ana Kenedi iš 
lėto ateina paskui ją 
KENEDI 
Jūs lekiate tarytum su sparnais. 
Palaukite, aš negaliu suspėt! 
MARIJA 
Leisk pasidžiaugti laisve svajota, 
Leisk man vaiku būt, būk juo pati. 
Bėkim per pievų žaliuojantį plotą, 
Skriskim tolyn — drugiai balti! 
Ar tai ne sapnas, ne saviapgaulė? 
Kurgi kalėjimas, slėgęs mane? 
Leisk pasidžiaugti dangum ir saule, 
Leisk laisva atsikvėpt krūtine. 
KENEDI 
Brangioji mano ledi! Tik truputį 
Kalėjimas jums šiandien paerdvėjo. 
Jūs tik nematot mūrinių tvorų — 
Jas dengia parko medžiai ir krūmokšniai. 
MARIJA 
O ačiū, ačiū jums, žalieji medžiai, 
Kalėjimą paslėpę nuo manęs! 

Užtenka man ir šitiek laisvės pradžiai! 
Kam tu veji saldžiąsias svajones? 
Ar ne bekraštis virš manęs dangus? 
Nuklysta žvilgsnis per laukus — 
Kokia erdvė! Kokie miškai bežadžiai! 
Kur toly tvyro ūkanos nejaukiai, 
Ten ribos mano žemės mylimos! 
O debesys šie, į pietus nuplaukę, 
Gal ieško Prancūzijos tolimos? 
Vai debesys debesys, burių laivai, 
Skriekit pavėjui tolyn laisvai! 
Neškite žinią į mano gimtinę! 
Smaugia nelaisvė mane seniai. 
Mano vieninteliai pasiuntiniai, 
Laisvas jum kelias padangių žydrynėj: 
Jūs ne Elzbietos pavaldiniai. 
KENEDI 
Brangioji ledi! Laisvės pasiilgus, 
Per daug jau imate užsisvajot. 
MARIJA 
Dvelkia vėjas pajūrio smagus, 
Žvejas ten ruošias burę pakelti, 
Ak, jei mane priimtų į valtį! 
Jeigu nuvežtų jis pas draugus! 
Skurdų kasdien ištraukia laimikį. 
O jei mane pasiimtų kartu, 
Būtų auksinė žūklė bent sykį, 
Apdovanočiau didžiu turtu! 
KENEDI 
Beviltės svajos! Argi jūs nematot, 
Kad seka mus šnipų budri akis! 
Griežčiausiai uždrausta parodyt mums 
Užuojautą bet kokią ar malonę. 
MARIJA 
Ne ne, geroji Ana. Juk ne veltui 
Kalėjimo duris kažkas atvėrė. 
Maža malonė ši tai tik pradžia 
Didžiulės laimės. Aš neklystu. Ne. 
Tai jojo mylinti širdis... Žinau: 

Tai lordo Lesterio ranka! Tai jis! 

Kasdien daugiau pažinsiu laisvės aš — 

Jie pamažu mane prie jos pripratins, 

Kol pagaliau išvysiu veidą to, 

Kuris mane išlaisvins amžinai. 

KENEDI 

Man šitie prieštaravimai neaiškūs! 

Paskelbė vakar nuosprendį mirties, 

O šiandien duoda tokią laisvę jums. 

Girdėjau aš, kad nuimami pančiai 

Ir tiems, kam gresia laisvė amžina. 

MARIJA 

Ar negirdi — rago tolių aidas 
Skamba plačiai po girias laukus? 
Kad taip ant žirgo eiklaus pasileidus, 
Kad taip pavijus linksmus pulkus! 
Vėl! Girdi? Pažįstamas garsas, 
Pilnas saldžių atminimo kančių! 
O, kaip dažnai tarpukalnių klony 
Jis glamonėjo ausį maloniai, 
Jojant medžioklėn — tarp pulko svečių! 


Antra scena 


Tie patys, Poletas 


POLETAS 
Na? Jums galop įsiteikiau, miledi? 
Nors kartą vertas jūsų padėkos? 
MARIJA 
Tai jūs išrūpinot man šią malonę? 
Jūs, sere Polete? 


POLETAS Kodėl gi ne? 
Buvau aš rūmuos, įteikiau jūs laišką. 
MARIJA 


Jūs perdavėt? Tikrai? Ir šita laisvė — 
Tai laiško pasekmė? 

POLETAS (reikšmingai) 
Ir dar ne viskas! 
Kai ko daugiau tikėkitės, miledi. 
MARIJA 
Kai ko daugiau? Ką turite galvoj? 
POLETAS 
Ragus girdėjote? 
MARIJA 
(nujausdama krūpteli) 
| Nejau! O dieve! 
POLETAS 
Tatai medžioja karalienė. 
MARIJA Ak! 
POLETAS 
Ir jūs netrukus pamatysit ją. 
KENEDI 
(bėga prie Marijos, kuri virpa ir vos negriūna) 
Kas jums, brangioji ledi? Jūs išblyškot! 
POLETAS 
Vėl negerai? Bet tamsta juk prašei to. 
Turbūt nesitikėjote taip greit? 
Jūs buvot iškalbinga visada — 
Dabar pats laikas rodyti, miledi, 
Iškalbingumą. 
MARIJA 
Kodėl jūs neįspėjote anksčiau! 
Tik ne dabar! Nepasiruošus aš. 
Ko maldavau kaip didelės malonės, 
Dabar mane baugina, aš nenoriu... 
Eikš, Ana, vesk mane namo, man reikia 
Nusiramint... 
POLETAS 
Pasilikit čia. Jūs turit 
Jos laukti parke. Jus aš suprantu: 
Baisu išvysti kaliniui teisėją. 

Trečia scena 


Grafas Šruzberis ir tie patys 


MARIJA 
Ne, ne dėl to! O dieve, tai visai 
Kas kita... O kilnusis Šruzberi! 
Pačiu laiku jus atsiuntė dangus! 
Aš negaliu matyt jos! Negaliu 
Išvysti neapkenčiamą jos veidą! 
ŠRUZBERIS 
Atsikvošėkit, karaliene! Valios! 
Drąsos! Tai lemiamoji valanda. 
MARIJA 
Kaip aš jos laukiau! Metų metais jai 
Ruošiaus, iš anksto pergalvojau viską, 
Atmintinai išmokau, kaip Elzbietą 
Sujaudinti ir sugraudint. Tačiau 
Dabar aš viską pamiršau, širdy 
Neliko nieko šiuo metu, o dieve! 
Joje vien nuoskaudų šiurpių liepsna, 
Vien neapykanta baisi. Nebėr 
Šviesių minčių! Vien piktos dvasios zuja, 
Plasnodamos gyvatiškais plaukais. 
ŠRUZBERIS 
Sutramdykit maištingą savo kraują, 
Įveikit graužatį širdies! Blogai bus, 
Jei susitiks čia priešininkės dvi. 
Nors būtų ir labai sunku, privalot 
Jūs nusileist — tokia jau padėtis! 
Ji galingesnė — turit nusižemint! 
MARIJA 
Prieš ją! Ne, niekad! 
ŠRUZBERIS 
Vis dėlto! Kaip nors! 
Kalbėkite ramiai ir pagarbiai. 
Maldaukite malonės — nepriminkit 
Jai savo teisių, — joms čia ne vieta. 


305 Trečias veiksmas 


MARIJA 

Ak, aš pati sau pražūties prašiau, 

O štai ir išklausytos mano maldos! 

Neturim niekad mes pasimatyt! 

Ne. Nieko gero neišeis iš to! 

Greičiau vanduo broliuosis su ugnim, 

Greičiau ėriuką tigras pabučiuos... 

Aš nuskriausta per daug... per skaudžiai ji 

Užgavo... Ne, taikos negali būti! 
ŠRUZBERIS 

Pažvelkite pirma jai į akis! 

Aš pats mačiau, kaip jūsų laiškas ją 

Sujaudino, kaip ašaros jai ritos. 

Ji ne bejausmė, trūksta jums tiktai 

Pasitikėjimo... Aš atskubėjau 

Įspėti jus, paruošt susitikimui. 
MARIJA 

(spausdama jam ranką) 

Ak Tolbote! Jūs visada man draugas... 

Kad būtumėt jūs saugojęs mane 

Kaip kad pirma... Kaip su manim jie elgias! 
ŠRUZBERIS 

Užmirškit tai! Galvokite dabar, 

Kaip nuolankiau sutikti karalienę. 
MARIJA 

Ar nelabasis Berlis bus kartu? 
ŠRUZBERIS 

Vien grafas Lesteris. 
MARIJA O dieve, jis! 
ŠRUZBERIS 

Nesibijokit! Jūsų pražūties 

Tikrai netrokšta grafas. Tik per jį 

Ir buvo leistas šis susitikimas. 


MARIJA 

Taip taip, žinau! 
ŠRUZBERIS Ką sakot? 
POLETAS Karalienė! 


Visi pasitraukia į šalį; lieka vien Marija, prisiglaudusi prie 
Kenedi 

Ketvirta scena 


Tie patys, Elzbieta, grafas Lesteris, palyda 


ELZBIETA (Lesteriui) 
Kas per pilis čia, grafe? 
LESTERIS Fotringėjus. 
ELZBIETA (Šruzberiui) 
Pasiųskite medžiotojų palydą 
Į Londoną — ten žmonės nerimauja. 
Mes atsikvėpsim ramiame sode. 


Tolbotas duoda ženklą palydovams išeiti. 
Toliau kalbėdama, ji žvilgsniu tiria Mariją 


Per daug mane tauta manoji myli, 
Per daug triukšmingai rodo savo džiaugsmą. 
Taip garbinamas dievas, ne žmogus. 

MARIJA 
(kuri tuo tarpu beveik apalpusi glaudėsi prie auklės, 
atsitiesia ir jos akys sutinka įdėmų Elzbietos 
žvilgsnį. Ji krūpteli ir vėl puola auklei ant krūtinės) 
O viešpatie, koksai bejausmis veidas! 

ELZBIETA 
Kas šita ledi? 


Visi tyli 


LESTERIS 

Mes esam Fotringėjuj, karaliene. 
ELZBIETA 

(dedasi netikėtai užklupta ir nustebinta, niūriai žiūri į Lesterį) 

Na, lorde Lesteri! Kieno tai darbas? 
LESTERIS 

Tai atsitiktinumas. Pats dangus 

Tave čia atvedė, o karaliene, 

Parodyti užuojautą ir širdį. 
ŠRUZBERIS 

Atkreipk karališkąjį savo žvilgsnį 

Į šitą nelaimingąją, kuri 

Čia nyksta, priblokšta tavos didybės. 

Marija sukaupia jėgas ir nori prieiti prie Elzbietos, tačiau pu- 
siaukelėje drebėdama sustoja, jos veidas rodo stiprią vidinę 
kovą 


ELZBIETA 
Nagi, milordai! Kas minėjot ją 
Kaip sielvartautoją prislėgtą? Tai 
Išpuikėlė, nepasimokius nieko. 
MARIJA (sau) 
Tegul! Pakelsiu aš ir tai. Šalin, 
Taurios širdies bejėgis išdidume! 
Užmiršiu aš, ką teko man iškęsti 
Ir kas esu. Parpulsiu priešais ją, 
Mane įstūmusią į šitą gėdą. 
(Kreipiasi į karalienę) 
Sesuo! Dangus jums buvo palankus 
Ir pergalės karūną jums uždėjo. 
Lenkiuos dievybei, saugojančiai jus! 
(Puola prieš ją ant kelių) 
Bet būkit didžiadvasiška, sesuo! 
Neleiskit man pažemintai čia klūpot, 
Ištieskite karališkąją ranką, 
Nupuolėlę pakelkite pati. 
ELZBIETA (traukdamasi) 
Jūs esat savo vietoje, Marija! 
Dėkoju savo maloningam dievui,- 
Kuris neleido to, kad aš gulėčiau 
Po jūsų kojų taip, kaip jūs po mano, 
MARIJA 
(vis labiau jaudinasi) 
O neužmirškit — viskas žemėj keičias! 
Yra dievai — jie už puikybę baudžia! 
Bijokite baisios jų nemalonės — 
Paklupdė jie mane prieš jus! — Vardan 
Šių liudininkų svetimų — pagerbkit 
Many save! Neleiskite išniekint 
Tiudorų kraujo, bendro mums abiems! — 
Dėl dievo meilės, nestovėkit čia 
Kaip neprieinama stati uola, 

Kurion, sudužus laivui, veltui stengias 

Išplaukti skęstantis. Likimas mano, 

Gyvybė mano — viskas šiuo metu 

Priklauso vien nuo ašarų ir žodžių! 

Supraskite, išgirskite mane! 

Kai žiūrite šiuo lediniu žvilgsniu, 

Širdis iš baimės nebetenka žado, 

Išdžiūsta ašaros ir šaltas siaubas 

Krūtinėje maldavimus užgniaužia. 
ELZBIETA (šaltai ir griežtai) 

Ką turit pasakyt man, ledi Stiuart? 

Jūs troškot susitikt? Aš atėjau. 

Aš, jūsų įžeistoji karalienė, 

Lenkiuosi šventai pareigai sesers 

Ir suteikiu jums didelę malonę. 

Išvyst mane. Kilnusis mano mostas 

Bus, aišku, smerkiamas: aš per žemai 

Nuo sosto nužengiu, nes ledi Stiuart 

Mane užmušti siuntė žudikus. 
MARIJA 

Nuo ko pradėti? Kokių rasti žodžių, 

Kad neįžeidę sugraudintų širdį? 

Suteik, o dieve, man iškalbingumo, 

Išplėški kandų geluonį iš lūpų! 

Kaip aš galiu kalbėt apie save 

Ir jūsų neužgaut? O to nereikia. 

— Tačiau kaip elgiatės su manimi? 

Esu aš karalienė kaip ir jūs, 

Tačiau mane įkalinot nelaisvėj. 

Aš atėjau, ieškodama pagalbos, 

O jūs sumindėt šventą svečio teisę, 

Išniekinote priedermę tautų. 

Jūs įmetėt kalėjiman mane, 

Atskyrėt nuo bičiulių ir tarnų, 

Gėdingą skurdą privertėte kęsti, 

Patraukėte į žeminantį teismą... 

Tačiau gana! Galiu užmiršt aš viską, 

Ką teko man patirti ir iškęst. 

Sakykime, kad taip likimas lėmė. 

Jūs nekalta, aš irgi nekalta. 

Tai pragaro nesantaikos dvasia 

Įskėlė neapykantą širdžių, 

Supykdžiusi mus dar pačioj jaunystėj. 

Ji augo su mumis, ir piktavaliams 

Iš kibirkšties įpūst pavyko gaisrą, 

Įspraust į pasišovėlių rankas 

Kardus ir durklus. Prakeikimas lydi 

Karalių dalią: susikirtus jiems, 

Sukyla neapykanta tautų 

Ir keršto deivės mėgaujas vaidais. 

— Nebėr tarp mūsų pašalinių lūpų. 

(Su pasitikėjimu prieina prie jos, švelniai) 

Akis akin viena prieš kitą stovim. 

Kalbėk, sesuo! Sakyk, kuo aš kalta? 

Tau atvirai į viską atsakysiu. 

Ak, jei išklausius būtumėt manęs, 

Kai aš tuomet ieškojau jūs akių! 

Gal viso to nebūtų atsitikę, 

Ir ne tokioj gal vyktų aplinkoj 

Šis slegiantis, skaudus susitikimas. 
ELZBIETA 

Aš savo žvaigždei gerajai dėkoju, 

Kad prie širdies nepriglaudžiau angies. 

Jūs savo juodą širdį, o ne lemtį 

Privalot smerkt — ir giminės puikybę. 

Jokių vaidų tarp mudviejų nebuvo, 

Kol jūsų dėdė, kunigas niekšingas, 

Valdžiotroška išpuikęs, įžūlia 

Ranka siekiąs karūnos kiekvienos, 

Nesantaikos tarp mūsų nepasėjo. 

Jis ir sukiršino jus pretenduot 

Į mano titulą ir mano herbą — 

Ir kovą žūtbūtinę man paskelbt. 

Ir ko tik nemetė jis prieš mane! 

Tautų kardus, ambonų prakeikimą 

Ir fanatizmo žudančias strėles. 

Ir netgi čia, taikingoj mano žemėj, 

Jis įpūtė siaubingą maišto ugnį... 

Bet dievas su manim — ir pralaimėjo 
Išpuikęs kunigas. Man virš galvos 
Kabojo kardas, bet jūsiškei klius. 


MARIJA 
Aš dievo rankoj. Jūs neturit teisės 
Taip kraugeriškai piktnaudžiaut valdžia... 


ELZBIETA 
Kodėl gi ne? Pasaulio karalius 
Pamokė jūsų gerbiamasis dėdė, 
Kaip reikia susitaikyti su priešais. 
Iš Baltramiejaus mokausi nakties“! 
Kas man tautų įstatymai, kas man 
Kraujo ryšiai? Bažnyčia man atleis 
Apgaulę, klastą ir karalžudystę — 
Aš taip darau, kaip moko jūsų dėdė. 
Sakykite, kas man už jus laiduotų, 
Jei laisvę duočiau jums? Kokia spyna 
Turėtų saugot jūs ištikimybę, 
Kad Petro raktai jos neatrakintų? 
Vienintelė garantija — jėga. 
Ne sandorai skirta gyvačių veislė! 
MARIJA 
Vis tas nelemtas jūsų įtarumas! 
Mane jūs visad laikėt savo priešu. 
Jei būtumėte pripažinus man 
Įpėdinystę, — kaip ir priderėtų, — 
Aš jausčiau meilę vien ir dėkingumą 
Ir būčiau jūsų draugė ir sesuo. 
ELZBIETA 
Svetur bičiuliai jūsų, ledi Stiuart, 
Namai — Vatikane, o jūsų broliai — 
Vienuoliai! Jums įpėdinystę? Jums 
Parūpo naujos pinklės? Mano tautą, 
Man gyvai esant, norit suvedžiot, 
Klastingoji Armida??? Jaunuolius 
Sugundyti gudria paleistuvybe, 
Kad britai gręžtųs ten, kur teka jų 
Nauja aušra, o aš... 

MARIJA Valdykit taikoje! 
Atsisakau aš teisių į šį sostą. 
Mano dvasia jau palaužtais sparnais... 
Didybė? Kas ji? Jūs padarėt savo — 
Aš buvusios Marijos tik šešėlis. 
Kalėjimas sugniuždė mano valią. 
Ir dar blogiau — tai irgi jūsų darbas — 
Aš nuvytau žydėjime pačiam! 
Užbaikite, sesuo! Ištarkit žodį, 
Kurį atėjot pasakyti man, 
Nes negaliu aš patikėt, kad jūs 
Tenorit pasityčiot iš aukos. 
Ištarkit jį, sakykit: „Jūs laisva, 
Marija! Jūs patyrėt mano galią, 
Pažinkite ir kilniaširdiškumą!“ 
Tada ir savo laisvę, ir gyvybę 
Kaip dovaną iš jūsų aš priimsiu. 
Tik vieną žodį — ir užmiršim viską. 
Aš laukiu. Nekankinkit per ilgai! 
Ir vargas bus, jei neištarsit jo! 
O, jeigu jūs atėjote čionai 
Ne kaip dievybė, nešanti palaimą, — 
Sesuo! — nei už turtingą šitą salą, 
Nei už visus pasaulio šio kraštus 
Aš nenorėčiau būti jūsų vietoj! 
ELZBIETA 
Galop prisipažinot nugalėta? 
Nebus jau pinklių? Nebėra žudiko? 
Neatsiras drąsuolio nutrūktgalvio, 
Kurs riteriškai jūsų ginti puls? 
Taip, viskas! Nebėra ką suvedžioti. 
Pasaulis turi rūpesčių kitų. 
Vargu, ar kas susivilios, Marija, 
Ketvirtąkart jus vest, nes jaunikius 
Jūs žudot. kaip ir vyrus! 
MARIJA (pašokdama) 
Ak! Sesuo! 
Sesuo! O dieve, duok man nuolankumo. 

ELZBIETA 
(ilgai žiūri į ją išdidžios paniekos žvilgsniu) 
Štai, lorde Lesteri, tas žavesys, 

Kurį apmoka vyrai mirtimi, 

Kuriam nedrįsta moterys prilygti! 

Bet nesunku pelnyti tokią šlovę: 

Nedaug kainuoja tapt visų gražiausią, 
Kada esi prieinama visiems! 

MARIJA 
To jau per daug! 

ELZBIETA (pašaipiai juokdamasi) 

Štai jūsų tikras veidas, 
Lig šiol jį dengė kaukė. 

MARIJA 
(degdama pykčiu, bet oriai) Aš esu 
Jaunystėj kaip visi klaidų padarius, 
Kalta valdžios galia dėl to, tačiau 
To slėpti nemaniau, apsimetimą 
Aš niekinau karališku atvirumu. 
Pasaulis žino nuodėmes manąsias, 

Dėl to ir mano vardas daug blogesnis, 
Negu pati esu. Bet vargas jums, 

Jei kas nuplėš nuo jūsų kilnią skraistę, 
Kuria jūs dangstot savo ištvirkimą! 
Gal padorumą paveldėjot jūs 

Iš motinos? Žinia, kokia dorybė 

Iškėlė ešafotan Aną Bulin! 

ŠRUZBERIS 
(žengdamas tarp karalienių) 

O didis dieve! To tiktai betrūko! 
Ar tai savitvarda ir nuolankumas, 
Ledi Marija? 

MARIJA Nuolankumas! Aš 
Ištvėriau tai, ko neištvertų niekas. 
Šalin, romios avelės santūrume! 
Dangun keliauk, kantrybe kankinės! 
Sutraukyk grandines ir pasirodyk 
Iš savo urvo, tramdoma rūstybe! 

O tu, kurs mirtį svaidančiu žvilgsniu 

Apdovanojai basiliską, duok 

Užnuodytų strėlių ir mano lūpoms! 
ŠRUZBERIS 

Jinai pašėlo! O atleisk beprotei! 


Elzbieta, iš pykčio netekusi žado, varsto Mariją įniršio žvilgs- 
niu 
LESTERIS (be galo sunerimęs, bando nuvesti Elzbietą) 
Jinai pamišo! Neklausyk! Eime, 
Eime iš nelabosios vietos! 
MARIJA 
Išniekino Britanijos karūną 
Bastardė. Britų didžiadvasę tautą 
Apmulkino niekšingoji veidmainė. 
— Jei teisingumas viešpatautų, man po kojų 
Gulėtumėt, nes aš čia karalienė! 


Elzbieta skubiai išeina, paskui ją seka suglumę lordai 


Penkta scena 


Marija, Kenedi 


KENEDI 
Ką jūs padarėt! Nebėra vilties! 
Nuėjo ji, netverdama rūstybe. 
MARIJA 
(dar vis neatsipeikėjusi) 
Rūstybe? Taip! Mirtis jos širdyje! 
(Puola Kenedi ant kaklo) 
O, kaip man lengva, Ana! Pagaliau 
Po tiek skaudžių pažeminimo metų 
Akimirka triumfo, mano keršto! 
Sunkus akmuo nukrito nuo širdies, 
Aš priešei peilį suvariau krūtinėn! 
KENEDI 
O nelaimingoji! Jūs proto nebetekot! 
Ji šito niekad jums nedovanos! 

Ji karalienė, bus dar audra — 

Meilužis jos girdėjo įžeidimą! 
MARIJA | 

Taip, Lesterio akivaizdoj! Jis matė 

Lemtingą mano pergalę prieš ją! 

Aš nutrenkiau ją iš tuščios aukštybės! 

Jis buvo čia, jis teikė man stiprybės! 


Šešta scena 


Tie patys, Mortimeras 


KENEDI 
Pražuvom, sere... 

MORTIMERAS Aš girdėjau viską. 
(Duoda ženklą auklei stoti į jo vietą, o pats prieina arčiau. Jis 
nepaprastai susijaudinęs) 

Laimėjai tu! Ją sutrempei į dulkes. 
J 1 — nusikaltėlė, t u — karalienė! 
Tokia drąsa! Aš dievinu tave! 

Tu šią akimirką man pasirodei 
Kilni, didinga deivė. 

MARIJA Ar kalbėjot 
Su Lesteriu? Jam dovaną ir laišką 
Jūs įteikėt? Ak sere, atsakykit! 

MORTIMERAS 
(žiūrėdamas į ją liepsnojančiomis akimis) 
Kokia žavi atrodai tu, nušvitus 
Karališkos taurios rūstybės saule! 
Esi gražiausia moteris pasauly! 

MARIJA 
Ak sere! Aš kantrybės netenku. 

Ką sako lordas? Ko tikėtis man? 

MORTIMERAS 
Kas? Jis? Bailys ir silpnadvasis! 
Užmirškit jį, paniekinkit, pasmerkit! 

MARIJA 
Ką aš girdžiu? 

MORTIMERAS Išgelbėti ir vesti! 

Jisai?! Teneišdrįsta! Iš manęs 
Teišperka jis teisę šią krauju! 

MARIJA 
Neperdavėt jam laiško? Tąsyk — baigta! 

MORTIMERAS 
Jam už gyvybę nėr brangesnio daikto. 
Tik tas tave išgelbės ir turės, 

Kas drąsiai mirčiai į akis žiūrės. 

MARIJA 
Jis atsisako?.. 

MORTIMERAS Apie jį gana! 

Kas jis ir ką jis sugeba? Dievaž, 
Tave išgelbėsiu aš vienas, aš! 

MARIJA 
Ak, ką jūs galite! 

MORTIMERAS Neapsigaukit 
Galvodama, kad viskas bus kaip buvę! 
Jūs matėt, kaip atrodė karalienė? 
Kuo baigėsi šis pokalbis? Dabar 
Gailestingumui kelio nebėra. 

Pats laikas veikt, drąsa turės prabilti, 
Ir lemiamąjį žodį tars kova — 
Jūs turite šią naktį būt laisva. 


MARIJA 
Kaip? Šiąnakt! Sere, kaip man patikėti? 


MORTIMERAS 
Klausykite, kas nutarta! Draugus 
Aš sukviečiau į slaptąją koplyčią; 
Priėjome visi išpažinties; 
Dangus atleido nuodėmes visas — 
Ir netgi tas, kurias dar padarysim. 
Priėmę paskutinį sakramentą, 
Pasiruošėm lemtingajai kelionei. 
MARIJA 
O, koks siaubingas šis pasiruošimas! 

MORTIMERAS 
Šią naktį prasiskverbsime pilin. 
Raktus turiu. Sargybą išžudysim, 
Tave pagrobsim smurtu, mirt turės 
Visi, kas gyvas, kad neliktų nieko, 
Kas pagrobimą šį išduot galėtų. 
MARIJA 
O Poletas? O Druris? Kaip su jais? 
Pirma jie kraujo paskutinį lašą... 
MORTIMERAS 


Pirma jie kris nuo mano durklo smūgio! 


MARIJA 
Ką? Savo dėdę, antrą savo tėvą? 
MORTIMERAS 
Jis mirs šią naktį. Aš užmušiu jį. 
MARIJA 
Tai kruvina piktadarybė! 
MORTIMERAS Mums 
Iš anksto visos nuodėmės atleistos. 
Galiu aš padaryt ir dar kai ką... 
Ir padarysiu! 
MARIJA 
Ak, baisu, baisu man! 
MORTIMERAS 
Prisiekiau aš prieš ostiją — galiu 
Net karalienę perverti peiliu. 
MARIJA 


Ne, Mortimerai! Dėl manęs tiek kraujo... 


MORTIMERAS 
Aš viską tau, šviesioji, atnašauju 
Ir tavo meilei! Nors aptemtų saulė, 
Nors kiltų antras pasaulinis tvanas, 
Prigirdydamas visa, kas tik gyva, — 
Vis tiek! Tave išgelbėsiu jėga, 
Jei ne — lai bus pasaulio pabaiga! 
MARIJA 
(traukdamasi) 


Dangau! Kas per kalba ir... žvilgsnis koks! 


Jūs gąsdinat mane! 

MORTIMERAS 
(klaikiu pamišėlio žvilgsniu) 
Mirtis — tik mirksnis, 
Gyvenimas — taip pat! Tegul mane 
Kankina, plėšo replėmis karštom, 
Tesmaugia Taiberno““ tamsiam rūsy, 
(Puola jos apkabinti) 
Jei, mylimoji, su manim esi... 
MARIJA (traukdamasi) 
Šalin, pamišėli! 
MORTIMERAS 
Tava krūtinė 
Ir lūpos, meile degančios... 


MARIJA Ak sere, 
Dėl dievo! Leiskite mane pilin! 
MORTIMERAS 


Beprotis tas, kuris tvirtam glėby 
Nemoka išlaikyti savo laimės, 

Nors pats dangus tą laimę siunčia jam... 
Išgelbėsiu ar žūsiu pats be baimės! 
Išgelbėsiu tave... tačiau tik tam — 


Prisiekt galiu! — tik tam, kad būtum mano! 
MARIJA 


O dieve, dieve! Prakeikta nuo seno 

Esu pati aš ir dalia mana! 

Vienos nelaimės vis man negana. 

Nejau aš gimus pasiutimą sėti, 

Nekenčiama ir mylima — kentėti? 
MORTIMERAS 

Karštai aš myliu — taip, kaip jie nekenčia! 

Nukirst tau galvą! Virš šio balto kaklo 

Pakelti kirvį! Niekad to nebus! 

Priimk, o džiaugsmo dieve nuostabus, 

Tai, ką ji turi apmaudui aukoti! 

Tu sau nebepriklausančiu grožiu 

Meilužį savo padaryk laimingą! 

Puikių plaukų šilkiniai garbiniai — 

Iš po mirties valdoviško apsiausto — 

Lai tavo vergą amžinai sukausto! 

MARIJA 
O, kas per kalbos! Sere, aš prašau, 
Jei negerbiat manęs kaip karalienės, 
Pagerbkit mano vargą ir kančias. 
MORTIMERAS 
Tau karūna į dulkes nuriedėjo, 
Neliko nei didybės, nei garbės. 
Na, įsakyki, šauk — gal atskubės 
Kas nors iš gelbėtojų ar gynėjų? 
Tau liko vien tik išvaizda — galingas 
Dieviškas grožis, trumpas ir mirtingas, 
Dėl jo galiu aš viską padaryt, 
Nors ešafotan tektų žengti ryt... 
MARIJA 
O gelbėkit mane! Jis nesiliauja... 
MORTIMERAS 
Už drąsų žygį — sąskaita drąsi. 
Kodėl narsuolis turi lieti kraują? 
Gyvybe, tu brangiausia juk esi! 
Kvailys save už dyką atnašauja! 
Geidžiu sušilt prie dieviškos krūtinės... 
(Karštai ją prispaudžia prie savęs) 
MARIJA 
Argi reikės ieškoti man pagalbos 
Nuo gelbėtojo... 
MORTIMERAS 
Ne bejausmė tu. 
Apie tave ne tokios sklinda kalbos. 
Tu ne šalta. Tu meilės ne šykšti. 
Tu dainininką Ričiją mylėjai 
Ir Botvelui atsidavei pati. 
MARIJA 
Nutilkite! 
MORTIMERAS 
Tave jis smurtu paėmė! 
Iš siaubo tu išmokai jį mylėt! 


Jei įkvepia tau meilę vien tik baimė, — 


Prisiekiu velniu! — 
MARIJA Šėlstat jūs! Užteks! 

MORTIMERAS 
Ir prieš mane drebėt tau teks! 
KENEDI (įpuldama) 
Kažkas ateina. Visas sodas pilnas 
Ginkluotų vyrų. 
MORTIMERAS 
(pašokdamas ir stverdamasis kardo) 
Aš tave apginsiu! 
MARIJA 
Nuo šio padūkėlio apsergėk, Ana! 
Kur prieglobstis, dangau, kur išeitis? 
Ko vargšei man maldauti, dieve mano? 
Čia smurtas, ten — nelaisvė ir mirtis! 


Nubėga į pilį, Kenedi paskui ją 


Septinta scena 


Mortimeras. Įpuola susijaudinę Poletas ir Dr u- 
ris. Per sceną nuskuba palyda 


POLETAS 

Pakelti tiltus! Uždaryt vartus! 
MORTIMERAS 

Kas atsitiko, dėde? 
POLETAS Kur žudikė? 

Tuojau įmest į požemį giliausią! 
MORTIMERAS 

Bet kas yra? Ką reiškia visa tai! 
POLETAS 


Kad rankos jiems nudžiūtų! Karalienę! 
Kokia piktadarybė! 
MORTIMERAS Karalienę! 
Kurią? 
POLETAS 
Kurią dar? Anglijos! Girdi? 
Ji nužudyta Londono aikštėj! 
(Skuba į pilį) 

Aštunta scena 


Mortimeras, taip pat O Kelis 


MORTIMERAS 

Ar aš pamišęs? Argi nepraėjo 

Kažkas sušukęs: karalienė žuvo! 

Ne ne, sapnuoju aš. Tai kliedesys. 

Svajonė man tikrove pasirodė. 

Kas ten? O'Kelis. Persigandęs koks! 
O'KELIS (įpuldamas) 

Bėk, Mortimerai! Bėk! Pražuvo viskas. 
MORTIMERAS 

Pražuvo? Kas? 


O'KELIS 
Neklausinėk! Galvok, 


Kur pasislėpt! 

MORTIMERAS 
Kas gi yra? 

O'KELIS Peiliu... 

Beprotis Sevedžas... 
MORTIMERAS 

Ar tai tiesa? 

O'KELIS 

Tikra tiesa! Skubėk! 
MORTIMERAS 

Ji nužudyta, 

Ir britų sostan sėda Marija! 
O'KELIS 

Kas sako — nužudyta? 
MORTIMERAS Pats! 
O'KELIS Gyva, 

O man ir tau — visiems dabar mirtis! 
MORTIMERAS 

Gyva! 
O'KELIS 

Jis perdūrė vien tik apsiaustą, 

Ir grafas Šruzberis jį nuginklavo. 
MORTIMERAS 

Gyva! 

O'KELIS 
Bėk, parką apsupa... 
MORTIMERAS 
O koks beprotis 
Padarė tai? 
O'KELIS 
Tulono barnabitas““. 
Atsimeni? Paskendęs mintyse, 
Sėdėjo jis koplyčioj, kai vienuolis 
Paskelbė mums anatemą, kuria 
Prakeikė karalienę šventas tėvas. 
Trumpiausią kelią išsirinko jis — 
Vienu smūgiu išlaisvinti bažnyčią 
Ir mirti kankinio šventa mirtim. 
Vien kunigui jis viską išpažino 
Ir grįžtančią užklupo karalienę. 
MORTIMERAS 
(po ilgos pauzės) 
O nelaimingoji! Likimo savo 
Tu persekiojama! Dabar — mirtis. 
Nulėmė pražūtį tau pats dangus. 
O'KELIS 
Kur sveikas bėgt manai? Aš traukiu 
Į šiaurę pasislėpti miškuose. 
MORTIMERAS 
Bėk su dievu. Sėkmės. Aš palieku. 
Bandysiu dar ją gelbėti. Jei ne — 
Lai priglaudžia jos kapas ir mane. 


Nueina į priešingas puses 

KETVIRTAS VEIKSMAS 


Pirma scena 
Prieškambaris 


Grafas Obepinas, Kentas ir Lesteris 


OBEPINAS 
Kaip jaučiasi jos didenybė? Aš 
Dar negaliu atsikvošėt, milordai! 
Ir kaip tokioj ištikimoj tautoj 
Galėjo niekšas atsirast. 
LESTERIS Tai darbas 
Ne mūs tautiečio. Žmogžudys — prancūzas, 
Karaliaus jūsų valdinys. 
OBEPINAS Turbūt 
Pamišėlis. 
KENTAS 
Ne, grafe Obepinai, 
Jis — Romos šalininkas! 


Antra scena 
Tie patys. Berlis, kalbėdamasis su Devisonu 


BERLIS Parašyt 
Mirties bausmės įsakymą, patvirtint 
Valstybės antspaudu; paruošus viską, 
Valdovės parašą paimt. Skubiai! 
Brangus mums laikas. 

DEVISONAS 
Padarysiu viską. 
(Išeina) 
OBEPINAS 
(pasitikdamas Berlį) 
Visa širdim, milorde, aš džiaugiuos 
Kartu su Anglija. Ir ačiū dievui, 
Kad jis nuo smūgio saugojo valdovę! 
BERLIS 
Ir ačiū jam, kad piktą priešo kėslą 
Sužlugdė! 
OBEPINAS 
Taip, tegul dangaus valdovas 
Tą piktadarį griaustiniu nutrenkia! 
BERLIS 
Ir piktadarį, ir jo įkvėpėją. 
OBEPINAS (Kentui) 
Lordmaršale, gal jūsų prakilnybė 
Mane pas karalienę palydėtų. 
Aš jai po kojų privalau paklot 
Linkėjimus karaliaus savo ir... 
BERLIS 
Nė nesistenkit, grafe! 
OBEPINAS (oficialiai) 
Aš žinau 
Pats savo pareigas, milorde Berli. 
BERLIS 
Palikt šią salą jūsų pareiga. 
OBEPINAS 
(nustebęs žengia atgal) 
Kaip tai suprast? 
BERLIS 
Šventa neliečiamybė 
Kol kas dar saugo jus, bet tik kol kas. 
OBEPINAS 
Kuo aš nusikaltau? 
BERLIS 
Nusikaltimą 
Paskelbus, teks ir bausmę skirt. 

OBEPINAS Man rodos, 
Kad pasiuntinio teisė... 
BERLIS Neapsaugos 


Valstybės išdaviko. 
LESTERIS IR KENTAS Ką?! 
OBEPINAS Milorde! 
Apsigalvot patarčiau... 
BERLIS Žmogžudys 
Su jūsų parašu turėjo pasą... 
KENTAS 
Nejau? 
OBEPINAS 
Pasirašiau aš daug pasų... 
Negi pažvelgsi kiekvienam širdin? 
BERLIS 
„„Išpažinties priėjo jūsų rūmuos. 
OBEPINAS 
Bet mano rūmai atviri... 
BERLIS „„Mūs priešams. 


OBEPINAS 
Įrodyt reikalauju! 


BERLIS Nepabūgsit? 
OBEPINAS 
Įžeidžiate jūs mano asmeny 
Karalių mano: sutartį nutrauks jis. 
BERLIS 
Ją, grafe, karalienė jau nutraukė. 
Vedybos atšauktos. Milorde Kentai, 
Jūs palydėkit grafą ligi jūros 
Ir pasirūpinkit jo saugumu. 
Minia įtūžus nusiaubė jo rūmus. 
Ten rastas visas ginklų sandėlys. 
Gyvybei jo pavojus. Žmonės gali 
Jį sudraskyti; kol jie nenurims, 
Slapstykitės. Atsakote už jį! 
OBEPINAS 
Aš išvykstu, aš palieku tą kraštą, 
Kur tarptautinė teisė trempiama, 

Kur žaidžiama sutartimis. Tačiau 
Karalius atmokės jums... 
BERLIS Gaus grąžos! 


Kentasir Obepinas išeina 


Trečia scena 


Lesteris ir Berlis 


LESTERIS 
Jūs pats nutraukiat sąjungą, kurią 
Dar vakar savavališkai sudarėt. 
Nepadėkos jums Anglija už tai, 
Milorde Berli. Jūsų žygiai veltui. 
BERLIS 
Aš siekiau gera. Dievas kitką lėmė. 
Galbūt kai kas kaltesnis už mane... 
LESTERIS 
Pažįstama man Berlio grimasa! 
Jau suuodė jis sąmokslą. Dabar 
Pats laikas pasireikšti jums, milorde. 
Įvykdytas baisus nusikaltimas, 
O piktadarius gaubia paslaptis. 
Į darbą, inkvizicijos teismai! 
Kiekvieną žodį apsvarstyt ir žvilgsnį, 
Ir net mintis patraukt atsakomybėn. 
Čia jūs veiklos dirva. Valstybę visą 
Jūs laikote, Atlante, ant pečių. 
BERLIS 
Milorde, aš tik mokausi iš jūsų. 
Nė nemanau varžytis su jumis 
Oratoriaus gabumais... Jūs įrodėt... 
LESTERIS 
Ką turite galvoj? 
BERLIS | 
O kas už mano nugaros valdovę 
Į Fotringėjaus pilį nuviliojo? 

LESTERIS 
Už jūsų nugaros? O nuo kada 
Pradėjau aš bijoti jūs akių? 
BERLIS 
Nejaugi jūs galėjot padaryt tai? 
Oi, ne! Valdovės jūs nenuviliojot — 
Jinai pati jus nutempė tenai. 
LESTERIS 
Ką norit pasakyti tuo, milorde? 
BERLIS 
Valdovei teko nuostabus vaidmuo! 
Už jos pasitikėjimą širdingą 
Apdovanojot ją puikiu triumfu! 
O karaliene, kaip tu išjuokta! 
Tavęs dar niekas taip nesuvedžiojo! 
Tai štai kodėl kilnus ir gailestingas 
Jūs buvote taryboje tada, 
Kodėl jums tapo Marija silpnu 
Ir nereikšmingu priešu, dėl kurio 
Neverta netgi rankų susitepti! 
Neblogas planas! Ir lankstus! Tik gaila, 
Kad perlenkėt — nulūžo smaigalys! 
LESTERIS 
O niekše! Su manim eime! Prieš sostą 
Turėsi šitą šmeižtą pakartot. 
BERLIS 
Mane ten rasit, tik žiūrėkit, lorde, 
Kad nepradingtų jums iškalbingumas! 
(Išeina) 


Ketvirta scena 


Lesteris vienas, vėliau Mortimeras 


LESTERIS 
Aš susektas, išaiškintas... Ir kaip 
Užtiko prakeiktasis mano pėdas? 

Įrodymų jei turi — aš pražuvęs! 

Patirs valdovė, kad su Marija 

Ryšius aš palaikau — ir viskas baigta! 

Koks niekšiškas atrodys patarimas, 

Kokia suktybe taps jos akyse 

Tas Fotringėjus... Baisiai išjuokta 

Ji pasijaus, laikys mane didžiausiu 

Išdaviku! Ji man nedovanos! 

Susitikimas jai atrodys pinklėm. 

O nelemtoji pokalbio baigtis, 

Marijos pasityčiojimas ir triumfas. 

Galop pasikėsinimas siaubingas... 

Ji viską man priskirs! Baisus likimas! 

Nėr išsigelbėjimo! A! Kas ten? 
MORTIMERAS 


(įeina didžiai sunerimęs, baikščiai dairosi) 


Jūs, grafe Lesteri? Daugiau nėr nieko? 
LESTERIS 

Dink, nelaimingasis! Ko tau čia reikia? 
MORTIMERAS 

Užtiko mūsų pėdsakus... ir jūsų. 

Budėkite! 
LESTERIS 

Šalin! Šalin! 

MORTIMERAS Jie žino, 

Kad mes slapčia pas grafą Obepiną 

Suėję buvome... 
LESTERIS Kas man galvoj! 
MORTIMERAS 

Kad ir žudikas buvo su mumis... 
LESTERIS 

Tai jūsų reikalas! Kaip išdrįsti, 

Akiplėša, įpainioti mane 

Į savo kruviną piktadarybę? 

Prisivirėt, tai patys ir išsrėbkit! 
MORTIMERAS 

Bet išklausykite... 
LESTERIS (labai supykęs) Eik po velnių! 

Prikibo kaip kokia pikta dvasia! 

Šalin iš čia! Aš jūsų nepažįstu! 
Su Žmogžudžiais aš bendra neturiu. 
MORTIMERAS 
Klausykit. Aš įspėt jus atėjau. 
Ir jūs išaiškintas... 
LESTERIS Ką! 
MORTIMERAS Po nelemto 
Pasikėsinimo pats lordas Berlis 
Atvyko Fotringėjun ir, griežtai 
Iškratęs Stiuart kambarį, atrado 
Ten... 
LESTERIS Ką? 
MORTIMERAS 
Pradėtą laišką jums... Marijos... 
LESTERIS 
O nelaimingoji! 
MORTIMERAS 
Laiške ji prašo 
Jus žodį išlaikyt ir siūlo ranką, 
Portretą primena... 


LESTERIS O, prakeikimas! 
MORTIMERAS 

Tą laišką turi Berlis! 
LESTERIS Pražuvau! 


Toliau Mortimerui kalbant, Lesteris beviltiškai vaikščioja 
šen ir ten 


MORTIMERAS 
Skubėkite! Užbėkit už akių! 
Pats gelbėkitės, gelbėkite ją... 
Meluokit, painiokit, žūt būt išvenkit 
Jos pražūties! Aš jau esu bejėgis. 
Iširo mūsų sąjunga, draugai 
Iškriko. Aš į Škotiją skubu 
Ieškot naujų bičiulių. Veikit jūs. 
Pasinaudokit savo padėtim 
Ir sumaniu protu! 

LESTERIS 
(stovi tylus, paskui atsikvošėja) 
Taip, jūs teisus! 
(Prieina prie durų, atidaro ir sušunka) 
Sargyba! Šen! 


Karininkui, įeinančiam kartu su sargybiniais 


Suimkite tuoj pat 
Šį nusikaltėlį ir saugokit gerai! 
Išaiškinau aš sąmokslą niekšingą. 
Einu pranešti visko karalienei. 
(Išeina) 

MORTIMERAS 

(stovi apstulbęs, bet greitai atsigosta ir meta į Lesterį paniekos 
pilną žvilgsnį) 
O išgama! Tavim pasitikėjau... 
Aš vertas, taip, turėjau būt apviltas! 
Per mano jis lavoną žengia. Aš 
Esu jo išsigelbėjimo tiltas. 
Taip, aš tylėsiu. Išsigelbėk tu! 
Gyvybė vien terūpi silpnadvasiui. 
Su niekšu aš nenoriu mirt kartu: 
Aš savo mirtį pasitiksiu drąsiai! 


Sargybos karininkui, kuris prieina jo suimti 


Ko, samdiny? Šalin! Neliesk manęs! 
Aš laisvas ir juokiuosi iš tavęs! 
(Išsitraukia durklą) 

KARININKAS 
Jis turi durklą! Nuginkluoti jį! 


Sargybiniai puola, Mortimeras ginasi 


MORTIMERAS 
Gana, širdie, tylėt! Prabilkit, lūpos! 
Aš, mirtį pasitikdamas, prakeikiu 
Jus, nusigrįžusius nuo tikro dievo 
Ir nuo tikrosios savo karalienės, 
Išdavusius abidvi Marijas — 

Ir žemišką, ir dangišką — dėl tos 

Niekingos pavainikės karalienės... 
KARININKAS 

Ar girdit piktžodžiavimą! Pirmyn! 
MORTIMERAS 

Miela, aš neišgelbėjau tavęs, 

Tai būsiu tau bent pavyzdžiu drąsumo. 

Dangaus Marija, neatstumk manęs, 

Priimk į savo dangiškąjį rūmą! 


Nusiduria durklu ir krinta į sargybos rankas 


Penkta scena 


Karalienės menė 
Elzbieta su laišku rankoj, Berlis 


ELZBIETA 
Taip suvedžiot mane! Taip pasityčiot! 
O, išdavikas! Taip išjuokt mane 
Prieš šitą paleistuvę! Šitaip, Berli, 
Dar moteris nebuvo įžeista! 

BERLIS 
Aš ligi šiolei negaliu suprasti, 
Kuriuo būdu ir kokiu stebuklu 
Pavyko jam aptemdyt jūsų protą 
Ir išmintį? 

ELZBIETA Numirsiu aš iš gėdos! 
Taip pasityčiot iš mano silpnybės! 
Norėjau ją pažemint, o tapau 
Pati jos išjuokta! 


BERLIS Dabar matai, 
Jog aš buvau teisus! 
ELZBIETA Aš nubausta 


Už nepaklausymą! Bet kaip aš juo 
Galėjau netikėt? Matyt žabangus 
Kilniausios meilės priesaikoj šventoj! 

Kuo betikėt, jei tas mane apgauna, 
Kurį pati iškėliau taip aukštai, 
Kurs mano širdžiai buvo artimiausias, 
Kuriam aš leidau šičia viešpataut 
Kaip Anglijos valdovui ir karaliui! 
BERLIS 
O jis tuo tarpu išdavė tave 
Vardan tos niekšės škotų karalienės! 
ELZBIETA 
Savo krauju ji atmokės už tai! 
Ar nuosprendis jau paruoštas? 
BERLIS O taip! 
Kaip tavo įsakyta. 
ELZBIETA Jai — mirtis! 
O jis ją Žūstant turi pamatyti, 
Po to žūt pats. Išroviau iš širdies jį. 
Nebėr jau meilės. Aš degu kerštu. 
Pati aš jį išaukštinau, pati 
Gėdingai ir pažeminsiu! Jis bus 
Rūstybės mano ženklu, kaip kad buvo 
Mano silpnybės pavyzdžiu. Suimt — 
Ir Tauerin! Teisėjus aš paskirsiu. 
Pritaikyt jam įstatymą griežčiausią! 
BERLIS 
Jis teisinsis, jis brausis pas tave... 
ELZBIETA 
Kaip gali teisintis? Ar šitas laiškas 
Dar neįrodo? Jo nusikaltimas 
Man aiškus kaip diena! 
BERLIS Bet tu esi 
Švelni ir gailestinga. Jis bandys... 
ELZBIETA 
Nenoriu nė matyt jo. Niekad! Niekad! 
Ar jau įsakėte jo neįleist, 
Kai jis ateis? 
BERLIS 
Taip, įsakiau, valdove! 
PAŽAS (įeina) 
Milordas Lesteris! 

KARALIENĖ O nelabasis! 
Nenoriu nė matyt jo. Neįleisti! 
Taip pasakykit jam. 


PAŽAS Aš nedrįstu, 
Be to, ir lordas netikės manim. 
KARALIENĖ 


Taip jį iškėliau, jog tarnai manieji 

Labiau jo bijo nei manęs pačios! 
BERLIS (pažui) 

Jam karalienė draudžia čia įžengti! 


Pažas dvejodamas išeina 


KARALIENĖ (patylėjusi) 
O jeigu kartais... Jeigu išsiteisint 
Galėtų! Gal tai pinklės? Marija 
Gal nori man išplėšt geriausią draugą? 
Klastinga ji! Gal tyčia ji parašė 
Tą laišką, kad sukeltų įtarimą, 
Kad pražudytų jį... 

BERLIS Bet, karaliene... 


Šešta scena 


Tie patys, Lesteris 


LESTERIS 
(atplėšia duris ir įžengia valdingai ir oriai) 
Akiplėšą aš noriu pamatyt, 
Kur draudžia man įeit pas karalienę. 
ELZBIETA 
O įžūlusis! 
LESTERIS 
Ką? Manęs neleist! 
Jei priima ji Berlį, tuo labiau 
Priims mane! 
BERLIS 
Jūs, lorde, toks drąsus, 
Jog be leidimo veržiatės... 

LESTERIS O jūs 
Toks įžūlus, milorde, jog liežuvio 
Nebenuvaldot! Be leidimo! Taip! 
Šiuos rūmuos nėr žmogaus, kuris išdrįstų 
Man, grafui Lesteriui, ką nors uždraust! 
(Nusižeminęs prieina prie Elzbietos) 
Iš savo karalienės lūpų aš... 
ELZBIETA (nežiūrėdama į jį) 
Pradinki, apgavike, iš akių! 
LESTERIS 
Ne mano maloningosios Elzbietos, 
O lordo, mano priešo, tai kalba. 
Į savąją Elzbietą aš kreipiuos: 
Jei Berlio išklausei, tai išklausyk 
Manęs taip pat. 


ELZBIETA Kalbėk tad, išdavike! 
Nauju melu visai pribaik save! 
LESTERIS 


Tegu išeina šitas pašalinis. 
Išeikite, milorde! Ką turiu 

Aš pasakyt valdovei, tenegirdi 
Joks liudininkas. 


ELZBIETA (Berliui) Įsakau jums likt! 
LESTERIS 

Ir kam tarp mūsų trečias reikalingas? 

Su savo dievinama karaliene 

Kalbu aš, remdamasis savo teise, 

Šventa, neliečiama! Ir reikalauju, 

Kad lordas pasišalintų iš čia! 
ELZBIETA 

Išpuikėli, jums dera šitas tonas! 
LESTERIS 

Taip, dera man, nes aš tas išrinktasis, 

Kurį pati išskyrei iš kitų, 

Apdovanodama malone savo. 

Tava širdis išaukštino mane. 

Už šitą meilės dovaną, dievaž, 

Jei reiks, aš ir gyvybę paaukosiu. 


Marija Stiuart 334 


Lai jis išeina — su tavim tuoj pat 
Išaiškinsiu aš nesusipratimą. 
ELZBIETA 
Jūs veltui bandot suvedžiot mane. 
LESTERIS 
Tu jau ir taip šmeižiko suvedžiota. 
Į tavo širdį aš prabilti noriu. 
Pasitikėjau aš tava širdim, 
Kai ryžausi šiam žygiui, tai dabar 
Vien tavo širdžiai viską ir atskleisiu. 
Lai teis jinai. Nėra man kito teismo! 
ELZBIETA 
Šlykštus melagi! Ji tave kaip tik 
Ir pasmerkė! Parodykit jam laišką, 
Milorde! 
BERLIS Štai jis! 
LESTERIS 
(ramiai permeta akimis laišką) 
Stiuart tai ranka! 
ELZBIETA 
Skaitykit ir apstulbkit! 
LESTERIS 
(perskaitęs, ramiai) 
Taip, krinta įtarimas ant manęs, 
Bet vien dėl to manęs juk nepasmerksit! 
ELZBIETA 
Gal neigsite, kad jūs su Marija 
Slaptas derybas vedėt, kad iš jos 
Portretą gavot, laisvę jai žadėjot? 


LESTERIS 
Jei būčiau kaltas — lengva būtų man 
Ir išsigint, bet prieš tave švari 
Manoji sąžinė. Aš pripažįstu: 
Ji rašo tiesą! 
ELZBIETA 
Varge! Ką girdžiu! 
BERLIS 
Jis pats save pasmerkia. 

ELZBIETA Iš akių! 
Į Tauerį greičiau tą išdaviką! 
LESTERIS 
Ne, aš ne išdavikas. Gal tik tuo 
Nusikaltau, kad nuo tavęs, mieloji, 
Slėpiau šį žingsnį. Tavo priešus aš 
Siekiau išaiškinti ir pražudyt. 
ELZBIETA 
Tai išsisukinėjimas! 
BERLIS Jūs, grafe... 
LESTERIS 
Aš ryžausi dviprasmiškam žaidimui. 
Žinau — tik vienas Lesteris šiuos rūmuos 
Galėjo drįst. Kiekvienas puikiai žino, 
Kaip aš Marijos Stiuart nekenčiu. 
Ir mano titulas, ir padėtis, 
Kuriuos man patikėjo karalienė, 
Turėtų išsklaidyt įtarimus. 
Valdovės išrinktasis turi teisę 
Įvykdyt savo pareigą garbingą, 
Pats vienas veikdamas. 


BERLIS Jei siekėt gera, 
Tai kam tylėjote? 
LESTERIS Milorde, jūs 


Dar nepadaręs giriatės darbais 

Ir trimituojat apie tai visur! 

Tai — jūsų reikalas. Bet aš, kaip matot, 
Pirma veikiu ir tik po to kalbu! 


BERLIS 
Kalbėkit, laukiam! 
LESTERIS 
(išdidžiai peržvelgęs jį pašaipiu žvilgsniu) 
Giriatės, barone, 
Atlikęs žygdarbį ir karalienę 
Išgelbėjęs, atskleidęs išdavystę... 
Koks tamsta akylus, kiek daug žinai, 
Niekingas pagyrūne! Dar šią naktį 
Laisva būt Marija, jeigu ne aš! 

BERLIS 
Jūs? 

LESTERIS 

Aš! Pasitikėjo karalienė 

Mortimeru. Jam atskleidė slaptus 
Ketinimus ir net pasiūlė jam 
Mariją nužudyti, nes jo dėdė 
Nepanorėjo susitepti rankų. 
Ką? Ar tai ne tiesa? 


Karalienė ir Berlis nustebę susižvalgo 


BERLIS Iš kur jūs žinot? 

LESTERIS 
Tiesa? Ar suuodėt, buklus sekly, 
Kad Mortimeras ruošės jus apgauti? 
Kad jis karščiausias Romos šalininkas, 
De Gizų įrankis, Marijos šuo, 

Aršus fanatikas, atvykęs šičia 
Išlaisvint Stiuart, nužudyt Elzbietą... 

ELZBIETA 
(didžiai nustebusi) 

Jis! Mortimeras! 

LESTERIS Marija per jį 
Pabandė su manim užmegzt ryšius. 
Beregint supratau, kas jis per paukštis. 
Dar šiandien ji turėjo būt laisva — 
Jis ką tik atskleidė man savo planą. 
Aš įsakiau jį sulaikyt. Pamatęs, 
Kad viskas žuvo, kad nebėr vilties, 
Jis nusižudė! 

ELZBIETA Kaip aš apgauta! 
O! Mortimeras! 


BERLIS Ir tatai įvyko 
Dabar? Po to, kai mudu išsiskyrėm? 
LESTERIS 


Kai dėl manęs, tai aš labai gailiuos, 
Kad jo nebėr. Visus įtarimus 
Parodymai jo būtų greit išsklaidę. 

Todėl ir įsakiau jį sulaikyt 
Ir teismui perduot, kad kruopštus tyrimas 
Išaiškintų, ar kaltas aš, ar ne. 

BERLIS 
Jis nusižudė, sakote. O gal 
Jūs jį nudėjot? 

LESTERIS Kas per įtarimas! 
Apklauskite sargybos karininką! 


Prieina prie durų ir šūkteli. Įeina leibgvardijos karini n- 
kas 


Praneškite jos didenybei viską, 
Kaip žuvo Mortimeras! 
KARININKAS Aš stovėjau 
Sargyboje prie jūsų menės durų. 
Staiga milordas, pro kitas duris 
Įėjęs, mums įsakė tučtuojau 
Suimti riterį kaip išdaviką. 
Šis, svaidydamas mums prakeikimus 
Ir karalienę šmeiždamas šlykščiausiai, 
Ištraukęs durklą, bandė gintis dar 
Ir nusižudė nelauktai... 
LESTERIS Užtenka. 
Valdovė žino viską! Galit eit! 


Karininkas išeina 


ELZBIETA 
Kokia piktadarybių klaikuma! 


LESTERIS 
Tai kas tave išgelbėjo? Galbūt 
Milordas Berlis? Ar jisai žinojo, 
Koks gresia tau pavojus? Kas gi tad 
Pašalino jį? Lesteris tavasis! 
BERLIS 
Tas Mortimeras numirė, milorde, 
Pačiu laiku jums! 
ELZBIETA Aš nebežinau, 
Nė ką sakyt. Tikiu jumis ir vėl ne! 


Marija Stiuart 


Galvoju — kaltas, o ir vėl — nekaltas. 
O nelemtoji, kiek ji man suteikia 
Kančių ir širdgėlos! 

LESTERIS Ji turi mirti. 
Balsuoju aš už bausmę. Juk anksčiau 
Aš siūliau ją palikti gyvą tol, 

Kol nepakels kas nors ginkluotos rankos 
Už jos interesus. Tatai įvyko — 
Ir reikalauju aš dabar mirties. 

BERLIS 

Tai jūsų patarimas? Taip? 


LESTERIS Bjauru man, 
Kad reik kraštutinumų griebtis, betgi 
Dabar matau, kad karalienės labui 
Kraujo auka ši netgi būtina; 

Todėl ir siūlau, kad bausmės tuoj pat 

Būt paruoštas įsakymas. 

BERLIS (karalienei) Bet lordas 
Toks ištikimas ir toks išmintingas, 

Jog siūlau nuosprendį jam ir pavesti. 
LESTERIS Man?! 
BERLIS 

Jums. Įtarimus, kurie dar vis 

Ant jūsų krinta, jums lengviausia būtų 

Atmest, įsakius — būtent jums! — nukirsdint 

J ą, tariamąją mylimąją. 

ELZBIETA 
(įdėmiai žiūrėdama į Lesterį) 

Lordas 

Teisingai pataria. Lai taip ir bus! 
LESTERIS 

Manasis titulas ir padėtis 

Lengvai galėtų ir atleist mane 

Nuo pareigų, kurios geriau pritiktų 

Kokiam nors Berliui. Priedermė šiurpioji 

Netinka karalienės artimajam. 

Bet, trokšdamas įrodyt nuoširdumą 

Ir siekdamas įtikti karalienei, 

Paminsiu titulo privalumus 
Ir žeminančią pareigą atliksiu. 
ELZBIETA 
Ir lordas Berlis jums padės. (Pastarajam) Žiūrėkit! 
Įsakymą paruoškite tuoj pat! 


Berlis išeina. Lauke girdėti triukšmas 


Septinta scena 


Grafas Kentas ir tie patys 


ELZBIETA 
Milorde Kentai, kas tenai per triukšmas? 
Ko bruzda miestas? 

KENTAS Mano karaliene, 
Tai minios, susirinkusios prieš rūmus 
Tave išvyst... 

ELZBIETA Ko reikia mano tautai? 

KENTAS 
Mieste pasklido pragaištingas gandas, 
Kad gresia tau pavojus, kad visur 
Priviso Romos samdinių — žudikų, 
Kad katalikai sąmokslą paruošę 
Marijai iš kalėjimo išlaisvint 
Ir Anglijos paskelbti karaliene. 
Lengvatikė minia įsiuto. Ją 
Tenuramins tiktai mirties bausmė. 

Ji reikalauja baigt su Marija. 

ELZBIETA 
Tai prievartavimas! 

KENTAS Jie neis iš vietos, 
Kol nuosprendžio tu .nepasirašysi. 

Tie patys, Berlis ir Devisonass su raštu 


ELZBIETA 

Ką Devisonas neša mums? 
DEVISONAS 

(iškilmingai prieina) 

Valdove, 

Tu įsakei man... 
ELZBIETA Kas tai? 

(Nori paimti raštą, bet sudreba ir atšoka) 

O dangau! 

BERLIS 

Žinok, kad liaudies balsas — dievo balsas. 
ELZBIETA 


(svyruodama, bet valdydamasi ) 

O mano lordai! Kas užtikrins man, 
Kad balsas šis — visos tautos, visų! 

O jeigu aš, paklausiusi minios, 

Paskui išgirsiu priešingus balsus? 

Gal tie, kurie mane priversti nori, 

Po jos mirties griežtai pasmerks mane? 


Devinta scena 


Grafas Šruzberis ir tie patys 


ŠRUZBERIS 
(įeina labai sunerimęs) 
Jie skubina tave, o karaliene! 
Bet būk tvirta!.. 
(Pamato Devisoną su raštu) 
O gal jau viskas baigta? 
Tikrai? Čia šitas nelabasis raštas! 
Su juo dabar ne laikas į akis 
List karalienei! 

ELZBIETA Šruzberi kilnusis! 
Mane priversti nori. 
ŠRUZBERIS Ką? Tave? 


Valdovė tu, parodyk, kas esi! 

Nutildyk neišprusėlį kiekvieną, 

Kas drįsta riaušėm karalienės valią 

Valdyt. palenkt lėmimą tavo! Minią 

Apėmęs aklas įniršis ir baimė. 

Tu sukrėsta, ir šiurpiai. Tu žmogus, 

Todėl ir tau dabar ne laikas spręsti. 
BERLIS 

Seniai nuspręsta. Nuosprendis yra. 

Įvykdyti dabar atėjo laikas. 
KENTAS 


Šruzberiui įėjus, jis buvo pasišalinęs; grįžta 


Nerimsta žmonės. Sambrūzdis vis auga. 
ELZBIETA (Šruzberiui) 

Štai, matot! Ar ne verčiama esu! 
ŠRUZBERIS 

O, atidėk! Šis parašas galbūt 

Tau laimę ir ramybę pražudys. 

Tiek metų tu galvojai, o žadi 

Paklust vienos akimirkos aistroms. 

Maldauju, atidėk! Nusiraminki! 

Palauk ir viską apsvarstyk šaltai! 
BERLIS (užsidegęs) 

Lauk, delsk, svyruok, kol kraštas suliepsnos, 

Kol Stiuart žmogžudžiams pavyks galop 

Pasikėsinimas! Jau triskart dievas 

Apsaugojo tave, o šiandien — vėl! 

Negundyk dievo, laukdama stebuklų! 
ŠRUZBERIS 

Pasitikėk dievu — ranka jo stebuklinga 

Ketvirtąkart apsaugojo tave! Jis davė 

Senelio silpnai rankai galios tą 

Padukėlį sutramdyt! Dievas! Aš 

Nekelsiu šiandien teisingumo balso — 

Tu šioj audroj vis tiek jo neišgirsi. 


Marija Stiuart 342 


Bet viena atsimink! Dabar drebi tu 

Prieš gyvąją Mariją. Bet ne jos, 

Gyvosios, reikia tau bijot. Jinai, 

Pakilusi iš kapo, eis per šalį 

Kaip keršto ir nesantaikos dievaitė 

Ir kurstys tavo tautą prieš tave. 

Dabar jos britas bijo, neapkenčia, 

Bet, žuvus jai, ims keršyti už ją. 

Jinai jam nebebus tikybos priešė, 

O proanūkė Anglijos karalių, 

Pavydo ir nesantaikos auka! 

Netruksi tu pajust pasikeitimą! 

Po jos mirties išeik tu kitą dieną 

Į Londono gatves ir pasirodyk 

Žmonėms, kurie taip sveikina tave, 

Ir pamatysi Angliją kitokią 

Ir tautą nebe tą. Tavęs nepuoš jau 

Teisybės aureolė, prieš kurią 

Su meile žmonės lenkia galvas! Baimė, 

Siaubingasis tironų palydovas, 

Kur tu beeitum, už akių užbėgs tau, 

Ištuštindama prieš tave gatves. 

Tu peržengi ribas: kieno galva 

Tvirtai laikysis, jei karalių krinta? 
ELZBIETA 

Ak Šruzberi! Jūs šiandien man gyvybę 

Išgelbėjot, sulaikėt durklo smūgį. 

Kam tai padarėt? Ginčai būt baigti, 

Dvejonės dingtų — aš ramiam rūsy 

Be nuodėmės ilsėčiaus pagaliau! 

Įgriso man gyvent ir viešpatauti. 

Jei jau viena iš mūsų, karalienių, 

Privalo mirti, kad kita gyventų 

(Aš suprantu, kad taip ir turi būt), 

Kodėl ne aš turiu užleisti vietą? 

Lai renkasi tauta. Aš sugrąžinsiu 

Man patikėtą Anglijos karūną. 

Paliudys dievas: aš ne pačiai sau — 

Šalies gerovei gyvenau ir dirbau. 

O jei šalis galvoja, kad geriau 
Valdys jaunoji pataikūnė Stiuart, 
Aš mielu noru jai užleisiu sostą 
Ir Vudstoko sugrįšiu ramumon, 
Kur aš skurdžioj jaunystėj gyvenau 
Ir kur, toli nuo prabangiųjų rūmų, 
Didybę suradau pačioj savy. 
Aš gimus ne valdyt! Valdovas turi 
Būt griežtas ir rūstus, o aš švelni. 
Laimingai šioj saloj karaliavau, 
Kol vien palaimos siekiau; bet dabar, 
Kada rūstybės šaukia pareiga, 
Pasijutau bejėgė... 

BERLIS Dieve mano! 
Kai aš girdžiu iš karalienės lūpų 
Karaliams nepritinkančius žodžius, 
Išdaviku laikyčiau pats save, 
Jeigu toliau tylėčiau. Tu sakai, 
Kad myli tautą už save labiau. 
Įrodyk tai! Kam sau ramybės sieki, 
Tėvynę negandams palikdama? 
Bažnyčią prisimink! Juk šita Stiuart 
Senuosius prietarus vėl atgaivins! 
Krašte vienuoliai viešpataus, iš Romos 
Atvyks legatas, mūsiškas bažnyčias 
Uždarinės, mūs karalius nuvers! 
Juk privalai tu atsakyt už sielas 
Savų pavaldinių. Tad ir nuspręsk, 
Ar jie bus pasmerkti, ar išganyti. 
Čia minkštą širdį rodyti ne laikas. 
Tautos gerovė — priedermė aukščiausia! 
Tau Šruzberis išgelbėjo gyvybę, 
A š gelbsčiu Angliją — o tai svarbiau! 

ELZBIETA 
Palikit mane vieną! Argi žmonės 
Patars tokiam lemtingam reikale? 
Aš išklausysiu didžiojo teisėjo. 
Bus taip, kaip jis patars! Milordai, eikit! 
(Devisonui) 

Jūs, sere, būkite ne per toli. 


Lordai išeina. Vienas Šruzberis valandėlę stovi prieš kara- 
liene, žiūrėdamas į ją reikšmingu žvilgsniu. Po to lėtai nueina 
su didžiu skausmu veide 


Dešimta scena 


ELZBIETA (viena) 

O vergiškas tarnavimas Žmonėms! 
Gėdinga baudžiava! Kaip man įgriso 
Abuojam stabui pataikaut, kurį 
Aš niekinu visa esybe savo! 
Kada laisva sėdėsiu savo soste? 
Turiu aš gerbti nuomonę žmonių 
Ir nuolaidžiauti užgaidoms minios, 
Kuriai patinka vien tik juokdariai. 
Tas ne karalius, kurs įtikt kam turi! 
Karalius tas, kuris savo veiksmams 
Kito žmogaus neklausia pritarimo! 
Ir kam visur aš siekiau teisingumo, 
Savivalės neapkenčiau? Kad sau 
Dabar pati supančiočiau rankas, 
Kai pirmą kartą tenka griebtis smurto? 
Mane pasmerkia mano pavyzdys! 
Jei būčiau aš tironė tokia pat 
Kaip mano pirmtakė Ispanė Marija, 
Kas būtų man praliet karalių kraują! 
Tačiau ar aš gera valia esu 
Teisinga? Visagalė būtinybė, 
Kuriai paklusti turi ir karaliai, 
Man primetė dorybę šią. 

Aplink — 
Vien priešų minios. Ginčijamam soste 
Išsilaikau aš vien tautos dėka. 
O prieš mane beveik visa Europa. 
Anatemą man sviedžia Vatikanas, 

Prancūzija bučiuodama išduoda, 

Madridas ruošias karui atviram“? — 

Sutriuškint nori jūroje mane. 

Ir su visu pasauliu aš kovoju, 

Beginklė moteris! Aukštom dorybėm 

Turiu atpirkt menkumą savo teisių 

Ir nuo kilmės nuplauti juodą dėmę, 

Kurią uždėjo man pats mano tėvas. 

Bet veltui stengiuos — prakeiktieji priešai 

Tą dėmę bado pirštais, nuolat stovi 

Man prieš akis grėsminga Stiuart šmėkla. 
Ne, ne, užtenka amžinai drebėti! 

Ji turi mirt! Turiu sulaukt ramybės! 

Argi ilgai dar persekios mane 

Ta furija kankintoja! Kur aš 

Vilties ir džiaugsmo sodinu gėles, 

Ten raitos ši gyvatė man po kojų. 

Per ją aš mylimojo netekau 

Ir sužadėtinio! Marija Stiuart— 

Vadinas mano kiekviena nelaimė! 

Jeigu ji dingtų iš gyvųjų tarpo, 

Laisva aš būčiau kaip kalnynų vėjas! 

(Tyli) 

Su kokia panieka ji žvelgė į mane 

Ir kaip jos akys svaidė man žaibus! 

Bejėgė! Aš turiu geresnį ginklą! 

Jis — mirtinas! Jis pražudys tave! 

(Skubiai prieina prie stalo ir stveria plunksną) 

Betėvė išpera? O, vargas tau! 

Kol tu gyva, tik tol tokia aš būsiu. 

Bet abejonės dėl manos kilmės 

Išnyks tą dieną, kai išnyksi t u. 

Kai britams nebeliks pasirinkimo, 

Teisėto tėvo būsiu aš duktė! 

(Greitai, ryžtingai brūkšteli parašą, po to paleidžia plunksną 

iš rankos ir siaubo kupinu veidu traukiasi atbula. Po valandėlės 

paskambina) 

Elzbieta, Devisonas 


ELZBIETA 
Kiti kur lordai? 

DEVISONAS Nuramint minios 
Išėjo. Grafą Šruzberį pamačius, 
Minia iškart nutilo ir sukluso. 

„Tai jis! Tai jis! — girdėjosi balsai, — 
Išgelbėtojas karalienės! Jo, 
Tauriausio Anglijos žmogaus, klausykim!“ 
Kilnusis Šruzberis, pradėjęs kalbą, 
Prikišo švelniai, kad netinka tautai 
Valdovus prievartaut, ir taip gražiai 
Įtikinėjo, jog minia pakluso 
Ir išsiskirstė. 
ELZBIETA 
Linksta ji tenai, 
Kur vėjas papučia! Ir vargas tam, 
Kas ieško šitos nendrės paramos. 
Dėkoju, sere Devisonai, galit 
Išeiti vėl. 
Devisonui pasukus durų link 


O raštą... Grąžinu... 
Tebūna jūsų rankose. 
DEVISONAS 
(žvilgterėjęs į raštą nusigąsta) 
Valdove! 
Pasirašei! Nusprendei! 
ELZBIETA Aš turėjau 
Pasirašyti. Parašas — nežudo. 
Ir popierius dar nieko nenusprendžia. 
DEVISONAS 
Ne, tavo parašas šiame lape 
Nusprendžia viską, žudo mirtinai 
Tarytum žaibas ir perkūno trenksmas! 
Rašte įsakoma į Fotringėjų 

Pas Škotijos belaisvę karalienę 

Vykt komisarams ir šerifui — ten 
Įsakymą pranešt jai ir tuoj pat, 

Anksti ryte, mirties įvykdyt bausmę. 
Atidėjimo nėr! Vos perduosiu šį lapą — 
Jos dienos suskaičiuotos! 

ELZBIETA Taip, tiesa! 
Silpnoms jūs rankoms dievas patikėjo 
Didžios svarbos dalyką. Melskit jį, 
Kad savo išmintim nušviestų jus! 
Atlikit savo pareigą. Su dievu. 

(Nori eiti) 

DEVISONAS 

(pastoja jai kelią) 

Ne, mano karaliene! Neišeik, 

Man aiškiai nepareiškus savo valios! 
Ar reikia čia kitokios išminties, 
Kaip vykdyti tiksliai, kas įsakyta? 
Ar tam šį raštą duodi man, kad aš 
Jam duočiau eigą tučtuojau? 

ELZBIETA Darykit, 
Kaip jūs išmanot... 

DEVISONAS 
(persigandęs skubiai pertraukia) 

Ne, tik ne kaip aš! 
Apsaugok dieve! Būti paklusniam — 
Aš tiek teišmanau. Aš tavo tarnas, 
Aš vykdau tai, ką tu man įsakai. 
Apsirikimas čia — karalžudystė, 
Siaubinga, nepataisoma nelaimė. 
Tad leiski man tokioj svarbioj byloj 
Aklu būt tavo įrankiu. Pareikšk 
Man aiškiai savo valią, karaliene: 
Ką man su tuo įsakymu daryt? 


ELZBIETA 
Jo pavadinimas atsako jums. 


DEVISONAS 
Tu nori, kad jį perduočiau įvykdyt? 

ELZBIETA (svyruodama) i 
Ne, nesakau, bijau net pagalvoti. 

DEVISONAS | 
Tu nori, kad jį saugoti paimčiau? 

ELZBIETA (greitai) 
Žiūrėkite! Už pasekmes atsakot! 


DEVISONAS 

Aš? Viešpatie! Sakyki, karaliene, 

K o nori tu? 
ELZBIETA (nekantriai) 

Aš noriu baigt galop 

Prakeiktąjį galvosūkį! Bent kartą 

Užmiršt jį noriu — amžinai užmiršt! 
DEVISONAS 

Tik vieną žodį tarki, karaliene: 

Ką aš turiu su šiuo raštu daryt! 
ELZBIETA 

Aš pasakiau. Ko jūs mane kankinat? 


DEVISONAS 
Tu pasakei? Tu nieko nesakei. 
O teikis, karaliene, prisiminti. 
ELZBIETA (treptelėjus koja) 
Tai nepakenčiama! 


DEVISONAS Būk atlaidi man! 
Šias pareigas einu aš neseniai. 
Nesuprantu karalių aš kalbos 
Nei rūmų papročių. Esu išaugęs 
Aš paprastoj kasdienėj aplinkoj. 
Tad būk kantri su šitokiu tarnu! 
Nesigailėk pamokymų nei žodžių, 
Kad pareigą suprasčiau aš tiksliai... 


Prieina prie jos maldaujančiu veidu, ji alsuka jam nugarą; 
jis stovi nusiminęs, paskui prabyla ryžtingų balsu 


O raštą atsiimk! Aš grąžinu! 
Jis degina rankas. Tegul kas kitas 
Pasitarnaus šiam kruvinam darbe! 

ELZBIETA 
Darykite, ką pareigos jums liepia! 
(Išeina) 


Dvylikta scena 


Devisonas, kiek vėliau ir Berlis 


DEVISONAS 
Išeina ji! Palikdama mane 
Su šiuo raštu siaubinguoju? Ak, vargas! 
Ar perduot jį, ar saugot? Kas daryt? 


Įėjusiam Berliui 


O, laimė, kad atėjote, milorde! 
Tai jūs mane paskyrėt šion tarnybon. 
Atleiskite iš jos! Aš nežinojau, 
Nesupratau šio atsakingo darbo — 
Dėl to prisiėmiau. Aš noriu grįžt 
Šventon ramybėn. Aš čia netinku... 
BERLIS 
Ak sere, kas jums? Nepraraskit ūpo! 
Įsakymas kur? Jus valdovė kvietė. 
DEVISONAS 
Įtūžusi paliko ji mane. 
Patarkit man! Padėkit! Aš žūstu! 
Mane kankina baimė ir dvejonės! 
Įsakymas pasirašytas. 
BERLIS (skubiai) Jau? 
Duok šen! Na, duokit! 


DEVISONAS Negaliu dar. 
BERLIS Ką? 
DEVISONAS 

Ji savo valią dar neaiškiai man... 
BERLIS 


Neaiškiai! Parašas yra. Na, duokit! 

DEVISONAS 

Aš nežinau, ar vykdyti, ar ne. 

Ji nepasakė. Dieve, kas daryt! 
BERLIS (primygtinai) 

Skubių skubiausiai vykdyti sprendimą! 

Šen duokit! Jei uždelsite — jūs žuvęs! 
DEVISONAS 

Skubėdamas pražūsiu aš taip pat. 
BERLIS 

Jūs stačiai mulkis! Duokit šen greičiau! 

(Išplėšia raštą iš rankų ir išbėga su juo) 
DEVISONAS 

(skubėdamas iš paskos) 

Palaukit! Kur jūs? Ak, aš pražuvau! 

PENKTAS VEIKSMAS 


Pirmo veiksmo kambarys 


Pirma scena 


Ana Kenedi gedulo rūbais, užverktomis akimis, prislėgta 
didelio, bet tylaus skausmo, antspauduoja paketus ir laiškus. 
Dažnos aimanos nutraukia jos darbą, ir tada ji tyliai mel- 
džiasi. Įeina Poletas ir Druris, taip pat juodais dra- 
bužiais, paskui juos seka pulkas tarnų, kurie įneša aukso 
ir sidabro indus, veidrodžius, paveikslus ir kitas brangenybes 
ir sustato jas scenos gilumoje. Poletas įteikia auklei dėžutę 
drauge su raštu, ženklais duodamas suprasti, kad tai atneštų 
daiktų sąrašas. Išvydusi šiuos turtus, auklė iš naujo ima siel- 
vartauti, ji paskęsta didžiuliame liūdesyje. Tuo tarpu visi 
kiti vėl pasišalina. Įeina Melvilis 


KENEDI 

(pažinusi jį sušunka) 

O, Melvilis! Nejau tai jūs? Iš tikro? 
MELVILIS 

O taip, geroji Kenedi, tai aš. 
KENEDI 

Po ilgo nesimatymo kančių... 
MELVILIS 

Toks liūdnas ir skaudus susitikimas! 
KENEDI 

O dieve! Jūs atvykot... 

MELVILIS Savo karalienei 
Tart paskutinį, amžiną sudie. 
KENEDI l 


Tik šiandien, josios paskutinę dieną, 
Jai leista susitikti su savaisiais, 
Kurių nematė taip ilgai. O sere, 
Neklausinėsiu, ką patyrėt jūs, 
Nepasakosiu, ką mes iškentėjom 
Nuo tos dienos, kai buvom išskirti. 
Ak, dar apsčiai turėsime tam laiko! 
O mielas Melvili! Ar bevertėjo 
Mums šios dienos sulaukti! 
MELVILIS Jau geriau 
Viens kito negraudinkim! Aš raudosiu, 
Kol gyvas būsiu; niekad mano veido 
Šypsnys nebepraskaidrins; niekada 
Nenusivilksiu šių juodų drabužių. 
Bet šiandien būsiu tvirtas. Pažadėk 
Ir tamsta savo sielvartą sutramdyt. 
Ir kai visi, liūdni ir nusiminę, 
Beviltiškai raudos, m es pasistenkim 
Jai vyrišką savitvardą parodyt, 
Mirties kelionėj būti jai ramsčiu. 
KENEDI 
Ne, Melvili! Jūs klystat, jeigu manot, 
Kad karalienei reik mūs paramos 
Kelionėj į aną pasaulį! Mums 
Parodys ji, kaip reik susivaldyti. 
Nesibijokit! Stiuart Marija 
Kaip didvyrė ir karalienė mirs! 
MELVILIS 
Kaip ji sutiko žinią apie mirtį? 
Girdėjau, kad nebuvo pasiruošus. 
KENEDI 
Nebuvo. Karalienė nerimavo 
Visai dėl kita ko. Ne dėl mirties, 
Dėl išvadavimo jinai drebėjo. 
Mes laisvės laukėme. Juk Mortimeras 
Išlaisvinti mus šiąnakt pasišovė. 

| 
| „ Kankinama ir baimės, ir vilties, 
© Bijodama karštuoliui patikėti 
Ir moteries, ir karalienės garbę, 
Ji laukė ryto. Ir staiga pily 
Pakilo sambrūzdis ir bildesys, 
Išgirdom ir kirvius, ir plaktukus... 
Mes manėm — išvaduotojai... Krūtinėj 
Viltis atgijo mums, ir nelauktai 
Pajutome — gyvenimas mus šaukia... 
Sužvango raktai... Poletas vidun 
Įėjęs pranešė... kad... ešafotą 
Dailidės stato salėj, apačioj! 
(Sielvarto pagauta, ji nusigrįžta) 
MELVILIS 
O viešpatie! Ką Marija į tai? 
Kaip paveikė ją toks netikėtumas? 


KENEDI 
(po valandėlės, šiek tiek susitvardžiusi) 
Su gyvastim nesiskiriam iš lėto! 
Vienu sykiu, akimirksniu, iškart 
Mes pereinam iš laikino pasaulio 
Į amžinąjį. Viešpats leido jai 
Stiprybės pilna siela tuo metu 
Atstumti žemiškąsias viliones 
Ir kreiptis su tikėjimu dangop. 
Ir nepažemino mūs karalienės 
Nei aimana, nei veido išblyškimas! 
Tiktai kai lordo Lesterio jinai 
Begėdišką išgirdo išdavystę, 
Kai sužinojo liūdnąjį likimą 
Puikaus jaunuolio, žuvusio dėl jos, 
Ir kai pamatė riterį senelį, 
Taip prislėgtą, netekusį per ją 
Paguodos paskutinės, — tik tada 
Pravirko ji: ne jos pačios likimas, 
Kitų nelaimė ašaras išspaudė. 


MELVILIS 
Kur ji dabar? Galiu aš ją matyti? 

KENEDI 
Po to lig ryto meldėsi jinai, 
Parašė atsisveikinimo laiškus ` 
Ir testamentą — vis pati. Dabar 
Ji ilsisi — prieš amžiną kelionę 
Užsnūdo valandėlę. 
MELVILIS Kas ją sergsti? 
KENEDI 
Jos rūmų gydytojas ir jos damos. 


Antra scena 


Margarita Kerl ir tie patys 


KENEDI 

Na kaip? Ar karalienė jau pabudo? 
KERL 

(šluostosi ašaras) 

Jau apsirengus. Prašė jus pakviest. 
KENEDI | 

Einu. 

(Melviliui, norinčiam eiti kartu) 

Pabūkite dar čia. Aš noriu 
Paruošti ją susitikimui. 


(Išeina) 
KERL (Melviliui) O, 

Senasis mūsų rūmų mažordomas! 
MELVILIS Taip, aš! 
KERL 


Deja, nebėr jums ką tvarkyt! 

Jūs, Melvili, iš Londono atvykot. 

Gal ką girdėjot apie mano vyrą? 
MELVILIS 

Jam bus grąžinta laisvė, vos tiktai... 
KERL 

Bus karalienė nužudyta? Taip? 

O išgama! Niekšingas išdavikas! 

|. Jisai pražudė mūsų karalienę. 
Jo liudijimu rėmėsi teisėjai. 
MELVILIS 
Deja, bet taip. 
KERL 
Tebūnie jis prakeiktas! 
Te pragaran kreivasaika prasmenga! 
MELVILIS 
Miledi Kerl! Galvokite, ką šnekat! 
KERL 
Galiu prisiekti aš pačiam teisme, 
Galiu aš jo akivaizdoj patvirtint, 
Galiu visam pasauliui pakartot: 
Ji miršta nekalta! 
MELVILIS Tikrai? Duok dieve! 


Trečia scena 


Įeina Bergoinas, kiek vėliau Kenedi 


BERGOINAS 
(pamatęs Melvilį) 
O, Melvilis! 
MELVILIS (apglėbdamas jį) 
O, Bergoinas! 
BERGOINAS (Margaritai Kerl) Įpilkit 
Valdovei taurę vyno! Tik skubiai! 


Kerl išeina 


MELVILIS 
Ką? Argi karalienė negaluoja? 
BERGOINAS 
Jinai tvirta, palaiko ją dvasia, 
Ir ji bet kokio maisto atsisako. 
O laukia jos sunki kova šiandieną. 
Tad lai jos priešai nesigirs rytoj, 

Kad ji, mirties pabūgusi, išblyško, 
Jei prigimtis jai pašykštės jėgų. 
MELVILIS | 
(įeinančiai auklei) 
Užeit pas ją? 
KENEDI Ji greit ateis pati- čia. 
Jūs dairotės nustebęs, ir matau, 
Kad jūsų akys klausia: ką gi reiškia 
Šios puošmenos, kai ruošiamasi mirčiai? 
O sere! Mes čia nuolat kentėm skurdą, 
Tik su mirtim sugrįžo prabanga. 


Ketvirta scena 


Tie patys, dvi kitos Marijos kambarinės, taip pat 
gedulo rūbais. Išvydusios Melvilį, jos balsu pradeda 
raudoti 


MELVILIS 
Koks vaizdas! Koks skaudus susitikimas! 
Gertrūda! Rozamunda! 
ANTROJI KAMBARINĖ 
Liepė mums 
Jinai išeiti. Paskutinį kartą 
Ji nori su dievu pasikalbėt. 


Ateina dar dvi tarnaitės, irgi gedulo rūbais, tyliais 
gestais išreiškia savo sielvartą 


Penkta scena 


Margarita Kerl ir tie patys. Ji atneša auksinę taurę 
vyno, pastato ant stalo ir išblyškusi, visa virpėdama stveriasi 
už kėdės atramos 


MELVILIS 
Kas, mistris, jums? Ko jūs taip išsigandot? 

KERL O dieve! 
BERGOINAS Kas yra? 


KERL Ką aš mačiau! 
MELVILIS 

Atsikvošėkit! Kas gi atsitiko? 
KERL 


Ak! Nešdama šį vyną, kai lipau 
Didžiaisiais laiptais, kylančiais pro salę... 
Kažkas duris atvėrė... pamačiau... 
Dangau! 

MELVILIS 
Nusiraminkit! Ką pamatėt? 

KERL 
Ten viskas juoda... Visos sienos juodos, 
Ir pakyla jau stovi, apmušta 
Juodžiausia gelumbe, jos vidury — 
Juoda kaladė su pagalvėliu... 
Ir kirvis išgaląstas! Ir minia jau 
Ištroškus kraujo žvalgosi aukos, 
Apsupus ešafotą. 

KAMBARINĖS Visagali, 
Pasigailėk jos! 

MELVILIS 

Liaukitės! Jinai! 


Šešta scena 


Tie patys. Marija. Ji apsirengusi baltais šventiškais rūbais, 
ant kaklo — smulkių karolėlių vėrinys su Agnus dei*, prie 
juostos kabo rožančius, rankoje laiko krucifiksą, ant gal- 
vos — diadema; didelis juodas šydas atmestas ant pečių. Jai 
įėjus, aimanuodami iš sielvarto, visi prasiskiria. Melvilis 
neišlaikęs puola ant kelių 


MARIJA 
(apžvelgdama visus su ramia didybe) 
Ko raudat, ko dejuojat? Su manim 


* Dievo avinėlis (lot.). 

Turėtumėte džiūgauti kartu, 

Kad baigias mano kančios, kad galop, 

Sutraukius grandines, manoji siela 

Lyg angelas pakyla iš tamsaus 

Kalėjimo į amžinąją laisvę. 

Kai patekau aš priešams į rankas 

Ir kai kentėjau priespaudą ir vargą, 

Kurs žemina laisvuosius karalius, 

Tada reikėjo jums manęs gailėtis! 

O mirtį aš kaip draugę sutinku, 

Kaip kilnią geradarę! Mano gėdą 

Juodais sparnais uždengs ji amžinai. 

Pažemintąjį prikelia mirtis. 

Aš vėl jaučiu karūną ant galvos, 

Ir vėl pilna didybės mano siela. 

(Žengusi keletą žingsnių pirmyn) 

Ką? Melvilis čia? Tik ne šitaip, sere! 

Pakilkit! Jūs pas savo karalienę 

Atvykot šventės švęst, o ne gedėt. 

Aš tokio džiaugsmo nedrįsau tikėtis, 

Kad garsas mano, po manęs jau, sklis 

Ne vien iš priešo lūpų, kad bičiulis, 

Vienos tikybos, čia su manimi 

Bus liudininkas mano liūdno galo. 

O kaip jums sekės, riteri kilnusis, 

Šioj nesvetingoj, svetimoj šaly 

Po to, kai teko mudviem išsiskirti? 

Dėl jūsų aš krimtausi čia dažnai! 
MELVILIS 


Man sekės neblogai, tik kankinausi, 
Kad tau bejėgis aš buvau padėt. 


MARIJA 
O kaip Didjė, kaip rūmininkas mano? 
Turbūt seniai jau ilsis po žeme? 
Jis jau tada turėjo šitiek metų! 
MELVILIS 


Jis dar gyvena. Viešpaties jam skirta 
Palaidot tavo žydinčią jaunystę. 


359 Penktas veiksmas 


MARIJA 
Ak, laimė būtų kam iš giminių 
Prieš mirtį dar apglėbti mielą galvą! 
Bet mirtį teks sutikt tarp svetimųjų, 
Ir vien tarnai teapraudos mane! 
Jums, Melvili, tauriajai jūsų širdžiai, 
Pareikšiu savo paskutinę valią. 
Aš laiminu karalių Prancūzijos 
Krikščioniškiausiąjį ir šeimą jo; taip pat — 
De Gizą, kardinolą, savo dėdę, 
Ir savo brolį Henriką de Gizą. 
Ir sveikinu aš Romos šventą tėvą, 
Kaip Kristaus vietininką, te jisai 
Mane palaimins. Aš taip pat lenkiuos 
Ispanijos karaliui — jis garbingai 
Prisiekė gint ir gelbėti mane. 
Visi jie įtraukti į testamentą. 
Gal mano meilės dovanas kuklias 
Įvertins jie, supras ir neatstums. 
(Kreipdamasi į savo tarnus) 
Jus pavedu karaliui Prancūzijos. 
Jis mano svainis — rūpinsis jumis, 
Ir jo šalis bus jums antra tėvynė. 
Ir paskutinis prašymas: mielieji, 
Nelikit Anglijoj, kad britas išdidus 
Jūsų nelaime nesidžiaugtų: tų, 
Į dulkes puolusių, kas man tarnavo. 
Prieš šitą nukryžiuotąjį prisiekit, 
Numirus man, palikt nelemtą šalį. 
MELVILIS 
(palietęs kryžių) 
Aš tau prisiekiu jų visų vardu. 
MARIJA 
Kas liko man, nelaisvėj apiplėštai, 
Ką aš paskirstyt dar turėjau teisę,— 
Jums palieku. Gal Anglijos valdovė 
Įvykdys mano paskutinę valią. 
Ką aš dėviu šią paskutinę dieną, 
Priklauso jums — aš žemiškom grožybėm 

Pasipuošiau, keliaudama dangop! 
(Kambarinėms) 
Jums lieka mano perlai ir drabužiai, 
Alisa, Rozamunda ir Gertrūda, — 
Jaunystėj kas netrokšta pasipuošt? 
Tau, Margarita, aš savos malonės 
Skiriu didžiausią dalį, nes tave 
Visų nelaimingiausią palieku. 
Parodys testamentas, kad aš tau 
Nekeršiju už vyro kaltę. 
Tavęs, ištikimoji mano Ana, 
Negundo perlai, auksas nei sidabras, 
Brangiausia tau — prisiminimas mano. 
Priimk skarelę šią! Tau ją pati 
Sunkumų valandom išsiuvinėjau 
Ir ašarų karštų jon daug įaudžiau. 
Šia skarele užriši man akis, 
Kai to prireiks. Aš noriu iš tavęs 
Šią paskutinę paslaugą patirti. 

KENEDI 
O Melvili! Kaip tai baisu! 

MARIJA Prieikit. 
Aš noriu atsisveikint su visais. 


Ištiesia rankas, tarnai verkdami puola jai po kojų ir vienas 
po kito bučiuoja rankas 


Sudiev jums, Margarita ir Alisa! 
Jums, Bergoinai, dėkoju už sveikatą! 
Gertrūda, tavo lūpos kaip ugnis! 
Daug kas manęs neapkentė, bet daug 
Kas ir mylėjo! Gero vyro tau 
Linkiu, nes meilės tu esi verta! 
Geresnę dalią tu renkiesi, Berta: 

Tu Kristaus sužadėtine būt nori, 

Tad pasiskubink įžadus daryt! 

Juk žemiškos gėrybės pragaištingos — 
Tik pažiūrėk į savo karalienę! 

Sudie! Sudie! Sudie jums amžinai! 


Skubiai nuo jų nusigręžia. Visi, išskyrus M elvilį, išeina 

Septinta scena 


Marija, Melvilis 


MARIJA 
Aš žemiškuosius rūpesčius baigiau 
Ir jau tikiuos, kad niekam nelieku 
Skolinga nieko. Melvili, tik viena 
Prislėgtai mano sielai dar neleidžia 
Išskrist iš čia džiaugsmingai ir laisvai. 
MELVILIS 
Pasisakyk! Atverk man savo širdį, 
Nuo tikro draugo sielvarto neslėpk! 
MARIJA 
Aš jau esu prie amžinybės slenksčio. 
Greit stot reikės prieš didįjį teisėją, 
O aš nesusitaikiau dar su juo. 
Mūsų bažnyčios kunigą man draudžia... 
Aš negaliu iš pastoriaus priimt 
Švenčiausio sakramento — jis ne tas... 
Savo tikyboje aš noriu mirt, 
Nes išganyt tegali mūs bažnyčia. 
MELVILIS 
Nusiramink! Dangus supras tave: 
Troškimą tavo tinkamai priims. 
Nors suriša tironija rankas, 
Širdies malda laisvai į dangų kyla, 
Mirtingą žodį gyvu ji paverčia. 
MARIJA 
Ak Melvili! Širdies čia negana! 
Kad susijungčiau amžiams su dievu, 
Ir žemiško laidavimo man reikia. 
Kaip tik dėl to įkūnijo apvaizda 
Paslaptingąsias dovanas dangaus 
Mums, mirtingiesiems, matomame kūne. 
Vien tik šventoji motina bažnyčia 
Atverti gali mums dangaus vartus, 
Jinai yra visuotinė, bažnyčia, 
Nes tik visų tikėjimu ji remias. 

Kai susijungia tūkstančių malda, 
Ugnim žarijos virsta, ir sparnuota 
Dvasia laisvai pasikelia dangop. 
Koks džiaugsmas susirinkti tikintiesiems — 
Visiems į vienus viešpaties namus! 
Altorius tviska, žvakės spinduliuoja, 
Varpelis aidi, kvepia smilkalai 

Ir puošia taurūs vyskupą drabužiai. 
Jis kelia taurę, laimina ir skelbia 
Stebuklą — vynas paverstas krauju, 
Ir viešpaties akivaizdoj parpuola 
Ant kelių tikintieji... Ak! Tik aš 
Esu čia atskirta, ir niekas man 
Šios dangiškos palaimos nesuteiks. 


MELVILIS 
Suteiks! Ji su tavim! Pasitikėk 
Visagaliu — sausa šaka pražysta, 
Tikėjimo sušildyta! Ranka, 
Privertus trykšt šaltinį iš olos, 
Ir čia tau gali pastatyt altorių, 
Ir šitą vyną, žemišką paguodą, 
Paversti gali dangišku maistu. 
(Paima ant stalo stovinčią taurę) 


MARIJA 
Aš suprantu jus, Melvili! O taip! 
Nėra čia kunigo, bažnyčios, sakramento, 
Bet išganytojas pasakė mums: 
„Kur susitinka du vardan manęs, 
Ten trečias tarpe jųjų aš esmi“. 
Kas kunigui suteikia dievo lūpas? 
Skaisti širdis ir doras elgesys. 
Tad būkite man kunigu, nes jūs 
Mane sutaikyt galit su dievu. 
Prieisiu aš pas jus išpažinties. 
Te jūsų lūpos man paskelbs palaimą! 
MELVILIS 
Jei tau širdis taip trokšta sakramento, 
Stebuklą gali dievas padaryt — 

Jis tau suteiks paguodą, karaliene! 
- Sakai, kad nėr čia kunigo, bažnyčios, 
Nėr dievo kūno? Klysti. Čia yra 
Ir kunigas, ir dievas. Štai pažvelk! 
(Tai taręs, atsidengia galvą ir parodo jai ostiją 
auksinėje dėžutėje) 
Aš — kunigas. Į amžiną kelionę 
Paruošt tavęs, sutaikyt su dievu, 
Prieš mirtį išklausyt išpažinties 
Čia atvykau aš, šventimus priėmęs, 
Ir atnešiau šią ostiją — ją tau 
Patsai šventasis tėvas konsekravo. 
MARIJA 
O Viešpatie, man šioj mirties angoj 
Patirti skirta dangišką palaimą! 
Kaip aukso debesim nemirtingasis 
Nužengia žemėn ir kaip šventą Petrą 
Pro uždarus vartus ir pro skląstis, 
Ir pro sargybinių kalavijus 
Išsivedė archangelas kadaise, 
Nušvitęs dangiškaisiais spinduliais, — 
Taip, žemiškos pagalbos apvilta, 
Aš jos sulaukiau iš paties dangaus! 
O buvęs mano tarne, būk dabar 
Dievo tarnu, būk jo, aukščiausio, lūpom! 
Kaip prieš mane jūs klūpojot anksčiau, 
Taip aš dabar parpuolu jums po kojų! 
(Atsiklaupia prieš jį) 
MELVILIS 
(žegnodamas ją) 
Vardan ir tėvo, ir sūnaus, ir dvasios! 
Marija karaliene! Atsakyk, 
Ar iškvotei tu širdį, ar prisieki 
Teisybės dievui išpažint teisybę? 
MARIJA 
Galiu atverti širdį jam ir tau. 
MELVILIS 
Sakyk, kuo nusikaltai po to, 
Kai paskutinę atgailą darei? 

MARIJA 

Jaučiau aš neapykantą krūtinėj 

Ir iš pavydo keršyti norėjau. 

Tikėjausi, kad dievas man atleis, 

O savo kaltininkams neatleidau. 
MELVILIS 

Ar tu gailies šią nuodėmę padarius? 

Ar tu atleisi priešams mirdama? 
MARIJA 

Te dievas man atleis, kaip aš atleidžiu. 
MELVILIS 

Dar kokios nuodėmės tau širdį slegia? 
MARIJA 

Ne vien tik neapykanta — ir meile 

Esu aukščiausiajam aš nusikaltus. 

Juk paaukojau savo karštą širdį 

Tam, kurs, mane išdavęs, siunčia mirti! 
MELVILIS 

Ar tu gailies šią nuodėmę padarius? 

Grįžti dievop, atstūmus tuščią stabą? 
MARIJA 

Pati sunkiausia buvo tai kova, 

Bet pančius tuos sutraukiau. Aš laisva. 


MELVILIS 
Dar kokios nuodėmės tau slegia sielą? 


MARIJA 
Senasis mirtinas nusikaltimas. 
Atgyja jis, siaubingas ir rūstus, 
Ir stovi juodas prieš dangaus vartus 
Šią lemiamą ataskaitos minutę: 
Karalių, savo vyrą, įsakiau 
Aš nužudyt niekšingai, o paskiau 
Net išdrįsau žudiko žmona būti. 
Nors atgailą ir atlikau už kaltę, 
Bet sieloj ji netrunka prisikelti. 
MELVILIS 
Ar nuodėmių kitų nebeturi, 
Kurių nesi lig šiolei išpažinus? 

MARIJA 

-AŠ viską pasakiau, kas širdį slegia. 
MELVILIS 

Atmink, jog stosi tu prieš visagalį! 

Atmink bausmes, kuriom bažnyčia baudžia 

Už šventvagišką išpažintį! Tu, 

Nuslėpus kaltę, amžinai pražūsi — 

Prieš šventą dvasią tu nusikalsti! 
MARIJA 

Man pasikliauti viešpačiu belieka: 

Ką pamenu, nenuslepiu aš nieko. 
MELVILIS 

Ką? O nusikaltimas, už kurį 

Tu nubausta žmonių? Slepi nuo dievo! 

Ko nesakai man nieko apie Perio 

Ir Bebingtono sąmokslą? Žinai, 

Kad laikina mirtim dėl jo tu miršti — 

Ar nori tu numirti amžinai? 


MARIJA 
Kelionė amžinybėn jau artėja. 
Dar šita valanda nepasibaigs — 
Ir stosiu aš prieš dangišką teisėją, 
Bet tvirtinu: išpažintis baigta. 
MELVILIS 
Apsigalvok! Širdis apgauna kartais. 
Galbūt dėka gudraus dviprasmiškumo 
Nepadarei tu nuodėmės žodžiu, 
Tačiau širdim buvai su kaltininkais. 
Žinok: akių jo permatanti saulė 
Įžvelgs giliausiai slepiamą apgaulę! 
MARIJA 
Meldžiau visus pasaulio karalius 
Mane išlaisvint iš gėdingų pančių, 
Bet niekad neatėjo man mintis 
Į savo priešo gyvastį kėsintis. 
MELVILIS 
Tai raštininkai tavo neteisingai 
Paliudijo teisme? 

MARIJA Sakau aš tiesą, 
O ką jie sakė — dievas jiems teisėjas! 
MELVILIS 
Ar tu tikra, kad mirsi be kaltės? 
MARIJA 
Man dievas leido nekalta mirtim 
Atpirkti seną kruvinąją. kaltę. 
MELVILIS 
(laimindamas) 
Tad eiki ir atpirk ją mirdama! 
Pasiaukok ant šventojo altoriaus! 
Krauju nuplauki kruvinąją kaltę! 
Jei klydai tu kaip moteris silpna, 
Tai po mirties galėsi prisikelti 
Be šitų ydų. Siela — amžina! 
O aš remiuosi suteikta man teise: 
Tau bus atleista, ką aš tau atleisiu, 
Ką aš išrišiu, išrišta tas bus. 
Tikėjimu tu kaltę atpirkai! 
(Duoda jai ostiją) 
Imk kūną, paaukotą už tave! 
Paima nuo stalo taurę su vynu, tylia malda ją konsekruoja ir 
ištiesia Marijai. Ji nesiryžta priimti ir atstumia ją 
Priimki kraują, už tave pralietą! 
Priimk! Tai švento tėvo dovana! 
Kaip karalienei, tau jis davė teisę 
Dvejais pavidalais priimti dievą! 


Ji priima taurę 


Ir kaip dabar šioj ašarų pakalnėj 
Slapčia tu susijungei su dievu, 

Taip karalystėj džiaugsmo ir linksmybių, 
Kur nebebus nei skausmo, nei kančių, 
Pavirtus angelu skaisčiu, 

Tu amžiams susijungsi su dievybe. 


Pastato taurę ant stalo. Išgirdęs triukšmą, užsidengia galvą 
ir prieina prie durų; tyliai melsdamasi, Marija lieka klūpoti 

MELVILIS (grįžęs) 

* Tau sunkią kovą teks dar atlaikyti. 
Ar tu jauties pakankamai stipri, 
Kad apmaudą įveiktum ir kartėlį? 

MARIJA 
Jie nebegrįš jau niekad. Paaukojau 
Aš dievui neapykantą ir meilę. 
MELVILIS 
Tad pasiruošk sutikti lordus Berlį 
Ir Lesterį. Ir būk tvirta. Jie čia. 


Aštunta scena 


Tie patys, Berlis, Lesteris ir Poletas 


Lesteris lieka stovėti nuošaliai, nepakeldamas akių. Berlis, 
stebėdamas jį, atsistoja tarp jo ir karalienės 


BERLIS 
Aš, ledi Stiuart, atėjau čionai 
Išgirsti jūsų paskutinės valios. 
MARIJA 
Dėkui, milorde! 
BERLIS Mano karalienė 
Jums leidžia viską, kas neprieštarauja 
Įstatymams. 
MARIJA Yra tam testamentas. 
Jį gavo seras Poletas. Prašau, 
Kad vykdomas jis būtų kuo tiksliausiai. 
POLETAS 
Neabejokit. 
MARIJA 
O tarnus manuosius 
Prašau į Škotiją ar Prancūziją 
Išleisti — kur jie patys pasirinks. 
BERLIS 
Tebūnie taip. 

MARIJA Kadangi mano kūnas 
Ilsėsis nepašventintoje Žemėj, 
Šiam ištikimam mano tarnui leiskit 
Bent širdį Prancūzijon nugabent. 
Ji visad veržės ten! 


BERLIS Tebūnie taip! 
Ar dar ką turit?.. 
MARIJA Savo karalienę 


Pasveikinkite jos sesers vardu. 

Praneškite, kad jai visa širdim 

Atleidžiu savo mirtį, kad prašau 

Užmiršti vakarykštį įžeidimą. 

Duok dieve jai laimingai karaliauti! 
BERLIS 

Ar nieko jūs geresnio nenusprendėt? 

Dekanas vis dar jums nereikalingas? 
MARIJA 

Su savo susitaikiau aš dievu. 

Jums, Polete, nenoromis aš skausmo 

Daug suteikiau, atėmusi senatvėj 

Paguodą. Ar galėčiau aš tikėtis, 

Kad jūs manęs piktuoju neminėsit... 
POLETAS 

(ištiesia jai ranką) 

Keliaukit su dievu! Ramybė jums! 


Devinta scena 


Tie patys. Ana Kenedi ir kitos karalienės moterys 
įpuola, pagautos siaubo; paskui jas įeina šerifas, balta 
krivule nešinas. Pro atviras duris matyti ginkluota sargyba 


MARIJA 
Kas, Ana, tau? Taip, valanda atėjo! 
Štai ir šerifas, jis mirtin lydės. 
Jau laikas skirtis mums! Sudie! Sudie! 


Moterys aimanuodamos puola jai ant kaklo 

Jūs, Melvili, ir tu, brangioji Ana, 
Kelionėn paskutinėn palydėsit 
Mane. Milordas šito neuždraus? 
BERLIS 
Ne, šito leisti negaliu aš. 
MARIJA Kaip? 
Net tokį mažą prašymą atmesit? 
Aš moteris esu. Tad kas suteiks 
Man paskutinę paslaugą, milorde? 
Ar gali būti, kad sesuo mane, 
Kaip moterį, įžeistų, leisdama 
Vyrų šiurkščioms prisilytėti rankoms! 
BERLIS 
Bet moterims užginta jus lydėt 
Į ešafotą — aimanos ir raudos... 
MARIJA 
Ji neraudos! Galiu už ją laiduoti. 
Pažįstu nepalūžtančią jos širdį! 
Prašau jus, lorde! Leiskit man numirt 
Šalia brangiosios auklės ir žindyvės! 
Gyvent ant rankų atnešė mane ji, 
Švelnia ranka ir mirt lai palydės. 
POLETAS (Berliui) 
Sutikit! 
BERLIS Na, tegul. 
MARIJA Dabar manęs 
Su šiuo pasauliu niekas nebesieja... 
(Paima kryžių ir bučiuoja) 
O išganytojau! O atpirkėjau! 
Kaip išskėtei ant kryžiaus tu rankas, 
Ištieski jas, priglausdamas mane! 


Pasuka durų link; tą akimirką jos ir grafo Lesterio žvilgsniai 
susiduria: jai išeinant, jis nejučiomis krūpteli ir pakelia akis. 
Marija suvirpa, jos keliai sulinksta, ir grafas Lesteris ją sugrie- 
bia jau besusmunkančią. Ji valandėlę rimtai žiūri į jį tylėdama; 
jis neišlaiko jos žvilgsnio; pagaliau ji prabyla 


Jūs, grafe Lesteri, išlaikėt žodį. 
Sava ranka žadėjote mane 

Išvesti iš kalėjimo — ir vykdot! 
Jis stovi visiškai pribaigtas. Ji toliau kalba švelniu balsu 


Taip, Lesteri, iš jūsų aš 

Ne vien tik laisvės laukiau, bet ir laimės. 

Svajojau, jūsų meilės prikelta, 

Pradėti vėl gyvenimą iš naujo. 

Dabar, kada pasiruošiau galop, 

Vėle pavirtus, žemę šią palikti, 

Kai čia manęs jau niekas nevilioja,— 

Dabar aš, Lesteri, nerausdama 

Atvėriau jums šią įveiktą silpnybę. 

Laimingai, jei dar galit būt laimingas! 

Jums teko pirštis dviem net karalienėm. 

Išdavėt jautrią, mylinčią jus širdį 

Dėlei kitos — šaltos ir išdidžios. 

Tad klūpokite prie Elzbietos kojų! 

Malonė jos lai jums netaps bausme. 

Sudie! Jau nieko neturiu. Eime! 
Ji išeina. Priešais ją — šerifas; Melvilis ir au- 
k lė — iš šonų. Berlis ir Poletas seka iš paskos. Liku- 
sieji raudodami palydi ją akimis ir išsiskirsto pro kitas dvejas 
duris 


Dešimta scena 


LESTERIS (likęs vienas) 
Aš gyvas dar! Aš dar drįstu gyvent! 
Ir skliautai šie negriūva ant manęs! 
Ir žemė neprasiveria skurdžiausio 
Praryti iš būtybių! Siaubas, k ą 
Aš praradau! Žemčiūgą nuostabiausią! 
Aš atmečiau ją, ją, dangaus palaimą! 
Nueina ji kaip spindinti dvasia, 
O aš lieku prakeiktas amžinai. 
O ketinau išrauti iš širdies 

Visus jausmus ir būti čia ramiausiu 
Stebėtoju jos tragiškos mirties? 

Maniau, gal gėdos, sąžinės nejausiu? 
Širdis, iškentus meilę, sutvirtės? 

O nėdrova, dabar kaip tik pats metas 
Verkšlenti, kad ji žūsta nekalta! 

Tau meilės nebebus, ir džiaugsmas — svečias retas 
Krūtinėj: liks šarvais ji apkalta! 

Kieta kaip varis žmogžudžio kakta! 

Gal nori vėl prarasti, ką pasiekei, 
Savigarbą pamindamas! Į priekį! 

Širdie ir akys, virskit akmenim! 

Einu pasigrožėti jos mirtim! 

(Ryžtingai pasuka į duris, pro kurias išėjo M ar i į a, bet sustoja 
pusiaukelėje) 

Ak, veltui! Veltui! Siaubas, siaubas ima! 
Aš negaliu matyti jos žuvimo. 

Ne, negaliu! Palauk! Kas dedas ten? 
Jinai jau apačioj. Po mano kojų 

Jau ruošiamas šis kruvinasis darbas. 
Girdžiu balsus... Šalin! Šalin iš čia! 
Šalin iš siaubo ir mirties namų! 

(Nori pabėgti pro kitas duris, bet jos užrakintos, ir jis grįžta) 
Ką? Argi dievo šitokia bausmė — 
Girdėti tai, ko negaliu matyt? 

Dekano balsas... Jis graudent ją bando... 
Jinai nutraukia... Kas tai? Jos malda... 
Koks tvirtas balsas!.. Kaip tylu!.. Girdėt 
Tik moterų vaitojimas ir verksmas... 
Nuplėšė jai apykaklę... Pristūmė 
Suolelį... Ji suklupo... Deda galvą... 


Paskutinius žodžius ištaręs su didėjančiu siaubu, valandėlę 
nutyla; po to staiga visas krupteli ir susmunka be sąmonės. 
Tuo pačiu metu iš apačios pasigirsta netilstantis duslus balsų 
gaudesys 

Vienuolikta scena 


Ketvirto veiksmo antrasis kambarys 


ELZBIETA 
(įeina pro šonines duris; jos eisena ir veidas išduoda gilų susijau- 
dinimą) 
Dar nieko nėr... Jokios žinios... Kada gi 
Sutems? Nejau danguj sustojo saulė? 
Kankynių įtampa — kiek dar ji truks? 
Įvykdyta ar ne? Irto,ir to 
Bijau, net nedrįstu paklaust. Nėra 
Nei grafo Lesterio, nei Berlio — jiems 
Aš įsakiau mirties įvykdyt bausmę. 
Įvykdyta, jeigu išvykę jiedu; 
Iššovė lankas strėlę, lekia ji, 
Pataiko, žudo; karalystės kaina 
Nesulaikyčiau jos. Kas eina čia? 


Dvylikta scena 


Elzbieta, pažas 


ELZBIETA 

Tu vienas sugrįžai? O kurgi lordai? 
PAŽAS 

Milordai Lesteris ir Berlis... 
ELZBIETA 

(su didžiausiu nekantrumu) 

Kur jie? 

PAŽAS 

Jų Londone nėra. 
ELZBIETA Sakai, nėra? 

Tai kurgi jie? 
PAŽAS Nežino niekas to. 


Dar prieš išauštant rytui, jie abu 
Slapta ir paskubom kažkur išvyko 
Iš Londono. 

ELZBIETA (atsigavusi) 

Aš — Anglijos valdovė! 
(Vaikščioja didžiai susijaudinusi ) 
Bėk! Kviesk čionai... Palauk! Ji negyva. 
Šioj žemėje laisva aš pagaliau. 
Bet ko drebu? Ko man dabar bijotis? 
Karste — manoji baimė! Kas įrodys, 
Kad aš kalta? Man ašarų užteks 
Sesers nelemtą mirtį apraudoti! 
(Pažui) 
Tu dar čionai? Pašauk man sekretorių, 
Greičiau siųsk Devisoną pas mane! 
Iškviesk ir grafą Šruzberį! Štai jis 
Ir pats ateina! 


Pažas pasišalina 


Trylikta scena 


Elzbieta, Grafas Šruzberis 


ELZBIETA 
Sveikas, mielas lorde! 
Kas naujo? Gal kas nors svarbaus įvyko, 
Kad taip vėlai ateinat pas mane? 
ŠRUZBERIS 
Didžioji karaliene! Man rūpėjo, 
Kad tavo vardas būt švarus — dėl to 
Į Tauerį aš šiandien nuvykau, 
Kur kalinami škotai Nau ir Kerlas, 
Marijos raštvedžiai. Norėjau darsyk 
Parodymų patikrint teisingumą. 
Suglumintas kalėjimo komendantas 
Dar vangstėsi parodyt belaisvius, 
Tik prigrasintas jis mane praleido. 
O viešpatie, ką ten aš pamačiau! 
Bepročio akimis, suvelta galva, 
Lyg furijų kankinamas, gulėjo 

Ant gultų škotas Kerlas. Vos mane 
Pažino nelaimingasis, parpuolė 
Po kojų man — ir šaukdamas balsu 
Kelius apsikabino. Jis, iš skausmo 
Kaip kirminas raitydamasis, meldė 
Pranešti karalienės jo likimą, 
Nes gandas, kad ji pasmerkta myriop, 
Pasiekęs jau ir Tauerio bedugnę. 
Vos jam teisybę pasakiau, pridūręs, 
Kad jo parodymai pražudė karalienę, 
Jis puolė lyg beprotis savo draugą 
Ir, parbloškęs pamišėlio jėga, 
Pradėjo smaugt jį. Vos išskyrėm juos, 
Tada jisai įsiuto ant savęs — 
Pradėjo kumščiais sau daužyt krūtinę, 
Prakeikdamas save ir savo draugą. 
Jis neteisingai liudijęs: Marijos 
Laiškai ne tie. Jie buvę suklastoti. 
Jisai ne tai parašęs Bebingtonui, 
Ką padiktavus Stiuart. Jį sugundęs 
Šiam žingsniui Nau, nuožmus piktadarys. 
Po to prie lango puolė jis, atplėšęs 
Klaikia jėga jį, taip pradėjo šaukti, 
Jog gatvėje visi subėgo Žmonės. 
Jis rėkė: „Stiuart raštininkas aš, 
Piktadarys, ją nekaltai apšmeižęs, 
Už kreivą priesaiką prakeikiu pats save!“ 
ELZBIETA 
Jūs tvirtinote pats, kad jis pamišęs. 
Nereikia kreipti dėmesio, ką šneka 
Toksai beprotis. 
ŠRUZBERIS Jojo pamišimas 
Per daug reikšmingas! Mano karaliene, 
Maldauju aš tave: tik neskubėk, 
Paliepk atnaujint tardymą! 
ELZBIETA Gerai, 
Jei jūs to prašot, tegul taip ir bus. 
Nors netikiu, kad mano perai būtų 
Šią bylą lengvapėdiškai išsprendę, 

Bet vien dėl jūsų įsakysiu aš 
Atnaujint kvotą. Dar juk nevėlu! 
Te įtarimo kruvinas šešėlis 
Nekrinta ant karališkos garbės! 


Keturiolikta scena 


Devisonas ir tie patys 


ELZBIETA 
Kur, sere, nuosprendis, kurį aš jums 
Daviau? 

DEVISONAS (didžiai nustebęs) 
Koks nuosprendis? 


ELZBIETA Jums vakar 
Daviau jį saugot. 

DEVISONAS Saugoti man davėt? 

ELZBIETA 


Tauta pasirašyti reikalavo. 

Turėjau nusileist jai, nors pati 

Visai to nenorėjau. Jums daviau 

Šį raštą saugot, kad laimėčiau laiko. 

Atsimenat turbūt... Na! Duokit šen! 
ŠRUZBERIS 

Grąžinkit, sere! Keičias padėtis. 

Privalo būt atnaujinta kvota. 
DEVISONAS 

Atnaujinta? Gailestingasis dieve! 
ELZBIETA 

Nedelskite ilgai! Na, kurgi raštas? 
DEVISONAS (beviltiškai) 

Aš pražuvau! Sau kilpą užsinėriau! 
ELZBIETA 

(skubiai nutraukdama) 

Aš, sere, nemanau, kad... 
DEVISONAS Aš pražuvęs! 

Aš neturiu jo. 

ELZBIETA Kaip? Ką? 


ŠRUZBERIS O dangau! 
DEVISONAS 

Tas raštas Berlio rankose — nuo vakar. 
ELZBIETA 


O nelaimingas! Man jūs nepaklusot? 

Ar saugot rašto jums neįsakiau? 
DEVISONAS 

Neįsakei, šviesioji karaliene. 
ELZBIETA 

Tu dar mane apšauksi melage? 

Liepiau tą raštą Berliui atiduot? 
DEVISONAS 

Neaiškiai pasakei... bet supratau... 
ELZBIETA 

O nelabasis! Tu drįsti dar aiškint 

Mano žodžius? Suteikt jiems savo prasmę 

Žudikišką? O vargas, vargas tau, 

Jei sauvalė ši nelaimingai baigsis — 

Už ją tu man gyvybe sumokėsi! 

Jūs matot, grafe Šruzberi kilnusis, 

Kaip piktnaudžiaujama manu vardu. 
SRUZBERIS 

Matau... O dieve, dieve! 
ELZBIETA Ką jūs sakot? 
ŠRUZBERIS 

Jei skvairas tai savon atsakomybėn 

Pasiėmė ir be tavos žinios 

Pasielgė, patrauki jį teisman — 

Jis apšmeižė tave visiems laikams! 


Paskutinė scena 
Tie patys, Berlis, pabaigoje ir Kentas 


BERLIS (priklaupia prieš karalienę) 
Gyvuoki, o manoji karaliene, 

Tegul pražus visi salos šios priešai, 
Kaip žuvo Stiuart! 


Šruzberis užsidengia veidą, Devisonas 
rankas 


ELZBIETA Atsakykit, lorde: 
Mirties bausmės įsakymą iš ko 
Jūs gavot? Iš manęs? 
BERLIS Ne, ne! 
Iš Devisono. 
ELZBIETA 
Devisonas jums 
Mano vardu jį įteikė? 
BERLIS O ne! 
ELZBIETA 
Ir jūs išdrįsot jį tuoj pat įvykdyt, 
Neklausęs mano valios? Kad sprendimas 
Teisingas, nieks to nenuginčys. 
Bet kam gailestingumui už akių 
Užbėgot? Jus aš ištremiu. Šalin! 
(Devisonui) 
O jūsų laukia griežtas perų teismas, 
Nes drįsot įgaliojimus paminti 
Ir piktnaudžiavot savo padėtim. 
Į Tauerį! Įstatymą griežčiausią 
Pritaikyt jam — tokia mano valia! 
Kilnusis mano Tolbotai! Jūs vienas 
Taryboj mano likote teisus. 
Tad būkite pirmuoju patarėju... 
ŠRUZBERIS 
Netremk ištikimiausiųjų draugų, 
Nemesk jų į kalėjimą — jie tau 
Tarnaut mokėjo ir tylėti moka. 
Bet man, didžioji karaliene, leisk 
Grąžint valstybės antspaudą, kurį 
Aš saugojau daugiau kaip dešimt metų. 
ELZBIETA (pritrenkta) 
Ne, Šruzberi! Dabar palikt mane, 
Dabar... 

ŠRUZBERIS 
Atleisk, per daug aš pasenau, 

Jau surambėjo ši tiesi ranka — 
Ne jai naujuosius tavo darbus tvirtint. 

ELZBIETA | 
Nejau mane paliks ir tas, kurs man 
Išgelbėjo gyvybę? 

ŠRUZBERIS Per mažai 
Aš padariau. Kilniosios tavo pusės 
Nepajėgiau išsaugot. Viešpatauk laimingai! 
Pražuvo priešininkė. Tau nėr ko 
Daugiau bijot — gali neboti nieko. 
(Išeina) 

ELZBIETA 
(įeinančiam grafui Kentui) 
Pakvieskit grafą Lesterį! 

KENTAS Jis prašo 
Atleisti jam: išvyko Prancūzijon. 


Elzbieta susivaldo ir stovi pilna rimties 


Uždanga 


VILIUS TELIS 


UK 
09 


Iš vokiečių kalbos vertė 
KAZYS BORUTA 


VEIKĖJAI 


HERMANAS GESLERIS — imperatoriaus fogtas Švice ir Uryje 
VERNERIS, BARONAS FON ATINGHAUZENAS — vėliavininkas 
ULRICHAS FON RUDENCAS — jo brolėnas 

VERNERIS ŠTAUFACHERIS 

KONRADAS HUNAS 

ITELIS REDINGAS 

HANSAS AUF DER MAUERIS Švico valstiečiai 
JORGAS IM HOFĖ 

ULRICHAS KALVIS 

JOSTAS IŠ VAILERIO 

VALTERIS FIURSTAS 

VILIUS TELIS 

RIOSELMANAS — kunigas 

PETERMANAS — zakristijonas iš Urio 

KUONIS — piemuo 

VERNIS — medžiotojas 

RUODIS — žvejys 

ARNOLDAS Iš MELCHTALIO 

KONRADAS BAUMGARTENAS 

MAJERIS IŠ ZARNENO 

ŠTRUTAS IŠ VINKELRYDO iš Untervaldeno 
KLAUSAS FON DER FLIUĖ 

BURKHARTAS AM BIUHELIS 

ARNOLDAS IŠ ZEVOS 

PFAIFERIS IŠ LIUCERNOS 

KUNCAS Iš GERZAU 

JENIS — žvejo berniukas 

ZEPIS — piemenukas 

GERTRŪDA — Štaufacherio žmona 

HEDVIGA — Telio žmona, Fiursto duktė 

BERTA VON BRUNEK — turtinga įpėdinė 

ARMGARDA 
MECHTHILDA 
ELSBETA 
HILDEGARDA 


valstietės 


VALTERIS ! Telio sūnūs 
VILHELMAS . 
FRYSHARTAS } samdyti kareiviai 
LOITHOLDAS 


RUDOLFAS HARAS — Geslerio štalmeisteris 
JOHANAS PARICIDA — Švabijos hercogas 
ŠTIUSIS — laukų sařgas 

URIO TRIMITININKAS 

IMPERIJOS PASIUNTINYS 

PRIEVAIZDAS 

AKMENTAŠYS, GIZELIAI IR PAMEISTRIAI 
ŠAUKLYS 

GAILESTINGIEJI BROLIAI 

GESLERIO IR LANDENBERGO RAITELIAI 


Daug valstiečių, vyrų ir moterų, iš miškų kantonų 

PIRMAS VEIKSMAS 


Pirma scena 


Aukštas, uolėtas Keturių kantonų ežero krantas priešais Švicą 


Ežero įlanka, įsigaubusi į krantą, netoli kranto trobelė. 
Žvejo berniukas plaukia valtim. Anapus ežero matyti 
Švico pievos, kaimai ir sodybos, ryškiai saulės apšviesti. Iš kai- 
rės žiūrovas mato Hakeno viršūnes, debesų apgaubtas, iš deši- 
nės, scenos gilumoje, ledo kalnus. Dar prieš pakeliant uždangą, 
girdėti šveicarų piemenų raliuotinės ir harmoningas bandos 
varpelių skambėjimas, kuris, atidengus sceną, dar kurį laiką 
girdimas 


ŽVEJO BERNIUKAS (dainuoja valtyje) 
Raliuotinės melodija 


Šypsodamas ežeras plaukti vilioja, 
Berniukas užmigo pakrantėj žaliojoj. 
Ir girdi — lyg fleitos 
Skambėtų garsai, 
Lyg švelniai giedotų 
Dausų angelai. 
Ir kai jis iš džiaugsmo pabunda smagus, 
Jį bangos bučiuoja, užlieję krantus, 
Ir šaukia jį gelmės: 
„Berneli, eikšen! 
Vilioju snaudalį, 
Įtrauksiu dugnan“. 
PIEMUO (ant kalno) 


Raliuotinės variacija 


Vilius Telis 384 
Sudie, žalios pievos 
Ir saulėti kloniai! 
Piemuo trauks namolei, 
Ateina ruduo. 
Į slėnius išvyksim ir vėlei sugrįšim, 
Kai raibą gegutę kukuojant išgirsim, 
Kai žemė iš naujo gėlėm pražydės 
Ir sraunūs upeliai gegužy tekės. 
Sudie, žalios pievos 
Ir saulėti kloniai! 
Piemuo trauks namolei, 
Ateina ruduo. 
ALPIŲ MEDŽIOTOJAS (pasirodo priešais viršum uolos) 


Antra variacija 


Nors griaudžia viršūnės ir virpa takai, 
Medžiotojas kopia į kalnus aukštai. 
Jis drąsiai keliauja 
Ledynų laukais, 
Kur vasaros saulė 
Žiedų neišskleis. 
Po kojom liūliuoja kaip jūra migla, 
Atrodo — žmonių ir sodybų nėra. 
Tik debesiui plyšus, 
Žemai pamatai: 
Gelmėj lyg paskendę 
Žaliuoja laukai. 


Gamtovaizdis pasikeičia. Girdimas duslus dundesys nuo kalnų, 
pro šalį slenka debesų šešėliai 


Žvejys Ruodis išeina iš savo trobelės, medžiotojas V e r- 
nis nusileidžia nuo uolos, piemuo K uonis ateina su milž- 
tuve ant pečių, Zepis, jo piemenukas, seka paskui 


RUODIS 
Paskubink, Jeni. Valtį trauk į krantą. 
Tuoj bus audra. Ledynai dusliai spengia, 
Viršūnė Mitenšteino apsiniaukė 
Ir šaltas vėjas pučia iš tarpeklio. 
Audra, manau, ištiks greičiau, nei laukiam. 

KUONIS 

Taip godžiai ėda žolę mano avys 

Ir sargis žemę kasa. Bus lietaus. 
VERNIS 

O žuvys šokinėja į paviršių 

Ir kragai nardo. Artinas audra. 
KUONIS (berniukui) 

Banda kad neiškriktų, žvilgtelk, Zepi! 
ZEPIS 

Žalosios Lizos tai varpelis alda. 
KUONIS 

Tada čia visos. Ji toliausiai klysta. 
RUODIS 


Malonūs, skerdžiau, jūs bandos varpeliai. 


VERNIS 

Ir gražūs gyvuliai. Jūsiškiai, taip? 
KUONIS 

Nesu aš toks turtingas. Ši banda 

Baronui Atinghauzenui priklauso, 

O man ji pavesta tiktai ganyti. 
RUODIS 

Kaip tinka raištis po kaklu žalmargei! 
KUONIS 

Supranta ji pati, kad bandą veda. 

Atimsi, tai nustos net žolę ėdus. 
RUODIS 

Ką ji supras? — Galvijas neprotingas. 
VERNIS 

Nespręskite per greitai. Turi proto 

Taip pat ir gyvuliai. Tai žinom mes, 


Kurie medžiojam, kokios gudrios stirnos. 


Jos, eidamos pasiganyt į pievas, 
Pastato visada sargyboj vieną, 
Kuri, ausis budriai ištempus, saugo 
Ir sušvilpia, kai artinas šaulys. 
RUODIS (piemenims) 
Namo jau traukiat? 
KUONIS Pievos nuganytos. 

VERNIS 
Laimingai grįžti! 
KUONIS Jums taip pat linkiu. 
Iš jūs kelionės ne visi sugrįžta. 
RUODIS 
Antai atbėga tekinas žmogus. 
VERNIS 
Matau, Baumgartenas iš Alceleno. 


Įpuola užduseęs Konradas Baumgartenas 


BAUMGARTENAS 

Dėl dievo, keltininke, duokit valtį! 
RUODIS 

Kas atsitiko? Kurgi taip skubi? 
BAUMGARTENAS 

Greičiau! Išgelbėkite nuo mirties! 
KUONIS 

Kaimyne, kas yra? 
VERNIS (žvejui) Kas vejas jus? 
BAUMGARTENAS 

Greičiau, greičiau! Jie lipa ant kulnų! 

Landfogto raiteliai pavymui vejas. 

Esu pražuvęs, jei mane sugaus. 


RUODIS 

Kodėl jus raiteliai pavymui vejas? 
BAUMGARTENAS 

Išgelbėkit, paskui jums pasakysiu. 
VERNIS 

Jūs visas kruvinas. Kas atsitiko? 
BAUMGARTENAS 

Karaliaus fogtas, Rosberge kur buvo... — 
KUONIS 

Ar Volfenšisenas jus persekioja? 
BAUMGARTENAS 


Daugiau nepersekios, aš jį nudėjau. 
VISI (pasitraukdami) 

O dieve gailestingas! Ką padarėt? 
BAUMGARTENAS 

Ką laisvas vyras bet kuris darytų. 

Aš tik apgyniau doro namo teisę, 

Žmonos ir savo garbę nuo skriaudėjo. 
KUONIS 

Ar fogtas įžeidė jūs namo garbę? 
BAUMGARTENAS 

Kad jo pikti geismai neišsipildė, 

Padėjo dievas ir aštrusis kirvis. 
VERNIS 

Tai perskėlėt jam galvą su kirviu? 
KUONIS 

Papasakokit mums. Yra dar laiko, 

Kol jis atriš nuo kranto savo valtį. 
BAUMGARTENAS 

Kirtau aš malkas girioje. Žiūriu — 

Žmona atbėga baisiai išsigandus: 

Burgfogtas apsistojęs mūs namuos, 

Įsakęs pirtį iškūrent, paskui 

Iš jos norėjęs nešvankių dalykų, 

Bet ji ištrūkus pas mane atbėgo, 

Aš, viską metęs, parlėkiau namo 

Ir su kirviu palaiminau jam pirtį. 
VERNIS 

Gerai padarėte, ir joks Žmogus 

Už tai pasmerkt jūs negalės. 
KUONIS Tas niekšas! 

Atlyginimo pagaliau sulaukė, 

Seniai pelnyto iš untervaldeniečių. 
BAUMGARTENAS 

Tuoj paaiškėjo, vejasi mane. 

Bet, dieve, kalbame, o laikas bėga! 


Pradeda griaudėti 


KUONIS (žvejui) 

Tai perkelkit greičiau teisingą žmogų! 
RUODIS 

Negalima dabar. Baisi audra 

Artėja. Turėsime palaukti. 
BAUMGARTENAS Šventas dieve! 

Aš laukti negaliu. Sugaišiu — žūsiu. 

KUONIS (žvejui) 
Padės tau dievas! Artimą reik gelbėt. 
Mums kiekvienam taip gali atsitikti. 


Šniokščia bangos. Griaudžia 


RUODIS 
Štai viesulas ant ežero padūko! — 
Ką padarysiu prieš vilnis ir audrą? 
BAUMGARTENAS (apkabindamas jam kelius) 
Padėkit man, ir dievas jums padės! 
VERNIS 
Turėkit širdį, gelbėkit gyvybę! 
KUONIS 
Jis tėvas, turi žmoną ir vaikų. 


Vėl trenkia perkūnija 


RUODIS 
Aš pats galiu gyvybę čia prarasti, 
Taip pat turiu ir žmoną, ir vaikų. 
Juk matote, kaip sukasi verpetai 
Ir verčias ežeras iš pat gelmių.— 
Mielai padėčiau nelaimingam žmogui, 
Bet kad negalima, jūs patys matot. 
BAUMGARTENAS (vis dar tebeklūpodamas) 
Tai į rankas turiu patekti priešui, 
Kai taip arti išgelbėjimo krantas! — 
Štai ten jisai! Jį akimis matau, 
Ir mano balso aidas jį pasiekia, 
O čia ir valtis, perkelti galėtų, 
Bet aš turiu palikti be pagalbos! 


KUONIS 
Žiūrėkit, kas ateina! 
VERNIS Vilius Telis. 
Telis su lanku 
TELIS 
Kas tas žmogus, kuris pagalbos prašo? 
KUONIS 


Alcelenietis vienas. Savo garbę 

Begindamas, Volfenšiseną nudobė, 
Kur Rosberge karaliaus fogtu buvo. 
Dabar landfogto raiteliai jį vejas, 
Jis perkelti per ežerą maldauja, 

Bet keltininkas bijosi audros 

Ir plaukti nesiryžta. 

RUODIS Štai ir Telis, 
Jis pats irkluoti moka, pasakys, 
Ar leistis ežeran mes galim drįsti. 

TELIS 
Kai reikia, viską galima išdrįsti. 


Smarki perkūnija, ežeras šniokščia 


RUODIS 
Į pragaro nasrus turiu aš šokti? 
To niekas nedarys, kas turi proto. 
TELIS 
Drąsus paskiausiai rūpinas savim. 
Pasitikėk dievu ir gelbėk žmogų. 
RUODIS 
Ant kranto lengva duoti patarimą. 
Štai valtis, štai ir ežeras. Bandyk! 
TELIS 
Dar gali ežeras pasigailėti, 
Bet fogtas niekada. Tai ryžkis, vyre! 
PIEMENYS IR MEDŽIOTOJAI 
Išgelbėk jį! Išgelbėk jį! Išgelbėk! 
RUODIS 
Nors būtų brolis ar mieliausias vaikas, 
Vis tiek aš negalėčiau jam padėti, 
Diena juk šiandien Simono ir Judo!, 
Tai šėlsta ežeras, aukos ištroškęs. 
TELIS 
Tuščia kalba čia nieko nepadėsi, 
Skubi pagalba reikalinga žmogui. 
Sakyk, ar perkelsi? 
RUODIS Aš negaliu! 
TELIS 
Tai vardan dievo, duok greičiau man valtį! 

Aš savo pajėgom silpnom bandysiu. 
RUODIS 
Drąsusis Telis! 
VERNIS Štai kur tikras vyras. 
BAUMGARTENAS 
Jūs angelas išgelbėtojas, Teli! 
TELIS 
Aš jus išgelbėsiu nuo fogto keršto, 
O nuo audros kas kitas teišgelbsti. 
Bet jums geriau patekt į dievo ranką, 
O ne žmogaus. 
(Piemeniui) 
Tavęs, kaimyne, paprašysiu 
Paguosti žmoną, jei kas mane ištiktų. 
Aš tai darau, kas reikia padaryti. 


Šoka į valtį 


KUONIS (žvejui) 

Jūs geras irklininkas, tai kodėl 

Jūs neišdrįsote, ką Telis drįsta? 
RUODIS 

Joks vyras to nepadarys, ką Telis, 

Visuos kalnuos nerasi tokio antro. 
VERNIS (pasilipes ant uolos) 

Jau nuplaukė! Padėk drąsuoliui, dieve! 

Žiūrėkite, kaip vilnys blaško valtį! 
KUONIS (ant kranto) 

Per viršų ritas bangos! Pasinėrė. 

Bet štai ir vėl iškilo. Smarkiai irias 

Per šėlstančias ir lūžtančias bangas. 
ZEPIS 

Landfogto raiteliai atjoja šuoliais! 
KUONIS 

Dievaž, tai jie! Pagalba suteikta laiku! 


Landenbergo raitelių būrys 


PIRMAS RAITELIS 
Išduokit žmogžudį, kur slepiat jūs! 


390 


391 Pirmas veiksmas 


ANTRAS RAITELIS 
Jis čia atbėgo, veltui slepiat jį! 
KUONIS IR RUODIS 
Ko ieškot, raiteliai? 
PIRMAS RAITELIS (pamato valtį). Ką aš matau? — 
Tai po velnių! 
VERNIS Ar ieškote jūs to, 
Kur valty nuplaukė? — Aplinkui jokit, 
Tai greitai jį sugausit. 
ANTRAS RAITELIS  Prakeikimas! 
Jis jau ištrūko! 
PIRMAS RAITELIS (piemeniui ir žvejui) 
Jūs padėjot jam! 
Teks atsakyt! — Išginkit galvijus! 
Sudeginkit kūtes ir sunaikinkit! 
(Greitai nujoja) 
ZEPIS (puola iš paskos) 
Ėriukai mano! 
KUONIS (bėga iš paskos) Varge! Mano bandos! 
VERNIS 
Piktadariai! 
RUODIS (grąžydamas rankas) Kada, teisus dangau, 
Ateis išgelbėtojas šito krašto? 
(Nueina paskui anuos) 


Antra scena 


Štainenas Švico kantone 
Liepa priešais Štaufacherio namus prie vieškelio, netoli 
tilto 


Ateina kalbėdamiesi Verneris Štaufacheris ir 
Pfaiferis iš Liucernos 


PFAIFERIS IŠ LIUCERNOS 
Tai taip, Štaufacheri, kaip jau sakiau, 
Kaip nors išvenkit Austrijai prisiekti. 

Laikykitės imperijos kaip nors 

Ir, dievas duos, apginsit savo laisves. 

(Stipriai paspaudžia ranką ir nori eiti) 
ŠTAUFACHERIS 

Palaukite, sugrįš tuoj šeimininkė. | 

Jūs — mano svečias Švice, aš — Liucernoj. 


PFAIFERIS IŠ LIUCERNOS 
Ne, ačiū. Reikia dar pasiekti Gerzau. 
O fogtų sauvalę ir jų gobšumą, 
Sunku nors būtų, bet kol kas pakęskit, 
Gal greitai pasikeis, o gal sulauksim 
Kito imperatoriaus. Tik austrams 
Jei pasiduosit, amžinai jų liksit. 


Jis nueina. Štaufacheris susirūpinęs atsisėda po liepa ant 
suolo. Taip jį randa Gertrūda, jo žmona; ji atsistoja šalia 
ir kurį laiką stebi jį tylėdama | 


GERTRŪDA 
Toks rimtas, drauge? Net pažint sunku. 
Jau daug dienų tylėdama stebiu, 
Kaip tavo kaktą niaukia liūdnos mintys 
Ir graužia širdį rūpestis sunkus. 
Tai pasakyk: kaip ištikimai žmonai, 
Man tavo sielvarto priklauso pusė. 
Kas slegia tavo širdį, pasakyk! 
Tau viskas klojasi, gerovė klesti, 
Pilni aruodai, ir galvijų bandos 
Laimingai grįžo iš kalnų namo 
Su įšertais arkliais Žiemoti tvartuos, 
Kurie patogiai žiemai paruošti. 
Štai tavo namas kaip didžiūno rūmas, 
Iš gero medžio puikiai pastatytas 
Ir įrengtas tvarkingai, su saiku. 
Jis daugeliu langų svetingai šviečia. 
Išmargintas gražiai tapytais herbais, 
Protingais posakiais, jog pakeleiviai 
Jų išmintim tauria sustoję stebis. 

ŠTAUFACHERIS 
Tiesa, namai puikiausiai pastatyti, 
Tiktai, deja, jų pamatai siūbuoja. 
GERTRŪDA 
Kaip reikia, Verneri, tatai suprasti? 
ŠTAUFACHERIS 
Po šita liepa neseniai sėdėjau, 
Gėrėdamasis užbaigta statyba, 
Kai čia iš Kiusnachto pilies prajojo 
Su palydovais fogtas ir nustebęs 
Sustojo prieš namus. Aš pakilau 
Ir nuolankiai pasitikau didžiūną, 
Kurį mums imperatorius paskyrė 
Aukščiausiai teismo teisei atstovauti. 
— Kieno namai? — paklausė jis klastingai, 
Gerai žinodamas, kam jie priklauso, 
Bet aš susigriebiau ir atsakiau: 
— Namai šie imperatoriui priklauso 
Ir jums, o man jie — vien tik lenas. 
— Esu aš imperatoriaus regentas, — 
Atšovė jis piktai, — ir aš nenoriu, 
Kad taip namus statytųsi valstiečiai 
Ir taip laisvai kaip ponai sau gyventų, 
Lyg būtų šito krašto šeimininkai. 
Daugiau to nepakęsiu! Reiks sutramdyti! — 
Atšiauriai tarė ir tuojau nujojo, 
O aš likau su prislėgta širdim, 
Svarstydamas nelabojo žodžius. 
GERTRŪDA 
Mielas mano vyre! Ar galėtum 
Žmonos teisingo žodžio išklausyti? 
Garsėju aš kaip Ibergo duktė, 
Zmogaus prityrusio ir išmintingo. 
Mes, seserys, ilgaisiais vakarais 
Sėdėdavom ir verpdavome vilnas, 
Kai rinkdavos pas tėvą krašto vyrai 
Senųjų pergamentų paskaityti 
Ir išmintingam pokalby aptarti 
Bendruosius reikalus tėvynės labui. 

Aš atidžiai klausiausi jų kalbų, 
Protingų, linkinčių gerovės kraštui, 

Ir dėjausi giliai į savo širdį 

Kiekvieną nugirstą protingą žodį. 

Tai išklausyk, ką aš tau pasakysiu, 
Nes aš žinau, kas tavo širdį slegia.— 
Taip širsta landfogtas ir tau kerštauja, 
Kad tu esi kliūtis, jog Švico kraštas 
Nepasiduoda austrų kunigaikščiams 
Ir laikosi imperijos tvirtai, 

Kaip mūs garbingi protėviai jos laikės. 
Ar, Verneri, ne taip? Gal ne tiesa? 

ŠTAUFACHERIS 
Taip, Gesleris dėl to manęs nekenčia. 

GERTRŪDA 
Jis tau pavydi, kad esi laimingas 
Kaip laisvas savo tėviškėj Žmogus, 

O jis neturi jos. Namus valdai 

Kaip imperatoriaus tau duotą leną, 
Bet tu gali teisėtai jais didžiuotis 

Kaip tikras kunigaikštis savo žemėm, 
Nes tau nėra kitokio jokio pono, 
Tiktai visų krikščionių pats vyriausias. 
O fogtas pats jauniausias šeimoje, 
Paveldėjęs tik riterio apsiaustą, 

Todėl pavydo akimis nuodingom 

Jis žiūri į kitų teisėtą laimę. 

Tave jis pražudyt seniai prisiekė, 
Tiktai kol kas negali. Argi lauksi, 

Kol jo klastingi kėslai išsipildys? 
Protingas vyras įvykiams užbėga už akių. 

ŠTAUFACHERIS 
Tai ką daryti? 

GERTRŪDA (prieidama arčiau) Duosiu patarimą! 
Žinai, kaip Švico krašto žmonės skundžias 
Mūs fogto sauvale ir godumu. 

Gali neabejot, kad Untervaldene 
Ir Urio žemėj ne mažiau pavargę 
Nuo fogtų priespaudos sunkiausio jungo. 

Kaip Gesleris mus šičia nuožmiai spaudžia, 

Taip Landenbergas — aname krante, 

Iš kur neatplaukia net jokia valtis, 

Kad neatneštų mums naujų vis skundų 

Dėl fogto priespaudos piktadarybių. 

Tai būtų gera, jei protingi vyrai 

Slaptai kur susirinktų pasitarti, 

Kaip šitos priespaudos nusikratyti. 

Gerai žinau, kad dievas neapleistų, 

Teisingam reikalui jis maloningas. 

Ar neturi tu Ury tikro draugo, 

Kuriam atvert galėtum savo širdį? 
ŠTAUFACHERIS 

Aš ten pažįstu daug garbingų vyrų, 

Taip pat žinau ir ponų įžymių, 

Kuriais galiu visai pasitikėti. 

(Atsistoja) 

Bet, moteriške, kokią baisią audrą 

Tu sukeli tylioj krūtinėj mano! 

Širdies slaptybes atgręži į šviesą, 

Ir ko aš nedrįsau slaptai svajoti, 

Tu lengvabūdiškai viešai kalbi. — 

Ar apgalvojai savo patarimą? 

Juk tu kvieti į mūsų ramų slėnį 

Nesantaiką ir žvangesį ginklų! — 

Kaip galim drįsti piemenų tauta 

Su viešpačiu pasaulio stot į kovą? 

Tai būtų priekabė, kurios jie laukia, 

Laukinėm karo gaujomis užpulti 

Vargingą kraštą, kad paskui galėtų 

Susidoroti pagal karo teisę, 

Po priedanga teisingo nubaudimo, 

Senosios laisvės raštą sunaikinti. 
GERTRŪDA 

Ir jūs gi, vyrai, mokat smogt kirviu, 

Kovoj pats dievas padeda narsiems. 
ŠTAUFACHERIS 

Bet, moterie, baisus, siaubingas karas, 

Jis sunaikina piemenį ir bandą. 


Vilius Telis 


GERTRŪDA 

Pakelti reikia, ką dangus atsiunčia, 

Bet neteisybės nepakęs kilni širdis. 
ŠTAUFACHERIS ` 

Mes džiaugiamės namais, kuriuos pastatėm, 

Sudegintų juos pragaištingas karas. 
GERTRŪDA 

Jei laikinom gėrybėm tegyvenčiau, 

Aš juos pati padegčiau savo rankom. 
ŠTAUFACHERIS 

Pasitiki žmoniškumu! Bet karas 

Nepagailės net kūdikių lopšeliuos. 
GERTRŪDA 

Danguj atras nekaltas užtarėją. 

Žvelk priekin, Verneri, o ne atgal. 
ŠTAUFACHERIS 

Mes, vyrai, galim žūt narsioj kovoj, 

Bet koks tada ištiktų jus likimas? 
GERTRŪDA 

Silpniausias gali rasti savo galą, 

Nuo tilto šuolis, ir — laisva esu. 
ŠTAUFACHERIS (puola jai į glėbį) 

Kas glaudžia tokią širdį prie krūtinės, 

Tas gali su džiaugsmu už savo kiemą 

Ir židinį kovoti, — jam nebaisios 

Nors ir visų karalių karo jėgos. 

Tuojau į Urį eisiu. Ten turiu 

Aš seną draugą — Fiurstą Valterį, 

Kuris galvoja apie šiuos laikus 

Taip pat kaip aš. Be to, tenai atrasiu 

Fon Atinghauzeną, vėliavininką,— 

Nors jis aukštos kilmės, bet myli liaudį 

Ir gerbia mūsų papročius senuosius. 

Su jais abiem man reikia pasitarti, 

Kaip apsiginti mums nuo krašto priešų. 

Tai būk sveika ir, kol manęs nebus, 

Tvarkyk namų apyvoką tvarkingai, 

Sušelpk šventųjų vietų maldininką, 

Paremk ir dievobaimingą vienuolį, 

Jei jis aukas dėl vienuolyno rinktų, — 
Visus paleisk dosniai apdovanojus. 
Štaufacherio namai prie viešo kelio, 
Visų akivaizdoj, ir jų pastogė 
Visiems keleiviams tebūnie vaišinga. 


Tuo metu, kai jie pasitraukia į scenos gilumą, ateina V ili us 
Telissu Baumgartenu 


TELIS (Baumgartenui) 
Dabar aš jums daugiau nereikalingas. 
Į šiuos namus užeikit, ten gyvena 
Štaufacheris. Tai prispaustųjų tėvas. 
O štai jis pats. Užeisime drauge. 


Jis eina prie jo, scena pasikeičia 


Trečia scena 


Atvira aikštė prie Altorfo 


Ant aukštumos, scenos gilumoje, matyti statoma tvirtovė, 
kuri jau tiek pastatyta, kad matomos visumos formos. Užpa- 
kalinė dalis jau baigta, statoma priešakinė; dar stovi pastoliai, 
kuriais laipioja darbininkai; ant kraigo sėdi stogdengys.— Vi- 
si juda ir dirba. 

Prievaizdas, akmentašys, gizeliai ir pa- 
meistriai 


PRIEVAIZDAS (su lazda ragina darbininkus) 
Negaiškit! Sienų akmenis sparčiau 
Ir kalkių skiedinį tuojau čia neškit, 
Kad pamatytų landfogtas atėjęs, 
Kaip sienos kyla! — Slenkate lyg sraigės. 


Dviem pameistriams su našta 


Ar šitiek nešama? — Bent dusyk reiktų! 
Kaip dykaduoniai vengiat savo darbo. 

PIRMAS GIZELIS 
Nelengva nešti akmenis, kai reik 
Kalėjimą statyti sau patiems. 
PRIEVAIZDAS | 
Ko niurnate? —.Nenaudėlių tauta! 
Netinka niekam, kaip tik karvėms melžti 
Ir tingiai valkiotis po savo kalnus. 
SENAS ŽMOGUS (atsikvėpdamas) 
Aš negaliu daugiau. 
PRIEVAIZDAS (jį purtydamas) Prie darbo, seni! 
PIRMAS GIZELIS 
Ar jūs visai neturite širdies, 
Kad varote į darbą tokį senį, 
Kuris ir pats paeiti vos begali. 
AKMENTAŠYS IR GIZELIAI 
Tat šaukiasi dangaus! 
PRIEVAIZDAS O jums kas rūpi? 
Aš savo pareigas turiu atlikti. 
ANTRAS GIZELIS 
O kaip vadinsis statoma tvirtovė? 
PRIEVAIZDAS 
Vadinsis Urio Jungu, nes pajungsim 
Šituo jungu jus. 
GIZELIAI Šituo Urio Jungu? 
PRIEVAIZDAS 
Tai kas gi čia per juokas? 
ANTRAS GIZELIS Manot jūs 
Pajungti Urio kraštą tokiu laužu? 
PIRMAS GIZELIS 
Matai, kiek tokių kurmiarausių reiktų 
Sukrauti viens ant kito, kad išeitų 
Mūs Urio krašto bent mažiausias kalnas? 


Prievaizdas nueina į gilumą 


AKMENTAŠYS 
Į ežero gelmes aš sviesiu kūjį, 
Kuriuo stačiau šį prakeikimo rūmą. 


Ateina Telisir Štaufacheris 

ŠTAUFACHERIS 

Geriau numirčiau šito nepamatęs! 
TELIS 

Čia pavojinga, eikime toliau. 
ŠTAUFACHERIS 

Ar Ury aš esu, laisvam krašte? 
AKMENTAŠYS 

Jei, pone, pamatytum dar rūsius 

Po šitais bokštais! Jau kas t e n pateks, 

Tai gaidžio giedant niekad neišgirs. 
STAUFACHERIS 

O viešpatie! 
AKMENTAŠYS O šitie skliautai, spyriai, 

Atrodo, būtų amžiams pastatyti! 
TELIS 

Ką rankos statė, rankos ir sugriaus. 

(Rodydamas į kalnus) 

Pats dievas mums sutvėrė laisvės rūmus. 


Pasigirsta būgnas, ateina žmonės, nešdami kepurę ant 
karties, paskui juos eina šauklys, triukšmaudamos ver- 
žiasi moterysir vaikai 


PIRMAS GIZELIS 

Ko būgnas gaudžia? Dėmesio! Klausykit. 
AKMENTAŠYS 

Lyg karnavalas, bet kam ta kepurė? 
ŠAUKLYS 

Klausykit, imperatoriaus vardu! 
GIZELIAI Nutilkit! 
ŠAUKLYS 

Ar šią kepurę matot, Urio vyrai? 

Ant aukšto stiebo ji bus iškelta 

Altorfo vidury, aukščiausioj vietoj, — 

Tokia jums landfogto valia ir žodis: 

Privalot reikšti pagarbą kepurei 

Kaip jam pačiam, priklaupdami klusniai 

Ir nuolankiai pakeldami kepurę.— 

Karalius šitaip bando jūs klusnumą, 

O kas išdrįstų neklausyt karaliaus, 
Prarastų savo turtą ir gyvybę. 


Žmonės garsiai juokiasi; vėl sudunda būgnas, ir minia nueina 
toliau 


PIRMAS GIZELIS 

Vėl keistenybę fogtas prasimanė! 

Kepurę gerbti! Kurgi tai girdėta? 
AKMENTAŠYS 

Mums lenkt kelius dėl kažkokios kepurės? 

Jis nori pasityčiot iš žmonių? 
PIRMAS GIZELIS 

Kad bent karaliaus karūna! O čia 

Tik austriška kepurė. Ją mačiau 

Prie sosto-kabant, kur dalina lenus. 
AKMENTAŠYS 

Tai Austrijos kepurė! Atsargiai! 

Žabangai čia! Mus Austrijai parduoda! 
GIZELIAI 

Nepasiduos garbingi vyrai gėdai. 
AKMENTAŠYS 

Tai einam pasitarti su kitais. 


Nueina į scenos gilumą 


TELIS (Štaufacheriui) 
Jūs viską sužinojot. Likit sveikas. 


ŠTAUFACHERIS 

Kur skubat? Dar palaukite truputį. 
TELIS 

Namie jau tėvo laukia. Negaliu. 
ŠTAUFACHERIS 

Pilna širdis, norėčiau pakalbėti. 
TELIS 

Širdies sunkybės nepalengvins žodžiai. 
ŠTAUFACHERIS 

Bet žodžiai gali prie veiksmų nuvesti. 
TELIS 


Dabar mūs veiksmas — kęsti ir tylėti. 

ŠTAUFACHERIS 
Bet kaipgi nepakenčiamą pakęsti? 
TELIS 
Griežti valdovai kuo trumpiausiai valdo. 
Kada iš savo prarajų pakyla 
Baisi audra, — gesinama ugnis, 
Laivai į savo uostus plaukti skuba, — 
Praužia be žalos audra per žemę. 
Ramiai namuos kiekvienas tegyvena. 
Taikingąjį užvis geriau apsaugo 
Pati taika. 
ŠTAUFACHERIS 
Ar taip iš tikro manot? 
TELIS | 
Neužminta gyvatė neįkanda. 
Jie patys pagaliau nusiramins, 
Matydami ramybę mūs krašte. 
ŠTAUFACHERIS 
Žinokite: vienybėje galybė. 
TELIS 


Vienam išplaukt lengviau, kai skęsta laivas. 


ŠTAUFACHERIS 

Taip bendrą reikalą lengvai apleidžiat? 
TELIS 

Tegu kiekvienas būna pats stiprus. 
ŠTAUFACHERIS 

Bet susijungę net silpni galingi. 
TELIS 

Stiprus, kai vienas pats, yra stipriausias. 
ŠTAUFACHERIS 

Tai jūs pagalbos nesulauks tėvynė, 

Kai bus ji priversta už ginklo stvertis? 
TELIS (paduodamas jam ranką) 

Pražuvusį ėriuką iš bedugnės 

Išgelbsti Telis. Kaipgi jis galėtų 

Apleisti savo bičiulius nelaimėj? 

Ką darote — darykit, bet atleiskit 

Mane nuo patarimų. Negaliu 

Ilgai dvejoti, rinktis ir svarstyti, 

Bet jeigu jums prireiktų tikro veiksmo, 
Pašaukit Telį,— jis tuojau atvyks. 


Nueina į skirtingas puses. Staiga žmonės subėga prie statybos 
„pastolių 


AKMENTAŠYS (įbėgdamas) 
Kas atsitiko? 

PIRMAS GIZELIS (šaukdamas įbėga) 
Stogdengys nukrito! 


Ateina Berta su palydovais 


BERTA (verždamasi) 
Ar jis užsimušė? Greičiau padėkit — 
Jei galima išgelbėti, štai auksas — 
(meta savo papuošalus žmonėms) 
AKMENTAŠYS 
Su jūsų auksu! — Perkate jūs viską 
Už auksą. Nuo vaikų atplėšiat tėvą 
Ir atskiriate vyrą nuo žmonos 
Ar kraštą įstumiat į baisų vargą, 
Atrodo jums, kad galima atlygint 
Už viską auksu.— Eikite šalin! 
Mes buvome be jūs laimingi žmonės, 
Atėjot jūs — ir neviltis atėjo. 
BERTA (grįžtančiam prievaizdui) Ar gyvas? 
Prievaizdas papurto galvą 


Nelaimingoji pilie! 
Su prakeikimais tu esi statyta, 
Ir prakeikimas tavyje gyvens. 
(Nueina) 


Ketvirta scena 


Valterio Fiursto namai 


Valteris Fiurstasir Arnoldas iš Melchta- 
li o vienu metu sueina iš priešingų pusių 

ARNOLDAS IŠ MELCHTALIO 
Tai ponas Valteris! 
VALTERIS FIURSTAS Kad neužkluptų! 
Stovėkit vietoje. Aplink šnipai. 
ARNOLDAS IŠ MELCHTALIO 
Ar dar nėra žinių iš Untervaldeno? 
Iš mano tėvo? — Nieko? — Negaliu 
Ilgiau lindėti čia kaip koks belaisvis. 
Ir ką gi aš kam pikta padariau, 
Kad reiktų man lyg žmogžudžiui slapstytis? 
Tik per nagus akiplėšai sušėriau, 
Kuris norėjo, fogto įsakytas, 
Pagrobt geriausią mano jaučių jungą. 
VALTERIS FIURSTAS 
Per karštas esate. Tas bernas buvo 
Jūs fogto atsiųstas, valdžios teisėtos. 
Tai nusikaltęs turite kentėti, 
Nors ir sunkiausia būtų ta bausmė. 
ARNOLDAS IŠ MELCHTALIO 
Ar aš begėdžio kalbą kęst galėjau: 
„Jei nori valgyti valstietis duoną, 
Tai pats tegu į žagrę įsijungia!“ 
Man užvirė širdis, kai tas bjaurybė 
Išjungė mano kuo geriausius jaučius. 
Dusliai jie baubė, badėsi ragais, 
Tarytum jausdami bjauriausią skriaudą, 
Jog apėmė mane teisingas pyktis, 
Ir aš sudrožiau niekšui per nagus. 
VALTERIS FIURSTAS 
Mes, seniai, vos suvaldom savo širdis, 
Tai kur jau čia jauniems susivaldyti. 
ARNOLDAS Iš MELCHTALIO 
Man rūpi tėvas. Reiktų jam globos 
Senatvėje, o jo sūnus toli. 
Tiktai todėl jo fogtas neapkenčia, 
Kad teises jis užstodavo ir laisvę, 
Dabar be gailesčio prispaus senelį, 
Ir nuo skriaudos nebus kas jį užstoja. 
Kas bus — tebūna, aš turiu ten eiti. 

VALTERIS FIURSTAS 
Turėkite kantrybės ir palaukit, 
Kol gausime žinių iš Untervaldeno. 
Kažkas ten beldžias. Slėpkitės greičiau. 
Gal landfogto pasiuntinys. Skubėkit! 
Landenbergo ranka ir čia jus tyko, — 
Paduoda ranką viens kitam tironai. 
ARNOLDAS Iš MELCHTALIO 
Jie moko mus, ką turime daryti. 
VALTERIS FIURSTAS 
Tad eikite. Kai bus saugų — pašauksiu. 


Arnoldasiš Melchtalio išeina 


Aš pasakyti vargšui negaliu, 

Ką nujaučiu negero.— Kas ten beldžias? 
Pabels kas į duris — nelaimės laukiu. 
Visuos kampuos — klasta ir išdavystė, 

Į vidų veržias prievartos tarnai. 

Prireiks durims spynas, sklendes taisyti. 


Atidaro ir nustebęs traukiasi atgal, nes įeina Verneris 
Štaufacheris 


Ką aš matau? Jūs, Verneri? O dieve, 

Koks mielas svečias! Niekada šio slenksčio 

Neperžengė žmogus už jus geresnis. 

Prašau pasiviešėt po mano stogu! 

Kas atvedė jus čia? Ko ieškot Ury? 
ŠTAUFACHERIS (paduodamas jam ranką) 

Senų laikų, Šveicarijos senos. 
VALTERIS FIURSTAS 

Tai jūs atsinešat ją su savim! — 

Man, jus pamačius, džiaugiasi širdis. 

Prisėskit, pone Verneri! Kaip laikos 

Žmona, maloni jūsų šeimininkė, 

Garbingo Ibergo duktė Gertrūda? 

O jūs namus visi keleiviai giria, 

Kurie iš žemės vokiečių per kalnus 

Italijon keliauja. — Bet sakykit, 

Ar tiesiai jūs iš Fliueleno einat, 

Ar pakeliui nematėte ko nors, 

Prieš peržengdami šito namo slenkstį? 
ŠTAUFACHERIS (sėsdamas) 

Mačiau aš vieną pastatą bestatant, 

Kuris nesuramino man širdies. 
VALTERIS FIURSTAS 

Supratote iš pirmo žvilgsnio, drauge! 
ŠTAUFACHERIS 

Dar Ury tokių pastatų nebuvo! — 

Kalėjimų čia niekas nepažino, 

Jei uždarydavo, tai tik į kapą. 
VALTERIS FIURSTAS 

Tai laisvės kapas. Jūs gerai pasakėt. 
ŠTAUFACHERIS 

Taip, pone Valteri, sakysiu tiesiai, 

Mane čia atvedė ne koks smalsumas, 

Bet sunkūs rūpesčiai. — Aš palikau 

Vergiją namuose ir čia radau. 

Jau nebegalima daugiau kentėti, 

O sauvalės nė galo nematyti. 

Visais laikais laisvi šveicarai buvo, 

Ir nesam pratę priespaudą pakęsti. 

Dar tie kalnai nebuvo šito matę 

Nuo tų laikų, kai piemenys čia gano. 
VALTERIS FIURSTAS 

Taip, sauvalė iš tikro negirdėta! 

Garbingas Atinghauzenas, mūs ponas, 

Kuris atsimena senus laikus, 

Taip pat galvoja, kad gana kentėti. 
ŠTAUFACHERIS 

Jau Untervaldene smurto negerovės 

Sulaukė keršto. Volfenšisenas, 

Kur buvo Rosberge karaliaus fogtu, 

Gašliai įsigeidė užginto vaisiaus: 

Baumgarteno, iš Alceleno kaimo, 

Norėjo žmoną įžūliai išgėdint, 

Bet vyras užmušė jį su kirviu. 
VALTERIS FIURSTAS 

Teisingai nubaudė jį dievo teismas! 

Baumgartenas kukliausias vyras buvo. 

Ar jam pačiam pavyko pasislėpti? 
ŠTAUFACHERIS 

Jį perkėlė per ežerą jūs žentas, 

O aš jį paslėpiau po savo stogu. 

Jis pranešė man baisesnių dalykų, 

Kurie įvyko Zarnene. Nuo jų 

Širdis krauju pasrūti gali žmogui. 
VALTERIS FIURSTAS (susirūpinęs) 

O kas ten atsitiko? 
ŠTAUFACHERIS Melchtaly, 

Nuo Kernso vartų netoli, gyveno 

Taurus pilietis, Henrikas vardu, 

Iš Haldeno, aplinkui įtakingas. 
VALTERIS FIURSTAS 

Visi pažįsta! Kas jam? Pasakykit! 
ŠTAUFACHERIS 

Norėjo Landenbergas štai nubausti 

Už nieką sūnų ir įsakė tarnui 

Išjungt iš žagrės jo geriausius jaučius, 

Bet jis apkūlė tarną ir pabėgo. 
VALTERIS FIURSTAS (nebetverdamas) 

Kas tėvui atsitiko? — Pasakykit! 
ŠTAUFACHERIS 

Tai Landenbergas įsakė tėvui, 

Kad jis tuojau atvestų savo sūnų, 

Bet kai teisingai tėvas jam prisiekė, 

Kad nežinąs, kur jo sūnus pabėgęs, 

Tai fogtas liepė budelius pašaukti. 
VALTERIS FIURSTAS (pašoka, nori jį nusivest į kitą pusę) 

Tyliau! Nė žodžio! 
ŠTAUFACHERIS (kylančiu balsu) 

„Jei sūnus pabėgo, 

Tai aš tave turiu!“ — 

Parito žemėn 

Ir geležim akis išdūrė seniui.— 
VALTERIS FIURSTAS 

Dangau teisingas! 

ARNOLDAS IŠ MELCHTALIO (įsiverždamas) 
Ar akis išdūrė? 
ŠTAUFACHERIS (nustebęs Valteriui Fiurstui) 
Kas šis jaunuolis? 
ARNOLDAS Iš MELCHTALIO (stveria jį už rankos) 
Sakote — akis? 
VALTERIS FIURSTAS 
O nelaimingasis! 
ŠTAUFACHERIS Kas jis toksai? 


Valteris Fiurstas duoda jam ženklą 


Tai jo sūnus? O dieve teisingasis! 
ARNOLDAS Iš MELCHTALIO 

O aš — toli! — Abi akis išdūrė? 
VALTERIS FIURSTAS 

Valdykitės nelaimėje kaip vyras. 
ARNOLDAS IŠ MELCHTALIO 

Už mano kaltę ir prasižengimą! 

Apakintas! Iš tikro? Ar visai? 
ŠTAUFACHERIS 

Išseko jo regėjimo šaltinis, 

Ir niekada jis saulės nematys. 
VALTERIS FIURSTAS 

Jo skausmo pagailėkit! 


ARNOLDAS IŠ MELCHTALIO Niekad! Niekad! 
(Prispaudęs rankas prie akių, valandėlę tyli, paskui kreipiasi į 
vieną, į kitą ir prislėgtu balsu švelniai kalba pro ašaras) 
O kokia didelė dangaus malonė — 

Akių šviesa! — Visi šviesoj gyvena, 
Kiekvienas sutvėrimas ir būtybė. — 

Į šviesą gręžias augalai džiaugsmingai. 
Tik jis, nors jausdamas, privalo būti 
Nakties tamsoj. Daugiau jo nepradžiugins 
Pakalnių žaluma, gėlių margumas 

Ir saulės atspindžiai kalnų ledynuos. 
Numirt — niekai, gyvent ir nematyt— 
Tikra nelaimė. — Ko gi taip skausmingai 
Jūs žiūrit į mane? Juk aš turiu 

Net dvi žvalias akis ir nė vienos 

Jų duoti savo tėvui negaliu, 
Nė vieno atspindžio šviesos galybių, 
Kurių man aibės veržias į akis. 
ŠTAUFACHERIS 
Deja, užuot sumažinęs jūs skausmą, 
Turiu padidint.— Jis daugiau neteko. 
Jūs tėvui landfogtas išplėšė viską, 
Paliko vieną lazdą, kad keliautų 
Nuo durų ligi durų — nuogas, aklas. 
ARNOLDAS IŠ MELCHTALIO 
Tik vieną lazdą neregiui seneliui! 
Išplėšė viską, netgi saulės šviesą, 
Kiekvieno vargšo kuo didžiausią lobį. 
Dabar jūs nekalbėkit man daugiau, 
Kad aš slapstyčiausi ir čia palikčiau. 
Ir koks niekingas aš buvau bailys, 
Kai rūpinausi savo saugumu, 
O ne tavim! — Aš tavo žilą galvą 
Kaip užstatą tironui palikau. 
Šalin tad silpnadvasis atsargumas! 
Aš ten vykstu. Nenoriu apie nieką 
Daugiau galvoti, vien tik apie kerštą, 
Ir sulaikyt manęs negali niekas. 
Iš landfogto pareikalausiu tėvui 
Grąžint akis. Aš jį visur surasiu, 
Nors apsuptą sargybos. Negalėsiu 
Aš tol gyvent, kol savo baisų skausmą 
Neatvėsinsiu jo krauju! 
(Jis nori eiti) 
VALTERIS FIURSTAS Palaukit! 
O ką jūs galite jam padaryti? 
Jis saugiai sėdi Zarneno pily 
Ir juokias iš bejėgiškos rūstybės, 
Kuri negali jam pakenkt tvirtovėj. 
ARNOLDAS IŠ MELCHTALIO 
Nors ledo rūmuos jis aukštai gyventų 
Ant kalno Šrekhorno ar dar aukščiau, 
Kur Jungfrau, apsigobusi šydu, 
Sustingo amžiams, — aš surasiu kelią. 

Su dvidešimt kaip aš drąsių vaikinų 

Lig pamatų sugriausiu jo tvirtovę. 

O jeigu niekas nenorės padėti 

Ir jei visi iš baimės dėl namų 

Ir kaimenių jūs lenksitės tironui, 

Tada sušauksiu piemenis kalnuos, 

Kur po laisva dangaus pastoge širdys 

Dar neatšalusios, sveiki jausmai, 

Ir apsakysiu jiems piktadarystę. 
ŠTAUFACHERIS (Valteriui Fiurstui) 

Jau sielvarto viršūnė pasiekta. 

Ar mes dar lauksime ko nors baisesnio? 
ARNOLDAS IŠ MELCHTALIO 

Ar gali kas baisesnio būt, jei akys 

Ir tos nesaugios savo kaktoje? 

Ar apsigint negalim? — Kam tada 

Mes lanką mokėmės įtempti stangriai 

Ir smogt kirviu? — Kiekvienas sutvėrimas 

Prispaustas turi apsiginti kuo: 

Piestu juk stoja nuvarytas briedis, 

Baisiais ragais vaikydamas šunis, 

Nutrenkia stirna į bedugnę šaulį, 

Net jautis, pats ramiausias gyvulys, 

Kuris į jungą duodasi pajungti, 

Išerzintas pašoka ir ragais | 

Į padebesius sviedžia savo priešą. 
VALTERIS FIURSTAS 

Jei trys kantonai taip kaip mes gyventų, 

Galėtume kai ką ir padaryti. 
ŠTAUFACHERIS 

Kai Ury šaukia, Untervaldenas klauso, 

O Švicas seną sąjungą parems. 
ARNOLDAS IŠ MELCHTALIO 

Aš Untervaldene daug turiu draugų, 

Kurie į kovą stotų su džiaugsmu, 

Jei tik paremtų juos kiti kovoj. — 

Prakilnūs krašto vyrai! Aš tarp jūs, 

Prityrusių, esu tiktai jaunuolis, 

Kuris bendruomenėj neturi balso. 

Bet nepaniekinkit ir mano žodžio, 

Nors aš dar jaunas ir mažai gyvenęs, 

Tai ne jaunuolio nerimauja kraujas, 

Bet čia mane kalbėti verčia skausmas, 

Kuris net akmenis galėtų trupint. 

Jūs esate tėvai ir šeimininkai 

Ir norite turėti dorą sūnų, 

Kuris pagerbtų jūsų žilą plauką 

Ir jūs akis senatvėje apgintų... 

O jeigu jūs dar nesat nukentėję 

Nei savo kūnu ir nei savo turtais, 

Ir jūsų akys žvalgosi aplinkui, 

Nebūkit abejingi mūs nelaimei. 

Tirono kardas ir virš jūsų kabo, 

Ir jūs nekenčiat Austrijos karūnos. 

Tuo buvo kaltinamas mano tėvas, 

Tuo lygiai jūs kalti ir pasmerkti. 
ŠTAUFACHERIS (Valteriui Fiurstui) 

Tai spręskite. Aš pasiryžęs sekti. 
VALTERIS FIURSTAS 

Norėčiau sužinoti, ką patartų 

Mums Zilinas ir Atinghauzenas, — 

Mums jų vardai pritrauktų daug draugų. 
ARNOLDAS IŠ MELCHTALIO 

Kieno garbingesni kalnuos vardai 

Už jūs, Štaufacheri, ir jūsų, Fiurstai? 

Jais visiškai pasitiki tauta, 

Visam krašte jie turi gerą garsą. 

Jūs daug paveldėjot tėvų dorybių 

Ir gausiai jas padauginote patys. 

Kam mums didikai? Patys apsieisim. 

Jei būtume tiktai vieni krašte, 

Mokėtume vieni ir apsiginti. 
ŠTAUFACHERIS 

Didikų neprispaudė dar kaip mūsų: 

Tas potvynis, kur siaučia žemumoj, 

Lig šiol nėra dar aukštumų pasiekęs. 

Bet jie pagalbos mums neatsakys, 

Kai pamatys ginkluotą visą kraštą. 

VALTERIS FIURSTAS 
Jei būtų koks kilmingas tarpininkas 
Tarp mūs ir Austrijos, tai gal surastum 
Įstatymą ir teisę, bet dabar, 
Kai spaudžia imperatorius ir teisia, 
Tik dievas gal padėti mūsų rankom. 
Tai telkit vyrus Švice, aš surinksiu 
Draugus mūs Uryje. Bet ką pasiųsim 
Į Untervaldeną? 
ARNOLDAS IŠ MELCHTALIO 
Ten mane pasiųskit, 
Nes Untervaldenas man artimiausias. 
VALTERIS FIURSTAS 
Aš negaliu sutikt. Jūs mano svečias, 
Ir aš turiu užtikrint jums saugumą. 
ARNOLDAS Iš MELCHTALIO 
Bet leiskite mane. Aš ten žinau 
Visus kelius ir takelius slaptus, 
Be to, turiu pakankamai draugų, 
Kurie paslėps nuo priešų ir priglaus. 
ŠTAUFACHERIS 
Tai leiskit su dievu jį ten keliauti. 
Nėra ten išdavikų. Neapkenčia 
Visi tironų, tad neatsiras, 
Kas patarnautų jiems. Su juo drauge 
Teeis Baumgartenas draugų ieškoti 
Ir kelti krašto. 
ARNOLDAS Iš MELCHTALIO Kaip susižinosim, 
Kad neįtartų per anksti tironai? 
ŠTAUFACHERIS 
Mes susitiksim Brunene ar Traibe, 
Prie uosto, kur pirklių laivai sustoja. 
VALTERIS FIURSTAS 
Ne, taip viešai negalima mums veikti. 
Klausykite! Nuo ežero kairėj, 
Link Bruneno, prieš Mitenštainą tiesiai, 
Yra toks slėnis nuošalus miške, 
Kurį vadina piemens Riutlio kloniu“. 
Ten mūs (Melchtaliui) ir jūs (Štaufacheriui) 

Kantonų baigias sienos, 

Iš Švico lengva valtele atplaukti. 

Ten susirinktume tuščiais takais 

Ir pasitartume slaptai nakčia. 

Galėtum atsivest po dešimt vyrų, 

Ištikimų vienminčių, ir drauge | 

Aptarti krašto reikalus visus 

Bei pasiryžti su pagalba dievo. 
ŠTAUFACHERIS 

Tebūna taip. Dabar paduokit man 

Garbingą savo dešinę, taip pat 

Ir jūs. — Kaip šičia mes trys vyrai 

Garbingai be klastos rankas sujunigiam, 

Tegu taip susijungia trys kraštai 

Kovoti — gintis, mirti ar gyventi. 
VALTERIS FIURSTAS ir ARNOLDAS Iš MELCHTALIO 

Gyvent ar mirt! | 

(Valandėlę tylėdami laiko sujungę rankas) 
ARNOLDAS IŠ MELCHTALIO 

O mano aklas tėve! 

Tuneregėsi atkovotos laisvės, 

Bet tu išgirsi ją, kai virš kalnų 

Pakils liepsnodami ugnies ženklai, 

Nuožmių tironų stiprios pilys grius, 

Šveicarai susirinks į tavo trobą, 

Džiaugsmingą žinią tau praneš visi, 

Tau akyse prašvis naktis tamsi. 


Skirstosi 

Pirma scena 


Barono Atinghauzeno pilis 


Gotiška salė, išpuošta herbų skydais ir šalmais. Baronas, 
aštuoniasdešimt penkerių metų senis, aukšto, didingo stoto, 
pasirėmęs lazda su stirnos ragais ir apsisiautęs kailiais. K u o- 
nis ir dar šeši tarnai stovi aplink jį su grėbliais ir dal- 
giais. leina Ulrichas fon Rudencas, apsivilkęs 
riterio apranga 


RUDENCAS 
Aš atėjau. Ką pasakysit, dėde? 
ATINGHAUZENAS 
Pirma senuoju papročiu man leisk 
Išgerti su tarnais rytinę taurę. 
(Jis geria iš taurės, paskui leidžia ją aplink) 
Anksčiau aš pats miške ir laukuose 
Jų darbą rikiavau savom akim, 
Kai jie po mano vėliava kovojo. 
Dabar aš net kaip prievaizdas netikęs, 
Ir saulė neužklysta pas mane, 
O man ją kalnuose surast sunku. 
Kasdien siauryn vis eina mano ratas, 
Artėja pats siauriausias, paskutinis, 
Kur pamažu gyvenimas sustos. 
Dabar esu aš savo tik šešėlis, 
O greitai pasiliks tik mano vardas. 
KUONIS (perduodamas Rudencui taurę) 
Jums, junkeri. 


Rudencas delsia paimti taurę 

Išgerkit į sveikatą! 
Viena taurė tegu suvienys širdis. 
ATINGHAUZENAS 
Tai eikite, vaikai. Sulaukę šventės, 
Mes pasitarsim krašto reikalais. 


Tarnai išeina. Atinghauzenas ir Rudencas 


ATINGHAUZENAS 

Matau, tu apsijuosęs ir šarvuotas, 

Ar ne į Altorfo keliauji pilį? 
RUDENCAS 

Taip, dėde, ir užtrukti negaliu. 
ATINGHAUZENAS 

Taip tau skubu, ar ką? Jaunystės metai 

Suskirstyti taip šykščiai, jog pritrūkai 

Bent valandėlės savo seniui dėdei? 
RUDENCAS 

Matau, aš jums visai nereikalingas, 

Aš svetimas šiuos namuose esu. 
ATINGHAUZENAS (ilgai į jį žiūrėjęs) 

Deja, bet taip yra, kad tau tėvynė 

Jau tapo svetima. O Uli! Uli! 

Tave pažint sunku. Puošies šilkais, 

Didžiuojiesi viešai tu povo plunksna, 

Pečius apsiautęs purpuro skraiste“, 

Žvelgi su panieka į kaimo žmogų 

Ir gėdinies, pasveikintas širdingai. 
RUDENCAS 

Mielai jį pagerbiu, kiek nusipelno, 

Bet jam aš neužleidžiu savo teisių. 
ATINGHAUZENAS 

Karalius engia visą mūsų šalį. 

Ir sielojasi kiekviena kilni širdis 

Dėl pragaištingos priespaudos tirono, 

Kurią mes kenčiame. Tavęs tik vieno 

Nejaudina visuotinasis skausmas. 

Atrodo, lyg tu būtum atskalūnas, 

Į mūsų priešų persimetęs pusę, 

Juokiesi iš bendros tautos nelaimės 

Ir pramogose tuščiose sau ieškai 
Karališkos malonės tuo metu, 
Kai plūsta kraujo ašarom tėvynė. 


RUDENCAS 
Tėvynė prislėgta? Kas kaltas, dėde? 
Ir kas į šią nelaimę ją įstūmė? 
Tik vieną lengvą žodį reikia tarti, 
Kad priespauda išnyktų ir karalius 
Vėl būtų maloningas. Vargas tiems, 
Kurie tautos akis piktai apdūmė, 
Kad priešintųs tikrajam savo labui. 
Jie savanaudiškai kliudyti nori, 
Kad austrams neprisiektų trys kantonai, 
O juk aplink visi kraštai prisiekė. 
Patinka jiems sėdėt šalia didikų. 
Jiems reikia imperatoriaus tik tam, 
Kad joks valdovas čia neviešpatautų. 
ATINGHAUZENAS 
Aš tai išgirst turiu iš tavo lūpų? 


RUDENCAS 

Pradėjote, tai leiskite užbaigti. 

O koks gi jūsų, dėde, čia vaidmuo? 

Ar nebežinot didesnės garbės, 

Kaip būti vėliavininku ar seniūnu 

Ir lygiomis su piemenim valdyti? 

Ar jums nebūtų garbingesnis kelias 

Prisiekt ištikimai karaliaus sostui 

Ir prisidėt prie prašmatnios stovyklos, 

Kaip būti čia didžiūnu tarp bernų 

Ir su valstiečiais posėdžiaut teisme? 
ATINGHAUZENAS 

Ak Uli, Uli! Aš gerai pažįstu 

Tą vyliaus balsą. Jį vieną tegirdi, 

Jis širdį tau užnuodijo pagunda. 
RUDENCAS 

Taip, aš neslėpsiu — skaudžiai man į širdį 

Pataiko svetimšaliai, kai pašiepdami 

Vadina mus — kilmingaisiais valstiečiais. 

Aš negaliu pakęst, kada aplinkui 
Kilmingasis jaunimas pelno garbę 
Po Habsburgų garbingom vėliavom, 
O aš turiu čia tėviškėj lindėti 
Ir kasdieniniams rūpesčiams aukot 
Gyvenimo pavasarį žavingą. 
Kada kitur didingi vyksta žygiai, 
Garbės pasaulis spindi už kalnų, 
Tai čia rūdija mano šalmas, skydas. 
Kovos trimitų aidas nesugriaudės 
Ir nepakvies heroldas į turnyrą 
Šiuos slėniuos niekada, tik amžinai 
Čia piemenų raliavimą girdėsi 
Ir nuobodų skambėjimą varpelių. 
ATINGHAUZENAS 
Apakėli, tuštybės suvedžiotas! 
Tai ką, paniekink savo gimtą kraštą 
Ir gėdinkis senų jo papročių! 
Pravirksi ašarom graudžiom ne kartą, 
Kai pasiilgsi tėviškės kalnų 
Ir piemenų raliavimo, dainos, 
Kurią tu niekini iš nuobodumo, 
Tau pervers širdį ilgesys skaudus, 
Kai ją išgirsi svetimoj šaly. 
Oi, koks stiprus tėvynės ilgesys! 
Tau svetimas pasaulis apgaulingas, 
Tu imperatoriaus didinguos rūmuos 
Nesavas būsi su tauria širdim. 
Tenai visai kitų dorybių reikia 
Kaip tų, kurių įsigijai čia, slėny. — 
Tai eik, parduok ten savo laisvą sielą. 
Paimk kaip leną tėviškę ir būk 
Karaliaus bernas, nors galėtum būti 
Paveldėtosios savo žemės viešpats 
Ir laisvo krašto laisvas kunigaikštis. 
Ak Uli, Uli! Būk tu su savaisiais! 
Nevyk į Altorfą! — O neapleisk 
„Savos tėvynės reikalo švenčiausio! — 
Iš mano giminės aš paskutinis, 

Ir mano vardas baigsis su manim. 

Štai kabo mano šalmas, mano skydas, 

Kuriuos įdėsit man drauge į kapą, 

Ir aš turėsiu mirdamas galvoti, 

Jog lauki tu, kol aš akis užmerksiu, 

Kad pereitum į svetimųjų leną 

Ir mano tėviškės kilmingą valdą, 

Kurią esu laisvai iš dievo gavęs, 

Tu gautumei iš Austrijos malonės. 
RUDENCAS 

Tik veltui priešinamės mes karaliui, 

Pasaulis jam priklauso“. Ar vieni 

Su užkietėjusiu atkaklumu 

Galėsime nutraukt kraštų grandinę, 

Kuria jisai sukaustė mus aplink? 

Jo rinkos, jo teismai ir jo keliai, 

Net už apkrautą arklį mokam duoklę, 

Keliaudami per Gotardo tarpeklį. 

Jis savo žemėmis apsupęs mus, 

Lyg su tinklu apnarpliojęs čia viską. — 

Imperija negins mūs. Ji pati 

Nuo Austrijos kaskart labiau priklauso. 

Jei dievas nepadės, tai negalės 

Padėt joks imperatorius. Ar galim 

Tikėti jo mums duodamu žodžiu 

Kada jis pats, pritrūkęs užstato 

Ar karo spaudžiamas, pilis užstato, 

Parduoda net imperijos miestus“, 

Kurie erelio prieglaudos ieškojo? — 

Ne, dėde! Daug geriau ir atsargiau 

Mums šiais sunkiais nesantaikos laikais 

Bus prisišlieti prie galingos pusės. 

Pereinamas imperijos vainikas 

Nevertina ištikimos tarnybos. 

Paveldimajam sostui nusipelnęs, r 

Pats savo ateities pasėji sėklą. 
ATINGHAUZENAS 

Iš kur tu toks gudrus? Gal išmanai 

Geriau už savo prosenius garbingus, 

Kurie mūs laisvės deimantą apgynė 

Krauju, turtu ir karžygių darbais? 

Nuplauk Liucernon ir tenai paklausk, 

Kaip Austrijos valdžia prispaudė kraštą! 

Pas mus ateis jie kaimenių skaičiuoti, 

Mus Alpių išmatuoti ir uždrausti 

Medžioklę paukščių ir žvėrių miškuos, 

Prie tiltų užtvaras mums pastatyti, 

Užremti mūsų vartų į pasaulį, 

Iš mūsų vargo žemių prisipirkti 

Ir mūs krauju karų apsimokėti.— 

Ne, jeigu turim lieti savo kraują, 

Tai dėl savęs pačių. Mums atsieis 

Vergavimas brangiau kaip mūsų laisvė. 
RUDENCAS 

Bet kaip mes galim, piemenų tauta, 

Su Albrechto kariuomene kovoti? 
ATINGHAUZENAS 

Pirma pažink tą tautą piemenų! 

Aš ją pažįstu, nes vedžiau į kovą 

Ir ties Fajenca' ją mačiau kovojant. 

Tegu pabando mums uždėti jungą, 

Kurio mes nesam pasiryžę nešti! — 

O mokykis pajusti savo kilmę! 

| tuščią blizgesį neišmainyk 

Tikros vertės savųjų brangenybių. 

Garbingai vadovauti laisvai tautai, 

Kuri iš meilės ir visa širdim 

Eis su tavim į kovą ir į mirtį, — 

Štai kur tikra garbė, verta didiko. 

Stipriausiai suriša gimtinės saitai, 

Tu prie brangios tėvynės prisirišk 

Ir jos tvirtai visa širdim laikykis, 

Nes tavo čia stiprybės visos šaknys. 

O ten tarp svetimų tu būsi vienas, 

Palauš tave audra kaip silpną nendrę. 

Tai eikš pas mus, ilgai taip nematytas! 

Pabūk bent vieną dieną, nors tik šiandien 

Nebėk į Altorfą. — Girdi? Bent šiandien. 

Nors vieną dieną dovanok saviems! 
(Suspaudžia jo ranką) 
RUDENCAS 
Daviau aš žodį. Surištas. Atleiskit! 
ATINGHAUZENAS (paleidžia jo ranką, rimtai) 
Tu surištas esi? — O nelaimingas! 
Bet surištas ne priesaikos ir Žodžio, 
Tik meilės saitų. 


Rudencas nusigrįžta 


Slėpkis kaip tik nori. 
Tave į pilį traukia Berta Brunek 
Ir pririša prie Austrijos valdžios. 
Kad gautum riterių kilmės mergaitę, 
Išsižadi tėvynės. Bet neapsigauk. 
Tau rodo nuotaką, kad priviliotų, 
Bet ji, suprask, yra ne tau skirta. 
RUDENCAS 
Pakankamai prisiklausiau. Sudie. 
(Nueina) 
ATINGHAUZENAS 
Palauk, beproti vaike! — Jau nuėjo, 
Aš sulaikyt, išgelbėt negalėjau. 
Taip Volfenšisenas kadais atkrito 
Nuo savo krašto. Taip atkris kiti. 
Tai svetimi kerėjimai galingi 
Patraukia mūs jaunimą už kalnų. 
O, nelaiminga valanda ta buvo, 
Kada pas mus atėjo svetimšaliai 
Į šiuos ramius, laimingus Alpių klonius 
Sugriauti mūsų papročių taurumo. 
Naujovė smurtu veržiasi čionai, 
Senovė, nors ir gerbtina, išnyksta. 
Kiti laikai ateina ir užauga 
Nauja, kitaip galvojanti karta. 
Tai ką aš čia veikiu? Visi išmirę, 
Kurie drauge gyvenome ir valdėm. 
Laikai jau mano ilsis po žeme, 
Laimingas, kam naujais gyvent nereikia. 

Pieva tarp aukštų uolų ir miško 


Uolose takai su turėklais ir laiptais, kuriais leidžiasi žemyn 
valstiečiai. Tolumoje matyti ežeras, viršum jo kyla mėnulis 
su drigne. Slėnį supa aukšti kalnai, už jų dar aukštesni ledynai. 
Scenoje visiška naktis, tiktai ežeras ir balti ledynai spindi 
mėnulio šviesoje 

Arnoldas iš Melchtalio, Baumgartenas, 
Štrutas iš Vinkelrydo, Majeris iš Zarne- 
no, Burkhartas am Biuhelis, Arnoldas iš 
Zevos, Klausas fon der Fliuė ir dar keturi 
valstiečiai, visi ginkluoti 


ARNOLDAS IŠ MELCHTALIO (dar už scenos) 
Štai takas atsivėrė. Eikit paskui. 
Pažįstu uolą ir ant jošios kryžių. 
Pasiekėm tikslą, šičia Riutlio slėnis. 
Nulipa su žibintais 


ŠTRUTAS IŠ VINKELRYDO Klausykit! 
ARNOLDAS Iš ZEVOS 
Niekur nieko. 

MAJERIS IŠ ZARNENO Dar nėra 

Kaimynų. Mes atvykome pirmi 

Iš Untervaldeno. 
ARNOLDAS IŠ MELCHTALIO 

Ar jau vėli naktis? 
BAUMGARTENAS 

Praeinant Zelisbergo panaktinis 

Paskelbė dvi. 


Tolumoje girdėti varpelis 


MAJERIS IŠ ZARNENO Klausykite! Tyliau! 
BURKHARTAS AM BIUHELIS 

Tai Švico krašto miško koplytėlės 

Varpelis skamba ankstyvoms mišioms. 
KLAUSAS FON DER FLIUĖ 

Toli per gryną orą sklinda aidas. 

ARNOLDAS IŠ MELCHTALIO 
Kas nors nueikit ir užkurkit laužą, 
Kad būt šviesiau, kai vyrai susirinks. 


Du valstiečiai nueina 


ARNOLDAS Iš ZEVOS 

Jau mėnesiena, ežeras ramus, 

Kaip lygus veidrodis iš tolo spindi. 
BURKHARTAS AM BIUHELIS (rodo į ežerą) 

Jiems gera plaukti tokią šviesią naktį. 
ŠTRUTAS IŠ VINKELRYDO 

Aure, ar matot? 
MAJERIS IŠ ZARNENO Kas gi ten yra? 

Vaivorykštė vidurnakty pačiam! 
ARNOLDAS IŠ MELCHTALIO 

Tai ją mėnulio atspindžiai sudaro. 
KLAUSAS FON DER FLIUĖ 

Tai nuostabus ir retas reiškinys, 

Kurio nemato daug kas visą amžių. 
ARNOLDAS IŠ ZEVOS 

Ji dviguba. Viršuj antra — blankesnė. 
BAUMGARTENAS 

O po vaivorykštėmis plaukia valtis. 
ARNOLDAS Iš MELCHTALIO 

Tai atplaukia Štaufacheris čionai. 

Mums teko neilgai šio vyro laukti. 


Eina su Baumgartenu prie kranto 


MAJERIS IŠ ZARNENO 
Tiktai iš Urio kažkodėl užtrunka. 
BURKHARTAS AM BIUHRELIS 
Per kalnus reikia jiems toli apeiti, 
Kad nesutiktų landfogto sargybų. 

Tuo metu aikštės viduryje du valstiečiai užkuria laužą 


ARNOLDAS IŠ MELCHTALIO (nuo kranto) 
Kas plaukia? Slaptažodį sakyk. 


ŠTAUFACHERIS (iš apačios) Draugai tėvynės. 

Visi eina į gilumą pasitikti atvykstančių. Iš valties išlipa 
Štaufacheris, Itelis Redingas, Hansas 
auf der Maueris, Jorgas im Hofė, Konra- 
das Hunas, Ulrichas Kalvis, Jostas is 
Vailerio ir dar trys valstiečiai, visi ginkluoti 


VISI (šaukia) Sveiki atvykę! 


Tuo metu, kai kiti pasilieka gilumoje ir sveikinasi, į priekį iš- 
eina Arnoldas iš Melchtalio su Štaufache- 
riu 
ARNOLDAS Iš MELCHTALIO 
Brangus Štaufacheri! Mačiau aš tą, 
Kuris manęs matyti negalėjo. 
Prie jo akių pridėjau aš rankas 
Ir iš jo žvilgsnio užgesintos saulės 
Pasėmiau keršto jausmo kaitrią ugnį. 
ŠTAUFACHERIS 
Man nekalbėkite jūs apie kerštą! 
Ne keršyt norime už tai, kas buvo, 
Bet apsigint nuo gresiančių piktybių.— 
Sakykit, ką padarėt Untervaldene 
Bendram mūs reikalui, ką žmonės kalba 
Ir kaip išvengėt išdavimo pinklių. 
ARNOLDAS Iš MELCHTALIO 
Pro Zureno baisinguosius kalnynus, 
Nutįsusius tuščius ledynų plotus, 
Kur tik dusliai kalnų ereliai krankia, 
Pasiekiau Alpių ganyklas, kur Urio 
Ir Engelbergo piemens bandą gano, 
Vieni kitiems oliuodami iš tolo. 
Ten troškulį maldžiau ledynų pienu, 
Putojančiu plyšiuos tarp ižo raukšlių. 
Ir piemenų trobelėse buvau 
Pats vienas svečias, pats ir šeimininkas, 
Kol priėjau gyvenamas vietas. — 
Jau buvo slėniuose plačiai pasklidęs 
Piktadarybės garsas, ir visur, 
Kur pasibelsdavau, užjausdami 
Atverdavo su pagarba duris. 

Visur atrasdavau kilniausias širdis, 

Papiktintas naujų valdžios nuožmumų. 

Kaip Alpėse tos pačios žolės auga, 

Kaip versmės teka tom pačiom vagom, 

Kaip plaukia debesys ir vėjai pučia 

Kasmet vienodai ta pačia kryptim, 

Taip lygiai jų senieji papročiai 

Iš prosenelių pereina vaikaičiams, 

Neleisdami įsprūst naujovei įžūliai 

Į įprastinę seną buities vagą. — 

Jie tiesė man šiurkščias rankas ir stvarstė 

Nuo sienų surūdijusius kardus, 

O akyse smagi narsa nušvito, 

Kai suminėjau brangius jiems vardus, — 

Tai jūs ir Fiursto. Jie šventai prisiekė 

Visom jėgom paremti jūsų darbą 

Ir sekti paskui jus lig pat mirties. — 

Taip keliavau iš kiemo vėl į kiemą 

Su svečio priedangos šventąja teise, 

Kol atėjau į savo gimtą slėnį, 

Kur daugel mano giminių gyvena. 

Radau ten tėvą, apgrobtą ir aklą, 

Ant svetimų šiaudų, gerų žmonių 

Išlaikomą iš gailesčio. 
ŠTAUFACHERIS O dieve! 
ARNOLDAS Iš MELCHTALIO 

Bet neraudojau. Ašarom graudžiom 

Bejėgiškai nelaisčiau savo skausmo. 

Tik paslėpiau širdy kaip brangenybę 

Ir apie mūsų reikalus mąsčiau. 

Išlandžiojau mūs Alpių tarpeklius, — 

Nėra to slėnio, kur nebūčiau buvęs, — 

Ledynų net snieguotoje papėdėj 

Pasiekdavau gyvenamas pirkias, 

Visur atrasdavau, kur tik buvau, 

Vienodą neapykantą tironams. 

Ties kraštine gyvos gamtos riba, 

Kur nevaisinga apledėjus žemė, 

Ir ten gobšumas fogtų žiauriai plėšia. 

Aš savo žodžių geluoniu ugningu 

Sužadinau dorosios liaudies širdis, — 

Dabar ji su mumis visa širdim. 
ŠTAUFACHERIS 

Jūs daug padarėte per trumpą laiką. 
ARNOLDAS IŠ MELCHTALIO 

Daugiau dar padariau. Yra dvi pilys, 

Kurios baugina mūsų krašto žmones, 

Tai Rosbergas ir Zarnenas; už jų 

Mūrinių sienų slepias mūsų priešai 

Ir engia kraštą; tai užsimaniau 

Jas pamatyti savo akimis 

Ir ten nuvykęs apžiūrėjau pilį. 
ŠTAUFACHERIS 

Jūs drįsote nueit į tigro urvą? 
ARNOLDAS Iš MELCHTALIO 

Aš nuėjau tenai kaip piligrimas — 

Ir landfogtą mačiau prie puotos stalo. 

Tai spręskite: ar nevaldau širdies, — 

Pamatęs priešą, vietoj nenudobiau. 
ŠTAUFACHERIS 

Tikrai jūs drąsą palydėjo laimė. 


Tuo metu prieina kiti valstiečiai ir artinasi prie jų 


Dabar man pasakykit, kas tie vyrai, 

Kuriuos atsivedėte kaip draugus? 

Jūs supažindinkit mane su jais, 

Kad mes vieni kitiems atvertum širdis. 
MAJERIS IŠ ZARNENO 

Kas nepažįsta jūs trijuos kraštuos? 

Aš — Majeris iš Zarneno, o čia — 

Mano seserėnas iš Vinkelrydo. 
ŠTAUFACHERIS 

Girdžiu gerai pažįstamus vardus. 

Vienas iš Vinkelrydo, kaip girdėjau, 

Net slibiną ties Vaileriu nukovė“ 

Ir pats kovoj gyvybę palydėjo. 
ŠTRUTAS IŠ VINKELRYDO 

Tai buvo Verneris, senolis mano. 

ARNOLDAS IŠ MELCHTALIO (rodo į du valstiečius) 
O šitie Žmonės iš anapus girios 
Priklauso Engelbergo vienuolynui. 

Jūs nepaniekinsite jų dėl to, 

Kad jie yra baudžiauninkai, neturi, 
Kaip mes, paveldimosios savo žemės. 
Jie šaunūs vyrai ir tėvynę myli. 

ŠTAUFACHERIS (abiem) 

Tai duokite rankas. Mes gerbiam tuos, 
Kas laisvas, niekam žemėj nepriklauso, 
Nes juk dora kiekvieną luomą puošia. 

KONRADAS HUNAS 
Štai — Redingas, seniūnas mūsų buvęs. 

MAJERIS IŠ ZARNENO 
Aš jį pažįstu. Buvome varžovai 
Dėl vieno žemės sklypo palikimo. — 
Bet, Redingai, teisme mes buvom priešai, 
O čia — draugai. 

ŠTAUFACHERIS Protingai pasakyta. 

ŠTRUTAS IŠ VINKELRYDO 
Klausykite! Tai Urio rago balsas“. 


Iš dešinės ir kairės leidžiasi ginkluoti v y r ai su žibintais 


HANSAS AUF DER MAUERIS 
Žiūrėkite! Ar tik ne dievo tarnas, 
Garbingas kunigas, drauge ateina? 
Jis nepabugo net tamsios nakties, 
Sunkios kelionės. Kaip ganytojas, 
Jis rūpinasi savo žmonėmis. 

BAUMGARTENAS 
Antai zakristijonas ir ponas Fiurstas, 
Tik minioje aš Telio nematau. 


Valteris Fiurstas, kunigas Rioselmanas, 
zakristijonas Peter manas, piemuo Kuonis, medžio- 
tojas V ernis, žvejys Ruodis ir dar kiti penki vals- 
tiečiai. Visi drauge, trisdešimt trys vyrai, išeina į priekį ir 
sustoja aplink laužą 

VALTERIS FIURSTAS 

Taip savo tėviškėj ir savo Žemėj, 

Kurią mes paveldėjom iš tėvų, 

Čia turim susirinkt kaip žmogžudžiai, 

Slaptai, nakčia, kuri tamsia skraiste 

Pridengia vien tik nusikaltimus 

Ir sąmokslus, privengiančius šviesos, 

Kai reikia mums ieškoti savo teisių, 

Kurios aiškesnės kaip dienos šviesa. 
ARNOLDAS Iš MELCHTALIO 

Tebūnie taip. Bet ką naktis suverps, 

Tas saulės šviesoje žavės akis. 
RIOSELMANAS 

Klausykit, priesaikos draugai, ką dievas 

Man įkvėpė į širdį. Susirinkom 

Čia vietoje bendruomenės tarybos 

Ir galim atstovauti visai tautai. 

Tai ir pradėkim krašto papročiais, 

Kaip kad darydavom ramiais laikais. 

Jei sueigoj ir bus kas neteisėta, 

Pateisins sunkmečio laikai. Bet dievas 

Visur yra, kur tik yra teisybė, 

Ir mes čia stovime po jo dangum. 
ŠTAUFACHERIS 

Tai pagal papročius mes posėdžiaukim, 

Nors ir naktis, bet šviečia mūs tiesa. 
ARNOLDAS Iš MELCHTALIO 

Nors mūsų ir nedaug, bet čia yra 

Visos tautos širdis, visų geriausi. 
KONRADAS HUNAS 

Neturim rankose senųjų knygų, 

Bet mūsų širdyse jos įrašytos. 
RIOSELMANAS 

Tai stokime visi aplink į ratą 

Ir smeikime valdžios kardus į žemę!“. 
HANSAS AUF DER MAUERIS 

Teužima seniūnas savo vietą 

Ir padėjėjai stoja prie šalies. 

PETERMANAS 

Mes esam trys kraštai, tai kam priklauso 

Susirinkimo pirmininku būti? 
MAJERIS IŠ ZARNENO 

Dėl tos garbės varžytis gali Švicas 

Tiktai su Uriu. Mes jiems nusileidžiam. 
ARNOLDAS IŠ MELCHTALIO 

Mes atsisakome, nes čia atėjom 

Prašyt galingesnių draugų pagalbos. 
STAUFACHERIS 

Lai kardą ima Uris, nes kovoj 

Iš seno jųjų vėliava pirmauja. 
VALTERIS FIURSTAS 

Ne, ta garbė priklauso Švico kraštui, 

Nes esam iš tenai visi mes kilę. 
RIOSELMANAS 

Tai leiskite išspręst garbingą ginčą: 

Galva bus Švicas, Uris valdo kardą. 

VALTERIS FIURSTAS (duodamas Štaufacheriui kardus) 


Priimkit! 
ŠTAUFACHERIS Ne, vyriausiam ši garbė. 
JORGAS IM HOFĖ 

Čia Kalvis Ulrichas iš mūs vyriausias, 
HANSAS AUF DER MAUERIS 

Garbingas vyras, bet nelaisvo luomo. 

Baudžiauninkas negali būt teisėju. 
ŠTAUFACHERIS 

Štai Redingas, seniūnas mūsų. 

Ar galime dar garbingesnį rasti? 
VALTERIS FIURSTAS 

Tebus seniūnas sueigos galva. 

Kas pritaria, tepakelia rankas. 


Visi pakelia dešinę 


REDINGAS (išeidamas į vidurį) 
Padėti rankos negaliu ant knygos, 
Bet aš prisiekiu amžinom žvaigždėm, 
Kad teisių niekad neapleisiu. 

Įsmeigia prieš jį du kardus, visi jį apsupa. Švicas stovi viduryje, 
iš dešinės — Uris, iš kairės — Untervaldenas. Redingas stovi 
atsirėmęs į kovos kardą 
Kas suvedė čia tris kalnų tautas 
Vidurnaktį į ežero pakrantę? 
Koks turinys mūs sąjungos naujos, 
Kurią mes čia po žvaigždėmis sudarom? 
ŠTAUFACHERIS (įeidamas į ratą) 
Ne naują sąjungą mes čia sudarom, 
Tik atgaivinam protėvių laikų 
Mūs seną santarą'!'. — Kovos draugai! 
Nors skiria ežerai mus ir kalnai 
Ir atskirai kiekvienas kraštas valdos, 
Bet esame vienos kilmės ir kraujo 
Ir iš vienos atėjom protėvynės. 
ŠTRUTAS IŠ VINKELRYDO 
Ar tai tiesa, kaip skelbia mūsų dainos, 
Kad mes į čia atėjom iš toli? 
Tada papasakokit mums, ką žinot, 
Kad naują sąjungą sena paremtų. 
ŠTAUFACHERIS 
Klausykite, ką seniai piemens sako: 
— Gyveno šiaurėj didelė tauta, 
Ir ją ištiko sunkūs bado metai. 
Tada bendruomenė iš vargo tarė, 
Kad pagal burtųs kas dešimtas vyras 
Apleistų tėviškę. Ir taip įvyko. 
Didžiulė vyrų, moterų minia 
Patraukė verkdama pietų kryptim, 
Prasiveržė kardu pro Vokietiją 
Lig šių kalnų, apaugusių miškais. 
Bet ir pavargę jie toliau keliavo, 
Kol pagaliau priėjo tuščią slėnį, 
Kuriuo dabar tarp pievų teka Muota; 
Tada žmogaus nebuvo čia nė ženklo, 
Tiktai viena lūšna krante stovėjo 
Ir vienišas žmogus prie kelto laukė. 
Bet sraunūs vandenys labai bangavo, 
Jie negalėjo persikelt per upę. 

Tada plačiau aplinkui apsidairė, 

Pamatė gražų mišką ir atrado 

Pašlaitėse versmes, ir jie pamanė, 

Kad vėl į mielą tėviškę sugrįžo. 

Tada jie nutarė čia pasilikti 

Ir pasistatė seną Švico kaimą. 

Daug vargo jie turėjo, kol iškirto 

Miškus aplinkui ir išrovė kelmus, 

Bet žemės neužteko visai tautai, 

Tai jos dalis toliau kalnais patraukė. 

Link Juodkalnių, net ligi pat Vaislando, 

Kur buvo už ledynų pasislėpus 

Kita kalba šnekėjusi tauta'?. 

Ten miško vidury įkūrė Štancą 

Ir Roiso slėny — Altorfo miestelį. 

Tarp svetimų tautų apsigyvenę, 

Ištikimi paliko savo kilmei, 

Kad net dabar tikruosius šveicarus 

Pažinti lengva iš širdies ir kraujo. 

(Ištiesia rankas į dešinę ir į kairę) 
HANSAS AUF DER MAUERIS 

Taip, mes vienos širdies ir vieno kraujo. 
VISI (paduoda rankas) 

Viena tauta — ir veiksime iš vieno. 
ŠTAUFACHERIS 

Štai kitos tautos velka sunkų jungą, 

Nes buvo svetimųjų nugalėtos, 

Ir mūs kraštuos baudžiauninkų gyvena, 

Kurie kitiems privalo sunkiai dirbti 

Ir perduoti vaikams vergijos naštą. 

Bet mes, senos kilmės tikri šveicarai, 

Kovodavome visada už laisvę, 

Nesilenkėme niekam. Savo noru 

Išrinkom imperatorių globėju. 
RIOSELMANAS 

Laisvai mes pasirinkome jo globą. 

Tai užrašyta Frydricho rašte'“. 
ŠTAUFACHERIS 

Neapsieina net laisviausias be valdžios. 

Valdovas turi būti ir teisėjas, 

Kuris surastų ginčuose teisybę. 

Todėl mūs prosenoliai savo žemę, 

Kurią anksčiau iš dykumų laimėjo, 

Globoti imperatorių paprašė, 

Kuris vadinas vokiečių, italų 

Vyriausiu viešpačiu. Jie priėmė tada, 

Kaip ir kiti imperijos kraštai, 

Tik vieną ginklo prievolę garbingą, 

Tą pareigą vienintelę laisvųjų: 

Apgint valstybę, kad save apgintum. 
ARNOLDAS IŠ MELCHTALIO 

O kitos prievolės — tai vergo ženklas. 
ŠTAUFACHERIS 

Jie eidavo, valdovo pašaukti, 

Laimėdavo po jojo vėliava, 

Drauge Italijon ginkluoti traukė 

Jį Romos karūna apvainikuoti, 

O savo namuose jie patys valdės 

Savais įstatymais ir papročiais, 

Valdovui tik mirties bausmė priklausė. 

Tam reikalui paskirtas buvo grafas, 

Kuris net negyvendavo krašte. 

Jį kviesdavo įvykus žmogžudystei, 

Ir jis viešai po atviru dangum 

Paskelbdavo aukščiausiąjį sprendimą. 

Tai kur čia bent užuomina vergijos? 

Jei kas kitaip žinotų — tepasako! 
JORGAS IM HOFĖ 

Ne, viskas taip yra, kaip jūs pasakėt. 

Mes priespaudos nepakentėme niekad. 
ŠTAUFACHERIS 

Mes netgi imperatoriaus neklausėm!“, 

Kai jis palaikė vienuolyno pusę 

Ir neseniai atkilusiem vienuoliam 

Norėjo perduot Alpių ganyklas, 

Kur iš senų laikų bandas mes ganom; 

Abatas išsitraukė seną raštą, 

Kad jam padovanotos dykos vietos, — 

Lyg mūsų čia visai nebūtų buvę, — 
Tai mes atsakėm: „Suklastotas raštas! 
Valdovas joks negali dovanoti, 

Kas pagal teisę mums seniai priklauso. 
Jei mes tiesos imperijoj nerasim, 

Tai apsieit galėsim ir be jos“. 

— Taip mūs tėvai kalbėjo! Argi mes 
Pakęstume naujos vergijos gėdą, 
Kurią uždėjo svetimas mums bernas, 
Ko imperatorius pats neišdrįso? — 
Mes šitą žemę patys sau sukūrėm 
Mūs rankų darbu iš senovės miško, 
Kuris anksčiau meškų landynė buvo, 
Žmonių gyvenimo vieta padarėm. 

Mes išnaikinom slibinų perus, 

Iš balų skleidžiančius nuodingą tvaiką, 
Ir drėgnus rūko debesis išsklaidėm, 
Kurie ant šitos dykumos karojo; 
Suskaldėme uolas ir tarp bedugnių 
Keleiviams nutiesėm takus ir tiltus. 
Jau metų tūkstančiai, kai valdom kraštą, 
Ir drįsta svetimo valdovo bernas'? 

Pas mus ateiti čia mums pančių kalti 
Ir mūsų žemėj gėdą mums daryti. 

Ar nesudrausim tokio įžūlumo? 


Didelis valstiečių sujudimas 


Yra tironų priespaudai riba! 

Jei prispaustasis nesuras tiesos 

Ir nepakenčiama bus jam našta, 

Tai jis paguodos paieškos danguj 

Ir teises ten nelaužomas suras, 
Kurios kaip žvaigždės šviečia amžinai. 
Tada buities pirmykštis stovis grįš, 
Kada žmogus prieš žmogų atsistos. 
O jeigu niekas jau nebepadės, 

Tai paskutinė priemonė bus kardas. 
Mes turime nuo priespaudos apginti 
Didžiausią mūsų turtą — mūsų žemę 

Ir mūsų moteris, ir mūs vaikus. 
VISI (žvangindami kardais) 
Apginti žemę, moteris, vaikus! 
RIOSELMANAS (įeidamas į ratą) 
Prieš stveriant kardą, reikia pagalvoti. 
Dar galit susitaikyt, susitarti. | 
Užtektų pasakyt tik vieną žodį, 
Tironai, užuot spaudę, pataikautų. 
Sakykit: nuo imperijos atskylam 
Ir pripažįstam Austrijos galybę. 
HANSAS AUF DER MAUERIS 
Ką sako kunigas? Prisiekti austrams? 
BURKHARTAS AM BIUHELIS 
Klausyt neverta! 
ŠTRUTAS Iš VINKELRYDO Pataria jis mums 
Kaip išdavikas, savo krašto priešas. 
REDINGAS 
Ramiau, draugai! 
ARNOLDAS IŠ ZEVOS Mums Austrijai prisiekti 
Po tokios gėdos! 
KLAUSAS FON DER FLIUĖ Prievarta priimti, 
Ko atsisakėm gražumu sutikti. 
MAJERIS IŠ ZARNENO 
Tai būtume vergai, verti vergijos! 
HANSAS AUF DER MAUERIS 
Tebus tam atimtos šveicarų teisės, 
Kas pasiduoti Austrijai mums siūlo. — 
Seniūne, reikalauju, kad tai būtų 
Pirmasis mūs įstatymas išleistas! 
ARNOLDAS IŠ-MELCHTALIO 
Kas siūlys Austrijai mums pasiduoti, 
Tebūna tas be teisių, be garbės, 
Ir nieks jo nepriims po savo stogu. 
VISI (pakeldami dešinę ranką) 
Priimt įstatymą! 
REDINGAS (po valandėlės) Jau priimtas! 
RIOSELMANAS 
Dabar jau esate laisvi, šią laisvę 
Laimėjote įstatymą priėmę, 

Ir Austrija priversti negalės, 

Ko neįstengė gražumu pasiekti. 
JOSTAS IŠ VAILERIO 

Laikykimės dienotvarkės! Toliau! 
REDINGAS 

Draugai sąjungininkai! Ar visi 

Yra taikingi būdai išbandyti? 

Gal imperatorius nežino visko, 

Gal prieš jo valią esam prispausti? 

Tai išbandykim paskutinį būdą: 

Pirma nusiųskime karaliui skundą, 

O jau paskui mes stversimės kardų. 

Baisus yra net ir teisybėj smurtas. 

Kai žmonės nepadės, padės mums dievas. 
ŠTAUFACHERIS (Konradui Hunui) 

Dabar kalbėti jums eilė. Sakykit! 
KONRADAS HUNAS 

Buvau aš Rainfelde valdovo rūmuos 

Dėl fogtų sauvalės paduoti skundo 

Ir mūs senųjų laisvių gauti rašto, 

Kurį patvirtina nauji karaliai. 

Ten daug aš atradau pasiuntinių 

Iš švabų krašto ir Pareinės miestų, 

Visi jie gavo tuos pergamentus 

Ir rengėsi linksmi namo keliauti. 

Tiktai mane, jūs pasiuntinį, vieną 

Paleido patarėjai vien paguodę: 

Esą karalius laiko nebeturi 

Ir kitąkart mumis jis pasirūpins. — 

Kai aš ėjau nuliūdęs per sales 

Karaliaus rūmų, pamačiau kampe 

Bestovint Hansą hercogą ir verkiant. 

Prie jo stovėjo du kilmingi ponai, 

Kilnusis Vartas ir fon Tegerfeldas, 

Kurie pasišaukė, mane pamatę. 

Ir tiesiai tarė: „„Gelbėkitės patys! 

Nelaukit iš karaliaus teisingumo. 

Jis nuskriaudė net savo brolio sūnų, 

Pagrobdamas tėvoniją iš jo. 

Paprašė hercogas, kaip pilnametis, 

Kad jam pavestų motinos žemes 

Su žmonėmis valdyt. Bet kas išėjo? 

Karalius jam uždėjo vainikėlį 

Ir tarė: „Štai jaunystės puošmena!“ 
HANSAS AUF DER MAUERIS 

Nelaukit iš karaliaus teisingumo! — 

Girdėjote? — Tai gelbėkitės patys! 
REDINGAS 

Daugiau mums nieko nebelieka! Tarkit, 

Kaip protingiau pasiekt džiaugsmingą tikslą. 
VALTERIS FIURSTAS (įeina į ratą) 

Mes norime nusikratyti jungu 

Ir norime atgauti mūsų teises, 

Kurias paveldėjome iš tėvų. 

Nereikalaujame naujų dalykų. 

Kas ciesoriaus — tas ciesoriaus tebus, 

Kas turi poną — ponui tetarnauja. 
MAJERIS IŠ ZARNENO 

Iš Austrijos gavau aš savo leną. 
VALTERIS FIURSTAS 

Tai ir toliau jai prievoles atlikit. 
JOSTAS IŠ VAILERIO 

Aš ponams Rapersvailiams moku duoklę. 
VALTERIS FIURSTAS 

Mokėkit ir toliau jiems kaip mokėjot. 
RIOSELMANAS 

Aš Ciuricho prisiekęs vienuolynui. 
VALTERIS FIURSTAS 

Kas vienuolyno, duokit vienuolynui. 
ŠTAUFACHERIS 

Pati imperija man leną skyrė. 
VALTERIS FIURSTAS 

Kas turi būt — tebus, bet ne daugiau. 

Mes norim išvaryti austrų fogtus 

Su jų bernais ir jų pilis išgriauti, 

Jei galima, be kraujo praliejimo. 

Tegu karalius pamatys, kad mes 

Sukilome tik vargo priversti. 

Bet laikomės ribų. Tada karaliui 

Valstybės išmintis rūstybę tramdys. 

Tikriausios pagarbos tauta sulaukia, 

Kada saikingai ji vartoja ginklą. 
REDINGAS 

Bet kaip, sakykit, mes tą padarysim? 

Juk priešas turi savo rankoj ginklą 

Ir be kovos jis mums nepasiduos. 
ŠTAUFACHERIS 

Kai mus tiktai su ginklais pamatys, 

Tai nesuspės apsiginkluot iš baimės. 
MAJERIS IŠ ZARNENO 

Ištarti lengva, padaryt sunku. 

Dvi stiprios pilys riogso mūs krašte 

Kaip priešų prieglauda. Jos būtų baisios, 

Jei pats karalius pultų mūsų kraštą. 

Tad Rosbergas ir Zarnenas privalo 

Sugriūti dar prieš bendrą sukilimą. 
ŠTAUFACHERIS 

Nedelskime, kad priešas nepajustų,— 

Per daug yra, kas paslaptį mūs žino. 
MAJERIS IŠ ZARNENO 

Nėra tarp mūs nė vieno išdaviko! 
RIOSELMANAS 

Ir geros pastangos išduoda kartais. 
VALTERIS FIURSTAS 

Jei mes užtruktume, tai fogtas baigtų 

Tvirtovę Altorfe ir sustiprėtų. 
MAJERIS IŠ ZARNENO 

Savim tik rūpinkitės! 
PETERMANAS Netiesa! 
MAJERIS IŠ ZARNENO (užsidegęs) 

Kas netiesa? Ar šitaip sako Uris? 
REDINGAS 

Dėl priesaikos! Tyliau! 
MAJERIS IŠ ZARNENO Na, jeigu Švicas 

Išvien su Uriu, turime nutilti. 
REDINGAS 

O aš turiu viešai jums pasakyti, 

Kad savo karštumu jūs ardot taiką. 

Ar mes visi ne „vieno tikslo siekiam? 
ŠTRUTAS IŠ VINKELRYDO 

Mums reiktų palūkėti lig Kalėdų, 

Kada gyventojai į rūmus neša 

Valdovams dovanų. Tada galėtų 

Be jokio įtarimo dešimt vyrų, 

Ar net ir dvylika, įeit į pilį, 

Gerai paslėpę durklus lazdose,— 

Su ginklais neįleidžiama į pilį. 

O netoli, miške kur pasislėpęs, 

Palauktų kitas didelis būrys. 

Kada pirmiems vartus užimt pavyktų, 

Sugaustų ragas, ir, staiga iš karto 

Visi užpuldami, paimtų pilį. 
ARNOLDAS Iš MELCHTALIO 

Į Rosbergą imuosi aš patekti. 

Ten palanki viena man mergina, 

Aš ją apkvailinti lengvai galėsiu, 

Kad man nuleistų kopėčias nakčia, — 

Jei aš viršuj, tai bus ten ir draugai. 
REDINGAS 

Visi už tai, kad reikia atidėti? 

Dauguma pakelia rankas 


ŠTAUFACHERIS (skaičiuoja balsus) 
Tai dvidešimt prieš dvylika balsų. 
VALTERIS FIURSTAS 
Kai numatytą dieną pilys kris, 
Tuojau užkursim laužus ant kalnų 
Kaip sukilimo ženklą ir visi 
Skubiai patrauksim prieš valdžios valdas. 
Kada su ginklais pamatys mus fogtai, 
Tikėkite, jie nepradės kovos, 
Tik apsidžiaugs, jei mūsų palydovai 
Sutiks išvesti juos iš mūsų krašto. 
ŠTAUFACHERIS 
Tiktai su Gesleriu mums bus sunkiau. 
Jis, raiteliais siaubingais apsisupęs, 

Nenusileis be kraujo praliejimo. 

Be to, ir ištremtas jis pavojingas. 

Todėl, manau, neverta jo gailėtis. 
BAUMGARTENAS 

Kur bus pavojus, ten mane pasiųskit, 

Nes Teliui aš skolingas už gyvybę 

Ir ją mielai tėvynei paaukosiu, 

Apginsiu garbę, nuraminsiu širdį. 
REDINGAS 

Parodys laikas. Reikia kantriai laukti. 

Akimirka išsprendžia kartais viską. — 

Nes matot, kol mes tariamės slaptai, 

Jau rytas kuria ant kalnų viršūnių 

Sargybines ugnis. — Tai skirstomės, 

Kad neužkluptų mūs dienos šviesa. 
VALTERIS FIURSTAS 

Naktis iš lėto slėniuos išsisklaido. 


Visi nejučiomis nusiima kepures ir tyliai, susikaupę žiūri į 
aušrą 


RIOSELMANAS 
Prie šios šviesos, kuri mus daug anksčiau 
Pasveikina nei žemumų tautas, 
Kurios gyvena miestų tvankume, 
Prisiekim naujai sąjungai drauge: 
— Vieninga brolių esame tauta, 
Neperskirs mūs nei vargas, nei pavojus. 
VISI (kartoja jo žodžius, iškėlę tris pirštus) 
Mes norim būt laisvi kaip mūs tėvai, 
Geriau numirt, nekaip gyvent vergijoj. 


Kaip ir anksčiau 


Sudėjome į dievą savo viltis 
Ir nebijosime Žmonių galybės. 


Kaip ir anksčiau. Paskui apsikabina 


ŠTAUFACHERIS 
Dabar keliaukime kas sau namo 
Pas savo artimuosius ir draugus. 

Jei kas piemuo, teruošia žiemai bandą 
Ir tyliai renka sąjungai draugus, 
O jeigu kęsti reiktų, kantriai kęskim, 
Tegu tironų sąskaita didėja, 
Kol vieną dieną apmokės iš karto 
Bendras ir atskiras visų skolas. | 
Valdyk teisingą savo įniršimą 
Ir savo kerštą slėpki už pečių. 
Tas apiplėštų bendrą mūs siekimą, 
Kas rūpintųsi vien savim pačiu. 

Tuo metu, kai visi skirstosi į tris puses, iškilmingai sugriaudžia 


orkestras. Tuščia scena dar kurį laiką atdara, ir matyti viršum 
ledo kalnų tekančios saulės vaizdas 

Pirma scena 


Kiemas prieš Telio namus 


Telis su kirviu tašo, H e d v i ga užsiėmusi namų apyvoka. 
Valteris ir Vilhelmas gilumoje žaidžia su mažu 
lanku 


VALTERIS (dainuoja) 
Vos tik sužėruoja 
Ryto spindulys, 
Jau kalnais žygiuoja 
Su lanku šaulys. 
Kaip erelio valioj 
Toliai dausose, 
Taip šaulys karalius 
Savo kalnuose. 
Jam priklauso tolis, 
Kiek strėlė. pasieks. 
Viskas — šaulio grobis, 
Kas tik bėgs ar lėks. 


Atbėga pasišokinėdamas 


Styga nutrūko. Pataisyk man, tėte. 
TELIS 
Tik tas šaulys, kas pats sau pasitaiso. 


Berniukai išeina 


HEDVIGA 
Vaikai pradėjo šaudyt per anksti. 

TELIS 

Kas mokos iš mažens, tas meistras bus. 
HEDVIGA 

Duok dieve, kad nereiktų tokio mokslo. 
TELIS 

Išmokti turi visko. Jei kas nori 

Gyvenime sėkmingai prasiveržti, 

Išmokti turi gintis ir kovoti. 
HEDVIGA 

Ak, niekada nebus namie ramybės! 
TELIS 

Aš, motina, kitaip gyvent nemoku. 

Nesu aš piemeniu gamtos sutvertas; 

Be atvangos turiu vaikytis grobį. 

Tada jaučiu gyvenimo smagumą, 

Kada kovoj turiu laimėti dieną. 
HEDVIGA 

Nepagalvoji apie savo žmoną, 

Kaip ji kankinas, laukdama tavęs. 

Pasibaisėdama bernų klausausi, 

Kai pasakoja apie jūs žygius, 

O atsisveikinant kiekvieną kartą 

Širdis man dreba, lyg daugiau negrįžtum. 

Man rodosi, paklydai kalnuose 

Ar šokdamas paslydai nuo uolos. 

Matau, kaip prarajon nutrenkia stirna 

Ar kaip kalnų griūtis tave užverčia, 

Po kojom sprogsta apgaulingas ledas, 

Ir tu įlūžęs nugarmi bedugnėn, 

Surasdamas ten gyvas baisų kapą. 

Ak, visad tyko drąsų Alpių šaulį 

Šimtais pavidalų klaiki mirtis. 

Koksai nelemtas, pavojingas verslas, 

Kuris nutraukia prie bedugnės krašto. 
TELIS 

Kas apdairus ir turi sveiko proto, 

Pasitiki dievu ir savimi, 

Tas nugalės lengvai kiekvieną kliūtį. 

Kas gimęs kalnuose, kalnų nebijo. 

(Baigęs darbą, padeda įrankius) 
Atrodo, amžiams sutaisiau vartus. 
Atstoja kirvis namuose dailidę. 
(Ima kepurę) 
HEDVIGA 
Kur tu rengies? 
TELIS Į Altorfą, pas tėvą. 
HEDVIGA 
Ar ko nesugalvojai pavojingo? 
TELIS Ką, žmona, tu manai? 
HEDVIGA 
Girdėjau, rengiama kažkas prieš fogtus, 
Žinau, susirinkimas buvo Riutly. 
Prie sąjungos ir tu juk prisidėjai? 
TELIS 
Aš nebuvau tenai, bet jeigu kraštas 
Pašauks mane, tai aš neatsiliksiu. 


HEDVIGA 

Jie pastatys tave, kur bus pavojus, 

Nes visada tau tenka, kas sunkiausia. 
TELIS 

Kaip kiekvienam kitam, kiek kas pajėgia. 
HEDVIGA 

Tu perkėlei audroje untervaldenietį 

Per ežerą. Išlikot per stebuklą. 

Visai nepagalvojai apie žmoną 

Ir mūs vaikus. 
TELIS Mieloji moterie, 

Kaip tik aš pagalvojau apie jus, 

Todėl išgelbėjau vaikams jų tėvą. 
HEDVIGA 

Ar dievo nebijai — per audrą plaukti! 

Nepagalvojai, kad tu dievą gundai. 
TELIS 

Nedaug padaro, kas ilgai galvoja. 


HEDVIGA 
Taip, tu visiems esi padėti greitas, 
Bet nepadės nelaimėje tau niekas. 

TELIS 
Kad man pagalbos reiktų, saugok dieve! 
(Pasiima lanką ir strėles) 
HEDVIGA 
Ką veiksi su lanku? Palik namie. 
TELIS 
Aš kaip be rankų, jeigu ginklo trūksta. 


Grįžta vaikai 


VALTERIS 

Tėveli, kur eini? 
TELIS Į Altorfą. 

Ar nori pas senelį? 
VALTERIS Aišku, noriu. 
HEDVIGA 


Dabar ten landfogtas. Geriau iš tolo 

Nuo Altorfo. | | 
TELIS Jis šiandien iškeliauja. 
HEDVIGA 

Palauk, kol iškeliaus. Jis pyksta ant tavęs, 

Geriau tau būt su juo nesusitikti. 
TELIS | 

Jo pyktis man nedaug pakenkti gali. 

Elgiuos teisingai, priešų nebijau. 
HEDVIGA 

Teisingo jis užvis labiau nekenčia. 
TELIS 

Todėl, kad jam sunku prie jo prikibti. 

Bet aš manau, kad jis manęs nelies. 


HEDVIGA 
Kodėl tu taip manai? 
TELIS Dar neseniai 


Medžiojau Šecheno tarpeklio klony, 
Kur jokio pėdsako žmogaus nėra. 
Ten vienas aš ėjau uolų taku, 

Kur apsilenkt negalima visai, 

Nes viršuje — uolų nukarę sienos, 
O apačioj siaubingai upė šniokščia. 

Vaikai, iš dešinės ir kairės prisiglaudę prie jo, žiūri su įtemptu 
smalsumu 

Tik štai ateina fogtas prieš mane 

Pats vienui vienas, mudu susitikom 

Akis į akį, o šalia bedugnė. 

Kai jis mane pamatė, tuoj pažino, 

Nes buvo neseniai nubaudęs žiauriai 

Dėl tuščio nieko, tai dabar pamatęs 

Staiga išbalo, keliai sudrebėjo, 

Kad ims, atrodė, ir nugrius bedugnėn. 

Man gaila pasidarė, aš priėjęs 

Jam mandagiai tariau: „Tai aš, pons fogte!“ 

Bet jis ištart nė žodžio negalėjo, 

Tiktai ranka drebėdamas parodė, 

Kad sau nueičiau. Aš ir nuėjau. 

Ir dar jam pasiunčiau jo palydovus. 
HEDVIGA 

Jis prieš tave drebėjo? — Vargas tau! 

Jis neatleis, kad silpną jį matei. 
TELIS 

Todėl ir vengiu jo, o jis manęs 

Tikriausiai neieškos. 


HEDVIGA Tai neik tenai. 
= ` Geriau jau eik medžioti. 
TELIS Kas gi tau? 
HEDVIGA 

Man kažkodėl baisu. Geriau tu pasilik. 
TELIS 

Bet kaip be priežasties gali bijoti? 
HEDVIGA 

Kad ir be priežasties, bet, Teli, neik! 
TELIS 

Brangioji, aš nueiti prižadėjau. 
HEDVIGA 


Jei prižadėjai — eik, bet man palik 
Namie vaikus. 
VALTERIS Su tėvu eisiu, mama! 
HEDVIGA 
Tu nori motiną palikti, Velti? 

VALTERIS 
Lauktuvių tau parnešiu iš senelio. 


Nueina su tėvu 


VILHELMAS 
Aš, mama, liksiu su tavim. 
HEDVIGA (apkabindama jį) Taip, tu, 
Mielasis vaike, liksi man dar vienas! 
(Ji eina prie kiemo vartų ir ilgai lydi akimis nueinančius) 


Antra scena 


Nuošali, tuščia miško vieta 
Nuo uolų krinta kriokliai 
Berta medžioklės drabužiais. Paskui ją Rudencas 


BERTA 
Jis atseka. Galėsim išsiaiškint. 
RUDENCAS (greitai įeina) 
Tai pagaliau jus vieną atrandu, 
Aplinkui iš visur bedugnės supa, 
Ir aš be jokių liudininkų baimės 
Galėsiu jums atverti savo širdį. 
BERTA 
Tikrai iš paskos neseka medžiokliai? 
RUDENCAS 
Medžiotojai toli.— Dabar ar niekad! 
Turiu akimirką pagauti brangią! — 
Išvysti savo išspręstą likimą, 
Nors amžinai turėčiau atsiskirti. — 
O nedangstykit savo mielo žvilgsnio 
Šarvais rūstybės! — Kas gi aš esu, 
Kad išdrįstu svajoti apie jus? 
Garbė manęs nėra dar vainikavus 
Ir negaliu į riterių stot eilę, 
Kuri, spindėdama garbe, jus supa. 

Aš nieko neturiu, tik vieną širdį, 

Jums pilną meilės ir ištikimybės. 
BERTA (rimtai ir griežtai) 

Kaip galite iš viso jūs kalbėti 

Man apie meilę ir ištikimybę, 

Kada jūs pats neištikimas esat 

Net savo artimiausiom pareigom? 


Rudencas traukiasi 


Jūs — vergas Austrijos, jai parsidavęs, 
Svetimšaliams tėvynės pavergėjams! 

RUDENCAS 
Iš jūs tą priekaištą turiu išgirsti? 

Tai ko tarp jų ieškojau, jei ne jūsų? 

BERTA 
Tai manot rast mane tarp išdavikų? 
Greičiau aš savo ranką atiduočiau 
Pačiam net Gesleriui, jūs pavergėjui, 
Kaip atsimetusiam šveicarų sūnui, 
Kuris jo įrankiu norėtų tapti. 

RUDENCAS 
O dieve, ką girdžiu! 

BERTA Ar gali žmogui 
Kas artimesnis būti kaip savieji? 
Tauriam ar ne kilniausia pareiga 
Tai būti nekaltųjų apgynėju 
Ir užsistoti pavergtųjų teises? — 

Dėl jūs tautos krauju širdis man plūsta, 
Drauge kenčiu, nes ją labai myliu 

Už jos kuklumą ir stiprybę sielos; 

Ji vis labiau patraukia mano širdį, 

Ir vis labiau ją gerbti aš išmokstu. 

O betgi jūs, nors prigimtis paskyrė 

Ir riterio svarbiausia pareiga, 

Kad būtute gynėjas savo krašto, 
Apleidžiat jį ir pereinat pas priešus — 
Ir kalat savo kraštui grandines. 

Man taip skaudu dėl jūs ir tokia gėda, 

Jog aš turiu priversti savo širdį, 
Kad nepradėčiau jūsų neapkęsti. 

RUDENCAS 
Ar aš nenoriu gero savo tautai? 
Po Austrijos galinguoju skeptru 
Surasti taiką.— 

BERTA Ne, paruošt vergiją! 
Jūs norite ištremti josios laisvę 
Iš paskutinės žemėje tvirtovės. 
Geriau supranta liaudis savo laimę, 
Joks blizgesys nesuvedžios jai proto. 
Tik jūs patekote į priešų tinklą. 

RUDENCAS 
Mane jūs niekinat ir neapkenčiat! 

BERTA | 
Kad taip daryčiau, būtų man geriau. 
Bet vertą paniekos turiu matyti, 
Kurį mylėt norėčiau. 

RUDENCAS Berta! Berta! 
Vieną akimirką jūs rodot dangų, 
Kitą vėl nugramzdinat į bedugnę. 

BERTA 
Ne, jūs kilnumas ne visai išblėso, 
Tiktai apsnūdo, — jį turiu pažadint. 
Norėjote save išprievartauti 
Ir sunaikinti prigimties dorybes, 
Bet jos už patį jus yra stipresnės, 
Prieš savo norą jūs kilnus ir geras. 

RUDENCAS 
Jūs tikite manim! Dėl jūsų meilės, 
O Berta, viskuo aš galėčiau būti. 

BERTA 
Tai būkite, kuo esate sutvertas! 
Užimkite paskirtą savo vietą 
Ir stokite už savo kraštą, tautą, 
Kovokite už jos šventąsias teises. 

RUDENCAS 
O varge mano! Kaip aš jus laimėsiu! 
Kovot prieš imperatoriaus galybę? 

Ar jūsų giminės neturi valios 

Tironiškai valdyti jūsų ranką? 
BERTA 

Miškų kantonuos visos mano valdos, 

Šveicarai bus laisvi, ir aš — laisva. 
RUDENCAS 

O Berta, kaip jūs apšvietėt mane! 
BERTA 

Nesitikėkite mane laimėti 

Su Austrijos malone. Tie grobikai 

Norėtų su manim drauge užgrobti 

Ir didelius paveldimus turtus. 

Tas pats godumas svetimųjų žemių, 

Kuris praryti nori jūsų laisvę, 

Ir man juk gresia.— Mielas mano drauge, 

Galbūt aš numatyta kaip auka 

Apdovanoti rūmų pataikūnui.— 

Tenai, kur melas ir klasta gyvena, 

Norėtų ir mane įtraukt į rūmus, 

Kur jau seniai nekenčiamų jungtuvių 

Man pančiai nukalti. — Viena tik meilė, 

Tik jūsų meilė gal mane išgelbėt. 
RUDENCAS 

Bet ar galėtute jūs pasiryžti 

Gyventi su manim tėvynėj mano? 

O Berta, mano ilgesio svajone, 

Ką aš dariau, dariau dėl jūs vienos. 

Garbės keliuos tik jūs vienos ieškojau, 

Visi troškimai mano buvo meilė. 

Bet jeigu jūs galėtut pasiryžti, 

Išsižadėdama pasaulio prabangos, 

Gyventi su manim tyliam slėny, 

Tai būčiau aš pasiekęs savo tikslą. 

Tada sukilusio pasaulio bangos 

Daužytis gali į kalnų krantus — 

Aš neturiu daugiau tuščių svajonių 

Pasiekt kitas gyvenimo erdves. 

Tada teapsupa mus šitos uolos 

Aplinkui iš visur stipriausia siena, 

Ir šitam uždaram slėny palaimos 

Bus mums atvertas spindintis dangus. 
BERTA 

Dabar tu toks, kaip nujautė širdis, 

Džiaugiuos, kad nujautimas neapvylė. 
RUDENCAS 

Sudie, kvailyste, man akis apdūmus! 

Turiu surast tėvynėj savo laimę, 

Kur pražydėjo mano kūdikystė, 

Kur tūkstančiai džiaugsmų aplinkui supa, 

Kur man visi šaltiniai, medžiai ošia 

Ir kur tu, mano mylimoji, būsi. 

Ak, visada tėvynę aš mylėjau! 

Be jos nebuvo man pasauly džiaugsmo. 
BERTA 

Kur tokią besurasi laimės salą 

Kaip šitam nekaltam kalnų krašte? 

Čia, kur seniai gyva ištikimybė, 

Kur dar neįsibrovė veidmainystė, 

Pavydas mūsų laimės nesudrums, 

Ir visada bus šviesios mūsų dienos.— 

Matau tave — pasiekus; garbės, 

Kaip pirmąjį tarp lygių ir laisvų, 

Kurį už nuopelnus tauta mylės, — 

Didingas kaip karalius būsi tu. 


RUDENCAS 
Tave matau — visų žmonų vainiką, 
Kuri žavingu moters veiklumu 
Sukursi namuose man dangų tikrą, 
Ir, kaip pavasarį žiedų margumas, 
Taip mano tu gyvenimą išpuoši, 
Aplinkui džiaugsmo ir gyvybės duosi. 
BERTA 
Matai, kodėl liūdėjau, mielas drauge, 
Stebėdama, kaip griauni savo laimę. 
Deja, ir aš sustingstu pagalvojus, 
Jei reiktų eiti paskui prispaudėją 
Išdidų riterį į niūrią pilį.— 

O čia nėra pilių! Ir jokios sienos 

Mūs neatskirs nuo mūsų liaudies laimės. 
RUDENCAS 

Kaip išsigelbėti? — Numesti kilpą, 

Kurią kvailai ant kaklo užsinėriau? 
BERTA 

Nutraukt ją vyrišku ryžtingumu! 

Kas bus, tas bus, bet stok už savo tautą! 

Ten prigimties tau paskirta vieta. 


Medžioklės ragai tolumoje 


Medžiokliai artinas, mes turim skirtis. 
Kovok už tėviškę kaip savo meilę! 

Mums vienas priešas gresia ir baugina, 
Ir tik viena mus laisvė išvaduos. 
(Nueina) 


Trečia scena 


Pieva prie Altorfo 


Priešakyje — medžiai, tolumoje — kepurė ant stiebo. Per- 
spektyvą užstoja kalnas, už kurio kyla snieguotos viršūnės. 
Fryshartasir Loitholdas stovi sargyboje 


FRYSHARTAS 
Mes veltui saugom. Niekas nenorės 
Praeiti čia kepurei nusilenkti. 
Anksčiau tai kaip prekymety knibždėjo, 
Dabar gi visiškai tuščia aikštė, 
Kai tą baidyklę stiebe pakabino. 
LOITHOLDAS 
Tik valkatos skylėtomis kepurėm 
Čia praslenka, mūs apmaudui, pro šalį. 
Padorūs žmonės daug mieliau aplinkui 
Geras varsnas padaro, kad nereiktų 
Nulenkti nugarų šitai kepurei. 

FRYSHARTAS 
Turėjo šiandien daug žmonių pro šalį 
Iš rotušės pietų metu praeiti. 
Maniau, tikrai turėsiu gerą žūklę, 
Nes kas norės kepurei nusilenkti? 
Bet kunigas, žiūriu, tas Rioselmanas, 
Su sakramentais grįžta iš ligonio 
Ir stabtelėjo tyčia priešais stiebą. 
Suskambino klapčiukas varpeliu, 
Visi atsiklaupė, ir aš taip pat, 
Bet prieš švenčiausią, negi prieš kepurę. 
LOITHOLDAS 
Žinai, drauguži, pradeda atrodyt, 
Mes prie kepurės gėdai pastatyti. 
Tik išjuokimas raitelio kareivio 
Stovėt sargyboj prie tuščios kepurės, 
Už tai kiekvienas niekinti mus gali. 
O atiduoti pagarbą kepurei — 
Ir pats įsakymas iš tikro kvailas. 
FRYSHARTAS 
Kodėl tau nepagerbt tuščios kepurės, 
Jei tuščią galvą pagerbi dažnai? 


Hildegarda, Mechthilda ir Elsbeta 
su vaikais ir sustoja prie stiebo 


LOITHOLDAS 
Bet tu esi toks atsidavęs niekšas, 
Kad tau smagu tempt žmones į nelaimę. 
O man kas nori eina pro kepurę, 
Akis užmerkiu ir matyt nenoriu. 
MECHTHILDA 
Štai kabo fogtas. Pagarbos, vaikai! 
ELSBETA 
Kad dievas duotų, pats jis dingtų, 
Palikęs savo vietoj tą kepurę, 
Dėl to krašte mums būtų ne blogiau. 
FRYSHARTAS (varydamas jas) 
Šalin, nelemta moteriška veislė! 

įeina 

Kas šaukė jus? Pasiųskit savo vyrus, 
Tegu jie pabandys nepaklausyti! 


Moterys nueina 


Įeina su lanku T elis, vesdamas sū nų už rankos. Jie eina 
į priekį, nekreipdami dėmesio į kepurę 
VALTERIS (rodydamas į kalną) 
Tėveli, ar tiesa, kad šiam kalne, 
Kirviu įkirtus medį, teka kraujas? 


TELIS 
O kas tau sakė, vaike? 
VALTERIS Skerdžius sakė, 


Kad medžiai užkerėti. Kas juos kerta, 

Tam mirus išlenda ranka iš kapo. 
TELIS 

Tiesa, kad šitie medžiai užkerėti.— 

Ar tu matai tuos aukštus sniego kalnus, 

Kurie viršūnėmis padangę siekia? 
VALTERIS 

Tai glečeriai. Jie griaudžia naktimis 

Ir ritas sniego griūtimi pakalnėn. 
TELIS 

Seniai jau būtų Altorfas užgriuvęs 

Sunkiais ledynais, jei ne šitas miškas, 

Kuris jį savo krūtine užstoja, 

Kovodamas kaip gyvas su griūtim. 
VALTERIS (kiek pagalvojęs) 

Ar, tėte, be kalnų yra kraštų? 
TELIS 

Jei leistumeis žemyn nuo mūs kalnų 

Vis į pakalnę, pagal upių srovę, 

Tai plačią lygumą žemai pasiektum, 

Kur nečiurlena miškuose šaltiniai 

Ir upės tyliai, iškilmingai teka. 

Ten į visas puses žvalgytis laisva, 

Javai ten auga lygiuose laukuos 

Ir žemė ten atrodo tarsi sodas. 
VALTERIS 

Kodėl gi mes nenusileidžiam, tėte, 

Į tokį gražų ir derlingą kraštą, 

Užuot gyvenę nerimu ir baime? 
TELIS 

Gražus ir geras kraštas kaip dangus; 

Tiktai kurie tą gražią žemę dirba, 

Nesinaudoja savo darbo vaisiais. 
VALTERIS 

Tai jie ne savo Žemėje gyvena? 
TELIS 

Tenai karaliaus ir bažnyčios žemė. 
VALTERIS 

Ar gali jie miškuos laisvai medžioti? 
TELIS 


Medžioklė miškuose priklauso ponams. 


VALTERIS 

Tai gali upėse laisvai žvejoti? 
TELIS 

Ne, upės, jūros ir druska karaliaus. 
VALTERIS 

O kas gi tas karalius, kad jo bijo? 
TELIS 

Jis gina juos nuo priešų ir maitina. 
VALTERIS | 

O patys ar negali apsiginti? 
TELIS 

Kaimynas nepasitiki kaimynu. 
VALTERIS 

Tai būtų ankšta man plačiam krašte. 

Geriau gyvenkim, tėte, po lavinom. 
TELIS 

Tiesa, sūnau, kad už pečių geriau 

Turėt ledynus negu piktą žmogų. 

(Nori praeiti) 
VALTERIS . 

Aure kepurė ten ant stiebo kabo. 
TELIS 

O kas mums rūpi ta kepurė? Einam. 


Jis nori eiti, bet Fryshartas užstoja ietimi jam kelią 


452 


453 Trečias veiksmas 


FRYSHARTAS 

Ei, imperatoriaus vardu, sustokit! 
TELIS (stverdamas už ieties) 

Ko norite? Kodėl mane sulaikot? 
FRYSHARTAS 

Nusižengėt įsakymui. Eime. 
LOITHOLDAS 

Jūs neatidavėt kepurei pagarbos. 
TELIS 

Praleiskite, bičiuli! 
FRYSHARTAS Į kalėjimą! 


VALTERIS 
Tėvelį į kalėjimą! Pagalbos! 
(Šaukdamas į sceną) 
Greičiau, gerieji žmonės, eikit čia! 
Tai smurtas! Prievarta suimti nori! 


Kunigas Rioselmanasir zakristijonas Petermanas 
ateina su trimis vyrais 


PETERMANAS 
Kas čia yra? 
RIOSELMANAS Kodėl jį suimat? 
FRYSHARTAS 
Jisai valdovo priešas, išdavikas! 
TELIS (stverdamas jį) 
Aš — išdavikas? 
RIOSELMANAS Klysti, drauge! 
Tai — Telis, geras vyras ir pilietis. 
VALTERIS (pamatęsV alterį Fiurstą, skubėdamas prie jo) 
Padėk, seneli! Tėvas sulaikytas. 
FRYSHARTAS 
Kalėjiman! 
VALTERIS FIURSTAS (pribėgdamas) 
Aš atsakau už jį! 
Dėl dievo, Teli, kas čia atsitiko? 


Ateina Arnoldas iš Melchtalio ir Štaufa- 
cheris 

FRYSHARTAS 
Jis niekina aukščiausią fogto valdžią 
Ir jos visai nenori pripažinti. 
ŠTAUFACHERIS 
Tuo nusikalto Telis? 
ARNOLDAS IŠ MELCHTALIO Tu meluoji! 
LOITHOLDAS 
Jis neatidavė kepurei pagarbos. 
VALTERIS FIURSTAS 
Todėl kalėjiman jį tempiat? — Drauge, 
Priimkit mano laidą ir paleiskit. 
FRYSHARTAS 
Laiduok pats už save ir savo galvą! 
Atliekame tarnybą.— Na, eiva! 
ARNOLDAS IŠ MELCHTALIO (valstiečiams) 
Tai negirdėtas smurtas! — Argi leisim, 
Kad jį nuvestų mums iš po akių? 
PETERMANAS 
Mes stipresni. Draugai, nepasiduokim! 
Mes turime užstoti vienas kitą! 
FRYSHARTAS 
Kas priešintis įsakymui išdrįsta? 
DAR TRYS VALSTIEČIAI (atskubėdami) 
Mes jums padėsim! Trenkite juos žemėn! 


Hildegarda, Mechthildair Elsbeta grįžta 


TELIS 
Aš pats padėsiu sau. Jūs eikit, žmonės! 
Jei aš norėčiau panaudoti jėgą, 
Tai manot šitų iečių išsigąsčiau? 
ARNOLDAS Iš MELCHTALIO (Fryshartui) 
Tiktai išdrįsk nuo mūsų jį paimti! 
VALTERIS FIURSTAS ir ŠTAUFACHERIS 
Tyliau! Nurimkit! 
FRYSHARTAS (šaukia) Maištas! Sukilimas! 


Girdėti medžioklės ragai 


MOTERYS 
Atvyksta fogtas! 

FRYSHARTAS (dar garsiau šaukia) 
Maištas! Sukilimas! 
ŠTAUFACHERIS 
Kad tu berėkdamas nusprogtum, niekše! 
RIOSELMANAS ir ARNOLDAS IŠ MELCHTALIO 
Ar nenutilsi tu? 
FRYSHARTAS (dar garsiau šaukia) 
Greičiau pagalbos! 
Padėkite įstatymų tarnams! 
VALTERIS FIURSTAS 
Štai fogtas! Varge, kas gi bus dabar? 


Gesleris raitas, su sakalu ant rankos, Rudolfas 
Haras, Berta ir Rudencas, ginkluotų samdinių 
didelė palyda, kuri ietimis apsupa visą sceną 


RUDOLFAS HARAS 
Iš kelio! Fogtas! 
GESLERIS Išvaikykit juos! 
Ko žmonės renkas? Kas pagalbos šaukia? 


Visiška tyla 


Kas buvo čia? Man reik žinot! 

(Fryshartui) 

Gal tu kalbėsi? 

Kas tu esi ir kam laikai tą žmogų? 

(Paduoda tarnui sakalą) 
FRYSHARTAS 

Galingas viešpatie! Esu kareivis, 

Sargyboj pastatytas prie kepurės. 

Aš sulaikiau šį vyrą nusikaltus, 

Jis neatidavė kepurei pagarbos. 

Norėjau jį suimt, kaip įsakyta, 

Bet Žmonės prievarta atimti nori. 
GESLERIS (po valandėlės) 

Tai imperatoriaus nepaisai, Teli, 

Jo vietininką niekini — mane, 

Atsisakydamas pagerbt kepurę, 

Kurią iškabinau jums išbandyti. 

Tu pats išduodi savo piktą kėslą. 

TELIS 
Atleiskit, mielas pone! Nežinojau, 
O ne paniekinti aš jus norėjau. 
Kitaip galvočiau, tai nebūčiau Telis!“.— 
Prašau malonės, taip daugiau nebus. 
GESLERIS (patylėjes) 
Girdėjau, Teli, tu iš lanko šaudai, 
Kad joks šaulys negali tau prilygti? 
VALTERIS TELIS 
Taip, pone, tai tiesa. Per šimtą žingsnių 
Nuo medžio obuolį nušauna tėvas!'. 
GESLERIS 
Ar tavo čia sūnus? 
TELIS Taip, mielas pone! 
GESLERIS | 
Ar dar vaikų turi? 
TELIS Dar vieną sūnų. 
GESLERIS 
Katrą tu iš dviejų labiau myli? 
TELIS 
Abudu sūnūs lygiai man mieli. 
GESLERIS | 
Gali numušti obuolį nuo medžio, 
Tai man parodyk savo šaulio meną. 
Paimki lanką, — jį čia pat turi,— 
Ir pasiruoški nuo sūnaus galvos 
Nušauti obuolį. Tik aš patarčiau 
Numušti obuolį iš pirmo karto. 
Jei nepataikysi, prarasi galvą. 
Visi pasibaisi 
TELIS 
Įsakot, pone, baisų man dalyką. 
Nušauti nuo sūnaus galvos? — Ne, ne, 
Mielasis pone, teikiatės juokauti! — 
Apsaugok dieve — jei rimtai norėtut 
Priversti tėvą tokiai baisenybei! 
GESLERIS 
Tu nuo sūnaus galvos turi nušauti 

Man obuolį! — Aš noriu, reikalauju! 
TELIS 
Kad taikyčiau į savo vaiko galvą 
Iš savo lanko? — Ne, verčiau numirsiu! 
GESLERIS 
Nušausi arba mirsi su vaiku! 
TELIS 
Turiu aš būti žmogžudžiu sūnaus? 
Vaikų neturit, pone, ir nežinot, 
Ką sukeliat jūs tėvo širdyje. 
GESLERIS 
Ei Teli, koks tu atsargus tapai! 
Man sakė, kad svajotojas esi 
Ir taip gyventi kaip visi nemėgsti. 
Patinka tau — keistybės. Taigi aš 
Ir parinkau nepaprastą dalyką. 
Apsigalvotų kitas — tu gi drąsiai, 
Akis užmerkęs, ryžtiesi viskam. 
BERTA 
Nekrėskit, pone, su žmonėm juokų! 
Jūs matot, kad jie stovi nusiminę, 
Iš jūs burnos girdėt nepratę pokštų. 
GESLERIS 
O kas gi sakė jums, kad aš juokauju? 
(Palenkia ties juo nukarusią obelies šaką) 
Štai obuolys. Paruoškit šauliui vietą. 
Jo priprastą atstumą atskaičiuokit. 
Aš duodu jam aštuoniasdešimt žingsnių, 
Bet ne mažiau ir ne daugiau. Jis girias — 
Per šimtą žingsnių pataikąs į tikslą. 
Dabar, šauly, pataikyk be klaidos! 
RUDOLFAS HARAS 
O dieve, čia iš tikro! — Klaupkis, vaike, 
Ir landfogtą prašyk pasigailėti. 
VALTERIS FIURSTAS (tyliai Arnoldui iš Melchtalio, kuris vos 
valdosi) 
"Susivaldykite, prašau, nurimkit! 
BERTA (landfogtui) 
Užtenka, pone! Šitaip žiauriai žaisti 

Nežmoniška su tėvo širdimi. 

Jei būtų nusipelnęs vargšas bausmę 

Už tokį paprastą nusižengimą, 

Tai dešimt kartų mirtį iškentėjo. 

Dabar paleiskit sveiką jį namo. 

Jis jau žinos. Ir šitą baisų mirksnį 

Jis pats ir jo vaikų vaikai atmins. 
GESLERIS 

Praskirkit kelią! Ko gi čia delsi? 

Gyvybę praradai: galiu nubausti 

Tave mirtim, bet pavedu likimą 

Aš maloningai tavo rankų menui. 

Tau griežtu sprendimu netinka skųstis, 

Jei pats gali nulemti savo dalią. 

Garsus taikliu žvilgsniu. Tai ir gerai! 

Čia verta tau, šaul y, parodyt meną: 

Juk taikinys atlyginimo vertas! 

Į juodą skritulį pataikyt gali 

Kiekvienas kitas, betgi tas man vyras, 

Kuris visur parodo savo meną, 

Širdis nekliudo rankos nei akies. 
VALTERIS FIURSTAS (puldamas prieš jį ant kelių) 

Mes pripažįstam jūsų didenybę, 

Tegu malonė būna jūsų teisė. 

Paimkit pusę mano turtų, viską, 

Tik nuo baisios bausmės atleiskit tėvą. 
VALTERIS TELIS 

Seneli, nesilenk prieš piktą Žmogų! 

Aš nebijau. Sakykit, kur man stoti. 

Į paukštį skrendantį pataiko tėvas, 

Tai jis širdies nepervers savo vaikui. 
ŠTAUFACHERIS 

Jūs negraudina vaiko nekaltybė? 
RIOSELMANAS 

Atminki — dievas danguje yra, 

Jam atsakysi ir už savo darbus! 
GESLERIS (rodydamas į vaiką) 

Pririškite prie liepos jį tenai! 


459 Trečias veiksmas 


VALTERIS TELIS 
Mane pririšti liepia? Ne, nenoriu! 
Ramiai kaip avinėlis aš stovėsiu, 
Net nekvėpuodamas. O jei pririšit, 
Tai pančiuose blaškysiuos ir nerimsiu. 
RUDOLFAS HARAS 
Tai leisk, vaikeli, bent akis užrišti. 


VALTERIS TELIS 
O kam akis? Ar manot, kad bijosiu 
Strėlės iš tėvo rankos? Drąsiai lauksiu 
Ir net nemirktelsiu akių blakstienom. 
Parodyk, tėve, kad esi šaulys, 
Ir drąsiai šauki apmaudui to niekšo, 
Tiksliai pataikydamas. 


Jis eina prie liepos, jam ant galvos uždedamas obuolys 


ARNOLDAS Iš MELCHTALIO (valstiečiams) 
Kaip? Mes leisim 
Prieš mūs akis įvykt piktadarybei? 
Tai kam tada mes esaine prisiekę? 
ŠTAUFACHERIS 
Be reikalo pradėtum. 
Mes be ginklų 
Ir apsupti aplinkui iečių miško. 
ARNOLDAS IŠ MELCHTALIO 
Kad būtume iš karto pasiryžę! 
Atleiski, dieve, tiems, kurie pasiūlė 
Mums atidėti. 
GESLERIS (Teliui) 
Na, tai pradėk! 
Negalima turėti veltui ginklo. 
Visur nešiotis ginklą pavojinga, 
Strėlė atšoka kartais ir į šaulį. 
Ta pasisavinta valstiečių teisė 
Turėti ginklą įžeidžia valdovą. 
Tiktai kas valdo, tam priklauso ginklas. 
Nešioti jums smagu strėles ir lanką, 
Gerai, tai aš jums taikinį nurodau. 

TELIS (įtempia lanką ir uždeda strėlę) 
Iš kelio traukitės! 
ŠTAUFACHERIS Ką darot, Teli? 
O, niekados! Kaip galima išdrįsti? 
Juk dreba jūs ranka ir keliai linksta. 
TELIS (nuleisdamas lanką) 
Man mirga akyse. 


MOTERYS 
O šventas dieve! 
TELIS 
Atleiskite nuo šūvio. Štai — širdis! 
(Atidengia krūtinę) 
Pašaukit raitelius, tegu ją pervers. 
GESLERIS 
Man reik ne tavo gyvasties, bet šūvio! 
Gali tu viską, nieko neprivengi: 
Gerai valdai tu irklus kaip ir lanką, 
Audros nėsibijai, jei gelbėt reikia. 
Tai, gelbėtojau, išsigelbėk pats! 
Telis stovi, baisiai kovodamas su savimi, jo rankos dreba, 
ir paklaikusiomis akimis jis žiūri čia į landfogtą, čia į dangų. 
Staiga stveria kilpinę, ištraukia antrą strėlę ir užsikiša už 
ančio. Landjfogtas viską stebi 


VALTERIS TELIS (po liepa) 
Šauk, tėve! Nebijau! 


TELIS Na, reikia šauti. 
(Susitvardo ir taikosi) 
RUDENCAS 


Užtenka, ponas landfogte! Gana! — 

Jūs neprivalot! — Išbandyt norėjot! — 

Ir visiškai pasiekėt savo tikslą. 

Per didelis griežtumas kenkia siekiui. 

Ir lankas pertemptas staiga nutrūksta. 
GESLERIS 

O jūs tylėkit, jeigu nieks neklausia. 
RUDENCAS 

Aš noriu, aš turiu dabar kalbėti. 

Man imperatoriaus garbė šventa. O smurtas 
Tik neapykantą sukelti gali. 

Valdovas to nenori. Aš turiu 

Pabrėžti jums, kad šitokio žiaurumo 

Iš jūs neužtarnavo mano liaudis, 

Ir jūs visai neturite tam teisės. 


GESLERIS 


Aure ir jūs išdrįsot! 


RUDENCAS Aš tylėjau, 


Matydamas visus bjauriuosius darbus, 
Užmerkdamas akis prieš neteisybę 

Ir slėpdamas giliai krūtinėj savo 
Jums pilną pasipiktinimo širdį. 
Toliau tylėti — būtų išdavimas 
Tėvynės mano ir karaliaus mano. 


BERTA (puldama tarp jo ir landfogto) 


O dieve, jūs neerzinkit siaubūno! 


RUDENCAS 


Dėl jūsų aš apleidau savo tautą. 
Išsižadėjau savo artimųjų 

Ir su savais visus ryšius nutraukiau, 
Kad tik prie jūs pritapčiau. Bet nukrito 
Man raištis nuo akių, ir nusigandęs 

Aš stoviu ant baisios bedugnės krašto. 
Jūs suklaidinot mano laisvą mintį 

Ir širdį suvedžiojot.— Savo tautai 

Aš pražūtį rengiau gera valia. 


GESLERIS 


Beproti, taip kalbi tu savo ponui? 


RUDENCAS 


Karalius mano viešpats, bet ne jūs! — 
Aš taip kaip jūs esu užgimęs laisvas 
Ir riterio dorybėmis jums lygus. 

Jei būtut ne valdovo čia vardu, 

Kurį gerbiu, o jūs jo vardui kenkiai, 
Tai savo pirštinę aš mesčiau jums, 

Ir jūs, kaip riteris, turėtut atsakyti. 
Tai ką gi, savo raiteliams pamokit! 

Aš ne beginklis kaip anie. Turiu 

Aš savo kardą, ir kas prisiartins — 
ŠTAUFACHERIS (šaukia) 

Nukrito obuolys! 


Tuo metu, kai visų dėmesys buvo nukreiptas į landfogtą ir 
Rudencą, tarp kurių atsistojo Berta, Telis paleido strėlę 


RIOSELMANAS 
O vaikas gyvas! 
DAUG BALSŲ 
Tiesiog į obuolį pataikė Telis! 


Valteris Fiurstas kone alpsta, atrodo, tuoj pargrius, Berta 
jį prilaiko 
GESLERIS 
Ar šovė jis? Nejaugi? Tai beprotis! 
BERTA 
Berniukas gyvas. Atsipeikėk, tėve! 
VALTERIS TELIS (atbėga pasišokėdamas su obuoliu) 
Štai obuolys, tėveli! Aš žinojau, 
Kad savo vaiko niekad nesužeisi. 


Telis stovi, visu kūnu palinkęs į priekį, lyg sekdamas strėlę. 
Lankas iškrenta jam iš rankų. Pamatęs atbėgantį vaiką, sku- 
ba prie jo išskėtęs rankas ir stipriai jį spaudžia prie širdies, 
paskui, praradęs jėgas, suklumpa. Visi stovi susigraudinę 


BERTA 
Gerasis dieve! 
VALTERIS FIURSTAS (tėvui ir sūnui) 
Mylimi vaikeliai! 
ŠTAUFACHERIS 
Garbė aukščiausiam! 
LOITHOLDAS Tai bent buvo šūvis! 
Jį žmonės ateity ilgai minės. 
RUDOLFAS HARAS 
Kalbės per amžius upie Telio šūvį, 
Kol savo vietoje stovės kalnai. 
(Paduoda landfogtui obuolį) 

GESLERIS 

Dievaž, per patį vidurį pataikė! 

Tai meistro šūvis. Reikia pripažinti. 
RIOSELMANAS 

Taip, šūvis geras, betgi vargas tam, 

Kuris juo vedė dievą į pagundą. 
ŠTAUFACHERIS 

Tai kelkitės, atsigaivinkit, Teli! 

Jūs vyriškai išsikovojot laisvę 

Ir galite ramiai namo keliauti. 
RIOSELMANAS 

Tai eikit, motinai parveskit sūnų! 


Jie nori jį nusivesti 


GESLERIS 
Palauki, Teli! 
TELIS (grįždamas) Ką sakysit, pone? 
GESLERIS 
Tu paslėpei dar vieną strėlę. Taip. 
Gerai mačiau. Ką tu buvai sumanęs? 
TELIS (pagalvojęs) 
Toks, pone, paprotys šaulių iš seno. 
GESLERIS 
Ne, Teli, toks atsakymas netinka. 
Kažką tu kita galvoje turėjai. 
Tai atvirai prisipažink man, Teli, 
Kad ir kažkas bebūtų, tau gyvybę 
Garantuoju. Tai kam antra strėlė? 
TELIS 
Gerai, jei garantuojat man gyvybę, 
Tai aš galiu jums tiesą pasakyti. 

(Išsitraukia strėlę iš kilpinės ir žiūri baisiu žvilgsniu į landfogtą) 


Antra strėle aš būčiau jus nušovęs. 
Jei nors truputį būčiau kliudęs sūnų, 


Tai jums tikriausiai būčiau aš pataikęs. 


GESLERIS 
Gerai. Garantavau aš tau gyvybę 
Ir noriu išlaikyti savo žodį. 
Bet, sužinojęs tavo piktą mintį, 

Aš įsakysiu ten tave paslėpti, 
Kur nematysi saulės nei mėnulio, 
Kad apsisaugočiau nio tavo šūvio. 
(Tarnams) 
Suimkit jį! Suriškit! 

Telis surišamas 


ŠTAUFACHERIS Kaip tai, pone? 
Jūs norite suimti tokį žmogų, 
Kuriam padėjo viešpaties ranka? 

GESLERIS 
Matysim, ar padės jam antrą kartą. 
Tuojau į mano laivą jį nuveskit! 
Aš pats į Kiusnachtą jį nugabensiu. 

RIOSELMANAS | 
Jį suimtą iš krašto išgabensit? 

VALSTIEČIAI 
Nei imperatorius, nei jūs negalit 
Sulaužyti duotų mums laisvės raštų. 

GESLERIS 
Kur jie? Jų nepatvirtino valdovas. 
Žinokit, imperatoriaus malonę 
Paklusnumu užsitarnauti turit. 

Jūs sąmokslą sudarėt prieš valdovą 
Ir rengiatės bepročių sukilimui. 

Aš jus pažįstu! Jus matau kiaurai! 
Dabar jį paimu iš jūsų tarpo, 

Bet jūs visi čia esate kalti. 

Kas turi proto, tyli tas ir klauso! 


Jis pasišalina, paskui jį seka Berta, Rudencas, Ha- 
ras ir tarnai, pasilieka Fryshartas ir Loitholdas 


VALTERIS FIURSTAS (didelio sielvarto prislėgtas) 
Tai viskas baigta. Su visais namais 
Jis pražudyt įsigeidė mane! 
ŠTAUFACHERIS (Teliui) 
Ir kam reikėjo erzinti siaubūną? 
TELIS 
O kas susivaldys, tiek iškentėjęs? 

ŠTAUFACHERIS 
Dabar pražuvo viskas. Mes be jūs — 
Supančioti, grandinėm surakinti. 
VALSTIEČIAI (apsupdami Telį) 
Be jūs prarandam paskutinę viltį! 
LOITHOLDAS (prisiartindamas) 
Man gaila, Teli, bet turiu klausyti. 
VALTERIS TELIS (su dideliu skausmu prie jo glausdamasis) 
O tėve! Mielas tėve! 
TELIS (rodydamas ranka į dangų) 
Aukštai ten tavo tėvas. Jojo šaukis! 
ŠTAUFACHERIS 
Ką pasakyti jūsų žmonai, Teli? 
TELIS (glausdamas su meile vaiką prie krūtinės) 
Berniukas sveikas, man pagelbės dievas. 
(Staiga atsitraukia ir nueina su sargybiniais) 

Pirma scena 


Keturių kantonų ežero rytinis krantas 


Fantastiškos stačios uolos vakaruose užstoja perspektyvą. 
Ežeras nerimsta, girdėti užiant ir šniokščiant, tarpais žybčioja 
žaibai ir dunda griaustinis. Kuncas iš Gerzauwu, žve- 
jysir žvejo berniukas 


KUNCAS IŠ GERZAU 

Aš pats mačiau, jūs galit patikėti, 

Kad viskas buvo taip, kaip jums sakau. 
ŽVEJYS 

Tai suimtas ir nugabentas Telis 

Į Kiusnachtą, šauniausias krašto vyras, 

Tikriausia mūsų laisvės parama. 
KUNCAS IŠ GERZAU 

Pats landfogtas su juo drauge išvyko. 

Jie rengėsi į ežerą išplaukti, 

Man keliantis iš Fliueleno, bet 

Smarki audra kaip tik tada pakilo 

Ir privertė mane čia apsistoti, 

Galėjo sukliudyt ir jiems išplaukti. 
ŽVEJYS 

O Telis fogto pančių surakintas! 

Tikėkite, kad jį giliai paslėps, 

Kur jis dienos šviesos nebematys! 

Taip nekaltai įžeidęs laisvą žmogų, 

Turės bijoti jo teisingo keršto. 
KUNCAS IŠ GERZAU 

Be to, girdėti, miršta mūs seniūnas, 

Garbingas Atinghauzeno valdovas. 

ŽVEJYS 
Tai paskutinė mūs viltis sudūžta. 
Tik jis vienintelis galėjo balsą 
Pakelt už liaudies pamintąsias teises. 
KUNCAS IŠ GERZAU 
Audra didėja. Likite sveiki. 
Aš kaime prieglaudos pasiieškosiu, 
Nes šiandien neįmanoma išplaukti. 
(Nueina) 
ŽVEJYS 
Nelaisvėj Telis ir seniūnas miršta! 
Dabar, pamiršusi bet kokią gėdą, 
Iškels tironija įžūlią galvą. 
Visai bus užčiaupta tiesos burna 
Ir akys bus apakintos, kur mato, 
Ranka, kuri turėjo išvaduoti, 
Kalėjime grandiniais surakinta. 
BERNIUKAS 
Smarki kruša. Į pirkią einam, tėte! 
Lauke negalima ilgiau ištverti. 
ŽVEJYS 
Tai šėlkit, vėjai, kriskite, žaibai, 
Pratrūkit, debesys, užliekit žemę, 
Kad būsimų kartų daigai pražūtų! 
Laukiniai gaivalai, užviešpataukit, 
Sugrįžkite į dykumą, vilkai, 
Gauruotos meškos, — jums priklauso kraštas, 
Nes kas norės be laisvės čia gyventi! 
BERNIUKAS 
Kaip dūksta viesulas ir gelmės šniokščia! 
Dar ši bedugnė niekad taip nešėlo. 
ŽVEJYS 
Dar niekada neprievartavo tėvo, 
Kad taikytų į galvą savo vaikui. 
Pati gamta įtūžusi sukilo 
Prieš tokį smurtą. Aš nesistebėčiau, 
Jei šitos uolos ežeran nuslinktų, 
Jei šitos sniego ir ledų viršūnės, 
Kurios sustingusios nuo amžių stovi, 

Staiga sutirptų ir srautu tekėtų, 
Jei šie kalnai į prarajas nugriūtų, 
Jei prasiveržtų iš bedugnių gelmės 
Ir antras tvanas žemę paskandintų. 


Girdėti skambinant 


BERNIUKAS 
Klausykite, ant kalno skamba varpas! 
Tai skęstant laivą ežere pamatė 
Ir skambina, kad melstumės už jį. 


Jie kopia į kalną 


ŽVEJYS 

O, vargas laivui, užkluptam kelionėj 
Ir supamam siaubingame lopšy! 

Nei vairas nepadės, nei vairininkas. 
Audra valdovas. Viesulas ir vilnys 
Kaip sviediniu čia žaidžia žmogumi. 
Ten niekur įlankos nepamatysi, 
Kur maloningą prieglaudą atrastum, 
Aplink nukarusios grėsmingai uolos, 
Kurios pagalbos rankos neišties, 
Tik rūsčiai atstatys akmens krūtinę. 


BERNIUKAS (rodydamas į kairę) 
Tai atplaukia iš Fliueleno laivas. 


ŽVEJYS 
Padėk jiems, dieve, vargšams! Jei audra 
Į šitą urvą kartą įsiveržia, 
Tai šėlsta kaip plėšrus žvėris narve 
Ir daužosi tarp geležinių virbų, 
Bandydama kaip nors iš jų ištrūkti, 
Bet supa ją aplinkui stačios uolos, 
Užstodamos tarpeklį lig padangės. 


Kopia ant kalno 
BERNIUKAS 


Tai Urio fogto laivas! Jį pažįstu 
Iš vėliavos ir jo raudono stogo. 

ŽVEJYS 
Teisingas dieve! Taip, tai fogto laivas, 
Ten plaukia jis ir veža savo auką. 
Kaip greitai jį bausmės ranka ištiko! 
Dabar pažins jis viešpatį stipresnį. 
Tos baisios bangos neklausys jo balso, 
Tos stačios uolos nenulenks galvos 
Prieš jo kepurę.— Nesimelsk, sūnau, 
Ir netrukdyk teisingai dievo rankai! 
BERNIUKAS 
Meldžiuosi ne už landfogtą, už Telį, 
Kuris yra tenai drauge laive. 
ŽVEJYS 
O aklas gaivalų neprotingume! 
Jei reikia tau nubausti v ien ą kaltą, 
Tai laivą skandini ir vairininką! 
BERNIUKAS 
Žiūrėk, jie praplaukė pro Bugisgratą, 
Bet vėl nuo Toifelsmiunsterio audra 
Juos nubloškė atgal prie Aksenbergo. 
Jau nematyti. 
ŽVEJYS Ten iškyšulys, 
Kur daugelis laivų anksčiau sudužo. 
Jei nepavyks laimingai prasilenkti, 
Tai neišvengiamai suduš į uolą, 
Kuri gelmėj ten slypi pasinėrus. 
Laive jie turi gerą vairininką. 
Tik vienas Telis gali juos išgelbėt, 
Bet rankos jo ir kojos surakintos. 


Vilius Telis su lanku. Jis ateina skubiais žingsniais, nu- 
stebęs žvalgosi aplinkui, ir matyti, kad labai susijaudinęs. Pa- 
siekęs scenos vidurį, puola ant kelių, ištiesdamas rankas į že- 
mę, o paskui į dangų 


BERNIUKAS (jį pastebi) 

Žiūrėkite, tėte, kažkoks vyras klūpo! 
ŽVEJYS 

Jis apkabinęs žemę savo rankom 

Ir lyg nesavas būtų, kažkoks keistas. 

BERNIUKAS (prisiartindamas) 

Ką aš matau! Eikš, tėte, čia greičiau! 
ŽVEJYS (prieina) 

Kas ten yra? O viešpatie! Juk Telis! 

Sakykite, kaip čia jūs atsiradot? 
BERNIUKAS 

Ar jūs laive nebuvot surakintas? 
ŽVEJYS 

Ar jus į Kiusnachtą jis negabeno? 
TELIS (atsistodamas) 

Esu jau laisvas. 


ŽVEJYS IR BERNIUKAS Laisvas! O stebuklas! 


BERNIUKAS 
Kaip atsiradot čia? 
TELIS Iš laivo. 
ŽVEJYS = Kaip? 
BERNIUKAS (skubiai) 
O kurgi landfogtas? 
TELIS Jį neša bangos. 
ŽVEJYS 
Ar gali būti? Jūs kaip atsiradot? 
Kaip iš grandinių ir audros ištrūkot? 
TELIS 
Tik per apvaizdą dievo maloningą. 
O buvo taip... 


ŽVEJYS IR BERNIUKAS Papasakokit mums! 


TELIS 
Kas atsitiko Altorfe, jūs žinot. 
ŽVEJYS 
Taip, viską aš žinau. 
TELIS Kad landfogtas, 
Suimti ir surišt mane įsakęs, 
Norėjo pats į Kiusnachtą išvežti. 
ŽVEJYS 
Iš Fliueleno išplaukė prieš audrą, 
Mes viską žinom. Bet kaip jūs ištrūkot? 
TELIS 
Aš surištas stipriai laive gulėjau, 
Beginklis ir apleistas. Netikėjau, 

Kad saulės šviesą dar kada matysiu, 
Savos žmonos, vaikų mieluosius veidus, 
Ir be vilties į ežerą žiūrėjau. 
ŽVEJYS 
O varge mano! 
TELIS Išplaukėm taip mes 
Drauge su fogtu, Haru ir tarnais. 
O mano lankas ir strėlių kilpinė 
Gulėjo apačioj prie pačio vairo. 
Bet vos tiktai pasisekė praplaukti 
Pro Akseno alkūnę, davė dievas, 
Kad viesulas — baisus ir pragaištingas — 
Staiga įsiveržė nuo Sen Gotardo, 
Kad irklininkai net rankas nuleido 
Ir manė, kad reikės visiems paskęsti. 
Tada aš išgirdau, kaip vienas tarnas 
Į fogtą kreipėsi ir tarė jam: 
„Jūs matote, kas gresia jums ir mums, 
Mes blaškomės ties pražūties riba. 
Iš baimės vairininkas nenuvokia, 
Ką bedaryti, ir nežino kelio. 
Tarp mūs yra prityręs vairininkas 
Ir didelės stiprybės vyras — Telis. 
Tai ar neleistut juo pasinaudoti?“ 
Tada man šitaip tarė fogtas: „Teli, 
Jei ryžties mus išgelbėt nuo audros, 
Tai įsakysiu tau nuimti pančius“. 
Aš atsakiau: „Taip, pone, pabandysiu 
Su viešpaties pagalba išsigelbėt“. 
Atrišo pančius, aš prie vairo stojau 
Ir nuplaukiau, apsižvalgiau aplink, 
Kur mano ginklas stovi, ir dairiausi, 
Kur būtų patogiau iššokt į krantą, 
Ir kai aš pamačiau paplokščią uolą, 
Iškilusią virš ežero gelmių... 
ŽVEJYS 
Aš ją žinau, prie Akseno papėdės. 
Tiktai, man rodos,— ji tokia stati, — 
Negalima ant jos užšokt iš laivo. 

TELIS 
Aš surikau tarnams smarkiau irkluoti, 
Jei pasisektų prie uolos priplaukti, 
Tai mes išvengtume baisaus pavojaus. 
Kai, sparčiai irdamiesi, ją pasiekėm, 
Tai aš, paprašęs viešpatį pagalbos, 
Susikaupiau ir iš visų jėgų 
Prispaudžiau laivo galą prie uolos. 
Staiga į viršų šokau ant uolos, 
Galingai atsispirdamas į laivą 
Ir jį nublokšdamas tolyn nuo kranto 
Į vandenų nasrus. Tegul nešioja, 
Kaip dievas panorės, toliau jį bangos. 
Taip ištrūkau aš nuo baisios audros 


Ir nuo piktų žmonių dar baisesnio smurto. 


ŽVEJYS 
O Teli, Teli, tikrą jums stebuklą 
Parodė dievas. Vos galiu tikėti. 
Bet ką dabar, sakykite, darysit? 
Jūs negalėsite ramiai gyventi, 
Jei fogtas po audros išliktų gyvas. 
TELIS 
Kai aš dar surištas laive gulėjau, 
Ketino Brunene išlipti jis į krantą, 
Per Švicą nugabent mane į pilį. 
ŽVEJYS 
Per kraštą jis Keliu norėjo vykti? 
TELIS 
Taip sakė jis. 
ŽVEJYS Tai slėpkitės greičiau! 
Iš jo nagų negelbės dievas dukart. 
TELIS 
Parodykit man artimiausią kelią 
Tiesiog į Artą ir į Kiusnachtą. 
ŽVEJYS 
Ten vieškelis pro Štaineną yra. 
Bet mano vaikas jus išvesti gali 
Pro Lovercą,— arčiau bus ir saugiau. 
TELIS (paduodamas jam ranką) 
Už jūsų gera — dievas teatlygins! 

Gyvenkite sveiki! 

(Eina ir vėl grįžta) 

Ar neprisiekėt 

Jūs Riutlyje? Man rodos, lyg girdėjau.— 
ŽVEJYS 

Aš ten buvau ir sąjungai prisiekiau. 
TELIS 

Tai būkit geras Biurglenan nueiti! 

Žmona nerimsta. Jūs praneškit jai: 

Aš išsigelbėjęs ir pasislėpęs. 
ŽVEJYS 

Bet ką jai pasakyti, kur pabėgęs? 
TELIS 

Ten rasit mano uošvį ir kitus, 

Kurie prisiekę Riutlyje drauge, 

Tai pasakykit jiems, kad būtų drąsūs. 

Jau Telis laisvas, jo ranka stipri, 

Ir greitai apie jį daugiau išgirs. 
ŽVEJYS 

Ką sugalvojot? Pasakykit man. 
TELIS 

Bus padaryta, tai visi kalbės. 

(Nueina) 
ZVEJYS 

Parodyk kelią, Jeni! Duok jam, dieve, 

Kad jis pasiektų užsibrėžtą tikslą. 

(Nueina) 


Antra scena 


Atinghauzeno rūmuose 

Baronas miršta krėsle su atkalte. Valteris Fiurs- 
tas, Štaufacheris, Arnoldas iš Melchta- 
lio ir Baumgartenas jį marina. Valteris Te- 
lis klūpo prie mirštančiojo 


VALTERIS FIURSTAS 
Jau viskas baigta. Numirė jisai. 

ŠTAUFACHERIS 
Nepanašus į mirusį. Pažvelkit, 
Prie lūpų juda plunksna. Tyliai miega 
Ir šypsosi ramiai jo veido bruožai. 


Baumgartenas nueina prie durų ir su kažkuo kalbasi 


VALTERIS FIURSTAS (Baumgartenui) 
Kas ten? 

BAUMGARTENAS (grįždamas atgal) 
Duktė jūs Hedviga atėjo. 
Ji nori pamatyti jus ir sūnų. 


Valteris Telis atsistoja 


VALTERIS FIURSTAS 

Kaip aš paguosiu ją, pats be paguodos? 

Užgriuvo ant galvos nelaimės visos. 
HEDVIGA (įsiverždama) 

Kur mano vaikas? Leiskit pamatyti! 
ŠTAUFACHERIS 

Susivaldykit! Namuose — mirtis. 


HEDVIGA (puldama prie vaiko) 
Ak, mano Velti! Gyvas! 
VALTERIS TELIS (apkabindamas ją) Vargšė mama! 


HEDVIGA 

Nesužeistas, sūnelis mano gyvas! 

(Apžiūri jį, baimingai susirūpinusi) 

Ar gali būti? Taikė į tave? 

Galėjo drįsti? Jis širdies neturi. 

Į savo vaiką taikyti strėle! 
VALTERIS FIURSTAS 

Jo širdį draskė sielvartas baisus. 

Bet gelbėt buvo priverstas gyvybę. 
HEDVIGA 

Jei būtų jis turėjęs tėvo širdį, 

Tai šimtą kartų būtų pats numiręs. 
ŠTAUFACHERIS 

Jūs turite apvaizdai padėkoti, 

Kad taip pavyko. 

HEDVIGA Ar galiu užmiršti, 
Kad ir kitaip galėjo atsitikti? 
O viešpatie! Gyvenčiau šimtą metų, 
Tai amžinai matyčiau stovint vaiką 
Ir tėvą, taikantį į jojo galvą, — 
Strėlė man visą laiką varstys širdį. 
ARNOLDAS IŠ MELCHTALIO 
Žinotut jūs, kaip jį kankino fogtas! 
HEDVIGA 
Kaip kietos vyrų širdys! Jei puikybę 
„Kas nors įžeis, tai nieko jie nepaiso, 
Net vaiko galvą stato į pavojų 
Ir žaidžia motinos jautria širdim. 
BAUMGARTENAS 
Ar jūsų vyro ne sunki dalia, 
Kad dar šiais priekaištais apsunkint norit? 
Ar jo kančioms neturite širdies? 
HEDVIGA (atsikreipia į jį ir žiūri rūsčiu žvilgsniu) 
Tu moki vien tik ašarot dėl draugo! 
Kur buvot jūs visi, kai nelaimingą 
Sukaustė pančiais? Kurgi jūs pagalba? 
Jūs matėte ir leidote įvykti 
Piktadarybei ir pakęst galėjot, 
Kai suėmė iš jūsų tarpo draugą. 
Ar šitaip būtų Telis pasielgęs? 
Ar jis apgailestaudamas stovėjo, 
Kai fogto raiteliai pavymui vijos 
Ir ežeras bangavo prieš tave? 
Ne ašarom bergždžiom tave jis guodė, 
Tiktai, užmiršdamas vaikus ir žmoną, 
Į valtį šoko gelbėti tavęs. 
VALTERIS FIURSTAS 
Bet argi mes galėjome išgelbėt? — 
Mūs buvo maža, ir visi beginkliai! 
HEDVIGA (puldama prie jo krūtinės) 
O tėve! Tu taip pat jį praradai! 
Visi mes, visas kraštas jį prarado! 
Visi neteko jo ir jis visų! 
O dieve, kad vilties tik neprarastų! 

Į požemio kalėjimą joks draugas 
Paguosti neateis. O jei susirgs? 
Ak, neišvengiamai jis turi sirgti 
Kalėjimo tamsoj! Kaip Alpių rožė 
Nublunka ir nuvysta pelkių ore, 
Taip jis gyventi negalės be saulės 
Ir be gaivinančio kalnų dvelkimo. 
Jis suimtas! Jisai! Jo oras — laisvė! 
Jis negalės gyvent kapų tvaike. 
ŠTAUFACHERIS 
Nenusiminkit! Stengsimės visi 
Kalėjimo duris atidaryti. 
HEDVIGA 
Ką galit jūs visi be jo? Kol buvo 
Dar Telis laisvas, buvo dar vilties. 
Jis buvo nekaltųjų užtarėjas 
Ir persekiojamųjų tikras draugas, 
Jis gelbėjo visus. Bet jūs. visi 
Negalit jo išlaisvint iš grandinių. 


Atinghauzenas pabunda 


BAUMGARTENAS 
Jis sukrutėjo. Rimkit! 
ATINGHAUZENAS (pasikeldamas) Kur jis? 
ŠTAUFACHERIS | Kas? 
ATINGHAUZENAS 
Man trūksta jo. Jis paskutinį mirksnį 
Mane apleido. 
ŠTAUFACHERIS Mini giminaitį. 
Ar jam duota žinia? 
VALTERIS FIURSTAS Jau pasiųsta. 
Nusiraminkit! Jo širdis atvirto. 
Jis su mumis. 
ATINGHAUZENAS Ar užtarė tėvynę? 
ŠTAUFACHERIS 
Su didvyrio drąsa. 
ATINGHAUZENAS Tai ko jis neina 
Priimti mano šios palaimos? 
Jaučiu, kad jau visai arti mirtis. 

ŠTAUFACHERIS 
O ne, kilnusis pone! Miegas jus 
Sustiprino, ir žvilgsnis jūs budrus. 
ATINGHAUZENAS 
Gyvenimas — kančia, ir ji nurimo. 
Jau baigtos kančios, baigias ir viltis. 
(Pastebi vaiką) 
Kieno tas vaikas? 


VALTERIS FIURSTAS Tai vaikaitis mano. 


Palaiminkit jį, pone! Jis be tėvo liko. 
ATINGHAUZENAS 
Visus, visus paliksiu jus be tėvo! 
O vargas man, kad paskutinį mirksnį 
Turiu matyt tėvynės pražuvimą! 
Turėjau išgyventi ilgą amžių, 
Kad visos viltys su manim numirtų. 
ŠTAUFACHERIS (Valteriui Fiurstui) 
Ar leisime jam sielvarte numirti? 
Ar nenušviesim paskutinio mirksnio 
Vilties pragiedruliu? — Kilnusis pone, 
Jūs galit guostis! Mes neapleisti 
Ir nesame pražuvę be vilties. 
ATINGHAUZENAS 
O kas išgelbės jus? 
ŠTAUFACHERIS Mes patys. Davė žodį 
Vieni kitiems visi kantonai trys 
Iš savo krašto išvaryt tironus. 
Sudarėm sąjungą ir susirišom 
Vienybės priesaika. Pradėsim kovą 
Dar prieš Naujus metus, ir jūsų kaulai 
Galės ilsėtis jau laisvam krašte. 
ATINGHAUZENAS 
Sudarėt sąjungą? 
ARNOLDAS IŠ MELCHTALIO 
Tą pačią dieną 
Sukils kaip vienas trys kalnų kantonai. 
Jau viskas paruošta, ir paslaptis 
Šventai išlaikoma, nors daug kas žino. 
Jau dega žemė po tironų kojom, 

Ir jųjų smurto dienos suskaitytos. 
Jau greitai nebeliks čia jų nė ženklo. 
ATINGHAUZENAS 
Bet mūs krašte yra stiprių pilių! 
ARNOLDAS IŠ MELCHTALIO 
Tą pačią dieną jas visas sugriausim. 
ATINGHAUZENAS 
Ar sąjungoj kilmingi dalyvauja? 
ŠTAUFACHERIS 
Mes lauksim jų pagalbos, jei prireiks. 
Dabar prisiekę tik vieni valstiečiai. 
ATINGHAUZENAS (iš lėto pakyla, labai nustebęs) 
Jei savo išgalėm valstiečiai drįsta — 
Be riterių pagalbos — tokiam žygiui, 
Pasitikėdami savom jėgom, 
Tai mes tikrai daugiau nereikalingi 
Ir galime ramiai į kapą žengti: 
Pakeitus mus, nauja, sveika jėga 
Žmonijos didingumą išlaikys. 
(Uždeda ranką klūpančiam prieš jį vaikui ant galvos) 
Nuo tos galvos, kur obuolys stovėjo, 
Jums prasidės nauja, geresnė laisvė. 
Senovė griūva, keičiasi laikai, 
Griuvėsiuose nauja buitis pražysta. 
ŠTAUFACHERIS (Valteriui Fiurstui) 
Aure, kokia šviesa jo akys spindi! 
Tai ne užgęstančios gyvybės gaisas, 
Tiktai naujos gyvatos spindulys. 
ATINGHAUZENAS 
Štai vieną dieną iš senų pilių 
Išjoja riteriai prisiekti miestams. 
Jau prasidėjo Juchtlande ir Turgau. 
Kilnusis Bernas kelia savo galvą, 
Laisvasis Fraiburgas — laisvų pilis, 
Darbštusis Ciurichas į karą rengia 
Amatininkus. — Žlugs karalių jėgos 
Prieš šitą amžiną tautos tvirtovę. 
(Toliau jis kalba pranašo balsu, vis labiau užsidegdamas) 
Matau aš kunigaikščius ir didžiūnus, 

Su ginklais traukiančius į karo žygį 
Prieš ramią piemenų nekaltą tautą. 
Kovos ligi mirties. Ne vienas slėnis 
Čia pagarsės žūtbūtine kova. 

Valstietis puola nuoga krūtine — 
Laisva auka — prieš visą iečių būrį“, 
Ir lūžta jos, didikų žiedas krinta, 

Ir pergalės iškyla vėliava. 
(Spausdamas Valteriui Fiurstui ir Štaufacheriui rankas) 
Todėl laikykitės visi iš vieno — 
Stipriai ir amžinai. Tebus visiems 
Nesvetima kiekvieno jūsų laisvė. 
Statykite sargybas ant kalnų, 

Kad rinktųsi greičiau būrys prie būrio, 
Vieningi būkit, visada vieningi. — 


Jis krinta atgal ant priegalvių, laikydamas savo rankose vyrų 
rankas. Fiurstas ir Štaufacheris stebi jį tylėdami, paskui, siel- 
varto prislėgti, pasitraukia į šalį. Tuo metu tyliai renkasi t a r- 
nai, vieni ramiau, kiti stipriau reikšdami savo skausmą, kai 
kurie atsiklaupia prie velionio ir laisto ašaromis jo rankas. 
Tos nebylės scenos metu suskamba pilies varpai 


Rudencas ir tie patys 


RUDENCAS (įbėgdamas) 
Ar gyvas? Gali dar mane išgirsti? 
VALTERIS FIURSTAS (parodo, nugręždamas veidą) 
Dabar jūs mūsų ponas, užtarėjas, 
Ir ši pilis jau turi kitą vardą. 
RUDENCAS (pamato velionį ir sustoja, suimtas didelio sielvarto) 
Gerasis dieve! Argi per vėlai 
Bus mano atgaila? Bent vieną mirksnį 
Ar negalėjo jis ilgiau gyventi, 
Kad pamatytų mano atvirtimą? 
Aš jo nepaklausiau teisingo balso, 
Kai jis dar buvo gyvas. Atsiskyrė 
Dabar jis amžinai, ir aš likau 
Sunkios kaltės savosios neišpirkęs. — 
Ir mirė jis, pasmerkdamas mane? 

ŠTAUFACHERIS 

Jis sužinojo apie jūsų kalbą 

Ir laimino prieš mirtį jūs narsumą. 
RUDENCAS (atsiklaupęs prie mirusiojo) 

Šventi garbingo vyro palaikai! 

Kilnus velioni! Aš prisiekiu tau,— 

Ir šaltai tavo rankai, — kad nutraukiau 

Visiems laikams ryšius su svetimaisiais 

Ir sugrįžau atgal į savo tautą. 

Esu šveicaras ir juo noriu būti 

Visa širdim. 

(Atsistodamas) 

Gedėkite bičiulio, 

Visų mūs tėvo, bet nenusiminkit! 

Paveldėjau ne tik jo palikimą, 

Bet kilnią širdį ir garbingą dvasią, 

Ir jums jaunystė mano atsilygins, 

Ką liko jis skolingas dėl senatvės, — 

Garbingas tėve, duokit savo ranką! 

Taip pat ir jūs! Na, Arnoldai, ir tu! 

Nesmerkite manęs! Neabejokit! 

Priimkit mano priesaiką ir žodį! 
VALTERIS FIURSTAS 

Paduokite jam ranką! Atsivertus 

Širdis pasitikėjimo verta. 
ARNOLDAS IŠ MELCHTALIO 

Pirma jūs niekinot mūs krašto žmones, 

Tai ko dabar iš jūs mes galim laukti? 
RUDENCAS 

O, nepriminkite klaidų jaunystės! 
ŠTAUFACHERIS 

Vieningi būkit! Paskutiniai žodžiai, 

Kuriuos mums tarė tėvas. Atsiminkit! 
ARNOLDAS IŠ MELCHTALIO 

Štai mano jums ranka! Kilnusis pone, 

Valstiečio rankos kietas paspaudimas 

Atstoja žodį. Kas gi jūs be mūsų? 

Be to, ir mūsų luomas daug senesnis. 
RUDENCAS 

Aš jį gerbiu, ir gins jį mano kardas. 

ARNOLDAS IŠ MELCHTALIO 

Ranka, kuri galėjo kietą žemę 

Įveikti ir priversti duoti derlių, 

Pati save apginti sugebės. 
RUDENCAS 

Jūs ginsite mane, aš ginsiu jus, 

Ir būsime visi vienybe stiprūs. 

Bet ką čia daug kalbėti, kai tėvynė 

Dar svetimų tironų engiama? 

Pirma išvykime iš krašto priešus, 

Paskui jau susitarsime taikoj. 

(Patylėjes) 

Jūs tylit? Man neturit ko sakyti? 

Aš dar nevertas, kad pasitikėtut? 

Tai aš turiu prieš jūsų norą brautis 

Į paslaptis jūsiškės sąjungos. 

Jūs posėdžiavot ir prisiekėt Riutly! — 

Žinau aš viską, ką tenai jūs veikėt, 

Ir tai, ko man visai nepatikėjot, 

Aš saugojau slaptai kaip šventą daiktą. 

Aš krašto priešas niekad nebuvau 

Ir niekada aš neveikiau prieš jus. 

Bet jūs blogai padarėt — atidėję, 

Pats laikas verčia imtis greito veiksmo. 

Jau Telis — gaišaties pirma auka. 
ŠTAUFACHERIS 

Prisiekėme palaukti lig Kalėdų. 
RUDENCAS 

Aš nebuvau tenai ir neprisiekiau. 

Jūs laukite, aš — veiksiu! 
ARNOLDAS IŠ MELCHTALIO Kaip? Jūs norit? 
RUDENCAS 

Dabar skaitausi jūsų aš seniūnu, 

Ir mano pareiga — apginti jus. 
VALTERIS FIURSTAS 

Pirma švenčiausia jūsų pareiga — 

Tai šituos brangius palaikus palaidot. 
RUDENCAS 

Kai išvaduosim kraštą, tai atnešim 

Ant jojo kapo pergalės vainiką. 

Mieli draugai! Ne vien tiktai dėl jūsų, 

Taip pat ir dėl savęs turiu kovoti 

Prieš tironus. — Klausykit ir žinokit! 

Pražuvo mano Berta, pagrobta 

Piktadario slaptai iš mūsų tarpo. 
ŠTAUFACHERIS 

Tironas drįsta tokį bjaurų smurtą 

Prieš laisvus kilminguosius pavartoti? 
RUDENCAS 

Draugai! Aš prižadėjau jums pagalbą, 

Bet jos pirma aš pats turiu prašyti. 

Juk mano mylimąją man išplėšė! 

Kas žino, kur ją paslėpė siaubūnas 

Ir kokią prievartą jis panaudos, 

Kad ją priverstų susituokt su juo. 

Tai neapleiskite manęs, padėkit 

Man ją išgelbėt, ji užsitarnavo, 

Kad ją visi užstotų su ginklu. 
VALTERIS FIURSTAS 

Ką manot jūs daryt? 
RUDENCAS Ar aš žinau? 

Ak, šioj nakty, kur jos likimą gaubia, 

Tarp begalinės baimės abejonių, 

Kai nieko tikro negali suvokti, 

Man širdyje yra tik viena aišku: 

Mes ją galėsime tiktai atkasti 

Iš po tironų priespaudos griuvėsių. 

Galbūt, kad ją kalėjime atrastum, 

Turėsime paimt visas pilis. 
ARNOLDAS IŠ MELCHTALIO 

Tai veskit mus! Mes eisim su jumis. 

Kam atidėti, jeigu šiandien galim? 

Kai mes prisiekėm, buvo Telis laisvas, 

Piktadarybė buvo neįvykus. 

Pats laikas iškelia kitas tiesas: 

Bailys bus tas, kuris dar šiandie delstų! 
RUDENCAS (Štaufacheriui ir Valteriui Fiurstui) 

Ginkluokitės ir būkit pasiruošę 

Išvysti kalnuose liepsnų vytis, 

Kurios greičiau kaip pasiuntinio burė 
Atskris su mūsų pergalės žinia. 

Kai pamatysit laukiamas ugnis, 

Tai pulkit kaip perkūnai narsiai priešus 
Ir tironijos griaukiie pilis. 

(Išeina) 


Trečia scena 


Kalnų perėja prie Kiusnachto 


Kelias leidžiasi pro uolas žemyn, ir keleivis, prieš pasirodyda- 
mas scenoje, matomas aukštumoje. Uolos aplinkui visą sceną, 
viena uola išsikišusi ir apaugusi krūmais 


TELIS (ateina su lanku) 
Pro šitą perėją jis turi vykti, 
Nėra į Kiusnachtą čia kito kelio. 
Čia ir atlikšiu. Proga patogi. 
Už šeivamedžio krūmo pasislėpsiu, 
Iš ten jį perversiu taiklia strėle, 
O siauras kelias persekiot neleis. 
Tai su dangum atsiskaityki, fogte, 
Tau paskutinė valanda ateina. 
Aš gyvenau taikingai ir ramiai. 
Į miško žvėris taikė mano lankas, 
O žmogžudystės net minty nebuvo. 
Bet tu išplėšei sielos man ramybę 
Ir slibino bauginančiais nuodais 
Man pavertei.minčių nekaltą pieną, 
Išmokinai mane baisaus dalyko. 
Kas gali taikyti į vaiko galvą, 
Tikrai pataikys tas į priešo širdį. 
Turiu apginti nekaltus vaikus 
Ir savo ištikimą žmoną, fogte, 
Nuo tavo įniršio. Kada tempiau 

Aš lanko stygą, rankos man drebėjo, 
Kai tu su velnišku džiaugsmu vertei 
Mane į vaiko galvą taikyt strėlę, 
Tada širdy,— girdėjo vienas dievas, — 
Aš padariau sau apžadą baisingą, 
Kad kito mano šūvio taikinys — 
Širdis bus tavo. Ką pasižadėjau 
Baisios kančios akimirką siaubingą — 
Šventa skola, — neliksiu aš skolingas. 
Tu mano ponas ir karaliaus fogtas, 
Bet pats karalius neišdrįstų, 

Ką drįsti tu. Tave jis siuntė 

Į mūsų kraštą žiūrėt įstatymų, 
Griežtų, jeigu kas nusikalto, bet ne verstis 
Galvažudžio piktais nusikaltimais 

Ir be atodairos bjauriausiai siausti, — 
Yra dar dievas keršyti ir bausti. 

Tai skrisk greičiau, skaudžių skausmų nešėja, 
Tu mano turtas ir didžiausias lobis, 
Tau duosiu taikinį, kurio lig šiolei 
Paveikti jokios maldos negalėjo, 

Bet prieš tave ir jis neatsispirs. — 
Tik tu, patikimoji lanko timpa, 
Ištikimai žaidimuose tarnavus, 
Baisiam darbe tu neapleisk manęs. 
Stipri būk, mano lanko timpa, 

Kuri suteikdavai strėlėm sparnus. 
Man neištrūk iš rankų be jėgos, 

Nes aš paleisti neturiu kitos. 


Per sceną praeina keleiviai 


Štai suolas pakeleiviams atsikvėpti, 
Prisėsiu aš ant jo lygaus akmens, 
Nes dar namai toli. Visi praeina 
Skubiai kaip svetimi pro vienas kitą, 
Neklausdami, kas darosi širdy. 
Praeina pilnas rūpesčių pirklys 

Ir maldininkas su lengva našta, 

Ir pamaldus vienuolis, ir plėšikas, 

Ir linksmas muzikantas, ir varovas, 
Apkrovęs sunkiai arklį naštomis, 

Iš tolimų kraštų čionai keliauja, — 
Keliai nueina į visus kraštus. 

Visi čia traukia savo reikalais, 

O aš gi tykau žudymo tikslais. 
(Atsisėda) 

O kitados, sugrįžus jūsų tėvui, 

Kiek džiaugsmo būdavo, mieli vaikai! 
Jis niekad nepamiršdavo parnešti 
Jums dovanų — ar gražią Alpių gėlę, 
Ar retą paukštį, arba kokią kriauklę, 
Kurią praeidamas kalnuos atranda. 
Dabar kitokį žygį jis atlieka: 

Kaip žmogžudys prie tuščio kelio tyko 
Ir laukia savo priešo nužudyti. 

Bet ir dabar tik apie jus galvoja, 
Mieli vaikučiai. Jūsų nekaltybę 
Apginti noriu nuo tirono rankos, 
Todėl nužudymui įtempsiu lanką. 
(Atsistoja) 

Aš tykau didelio žvėries. Kantrybės 
Medžiotojui užtenka. Jis dažnai 

Per ištisas dienas po šaltį bastos 

Ir drąsiai šokinėja per uolas, 

Ir karstosi stačiom bedugnių sienom, 
Prilipdamas savų pėdų krauju, 

Kad sumedžiotų kokį menką nieką. 
O čia aš laukiu daug didesnio grobio, 
Turiu laimėti savo priešo širdį, 

Kuri mane norėjo pražudyti. 


Iš tolo girdėti linksma muzika, kuri vis artėja 


Aš visą savo amžių neišleidau 

Iš rankų lanko, mokiaus šaulio meno, 
Dažnai į apskritimo tašką šaudžiau, 
Ne vieną gražią dovaną laimėjau 
Draugų varžybose. Bet šiandien noriu 

Visų geriausią meistro šūvį šauti 
Ir kalnuose laimėt didžiausią grobį. 


Pro sceną vyksta vestuvės keliu į kalną. Telis stebi jas, atsirė- 
męs į savo lanką. Š ti usis, laukų sargas, prisiartina prie jo 


ŠTIUSIS 

Štai vienuolyno žemių prievaizdas 

Čia kelia vestuves. Turtingas vyras. 

Jis turi Alpėse bandų bent dešimt, 

O nuotaką iš Imizės jis veda. 

Per visą naktį Kiusnachte puota. 

Eime! Ten laukiamas kiekvienas svečias. 
TELIS 

Liūdni svečiai vestuvėse netinka. 
ŠTIUSIS 

Jūs rūpesčius išmeskit iš širdies! 

Priimkit, kas yra, laikai juk sunkūs. 

Žmogus privalo stverti džiaugsmo mirksnį. 

Čia linksminas, gal laidoja kitur. 
TELIS 

Dažnai vienoj tatai įvyksta vietoj. 
ŠTIUSIS 

Taip dedasi pasauly. O nelaimių 

Visur užtenka. Glarneno krašte 

Nugriuvo andai kalnas į pašlaitę, 

Užversdamas griuvėsiais pusę slėnio. 
TELIS 

Jau net kalnai iš vietos sujudėjo? 

Tai niekas žemėje tvirtai nestovi. 
ŠTIUSIS 

O štai dar kokį nuostabų dalyką 

Man pasakojo vienas pakeleivis. 

Vienas riteris išjojo pas karalių 

Ir pakeliui sutiko širšių spiečių. 

Jos puolė arklį, taip labai sugylė, 

Kad krito negyvai arklys ant kelio, 

O jis nuėjo pas karalių pėsčias. 
TELIS 

Taip pat ir silpnas turi savo gylį. 

Ateina Armgarda su vaikais ir sustoja perėjos pra- 
džioje 
ŠTIUSIS 
Tai lemia kraštui didelę nelaimę, 
Priešgamtiškų baisių piktadarybių. 
TELIS 
Kasdien mes matome piktadarybių. 
Be jokių stebuklingų reiškinių. 
ŠTIUSIS 
Taip, gera tam, kas gali žemę arti 
Ir su savais ramiai namie gyventi. 
TELIS 
Bet ir ramiausias neturės ramumo, 
Jei tat piktam kaimynui nepatiks. 


Telis dažnai žvalgosi nerimaudamas į viršukalnę 


ŠTIUSIS 
Tai būkite sveiki! Kažko jūs laukiat? 
TELIS 
Taip, laukiu aš. 
ŠTIUSIS Laimingai grįžt namo! 
Jūs, rodosi, iš Urio? Tai iš ten 
Kaip tik dar šiandien laukiamas sugrįžtant 
Mūs maloningas ponas landfogtas. 
KELEIVIS (praeidamas pro šalį) 
Nelaukit šiandien fogto. Upių vandens 
Po didelio lietaus labai pakilo, 
Ir srovės nunešė nuo upių tiltus. 


Telis atsistoja 


ARMGARDA (išeidama į priekį) 
Tai landfogtas negrįš? 


ŠTIUSIS Jums reikia jo? 
ARMGARDA 

Ak, žinoma! 
ŠTIUSIS Kodėl jūs laukiat jo 


Čia, siaurame tarpeklyje ant kelio? 

ARMGARDA 
Jis negalės čia niekur išsisukti 
Ir priverstas bus išklausyt mane. 
FRYSHARTAS (skubiai leidžiasi aukštikalne ir šaukia) 
Iš kelio traukitės! Tuojau atjoja 
Čia maloningas ponas landfogtas. 


Telis išeina 
ARMGARDA (gyvai) 
Atvyksta landfogtas! 


Ji eina su vaikais į scenos priekį 


Gesleris ir Rudolfas Harasatjoja raiti nuo viršu- 
kelės 


ŠTIUSIS (Fryshartui) 
Bet kaip galėjot 
Jūs persikelt per srautą vandenų? 
Juk potvynis visur nunešęs tiltus. 
FRYSHARTAS 
Su ežero bangom mums teko grumtis, 
Tai, drauge, mums nebaisūs Alpių vandens. 
ŠTIUSIS 
Jūs buvote laive per baisią audrą? 
FRYSHARTAS 
Taip, buvome. Aš niekad neužmiršiu. 
ŠTIUSIS 
Palauk! Papasakok! 
FRYSHARTAS Nėra kada. 
Man reikia skubintis greičiau į pilį 
Pranešti, kad mūs landfogtas atvyksta. 
(Nueina) 
ŠTIUSIS 
Jei būtų ten padorūs žmonės buvę, 
Visi kaip vienas būtų nugarmėję, 
O tokių niekada negriebia galas, 
Nei skęs jie vandeny, nei degs ugny. 
(Apsidairo) 
O kur medžioklis, su kuriuo kalbėjau? 
(Nueina) 

Gesleris ir Rudolfas Haras raiti 


GESLERIS 
Sakyk, ką nori, aš — karaliaus tarnas, 
Ir jam pirmiausia reikia man įtikti. 
Jis atsiuntė mane į šitą kraštą 
Ne liaudžiai pataikauti ir ją glostyt, 
Bet paklusnumo mokyt. Visas ginčas: 
Karalius ar valstietis bus čia viešpats. 
ARMGARDA 
Dabar geriausia proga! Reikia ryžtis. 
(Baimingai prisiartina) 
GESLERIS 
Aš Altorfe pakabinau kepurę 
Ne dėl juokų ir ne kad liaudies širdis 
Tuo išbandyčiau,— jas seniai pažįstu. 
Aš ją pakabinau, kad jie išmoktų 
Nulenkti sprandus, nes per daug iškėlė. 
Aš tyčia pastačiau ant kelio kliūtį, 
Kad jie, praeidami tenai pro šalį, 
Akis į akį susidurt turėtų 
Ir atsimintų, kas yra jų viešpats, 
Kurį visai pradėjo jau užmiršti. 
RUDOLFAS HARAS 
Bet liaudis turi teises tam tikras. — 
GESLERIS 
Dabar jų paisyti visai ne laikas! — 
Jau prasidėję dideli dalykai. 
Karaliaus rūmai ir galybė auga. 
Ką taip garbingai jau pradėjo tėvas, 
Sūnus užbaigti nori su garbe!" 
O ši maža tauta — akmuo ant kelio. 
Ar šiaip, ar taip, o turi pasiduoti. 


Jie nori prajoti. Bet moteris puola prieš landfogtą ant kelių 


ARMGARDA 

Gailestingumo, landfogte! Malonės! 
GESLERIS 

Ko kelią man užstojate? — Šalin! 

ARMGARDA 
Kalėjime uždarė mano vyrą, 
Vaikai našlaičiai verkia alkani. 
Pasigailėkit, pone, mūsų vargo. 
GESLERIS 
Kas esat jūs? Ir kas tas jūsų vyras? 
ARMGARDA 
Jis vargšas šienpjovys, gerasis pone. 
Šienauja žolę ties kraštais bedugnių. 
Prisilaikydamas pakriūčių sienų, 
Kur gyvuliai pasiekti neišdrįsta. 
RUDOLFAS HARAS 
O dieve, koks gyvenimas sunkus! 
Prašau, paleiskite tą vargšą Žmogų, 
Nors jis ir sunkiai būtų nusikaltęs, 
Jo amatas — pakankama bausmė. 
(Moteriai) 
Ateikite su prašymu į pilį. 
Išspręsime jūs bylą. Šičia ne vieta. 
ARMGARDA 
Ne, ne, aš nesitrauksiu nė iš vietos, 
Kol landfogtas nesugrąžins man vyro. 
Jau šeštas mėnuo, kaip kankinas bokšte 
Ir veltui laukia teismo nutarimo. 
GESLERIS 
Tai, moterie, mane priversti nori? — 
Šalin iš kelio! 
ARMGARDA Teisingumo, fogte! 
Esi tu imperatoriaus teisėjas 
Ir pono dievo. Pareigą atlik! 
Jei pats tikiesi iš dangaus teisybės, 
Tai mums parodyk savo teisingumą. 
GESLERIS | 
Šalin man iš akių įžūlią liaudį! 
ARMGARDA (stverdama arklį už pavadžio) 
Ne, ne, nėra ko man daugiau prarasti. 
Nepajudėsi tu iš vietos, fogte, 
Kol man bylos teisingai neišspręsi. 
Raukyk sau kaktą ir vartyk akis 

Kiek nori. Mes be galo nelaimingi, 

Ir mums visai nerūpi tavo pyktis. 
GESLERIS 

Šalin iš kelio, arba mano žirgas 

Tave sumindžios, moteriške! 
ARMGARDA Mindžiok! 

Štai su vaikais ant kelio atsigulsiu. 

(Ji stveria vaikus, parbloškia juos ant žemės ir pati drauge su jais 

atsigula ant kelio) 

Tegu sumindžioja vaikus našlaičius 

Pakaustytos kanopos tavo arklio, 

Tai bus dar ne bjauriausias tavo darbas — 
RUDOLFAS HARAS 

Ar išėjai iš proto, moteriške? 
ARMGARDA (dar karščiau) 

Seniai tu mindžioji po savo kojom 

Karaliaus žemę. Aš tik moteris, 

Bet jeigu būčiau vyras, padaryčiau 

Kai ką geriau, nei dulkėse gulėjus. 


Vėl pasigirsta aukštikalnėje muzika, bet duslesnė 


GESLERIS 
Bet kur tarnai manieji? — Tenuvaro 
Nuo kelio ją greičiau, nes užsimiršęs 
Dar imsiu padarysiu, ko nereikia. 
RUDOLFAS HARAS 
"Tarnai negali, pone, prasiveržti, 
Nes tos vestuvės kelią jiems užstojo. 
GESLERIS 
Aš dar esu per daug švelnus valdovas 
Nelemtai tautai. Per laisvi liežuviai 
Ir dar nepririšti, kaip kad turėtų būti. 
Bet aš prisiekiu, kad kitaip čia bus! 
Sutramdysiu aš jų atkaklų būdą, 
Palaušiu aš įžūlią laisvės dvasią. 
Įsakymą išleisiu naują kraštui. 
Aš noriu... 


Jį perveria strėlė, jis stveriasi ranka už širdies ir sukniumba. 
Silpnu balsu 

Dieve, būk man gailestingas! 
RUDOLFAS HARAS 

O dieve, kas yra? Iš kurgi čia? 
ARMGARDA (pašokdama) 

Nušautas! Užmuštas! Siūbuoja, krinta! 

Strėlė į pačią širdį jam pataikė! 
RUDOLFAS HARAS (nušoka nuo arklio) 

O dieve, koks baisus atsitikimas! 

Prašykit dievą, riteri, malonės! 

Jūs mirštate! 
GESLERIS Tai buvo Telio šūvis. 


Nusvyra nuo arklio į Rudolfo Haro rankas, ir tas jį paguldo 
ant suolo 


TELIS (pasirodo uolos viršūnėje) 
Pažinęs šaulį, kito neieškok! 
Pirkelėm — laisvė, nekaltiem — ramybė, 
Daugiau tu nebekenksi mūsų kraštui. 


Dingsta kalnuose. Į sceną įsiveržia žmonės 


ŠTIUSIS (prasiverždamas į priekį) 
Kas atsitiko? 
ARMGARDA  Landfogtas nušautas. 
ŽMONĖS (subėgdami) 
Ką taip nušovė? 


Tuo metu pirmieji vestuvininkai sueina į sceną, užpakaliniai 
dar ant kalno, o muzika groja toliau 


RUDOLFAS HARAS Kraujas ištekės! 
Greičiau pagalbos! Vykitės žudiką! 
Nelaimingasis, argi nesakiau, 

Koks galas laukia, bet nepaklausei. 

ŠTIUSIS 
Visai išbalo, guli kaip negyvas! 

DAUG BALSŲ 
Kas tai padarė? 

RUDOLFAS HARAS Nuraminkit žmones! 
Su muzika prie žmogžudystės veržias. 
Tegu nutyla! 

Muzika staiga nutyla, ateina dar daugiau žmonių 


Ponas landfogte, 
Kalbėkite, jei galit. Ar nenorit 
Man pasakyt ko nors? 


Gesleris ranka parodo ženklą, kurį dar kartą piktai pakartoja, 
matydamas, kad jo iš karto nesupranta 


Kur vykti reiktų? 

Į Kiusnachtą? Nesuprantu. Nebūkite 
Toks nekantrus. Užmirškite pasaulį, 
Kaip susitaikyt su dangum, galvokit. 


Visi vestuvininkai pasibaisėję apsupa mirštantįjį 


ŠTIŲSIS 
Žiūrėkit, kaip išbalo. Jau mirtis 
Suspaudė širdį ir akis užmerkė. 
ARMGARDA (pakeldama vaikus) 
Vaikai, žiūrėkit, kaip siaubūnas miršta! 
RUDOLFAS HARAS 
Beprotės moterys, širdies neturit, 
Koks jums čia įdomumas iš tiesų? — 
Padėkit! Duokit ranką! Nieks nenori 
Padėti man ištraukt mirtingą strėlę? 
MOTERYS (pasitraukdamos) 
Neprisiliesim dievo nužudyto. 
RUDOLFAS HARAS 
Tai būkit prakeikti! 
(Išsitraukia kardą) 
ŠTIUSIS (stveria jį už rankos) 
Nedrįskit, pone! 
Jau baigės jūs valdžia. Tironas krito. 
Daugiau mes prievartos nebepakęsim! 
Mes esame laisvi. 
VISI (triukšmingai) Mūs kraštas laisvas! 
RUDOLFAS HARAS 
Tai šitaip jūs? Praėjo greitai baimė. 
Ir visas jūsų paklusnumas dingo. 
(Ateinantiems ginklanešiams) 

Jūs matote baisiausią žmogžudystę, 
Kuri įvyko čia. Nėra pagalbos. 

Ir veltui būtų žmogžudžio ieškoti. 
Daug didesni mus rūpesčiai ištiko. 
Tuojau visi į Kiusnachtą! Mums reikia 
Skubiai išgelbėti karaliui pilį. 

Staiga krašte visa tvarka suiro, 
Surizgo pareigų visi ryšiai, 

Negalima niekuo pasitikėti. 


Tuo metu, kai jis su ginklanešiais nueina, pasirodo šeši ga i- 
lestingieji broliai 


ARMGARDA 
Iš kelio! Tai gailestingieji broliai! 
ŠTIUSIS 
Yra lavonas — renkasi varnai! | 
GAILESTINGIEJI BROLIAI (apsupa pusračiu mirusį ir žemu balsu 
gieda) 
Mirtis staiga ištinka žmones, 
Jai nepaskirsi valandos, 
Užklumpa vidury kelionės, 
Atplėšia nuo taurės pilnos. 
Pasirengei ar nesuspėjai, 
Bet reikia stoti prieš teisėją. 


Kartojant paskutinius žodžius, uždanga nusileidžia 

Pirma scena 


Aikštė Altorfe 


Gilumoje iš dešinės Urio Jungo tvirtovė su stovinčiais pasto- 
liais, kaip ir pirmo veiksmo trečioje scenoje; kairėje matyti 
kalnai, ant kurių dega signalinės ugnys. Pradeda aušti. Iš visur 


girdėti varpai 


Ruodis, Kuonis, Vernis, 
daug kitų valstiečių, taip 
vaikų 


RUODIS 

Ar matot, ant kalnų jau dega ugnys? 
AKMENTAŠYS 

Ar girdit, jau varpai už girių gaudžia? 
RUODIS 

Jau priešai išvyti. 
AKMENTAŠYS Išgriautos pilys. 
RUODIS 

O mes ar dar ilgai pakęsim Ury 

Ant savo žemės šią tironų pilį? 

Ar paskutiniai skelbsimės laisvi? 
AKMENTAŠYS 

Ar čia stovės tas Jungas mums pavergti? 

Sugriaukim jį! 
VISI Sugriaukim! Išardykim! 
RUODIS 

Kur mūs trimitininkas? 
URIO TRIMITININKAS Čia. Ko reikia? 


akmentašys ir 
pat moterų ir 

RUODIS 
Užlipkite į tą sargybos bokštą 
Ir savo trimitu užtrimituokit, 
Kad garsas nuskambėtų kalnuose 
Ir aidas, atsimušęs į uolas, 
Tuojau kalnų gyventojus sukviestų. 


Urio trimitininkas nueina. Ateina V alteris Fiurstas 


VALTERIS FIURSTAS 
Palaukite, draugai! Dar mes neturim 
Žinių iš Untervaldeno ir Švico. 
Pirma pasiuntinių sulaukti reikia. 
RUODIS 
Ko lauksime dar čia? Tironai krito, 
Ir mums išaušo laisvės jau diena. 
AKMENTAŠYS 
Ar tų pasiuntinių nebeužtenka, 
Kurie aplinkui kalnuose liepsnoja? 
RUODIS 
Visi į talką, moterys ir vyrai! 
Nugriaukim pastolius! Ardykim sienas! 
Kad čia akmens neliktų ant akmens! 
Draugai, prie darbo! Pastatyt mokėjom, 
Mokėsim ir sugriaut. 
VISI Eime! Sugriausim! 


Puola iš visą pusių nebaigtą statyti pilį 


VALTERIS FIURSTAS 
Jau prasidėjo. Nebesulaikysi. 


Ateina Arnoldas iš Melchtalio ir Baumgar- 
tenas 


ARNOLDAS Iš MELCHTALIO 
Kaip? Čia dar stovi ta bjauri tvirtovė? — 
Kai Zarnenas pavirto pelenais 
Ir Rosbergas yra visai sugriautas! 
VALTERIS FIURSTAS 
Tai jūs čia, Melchtali? Ar laisvę nešat? 
Visi kantonai jau laisvi nuo priešo? 

ARNOLDAS IŠ MELCHTALIO (apkabindamas jį) 
Laisva mūs žemė. Galit džiaugtis, tėve. 
Šią valandą, kada mes šičia kalbam, 
Šveicarų žemėj nebėra tironų. 

VALTERIS FIURSTAS 
Bet kaip, sakykit, paėmėt pilis? 

ARNOLDAS IŠ MELCHTALIO 
Tai Rudencas pats Zarneną užpuolc, 
Paimdamas jį vyriška drąsa, 

O aš prieš tai įsiveržiau nakčia 

Į Rosbergą. — Klausykit, kas įvyko! 
Išviję priešus, uždegėme pilį, 

Smagi liepsna prasiveržė į dangų, 

Staiga iššoko Geslerio berniukas 

Ir šaukia mums, kad dega Berta Brunek. 

VALTERIS FIURSTAS 
O viešpatie! 


Girdėti, kaip krinta pastolių sijos 


ARNOLDAS IŠ MELCHTALIO 
Ji buvo uždaryta 
Slaptai pilies rūsy, įsakius fogtui. 
Pamišęs Rudencas į ugnį šoko. 
Liepsnojo sijos ir turėklai griuvo, 
Kai mes išgirdom nelaimingos šauksmą 
Pro gaisro dūmus. 
VALTERIS FIURSTAS Ar išgelbėjot? 
ARNOLDAS Iš MELCHTALIO 
Padėjo ryžtingumas ir staigumas. 
Jei būtų jis tik riteris mums buvęs, 
Tai mes gal būtume dar pagalvoję, 
Dabar jis buvo mūs sąjungininkas, 
O Berta liaudį gerbė. Tai mes šokom, 
Nesigailėdami gyvybės, net į ugnį. 
VALTERIS FIURSTAS 
Bet ar išgelbėjot? 
ARNOLDAS IŠ MELCHTALIO 
Tai mums pavyko. 

Su Rudencu nešiau ją iš ugnies, 
Kada liepsnodamos įgriuvo lubos. — 
Paskui, kai ji išgelbėta jau buvo 
Ir atsipeikėjus akis pramerkė, 
Tai Rudencas man krito ant krūtinės, 
Ir mes prisiekėm amžiną draugystę, 
Kuri, užgrūdinta ugnies liepsnoj, 
Atsilaikys gyvenimo pavojuos. 
VALTERIS FIURSTAS 
Kur Landenbergas? 
ARNOLDAS IŠ MELCHTALIO 
Anapus Briunigo. 
Bet aš nekaltas, kad sveikom akim 
Ištrūko jis, apakinęs man tėvą. 
Aš jo ieškojau, nutvėriau bėgantį 
Ir parbloškiau prie savo tėvo kojų. 
Buvau jau užsimojęs su kardu, 
Bet tėvo neregio gailestingumas 
Jam dovanojo dar gyvybę. 
Tada prisiekė niekada negrįžti 
Ir priesaikos laikytis, nes pažino 
Jis mūsų ranką. 
VALTERIS FIURSTAS Jums tikra garbė, 
Kad pergalės nesutepėt krauju. 
VAIKAI (skubėdami per sceną su pastolių nuolaužom) 
Tai laisvė, laisvė! 


Galingai sugaudžia Urio trimitas 


VALTERIS FIURSTAS Matot, kokia šventė! 
Ją atsimins vaikai, kada bus seniai. 


Mergaitės neša ant stiebo kepurę, visą sceną užpildo žmonės 


RUODIS 
Ir šiai kepurei mes turėjom lenktis. 


BAUMGARTENAS 
Nutarkim, kur ją dėti. 
VALTERIS FIURSTAS Viešpatie! 
Po ja vaikaitis mano juk stovėjo! 

DAUG BALSŲ 
Reik sunaikinti priespaudos paminklą! 
Į ugnį meskit! 

VALTERIS FIURSTAS 
Ne, tegu palieka! 
Ji tironijos priemonė mums buvo. 
Dabar bus mūsų laisvės ženklas. 


Valstiečiai, vyrai, moterys ir vaikai vieni stovi, kiti sėdi ant 
nugriautų pastolių, susitelkę aplinkui plačiu pusračiu 


ARNOLDAS IŠ MELCHTALIO 

Mes stovime ant priespaudos griuvėsių, 

Draugai sąjungininkai! Jau įvykdėm 

Puikiausiai viską, ką prisiekėm Riutly. 
VALTERIS FIURSTAS 

Dar mes nepabaigėm, tiktai pradėjom. 

Dabar drąsos mums reikia ir vienybės, 

Nes, žinoma, karalius neužtruks 

Atkeršyti už savo fogto mirtį 

Ir prievarta grąžinti išguituosius. 
ARNOLDAS IŠ MELCHTALIO 

Nors su visa kariuomene teeina! 

Jei mes išvijom priešą iš vidaus, 

Tai sugebėsim jį atremt iš lauko. 
RUODIS 

Tik kelios perėjos į kraštą veda, 

Mes jas užremsim savo krūtine. 
BAUMGARTENAS 

Mes susijungėm amžinais ryšiais, 

Ir jo kariuomenė mums nebaisi. 


Ateina Rioselmanasir Štaufacheris 


RIOSELMANAS (įeidamas) 

O, tai paties dangaus baisusis teismas! 
VALSTIEČIAI 

Kas yra? 
RIOSELMANAS Kokiais laikais gyvenam! 

VALTERIS FIURSTAS 
Bet kas yra? — Ir Verneris atvyko? 
Ką gero atnešate mums? 


VALSTIEČIAI Ką naujo? 
RIOSELMANAS 

Tik paklausykit ir nusistebėkit! 
ŠTAUFACHERIS 

Išgelbėti nuo didelio pavojaus! 
RIOSELMANAS 


Karalius nužudytas. 


VALTERIS FIURSTAS Gerasis dieve! 


Valstiečiai sukyla ir apsupa Štaufacherį 


VISI 

Nužudytas! Girdite? Karalius! 
ARNOLDAS IŠ MELCHTALIO 

Neįtikėtina. Iš kur tos žinios? 
ŠTAUFACHERIS 

Tikra tiesa. Karalius Albrechtas 


Ties Bruku žuvo nuo žudiko rankos. 


Mums pranešė tai patikimas vyras 

Johanas Miuleris“? iš Šafhauzeno. 
VALTERIS FIURSTAS 

O kas padarė tokį baisų darbą? 
ŠTAUFACHERIS 

Bet dar baisiau yra, kas jį padarė. 

Tai buvo jo sūnėnas, brolio vaikas, 

Jaunasis švabų hercogas — Johanas. 
ARNOLDAS IŠ MELCHTALIO 

O kas jį vertė nužudyti dėdę?*! 
ŠTAUFACHERIS 

Karalius jo tėvoniją užlaikė, 

Kurios patrakėlis nekantriai laukė, 

Karalius jam norėjęs jos neduoti 

Ir prižadėjęs vyskupo kepurę, 

Ką ir padaręs. Betgi jaunikaitis, 

Draugų paklausęs pikto patarimo 

Ir susitaręs su kilmingais ponais 

Fon Ešenbachu, Tegerfeldu, Palmu, 

Kitaip atgauti teisių negalėdams, 

Pats nutarė atkeršyt savo rankom. 
VALTERIS FIURSTAS 

Bet kaip įvykdė jis tą bjaurų darbą? 
ŠTAUFACHERIS 

Tada iš Badeno karalius jojo 

Į Rainfeldą, kur sostinė jo buvo. 

Su juo drauge keliavo kunigaikščiai, 

Johanas hercogas ir Leopoldas 

Ir daug kilmingų ponų palydovų. 

Kada jie prisiartino prie Roiso, 

Kur persikelt per upę jiems reikėjo, 

Įsiveržė galvažudžiai į keltą, 

Atskirdami karalių nuo palydos. 

Paskui, kai jojo jis lauku suartu, 

Kur kažkada didžiulio miesto būta““ 

Labai seniai, dar stabmeldžių laikais, 

Prieš seną Habsburgų tvirtovės pilį, 

Iš kur jų giminės galybė kilo, 

Johanas smogė durklu jam į gerklę, 

Paskui jį Palmas pervėrė su ietim 

Ir Ešenbachas perskėlė jam galvą, 

Jisai susmuko kraujyje paplūdęs, 

Savųjų nužudytas savo Žemėj. 

Žmonės kitam krante tą žmogžudystę matė, 

Bet, atskirti srovės, jie negalėjo 

Padėti nieko, tik sukėlė riksmą. 

Prie kelio buvo vargšė moteris, 

Ir ant jos kelių numirė karalius. 
ARNOLDAS IŠ MELCHTALIO 

Taip pagaliau surado savo galą, 

Besotiškai vis grobdamas žemes. 
ŠTAUFACHERIS 

Visuos kraštuos aplinkui siaučia siaubas 

Ir uždarytos perėjos kalnuos, 

Kiekvienas kraštas saugo savo sienas. 

Senasis Ciurichas vartus užkėlė, 

Nors visą laiką, trisdešimtį metų, 

Jie buvo atdari. Dabar gi bijo 

Galvažudžių, o dar labiau už juos 

Kerštautojų. Su kariauna ateina 

Agnesė, rūsčioji vengrų karalienė““, 

Kuri nežino moteries švelnumo, 

Atkeršyti už savo tėvo kraują 

Galvažudžiams ir giminei jų visai, 

Jų samdiniams, vaikams ir net vaikaičiams, 

Ir net visiems jų rūmų akmenims. 

Jinai prisiekė, kad į tėvo kapą 

Sumes žudikų gimines visus 

Ir po jų kraują braidžios kaip po rasą. 
ARNOLDAS IŠ MELCHTALIO 

Ar žino, kur galvažudžiai pabėgo? 
ŠTAUFACHERIS 

Tuojau, atlikę savo baisų darbą, 

Išlakstė skirtingais penkiais keliais, 

Kad niekados daugiau nesusitiktų. 

Johanas, sako, klaidžioja po kalnus. 
VALTERIS FIURSTAS 

Jiems nieko nedavė jų piktas darbas! 

Betikslis kerštas! Trokšta jis žudynių 

Lyg alkanasis duonos, bet sotus 

Tebūna vienu — amžinu siaubu. 
ŠTAUFACHERIS 

Piktadarybė be naudos žudikams, 

Bet mes surinksime švaria ranka 

Iš kruvino jų darbo gausų derlių, 

Nes mes išvengsim didelio pavojaus: 

Didžiausias mūsų laisvės priešas žuvo, 

Ir, kaip girdėti, pereina jau skeptras 

Iš Habsburgų kitos kilmės valdovams, 

Imperijoje bus laisvi rinkimai. 
VALTERIS FIURSTAS IR DAUGELIS Ką nors girdėjot? 
ŠTAUFACHERIS 

Grafas Liuksemburgas 

Yra iškeltas daugumos balsų. 
VALTERIS FIURSTAS 

Mes nuo imperijos juk neatkritom, 

Dabar galėsime teisybės laukti. 

ŠTAUFACHERIS 
Naujam valdovui reiks narsių draugų, 
Jis mus nuo Austrijos apsaugos keršto. 


Valstiečiai apsikabina. Ateina Petermanasir impe- 
rijos pasiuntinys 


PETERMANAS 
Štai čia garbingi krašto vyresnieji. 
RIOSELMANAS IR DAUGELIS 
Ką naujo atneši, zakristijone? 
PETERMANAS Pas mus atvyko 
Imperijos pasiuntinys su laišku. 
VISI (Valteriui Fiurstui) 
Atplėškit ir skaitykit! 
VALTERIS FIURSTAS (skaito) „Urio, Švico 
Ir Untervaldeno doriesiems vyrams 
Jų karalienė Elsbeta suteikia 
Malonę savo ir visokio labo“. 
DAUG BALSŲ 
Karalienė? Jos valdžios juk nebėra. 
VALTERIS FIURSTAS 
„Našlė gedėdama ir sielvartaudama 
Dėl savo vyro kruvinos mirties, 
Atsimena nuliūdus karalienė 
Šveicarų meilę ir ištikimybę“. 
ARNOLDAS Iš MELCHTALIO 
Laiminga buvo — neatsiminė. 
RIOSELMANAS 
Nurimkit! Leiskite toliau klausyti. 
VALTERIS FIURSTAS 
„Ji tiki, kad ištikimoji liaudis 
Bus pasipiktinus visai teisingai 
Tų prakeiktų piktadarių darbais, 
Todėl ji laukia, kad trijuos kantonuos 
Galvažudžiams nieks prieglaudos neduos 
Ir net visi ištikimai padės 
Sugauti juos ir perduot keršto rankai, 
Atmindami tą meilę ir malonę, 
Kurios sulaukė iš karaliaus rūmų“. 

Tarp valstiečių pasigirsta apmaudo balsų 


DAUG BALSŲ 
Mes matėme jo meilę ir malonę! 
ŠTAUFACHERIS 
Sulaukdavom malonės iš jo tėvo. 
Bet kuo sūnus galėtų pasigirti? 
Ar jis patvirtino mūs laisvių raštą, 
Kaip tai darydavo visi karaliai? 
Ar suteikė jis mums teisingą teismą 
Ir nuo skriaudos apgynė nekaltuosius? 
Ar mūsų pasiuntinius bent išklausė, 
Kuriuos pas jį mes siuntėm nusiminę? 
Jis nieko gera mums nėra padaręs, 
Ir jeigu būtum patys nesiryžę 
Drąsia ranka apginti savo teisių, 
Tai mūs vargai nejaudintų karaliaus. 
Už ką dėkoti jam? Ne dėkingumą 
Pasėjo slėniuose, nors, būdams soste, 
Galėjo tėvu būt visoms tautoms, 
Bet jam patiko rūpintis savaisiais, 
Kurie vieni iš jo turėjo naudą, 
Todėl dabar vieni tegu ir rauda. 
VALTERIS FIURSTAS 
Nenorim džiaugtis jojo žuvimu 
Nei prisimint, ką jis padarė pikta. 
Mums tai nerūpi. Bet kad mes turėtum 
Atkeršyti už to karaliaus mirtį, 
Kuris mums niekad gero nepadarė, 
Ar persekioti tuos, kurie mums nieko 
Nėra padarę blogo, — mes negalim. 
Tai mums neprivalu ir nepritinka. 
Laisva auka privalo meilė būti. 
Mirtis nuo prievartos atleido mus, 
Ir mūsų reikalai baigti tebus. 


ARNOLDAS Iš MELCHTALIO 
Teverkia karalienė savo rūmuos 
Ir skundžias dangui sielvartu giliu, 
O čia, kaip matote, laisva tauta 

Su padėka į aukštą dangų žiūri. 
Kas laukia verksmo, meilę sėti turi. 


Imperijos pasiuntinys išeina 


ŠTAUFACHERIS (žmonėms) 
Bet kurgi Telis? Argi gali mums 
Jo vieno trūkti, laisvės pranokėjo? 
Daugiausia jis padarė ir kentėjo. 
Tai eikime visi į jo namus 
Pasveikinti išgelbėtojo mūs. 
Visi išeina 
Antra scena 
Telio namų priemenė 


Židinyje dega ugnis. Pro atviras duris matyti toluma. H e d- 
viga, Valterisir Vilhelmas 


HEDVIGA 
Mieli vaikučiai! Šiandien grįžta tėvas. 
Jis gyvas, laisvas, mes visi laisvi! 
Jūs tėvas išvadavo visą kraštą. 
VALTERIS 
Ir aš bent kiek čia prisidėjau, mama! 
Tai reikia paminėt. Pro mano galvą 
Praskrido tėvo paleista strėlė, 
Ir aš nesudrebėjau. 
HEDVIGA Taip, vaikeli, 
Tu antrą kartą man padovanotas! 
Tave aš antrą kartą pagimdžiau 
Ir iškentėjau motinos skausmus. 
Bet tai praėjo. Jus abu turiu, 
Ir šiandien grįžta mūsų mielas tėvas. 


Prie durų pasirodo vienuolis 


VILHELMAS 
Žiūrėkit, mama, ten kažkoks vienuolis. 
Be abejo, jis išmaldos prašys. 
HEDVIGA 
Įvesk jį čia, galėsim pavaišinti, 

Kad jis pajustų džiaugsmą mūs namuos. 

(Nueina į vidų ir greitai grįžta su taure) 
VILHELMAS (vienuoliui) 

Įeikite. Jus pavaišins mama. 
VALTERIS 

Kiek atsikvėpsit ir galėsit eiti. 
VIENUOLIS (išsigandusiu veidu, bailiai dairosi aplinkui) 

Kur aš esu? Sakykit, koks čia kraštas? 
VALTERIS 

Ar jūs paklydote, kad nebežinot? 

Jūs esat Urio krašto Biurglene, 

Pro kur į Šecheno patenkam slėnį. 
VIENUOLIS (grįžtančiai Hedvigai) 

Ar jūs viena? Namie nėra jūs vyro? 
HEDVIGA 

Kaip tik jo laukiam. Kas gi jums yra? 

Jūs neatrodot, kad neštumėt gera. 

Vis tiek kas būtut, imkit, jūs ištroškęs. 

(Paduoda jam taurę) 
VIENUOLIS 

Išvargusi širdis labai nors trokšta, 

Neprisiliesiu, kol man pažadėsit. 
HEDVIGA 

Nelieskit man drabužių. Pasitraukit! 

Stovėkit, jeigu norit, kad klausyčiau... 
VIENUOLIS 

Dėl šios ugnies, kuri maloniai dega, 

Dėl jūs vaikų, kuriuos apkabinu. 

(Apkabina vaikus) 
HEDVIGA 

Žmogau, ką manot? Eikit nuo vaikų! 

Jūs joks vienuolis. Visiškai ne jis! 

Su tais drabužiais vaikščioja taika, 

O jūsų veide nematyt ramybės. 
VIENUOLIS 

Esu žmogus visų nelaimingiausias. 
HEDVIGA 

Stipriai nelaimė prakalba į širdį, 

O jūsų žvilgsnis šaldo man krūtinę. 

VALTERIS (pašokdamas) 

Mamyte, tėvas! 

HEDVIGA Mano dieve! 

(Nori bėgti iš paskos, bet drebėdama sustoja) 
VILHELMAS (skuba paskui) Tėvas! 
VALTERIS (už scenos) Jau sugrįžai! 
VILHELMAS (už scenos) Tėveli, mielas tėte! 
TELIS (už scenos) 

Aš vėl namie! — Kur motina yra? 

(Įeina į vidų) 

VALTERIS 

Prie durų stovi ir paeit negali, 

Taip dreba ji iš džiaugsmo ir iš baimės. 
TELIS 

O Hedviga! Vaikų tu mano motina! 

Padėjo dievas — neatskirs tironas. 

HEDVIGA (apkabindama jo kaklą) 

O Teli! Kiek aš baimės iškentėjau! 


Vienuolis atkreipia dėmesį į juos 


TELIS 
Dabar užmirški tai ir būk laiminga! 
Aš vėl esu! Štai šičia mano namas! 
Ir vėl tvirtai aš savo vietoj stoviu. 
VILHELMAS 
Bet kur padėjai savo lanką, tėve? 
Aš nematau. 
TELIS | Ir jo nebematysi. 
Dabar jis saugomas garbingoj vietoj, 
Ir niekada jis netarnaus medžioklei. 


HEDVIGA 

O Teli! Teli! 

(Žengia atgal, atitraukia ranką) 
TELIS Ko bijai, mieloji? 
HEDVIGA 

Kas tu dabar esi? — Ar šitą ranką 

Galiu paimti? — Ši ranka...— O dieve! 


TELIS (širdingai ir drąsiai) 
Apgynė jus ir išvadavo kraštą! 

Galiu į dangų ją pakelti drąsiai. 
Vienuolis sujuda, ir Telis jį pastebi 


Kas šitas brolis? 
HEDVIGA Ak, aš užmiršau! 

Tu pakalbėk su juo, man jis baisus. 
VIENUOLIS (prieina arčiau) 

Jūs esat Telis, landfogtą nušovęs? 
TELIS 

Taip, aš esu ir neslepiu nuo nieko. 
VIENUOLIS 

Jūs esat Telis! Viešpaties ranka 

Čia atvedė mane po jūsų stogu. 
TELIS 

Jūs ne vienuolis. Kas gi esat jūs? 
VIENUOLIS 

Nušovėt fogtą, dariusį jums pikta, 

Aš priešą užmušiau, kuris man teises 

Užginčijo. Jis mūsų bendras priešas. 

Tai aš išlaisvinau nuo jo tėvynę. 
TELIS (atšokdamas) 

Tai jūs? O siaube! — Eikite, vaikai! 

Išeiki, žmona. Eik! — Nelaimingasis, 


Jūs esat... 
HEDVIGA Dieve, kas gi jis? 
TELIS Neklausk. 


Išeik! Vaikams negalima girdėti. 
Eik iš namų. Toliau kur nors. Su juo 
Tu negali po vienu stogu būti. 
HEDVIGA 
O varge mano, kas yra? — Išeikim. 
(Išeina su vaikais) 
TELIS (vienuoliui) 
Jūs esat austrų hercogas. Nužudėt 
Jūs imperatorių ir savo dėdę. 
JOHANAS PARICIDA 
Jis pagrobė man tėvo palikimą. 
TELIS 
Jūs imperatorių nužudėt, dėdę! 

Ir žemė jus nešioja? Šviečia saulė? 
PARICIDA 

Bet, Teli, išklausykite pirma.— 
TELIS 

Karalžudžio ir tėvžudžio krauju 

Tu apsitaškęs išdrįsai užeiti 

Į mano švarų namą? Tu drįsti 

Doriems žmonėms parodyt savo veidą 

Ir svečio teisėmis pasinaudoti? 
PARICIDA 

Pas jus tikėjau rast gailestingumo, 

Nes jūs taip pat atkeršijote priešui. 
TELIS 

Nelaimingasis, tu drįsti sulygint 

Garbėtroškos žudiko baisią kaltę 

Ir tėvo būtiną apsigynimą? 

Ar tu apgynei mielo vaiko galvą? 

Ar saugojai namų ugnies šventumą? 

Ar saviškius nuo pražūties užstojai? — 

Aš pakeliu švarias rankas į dangų, 

Prakeikdamas tave ir tavo darbą. 

Aš keršijau už teises prigimties, 

Kurias išniekinai. Čia nieko bendra. 

Tu nužudei, aš gyniau, kas brangiausia. 
PARICIDA 

Tai be paguodos atstumiat mane? 
TELIS 

Man net baisu kalbėti su tavim. 

Išeik! Keliauk savais baisiais keliais! 
Apleisk namus, kur nekalti gyvena. 
PARICIDA (atsigręžia, norėdamas išeiti) 

Taip negaliu gyventi ir nenoriu. 
TELIS 
Ir vis dėlto tavęs man gaila. Dieve! 
Toks jaunas ir karališkos kilmės, 
Karaliaus mano Rudolfo vaikaitis, 
Pabėgęs žmogžudys, ant mano slenksčio 
Pagalbos ieško, baisiai nusiminęs. 
(Užsidengia veidą) 

PARICIDA 
Jei galit verkti, leiskit pasiguosti 
Man savo likimu. Jis toks baisus. 
Aš kunigaikštis. Ir galėjau būti 
Laimingas, jei aistras suvaldęs būčiau. 
Bet man pavydas graužė širdį, matant, 
Kaip Leopoldas, pusbrolis manasis, 
Garbe apvainikuotas valdė kraštą, 
O aš, su juo vienmetis, kaip beteisis 
Koks nesubrendėlis buvau atstumtas. 
TELIS 
Matyt, gerai tave pažino dėdė, 
Kad nedavė valdyt žmonių ir krašto. 
Tava beprotiška piktadarystė 
Patvirtino jo išminties sprendimą.— 
Kur tavo kruvinieji padėjėjai? 
PARICIDA 
Išlakstė, kur nuvijo keršto dvasios. 
Aš jų nebemačiau po tos nelaimės. 
TELIS 
Ar tu žinai, kad uždrausta bičiuliui, 
O priešui leista viską tau daryt? 
PARICIDA 
Todėl lenkiuos kiekvieno viešo kelio 
Ir pasibelsti nedrįstu į pirkią. 
Suku į dykvietes ir kalnuose 
Su savo baime vienišas klajoju 
Ir bėgu, nusigandęs pats savęs, 
Kai mano veidą atmuša šaltinis. 
Kad rasčiau aš užuojautos pas jus 
Ir žmoniškumo... 
(Puola prieš jį ant kelių) 


TELIS Kelkis! Kelkitės! 
PARICIDA 

Aš nesikelsiu, kol man nepadėsit. 
TELIS 


Kaip jums padėt? Ar gali tai žmogus? 
Bet kelkitės! Nors baisiai nusikaltęs, 
Bet jūs žmogus. Ir aš esu žmogus. 

O nepaguodęs — Telis neatstums. 

Ką aš galėsiu — padarysiu. 
PARICIDA (pašokdamas ir stipriai nutverdamas jo ranką) 

| Teli! 

Išgelbėjot mane ir mano sielą. 
TELIS 

Paleiskit mano ranką. Turit eiti. 

Nepasislėpsit čia, o surastas 

Tai apgynimo galite nelaukti.— 

Kur rasite ramybę? 
PARICIDA Nežinau. 
TELIS 

Klausykite, ką įkvėpė man dievas. 

Jūs turite Italijon keliauti, 

Pas popiežių, į švento Petro miestą, 

Po kojų puolęs, išpažinkit kaltę 

Ir gaukit savo sielai išrišimą. 
PARICIDA 

Jis keršytojams neišduos manęs? 
TELIS 

Ką jis darys, priimkit kaip iš dievo. 
PARICIDA 

Bet kaip nežinoman kraštan nueisiu? 

Aš kelio nežinau ir neišdrįsiu 

Prie pakeleivių būrio prisidėti. 
TELIS 

Parodysiu jums kelią. Paklausykit. 

Jūs eikite aukštyn prieš Roiso srovę, 

Kuri srautingai krinta nuo kalnų. 


PARICIDA (nusigandęs) 
Pro Roisą? Jis gi matė mano kaltę! 


TELIS 
Bedugnės pakraščiu ten eina kelias, 
Daug kryžių pažymėtas. Jie pastatyti 
Atmint keleiviams, užverstiems griūties. 
PARICIDA 
Aš nebijau gamtos klaikių baisybių, 
Kad tik numaldyčiau širdies kančias. 

TELIS 
Prie kryžių atsiklaupęs, atgailaukit 
Ir graudžiai apraudokit savo kaltę. 
Praeisite laimingai baisų kelią, 
Jei nepakils kalnų siaubingas vėjas 


Ir nenublokš jūs nuo bedugnės kranto, 


Tada prieisit tiltą, kurs siūbuoja. 
Bet jeigu jis negrius nuo jūs kaltės 
Ir jūs laimingai pereisit per jį, 


Tai pamatysite tamsius uolų vartus, — 


Diena jų neapšviečia,— juos praeisit 
Ir nusileisite į linksmą slėnį. 


Bet jūs skubiu žingsniu pro jį praeikit, 
Nes jums nereikia delsti, kur ramybė. 


PARICIDA 
O Rudolfai! Karalių prosenoli! 
Taip tavo žemėj klaidžioja vaikaitis! 
TELIS 
Paskui, į viršų kildami, praeisit 
Gotardo aukštumas, kur ežerai, 
Pripildyti dangaus, nuo amžių tvyro. 
Ten atsisveikinsit su vokiečių žeme, 
Ir jus žemyn nuves kita srovė 
Italijon, kur reikia jums keliauti. 


Girdėti piemenų raliuotinė, daugelio Alpių ragelių grojama 


Girdžiu balsus. Išeikit. 
HEDVIGA (atskuba) Teli, kur tu? 
Ateina tėvas, o su juo drauge 
Visi sąjungininkai. 
PARICIDA Vargas man! 
Aš su laimingais negaliu palikt. 
TELIS 
Eikš, moterie! Pavalgydinki žmogų 
Ir dosniai duok jam tolimai kelionei, 
Kur jokios prieglaudos jis nesuras. 
Skubėk. Jie artinas. 


HEDVIGA Kas jis? 

TELIS 

Neklauski! 


Kai jis išeis, tai nusigręžk į šalį, 
Kad akys nematytų, kur jis eis! 


VISI 


Paricida staigiai eina prie Telio, bet šis mosteli jam ranka 
ir pasišalina. Kai jie išsiskiria į priešingas puses, scena pa- 
sikeičia 


Paskutinė scena 


Slėnyje priešais Telio namus, šalia kalnų, kurie jį supa, pilna 
žmonių, susibūrusių į darnią visumą. Kiti ateina aukštu 
taku Šecheno pakrante. Valteris Fiurstas su abiem 
vaikais, Arnoldu iš Melchtalio ir Štau- 
facheriu eina priekyje, o paskui juos kiti. Teliui 
įėjus, visi jį pasitinka džiaugsmingais šūksniais 


Mūs apgynėjas Telis tegyvuoja! 


Tuo metu, kai pirmieji grūdasi aplink Telį ir jį apkabina, 
ateina Rudencasir Berta; jis glėbesčiuoja valstiečius, 
o ji — Hedvigą. Muzika nuo kalnų pritaria šiai nebyliai 
scenai. Muzikai nutilus, Berta išeina į minios vidurį 


BERTA 
Tautiečiai! Priesaikos draugai! Priimkit 
Į sąjungą mane, kuri pirmoji 
Atrado prieglobstį laisvam krašte. 
Į jūs rankas dedu aš savo teises. 
Ar ginsite kaip savąją pilietę? 
VALSTIEČIAI 
Krauju ir išgalėm visom! 
BERTA Puiku! 
Tai savo ranką duodu šiam vaikinui, 
Laisvam šveicarui kaip laisva šveicarė. 
RUDENCAS 
O aš visiems tarnams paskelbiu laisvę! 


Vėl užgrojus muzikai, uždanga nusileidžia 

IDEALO NUŠVIESTAS PASAULIS 


Frydrichas Šileris sekė I. Kanto kategoriniu imperatyvu: žmogus pa- 
šauktas būti idealistu, tai jo aukščiausia pareiga. Idealizmą F. Šileris glaudžiai 
siejo su dvasingumu, tad idealistu jį vadiname ne vien dėl to, kad jis buvo 
Kanto idealistinės filosofijos pasekėjas, bet ir todėl, kad kūryboje jam svar- 
biausia — idealas. Visi jo didieji kūriniai — idėjų dramos. 

Pasaulinėje literatūroje išskyręs šekspyriškąją ir šileriškąją tradiciją, 
F. Engelsas ne tik konstatavo dviejų skirtingų kūrėjų tipų egzistavimą, bet 
ir parodė, kad F. Šilerio kūriniams vertinti netinka šekspyriškojo tipo dramai 
taikomi kriterijai. Priešingai idealistui Šileriui, Šekspyras yra realistas, bet 
abi sąvokos ir F. Engelso, ir vėliau literatūros kritikos vartotos specifine pras- 
me. Realistą šiuo atveju reikėtų suprasti kaip intuityvų genijų, kuriam kūri- 
nyje svarbiausia meninė įtaiga ir gyvenimo, materialaus pasaulio alsavimas. 
Idealistas svyruoja tarp logikos ir intuicijos, tarp filosofijos ir meniškumo, nes 
jam visi kūrinio formos komponentai tampa priemone idėjai įkūnyti. Šileris 
šiuos du skirtingus kūrėjų tipus vėliau apibūdino kaip naivųjį ir sentimenta- 
lųjį, pabrėždamas, kad abu yra savaip vienpusiški, todėl netobuli, tobulumas 
galėtų -būti pasiektas tik jų sinteze. 

F. Šilerio etiniai idealai yra kartu ir estetiniai idealai, ir suprasti jo kūry- 
bą galėsime tik atsižvelgę į šių elementų sąveiką. Žymus vokiečių klasikinės 
literatūros tyrinėtojas H. A. Korfas (Korff) pastebėjo, kad F. Šilerio kūrybos 
ištakos — poreikis žavėtis žmogaus didybe, tačiau, susidūrus su gyvenimo 
realybe, žavėjimasis dažnai virsta jo priešingybe — pasipiktinimu. Todėl Ši- 
lerio dramų pasaulis anaiptol ne idealus, jose jaučiamas nuolatinis veržima- 
sis prie idealo, troškimas nušviesti idealo šviesa netobulą ir dažnai tragišką 
pasaulį. Pasmerkdamas visa, kas žema, menka, kas trukdo kilniems žmogaus 
siekimams, o neretai ir pražudo jį, Šileris nuosekliai plėtojo estetinio auklėjimo 
idėją — tragedija turi taurinti žmogų. 


F. Šileris (Schiller) gimė 1759 m. lapkričio 10 d. Marbache prie Nekaro. 
Dėl tėvo, pulko felčerio, karinės tarnybos šeima dažnai keitė gyvenamąją 
vietą: iš Marbacho persikėlė į Lorchą, vėliau į Ludvigsburgą. Aplinka nebuvo 

palanki kūrybingai asmenybei atsiskleisti, tačiau santarvė šeimoje, auginu- 
sioje keturis vaikus (Frydrichas turėjo vyresnę seserį Elizabetę ir dvi jau- 
nesnes, Luizą ir Karoliną), žadino ir taurino jaunojo Šilerio sielą. Vaikystės 
harmoniją sudrumstė Viurtembergo hercogo Karlo Eugenijaus reikalavimas 
atiduoti Frydrichą į karinę mokyklą, hercogo įsteigtą netoli Štutgarto. Vė- 
liau vadinamoji Karlo mokykla buvo paversta akademija. Mokykloje viešpa- 
tavo griežtas režimas, buvo slopinamos laisvės idėjos, bet Šileris, skaitydamas 
slapta, pasisėmė daug maištingų minčių iš Ž. Ž. Ruso ir Voltero veikalų, di- 
delės įtakos jam turėjo J. G. Klopštokas, K. M. Vylandas, G. E. Lesingas. Ši- 
lerio dvasinę brandą skatino mokyklos profesoriaus J. F. Abelio filosofijos 
paskaitos. Šileriui mąstytojui jau tada rūpėjo materijos ir dvasios, žmogaus 
instinktų ir jo dvasinės prigimties dualizmas. Kaip medikas (mokykloje studi- 
javo mediciną), jis atmetė gryną spiritualizmą, kuris jam tebuvo gražus 
proto paklydimas, kraštutinumas, atsiradęs nuvertinant kūniškąjį pradą ir 
iškeliant žmogų iki idealios būties. Vis dėlto ateityje Šileris ir gyvenimu, ir 
kūryba stengsis prie jos priartėti. 

Pirmasis maištingas; Šilerio kūrinys — drama „Plėšikai“ — buvo para- 
šytas Karlo mokykloje 1779—1780 m. Tais metais Šileris hercogo valia dar 
turėjo pasilikti mokykloję,,nors formaliai medicinos studijas jau buvo baigęs. 
Karlo Eugenijaus savivalė ne tik nepalaužė jaunojo Šilerio dvasios, bet sukėlė 
protestą, apie kurį galima spręsti iš garsiojo šūkio „in tirannos“ (prieš tiro- 
nus) — pirmosios dramos motto. Ji buvo rašoma slapta, naktimis, pjesės 
premjeroje Manheimo teatre autorius neturėjo teisės dalyvauti ir atvyko in- 
cognito. Tačiau antrasis jo apsilankymas „Plėšikų“ spektaklyje neliko nepas- 
tebėtas, už tai laukė bausmė. Persekiojimai, pagaliau literatūrinės veiklos 
uždraudimas jį pastūmėjo bėgti iš Karlo Eugenijaus valdų. 1782 m. spalio 
mėnesį, lydimas ištikimo draugo, muziko A. Štraicherio, Šileris visam laikui 
paliko Viurtembergo hercogystę, bėgo į Manheimą, kur gyveno jam palankus 
leidėjas K. F. Švanas, juo domėjosi teatro intendantas V. H. fon Dalbergas, 
jį, kaip dramaturgą, skatino žymus aktorius A. V. Iflandas, suvaidinęs Francą 
Morą „Plėšikuose“. Dalbergu Šileris netrukus skaudžiai nusivylė, nes kritiš- 
kose situacijose paaiškėjo, kad intendantas rūpinasi tik savo teatro reikalais. 
Kūrybinio kelio pradžioje Šilerio padėtis buvo beviltiška, ir nežinia, kaip būtų 
susiklostęs tolesnis jo likimas, jei ne Žmonės, parėmę jaunąjį kūrėją sunkiausiu 
metu: jau minėtas A. Štraicheris dėl jo atsisakė muzikinės karjeros, Henrietė 
fon Volcogen suteikė jam prieglobstį savo dvare Bauerbache, vėliau K. G. 
Kiorneris, jo sužadėtinė Mina Štok ir jos sesuo Dora, tuo metu dar nežinomi 
Šileriui gerbėjai, pakvietė jį į Leipcigą. 

Ankstyvosios Šilerio dramos kritikų vadinamos štiurmeriškomis, nes 
jos įkvėptos apie 1770 m. kilusio „Audros ir veržimosi“ (Sturm und Drang) 
sąjūdžio idėjų. Pagrindinis jų herojus — individualistas, vienas sukylantis 
prieš esamą tvarką ir finale pralaimintis. Toks yra „Plėšikų“ Karlas Moras, 
kurį pratarmėje autorius lygina su Don Kichotu, nes jis pasirenka netinkamą 

kovos formą, susiedamas savo likimą su plėšikų gauja. Dviejų brolių susidū- 
rimas perauga šeimos konfliktą: Karlo lūpomis reiškiamas protestas prieš 
feodalinį despotizmą, skelbiamas laisvos respublikos idealas. Bet Karlo Moro 
pozityvusis idealas abstraktus, todėl ir jo maištas bevaisis. Herojus patiria 
moralinį pralaimėjimą, o autorius, suvokęs, kad realus pasipriešinimas tironų 
sauvalei to meto Vokietijoje dar neįmanomas, nukreipia žvilgsnį kitur. 

Antrosios Šilerio dramos veiksmas vyksta XVI a. Italijoje. „Fiesko 
sąmokslas Genujoje“ (1783), autoriaus pavadintas respublikoniška trage- 
dija, yra pirmas istorinis Šilerio kūrinys. Nors ir kiek idealizuodamas savo 
personažą, Šileris iš pat pradžių vaizduoja jį dvilypį. Lavanjos grafo Fiesko 
pasiryžimas kovoti prieš Genujos tironus už respubliką veiksmo eigoje 
išblėsta, stiprėja herojaus valdžios troškimas, jam iškyla dilema — būti lai- 
mingiausiu Genujos piliečiu, atsisakiusiu visų privilegijų, ar tapti vieninteliu 
jos valdovu. Dramoje parodoma, kad, pasirinkęs valdžią ir tapęs dožu, Fiesko 
neišvengiamai pasidarys ir tironu. Todėl jo sąmokslas pasmerktas nesėkmei 
kaip štiurmeriškojo herojaus individualistinis maištas. 

Trečias ir paskutinis štiurmeriškojo laikotarpio kūrinys buvo „Klasta 
ir meilė“ (1784), kurios žanrinis apibūdinimas — „miestelėnų tragedija“ 
(ein būrgerliches Trauerspiel), Lesingo įteisintas ir greit išpopuliarėjęs, 
nevisiškai atitiko Šilerio talento pobūdį, jo .poetinius siekimus. Vis dėlto po- 
etas, suinteresuotas savo kūrinių poveikiu publikai, išmėgino ir jį. Tuo metu 
jau buvo susiformavusi miestelėnų tragedijos struktūra — jos temos, moty- 
vai, personažai ir konfliktai. Iš pirmo žvilgsnio atrodytų, kad „Klasta ir mei- 
lė“ pakartoja tam tikrą schemą, atiduoda duoklę tradicijai: dviejų socialiniu 
atžvilgiu nelygių partnerių meilė, skirtinga, luomo nulemta tėvų pozicija, 
intrigos, turinčios išskirti įsimylėjėlius, jaunuolių planai pabėgti, atleidimas 
tragedijos kaltininkams mirties valandą. Tą patį galima pasakyti apie perso- 
nažus: miestelėnas, žinantis savo vertę ir vietą, — herojės tėvas, iškilti vi- 
suomenėje trokštanti motina, dorai išauklėta, tyra, pareiginga duktė, jos kil- 
mingas mylimasis, despotiškas mylimojo tėvas, jo intrigantas tarnas, kilni 
hercogo meilužė — tai miestelėnų tragedijai būdingas ansamblis. Dar pa- 
minėję tobulą dramos kompoziciją, meistrišką konfliktų plėtotę, turėsime 
pripažinti, kad „Klasta ir meilė“ — miestelėnų tragedijos etalonas. Tačiau 
Šileris suvokė, kad šiuo veikalu išsėmė jos galimybes. Žanras reikalavo akcen- 
tuoti socialines problemas, o Šileriui visada daug artimesnė buvo moralinė 
problematika. Be to, Šileriui buvo reikalingas personažas — autoriaus idėjų 
reiškėjas. Toks yra Ferdinandas fon Valteris, kuris kartu ir štiurmeriškų jų 
idėjų skelbėjas. Jis kartais peržengia žanro nužymėtas ribas. 

Ferdinandas yra trečias — po Karlo Moro ir Fiesko — štiurmeriškas 
herojus. Pirmųjų dviejų maišto žlugimą galima buvo paaiškinti pozityviojo 
idealo abstraktumu ir pražūtinga garbėtroškos galia. Ferdinando maištas 
pakankamai konkretus, jis sukyla prieš savo luomą ir turi aiškų, nors asme- 
ninį tikslą — savo ir Luizės laimę. Tarp egzaltuotų Ferdinando žodžių, jo 

taurių polėkių ir veiksmų nėra didelio atotrūkio. Tačiau herojus pralaimi: 
luominės nelygybės idėja per daug įsišaknijusi, ir vieno žmogaus pastangos 
nesugriaus nei biurgerių, nei aristokratų luominių prietarų. Ne tik preziden- 
tas fon Valteris, bet ir muzikantas Mileris, ir Luizė yra įsitikinę, kad skirtingo 
luomo partnerių meilė prieštarauja nustatytai tvarkai. Luizė išvengia vidinio 
dvilypumo, perskeldama savo egzistenciją į laikiną žemiškąją ir amžiną 
pomirtinę. Žemiškojoje egzistencijoje ji paklūsta visuomenės normoms, 
o troškimų išsipildymo tikisi „anapus“, kur nebegalios žmonių įstatymai bei 
apribojimai. Tik Ferdinandas tiki, kad meilė turi būti aukščiau luominių skir- 
tumų, kad ji taurina žmogų, todėl verta už ją kovoti, dėl jos atsisakyti aristo- 
krato privilegijų. Tačiau Šileris pakankamai objektyvus, kad parodytų ne 
Ferdinando pergalę, o jo pralaimėjimą, nes jėga, prieš kurią sukilo herojus, 
per daug galinga. Todėl tokia veiksminga dramoje gana primityviai suregzta 
klasta. Įdėmiau pažvelgę, pastebėsime, kad jau pirmosiose scenose išryškėja 
Luizės ir Ferdinando psichologinė nedermė, kuri nėra rimta kliūtis jų mei- 
lei, bet palengvina įgyvendinti klastą. Vis dėlto jaunųjų herojų žūtis įrodo 
ne vien luominių prietarų tvirtumą, bet ir tai, kad blogis ir neteisybė trium- 
fuoja neilgai. Blogis dažnai nugali, bet jis neturi nugalėti — toks Šilerio tra- 
gedijų moralinis patosas. Šilerį vadiname idealistu dar ir todėl, kad, parody- 
damas blogio pergalę, jis:nė akimirkos nepraranda tikėjimo gėrio triumfu. 
„Klasta ir meilė“ baigiasi susitaikymo epizodu: matydamas jo surežisuotos 
intrigos padarinius, prezidentas suvokia savo kaltę, ir mirštantis Ferdinandas 
ištiesia jam ranką, atleidžia. Finalas rodo, kad Šileriui iš tikrųjų ankšta mies- 
telėnų tragedijos rėmuose: jam teatras virsta moraline instancija, apeliuojan- 
čia į piktadarių sąžinę. 


Vienas iš Šilerio idealų — tauri meilė. „Klastoje ir meilėje“ tokia ideali 
meilė, susidūrusi su XVIII a. pabaigos Vokietijos politine bei socialine tikrove, 
pasmerkta žūti. Šį kūrinį interpretuojant ar statant scenoje, svarbu parodyti, 
kaip siejasi konkrečios kritinės tendencijos ir rašytojo pasaulėžiūra. 

Dėsninga, kad po „Klastos ir meilės“ Šilerio kūryba pasuka ne tik 
nuo „Audros ir veržimosi“ pozicijų, bet ir nuo miestelėnų tragedijos prie 
klasikinės istorinės tragedijos. Dar Manheime Šileriui kilo naujo istorinio 
kūrinio idėja, kuri galutinai subrendo 1783 m., kai rašytojo dėmesį patraukė 
ispanų princo istorija. 1787 m. vasarą Veimare buvo baigtas „Don Kar- 
las“ — pirma eiliuota ir labai didelės apimties Šilerio drama. Siužetą Šileris 
pasirinko dar iš štiurmeriškų pozicijų, bet kūrybos procese nuo jų nutolo. 
„Audros ir veržimosi“ poetai mielai rinkdavosi maištingus istorijos laikotar- 
pius, koks, be abejo, yra ir XVI a. Nyderlandų sukilimas prieš ispanų tironiją, 
įkvėpęs ne tik Šilerį, bet ir Gėtę. Princas Karlas buvo sumanytas kaip štiurme- 
riškas herojus. Pasikeitus Šilerio pažiūroms, princas Karlas pasitraukia į an- 
trąjį planą, nors pavadinimas lieka tas pats, — svarbiausia čia švietėjiškos 
monarcho perauklėjimo idėjos ir jas puoselėjantis markizas Poza. Karaliaus 

Filypo ir markizo Pozos dialoge pastarojo švietėjiška iliuzija sugriaunama. 
Karaliaus Filypo, despoto valdovo, požiūris nesikeičia. 

Pozos žodžiams tenka pagrindinis minties krūvis. Markizas apibūdina 
save kaip pasaulio pilietį, priklausantį ateities kartoms, ateičiai priklauso ir jo 
idealai. Jam kalbant jaučiame, kad ir autorius netiki galėsiąs įgyvendinti savo 
idealistinius siekius. Jaudinantis princo Karlo ir markizo Pozos draugystės 
paveikslas inspiruotas ką tik užsimezgusios nuoširdžios bičiulystės su Kiorne- 
riu. Karlo ir Filypo linija atgaivina skaudžius netolimos praeities Šilerio 
išgyvenimus — jo konfliktą su despotišku hercogu Karlu Eugenijumi. Šilerio 
Filypas yra tragiškas herojus: karalius nugali žmogų, tėvą. Dėl valstybės inte- 
resų jis paaukoja sūnų, nors kenčia vienatvę, beviltiškai ieško artimo žmogaus, 
o radęs jį markizo Pozos asmenyje, vis tiek neapgina nuo inkvizicijos. 

Šioje istorinėje dramoje Šileris nukrypo nuo istorinės tiesos tiek, kiek 
laikė butina: daugiausia istorinio prototipo bruožų turi Filypas II; visai ne- 
panašus į istorinį princą Karlą yra don Karlas, o markizas Poza istorinio 
prototipo neturi. Taigi Šileris toliau plėtojo Lesingo suformuluotą dramos ir 
istorijos santykio koncepciją: rašytojas, dramaturgas nėra metraštininkas, pra- 
eities įvykiai ir asmenybės domina jį vien kaip galimybė išreikšti aktualioms 
savo laiko idėjoms. 16 

Po „Don Karlo“ Šilerio kūryboje buvo pauzė, o kūrybinis atsinaujinimas 
siejamas su 1791 m., kai kilo „Valenšteino“ idėja. Nemažai pasikeitimų įvyko 
ir Silerio gyvenime — 1787 m. jis atvyko į Veimarą, 1789 m. gavo profesūrą 
Jenos universitete, susižadėjo su Šarlota fon Lengefeld, o 1790 m. ją vedė. 
Deja, jau 1791 m., kurie buvo ne tik laimingo šeimyninio gyvenimo pradžia, 
bet ir atvėrė gražią ateities perspektyvą (Augustenburgo princo paskirta 
1000 talerių metinė dotacija išvadavo poetą nuo materialinių rūpesčių), 
atsirado nerimą keliančių simptomų: pirmą kartą Šileris pasijuto sergąs 
plaučių liga, kuria ir mirė 1805 m., sulaukęs vos keturiasdešimt šešerių. 

Kūno negalia nenuslopino kūrėjo dvasinio gyvenimo. Priešingai, nuo 
šiol visos jėgos buvo skirtos dvasiškai tobulėti. Istorinėmis studijomis buvo 
mėginta užpildyti išsilavinimo spragas. Be to, jos turėjo ir taikomąją paskirtį. 
Kurdamas „Don Karlą“, Šileris parašė esė apie Nyderlandų išsivaduojamąją 
kovą XVI a., o sumanęs „Valenšteiną“, gilinosi į Trisdešimties metų karo 
istoriją — ir vėl pasirodė istorinis veikalas. Istoriniai darbai vis dėlto buvo 
rašyti poeto, ne istoriko, tai genialaus rašytojo kiek diletantiška veikla. Šilerį 
traukė istorijos filosofija, problemos, vėliau iškilusios istorinėse dramose: 
individo santykiai su valstybe, minties laisvė, nesutarimai tarp skirtingų reli- 
ginių įsitikinimų partijų ir t. t. Istorikas Šileris juto ir aktualų XVIII a. Vokie- 
tijoje konfliktą tarp biurgerių ir aristokratų. Gėtės „Egmonto“ recenzijoje 
jis parodė, kaip buržuazijos progresas konfrontuoja su aristokratų morale. 

Dviejų kūrėjų santykiai: iš pradžių buvo sudėtingi. Kai Šileris atvyko 
į Veimarą, Gėtė keliavo po Italiją. Pirmas jų susitikimas 1788 m. rugsėjį buvo 
nemalonus abiem, — Šileris pajuto Gėtės, kaip ministro ir labiau subrendusio 

kūrėjo, pranašumą, o Gėtė konstatavo, kad jam sunku būtų artimiau ben- 
drauti su Šileriu. Nekokia pradžia nesutrukdė Šileriui siekti Gėtės draugystės 
ir net tikėtis, kad Gėtė pirmas paduos jam ranką. Šito nesulaukęs, ėmėsi 
atkakliai tobulintis. Jis pasinėrė į filosofijos studijas, suvokęs jas kaip svar- 
biausią tuometinio savo gyvenimo etapo uždavinį. Intensyvus darbas truko 
kelerius metus (1792—1794). Studijuodamas Šileris tapo Kanto gerbėju ir 
pasekėju. Ypač jį įkvėpė Kanto tezė apie sąmoningą savo asmenybės forma- 
vimą. Išstudijavęs Kanto pažiūras, Šileris parašė estetikos darbų, kuriuose, 
likdamas ištikimas Kantui, pasirodė ir kaip savarankiškas mąstytojas, kurian- 
tis savąjį žmogaus idealą. Jį išreiškė Šilerio sukurta „Totalitat“ (absoliutumo, 
universumo) sąvoka. Idealus žmogus — tai visapusiška ir harmoninga in- 
dividualybė, kuri gyvenimo džiaugsmą patiria atlikdama vidaus balso padik- 
tuotą ir jos sugebėjimus atitinkančią pareigą. Prieštaravimas tarp pareigos 
ir polinkio tokio žmogaus jau įveiktas. Šiai vidinei harmonijai apibūdinti 
Šileris siūlo sąvoką „graži siela“ (schöne Seele). Susikūręs idealą, Šileris 
numato estetinio auklėjimo būdą — menui, meniniam jausmui, jo nuomone, 
tenka itin svarbus uždavinys ugdant tobulą žmogų („Laiškai apie estetinį 
žmogaus auklėjimą“, 1793—1794 m.). 

Šilerio estetikos darbuose daug dėmesio skiriama grožio sąvokai. Kanto 
teiginys, kad grožis yra taisyklingumo laisvė (Schönheit ist Freiheit in der 
Regelmafigkeit), įkvepia Šilerį naujos grožio teorijos kūrimui. Jo tezė 
tokia: grožis yra formos laisvė (Schönheit ist Freiheit in der Erscheinung). 
Kanto ir Šilerio išeities taškas sutampa — grožis yra laisvės ir taisyklingumo 
derinys, tačiau, pasak Šilerio, grožis atsiranda tada, kai taisyklingumas ne- 
krinta į akis. Laisvė ir taisyklingumas Kanto traktuojami kaip lygiaverčiai 
komponentai, o Šileriui nerūpi jų pusiausvyra. Taisyklė jam reikalinga tam, 
kad jai priešindamasi galėtų pasireikšti laisvė. Grožio taisyklingumas yra tai, 
kas prieštarauja laisvei, bet galutinis įspūdis yra išsivadavimas iš taisyklių 
(„Laiškai apie grožį“, 1793). 

Dar viena apmąstymų tema — grožio ir gėrio santykis. Šileris sampro- 
tavo: elgtis taip, kaip liepia pareiga, yra moralu, bet nebūtinai gražu. Moralinis 
veiksmas gražus tik tada, jei jis padiktuotas ne prievartos, o vidinės būtinybės. 
Gėris yra grožio pagrindas ir grožio komponentas, tad grožis yra aukštesnė 
gėrio pakopa, artima tobulumui. Grožis — gyvenimo universalumo išraiška, 
o gėris atspindi tik vieną jo pusę, todėl grožio ir gėrio santykis toks kaip vi- 
sumos ir dalies. Taigi Šileris originaliai susiejo etinį ir estetinį aspektus. 

Siekdamas išsamesnio pažinimo, Šileris stengėsi apibūdinti savo vietą 
literatūros procese, savo, kaip kūrėjo, tipą ir charakterizuoti jam priešingą 
kūrėjo prigimtį. Šitaip atsirado studija „Apie naiviąją ir sentimentaliąją po- 
eziją“ (1796), kuri dar buvo ir slaptas dialogas su Gėte. Geriau suvokti save 
ir savo antipodą Šileriui padėjo paralelė su visos žmonijos dvasiniu tapsmu. 
Šileris teigia, kad kiekvienas žmogus pakartoja žmonijos raidos stadijas. 
Iš pradžių — vaikiškas naivumas ir laimingas paprastumas, paskui tobulė- 

jimo įtampa, naivumo praradimas, dvilypumas, galiausiai — naujas harmonin- 
gos būsenos vientisumas, kuris ir yra evoliucijos galutinis tikslas. Kūryba, 
atspindinti gyvenimo tikrovę, dažniausiai vaizdavimo objektu pasirenka pir- 
mąsias dvi fazes: naivioji poezija vaizduoja naivų pirmykštį papras- 
tumą, o sentimentalioji — dvilypės asmenybės sielos kovą. Save priskir- 
damas prie sentimentaliųjų kūrėjų, Šileris savo ir Gėtės priešpriešą vertina 
kaip sentimentaliojo ir naiviojo kūrėjų konfrontaciją. Idealas būtų abiejų 
pradų harmonija. Ir Šileris, atkakliai siekdamas aukščiausiojo idealo — asme- 
nybės visapusiškumo ir vientisumo — vėl pasirodo esąs idealistas. 

1794 m. Jenoje įvyko tikras suartėjimas su Gėte. Jų pasaulėjauta buvo 
skirtinga kaip ir kūrybos metodas. Šilerio fantazijoje kildavo drąsios idėjos, 
kurios ateidavo į kūrinius, galima sakyti, neprisilietusios prie realaus gyve- 
nimo, bet Šilerio genijus įkvėpdavo gyvybę jo idėjų dramoms. O Gėtė kūrinį 
įsivaizdavo tarsi gyvą padarą, vien gyvenantį, o ne įkūnijantį tam tikrą idėją. 
Šie visiškai skirtingi kūrėjai papildė vienas kitą. Pasirodė, tarp jų esama ir 
bendra — abu aukštai vertino meno, estetinio auklėjimo vaidmenį žmogaus 
tobulėjimo procese. Menas, jų nuomone, išmokąs žmogų pažinti daiktų esmę, 
atitraukiąs jį nuo smulkių kasdieniškų rūpesčių ir egoistinių tikslų. Tokią 
funkciją turėjo atlikti ir jų įsteigtas žurnalas „Horen“. Šitai juos suvienijo 
bendram darbui vokiečių tautos estetinio auklėjimo sferoje. Deja, „Horen“ 
egzistavo tik nuo 1795 iki 1797 metų. Nesėkmė labai nuliūdino Šilerį, bet 
ir suvaidino teigiamą vaidmenį kūrybinėje biografijoje — nuo šiol Šileris 
atsidėjo didiesiems kūriniams, istorinėms-filosofinėms Veimaro laikotarpio 
dramoms. 1799 m. Šileris, galutinai persikėlęs iš Jenos į Veimarą, pradėjo 
bendradarbiauti su Veimaro teatru. Jis sukūrė tragedijas „Marija Stiuart“, 
„Orleano mergelė“, „Mesinos nuotaka“, „Vilius Telis“, dar Jenoje buvo už- 
baigta trilogija „,„Valenšteinas“. Tuo pačiu metu sukurti programiniai eilėraš- 
čiai „Graikijos dievai“ ir „Menininkai“, kaip ir drama „Don Karlas“, išreiškė 
naują, klasikinę pasaulėjautą. Eilėraštyje „Menininkai“, panašiai kaip este- 
tikos veikaluose, kalbama apie gėrio ir grožio sąveiką meno kūriniuose. Me- 
nininkas, Šilerio supratimu, tai kovotojas už gėrį ir tiesą, už laisvę ir grožį, 
harmoniją. „Graikijos dievai“ — entuziastingas himnas senovės graikų kultū- 
rai. Poetą ypač žavi artimas jų ryšys su gamta, dievus jis traktuoja kaip žmonių 
pasaulėjautos atspindį. Optimizmą, giedrą žvilgsnį į pasaulį Šileris mato tame, 
kad graikų vaizduotė nukelia dievus ir į žemę, — dievai priartėja prie žmonių, 
žmonės — prie dievų. Dėl to ir senovės graikų menas yra kupinas optimizmo, 
harmonijos. Nykus poetui atrodo jo laikų pasaulis, iš kurio pasitraukė graikų 
dievai, o drauge su jais išnyko spalvos ir garsai, gyvenimo džiaugsmas. Šio 
ir kai kurių kitų eilėraščių liūdesį ir rezignaciją atsveria odė „Džiaugsmui“, 
demonstruojanti genialų Šilerio sugebėjimą kilnaus asmeninio jausmo prot- 
rūkiu meniškai išreikšti visos kartos, visos epochos jausmus. 

Didieji klasikiniai Šilerio eilėraščiai sukurti daugiausia 1795—1798 m., 
taip pat 1800 m. Juose — pasaulio grožio, estetikos dėsnių modeliai. Pirmiau- 

sia reikėtų paminėti istorinį modelį, pavyzdžiui, eilėraštyje ,„„Pasivaikščioji- 
mas“. Tai žvilgsnis į praeitį, lyg ir istorinė apžvalga, parodanti, kaip nutolta 
nuo idiliškos žmogaus ir gamtos vienovės, ir teigianti, kad naujaisiais laikais 
tik gamtoje galima rasti vientisumą ir harmoniją. Tiuringijos ir Švabijos gam- 
tovaizdžiai — realybės, dabarties klodas — poetui padeda įtvirtinti seniai 
trokštą dvasinį ryšį su graikų senove. 

Istorinis-etinis modelis atsispindi 1797, vadinamaisiais baladžių metais 
parašytuose kūriniuose. Pasaulio istorija nuo dainiaus Ibiko („Ibiko gervės“) 
ir Polikrato („Polikrato žiedas“) laikų iki viduramžių riterių (,„Piršti- 
naitė“) — baladžių veiksmo laikas, jų istorinė erdvė. Bet istoriškumas jose 
pajungtas etikai. Bet kokį istorinį antagonizmą Šileris vertina pagal amžinus 
moralės dėsnius. Gėris nugali blogį, savęs nugalėjimas, paklusimas vidiniam 
etiniam įstatymui skelbiamas idealu. Dramatiškas veiksmas turi atskleisti 
kovą su išorinėmis kliūtimis bei pavojais, taip pat vidinę grėsmę nepaklusti 
moralės reikalavimams. Psichologiškai motyvuoti personažų poelgių nebū- 
tina. Baladėse jaučiama antikos dvasia, senovės idealizavimas. 

Nuo antikos Šilerio žvilgsnis kartais nukrypsta į dabartį, kuri taip pat 
dažnai idealizuojama. Šio modelio kūriniuose („Moterų garbė“, „Daina 
apie varpą“) kuriama biurgeriška idilė, biurgeriškoje kasdienybėje Šileris 
lyrikas randa grožio ir didybės archetipus. Šilerio menas pasiekia tobulumo, 
kai kasdieniška situacija, pavyzdžiui, varpo liejimo scenos, tampa žmogaus 
gyvenimo simboliu. Poetas teigia, kad geras varpas galįs būti nulietas tik iš 
gero metalo, o atskiro žmogaus ir visos žmonijos gyvenimas — prasmingas 
ir laimingas tik tada, jei bus pasiekta idealo ir tikrovės harmonija. Apie tai 
kalba ketvirtasis modelis — filosofinė idilė, kurios viršūne laikomas eilėraštis 
„Idealas ir gyvenimas“. Jame nagrinėjamas žmogaus kūniškosios ir dvasiš- 
kosios prigimčių santykis. Kūniškasis pradas neleidžia žmogui pasinerti į dva- 
singumą, todėl žmogus raginamas atitrūkti nuo jutiminių džiaugsmų ir valios 
pastangomis artėti prie aukščiausio idealo — būsenos, kai jutiminė laimė 
(Sinnenglūck) netrukdo dvasinei ramybei (Seelenfrieden). Tai sunkiai 
pasiekiamas tikslas, tad žmogui pristigus jėgų lieka vienintelė paguoda — gro- 
žis, kuriame žmogus gali nujausti ir išgyventi trokštamą idealą. 

Šilerio poezijos postulatai ir vaizdai dažnai atrodo abstraktūs ir idealis- 
tiniai, juose nerasime visų laikų lyrikai būdingo subjektyvumo bei intymumo, 
bet jo eilėraščiai gali būti vertinami kaip mėginimai rasti atsakymą į epochos 
keliamus klausimus, lyrine forma įsiterpti į pasaulio istorijos raidą. Kartu jais 
mėginama modeliuoti pasaulį pagal objektyvius Šilerio kartos ir subjektyvius 
jo, kaip kūrėjo, principus. 

Šilerio klasikinės tragedijos yra filosofiniai kūriniai, paremti istorine 
medžiaga. Visų jo istorinių-filosofinių dramų tikslas — kelti ir spręsti ben- 
dražmogiškąsias problemas. Žmogaus gyvenimo prasmę ir esmę Šileris mė- 
gino perteikti poetiniais simboliais, jų jis ir ieškojo istorinėje praeityje. Di- 
džiosios istorinės asmenybės domina Šilerį savo likimo simboliškumu, o ne 

autentiškomis biografijos detalėmis. Absoliutumo, universalumo Šileris sie- 
kia ir dramose, bet, suprasdamas, kad vieno žmogaus absoliutumas neįmano- 
mas, kuria visą galeriją herojų, kurių likimai simbolizuoja žmogaus likimą 
žemėje. Dramų herojai individualizuoti, bet ne viskuo panašūs į savo istorinius 
prototipus. Meninis vaizdas ne visada adekvatus istorinei tiesai. Išsamiomis 
Trisdešimties metų karo studijomis paremta trilogija „Valenšteinas“ yra 
artimiausia istorinei tiesai; tragedijoje „Marija Stiuart“ nuo istorijos nukryps- 
tama savitai interpretuojant dviejų karalienių konfliktą ir jų paveikslus; 
„Orleano mergelė“ svyruoja tarp istorinio pasakojimo ir legendos, labiau 
krypdama į legendos pusę; o „Mesinos nuotaka“ — tai jau pseudoistorinė 
drama, nes joje nėra nei autentiškų personažų, nei įvykių. 

Šilerio istorines-filosofines tragedijas reikia suvokti kaip visumą, ats- 
pindinčią paties poeto tragišką pasaulėjautą: gyventi Šileriui yra kovoti, 
o kovoti — tai kentėti, kartais laimėti, bet visada kentėti. Pasaulį kūrėjas su- 
vokia per antitezes; gėris ir blogis, laisvė ir likimas, pareiga ir polinkis, medžia- 
ga ir forma, idealas ir tikrovė, idealizmas ir realizmas, dvasia ir kūnas — 
amžini prieštaravimai ir Šilerio tragedijose. 

Pasirinkdamas klasikinę istorinę tragediją, Šileris lyg ir atsisakė tiesio- 
giai atsiliepti į aktualius epochos įvykius, tačiau tuoše kūriniuose netiesiogiai 
atsispindi ir Šilerio gyvenamojo meto aktualijos, 6 bendražmogiškieji aspektai 
aktualumo nepraranda visais laikais. 

Draminės trilogijos „Valenšteinas“ (1800) veiksmas vyksta Trisdešim- 
ties metų karo epochoje, bet karo stovyklos vaizdai kuriami tik prologe, kitose 
dviejose dalyse svarbiausias įžymaus karo vado paveikslas. Valenšteinas 
imponuoja valdingumu, karvedžio talentu, asmenybės didingumu, bet skaity- 
tojas nesižavi herojumi, veikiau jį užjaučia. Pagrindinio herojaus tikėjimas 
astrologija suteikia tragedijai fatalizmo atspalvį, bet Šileris neturėjo tikslo su- 
kurti likimo tragediją. Taikliai charakterizuoja Valenšteiną Šilerio istorinio 
esė frazė: „Valenšteinas žlugo ne todėl, kad jis maištavo — jis maištavo todėl, 
kad žlugo“. Pasaulėjauta, charakterio savybės pražudo šį herojų, net jo pri- 
valumai atsigręžia prieš jį, ir lemiamą valandą jam nelieka kito kelio kaip iš- 
davystė. Valenšteinas negali atsisakyti to, dėl ko jis kovojo, net tada, kai ne- 
bėra jokios vilties laimėti. Tame pačiame esė Šileris rašo, kad Valenšteiną 
puošia genialaus karo vado savybės, bet jis stokoja žmogiškesnių bruožų, 
kurie sušvelnintų jo garbėtrošką, tapusią aistra. Todėl ir stiprybė pamažu 
virsta silpnybe, o tragiška herojaus kaltė pareikalauja išpirkimo, herojaus 
žūtis neišvengiama. Tačiau trilogija nesibaigia Valenšteino moraliniu pra- 
laimėjimu, herojus sugeba pakilti aukščiau asmeninės nelaimės ir ne tik 
atgauna prarastąją didybę, bet ir sutaurėja. Ir jo pralaimėjimas atrodo kaip 
visuotinės moralės triumfas. 

Užbaigęs „Valenšteiną“, Šileris grįžta prie sumanymo, kilusio prieš še- 
šiolika metų Bauerbache. Tada, kūrėjo fantaziją užvaldžius „Don Karlui“, 
į šalį buvo atidėtas siužetas iš Anglijos istorijos. Dabar, pasiekus naują kūry- 

binę pakopą, Marijos Stiuart likimas pasirodė labai tinkamas idealiai trage- 
dijai (idealisches Trauerspiel). Idealo triumfas čia pasiektas aukojant isto- 
riškumą. Tai neprieštaravo Šilerio estetikos veikaluose išdėstytai istoriškumo 
koncepcijai. Marija Stiuart Šileriui atrodo ideali herojė, ir todėl, atkurdamas 
jos susidūrimą su karaliene Elzbieta, jis Marijos pusėje, nors istorinė tiesa 
prieštarauja meninei tiesai: Elzbieta vaizduojamuoju laikotarpiu buvo su- 
sijusi su progreso jėgomis, o Marija Stiuart politinėje kovoje rėmėsi reakcija. 
Visą dėmesį sutelkęs ne į politinę, bet į moralinę problematiką, Šileris veda 
savo heroję per kančias moralinio tobulėjimo keliu. Joje kovoja du pra- 
dai — jutiminis ir racionalusis (Sinnlichkeit—Vernunft). Šį prieštaravimą 
Šileris perėmė iš Kanto filosofijos, tačiau Kantas jį suabsoliutino, o Šileris 
ieško būdų, kaip tą konfliktą išspręsti. Tai pasirodo įmanoma tik meno kūri- 
nyje, nes gyvenimo patirtis patvirtina Kanto požiūrį. Vis dėlto Šileris svajoja 
apie harmoningą, idealų žmogų ir žmoniją, ta svajonė nušviečia ir tragedijas 
„Marija Stiuart“ bei „Orleano mergelė“: jų pagrindinės herojės — artėjan- 
čios prie idealo moterys. „Grynosios“ tragedijos koncepcija ypač išryškėja 
„Marijos Stiuart“ penkto veiksmo pabaigoje, kur Marija, baltai, šventiškai 
apsirengusi, atsisveikina su, tarnais, atlieka išpažintį ir žengia į ešafotą. Čia 
Marija pasiekia tokią tobųlo žmogiškumo pakopą, kuri Šileriui atrodo artima 
idealui. Mirties akivaizdoje Marijos nebedrasko vidiniai prieštaravimai. Nors 
Marija nuteista už nusikaltimą, kurio nėra padariusi, mirties bausmę ji priima 
kaip galimybę išpirkti ankstesnes sunkias kaltes. Štai tokia Marija, atgailau- 
janti dėl praeities nusikaltimų, išsivadavusi iš aistrų, egoistinių troškimų, vėl 
pasijunta esanti karalienė. Taip Šileris estetinės regimybės sferoje parodo 
harmoningą, moralinio tobulėjimo keliu prie idealo priartėjusią asmenybę. 
Marijos vidinį keitimąsi galima vertinti kaip jos dvasinę priešistorę, nes tik 
finale ji pasiekia vidinę harmoniją. Karališkai ori Marija dar mėgina kovoti 
su lemtimi. Tik viltis, kad mirties nuosprendis nebus pasirašytas, skatina 
Mariją siekti susitikimo su Elzbieta, o susitikus net nusižeminti prieš trium- 
fuojančią valdovę. Susitikimas, kai Marija, nepakėlusi pažeminimo bei įžei- 
dinėjimų, sviedžia Elzbietai į veidą kaltinimus, iš tikrųjų tik pagreitina Elzbie- 
tos apsisprendimą. Įžeistos karalienės ambicija verčia Mariją scenoje su Elzbie- 
ta elgtis priešingai, negu diktuoja protas — juk prašytojos vaidmuo netinka 
karalienei. Tai, kas iš pradžių yra tik įgimtas karališkas išdidumas, vėliau, 
per kančią ir dvasinį tobulėjimą, virsta taurios sielos išdidumu. To kokybiškai 
naujo išdidumo pradai jau išryškėja karalienių susitikimo scenoje. Objekty- 
viai triumfuojanti Elzbieta patiria moralinį pralaimėjimą, o varžovė — mora- 
linę pergalę. Šią akimirką išsisprendžia ne tik Marijos gyvybės klausimas 
(neigiamai), bet ir jos dvasinio tobulėjimo perspektyva (teigiamai). Toliau 
dėmesys koncentruojamas į herojės vidinę raidą, čia emocijų skalė dar plati: 
džiūgavimas, kad varžovė Elzbieta pažeminta jos favorito lordo Lesterio 
akivaizdoje, viltis susigrąžinti jo meilę ir tos vilties žlugimas, naujas lūkestis, 
pasirodžius Mortimerui, vitališkumo protrūkis ir jo sutramdymas, kai atsi- 

sakoma Mortimero aukos. Didžiulė vidinė įtampa atsiranda dėl to, kad Marija 
labai trokšta gyventi, bet herojiškomis valios pastangomis šį troškimą slopina. 
Tai ypač išryškėja scenoje su Ana Kenedi: ji stengiasi atsisveikinti su gyvenimu 
ryžtingai, atmesdama visas žemiškas viltis, ir nukreipia žvilgsnį į dangų. 
Taip įvyksta egzistencinio išsilaisvinimo stebuklas. Taurėjimo procesas susi- 
jęs su katalikų tikėjimo įvaizdžiais, tačiau Marijos religingumas penktame 
veiksme tampa jos vidinio taurumo simboliu ir įgyja filosofinę prasmę. Marija 
pasijunta esanti aukštesnės dieviškos tvarkos, absoliuto dalimi, todėl atranda 
jėgų susitaikyti su likimu: Empirinė tikrovė ir herojės gyvenimo bei kančių 
istorija pasitraukia į antrą planą, intuityviai nujaučiama nežemiška būsena 
leidžia Marijai pasijusti nauju, laisvu žmogumi. 

Žemiškos kategorijos, taip pat politinė tema susijusios su karalienės 
Elzbietos siužetine linija. Įsitraukusi į politiką, Marijos antagonistė negali 
laisvai apsispręsti. Paaukojusi moteriškumą, Elzbieta gauna ne tiek jau 
daug — populiarumą, o praranda tai, kas buvo jos sieloje gražiausia. Bepras- 
miška būtų kaltinti Elzbietą žiaurumu, nes jos poelgis, nors psichologiškai 
parengtas įvykių eigos, nėra laisvas. 

Abi siužetinės linijos vystomos konitapuskiškai jos beveik nesusisiekia, 
scenoje abi karalienės pasirodo pakaitomis (išskyrus susitikimo sceną). Tačiau 
abi herojės: vis taurėjanti ir pabaigoje reprezentuojanti etinį idealą Marija 
ir Elzbieta, vis labiau pasinerianti į žemiškus reikalus, įkūnija dvi skirtingas 
egzistencijos formas — žemišką ir dvasinę, o absoliutumo siekiančiam autoriui 
svarbu tiek viena, tiek kita. 

Moters likimo temą liečia ir kitas Šilerio kūrinys — romantinė tragedija 
„Orleano mergelė“ (1802), kurios herojei tenka istorinis uždavinys, pranoks- 
tantis jos jėgas. Tai ir „grynoji“, idealioji tragedija, nes tragiškas idealios 
herojės likimas skiriasi nuo jos prototipo, istorinės Žanos d'Ark likimo. B. Šo, 
taip pat sukūręs dramą apie šią asmenybę, tvirtino, kad Šilerio Johana ne- 
panaši ne tik į istorinį prototipą, bet ir į jokią žemišką moterį. Nuo istorinės 
tiesos iš tikro gerokai nukrypta (finale Šileris leidžia Johanai žūti mūšio lauke, 
nes negali susitaikyti su jos sudeginimu — istoriniu faktu). Tačiau Šileris 
ir nenorėjo iliustruoti istorijos, tik realizuoti svarbią poetinę idėją. Šimtamečio 
karo epizodas virsta poetiniu simboliu, leidžiančiu interpretuoti savo epo- 
chos istorines problemas. Simboliškas ir herojės paveikslas, o jos misija idea- 
listiška, nes Johanos programa — nacionalinė ir socialinė harmonija. Šileris, 
kaip idealistas, buržuazinės revoliucijos Prancūzijoje laikotarpiu tikėjo, kad 
toji harmonija gali būti pasiekta paprastos, iš liaudies kilusios mergaitės 
heroizmu. | 

Tragiška kolizija atsiranda, kai Johana suvokia, kad jos patriotizmas ir 
misija prieštarauja žmogaus prigimčiai. Pamilusi Lajonelį, herojė pažeidžia 
iš karto du draudimus: pirma, jai savo misiją leista įvykdyti tik atsižadėjus 
meilės, antra, negalima mylėti priešo. Johana išgyvena ir asmenybės, ir idealų 
krizę, jos monologas IV veiksmo pradžioje atskleidžia tragišką idealo ir tikro- 

vės nesuderinamumą. Draudžiama meilė, kurią herojė nuslopina, vis dėlto 
rodo jos žmogišką subjektyvumą, neleidžiantį jai būti vien aukštesniųjų jėgų 
įrankiu. Subjekto savimonė pagaliau suderinama su nežemiškų jėgų padik- 
tuota herojės misija išaukštinant Johaną, užkeliant ją ant pjedestalo. Dramoje 
nėra tragiškos kaltės, yra tik dvejonės, krizė, jos įveikimas. Sutapatinusiai savo 
misiją su likimu Johanai užtenka valios susitaikyti su tuo ir pakilti į idealo 
sferą. 

1803 m. Šileris baigė „Mesinos nuotaką“. Šiai istorijos imitacijai suteikta 
antikinės tragedijos bruožų (pvz., įvestas choras). Tolesnė poetinė raida nuo 
„Viliaus Telio“ iki sumanymo apie Dmitrijų Apsišaukėlį rodo autoriaus pas- 
tangas sugrąžinti tragedijai istoriškumą. Vis dėlto „Vilius Telis“ kaip ir „Or- 
leano mergelė“ artimesnis legendai. Abu kūrinius sieja ir liaudiškos kilmės 
herojaus pasirinkimas. 1804 m. baigtas „Vilius Telis“ — drama ne apie iš- 
skirtinį didį žmogų, tėvynės gelbėtoją, o veikiau apie eilinį dorą pilietį, aplin- 
kybių priverstą nenumatytai pasielgti. Todėl, net ir atlikdamas svarbų užda- 
vinį, jis labiau aplinkybių auka negu sąmoningas, žinantis savo tikslą kovo- 
tojas. Beje, dramos pradžioje aiškiai matyti, kad nesiekiama progresyvaus 
visuomenės pertvarkymo, 'o tik svajojama apie senos tvarkos atkūrimą, apie 
trijų kantonų sąjungą, kuri gintų imperatoriaus suteiktas, o vėliau atimtas 
teises. Nors dramoje vaizduojamas lokalinis konfliktas, nors Šveicarijos kan- 
tonų pasipriešinimas nukreiptas prieš Habsburgų Austrijos savivalę, nėra 
pagrindo tvirtinti, kad pasikeitė neigiamas Šilerio požiūris į revoliuciją ir mo- 
narcho nužudymą. Tačiau jo pavaizduota nacionalinė šveicarų kova už pa- 
mintas teises yra tipiška. Buržuazinės visuomenės ir biurgerių klasės hero- 
izavimas, atitikęs prancūzų buržuazinės revoliucijos dvasią, jau nebuvo ak- 
tualus, nes kuriant „Vilių Telį“ tuometinė Europos buržuazija jau buvo 
nutolusi nuo įsivaizduojamo idealo. Nugalėti iškilusį prieštaravimą Šileris 
galėjo tik stilizuodamas istoriją, istorinę dramą priartindamas prie idilės 
bei utopijos. 

„Vilius Telis“ skiriasi nuo kitų Šilerio istorinių dramų tuo, kad pagrin- 
dinio veikėjo istorija yra tik vienas pavaizduoto nacionalinio vyksmo elemen- 
tas. Šileris atsisako dominuojančio tragiško herojaus, parodo Telį kaip vieną 
iš daugelio, susieja jo likimą su tėvynės likimu. Neatsitiktinai tokios svarbios 
scenos, parodančios, kaip pavergta tauta ruošiasi nacionalinio pasipriešinimo 
kovai. Ne atsitiktinumas ir tai, kad Šileris politinį sąmokslą sieja su tokiu 
personažu, kuris nėra politiškai sąmoningas. Politinės krizės situacijoje hero- 
jui tenka veikti ryžtingai ir prisiimti moralinę atsakomybę, kurios normaliomis 
aplinkybėmis neprisiimtų. Nestebina, kad Telis asmeninį kerštą Gesleriui 
suvokia kaip nacionalinį žygdarbį. Nekeista nė tai, kad Telio individualūs 
poelgiai ir politinio maišto linija pabaigoje įsilieja į visuotinės laisvės apoteo- 
zę. Šileriui labai svarbu ne patys veiksmai, o jų moralinis įvertinimas. Todėl 
tokie reikšmingi epizodai yra Telio monologas prieš Geslerio nužudymą ir 
Paricidos scena paskutiniame veiksme. Aktorius Iflandas priekaištavo Šile- 

riui dėl abiejų epizodų nesceniškumo, nes Telis rodomas paskendęs apmąs- 
tymuose. Tačiau Šileris buvo įsitikinęs savo teisumu. Jo manymu, Paricidos 
pasirodymas pakeičia Telio poelgio vertinimą, leidžia traktuoti jį kaip ne- 
prieštaraujantį moralei ir poetišką. 

Telis yra naujo tipo herojus Šilerio kūryboje, jo stichiško maišto negalima 
lyginti su programiniu Karlo Moro maištu, nėra jis ir sąmoningas kovotojas 
dėl taurių ateities idealų kaip markizas Poza. Tačiau ir prieš savo valią įsi- 
traukusio į kovą individo maištą Šileriui svarbu morališkai pateisinti. Telio 
monologas parodo, kad tirono nužudymas yra savigynos padiktuotas poelgis. 
Už savo gyvybę ir laisvę kovojantis pilietis kaip Telis yra ne juridinių, o na- 
tūralių teisių gynėjas. Jis jaučiasi vienišas, išskirtas iš kitų todėl, kad jam tenka 
nužudyti tironą. Tai situacija, artėjanti prie tragizmo ribos, tačiau tragizmą 
paneigia perdėm negatyvi piktadario Geslerio charakteristika. 

Šileris pademonstruoja politinį realizmą, pavaizduodamas, kad ir Ges- 
lerio nužudymas, ir Urio tvirtovės sugriovimas neišsprendžia nei nacionalinių, 
nei moralinių problemų, iškilusių dramos veikėjams — išsivadavimo kova 
nebaigta, ji tik prasideda. Neišspręsta problema autoriui — ir tirono nužudy- 
mo moralinis įvertinimas. Šileris visada buvo bet kokio revoliucinio teroro 
priešininkas, tokius veiksmus aiškiai smerkė ir Kantas. Todėl Šileriui ir pri- 
reikė Paricidos scenos, kad galėtų tirono žudiką Telį sugretinti su kitu ana- 
logiškai pasielgusiu personažu: Autoriui šis sugretinimas leidžia pateisinti 
vieną tirono nužudymo atvejį ir pasmerkti kitą, išryškinant principinį skirtumą 
tarp jų. Tas skirtumas dar pabrėžiamas temperamentų nepanašumu — jaunas 
garbėtroška Paricida supriešinamas su doru, santūriu šeimos tėvu Teliu. Eili- 
nio piliečio, patrioto Telio paveikslu Šileris atskleidžia politinio vyksmo mora- 
linius aspektus. „Vilius Telis“ yra paskutinis baigtas Šilerio kūrinys. 

Slapčiausios svajonės — sukurti visiškai idealią dramą, be buities apnašų, 
Šileriui įgyvendinti nepavyko. Įsivaizduodamas Olimpą kaip tokios dramos 
veiksmo vietą, Šileris, kaip ir jo taurusis herojus markizas Poza, vis dėlto 
jautėsi esąs realaus pasaulio pilietis. Kaip pilietį, kaip vokiečių tautos genijų ir 
pasaulinės literatūros klasiką, Frydrichą Šilerį gerbia visas humanistiškai nusi- 
teikęs pasaulis. 

Į lietuvių kalbą Šilerį pradėta versti palyginti seniai: „Plėšikus“ (1929), 
„Klastą ir meilę“ (1923), „Don Karlą“ (1930) išvertė P. Vaičiūnas, „Or- 
leano mergelę“ (1898) ir „Vilių Telį“ (1899) — V. Kudirka, 1923 m.— K. 
Boruta. Šilerio lyriką vertė Eug. Matuzevičius, Vyt. Bložė, Alb. Žukauskas 
ir kt. („Poezija“, 1959). Lietuviškoje scenoje pirmoji pasirodė ir dažniausiai 
buvo statoma turbūt populiariausia, bet ne šileriškiausia „Klasta ir meilė“ 
(1922, 1941, 1949, 1972). 1928 m. pirmą kartą pastatyti „Plėšikai“, o 
1935 m.— „Vilius Telis“. Įsimintinas buvo „Marijos Stiuart“ sceninis gyve- 
nimas (pastatyta 1935, 1937, 1958). O vienas iš reprezentacinių mūsų operos 
spektaklių ir šiandien tebėra „Don Karlas“. 

Yra rašytojų, apie kuriuos galima susidaryti palyginti pilną įspūdį iš 
vieno ar kelių pagrindinių kūrinių. Šileris nepriklauso prie tokių rašytojų, 
o jo kūrybiniame palikime nėra pagrindinių kūrinių — kiekvienas savaip 
nepakartojamas ir svarbus kūrybos visumai, iš kurios atėmus kad ir vieną 
kūrinį, vaizdas lieka nepilnas. Lietuvių skaitytojas turėtų sulaukti visų šio 
vokiečių klasiko dramų vertimo, juo labiau kad yra realus pagrindas kalbėti 
apie Šilerio tradiciją lietuvių dramaturgijoje — prasidėjusi nuo Vydūno, 
per V. Krėvę, B. Sruogą, V. Mykolaitį-Putiną ji eina iki mūsų dienų (J. Gru- 
šas, Just. Marcinkevičius). Idealistas ir sentimentalusis poetas Frydrichas 
Šileris etiniu bei poetiniu idealizmu yra artimas lietuvių tautai, lietuvių lite- 
ratūrai. 


RAMINTA GAMZIUKAITĖ-MAŽIULIENĖ 

PAAIŠKINIMAI 


Daugiausia F. Šilerio eilėraščių buvo publikuota 1796—1800 m. „Mūzų alma- 
nache“ („Musenalmanach“) ir „1782 metų antologijoje“ („Anthologie auf das 1782“). 
Versta iš: Schiller F. Gesammelte Werke.— Bd. 1—6.— B.: Aufbau-Verlag, 1959; 
Schiller F. Sämtliche Werke.— Berlin und Weimar, 1980. Datuojant ir redaguojant 
remtasi pastaruoju leidiniu. Eilėraščių skyrių sudarė A. Gailius. 


EILĖRAŠČIAI 
Vakaras 


Eilėraštis pirmąkart išspausdintas žurnalo „Švėbišes Magacin“ („Schwdbisches 
Magazin“) 1776 m. spalio mėn. Žurnalo leidėjas, F. Šilerio mokytojas B. Haugas, 
įžanginiame žodyje sako, jog poetas „jau skaitęs gerų autorių ir ilgainiui įgis „os magna 
sonatorum“ („didžius dalykus skelbiančią burną“). Pasak F. Šilerio draugo J. V. Peter- 
seno, poetas siuntęs eiles „slapta iš akademinio karinio vienuolyno [...] „Švėbišes Ma- 
gacin“ leidėjui“. 

! Kitam, laimingesniam pasauly...— Užuomina apie 1776 m. prasidėjusią Šiaurės 
„Amerikos gyventojų kovą prieš Anglijos kolonijinę valdžią. 


Fantazija Laurai 


Eilėraštis įeina į aštuonių Laurai skirtų eilėraščių ciklą, parašytą su jaunam Šile- 
riui būdingu perdėtu jausmingumu, tai pripažino ir pats poetas. Jaučiama Petrarkos 
įtaka. Kritikas R. Buchvaldas Lauros prototipu laiko trisdešimtmetę našlę Luizą Fišer, 
pas kurią Šileris gyveno būdamas pulko mediku. 

? Izaokas Niutonas (1643—1727) — anglų řizikas, atradęs gravitacijos dėsnį ir pa- 
grindęs dangaus kūnų judėjimo mechaniką. 

3 Kaip lengvutėje Arachnės drobėj...— Lidijos dažytojo purpuru duktė Arachnė iš- 
kvietė Atėnę pasivaržyti, kuri geriau audžia. Atėnė suplėšė Arachnės audinį, vaizda- 
vusį dievų meilės sceną, o pačią Arachnę pavertė voru. 

Ruso 


Poetas liūdi prie Ruso paminklo, pastatyto Ermenonvilyje netoli Paryžiaus, ir 
primena, kaip ilgai didįjį rašytoją ir filosofą persekiojo priešai ir tariami draugai. Ruso 
padėtis dar labiau susikomplikavo, kai buvo sudeginta jo knyga „Emilis, arba apie 
auklėjimą“. Nuteistas kalėti, rašytojas buvo priverstas bėgti ir patyrė daug vargo. 


Spinoza 


Tai satyra, nukreipta prieš olandų filosofo B. Spinozos (1632—1677) darbų 
supaprastintą traktavimą; pats poetas šį eilėraštį laikė „taikliu ir geru“. 


Kūdikio žudikė 


Šio eilėraščio tema dažnai įvairiais variantais kartojasi „Audros ir veržimosi“ 
laikotarpio poezijoje kaip atsiliepimas į tuo metu vykusias diskusijas dėl mirties 
bausmės. 


Blogieji monarchai 


Poetinio monarchų teismo tema populiari to meto vokiečių literatūroje. F. Šilerį 
įkvėpė poetas D. Šūbartas, 1770 m. parašęs eilėraštį „Kunigaikščių kapas“. 1781 m. 
F. Šileris aplankė maištingąjį Šūbarią, nuo 1777 m. kalinamą Hohenaspergo tvirtovėje. 


* Anadiomenė — vienas iš Afroditės vardų. 

è Hekatė — Mėnulio, vėliau nakties kerų deivė graikų mitologijoje. 

ë „Varį aukštint jums ar nepabos? — Užuomina į tai, jog monarchai, stengdamiesi 
pataisyti pašlijusius finansus, vis mažiau dėdavo į monetas aukso. 


Sodietiška dainelė 


Šiuo eilėraščiu F. Šileris atsiliepia į valstietiškas Štoidlino „Mūzų almanacho“ 
(1782) dainas. 


Vyriškumas 


Poetas, atsiliepdamas į G. A. Biurgerio eilėraštį „Vyrų nekaltybė“, džiaugiasi 
savo sveika jaunyste ir kūrybinėm galiom. 
“ Nuo Graniko nuvijo...— Mūšyje prie Graniko (334 pr. m. e.) Aleksandras Di- 
dysis sumušė persų karaliaus satrapus. 
Po saule Afrikos šviesia / Romėnas stoviniuoja...— Turimas galvoje romėnų kon- 
sulas Gajus Marijus, po Sulos perversmo (88 pr. m. e.) pabėgęs į Afriką. 
“ Hekla — tebeveikiantis vulkanas Islandijoje. 

Pasaulio didybė 
Poetas stebisi bekrašte visatos didybe; prieš ją kartais nusvyra ereliški smalsios 
žmogaus minties sparnai. Įdomi dialogo forma, tokia natūrali dramaturgui Šileriui. 
Plėšiko Moro paminklas 


Eilėraštį galima laikyti epitafija plėšikui Morui arba taip sunkiai pastatytam 
„Plėšikų“ spektakliui. 


'0 Išgirdo iš akmeninio heroldo...— Kalbama apie užrašą prie kartuvių, kur buvo 
surašyti Moro nusikaltimai. 
"| Degėsiuose žuvo / Sauvalis Faetontas...—. Pasak graikų mito, Faetontas iškrypo 


su saulės žirgais iš kelio, nuo to užsidegė žemė ir dangus, ir Dzeusas jį nutrenkė 
žaibu. 


Rezignacija 


Poetas pasisako už tikrą dorą, o ne už religinę, kai susiderama su dievu už gerus 
darbus gauti atlygį kitame pasaulyje. 


Džiaugsmui 


Tai vienas iš garsiausių Šilerio eilėraščių. Paties poeto žodžiais tariant, jo odė 
„Džiaugsmui“ tam tikra prasme tapo liaudies eilėraščiu. Daug kompozitorių yra sukūrę 
pagal ją muziką. Paskutinė Bethoveno Devintosios simfonijos dalis taip pat parašyta 
šios odės žodžiams. Čia monumentalia muziki.* forma išreikštas poetą įkvėpęs laisvės, 
lygybės ir brolybės patosas. 


Nuolankiausias pro memoria 


Šį eilėraštį F. Šileris parašė 1785 m. rudenį Lošvico vynuogynuose, kur Kiornerio 
name kūrė „Don Karlą“. 


1'2 Febas — graikų šviesos, pranašysčių, menų ir mūzų dievas. 

3 Sparnuotasis Pegasas — dabar — sparnuotas poetų žirgas, graikų mitologijo- 
je — Poseidono ir Medūzos sūnus. 

!4 princesė Eboli — Dramos „Don Karlas“ personažas. 


Graikijos dievai 


Prieš „nekrikščionišką“ eilėraščio dvasią tuojau pasisakė kai kurie literatai, tarp 
jų grafas F. L. Štolbergas. Recenzijoje jis rašė, jog verčiau leistųsi visų viešai išjuokia- 
mas, negu parašytų tokį eilėraštį, nors tas jam ir atneštų Homero šlovę. Čia pateikta 

galutinė F. Šilerio redakcija, truputį sušvelninta ir glaustesnė. Joje, pavyzdžiui, nėra 

išpuolių prieš „,„nukryžiuotą barbarą“, tačiau su didesne menine jėga parodoma simpa- 

tija šviesiai, gyvenimo džiaugsmo kupinai senovės graikų pasaulėjautai. 

I5 oreadės — kalnų nimfos. 

driadės — miškų, medžių nimfos. 

najadės — šaltinių ir upelių nimfos. 

Lauras prašė...— Apolono persekiojama Dafnė buvo paversta lauro krūmu. 

O Niobė stingo tarp uolų...— Tantalo duktė Niobė suakmenėjo, kai Apolonas ir 

Artemidė keršydami nunuodijo jos vaikus. 

Nendrėj Sirinksės rauda aidėjo...— Bėgančią nuo miškų dievo Pano Sirinksę, šal- 

tinių nimfą, kitos nimfos pavertė nendre. 

Filomelos skausmas...— Atėnų karalaitė Filomela, persekiojama Trakijos karaliaus 

Tesėjo, pavirto lakštingala. | 

“ Ašara Demetros... / Persefonės dėlei išlieta... — Graikų mitologijoje Demetra — der- 

lingumo, augalijos pasaulio deivė; Persefonė — jos duktė. 

Deukalionas — Prometėjo sūnus, po tvano tapęs naujos žmonių kartos pradininku. 

Į šlovingus Istmo žaidimus...— Korinte Istmo iškyšulyje buvo rengiamos žaidynės, 

antros pagal reikšmę po olimpiadų. Jų nugalėtojas būdavo apdovanojamas pušų 

vainiku. 

Šėlstančios menadės...— Vyno dievo Dionizo palydovės. 

Alkestidė glaudė ten Admetą...— Likimo deivės parkos sutiko prailgitti gyvenimą 

karaliui Admetui, jeigu vietoj jo pasiaukos kas nors iš artimųjų; pasiaukoti sutiko 

jo žmona Alkestidė, paskui ją iš požemio karalystės išgelbėjo Heraklis. 

Linas — jaunuolis dainius. 

' Atpažino draugas ten Orestą, / Filoktetas gi — strėles.— Orestas — karaliaus 

Agamemnono sūnus, Filoktetas — legendinės Trojos apgulties dalyvis, gavęs He- 

raklio lanką ir strėles, be kurių, pasak Orakulo, negalima buvę paimti Trojos. 

„Iš Olimpo du dvyniai.— Dzeuso ir Ledos sūnūs Kastoras ir Polideukas buvo laikomi 

jūrininkų globėjais. 

Selenė — Mėnulio deivė. 

3! Pindas — kalnų grandinė Graikijoje, ten yra ir Helikonas, šventasis Apolono 
kalnas. i 


N 


Garsioji moteris 


Eilėraštis pirmąkart išspausdintas leidinyje „Pandora, arba 1789 m. liukso ir madų 
kalendorius“. 


32 Francas Rudolfas fon Grosingas — to meto avantiūristas, 1784—1787 m. leidęs 
visokių žurnalų moterims. 

* Charonas — požemio karalystės valtininkas, keliantis mirusiųjų sielas į Hadą. 

** Kitera — vienas iš meilės deivės Afroditės vardų, duotas pagal salą Viduržemio 
jūroje, kur buvo Afroditės šventykla. 


Gyvenimo poezija 


* Horos — metų laikų deivės graikų mitologijoje. 

Pakinkytas Pegasas 


Poezijai neuždėsi pavalkų, jos neįkinkysi į arklą — moko poetas Apolono lū- 
pomis. 


3 Heimarketas — Londono miesto dalis. 


Idealai 


Eilėraštis labai patiko Gėtei. O V. Humboltas pasigedo „glaustos pilnatvės, polėkio, 
veržlumo, žodžiu, to savitumo, kuris leistų ir tarp šedevrų atskirti Jūsų darbą“. 


*7 Pigmalionas — Kipro karalius ir skulptorius, įsimylėjęs savo sukurtą merginos 
statulą ir prašęs Afroditės ją atgaivinti ir atiduoti už žmoną. 


Moterų garbė 


Eilėraštis ypač patiko J. G. Herderiui, nes jame puikiai išreikšti „dalykai, apie 
kuriuos aš taip Jažnai mąsčiau, kurie labiau, negu jūs pastebėjote, susiję su manimi ir 
visa mano esybe“. Ankstyvieji romantikai „Moterų garbę“ griežtai kritikavo. 


Odisėjas 


V. Humboltas žavėjosi eilėraščio „didele ir gilia prasme“, J. G. Herderis pabrėžė 
„didelį paprastumą“. 


* Aidas — Hadas, mirusiųjų karalystė. 
Pasivaikščiojimas 


Įkvėptas Ruso idėjos, jog žmogui būtina išsiveržti iš slogaus civilizacijos glėbio 
ir grįžti į gamtą, F. Šileris sukūrė didingą kultūrinę ir istorinę panoramą, išreikšdamas 
viltį, kad ateities kartų gyvenime viešpataus protas ir harmonija. 

39 


Cerera — Demetra, žemdirbystės deivė graikų mitologijoje. 
40 


Minerva su ūgliais alyvos, / o Poseidonas pakrantėn atveda karo žirgų.— Pasak 
mito, Atėnė (lot. Minerva) susiginčijo su Poseidonu, kuris padovanos žmonėms 
naudingesnį daiktą, ir vienas padovanojo ką tik įsikūrusiam Atėnų miestui alyvmedį, 
kitas — žirgą. | 

Motė Kibelė kinkosi liūtų porelę vežiman...— Pasak Homero, Dzeuso motina važi- 
nėjusi liūtų traukiamu vežimu. 

„Sparton nuėjęs, keleivi...“ — Senovės graikų epitafija, skirta Spartos karaliui Leo- 
nidui, su 300 karių pastojusiam kelią persams ir žuvusiam su jais prie Termopilų 
perėjos. 

Tulė — legendinė sala. 

44 „Pila... Amaltėja ragan.— Graikų mitologijoje Amaltėja — ožka, išmaitinusi 


= 


z=% 
I< 


43 


533 


Dzeusą Kretos kalnuose; jos nulaužtą ragą Dzeusas padovanojo jį auklėjusioms 
nimfoms, ir tos gaudavo iš jo visko, ko panorėdavo. „Amaltėjos ragas“ virto „gau- 
sybės rago“ sinonimu. 

45 Iridė — Olimpo dievų pasiuntinė, vaivorykštės deivė. 


Naras 


Tai pirmoji F. Šilerio sukurta baladė. Siužetas paimtas iš viduramžių pasakojimo 
apie puikų Sicilijos narą Kolą Žuvį. Tačiau F. Šilerio herojus — ne naras iš profesijos, 
o jaunas drąsuolis: pirmusyk jis šoka į verpetą jaunatviškos drąsos pastūmėtas, antru- 
syk — iš meilės. Dėl veiksmo įtampos ir dinamiškumo, tragizmo ir ilgo dialogo daugelis 
lygino „Narą“ su drama. Gėtė ypač vertino „Narą“ už vandens verpeto ir povandeninio 
pasaulio aprašymą, juolab kad Šileris niekada nebuvo matęs jūros. 


Pirštinaitė 


Baladė sukurta po „Naro“. Poetas remiasi istoriniu anekdotu. Veiksmas vyksta 
Prancūzijoje, karaliaus Pranciškaus I dvare. Viduramžiais paplitęs poetinis moters 
kultas tuo metu (XVI a. viduryje) išsigimė, aukštosios visuomenės papročiai vis labiau 
gedo. Toks atvejis ir aprašytas Šilerio baladėje. 


Polikrato žiedas 


Baladėje F. Šileris išreiškė tarp senovės graikų paplitusią nuomonę, jog žemiška 
žmonių laimė nepastovi, jai pavydi nemirtingi dievai. Graikų istorikas Herodotas („is- 
torijos tėvas“, V a. pr. m. e.), papasakojęs apie Polikratą, laimingą Samoso salos val- 
dovą, manė, kad dėl jo žūties kaltas dievų pavydas. 


Nadovesų šermeninė 


Giesmė parašyta „baladžių metais“, artima baladėms. Nadovesai — Šiaurės 
Amerikos indėnų gentis, gyvenusi tarp Misisipės ir Uolinių kalnų. F. Šileris remiasi 
anglų keliautojo D. Karverio įspūdžiais, pastarasis lankėsi pas nadovesus septintajame 
XVIII a. dešimtmetyje. 


Ibiko gervės 
F. Šileris remiasi graikų padavimu apie poetą Ibiką, nužudytą piktadarių kelyje 
į Istmo žaidynes. Poetas išreiškia įsitikinimą, jog tam, kuris pasityčiojo iš menininko, tu- 
rinčio vienintelį ginklą — dainą, bus žiauriai atkeršyta. 


Laimė 


Odės idėja, jog laimė pasiekiama per nuopelnus, artima antikos autoriams, ypač 
Pindarui. 

* Gera, kam Febas akis, o lūpas Hermis pravėrė...— Pasak senovės graikų, Febas 
Apolonas, mūzų dievas, suteikdavo gebėjimą kurti, o Hermis — iškalbos dovaną. 


Įkaitas 


Kurdamas šią baladę, poetas rėmėsi siužetu, rastu Ispanijoje ar Aleksandrijoje 
gimusio, laisvu tapusio vergo Hiuginaus raštuose. Svarbiausias baladės motyvas — 
draugystė, neišblėstanti net mirties akivaizdoje. Savo poelgiu draugai priverčia tironą 
patikėti draugyste, susimąstyti, jog esama didesnio už gyvybę gėrio. 


* Dionisas — Dionisijas Vyresnysis (430—367 pr. m. e.), Sirakūzų (Sicilijos saloje) 
tironas. 
48 „„nukryžiuot piktavalį!““ — Nukryžiavimas tais laikais buvo žeminanti mirties 


bausmė, paprastai taikoma vergams. 
Giesmė apie varpą 


Šiame monumentaliame eilėraštyje, panašiai kaip „Pasivaikščiojime“, apibendrin- 
tais vaizdais piešiamas žmonių kultūros tapsmas. Vietomis neišvengta biurgerių gyve- 
nimo idealizavimo, be to, galbūt paklusęs Veimaro rūmų diduomenės nuomonei, F. Ši- 
leris užsipuolė Prancūzijos revoliuciją. Įdomu tai, kad poetas ne tik stebėjo varpų lie- 
jimą, bet ir kruopščiai išstudijavo -Kriunico straipsnį šia tema „Ekonominėje enciklo- 
pedijoje“. 


Nenija 
* nenija (lot. „naenia“ arba „nenia“) — romėnų šermenų rauda, atliekama 
pritariant fleitai. 


Vokiečių mūza 


50 Nei šlovė Augusto metų...— Turima galvoje Romos imperatoriaus Augusto valdymo 
metai (31 pr. m. e.— 14), kai suklestėjo romėnų literatūra. To meto reprezentan- 
tai — Horacijus, Vergilijus ir Ovidijus. 

?! Frydrichas didysis soste..— Kalbama apie Frydrichą II (1712—1786), nuo 1740 m. 
Prūsijos karalių, nėskatinusį vokiečių literatūros ir jos nevertinusį. 


Į naują šimtmetį žengiant 


Eilėraštyje atsispindi pesimistinės poeto pažiūros į padėtį Europoje, nutviekstoje 
karo gaisrų. 


92 Šimtmetis audroj paliko žemę...— Turima galvoje Prancūzijos revoliucija, įvykusi 
XVIII a. pabaigoje. 

5 Karo siausmo nesutramdo marios, / Reinas jam nei Nilas ne kliūtis. — Užuomina, 
jog karas vyksta Amerikoje, Europoje ir Afrikoje. 


54 Dvi pasaulio grumiasi galybės... Trišakio ir žaibo — ginčas tas.— Dvi galingos vals- 
tybės — Anglija ir Prancūzija. Trišakis — Poseidono ženklas, žaibas — Dzeuso; 
poetas nori pasakyti, jog kovojama jūroje ir sausumoje. 

„lyg gūlų Brenas... Ant svarstyklių teisės ir tiesos.— Pasak romėnų istoriko Licijaus, 
galų vadas Brenas po 390 m. pergalės prieš romėnus sveriant išpirką naudojo suklas- 
totus svarsčius; romėnams pareiškus protestą, jis užmetė ant svarstyklių lėkštės dar 
ir savo kardą ir sušuko: „Vac victis“ („Vargas nugalėtiesiems“). Šileris taip užsimena 
apie didžiules Napoleono kontribucijas. 

56€ Amfitritė — graikų mitologijoje jūrų dievo Poseidono žmona. 


Kasandra 


Trojos karaliaus Priamo dukterį Kasandrą Apolonas apdovanojo gebėjimu numa- 
tyti ateitį, bet ji atstūmė jo meilinimąsi, ir Apolonas pridėjo prie savo dovanos prakeiks- 
mą — niekas netikės Kasandros pranašystėmis. Šios herojės paveikslu Šileris išreiškia 
idėją, jog tiesa, jos pažinimas dažnai sukelia didžiules kančias, liūdesį; poetas kentėjo 
nujausdamas greitą mirtį pačiame jėgų žydėjime, savo šalies ir tautos laukiančias ne- 
laimes. 


KLASTA IR MEILĖ 


Jaunystės metais F. Šileris parašė tris neeiliuotas dramas — „Plėšikus“, „Fiesko 
sąmokslą“ ir „Klastą ir meilę“. Pastaroji pati sceniškiausia ir populiariausia. Su anksčiau 
neregėta jėga joje pavaizduota tragiška paprastų žmonių dalia į šimtus nykštukinių 
valstybėlių susiskaldžiusioje Vokietijoje. Jaunam Šileriui gyvenimas Viurtembergo 
hercogystėje atrodė išsigimėliškas, žeminąs žmogaus orumą. Laiške bibliotekininkui 
Rainvaldui jis rašo, jog dramoje „atvirai vaizduojami įvairūs visagaliai despotai“, kurie 
valdo vokiečių žemes kaip išmanydami ir kaip norėdami. Daugelis viurtembergiečių, 
Šilerio tėvynainių, būtų galėję pasakyti, kas jų hercogo favoritas, kuris kaip ir Ferdinan- 
do tėvas atėjo valdžion apšmeižęs savo pirmtaką. 

Pjesės paantraštė — „miestelėnų tragedija“, o miestelėnai tuo metu sudarė gana 
margą socialinį konglomeratą, į kurį neįėjo bajorai, dvasininkai ir valstiečiai. Mieste- 
lėnų drama aštuonioliktojo amžiaus aštuntame dešimtmetyje buvo populiarus literatū- 
rinis žanras, turintis tradicinį siužetą. Vokiečių literatūroje šio žanro formavimuisi 
turėjo įtakos užsienio pavyzdžiai, tarp jų D. Lilio „Londono pirklys“ ir „šeimyninės“ 
didžiojo prancūzų švietėjo D. Didro dramos, o ypač anglo S. Ričardsono romanai 
ir Ž. Ž. Ruso „Naujoji Eloiza“. Vokiečių miestelėnų dramai, kaip ir jos užsienio pirm- 
takams, būdingi „širdies teisių“ gynimo motyvai, meilės tarp žemiausio ir aukščiausio 
luomo atstovų tema. Vokiečių literatūroje pirmas ryškus miestelėnų tragedijos pavyz- 
dys buvo Lesingo (1729—1781) drama „Panelė Sara Simpson“. 

Iš pradžių savo miestelėnų tragediją F. Šileris pavadino „Luizė Miler“. „Klasta 
ir meilė“ — tai pavadinimas, duotas Iflando, aktoriaus ir dramaturgo iš Manheimo, 
vėliau tapusio vokiečių scenos garsenybe ir žymiu dramaturgu. 

Parašyti „Klastą ir meilę“ Viurtembergo pulko medikas Šileris, galimas daiktas, 
ryžosi tada, kai gavo arešto už savavališką išvykimą į Manheimą (1782 m. pavasarį). 
Pabėgęs iš Viurtembergo, jis negalėjo iškart imtis šios pjesės — teko skubiai taisyti 
„Fiesko sąmokslą“. Paskui „miestelėnų tragedijos“ kūrimui trukdė nauji sumany- 
mai — parašyti tragedijas „Mariją Stiuart“ ir „Don Karlą“. 

„Klastą ir meilę“ rašytojas baigė Bauerbache, nedideliame Henrietės fon Volcogen 
(trijų jo mokslo draugų motinos) dvare. 1783 m. ją priėmė Manheimo teatras, o kitų 
metų balandžio mėnesį įvyko premjera. 


Rodnis — anglų generolas, apie 1780 m. pasižymėjęs Vest Indijoje kariaujant su 
prancūzais ir ispanais. 

Krosnin tą šlamštą! — Mileris nepatenkintas, kad duktė per daug skaito: jis remiasi 
Ruso, kuris buvo knyginio mokytumo priešas ir kuriam ypač nepatiko prisiskaičiusios 
moterys. 

Vakar septyni tūkstančiai žmonių iškeliavo į Ameriką...— Kalbama apie rekrūtus, 
parduotus Anglijai, kuri juos naudojo išsivadavimo judėjimo slopinimui Amerikoje. 
Aš esu kunigaikščių kraujo... iš tos pačios giminės kaip ir nelaimingasis Tomas Nor- 
folkas..— Hercogas Tomas Norfolkas (1536—1572), kurį Milford vadina savo 
protėviu, buvo nuteistas mirti už dalyvavimą sąmoksle, rėmusiame Škotijos karalienę 
Mariją Stiuart. 

Kai uždės geležinį antkaklį...— Nusikaltėlis prie gėdos stulpo būdavo prirakinamas 
geležiniu antkakliu. 

Loretas — maldininkų lankymosi vieta Italijoje. 

MARIJA STIUART 


Škotijos karalienės Marijos Stiuart likimu Šileris susidomėjo dar jaunystėje. Bet 
tiktai 1799 m. balandžio 26 d. savo darbo kalendoriuje užrašė: „Ėmiau studijuoti Ma- 
rijos Stiuart istoriją“. Birželio 4 d. pasirodė naujas įrašas: „Ėmiausi rašyti Mariją Stiu- 
art“. Liepos 24 d. buvo baigtas pirmas veiksmas, o jau kitą dieną pradėtas rašyti antras, 
kuris buvo baigtas po mėnesio, rugpjūčio 26 d. Šileris ima tikėtis, kad iki 1800 m. pra- 
džios pjesę baigs. 1800 m. gegužės 11 d. įrašas: „Perskaičiau pas mane susirinkusiems 
aktoriams keturis „Marijos Stiuart“ veiksmus“. Paskutinį, penktąjį veiksmą Šileris 
kuria atokioje Etersburgo pilyje ir 1800 m. birželio 9 d. parašo: „Baigiau Mariją 
Stiuart“. 

Praėjus penkioms dienoms (1800 m. birželio 14 d.) Veimaro teatre įvyko, autoriui 
dalyvaujant, ilgai ruošta „Marijos Stiuart“ premjera, o po pusės metų tragedija buvo 
pastatyta Berlyne. 

Trumpai primename kai kuriuos istorinius faktus. Valdant Elzbietos I tėvui Hen- 
rikui VIII (valdė 1509—1547), Anglijoje nugalėjo reformacija — ją palaikė daugu- 
ma bajorų, siekusių užgrobti bažnyčios žemes. 1536—1539 m. parlamento nutarimais 
visi vienuolynai buvo uždaryti, o jų turtas atiteko karaliaus iždui. Konfiskuotos žemės 
pamažu buvo perdavinėjamos bajorams ir buržuazijos atstovams, pastarieji papildydavo 
naujųjų dvarininkų eiles: Po reformacijos pergalės siautėjo teroras: už nepaklusnumą 
naujajai, anglikonų bažnyčiai buvo baudžiama kaip už valstybės išdavimą. Bet kai sos- 
tan įžengė Marija Tiudor (1553-—1558), Henriko VIII ir Ispanijos infantės duktė, 

vėl buvo atgaivinta katalikybė. Kontrreformacija taip pat buvo vykdoma žiauraus 
teroro metodais, o užsienio politikos srityje ji pasireiškė Marijos Tiudor santuoka su 
Pilypu (būsimuoju Ispanijos karaliumi Pilypu II). Naujos Anglijos karalienės — Elz- 
bietos (valdė 1558— 1603), paskutinės Tiudorų dinastijos atstovės, valdymo metais vėl 
nugalėjo anglikonų bažnyčios šalininkai, katalikiškosios Ispanijos priešai. Ta kova taip 
pat pareikalavo daug kraujo ir kančių. Kontrreformacijos jėgos ėmė telktis apie Tiudorų 
giminaitę, Škotijos karalienę Mariją Stiuart (1542—1587), jos šalininkai laikė ją tei- 
sėta Anglijos karūnos paveldėtoja. Mat Elzbieta buvo Henriko VIII ir Anos Bulin 
(1507—1536) duktė. Ana Bulin buvo nuteista mirti už neištikimybę, ir tėvas paskelbė 
Elzbietą „neteisėta“ dukra, negalinčia paveldėti Anglijos sosto. 1568 m. Marija, gel- 
bėdamasi nuo sukilusių kalvinistų diduomenės, pabėgo į Angliją, tačiau ten buvo suimta 
ir po devyniolikos metų nuteista mirti kaip sąmokslo prieš Elzbietą rengėja. Šį nužudymą 
Šileris laikė tipišku nekenčiamos politinės tironijos ir dviveidystės pavyzdžiu. 


Taip Sterline ji valgydino vyrą, / Pati iš aukso indų gerdama / Su meilužiu.— Ma- 
rijos vyras, lordas Darnlėjus, pasipiktinęs jos elgesiu ir ryšiu su grafu Botvelu, pabėgo 
į Glazgą iš savo sūnaus, būsimo karaliaus Jokūbo I, krikštynų. 

„Išaugus Medičių puikiam dvare..— Kalbama apie Katerinos Mediči (1519— 
1559), Prancūzijos karaliaus Henriko II žmonos, dvarą, kur buvo auklėjama Ma- 
rija. 

„Ji sukurstė / Ir Bebingtoną, ir klastūną Perį...— Peris (nubaustas mirtimi 1585 m. 
vasario mėn.) ir Bebingtonas (nubaustas mirtimi 1586 m. rugsėjo mėn.) — sąmokslo 
dalyviai, Marijos šalininkai. 

Ir kilniaširdį Norfolką pavergt? — Tomas Norfolkas, vienas iš kilmingiausių Angli- 
jos žemvaldžių protestantų, prašė Marijos rankos. Negavęs Elzbietos sutikimo, prisi- 
dėjo prie sąmokslo, kurio tikslas buvo jėga išvaduoti Mariją; nubaustas mirtimi 
1572 m. birželio 2 d. 

Ji, nelaimingoji, atvyko čia... pagalbos ir malonės...— Marija ir Elzbieta buvo ar- 
timos giminaitės. 

„„Tspanės / Marijos kruvinus laikus...— Turimi galvoje Marijos Tiudor, Elzbietos 
pirmtakės, valdymo metai. Marija buvo vyresnioji Henriko VIII ir Katerinos Arago- 
nietės duktė. 

Kodėl ji Edinburgo sutarties / Nepasirašė...— Škotijos karalienė Marija atsisakė 
pasirašyti jai pasiūlytą vadinamąją Edinburgo sutartį (1560 m.), kuria turėjo atsi- 
sakyti pretenzijų į Anglijos sostą. 

Jums pageidaujant, vietinis dekanas...— 1587 m. Marijos nuodėmklausys katalikas 
buvo pašalintas, vietoj jo — pasiūlytas protestantas dekanas Flečeris. Marija nepri- 
ėmė jo paslaugų. Antrąkart jų atsisakė atvesta prie ešafoto. 

Prieš mėnesį... Keturiasdešimt jūsų komisarų...— Marijai teisti 1586 m. spalio 9 d. 
buvo paskirti keturiasdešimt šeši komisarai; spalio 14 d. įvyko pirma apklausa; spa- 
lio 25 d. jie susirinko Žvaigždžių rūmuose Londone ir tiktai spalio 31 d. pripažino 
Mariją kaltą kėsinimusi į karalienės Elzbietos gyvybę. Mirties nuosprendis buvo 
paskelbtas gruodžio 20 d., o 1587 m. vasario 1 d. įteiktas Elzbietai; mirties bausmė 
Marijai buvo įvykdyta vasario 8 d. 

Vestminsteris — administracinis rajonas, įeinantis į Didžiojo Londono sudėtį. Jame 
yra karalienės rezidencija, parlamentas ir kitos valstybinės įstaigos. 

Nuo dėdės kardinolo! / Iš Lotaringijos, iš Prancūzijos! — Hercogas Šarlis de Gizas, 
Reimso arkivyskupas, Lotaringijos kardinolas, mirė dvylika metų prieš pjesėje mini- 

mus įvykius. Marijos Stiuart tėvas buvo škotų karalius Jokūbas V, o motina — Marija 
Giz, Lotaringijos Gizų, Prancūzijos katalikų vadų, sesuo. 

Jisai į Reimsą pasiuntė mane... Čia kilnų škotą Morganą radau / Ir Roso vyskupą, 
išminčių garsų — / Jums ištikimą Leslį.— 1575 m. Reimse buvo įsteigta seminarija, 
rengusi katalikus misionierius Anglijai, bet ją įsteigė ne jėzuitai. Tomas Morganas, 
Marijos Stiuart šalininkas, ir Roso vyskupas Leslis, Norfolko sąmokslo dalyvis, iš 
Anglijos pabėgo 1573 m. 

Jau perkelta iš Tolboto pilies..— Tolbotas Džordžas, grafas Šruzberis, savo pilyje 
kalino Mariją nuo 1568 iki 1584 m. 

Ji amžiną su ja sudaro taiką / Ir išteka už hercogo Anžu.— Anžu hercogas, devy- 
niolikmetis Prancūzijos karaliaus Henriko III brolis, Elzbietai piršosi 1570 m., tačiau 
vedybos neįvyko, nes karalienė pareikalavo, kad hercogas pereitų į anglikonų tikėji- 
mą. Iš tikrųjų jis mirė prieš prasidedant pjesėje vaizduojamiems įvykiams. 
Prisiminkit / Elzbietos tikrą motiną, taip pat / Ir Kateriną Hovard; ledi Grei / Gal- 


va juk irgi buvo karūnuota.— Ant ešafoto mirė Henriko VIII žmonos — Ana Bulin 


(1536 m.), tariamai „neteisėtos“ Elzbietos motina, ir Katerina Hovard (1542 m.). 
Jaunoji pretendentė į Anglijos sostą ledi Grei (vienos iš Henriko VIII seserų anūkė) 
Marijos Tiudor iniciatyva buvo nuteista mirti 1554 m. 

Ar nebaugina / Jūs Tičberno ir Bebingtono galvos, / Ant Temzės tilto šiurpiai 
iškabintos...— 1586 m. nukirsdintų sąmokslininkų galvos. 

Buvau aš suvedžiota / Klastingo Hetono.— Hetonas įkalbėjo Mariją duoti parody- 
mus teismui (kurio ji nenorėjo pripažinti), remdamasis tuo, kad priešingu atveju 
ji netektų vienintelės galimybės įrodyti savo nekaltumą. 

„anglų princeses / Gėdingai pavainikėmis apšaukia, / O jau rytoj jas karūnuoja 
soste.— Parlamentas atėmė teises į Anglijos sostą iš „neteisėtai gimusios“ Elzbietos, 
o 1544 m. vėl jas pripažino. l 

„„perai šie garbingieji, matau, / Karaliams pasikeičiant keturiems, / Tikybą 
keičia keturis kartus...— Turimi galvoje Henriko VIII, kovojusio su Romos 
popiežium, Edvardo VI, rėmusio reformaciją, Marijos, restauravusios katalikybę, 
ir Elzbietos, įkūrusios anglikonų bažnyčią, valdymo metai. 

Kaip Ričmondas, manasis pranokėjas, / Sutaikė dvi Rožes po ilgo karo...— Hen- 
rikas VII Ričmondas, Lankastėrių palikuonis (iš motinos pusės), 1485 m. vedė 
Edvardo IV, Jorkų dinastijos, dukterį; taip buvo sujungtos dvi besikivirčijančios 
giminės ir padarytas galas jų kovai, žinomai kaip Raudonosios ir Baltosios rožių 
karas. 

Viljamas Devisonas — Slaptosios tarybos narys ir sekretorius, vienas iš Marijos 
teisėjų. 

senešalas — karaliaus rūmų vyriausiasis valdytojas. 

Tad verti tik pagyrimo / Manieji pirmtakai, uždarę vienuolynus...— Turima gal- 
voje Henrikas VIII ir Edvardas VI. 

Tu baigus sunkią nuoskaudų mokyklą.— Būdama trejų metų, Elzbieta neteko mo- 
tinos (Anos Bulin); tėvas, karalius Henrikas VIII, ilgai jos nepripažino kaip netei- 
sėtai gimusios, o sesuo, karalienė Marija Tiudor, nesyk sodino į kalėjimą. 
„Vudstoko ir Tauerio rūsiuos...— Vudstokas ir Taueris — valstybinių nusikaltėlių 
kalėjimai. 

Volsingemas — Elzbietos valstybės sekretorius, atskleidęs Bebingtono sąmokslą. 
„ji netgi svajojo / Trijų šalių karūnom karūnuotis! — Škotijos, Anglijos ir Pran- 
cūzijos (pastarąją popiežius pripažino seniausia krikščioniška karalyste). 

28 Aš šaltai / Atstūmiau šitą laimę.— Iš tikrųjų Marija nepriėmė Lesterio pasiūlymo, 
manydama, jog tokia partija neatitinka jos padėties. 

Praėjo dešimt metų, jos besiekiant / Ir apsimetinėjant...— Iš tikrųjų Lesterio ir 
` Elzbietos meilės ryšiai truko apie trisdešimt metų. 

Dar Stiuart turi daug slaptų draugų / Ir Hovardų, ir Persių giminėj...— Iš Hovardų 
giminės buvo Katerina Hovard, penktoji Henriko VIII žmona; Tomas Persis — Ang- 
lijos bajoras, nukirsdintas 1572 m., Norfolko sąmokslo dalyvis. 

Iš Baltramiejaus mokausi nakties! — Baltramiejaus naktis — hugenotų (Kalvino 
šalininkų) žudynės Paryžiuje 1572 m. naktį į rugpjūčio 24 d. (šv. Baltramiejaus 
dieną). Hugenotai ir katalikai norėjo susitaikyti, sutuokdami žymiausią hugenotą 
Navaros karalių Henriką su Prancūzijos karaliaus seserimi Margarita. Prancūzijos 
karaliaus motina Katerina Mediči ir katalikų vadovai Gizai suorganizavo į vestu- 
ves suvažiavusių hugenotų didikų žudynes (žuvo apie 2000 hugenotų ir įtariamų 
esant hugenotais). Baltramiejaus naktis paaštrino katalikų ir hugenotų kovą. 
Armida — Torkvato Taso poemos „Išlaisvinta Jeruzalė“ veikėja, suviliojusi herojų 
Rinaldą. | 

Taibernas — iki 1783 m. buvusi viešų bausmių vieta netoli Londono. 

barnabitai — katalikų ordino, popiežiaus įkurto 1530 m., vienuoliai. 

Madridas ruošias karui atviram...— Užuomina, jog ispanų laivynas ruošėsi pulti 
Angliją; tatai įvyko kitais, 1588 m. 

VILIUS TELIS 


Su Viliaus Telio vardu šveicarai sieja pergalingą išsivadavimo kovą su svetimša- 
liais XIV a. pradžioje, kai Habsburgai norėjo užgrobti jų žemes. 

Habsburgai kildino save iš Šveicarijos, kur turėjo nemaža valdų, tarp jų ir Habs- 
burgo pilį. 1273 m. grafas Rūdolfas Habsburgas buvo išrinktas Šventosios Romos impe- 
rijos imperatoriumi. Tą imperiją sudarė menkai susijusių feodalinių valstybių federa- 
cija. Imperatoriąus valdžia buvo labai ribota ir netvirta. Bet kad ir kokia menka buvo, 
Habsburgai ją plačiai naudojo savo tikslams. 1276—1278 m. pirmasis Habsburgų 
giminės imperatorius, minėtasis Rūdolfas, atėmė iš Čekijos nemaža slavų žemių — 
Štiriją, Korintiją ir kitas. Tos žemės labai sustiprino Habsburgų giminę ir tapo jų valdų 
branduoliu. Po Rūdolfo mirties imperatoriaus sostan buvo išrinktas Adolfas Nasau; 
prieš jį stojo mirusiojo imperatoriaus sūnus hercogas Albrechtas, jam pavyko ne tik 
nuversti imperatorių Adolfą, bet ir atimti jam gyvybę. 

Imperatorius Albrechtas I nusprendė užgrobti Šveicarijos žemes. Tuo metu Šveica- 
rija buvo susiskaldžiusi į daug savarankiškų miestų, vienuolynų, grafysčių, riterių val- 
dų, Švico, Urio ir Untervaldeno kantonus. Pastarieji sutarčių pagrindu įėjo į imperiją, 
tačiau Albrechtas bandė prijungti juos prie savo paveldėtų žemių, padaryti juos Austrijos 
valdomis. Jam nesunku buvo pasiekti, kad imperijos vietininkai tuose kantonuose (fog- 
tai) veiktų Austrijos naudai. Tačiau jų sauvalė ir smurtas sukėlė laisvų Šveicarijos 
valstiečių nepasitenkinimą: jie atnaujino ankstesnę vadinamųjų miškų kantonų (Švico, 
Urio ir Untervaldeno) sąjungą, išvijo imperijos vietininkus ir sėkmingai gynėsi nuo 
Habsburgų — bei kitų priešų — užpuldinėjimų. Prie tų trijų pradėjusių kovą kantonų 

ėmė jungtis miestai, valstiečių bendruomenės ir kitos Šveicarijos nykštukinės valstybė- 
lės, iš kurių galų gale ir susidarė Šveicarijos Sąjunga, arba Šveicarija. 

Šveicarai didžiuodamiesi prisimena savo išsivaduojamąją kovą, kurios didvyris, 
pasak padavimo, buvo Vilius Telis. Šlovindamas šveicarus, kitados sukilusius prieš 
galingus svetimšalius grobikus, Šileris savo paskutinės pjesės herojų lūpomis ragino 
Vokietiją nusimesti svetimą — Napoleono — jungą ir susivienyti. 

„Viliaus Telio“ herojus — ne istorinė asmenybė. Dramos siužetas remiasi seno- 
vine liaudies legenda apie taiklų lankininką; panašių padavimų esama ir kitų tautų 
folklore. 

„Vilių Telį“ Šileris pradėjo rašyti 1803 m. rugpjūčio 25 d. po maždaug metus tru- 
kusio pasiruošimo: jis studijavo Šveicarijos istoriją, gamtą, jos įvairiakalbių gyventojų 
buitį ir papročius, liaudies dainas ir padavimus. 1804 m. vasario 18 d. savo darbo kalen- 
doriuje Šileris parašė: „Baigiau Telį“. 


Diena juk šiandien Simono ir Judo...— spalio 28-oji, rudens audros diena, kai ežeras 
laukiąs žmogaus aukos. 

„Kaip nors išvenkit Austrijai prisiekti.— Imperatorius Albrechtas I jėga vertė 
šveicarus duoti ištikimybės priesaiką, nes po to būtų galėjęs teisėtai prijungti Švei- 
cariją prie Habsburgų valdomos Austrijos. 

„Kurį vadina piemens Riutlio kloniu.— Laukymė Urio kantone, vakariniame ežero 
krante, legendinis Šveicarijos nepriklausomybės lopšys. Pasak padavimo, čia 1307 m. 
lapkričio 8 d. Štaufacheris iš Štaineno (Švico kantono), Valteris Fiurstas (iš Urio 
kantono) ir Arnoldas Holdenas iš Melchtalio (Untervaldeno kantono) sykiu su 
vienminčiais prisiekė, jog išlaisvins tėvynę iš Habsburgų fogtų. Riutlyje legendinės 
dienos atminimui pastatytas paminklas. 

Didžiuojiesi viešai tu povo plunksna, / Pečius apsiautęs purpuro skraiste...— Aus- 
trijos hercogų herbo fonas purpurinis su sidabrinėm juostom. Rudencas dėvi pur- 
purinį apsiaustą norėdamas parodyti, jog yra austrų šalininkas (tą patį reiškia ir povo 
plunksna). 

Tik veltui priešinamės mes karaliui, / Pasaulis jam priklauso.— Iš tiesų taip ne- 
buvo, bet viduramžių laikų vokiečių imperatoriai, pasisavinę Romos imperatorių 
titulą, atkakliai siekė viešpatauti visame pasaulyje. 

` pilis užstato, / Parduoda net imperijos miestus...— Vokiečių imperatoriai užstati- 
nėjo miestus ir prisijungusias prie imperijos šalis, pardavinėjo titulus, pareigas, teises 
ir t. t. 

Fajenca — Italijos miestas netoli Ravenos, tuo metu kaimas (iš jo pavadinimo kilęs 
žodis „fajansas“). 1241 m. po aštuonių mėnesių apgulties jį užėmė imperatorius 
Frydrichas II Hohencolernas. Jo kariuomenėje buvo šveicarų būrys, daug padėjęs 
kovojant su popiežiumi. Už tai imperatorius, dar neužėmus Fajencos, davė šveica- 
rams raštą, patvirtinantį jų senąsias teises. 

Vienas iš Vinkelrydo, kaip girdėjau, / Net slibiną ties Vaileriu nukovė...— Švei- 
carijos istorinėje kronikoje yra žinių, kad apie 1250 m. pelkėje netoli Štanco kaimo 
gyveno slibinas, kėlęs siaubą aplinkiniams gyventojams. Slibiną nukovęs Štrutas 
iš Vinkelrydo, bet ir pats žuvęs, nes į jo žaizdas sykiu su slibino krauju patekę 
nuodų. 

Klausykite! Tai Urio rago balsas! — Nuo senų senovės Urio kovinis signalas buvo 
didžiulio stumbro rago balsas; patį kantono pavadinimą liaudies etimologija kildina 
iš žodžio „Ur“ — stumbras. 

Ir smeikime valdžios kardus į žemę.— Prieš vyresnį kaip pagarbos ženklas buvo įs- 
meigiami į žemę du kardai. 

Tik atgaivinam protėvių laikų / Mūs seną santarą.— Urio ir Švico kantonai apie 
XVIII a. vidurį buvo sudarę sąjungą kovai su Habsburgais. 

„„Kita kalba šnekėjusi tauta.— Tai pasakyta apie Valio kantoną, besiribojantį su 
Prancūzija; jame gyventojų dauguma kalba ne vokiškai, o prancūziškai; Tesino 
kantone, esančiame Italijos pasienyje, beveik visi gyventojai kalba itališkai; ketvirta 
nedidelės Šveicarijos kalba — retoromanų, kuria Graubiundeno kantone kalba kelios 
dešimtys tūkstančių žmonių. Štaufacherio papasakota legenda, kad šveicarai atke- 
liavę iš Švedijos, istorinio pamato neturi, ji remiasi vien vardų panašumu. 

Tai užrašyta Frydricho rašte.— Imperatorius Frydrichas II Hohenštaufenas 1241 m. 
davė miškų kantonams raštą, kad jie pavaldūs tiktai imperatoriui. Pirmieji impera- 
toriaus sosto paveldėtojai Habsburgai atsisakė pripažinti šį Hohencolernų raštą. 

Mes netgi imperatoriaus neklausėm...— Turimas galvoje Henrikas V. Miškų kan- 
tonai 1114 m. atsisakė paklusti jo sprendimui dėl sienos su Ainzydelno vienuolynu, 
o kai kitas imperatorius, Konradas IV, patvirtino šį sprendimą ir užsipuolė kantonus, 
jie išstojo iš imperijos ir vėl įstojo tiktai po aštuonerių metų. 

Ir drįsta svetimo valdovo bernas...— Turimi galvoje fogtai, Austrijos hercogo sta- 
tytiniai. 

Kitaip galvočiau, tai nebūčiau Telis.— Užuomina į vokiškų žodžių žaismą „Tell“ 
ir „toll“ (pašėlęs, nutrūktgalvis). 

Taip, pone, tai tiesa. Per šimtą žingsnių / Nuo medžio obuolį nušauna tėvas.— Ši- 
leris šias dvi eilutes pridėjo vėliau, patartas Gėtės. „Kadangi Šileris, — pasakojo 
Gėtė, — pats visada veikdavo ryžtingai, tai nemėgo per daug motyvuoti kitų veiksmų... 
Jis būtinai norėjo, kad Gesleris pats nuskintų nuo medžio obuolį ir priverstų jį strėle 
numušti berniukui nuo galvos. Aš laikiau tai neįmanoma ir įkalbėjau jį tokį žiau- 
rumą kaip nors pagrįsti, kad ir tuo, jog Telio sūnus pats aukština savo tėvo miklumą 
ir sako landfogtui, kad jo tėvas galįs iš šimto žingsnių numušti strėle nuo medžio 
obuolį. Šileris iš pradžių nesutiko, bet pagaliau nusileido mano įrodinėjimams ir 
prašymams ir padarė taip, kaip aš jam siūliau“ (Ekermanas. Pokalbiai su Gėte). 
Valstietis puola nuoga krūtine — / Laisva auka — prieš visą iečių būrį...— Turimas 
omenyje legendinis Arnoldo iš Vinkelrydo žygdarbis mūšyje prie Zempacho (1386), 
kai buvo sumušti austrai. 

Ką taip garbingai jau pradėjo tėvas, / Sūnus užbaigti nori su garbe.— Tėvas — Ru- 
dolfas Habsburgietis, sūnus — Albrechtas I. 

„patikimas vyras / Johanas Miuleris...— Ši eilutė — tai savotiška Šilerio duoklė 
Johanui Miuleriui (1752—1809), „Šveicarijos Sąjungos istorijos“ autoriui. Šis 
darbas dramaturgui buvo vienas iš pagrindinių šaltinių rašant „Vilių Telį“. 

O kas jį vertė nužudyti dėdę? — 1308 m. Albrechtą I, jojantį į savo rezidenciją 
Rainfeldą, nužudė Švabijos hercogas Johanas, nes imperatorius, būdamas jo tikras 
dėdė, neteisėtai atėmė paveldėtas žemes. 

„Kur kažkada didžiulio miesto būta...— Turima omenyje Vindonisa (naujaisiais 
laikais — Vindišas), garsus romėnų pasienio miestas, stabdęs germanų genčių ver- 
žimąsi; jis buvo sugriautas 594 m. 

„Agnesė, rūsčioji vengrų karalienė...— Albrechto I duktė. 

